
Prezentarea autorilor 


Ruxandra CAMPEANU (n. 1988) este doctoranda la Universitatea din Bucuresti. 
Are o diplomă în filologie şi una in relaţii internationale şi studii europene. A 
urmat un masterat de teorie literară şi unul în traducerea textului literar contem- 
poran. Domenii de interes: critica literară, teoria literaturii şi istoria politică. A 
scris recenzii pentru Caietele Euresis şi are un articol intitulat „«Revis(it)ing the 
Romanian Cultural Heritage» during Gheorghe Gheorghiu-Dej's Regime. The Role 
of Literary Critics in the Battle for the Canon as a Form of Preserving the Cultural 
Memory of a Community” apărut în al şaselea număr al anuarului IICCMER, 
History of Communism in Europe, şi un articol cu titlul „Naţionalism şi europenism 
în publicistica lui Mihai Ralea. Conceptualizări pe coordonatele unei psihologii a 
popoarelor” în volumul conferinţei ALGCR 2015, care va fi publicat la Editura 
Universităţii de Vest. 


Iuliana CINDREA (n. 1992) este absolventă a Facultăţii de Ştiinţe Socio-Umane din 
cadrul Universităţii „Lucian Blaga” din Sibiu, Departamentul de Istorie, Patrimoniu 
şi Teologie Protestantă, şi a masteratului „Elite politice româneşti (sec. XVIII-XX)” 
din cadrul aceleiaşi universităţi. Bursieră a Institutului de Investigare a Crimelor 
Comunismului şi Memoria Exilului Românesc, ediţia 2015-2016, cu o temă de cer- 
cetare intitulată „Psihiatrie şi represiune politică în România comunistă (1965-1989). 
Studiu de caz: Spitalul Nr. 9 - «Dr. Gh. Marinescu» din Bucureşti”. În prezent este 
doctorandă la University College Cork din Irlanda şi membră în echipa de cercetare 
a proiectului „Creative Agency and Religious Minorities: «hidden galleries» in the 
secret police archives in 20" Century Central and Eastern Europe”. Domeniu de 
interes : mecanisme represive in România (1940-1989). 


Liliana COROBCA (n. 1975) este expert la Institutul de Investigare a Crimelor 
Comunismului şi Memoria Exilului Românesc şi doctor în Litere în cadrul 
Universităţii din Bucureşti. Domenii de interes: istoria cenzurii, instituţiile cen- 
zurii în blocul comunist, exil, deportare şi migraţie, literatura exilului. Dintre 
ultimele volume publicate menţionăm : Epurarea cărților în România. Documente 
(1944-1964) (Editura Tritonic, 2010) ; Controlul cărții. Cenzura literaturii în regi- 
mul comunist din România (Editura Cartea Românească, 2014) ; Instituţia cenzurii 
comuniste în România, 1949-1977, vol. I-II (Editura Ratio et Revelatio, 2014) ; 
O cronologie a cenzurii în România (coautor, Editura Tritonic, 2016). 

Cosmina-Octavia CRISTESCU (n. 1975) este doctor in Filologie in cadrul 
Facultăţii de Litere a Universităţii „Transilvania” din Braşov (2013). A absolvit 
programul de masterat „Scriere creatoare şi traducere literară” (2004-2006) şi 
Facultatea de Litere (1996-2000) în cadrul aceleiaşi universităţi. În prezent este 
lector universitar doctor în cadrul Universităţii „Transilvania” din Braşov. Domenii 
de interes : literatura publicată în manualele şcolare din perioada comunistă, isto- 
ria comunismului în România. Ultimele trei publicaţii sunt: Poezia pentru copii 
în manualele şcolare din perioada 1948-1989 (Editura Tracus Arte, 2014), 
„Comandamentele tematice de propagandă ale poeziei şcolare din epoca Ceauşescu”, 
în volumul Politicd şi societate în epoca Ceauşescu (Florin S. Soare, coord.) 
(Editura Polirom, 2014), „The Propagandistic Dimension of Teaching Romanian 
Literature in Schools between 1948-1964”, în volumul Conferinţei Internaţionale 
Literature, Discourse and Multicultural Dialogue, ediţia a Il-a, 3-4 decembrie 2015, 
Universitatea „Petru Maior” din Târgu-Mureş (Editura Arhipelag XXI, 2015). 


Ionuţ Mircea MARCU (n. 1992) este absolvent al Facultăţii de Istorie din cadrul 
Universităţii din Bucureşti. În prezent este masterand al programului „Istoria 
comunismului în România” din cadrul aceleiaşi instituţii. A fost bursier al 
Konrad-Adenauer-Stiftung (2014-2015) şi al Institutului de Investigare a Crimelor 
Comunismului şi Memoria Exilului Românesc (2015-2016) şi este cercetător în 
cadrul Centrului de Studii în Istorie Contemporană (martie 2016 - prezent). 
Domenii de interes: istoriografia în perioada comunistă, statutul istoriei şi al 
istoricilor în perioada comunistă, propaganda comunistă, instrumentalizarea istoriei 
în sens propagandistic şi ideologic, mitologii politice etc. 


Manuela MARIN (n. 1980) este doctor în istorie din anul 2008 în cadrul 
Universităţii „Babeş-Bolyai” din Cluj-Napoca şi cercetător postdoctoral al aceleiaşi 
universităţi în perioada 2010-2012, pe tema cultului personalităţii lui Nicolae 
Ceausescu. Domenii de interes: istoria comunismului românesc în perioada con- 
ducerii lui Nicolae Ceauşescu, viaţa cotidiană în comunism, cultul personalităţii 
lui Nicolae Ceauşescu, cultul musulman în perioada comunistă, minoritatea romă 
în perioada regimului comunist. Este autoarea unor studii şi volume privind cultul 
personalităţii lui Ceauşescu: „Posteritatea unui dictator”, în Spectrele lui Dej. 
Incursiuni în biografia şi regimul unui dictator (Ştetan Bosomitu, Mihai Burcea, 
coord.) (Editura Polirom, 2012); „Ascultând Radio Europa Liberă in România lui 
Nicolae Ceauşescu”, în Între transformare şi adaptare. Avataruri ale cotidianului 
în regimul comunist din România (Luciana M. Jinga, Ştefan Bosomitu, coord.) 
(Editura Polirom, 2013); Între prezent şi trecut : cultul personalității lui Nicolae 
Ceauşescu şi opinia publică românească (Editura Mega, 2014) ; Nicolae Ceauşescu. 
Omul şi cultul (Editura Cetatea de Scaun, 2016). 


Cristina Maria PIPOŞ (n. 1978) este doctor în Filologie la Facultatea de Litere 
din cadrul Universităţii ,,Transilvania” din Braşov (2013). A absolvit programul 

de masterat „Scriere creatoare şi traducere literară” (2005-2007) şi Facultatea de 
Litere (1998-2002) în cadrul aceleiaşi universităţi. În prezent este lector universi- 
tar doctor în cadrul Universităţii ,,Transilvania” din Braşov. Domenii de interes : 
poezia contemporană, istoria. Ultimele trei publicaţii sunt : „Contexte social-politice 
şi culturale specifice secolului al XX-lea în societăţile democratice occidentale şi în 
comunism”, în Studii şi cercetări ştiinţifice. Seria filologie (nr. 29, 2013) ; „Bulevardul 
celor trei eroi”, in Astra. Literatură, arte şi idei (nr. 1-2, 2014); Poezia confesiunii 
la Sylvia Plath şi la Mariana Marin (Editura Muzeul Literaturii Romane, 2014). 


Oana PURICE (n. 1989) este doctorandă în cadrul Şcolii Doctorale a Facultăţii de 
Litere, Universitatea din Bucureşti, unde a absolvit anterior programul de masterat 
în Teoria Literaturii şi Literatură Comparată. Cercetările sale se orientează spre 
literatura română postbelică în contextul regimului comunist şi asupra genului auto- 
biografic. Dintre publicaţiile recente menţionăm „Translating The Diaries of Dostoevsky 
and Tolstoy in Communist Romania”, în Metacritic Journal (Cluj-Napoca, nr. 1, 
2016). A participat la Conferinţa Naţională „Comunismul Românesc” organizată de 
Consiliul Naţional pentru Studierea Arhivelor Securităţii (martie 2016). 


Andreea lustina TUZU (n. 1991) este absolventă a Facultăţii de Istorie din cadrul 
Universităţii din Bucuresti, în prezent fiind doctorandă în anul I la Institutul de 
Istorie „Nicolae Iorga” al Academiei Române, sub îndrumarea profesorului uni- 
versitar doctor Ioan Chiper. Este cercetător-doctorand al Institutului de Investigare 
a Crimelor Comunismului şi Memoria Exilului Românesc şi bursieră a Institutului 
pentru Studierea Problemelor Minorităţilor Naţionale. Domenii de interes: exilul 
românesc postbelic şi sistemul concentrationar. A participat la conferinţe nationale şi 
internaţionale, simpozioane, sesiuni de comunicări ştiinţifice, publicând articole şi 
studii, printre care: „Români în exil. Leonid Mămăligă şi Cenaclul de la Neuilly” ; 
„Organizaţii ale exilului cultural românesc postbelic în Franţa” (ambele în curs de 
apariţie). Este coeditor (împreună cu dr. Dumitru Dobre) al volumului Grigore 
Gafencu. O istorie în epistole a exilului românesc (1939-1940, 1943-1950, 1952-1957) 
(Editura Vremea, 2015). 


Mariana-Alina URS (n. 1988) este absolventă a Facultăţii de Istorie şi a progra- 
mului de masterat „Istoria şi practica relaţiilor internaţionale” din cadrul Universităţii 
din Bucureşti, precum şi a masteratului în Studii Ruse şi Est-Europene al St. 
Antony’s College, Universitatea Oxford. Este cercetătoare la Institutul de Investigare 
a Crimelor Comunismului şi Memoria Exilului Românesc, cercetătoare asociată la 
Fundaţia „Memorialul Închisoarea Piteşti” şi membră fondatoare a Centrului de 
Studii în Istorie Contemporană din Bucureşti. Domenii de interes : istoria repre- 
siunii în România comunistă şi în Uniunea Sovietică, problematica drepturilor 
omului, relaţiile stat-biserică în spaţiul est-european (secolul XX). Dintre ultimele 
lucrări publicate menţionăm : „Vedere de pe Tamisa. Persecutiile împotriva cleri- 
cilor ortodocşi în România anilor ’70-’80 reflectate în arhiva Institutului Keston”, 

în Identităţi sociale, culturale, etnice si religioase în comunism (Cosmin Budeancă, 
Florentin Olteanu, coord.) (Editura Polirom, 2015); „Răzvrătire în parohia Titan : 
povestea preotului Costică Maftei”, în Nesupunere şi contestare în România comunistă 
(Clara Mareş, Constantin Vasilescu, coord.) (Editura Polirom, 2015). 


Dragoş URSU (n. 1989) este absolvent al Facultăţii de Istorie din cadrul Universităţii 
„Babeş-Bolyai” din Cluj-Napoca (licenţă şi masterat) şi al Facultăţii de Teologie 
Ortodoxă din Alba Iulia (licenţă). În prezent este doctorand al Facultăţii de Istorie 
a Universităţii „Babeş-Bolyai” din Cluj-Napoca, cu o teză privind „Reeducarea de 
la Aiud”. Este cercetător doctorand (2015-prezent) în cadrul proiectului „Strategii 
de supravieţuire şi de integrare socio-profesională în familiile foştilor deţinuţi 
politici în primele două decenii ale regimului comunist”, desfăşurat sub egida 
IICCMER. Domenii de interes: represiune şi rezistenţă în România comunistă, 
istoria orală, Biserica în comunism, discurs şi ideologie în comunism. Ultimele 
studii publicate: „Martirii temnitelor comuniste, între identitatea creştină şi cea 
politică”, în Eucharist and Martyrdom. From the Ancient Catacombs to the 
Communist Prisons, Proceedings of the 13" International Symposium on Science, 
Theology and Arts (Editura Reintregirea, 2014); „Memoria reeducării din peni- 
tenciarul Aiud”, în Prezentul comunismului : memorie culturală şi abordări isto- 
riografice (Claudia-Florentina Dobre, Valeriu Antonovici, eds.) (Editura Ratio et 
Revelatio, 2016). 


Lucian Florin VASILE (n. 1989) este absolvent al Facultăţii de Istorie, Universitatea 
din Bucureşti, şi al programului de masterat „Istorie şi civilizaţie, istoria ideilor 
şi mentalităților” din cadrul aceleiaşi universităţi. Este şef al Biroului Educaţiei si 
Memoriei din cadrul Institutului de Investigare a Crimelor Comunismului şi 
Memoria Exilului Românesc. A beneficiat de o bursă de mobilitate Erasmus la 
Universitatea din Varşovia (2012), având ca subiect de studiu istoria modernă şi 
contemporană a Poloniei. A fost cercetător (ianuarie-septembrie 2014) şi cercetă- 
tor asociat (din septembrie 2014) în cadrul Centrului de Studii în Istorie Contemporană 
din Bucureşti şi în cadrul Fundaţiei „Memorialul Închisoarea Piteşti”. Domenii de 
interes: represiune in România comunistă, urbanism şi sistematizare, istoria ide- 
ilor şi mentalităților, istorie urbană, istoria oraşului Ploieşti. Dintre ultimele lucrări 
publicate menţionăm Oraşul sacrificat. Al Doilea Război Mondial la Ploieşti 
(AEDU, 2014). 


Constantin VASILESCU (n. 1982) este doctorand în Istorie la Universitatea din 
Bucureşti şi absolvent al Facultăţii de Istorie şi al programului de masterat „România 
în secolul XX” din cadrul aceleiaşi instituţii. Este expert în cadrul Institutului de 
Investigare a Crimelor Comunismului şi Memoria Exilului Românesc, membru 
fondator şi cercetător asociat al Centrului de Studii în Istorie Contemporană din 
Bucureşti. Domenii de interes: rezistenţa anticomunistă, spaţiul concentrationar 
comunist (închisori, colonii de muncă), dreapta românească interbelică, al Doilea 

Război Mondial, holocaustul în spaţiul românesc. A publicat mai multe studii şi 
volume de specialitate, dintre care menţionăm : Experiente carcerale în România 
comunistă, vol. I-VI (coeditor, Editura Polirom, 2007-2012); „Cotidianul unui 
partizan. Studiu de caz: Gheorghe Arsenescu”, în Între adaptare şi transformare. 
Avataruri ale cotidianului în regimul comunist din România (Luciana M. Jinga, 
Ştefan Bosomitu, coord.) (Editura Polirom, 2013); Rezistența armată. O istorie 
în imagini (Editura Predania, 2013) ; Nesupunere şi contestare în România comu- 
nistă (co-coord., Editura Polirom, 2015); „Identitatea morţii. Victime şi respon- 
sabili în colonia de muncă Periprava”, in Identităţi sociale, culturale, etnice şi 
religioase în comunism (Cosmin Budeancă, Florentin Olteanu, coord.) (Editura 
Polirom, 2015). 


Cuvant-inainte 


„Noi nu vom căpăta nici o dată consideratia de oameni?”, se întreabă unul 
dintre eroii acestui volum, Paul Popescu Găleşanu, alias informatorul „Gogu Pil”. 
Bărbatul, la fel ca alţi protagonişti ai cărţii de faţă, s-a găsit timp de mulţi ani 
într-o negociere furibundă cu regimul comunist. A nădăjduit că, pe calea compro- 
misului, va reuşi să dobândească însemnele exterioare ale unei vieţi respectabile : 
prestigiu profesional, o situaţie financiară confortabilă, stima celor din jur. Drumul 
spre o normalitate socioeconomică a individului căzut în starea de paria politic 
era în aşa fel trasat, încât, pentru cei mai ambiţioşi sau mai disperaţi, conformarea 
la cerinţele sistemului să fie fără putinţă de evitat. De aceea, pentru a-şi (re)clădi 
viaţa, nu puţini dintre oamenii aflaţi „în vâltoare” au acceptat o colaborare pe care 
au sperat-o tainică. Pe vremea când „Mary” sau „Artur” îşi semnau notele infor- 
mative, cu greu puteau ei intui că întreaga perioadă comunistă se va transforma 
într-o paranteză a istoriei şi că deciziile lor vor fi aşezate sub microscop, în cău- 
tarea unor explicaţii punctuale sau sistemice. Iar dacă descifrarea faptică a unor 
destine individuale este o provocare serioasă pentru cercetători, complexitatea creşte 
exponential în cazul unor întregi categorii profesionale, unde versiunile concurente 
asupra realităţii sunt greu de conciliat într-o teorie unificatoare. Acest al unspre- 
zecelea anuar al IICCMER îşi propune să decodifice o serie de instantanee din 
lungul lanţ cauză-efect asociat încercărilor unor instituţii, grupuri umane sau 
indivizi de a ajunge la o înțelegere cu sistemul. Deşi dedicat formelor de colaborare 
cu regimul, demersul nostru editorial nu se doreşte a fi un instrument al blamării, 
ci o căutare a nucleului rațional despre care făcea vorbire Ernst Nolte şi care a 
determinat o conlucrare, variată ca intensitate, cu un regim criminal. 

Structura cărţii propune o abordare complementară, pornind dinspre angrenajele 
instituţionale ce creează cadrul conformismului societal, pentru a ne opri în cea 
de-a doua parte asupra biografiilor unor indivizi decişi să se angajeze într-o tran- 
zactie nemijlocită cu Securitatea. Primul capitol conduce cititorul într-o expediţie 
eclectică în unele sectoare ale sistemului, care, prin natura lor, au făcut obiectul unui 
proces de adaptare continuă la comunism: cenzura, învăţământul, istoria şi psi- 
hiatria. 

Liliana Corobca revine în anuarul IICCMER cu tema care a consacrat-o în 
domeniul istoriei comunismului : cenzura. Dacă în studiul său de anul trecut cer- 
cetătoarea şi-a centrat atenţia asupra reacţiilor generate de mecanismele cenzurii 

în rândul scriitorimii, in volumul de faţă ea propune un portret documentat al 
cenzorului, de la angajare până la pensie, boală sau chiar deces. Aflăm aşadar cu 
ce beneficii erau ademeniti aceştia, cu ce probleme profesionale se confruntau, dar 
şi ce spaime le ruinau sănătatea. Munca tovarăşilor era, se pare, intesata cu peri- 
cole: la începutul anilor '70 se făceau chiar statistici privind morbiditatea în 
rândul cenzorilor şi se alcătuiau planuri pentru stăvilirea îmbolnăvirilor. Dar nici 
reversul medaliei nu era de neglijat, căci asociată unei astfel de profesii era o 
pleiadă de avantaje, aşa cum reiese din sursele aduse la lumină de autoare. 
Mulțumită acestora putem observa îndeaproape organizarea muncii de cenzor, care 
a urmat aceleaşi variatiuni pe temă dată, specifice regimului comunist din România. 
Astfel, aşa cum era de aşteptat, anii '50 au fost marcați de vigilenţă revoluţionară 
şi spirit stahanovist : nimic nu era imposibil, nici o sarcină prea dificilă. Dar, cum 
cenzura era sensibilă la vibraţiile ideologice ale sistemului, câţiva ani mai târziu 
telul a devenit altul: în fiecare cenzor trebuia acum identificat intelectualul mul- 
tilateral dezvoltat. Corolarul acestor măsuri este edificator : printre alte activităţi, 
cenzorii erau îndemnați, chiar obligaţi să ia parte la şezători sau la concursuri 
interne de citit beletristică; pentru a avea angajaţi cultivați se impunea vizionarea 
săptămânală a unor spectacole de teatru sau producţii cinematografice. Mai mult, 
dacă un film nou avea mare succes la public, atunci urmărirea acestuia devenea o 
datorie de serviciu şi intrarea în cinematograf era asigurată de locul de muncă. Iar 
dacă individul se remarca prin rezultatele obţinute (găsea, bunăoară, motive pen- 
tru interzicerea unei cărţi), putea chiar primi permisiunea de a vâna un cerb. Liliana 
Corobca schiţează deci, cu mult talent, o cale de accedere la un trai facil în plin 
comunism : dacă cenzorul izbutea să protejeze regimul de apariţia unor informaţii 
şi produse culturale neconforme din punct de vedere ideologic, atunci îi erau cre- 
ate condiţiile unei vieţi asezonate cu rasfaturi. 

Dintre domeniile care ilustrează cu succes rezultatele muncii depuse de cenzori, 
Cosmina Cristescu şi Cristina Pipoş ne propun o apropiere de segmentul educati- 
onal, dens în exemple remarcabile. Autoarele iau în colimator două manuale (unice) 
de literatură română din perioada 1948-1964, respectiv 1964-1989. În cazul primei 
cărţi, datând din 1948, fragmentele selectate de cele două cercetătoare indică o 
atotcuprinzătoare antiteză între exploatatorul vicios şi comunistul bun, căreia i se 
subsumează întregul manual ; limbajul este violent, rudimentar, rimele sunt facile, 
iar referintele folclorice sunt contrafăcute. Dar, în ciuda unor mijloace stilistice 
banale, autorii reuşeau să creeze imagini vii care, putem bănui, stăruiau în mintea 
elevilor. Intriga era aproape mereu simplistă, dar personajele vădesc curaj, soli- 
daritate şi spirit de sacrificiu. Mesajul, debordând de optimism, poate duce cu 
gândul la ceea ce astăzi am numi literatură motivaţională, cu amendamentul unei 
perfecte adaptări ideologice : oricine putea reuşi în viaţă atâta vreme cât era mânat 
de idealul comunist. Selecţia surselor făcută de autoare confirmă, de asemenea, 
schimbarea direcţiei ideologice după 1964 şi abandonarea internationalismului 
proletar pur (dar nu şi a speranţei în viitorul luminos). Supravietuiesc - căci in 
logica regimului nici nu se putea altfel — şi regulile stricte ale descifrării operei 

literare, astfel că nu doar textul, ci şi interpretarea lui sunt puternic constrângătoare. 
Mai mult, numeroasele exemple de încorsetare programatică a înţelegerii unui text 
literar de către elevi duc cu gândul la unele practici care dăinuie până astăzi în 
sistemul educaţional românesc. Rămâne, în final, întrebarea adresată de cele două 
autoare : de ce atât de multe texte aparţinând literaturii din „epoca de aur” sunt 
prezente şi astăzi în manuale ? 

Dacă cenzorul făcea o alegere conştientă şi totală de a se plasa pe sine în slujba 
regimului, nu la fel stăteau lucrurile pentru cel care alegea să se alăture tagmei 
istoricilor. Cei din urmă aveau motive să spere la un spaţiu de manevră, aşa cum 
arată şi Ionut Marcu în studiul său. Istoria era o disciplină crâncen şi constant 
disputată, spre deosebire de domeniul manualelor unice, unde informaţiile oferite 
corespundeau, stricto sensu, celui mai mic numitor comun din punct de vedere 
ideologic. Cercetătorul ne pune la dispozitie chiar şi un inventar al temelor capri- 
cioase, a căror tratare necesita din partea istoricului să dovedească măiestrie în 
manevrarea subtilitatilor interpretative şi simţ detectivistic în identificarea momen- 
tului oportun pentru publicare. Ne este înfăţişat şi un episod din planul tratativelor 
dintre regim şi istorici, sub forma spectrului unei reforme administrative. 
Mastodontul institutional, care ar fi urmat să ia sub oblăduirea sa întreaga istori- 
ografie românească, nu a reuşit, s-ar părea, să evite luptele pentru putere în rândul 
istoricilor. 

Un personaj adeseori misterios este adus în prim-plan de studiul Iulianei 
Cindrea: medicul din spatele abuzurilor psihiatrice. Dacă despre victime aflăm 
astăzi din mărturii sau documente de arhivă declasificate, despre medicii psihiatri, 
fără de care disidentilor nu li s-ar fi putut administra tratamentul, se ştiu prea 
puţine. Autoarea ne introduce în lumea cvasi-distopică a unei psihiatrii confiscate 
ideologic, în care medicul acceptă să acţioneze ca instrument al puterii totalitare. 
Căci, dacă Securitatea era cea care stabilea diagnosticul, medicul a fost girantul 
acestuia în fata societăţii. Eliminând din ecuaţia disidentei discernământul indivi- 
dului, precum şi alegerea raţională de a susţine anumite principii, ceea ce rămânea 
era doar o înşiruire de fapte care putea suscita, în cel mai bun caz, mila vecinilor. 
Odată „diagnosticată”, nebunia îşi priva victima de credibilitate. „Călăii în halate 
albe”, o figură de stil la prima vedere patetică, prinde viaţă în mărturiile celor 
care au pierdut şirul zilelor trăite în dureri groaznice, imobilizati la pat şi fără vreo 
veste de la familie. Umbra „nebuniei” îşi urmărea apoi necontenit victima: la 
locul de muncă, printre prieteni, în familie. În plus, spre deosebire de trauma 
detenţiei politice, care era într-o bună măsură recognoscibilă, consecinţele medi- 
camentelor psihotrope puteau fi nenumărate şi ascunse. Discursul celor câtorva 
medici-martori se împleteşte perfect cu cel al victimelor; de pe margine, infor- 
matiile sunt uneori confirmate de documentele Securităţii. Dar, după 26 de ani de 
la căderea comunismului, ceea ce s-a făcut este, fără doar şi poate, insuficient : 
numele prea multor „pacienţi”, medici, ofiţeri de Securitate sunt încă necunoscute. 
Beneficiile de care se bucurau cei care au conlucrat cu sistemul sunt însă de notorietate : 
funcţii înalte, putere discreţionară asupra subordonatilor, venituri substanţiale. 

Odata cu partea a doua a anuarului, dedicata studiilor de caz, avem sansa de a 
observa indeaproape efectele acestui miraj al privilegiilor asupra individului. Prin 
urmare, intrăm pe tărâmul dramelor negociate şi al ambițiilor erodante: poveşti 
de spionaj, trădare, delatiune, orgoliu şi nebunie. Arhivele Securităţii sunt aduse 
în prim-plan şi coroborate, acolo unde este posibil, cu mărturii, jurnale şi literatură 
secundară. Dar, aşa cum se va vedea, sursele sunt deseori corupte ab initio, in 
mod voit, iar cercetătorul se vede obligat să bâjbâie în labirintul deliberat creat de 
protagoniştii relatărilor ce urmează. 

Nicole Valéry-Grossu, o celebritate în lumea detenţiei politice, este cea care 
constituie obiectul studiului Andreei Tuzu. Descoperirile autoarei sfârşesc prin a 
înscrie destinul femeii în clubul select al acelora despre care se poate spune, chiar 
in sens propriu, că „viaţa bate filmul”. Căci, pentru aceia care au privit emotio- 
nantul film Binecuvântată fii, închisoare al regizorului Nicolae Mărgineanu, reve- 
latiile dosarului de Securitate al lui Nicole Valéry-Grossu produc o deplină 
stupefactie. Reiese că aceasta ar fi colaborat cu autorităţile comuniste încă din 
1945, devenind în 1956 chiar agentă a Securităţii. În toată această perioadă nu s-a 
sfiit să dea informaţii despre cei cu care lucra sau despre prieteni, chiar dacă unii 
dintre ei au găzduit-o în casa lor, precum a făcut Sabina Wurmbrand, împreună cu 
care a fost în închisoare. Chiar şi soţul ei, Sergiu Grossu, ar fi fost arestat din 
cauza notelor ei informative. În schimbul lor, Securitatea i-a oferit bani, prăjituri, 
bilete la meciuri de fotbal sau chiar... o rochie. Însă „Mary” îşi dorea întotdeauna 
mai mult, ceea ce explică (parţial) emigrarea ei definitivă în Franţa. Dincolo de 
episoadele care rămân neelucidate din biografia Nicoletei Grossu (detenţia, finalul 
colaborării cu Securitatea), studiul lasă cititorul, asemenea autoarei, cu o întrebare : 
cine a fost, de fapt, Nicole Valéry-Grossu? Rămâne să nădăjduim că vom afla 
răspunsul odată cu darea în cercetare şi a altor dosare întocmite de Securitate pe 
această temă. 

Odiseea agentului dublu Mihail Tantu, înregistrată cu acribie pasionantă de 
Lucian Vasile, aruncă cititorul în vria unui carusel al dezamăgirilor. Om de acţiune, 
în anii de început ai comunizării, Tantu a încercat în nenumărate rânduri să oprească 
tăvălugul istoriei, dar fără nici un rezultat palpabil. Când a fost arestat, a crezut că 
a găsit drumul spre libertate la capătul unui şir de compromisuri. Dar lecţia funda- 
mentală care se desprinde din destinul său este că, în relaţia cu regimul comunist, 
conformismul nu putea fi întru totul mimat. Tantu a fost constrâns şi în cele din 
urmă a acceptat să dea informaţii reale, care au interesat Securitatea şi care au fost 
folosite de regim tocmai pentru a anihila ceea ce el reuşise, într-o oarecare măsură, 
să clădească. În momente-cheie, Tantu nu s-a putut dezbăra de pasiuni lumesti, 
dar periculoase ; în situaţii critice, compromisul - deşi salvator pentru el - i-a 
pierdut pe ceilalţi. Dar în final cercul s-a închis, iar Tantu şi-a acceptat soarta, 
care i se conturase încă de la finalul războiului : detentia politică. Povestea stârneşte 
însă şi interesul pentru istoria Serviciului de Informaţii al Militarilor Români din 
Exil, subiect pe care sperăm că autorul va continua să îl exploreze şi în cercetările 
sale viitoare. 


CUVANT-INAINTE 15 


O descriere zguduitoare a vietii unui om ingenuncheat de comunism, dar si de 
propriile slăbiciuni, studiul dedicat lui Paul Popescu Găleşanu este o incursiune in 
universul intim, degradat de frică şi ambiţie, al delatorului. Abordarea aleasă de 
Constantin Vasilescu este una integratoare, fără verdicte irevocabile care să ciun- 
tească umanitatea personajului. Autorul nu oferă o cheie unică de interpretare a 
comportamentului acestuia ; îi reconstruieşte cu empatie destinul şi nu se sfieşte 
de la o necesară descifrare a documentelor pe care îşi bazează cercetarea. În per- 
soana lui Găleşanu avem de-a face cu un intelectual pursânge, cu preocupări rafi- 
nate şi realizări academice remarcabile, dar care a vădit o certă apetenţă către 
compromis încă din tinereţe. Opţiunea politică radicală (în 1935 s-a alăturat 
Mişcării Legionare) l-a aruncat într-o permanentă şi zadarnică goană după adap- 
tare - nu a putut evita nici detentia, nici marginalizarea profesională. Nada întinsă 
de Securitate şi-a găsit victima deja paralizată de teamă. Disperarea esecului, 
devenită un laitmotiv al vieţii sale de după eliberare, l-a transformat în autorul 
unor delatiuni infernale. Tintele sale erau mai ales foşti camarazi, care se integra- 
seră cu succes în noul sistem şi pe care îi detesta. Căci, spre deosebire de alţi 
intelectuali ai generaţiei sale, unii dintre ei prezenţi chiar în paginile acestui anuar, 
lui Găleşanu i s-a refuzat aproape totul. Prins de obsesia recunoaşterii profesionale, 
s-a compromis, dar în van. Ofițerii de la Securitate l-au manipulat, dar nu l-au 
răsplătit. Nu a putut disimula până la capăt şi a alunecat înspre labilitate, intuind 
ca şi alţii îl trădează pe el. Şi, într-adevăr, aşa se şi întâmpla. În mod ironic, 
Găleşanu era disprețuit pentru că era informator chiar de către alti informatori, 
care, mai vicleni sau mai norocoşi, au rămas incognito. În virtutea regulamentelor 
CNSAS, deconspirarea lor în scopuri ştiinţifice nu este posibilă nici astăzi ; avem 
însă rămase de la aceştia adevărate bijuterii balzaciene ale delatiunii. Şi tocmai 
prin ele se trasează posibilele explicaţii asupra deciziilor luate de Găleşanu. La fel 
ca în multe alte situaţii, povestea vieţii sale rămâne cea furnizată de arhivele 
Securităţii ; deşi a murit în 2001, după 1989 a ales să publice doar lucrări stiinti- 
fice. 

Fortuit, studiul lui Dragoş Ursu propune un veritabil inventar al personajelor 
care stârneau invidia furioasă a lui Paul Popescu Găleşanu : intelectuali bine-cunos- 
cuti, care s-au dezis de legionarism in mod public. Fragmentele „apostazice” 
selectate de autor construiesc jurnalul unei prefaceri ideologice care iniţial este 
fără de cusur. Numele care acceptă să se semneze în oficina Glasul Patriei pentru 
a-şi câştiga un loc în sânul societăţii comuniste au fost dintre cele mai răsunătoare : 
Nichifor Crainic, Radu Gyr, Victor Vojen, Ion Dumitrescu-Borsa etc. Autorul se 
întreabă, legitim, în ce măsură credeau aceştia sau îşi doreau să creadă ceea ce 
scriau. Fuseseră ei într-adevăr impresionați de realizările regimului sau erau dobo- 
rati de vârstă, de boală, de epuizare psihică, de spectrul şantajului care se între- 
vedea la orizont ? Era într-atât de puternică vraja exercitată de beneficiile profesionale 
şi materiale ale „convertirii” ? Informaţii lămuritoare, deşi meschine, ne permit o 
comparaţie între veniturile lui Găleşanu şi cele ale lui Radu Gyr, bazată nu pe 
speculaţii, ci pe documente: la recomandările Securităţii, Gyr primea 1.700 de 

lei pe lună, în vreme ce Găleşanu nu izbutea să îşi găsească o slujbă care să îi 
asigure un venit stabil de măcar câteva sute de lei. Colaborarea cu Securitatea 
presupunea însă un test de echilibristică morală şi anduranţă cărora nu toţi au 
reuşit să îi facă faţă. Cei care au putut răspunde aşteptărilor poliţiei politice au 
fost răsplătiți materialiceşte, în vreme ce aceia care nu au răbdat transformarea au 
alunecat într-o sărăcie lucie. La mijloc îi găsim pe cei care ar fi vrut să colaboreze 
mai intens, dar s-au văzut coplesiti de handicapul inutilitatii lor în bătălia ideolo- 
gică dusă de regim. Pentru aceştia din urmă, care, asemenea lui Găleşanu, erau 
fascinati de condiţiile de trai ale foştilor camarazi, iluzia unei vieţi normale merita 
cumpărată cu preţul a orice (mai) putea fi sacrificat. 

O panoplie de strategii extravagante de autoprotectie ale unui intelectual, silit 
să se conformeze pentru a-şi conserva statutul, ni se prezintă în studiul Ruxandrei 
Câmpeanu dedicat activităţii lui George Călinescu. Alegerile politice şi profesionale 
ale acestuia sunt descifrate în lumina dorinţei de a-şi proteja eşafodajul publicistic 
cu orice preţ, chiar şi atunci când atitudinea sa ajunge să echivaleze cu neasuma- 
rea misiunii de critic literar. Protejat de un vraf de onoruri care obligau la com- 
promis, Călinescu îşi asuma gândirea marxist-leninistă în calupuri, în vreme ce îşi 
fragmenta voit propriile păreri, pentru ca puzzle-ul final să nu poată fi transformat 
de rivali într-o armă ideologică. Iar rivalii nu erau puţini la număr. În notele de 
subsol ale autoarei găsim detalii intrigante despre luptele intestine din lumea literară, 
aşa cum erau redate de informatorii care gravitau în jurul lui Călinescu. Aflăm că, 
pentru cei cu ambiţii academice, recompensele pentru înfundarea criticului nu erau 
de ici, de colo: de pildă, oameni care încă nu absolviseră facultatea puteau chiar 
înşfăca posturi în învăţământul superior. 

O radiografie a ispitelor delatiunii din domeniul literar găsim şi în studiul Oanei 
Purice „Posterităţi jucate. Miron Radu Paraschivescu şi Ion Caraion prin jurnale”. 
Titlul arată, vital, că cei doi scriitori ştiau că, într-o zi, jurnalele vor fi publicate. 
Atât Caraion, cât şi Paraschivescu intuiesc că vor fi judecaţi, astfel încât enumeră 
justificări, deculpabilizări, se simt vinovaţi şi se erijează în disidenti de sertar. Însă 
foile din sertarele lor nu circulă la momentul oportun, nu îndrumă, nu răscolesc, 
nu se transformă în samizdat. Ele nu pomenesc şi nu explică târgul încheiat cu 
Securitatea. La fel ca Nicole Valéry-Grossu, cei doi îşi construiesc în mod voit o 
identitate paralelă, se dedublează, tes neadevăruri pe marginea unor evenimente 
reale, totul pentru ca, la capăt de drum, să îşi însuşească aureola omului care s-a 
opus sistemului. Am putea concluziona că avem de-a face cu o disidenta a orgolii- 
lor care, şi de această dată, trădează. Ceea ce îi separă însă pe cei doi de cazurile 
discutate până acum este credinţa lor în ideea comunistă. Chiar şi fuga în exil este 
înfăptuită pentru a demasca regimul uzurpator şi a reclama întoarcerea la ideile 
marxism-leninismului. Este confirmat şi de această dată principiul amintit de 
Nicolae Steinhardt în Jurnalul fericirii : pentru cel ce se găseşte în interiorul unui 
sistem, emiterea unor observaţii obiective asupra sistemului este cu neputinţă. Ca 
mai toţi cei a căror gândire este condiţionată de reflexe marxist-leniniste, Paraschivescu 
şi Caraion erau lipsiţi de capacitatea de a privi fără patimă lumea comunistă. 

Părăsind universul rarefiat al oamenilor de litere, anuarul se încheie într-o nota 
prozaică, dar nu mai puţin palpitantă, cu cercetarea Manuelei Marin, dedicată 
relaţiei dintre bulibaşa Ion Cioabă şi poliţia politică. Studiul ilustrează cu succes 
o negociere profitabilă şi dorită de ambele părţi. Fiindcă, dacă Securitatea s-a 
folosit de influenţa lui Cioabă în rândul romilor pentru a-şi atinge obiectivele, nici 
bulibaşa nu a avut de pierdut. Favorurile de care acesta se bucura din partea tova- 
răşilor i-au înlesnit eliminarea rivalilor şi păstrarea peste ani a poziţiei ierarhice 
în cadrul comunităţii. În plus, aflăm că a fost eliberat mai devreme din închisoare 
mulţumită intervenţiei reprezentanţilor Securităţii, care nu au ezitat să antagonizeze 
structurile de Miliție pentru a proteja sursa „Florescu”, găsită vinovată de infrac- 
tiuni de drept comun. Dincolo de câştigurile personale, rămâne totuşi o întrebare : 
au avut acţiunile lui Cioabă reverberatii pozitive la nivelul comunităţii rome? 
Verdictul preliminar nu pare a fi în favoarea bulibaşei. Potrivit documentelor, 
Cioabă a conlucrat el însuşi cu Securitatea pentru a se renunţa la dezideratul recu- 
noaşterii romilor ca naţionalitate conlocuitoare. La fel ca în alte cazuri, ambiția şi 
delatiunea par a se fi potentat reciproc. 

Pusi în fata unui fariseism disperat sau ambițios, oglindit documentar intr-ata- 
tea ipostaze, ne confruntăm în final cu o întrebare : în ce măsură este duplicitatea 
avatarul omului comunizat ? Face ea parte din arsenalul necesar vieţii într-un regim 
totalitar ? Spre deosebire de cei care se plasează în mod deschis de o parte sau de 
alta a graniţelor ideologice, aceia care le confundă şi le încalcă rămân, de cele mai 
multe ori, neintelesi. Le putem descifra parcursul biografic, însă lipsesc instru- 
mentele utile în identificarea resorturilor primare care au stat la baza deciziilor 
fundamentale ale acestor indivizi. Trocul cu un sistem totalitar însingurează omul, 
îl aserveste şi îi retează capacitatea de a fi sincer cu sine şi cu ceilalţi. Devoalarea 
amestecului de adevăr şi minciună este, prin urmare, o provocare la care se poate 
răspunde doar în parte. Concluziile cercetărilor de faţă sunt însă convergente : 
înţelegerea nevoilor esențialmente umane ale indivizilor şi folosirea acestora de 
către regim ca monedă de schimb au fost factori esentiali în forțarea unei atitudini 
conformiste. 

Alina Urs 

Profilul cenzorilor din Directia Generala 
pentru Presa şi Tipărituri 


Abstract. The General Department for Press and Publications was founded in Bucharest 
in 1949, after the dissolution of the Ministry of Arts and Information (the former Ministry 
of Propaganda). As very little has been published so far about the internal life of the insti- 
tution, this paper aims to answer the following questions, while relying mainly on archival 
documents : Who were the censors, how were they recruited and by whom ? What did their 
daily work consist of, what training methods were used on them ? What duties did a censor 
have ? What was the internal policy in terms of rewards and sanctions ? Moreover, we wish 
to understand the psychological profile of a censor during the communist regime. As censor- 
ship in communist Romania began by imitating the Soviet system, we will also discuss a 
couple of instances that allow for a comparison between the two institutions. 

In 1975, the General Department for Press and Publications was turned into the Committee 
for Press and Publications, while two years later, this committee was dissolved and its most 
important censorship tasks were transferred to the Council of Culture and Socialist Education 
(established in 1971), where many censors continued with their work. 


Keywords: censor, recruitment, censorship institution 


Cenzura s-a practicat inca din Antichitate si a fost considerata de cele 
mai multe ori o ocupaţie onorabilă şi responsabilă. Secole la rând, profesia 
de cenzor nu a fost secretă, iar cei care o profesau erau adesea invidiati 
sau admirati. În Rusia ţaristă, de pildă, activitatea în acest domeniu era 
considerată prestigioasă, mulţi scriitori ruşi mândrindu-se cu această func- 
tie în secolul al XIX-lea (într-o listă a literatilor-cenzori publicată ofi- 
cial figurează scriitori importanţi, precum F.I. Tiutcev, S.T. Aksakov, 
I.A. Gonciarov, S.S. Mamontov, M.K. Lemke şi altii’). 

Regimul comunist a venit cu multe teorii utopice sau doar imposibil de 
pus în practică, printre acestea numărându-se şi abolirea oficială a cenzurii. 
În URSS, cuvântul „cenzură” nici nu figura în multe dicţionare, iar dacă 
exista totuşi, era descris ca fiind o activitate fie ţaristă, fie specifică ţărilor 
capitaliste sau unor epoci de mult apuse. În acelaşi timp, nici alte epoci, 
nici ţările capitaliste din secolul XX nu au cunoscut un mecanism atât de 
complex şi de sofisticat al cenzurii precum cel din regimul comunist. Chiar 
din primii ani de preluare a puterii bolşevice, în Rusia a fost înfiinţată o 
instituţie specială a cenzurii, denumită Glavlit?, ce a servit drept model 
pentru câteva ţări ale blocului sovietic, printre care şi România. 


1. Knupkos, I.B., Hcropua coBerekoii neH3ypol. Marepuasipi K JEKUMOHHOMY Kypcy 110 
ucropuu xypHanucruku Poccunu XX Beka, CNEUKyYpCaM, CIENCEMHHapaM NO HCTOpPHU 
neH3ypel (G.V. Jirkov, Istoria cenzurii sovietice. Materiale pentru cursul teoretic 
de istorie a jurnalisticii în Rusia secolului XX, pentru cursuri speciale, seminare speciale 
de istorie a cenzurii), Editura Universităţii de Stat, Sankt-Petersburg, 1994, p. 24. 

2. Direcţia Generală pentru Literatură şi Tipărituri (Glavlit) s-a înfiinţat pe 6 iunie 
1922, la Moscova, şi a servit drept model pentru instituţiile cenzurii din România, 
Polonia şi Bulgaria. Denumirea acesteia a fost preluată de la vechea instituţie ţaristă 
„Direcţia Generală pentru Treburile Presei”. În anii 1922-1933, Glavlit-ul a fost 
subordonat Narkompros-ului RSSR, o scurtă perioadă din anul 1953 (din martie 
până în octombrie) Ministerul Afacerilor Interne al URSS, fiind Direcţia Generală II, 
şi din 1934 până la desființare - în 1991 - Consiliului de Miniştri al URSS. Printre 
atribuţiile instituţiei la înfiinţare figurau : controlul prealabil al tipăriturilor perio- 
dice şi neperiodice, al desenelor, fotografiilor, hărților etc., eliberarea permiselor 
(vizelor) de tipărire, alcătuirea listelor de tipărituri interzise pentru vânzare şi 
difuzare etc. Cu timpul, gama atribuţiilor şi a activităţilor acestei instituţii se va 
diversifica şi amplifica. Se desfiinţează în 1991, odată cu căderea regimului comunist. 

Institutia cenzurii in Romania comunista 


Direcţia Generală a Presei şi Tipăriturilor s-a înfiinţat la Bucuresti in 1949, 
în urma desființării Ministerului Artelor şi Informaţiilor. Până în acest an, 
activităţile cenzoriale au fost efectuate de imputernicitii Ministerului 
Propagandei (1945-1946), apoi de consilierii culturali (funcţionari ai Ministerului 
Artei şi Informaţiilor)!. Epurarea cărţilor a fost activitatea principală a 
cenzurii în primii ani de la înfiinţarea Direcţiei Generale pentru Presă şi 
Tipărituri, urmată de „apărarea secretului de stat” şi aplicarea acestui sis- 
tem mai ales în presă. Sarcinile primilor cenzori erau să controleze, pe 
baza unor liste, dacă librăriile, bibliotecile, depozitele şi anticariatele con- 
tin cărţi interzise. Cu trecerea anilor, activitatea cenzorială se diversifică 
foarte mult, asemenea structurii şi atribuţiilor instituţiei. Aşa cum se pre- 
cizează într-un raport al cenzurii, „dacă în primii ani DGPT îşi exercita 
controlul numai asupra presei şi tipăriturilor, astăzi în sfera noastră de 
control sunt cuprinse toate mijloacele de propagandă şi informare, de la 
ziar şi carte până la producţia de filme, teatru, televiziune şi importul şi 
exportul acestor genuri de materiale. Potrivit unor reglementări legale, 
îndeplinim de mai mulţi ani anumite sarcini privind sectorul economico- 
financiar al ziarelor şi publicaţiilor periodice, în scopul unei gospodăriri 
mai eficiente a fondurilor necesare apariţiei presei”?. 

Cu toate acestea, cuvântul „cenzură” era foarte rar întâlnit în documentele 
DGPT. Oamenii care lucrau acolo erau „lectori”, „instructori”, „inspec- 
tori”, ,,imputerniciti”, iar activităţile de cenzurare se numeau ,,interventii” 
sau, foarte general, „control”. Până în 1949 au existat comisii de cenzură, 
se făceau liste cu „domnii cenzori”, deveniți foarte repede „tovarăşi”, dar 
cuvântul a dispărut treptat din vocabularul oficial al epocii. Fiind o insti- 
tutie semiclandestină, cu activităţi secrete şi foarte speciale, angajarea 
personalului (a cenzorilor) a constituit una dintre principalele probleme ale 
DGPT. La înfiinţare, în 1949, această instituţie a preluat funcţionarii 
Direcţiei Presei din fostul Minister al Propagandei. Dar, pentru sarcinile 
tot mai numeroase ale cenzurii, aceştia nu mai făceau faţă şi s-a pus pro- 
blema „recrutării” de noi cadre. 


1. Înainte de 1945 a existat „Serviciul Cenzurii”, subordonat Ministerului Apărării 
Naţionale şi Ministerului de Interne, iar apoi, din 1937, Preşedinţiei Consiliului de 
Miniştri. O sursă bibliografică importantă pentru această perioadă este cartea lui 
Ioan Lăcustă, Cenzura veghează, Editura Curtea Veche, Bucuresti, 2007. 

2. Arhivele Naţionale Istorice Centrale (în continuare ANIC), fond Comitetul pentru 
Presă şi Tipărituri (CPT), dosar 7/1969, ff. 101-102. 

Recrutarea cadrelor 


Într-un interviu despre cenzura sovietică, cenzorul rus Solodin! relatează 
cum avea loc angajarea noilor funcţionari ai Glavlit-ului : 


De obicei căutam colaboratori printre absolvenţii Facultăţii de Juridică ai 
Universităţii de Stat din Moscova şi ai altor universităţi moscovite. Şi era un 
concurs destul de serios. Mai întâi îi invitam, discutam cu ei, aflam structura 
lor psihologică. Ei veneau din institute atât de dornici de libertate, iar aici asta 
nu se poate. Urmăream ca omul să nu se frângă, să nu apară la el o fisură între 
datoria profesională şi dispoziţia sufletească. Unii nu se încadrau în colectiv — 
se mai întâmplă -, nu fiecare poate fi cenzor, acestora noi le găseam altceva 
de lucru şi ei erau primiţi cu dragă inimă în redactiile ziarelor, la radio, ieşeau 
colaboratori minunati’. 


Într-un alt interviu luat unui cenzor polonez în 1980, la întrebarea: 


„Oricine poate fi cenzor ? ”, răspunsul este : 


Oricine are studii medii şi dorinţa de a lucra aici se poate angaja. Majoritatea 
sunt absolvenţi de facultăţi umaniste... Profesia este destul de feminizată, fiindcă 
este un lucru calm şi liniştit. Unii sunt ghidaţi de motive pecuniare, alţii cred 
că asta este calea cea mai bună de a apăra socialismul. Cineva crede că e un 
joc foarte captivant. Precum şahul?. 


Şi în România cei mai mulţi cenzori erau recrutaţi de la facultăţile cu 


profil umanist. În urma unei cereri, Comitetul pentru Învăţământul Superior 
de pe lângă Consiliul de Miniştri răspunde oficial şi în regim „secret” 
(nr. 575 din 15 martie 1952) că s-a aprobat ca un număr de studenţi de la 
Facultatea de Pedagogie a Universităţii „C.I. Parhon” (11 în total, dar 
probabil că numărul celor solicitati a fost mai mare) să lucreze în cadrul 
Direcţiei Generale a Presei şi Tipăriturilor, cu rugămintea de „a le crea 
condițiuni acestor studenţi să înveţe pentru a nu rămâne în urmă cu 


l; 


Vladimir Alekseievici Solodin (1930-1997) - funcţionar important în Glavlit, unde 
a lucrat timp de 30 de ani, fiind si vice-directorul acestei instituții. 

Tatiana Goreaeva (coord.), UckmountTp BCAKHE yYNOMHHAHHA... Ouepku UCTOPUU 
coBeTckoli WeH3ypbI (Să se interzică orice referire... schițe de istorie a cenzurii 
sovietice), Minsk-Moscova, 1995, p. 319. 

Jane Leftwich Curry (coord.), The Black Book of Polish Censorship, Random House, 
New York, 1984, p. 47. 

examenele”!. Un document din luna august 1952 este mai lămuritor în 


privinţa procedurii de angajare a studenţilor: astfel, vicepreşedintele ace- 
luiaşi Comitet pentru Învăţământul Superior, Costin Nădejde, precizează 
într-o notă trimisă tot în regim „secret” (nr. 1641/22.VIII.1952) că, „la 
cererea dvs. verbală de a vă aproba angajarea a 150 studenţi, vă informăm 
că, deoarece Hotărârea Consiliului de Miniştri nr. 527/951 interzice anga- 
jarea studenţilor în producţie, este necesar să obţineţi o aprobare expresă 
a Tov. Vice-Preşedinte al Consiliului de Miniştri Chişinevschi”?. Dintr-o 
altă notă din aceeaşi perioadă (anul 1953) reiese că mulţi studenţi erau 
angajaţi din primii ani de facultate şi, la absolvire, aveau deja vechime în 
muncă la DGPT: 


Anul acesta, un număr de 34 studenţi angajaţi la noi, vor absolvi facultăţile la 
care urmează. Aceştia au o vechime între 1-3 ani la DGPT, timp în care ei s-au 
specializat în munca noastră, deţinând prin aceasta şi o serie de secrete de stat. 
Datorită scoaterii din instituţia noastră a unor elemente necorespunzătoare, 
mulţi dintre cei de mai sus au primit munci de răspundere, ocupând funcţii de 
şefi de serviciu, şefi de echipe, secţii, etc. ex. : Drăghici Gh., Molho S., Cohn, 
Tarnovschi, Wolff, Chircoiaş ş.a. Nerămânerea lor la noi ar produce paraliza- 
rea sectoarelor noastre principale de muncă. 

În lumina celor arătate mai sus, vă rugăm a sprijini cererea noastră înaintată 
Comisiei Guvernamentale pentru repartizarea absolvenţilor, spre a ne fi reparti- 
zati definitiv studenţii din tabelul pe care l-am înaintat Ministerului Învăţământului 
Superior, după care vă anexăm o copie. 

Ținând seama de faptul că avem şi studenţi a căror muncă este neapărat nece- 
sară în specialitatea pe care au studiat-o în facultate (medicina), am precizat în 
tabel că în aceste cazuri renunţăm la repartizarea studenţilor respectivi in 
instituția noastră’. 


Cu timpul, procedura de recrutare se complică şi cenzorii studiază 
dosarele studenţilor, ca apoi să solicite angajarea acestora. De pildă, în 
1962, Direcţia Personalului solicită Ministerului Învăţământului şi Culturii 
„10-15 dosare de cadre ale unor studenţi din anul V a Institutului de Ştiinţe 
Economice «V.I. Lenin», în scopul verificării acestora în vederea reparti- 


zării lor la Instituţia noastră în baza cifrei de plan care ne va fi aprobat”?. 


ANIC, CPT, dosar 19/1952, f. 78. 
Idem, dosar 20/1952, f. 116. 
Idem, dosar 5/1953, f. 84. 

Idem, dosar 15/1962, f. 7. 


AUNE 

Serviciul Personal (transformat in Serviciul Cadrelor) asigura, in prin- 
cipiu, angajarea cenzorilor in unitatea centrală (Bucuresti), dar un alt 
departament urma să se ocupe de imputernicitii din provincie, cererea 
acestora fiind în continuă creştere din cauza numărului tot mai mare de 
ziare, edituri, muzee etc. care activau nu doar în oraşele mari româneşti, 
dar şi în localităţi mai mici. La doar câţiva ani de la înfiinţarea DGPT s-au 
deschis birouri unde lucrau imputerniciti-salariati ai acestei instituţii in: 
Alba Iulia, Abrud, Aiud, Arad, Baia Mare, Botosani, Braşov, Brăila, 
Călăraşi, Constanta, Cluj-Napoca, Craiova, Deva, Galati, Iasi, Jibou, 
Hunedoara, Medias, Miercurea Ciuc, Oradea, Piatra Neamt, Petroşani, 
Ploiesti, Ramnicu Valcea, Resita, Sibiu, Tecuci, Timisoara, Targu Neamt, 
Targu Secuiesc, Turda, Lugoj, Viseul de Sus etc. 

Deoarece recrutarea a fost considerată întotdeauna una dintre cele mai 
dificile operaţiuni, a apărut necesitatea înfiinţării unui nou serviciu în 
DGPT, care să se ocupe direct de identificarea, angajarea şi „educarea” 
noilor cenzori. Acesta se va numi Serviciul Instructaj, apoi Direcţia 
Instructaj-Control. Într-un proces-verbal din 4 iunie 1952 al Serviciului 
Instructaj, primul punct al ordinii de zi, „recrutarea de noi delegaţi”, este 
„sarcina cea mai importantă, dar şi cea mai grea de realizat”. Din descri- 
erea etapelor de recrutare reiese că au fost făcute mai multe propuneri 
(peste 30), apoi CC al PMR a dat „deslegarea” de a se lua legătura cu 
Comitetele de Partid care ar trebui să aprobe sau să respingă propunerile. 
În urma mai multor demersuri, „în cursul lunii mai au fost angajaţi 2 dele- 
gati noi la Sibiu şi Craiova”. Cooperarea nu este ideală şi cenzorii se plang 
din cauza dificultăţilor : 


Greutati în muncă avem din cauză că Comitetele de Partid promit că vor face 
si vor trimite caracterizări, dar în realitate uită această sarcină, după ce noi 
vorbim cu ei. Ex. Bacău, Constanţa, Petroşani, Oraşul Stalin. Instructorii au 
mai stat de vorbă în această privinţă la Galaţi, unde au luat două propuneri, la 
Arad, Bacău şi Tecucil. 


Se invocă deseori indiferența organelor de partid: „Recrutarea delega- 
tilor merge greu, nu putem avea autoritatea necesară în fata Comitetelor de 
Partid. Acestea promit, dar nu fac nimic”?. Nici după doi ani situaţia nu 
se va schimba simţitor, aşa cum reiese dintr-un raport din 1954 al acestui 
serviciu : 


1. Idem, dosar 23/1952, f. 28. 
2. Ibidem, ff. 28-33. 

Munca delegatilor nostri însă s-a lovit în general de unele greutăţi obiective, 
printre cele mai principale fiind aceea privind recrutarea de delegaţi pentru 
colectivele descompletate. Este o greutate care încă nu a putut fi rezolvată de 
Direcţia Generală, dar pentru învingerea căreia s-a cerut din partea unora din 
delegaţii noştri un efort deosebit. Este cazul colectivelor de la Petroşani, Galaţi, 
Constanţa, Bacău şi Câmpulung-Moldova, unde deşi sunt ziare cotidiene, nu 
avem decât un singur delegat. Este cazul, de asemenea, al colectivelor de la 
Cluj, Oraşul Stalin şi Oradea, care lucrează descompletate, unde se lucrează 
cu jumătate sau aproape jumătate din efectivul normal al colectivului!. 


Atribuţiile instructorilor DGPT 


Angajaţii Direcţiei Instructaj-Control ajung cei mai buni specialişti în 
recrutarea şi formarea personalului, numindu-se nu „lectori I, II şi III”, 
precum cei de la alte departamente, ci instructori. Cine erau aşadar instruc- 
torii şi care erau atribuţiile lor? În acest departament ajungeau cei mai 
vechi şi mai experimentați cenzori. Într-o notă „cu privire la atribuţiile 
instructorilor Direcţiei Generale a Presei şi Tipăriturilor” se menţionează 
că aceştia „se deplasează periodic în judeţe, asigură o îndrumare unitară şi 
sistematică prin punerea la dispoziţia lectorilor a instrumentelor necesare, 
teoretice şi practice, aplicabile la specificul muncii fiecărui colectiv. 
Cunoaşterea directă, pe teren, a problemelor de muncă, îndrumarea concretă 
pe publicaţii şi materiale a lectorilor, rezolvarea la organul de partid a unor 
probleme deosebite pe care le ridică munca de lectură, stimularea preocu- 
părilor individuale pentru pregătirea profesională şi politică, verificarea 
modului de aplicare a normelor şi dispoziţiilor de muncă de către lectori, 
cultivarea unor relaţii tovărăşeşti cu redactiile şi a unui climat de muncă 
sănătos în colectivele DGPT din judeţe sunt unele sarcini mai importante 
din activitatea fundamentală a instructorului”?. Aşadar, una dintre atribu- 
tiile principale ale instructorilor era „activitatea de teren”, care cuprindea 
deplasările în provincie ale cenzorilor: „Deplasările sunt obişnuite (de 
îndrumare şi control), speciale (cu o sarcină sau două care se realizează în 
anumite condiţii) şi ocazionale (de înlocuire a unor lectori care se află pe 
o perioadă mai lungă în concedii medicale şi de odihnă, îşi satisfac stagiul 


militar, sunt concentrați sau participă la cursurile de reciclare)”?. 


1. Idem, dosar 16/1954, ff. 1-2. 
2. Idem, dosar 12/1976, f. 6. 
3. Ibidem, ff. 7-8. 

Cenzorii-instructori aveau de îndeplinit „sarcini cu caracter general”, 
adică erau obligaţi să analizeze activitatea imputernicitilor, „apreciind 
intervenţiile şi semnalările efectuate în perioada dintre cele două deplasări”, 
să prezinte mostre ale unor „intervenţii mai deosebite efectuate în unităţile 
de specialitate din centrală, precum şi în colectivele de lectori din alte 
judeţe”, pentru exemplificare şi pentru a preîntâmpina eventualele greşeli ; 
tot ei transmit „noile indicaţii de muncă date de conducerea DGPT, precum 
şi rezolvarea problemelor ridicate de lectori, cu ocazia consfătuirilor de 
lucru sau a deplasărilor anterioare”, informează lectorii din provincie „în 
legătură cu sarcinile noi ce stau în faţa presei locale şi a activităţii de pro- 
pagandă în general ; verifică permanent modul de aplicare a normelor şi 
metodelor noastre de muncă şi, acolo unde este nevoie, ia măsurile cores- 
punzătoare pentru întărirea spiritului de disciplină în activitatea profesio- 
nală ; controlează, împreună cu lectorii din judeţul respectiv sau singur, 
modul în care se aplică dispoziţiile DGPT în unităţile care deţin mijloace 
de imprimare sau de multiplicare ; îndrumă şi controlează activitatea şefi- 
lor de birou şi a responsabililor de colective, îi sprijină în organizarea 
judicioasă a muncii, în rezolvarea sarcinilor ce le revin; recrutează, cu 
sprijinul comitetului judeţean de partid, noi cadre pentru munca de lector 
al DGPT şi verifică pregătirea profesională şi politică a acestora, înainte 
de angajare”. 

În afară de „sarcinile generale” existau numeroase „sarcini concrete pe 
sectoare de activitate”. Acestea includeau „controlul ziarelor judeţene, 
revistelor social-culturale, producţiei editoriale locale şi universitare”. 
Instructorii trebuiau, de asemenea, să lectureze împreună cu imputernicitii 
publicaţiile în curs de tipărire, „urmărind la aceştia capacitatea de sesizare, 
puterea de discernământ, calitatea şi modul de argumentare a semnalări- 
lor” ; să ajute lectorii să formuleze observaţii la materiale, să le ierarhizeze 
şi să le prezinte argumentat, să discute observaţiile împreună cu comitetul 
judeţean de partid şi să transmită rezolvările redactiilor, urmărind „respec- 
tarea metodologiei de lucru, corectarea ei dacă e cazul, relaţiile de muncă 
cu organul de partid, redactiile şi alte instituţii cu care colaborăm”?. 

Şirul lung al sarcinilor nu se termină aici, instructorii fiind totodată 
obligaţi să controleze, „împreună cu lectorul de serviciu, unele emisiuni 
de radio care ridică probleme mai deosebite, urmărind aplicarea corectă a 
dispoziţiilor şi indicatiilor de muncă privind acest sector” ; să participe „la 


1. Ibidem, ff. 8-9. 
2. Ibidem. 


PROFILUL CENZORILOR DIN DIRECTIA GENERALA PENTRU PRESA... 29 


vizionările spectacolelor cu piese de teatru, a căror programare coincide 
cu deplasarea pe teren, îşi formulează observaţiile şi le comunică organului 
de îndrumare, urmărind pe parcurs, direct sau prin lectorul prezent la 
vizionare, respectarea indicatiilor date” ; să viziteze expoziţiile şi secţiile 
de muzee ce urmează să fie deschise (dar şi pe cele deja deschise), formu- 
land observaţii pe care le discută la comitetul judeţean de partid ; instruc- 
torul „merge la spectacolele cu piese aflate în repertoriu, în primul rând 
cele originale, precum şi cele clasice montate într-o concepţie nouă, exer- 
citând prin aceasta atât un supracontrol, cât şi o verificare prin sondaj a 
respectării pe întreaga stagiune teatrală a rezolvărilor indicate”!. 

Acolo unde este cazul, şi „controlul tipografiilor, litografiilor şi tipografii- 
lor uzinale, existente în judeţe” este sarcina instructorului, cu precizarea 
că acesta, „periodic, face un control prin sondaj la tipografiile locale şi 
cele uzinale din alte localităţi ale judeţului, unde nu există colective de 
lectori ai DGPT, în scopul documentării şi prevenirii executării unor tipă- 
rituri greşite politic sau care divulgă anumite secrete de stat” ; iar „de la 
caz la caz, controlează şi unele mijloace de multiplicare (xerox, ghestetner, 
piloris, romaior etc.) care sunt în dotarea diferitelor instituţii şi întreprinderi 
de pe raza judeţului”?. În funcţie de priorităţile instituţiei şi de situaţia din 
provincie, atribuţiile cenzorilor-instructori pot varia pe parcursul anilor. 

Am acordat acestui document mai multă atenţie nu doar pentru a ilustra 
diversitatea sarcinilor şi activităţilor ce le reveneau instructorilor DGPT, 
ci şi pentru a exemplifica documentar o altă etapă din viaţa unui cenzor, şi 
anume formarea lui sau, în limba de lemn a cenzurii, „creşterea şi educa- 
rea cadrelor”. Niciodată, niciunde nu au existat şcoli care să formeze 
cenzori, acestea nu au existat nici în regimul comunist. Proaspetii angajaţi 
aveau, în cel mai bun caz, o foarte vagă idee despre viitoarele lor activităţi 
în instituţie şi erau total nepregatiti. De aceea, imediat după recrutare şi 
angajare, urma de obicei o perioadă de câteva luni de pregătire a lor, de 
învăţare a meseriei. Cei angajaţi în unitatea centrală, în Bucureşti, erau 
susținuți de colegii cu experienţă, participau la seminare speciale etc. 
Instructorii se ocupau de soarta celor din provincie, iar, de câteva ori pe 
an, şi cenzorii din micile oraşe făceau deplasări la Bucureşti, care durau 
aproximativ două săptămâni, pentru a învăţa meseria. 


1. Ibidem, f. 10. 
2. Ibidem. 

Educarea angajaţilor. Statistici 


Una dintre cerinţele DGPT era ca angajaţii să aibă studii superioare : dintr-o 
„analiză a îndeplinirii planului de activitate al colegiului DGPT privind 
pregătirea profesională şi educaţia politică a salariaţilor” (din 1968) reiese ca : 


Nivelul tot mai ridicat al materialelor pe care le controlăm (presă, carte, 
radio-televiziune, artă, etc.), complexitatea muncii au determinat preocuparea 
permanentă a conducerii instituţiei pentru ca toţi lucrătorii care fac munci de 
specialitate să aibă studii superioare. Ca urmare a acestei cerinţe s-a ajuns ca, 
în momentul de faţă, din cei 256 lectori şi imputerniciti, 191 sunt absolvenţi 
de facultate cu examen de stat, 4 absolvenţi fără examen de stat, 18 urmează 
diferite facultăţi şi 43 au studii medii şi generale. Dintre cei care nu au studiile 
cerute de calitatea de lector, o parte sunt la o vârstă înaintată, iar altora nu le 
permite starea sănătăţii să-şi continue studiile. Aceştia au însă nivelul de pre- 


gătire necesar muncii, datorită eforturilor personale”!. 


Tabele cu numărul lectorilor care au studii medii sau superioare au 


existat până la desfiinţarea DGPT. În 1969, într-un discurs lung şi solemn 
care punctează activitatea instituţiei, ni se aduce la cunoştinţă că: 


1. Idem, dosar 78/1967, ff. 125-126. 


În momentul desprinderii din fostul minister al artelor şi informaţiilor, DGPT 
dispunea de un colectiv de cadre eterogen, în general necorespunzător în raport 
cu cerinţele de mai sus, atât în capitală, cât şi în provincie. De aceea, la înce- 
put a fost necesară o recrutare masivă de tineri, corespunzători din punct de 
vedere politic, care au fost pregătiţi ulterior în cadrul instituţiei, prin cursuri 
speciale, la diferite forme de învăţământ politic. De asemenea, încă în primii 
ani au fost angajaţi studenţi şi absolvenţi de şcoli medii care îndeplineau pe 
lângă condiţiile politice şi cele ale unei bune pregătiri teoretice. [...] Numeroşi 
lectori şi-au terminat studiile superioare de stat în paralel cu munca, au frec- 
ventat cu regularitate diferite forme superioare ale învățământului de partid şi 
au participat activ la acţiunile organizate în instituţie în acest scop. Este sem- 
nificativ că în prezent, din totalul salariaţilor din sectoarele de specialitate din 
capitală şi provincie, 286 au studii superioare. [...] Existenţa unui număr de 
243 de membri de partid din totalul de 393 de salariaţi este un factor esenţial 
în obţinerea unor rezultate pozitive în muncă şi a unor relaţii principiale, par- 
tinice, între membrii colectivului. [...] Munca de creştere şi educare a cadrelor 
a dus la formarea unui colectiv ataşat muncii instituţiei, închegat şi în general 
stabil. Din totalul salariaţilor, 170 au vechime de peste zece ani, 80 dintre 

aceştia având aproape vârsta instituţiei! [amintim că „vârsta instituţiei” in 1969 
era de 20 de ani! ]. 


Desigur, nu doar studiile contau, ci şi multe alte criterii. Conform unui 
tabel (din anul 1961), „Situaţia centralizată” a funcţionarilor DGPT, cu 
excepţia Serviciului Administrativ, era următoarea: Originea socială : 
Muncitorească - 145 ; Taraneasca - 68 ; Colectivist - 19; Functionar - 75 ; 
Mic meseriaş - 22; Intelectual - 12; Subofiter - 3; Birjar-curier, paz- 
nic-ingrijitor - 10; Agent sanitar - 3 ; Mic comerciant - 15 ; Comerciant - 2. 
Apartenența politică: PMR - 208; Candidat PMR - 18; UTM - 40; 
Membru sindicat - 108. Studii: Facultate - 186; Student - 25; 
Maturitate - 72; Scoala Medie - 67; Scoala Elementară - 24. Vârsta: 
Până la 24 de ani - 13; Între 25 şi 30 de ani - 97; Între 31 şi 35 de 
ani - 141; De la 36 de ani - 123. Naţionalitatea: Români - 257; 
Evrei - 57; Maghiari - 48; Germani - 9; Sârbi - 3. Femei: 146. 
Bărbaţi: 228. Numărul total al angajaţilor la acea dată era de 374’. 

În arhivele cenzurii pot fi studiate nu doar tabele cu „situaţia compozi- 
tiei nationale a salariatiilor DGPT”, ci şi numărul cenzorilor din unitatea 
centrală (Bucureşti) şi a celor din provincie, care au absolvit şcoala generală, 
au studii medii sau superioare, familia din care provin etc. Mai mult, s-au 
păstrat cărţile lor de muncă, în care se indică starea civilă, câţi copii au, 
unde s-au transferat, când s-au pensionat şi din ce motive. Într-un asemenea 
tabel (din 1964), de pildă, se urmăreşte compoziţia naţională a functiona- 
rilor pe ani; cele trei naţionalităţi principale care lucrau în cadrul DGPT 
erau românii, maghiarii şi evreii (mai era şi categoria „Alte naţionalităţi”) 
şi putem observa creşterea numărului de români, în comparaţie cu cel al 
altor naţionalităţi, în perfectă consonanta cu politica vremii. 


SITUAŢIA 
compoziţiei nationale a salariatiilor DGPT? 


Alte nationalitati 


Total : 


1. Idem, dosar 7/1969, ff. 101-110. 
2. Idem, dosar 22/1961, f. 14 bis. 
3. Idem, dosar 36/1964, f. 151. 

Într-o notă! din anul 1970 se indică numărul cenzorilor din unitatea 
centrală (Bucureşti) şi a celor din provincie, care au absolvit şcoala generală, 
au studii medii sau superioare. Reproducem tabelul : 


CENTRALA 
Lector | Lector II Lector III 
2 şcoală generală 1 şcoală generală 1 şcoală generală 
8 studii medii Il studii medii 1 studii medii 
93 studii superioare 27 Studii superioare 7 Studii superioare 
103 39 9 
PROVINCIE 
4 şcoală generală 2 şcoală generală - 
7 studii medii 23 studii medii 1 studii medii 
37 studii superioare 11 studii superioare 4 studii superioare 
48 36 5 
Total general : 
151 75 14 


Tabelul este relevant pentru noile cerințe impuse cenzorilor, dar consti- 
tuie si un exemplu de statistică atentă care urmărea evoluția angajaților. Un 
alt document interesant se intitulează „TABEL cu situația înscrierilor 
imputernicitilor DGPT din provincie la învăţământul de stat pe anul 
1962-1963 (situație existentă în urma demersurilor făcute în luna august 
a.c. prin instructori si de către conducerea U.86 la organele locale de par- 
tid si prin discuţii cu imputernicitii în cauză)”?. Din acesta reiese regimul 
special de care se bucurau funcționarii DGPT, dacă doreau să absolve o 
facultate (se înscriau pe listele speciale ale Comitetelor Regionale ale 
Partidului Muncitoresc, apoi Comunist, la facultățile pe care si le doreau). 


Tovarăşi multilateral dezvoltați 


Revenind la etapa imediat următoare angajării cenzorilor, vom observa că 
şi măsurile de „creştere si educare” ale personalului au variat de la an la 
an. În anii '50 se practicau angajamentele de îndeplinire şi depăşire a pla- 
nului de muncă, într-un spirit oarecum „stahanovist”, specific epocii. Ceea 
ce îşi propuneau cenzorii într-un astfel de angajament erau : 


1. Idem, dosar 75/1970, f. 29. 
2. Idem, dosar 33/1961, f. 3. 

1. Punctualitatea si disciplina in munca. 

2. Ridicarea nivelului profesional şi politic prin citirea broşurii Kemenov! şi 
romanul Mama de Maxim Gorki. 

3. Trierea materialului cuprins în cele trei lăzi din pivniţă (fostul Minister al 
Propagandei - Direcţia de Studii) (ANGAJAMENTE în vederea îndeplinirii în 
cele mai bune condițiuni şi a depăşirii planului de muncă ce ne revine pe tri- 
mestrul II 1950)’. 


Se organizau şedinţe „politico-administrative”, in care se făceau anga- 
jamente pe echipe pentru fiecare serviciu sau direcţie. Într-un proces-verbal 
al unei asemenea şedinţe, „ţinută în ziua de sâmbătă, 4 nov. 1950 (!)”, 
aflăm că „tov. din Serviciul Controlul Cărţii şi-au luat - pentru ziua-record 
în cinstea celei de-a 33-a aniversări a Marei Revoluții Socialiste din 
Octombrie - următoarele angajamente : 


1) Echipa I compusă din M. Ionescu 

C. Popescu 

A. Carataşu 
şi-a luat angajamentul să depăşească norma - în loc de 450, să întocmească 
500 de fişe. 
2) Echipa II compusă din 

Cohn Mozes 
Victoria Toma 

şi-a luat angajamentul ca în loc de editurile Cartea Rusă şi Editura de Stat 
planificate pentru această zi, să sistematizeze cărţile tuturor editurilor. 
3) Tov. Şerban şi-a luat angajamentul să citească 40 de pag. pe oră şi să fie cât 
mai vigilent, să nu aibă nici o scăpare în munca de control. 
4) Tov. Constantinescu Calidasa şi-a luat angajamentul ca în loc de 100 de 
înregistrări să facă 130 de înregistrări de cărţi. 
5) Tov. Dumitrache şi tov. Schaffer şi-au luat angajamentul să ia legătura cu 
conducerea instituţiilor de învăţământ superior pentru organizarea controlului 
programat pentru acest trimestru. 
6) Tov. Antoinette Katz şi-a luat angajamentul să rezolve şi să expedieze toată 
corespondenţa şi din ziua aceea şi în restul timpului să lucreze la evidenţa 
cărţii pe anul 1950. 


1. Kemenov Vladimir Semionovici (1908-1988) — critic şi istoric de artă din URSS. 
Între anii 1940 şi 1948 a fost preşedintele Asociaţiei Generale pentru relaţiile culturale 
ale URSS cu străinătatea (VOKS), care contribuia la impunerea realismului socialist 
în blocul sovietic. Broşura la care se face referire conţinea directive în acest sens. 

2. Idem, dosar 14/1950, f. 11. 

3. Idem, dosar 14/1950, f. 161. 

Aceasta era atmosfera în 1950. Dar pretenţiile faţă de educarea cadrelor 
au crescut foarte mult şi foarte repede. Deja în 1958 se făceau planuri de 
acţiune „pentru întărirea muncii de educaţie în rândurile lucrătorilor din 
DGPT”, cu obiective clare: „l. Formarea de intelectuali multilaterali, cu 
un profil bine conturat şi cu tendinţe novatoare. 2. Apropierea de realităţile 
social-economice pentru promovarea partinitatii în aprecierea fenomenelor 
din viaţă. 3. Cultivarea spiritului colectiv şi interesului faţa de problemele 
obstesti”’. Pentru atingerea acestor obiective, o atenţie sporită trebuia 
acordată învăţământului de partid (primul pe listă). Acesta presupunea „o 
analiză asupra desfăşurării studiului, pentru : a) respectarea obligaţiilor în 
cadrul formei; b) în ce măsură problemele de studiu corespund nivelului 
şi profilului de pregătire”, pentru anul de învăţământ in curs. Tot aici se 
va avea în vedere şi studiul individual, unde „a) daca e cazul ca unii care 
şi-au ales teme ce nu dau rezultate să le schimbe ; b) fiecare lector să-şi 
stabilească o lucrare pe care o prezintă, pe baza studiului individual”?. 
Pentru viitorul an de învăţământ s-a propus, printre altele, ca: 


În funcţie de specialitatea şi nivelul celor ce studiază să se stabilească cercuri 
pe specialităţi în care periodic să se discute probleme de studiu ; organizaţiile 
de masă împreună cu conducerile serviciilor să stabilească planuri de referate 
ce se vor ţine în cadrul serviciilor pentru ca acestea să fie încadrate în temele 
de studiu individual ; în funcţie de nevoile serviciilor, golurile în cunoştinţele 
lectorilor şi nivelul lectorilor, se întocmeşte un tabel cu teme ce urmează a fi 
recomandate lectorilor (pe serv.) pentru studiu individuală. 


În afară de învăţământul de partid, lista conţinea activităţi de „informare 
multilaterală a lectorului” care cuprindeau „urmărirea aplicării H[otararilor] 
cu privire la cetirea publicaţiilor obligatorii”, de asemenea, „informarea 
din principalele periodice se va realiza prin întocmirea de fişe de lectură 
care să cuprindă ceea ce aduce mai important (într-o pagină la maşină) 
fiecare număr de periodic”. Există şi activităţi mai ciudate, ca, de pildă, 
„se va multiplica şi transmite la toate serviciile prezentările scriitorilor 
străini ce se întocmesc la gară”f. Se va face un plan al referatelor pentru toate 
serviciile şi se vor organiza, la fiecare două luni, „conferinţe de informare 
profesională” cu toţi salariaţii. Trimestrial, se vor organiza întreceri pe 


Idem, dosar 7/1958, f. 9. 
Ibidem, f. 9. 

Ibidem, ff. 9-10. 

Ibidem, f. 10. 


AUNE 

principiul concursului „Drumeţii veseli”. Se organiza concursul „lubiţi 
cartea”, unde trebuiau să se „antreneze” lectorii, ulterior făcându-se anchete 
„în rândul lectorilor în legătură cu cetirea de către aceştia a beletristicei”. 
Săptămânal, lectorii trebuiau să meargă la filme şi teatre („fiecare serviciu 
printr-un membru al colectivului să procure bilete”), iar la fiecare două 
săptămâni „să se prezinte filme noi la care pe piaţă se procură greu bilete”. 
Tot la capitolul „dezvoltare multilaterală” intrau activităţile legate de „folo- 
sirea largă a Coltului Roşu”, adică: 


a) constituirea unui colectiv de coordonare a activităţii (din 5 persoane) 

b) întocmirea unui program de activitate de perspectivă a Coltului Roşu, care 
să cuprindă 

- şezători (literare, muzicale etc.) 

- cercuri (de alfabetizare muzicală, creaţie literară, limbi străine, fotografi 
amatori etc.) 

- probleme profesionale (consfătuiri pe diferite teme, prezentarea unor referate 
care au fost considerate în servicii ca având o valoare deosebită etc.) 

c) amenajarea corespunzătoare a Coltului Roşu. 


Dacă primele două categorii de activităţi urmăreau formarea ideologică 
şi profesională a funcţionarilor DGPT, ultima categorie urma să dezvolte 
spiritul colectiv, interesul pentru problemele obşteşti şi sentimentele patri- 
otice. lată câteva activităţi propuse la acest capitol: 


1. Dezvoltarea multilaterală a activităţii sportive. 

a) fiece lector ce îndeplineşte condiţia fizică să facă un anumit sport 

b) cercul sportiv sa-şi întocmească un plan de perspectivă pentru activitate 
multilaterală (între care gimnastica, woley, popice, handbal feminin etc.) 

2. Activizarea organizaţiei AVSAP? 

a) cuprinderea salariaţilor nemembri 

b) trecerea la instructia de front şi mânuirea armelor, cu toţi membrii AVSAP 
c) crearea de cercuri radio, tff*, cercetare 


1. Ibidem. 

2. Asociaţia Voluntară pentru Sprijinirea Apărării Patriei, înfiinţată în 1952, după 
model sovietic, a fost o organizaţie paramilitară de masă, în care putea activa, pe 
bază de voluntariat, orice cetăţean al RPR care împlinise vârsta de 16 ani. A fost 
desfiinţată pe 3 martie 1962, prin contopirea ei cu Uniunea de Cultură Fizică şi 
Sport (pentru mai multe detalii, vezi „Gata pentru muncă patriotică ! ”, Evenimentul 
zilei, 17 octombrie 2006, disponibil online la adresa www.evz.ro/detalii/stiri/ 
gata-pentru-munca-si-aparare-415206.html, accesat pe 21.10.2016). 

3. Telegrafie fără fir. 

3. Antrenarea salariaţilor la acţiuni de muncă voluntară. 

4. Organizarea permanentă de excursii 

- în întreprinderi industriale 

- în unităţi socialiste agricole 

- locuri istorice în afara Bucureştiului 

- locuri pitoreşti 

5. Reuniuni cu programe artistice. 

6. Cuprinderea salariaţilor cu sarcini. 

a) să se întocmească o situaţie cu salariaţii ce au sarcini obşteşti permanente. 
b) salariaţii fără sarcini permanente să primească răspunderea pentru organi- 
zarea diferitelor acţiuni ocazionale (excursii etc.)!. 


Este destul de dificil de urmărit în fondul documentar al cenzurii în ce 
măsură toate punctele proiectului au fost îndeplinite, dar cel puţin în acea 
perioadă s-a ţinut cont de acest proiect, iar educaţia de partid, precum şi 
cea profesională li s-au aplicat cenzorilor, adaptate mereu la noile schimbări 
sociale, până la desfiinţarea DGPT. 

În afară de acest set complex de activităţi, cenzorilor li se ofereau sis- 
tematic modele de intervenţii după care să se orienteze în activitatea lor, 
se practica lectura în paralel, când acelaşi text era citit de un începător şi 
de un cenzor cu experienţă. Perioada de „alfabetizare” putea să dureze până 
la doi ani, dar cei mai mulţi aveau nevoie de doar câteva luni pentru a 
deveni profesionişti în noua meserie. 


Premii şi pedepse 


Pentru a susţine randamentul (şi disciplina) cenzorilor, un aspect important 
îl constituiau premierile sau pedepsele. Sistemul românesc a avut drept 
model instituţia similară din Uniunea Sovietică. Ce trebuia să facă un cen- 
zor ca să fie premiat? Un exemplu este cazul lui A.A. Maceret, care „a 
citit cu multă atenţie şi responsabilitate volumul Statul suntem noi de 
B. Almazov şi a descoperit defecte politice serioase, privind relaţiile cu 
R.P. Chineză care nu mai corespund actualitatii”. Maceret a facut un refe- 
rat asupra cărţii în urma căruia au fost reţinute 75.000 de exemplare şi a 
fost oprită tipărirea întregului tiraj, în total 150.000 de exemplare?. Pentru 


1. ANIC, CPT, dosar 7/1958, ff. 10-11. 

2. Pentru alte exemple de acest fel, vezi A.V. Blium (ed.), Ilenzypa B CoBerckom 
Corose, 1917-1991 (Cenzura în Uniunea Sovietică, 1917-1991), ROSSPEN, Moscova, 
2004, pp. 516-517. 

astfel de „merite deosebite”, cenzorii sovietici erau premiaţi cu suma de 
30 de ruble. „Cât de mare era această sumă biblică de 30 de ruble ?”, se 
întreabă istoricul V. Volovnikov, specialist rus în domeniul cenzurii. Vom 
remarca în legătură cu aceasta că, de pildă, salariul directorului adjunct al 
Direcţiei Generale era în 1974 de 500 de ruble, al celor doi adjuncti simpli, 
450 de ruble, şeful serviciului primea 400 de ruble, loctiitorii lui, 350, 
redactorul principal, 210-230 de ruble, redactorul, 170-190 de ruble, inspec- 
torul, 120. În plus, la salariu se mai adăugau sporuri personale şi sporuri 
pentru cunoaşterea limbilor străine : europene, 10%, orientale, 20%'. 

În arhivele româneşti, exemple de premiere se găsesc din abundență, 
semn că era o practică obişnuită şi că această formă de încurajare era con- 
siderată una dintre cele mai eficiente măsuri educative. De pildă: 


În Carnetul Agitatorului nr. 1/ianuarie 1961 al Comitetului Regional PMR - 
Suceava, în pagina 10-a, într-un material de propagandă care trata despre ale- 
gerile de deputaţi din 5 martie a.c. se scria: „Echipele artistice trebuie să 
prezinte programe la Căminele Culturale cu ocazia adunărilor de demascare 
[corect „desemnare”] a candidaţilor FDP. 


Mai departe se scria : 


În întreaga lor muncă agitatorii trebuie să sublinieze că toate realizările popo- 
rului nostru ar fi fost posibile [corect „nu ar fi fost posibile”] fără conducerea 
încercatului nostru partid marxist-leninist. Împuternicitul DGPT de serviciu, 
tov. Timingeru Gh., lecturând cu simţ de răspundere materialul, a sezisat gre- 
şelile de mai sus, fapt pentru care propunem premierea sa excepţională cu suma 
de lei 300°. 


Remunerarea se putea oferi nu doar pe baza unor rezultate concrete sau 
a unor interventii bune, ci si reiesind din activitatea ultimelor luni sau in 
preajma unor sărbători. În acest sens, exemplară este instiintarea trimisă 
împuternicitului DGPT din Piatra Neamţ, pe 14 iulie 1961 (astfel de înşti- 
intari au fost trimise şi altora) : 


În ultimul timp activitatea dv. a crescut. Această creştere a avut la bază spiritul 
de răspundere, ataşamentul pentru muncă şi pregătirea politico-ideologică şi 
profesională. Aportul bun pe care-l aduceţi în munca profesională a permis 
conducerii instituţiei rectificarea salariului dv. de la 1350 lei la 1550 lei. Aceasta 


1. Ibidem, p. 518. 
2. ANIC, CPT, dosar 32/1961, f. 242. 

trebuie să vă mobilizeze la o muncă din ce in ce mai bună, mai politică, mai 
de răspundere ; acest lucru se poată obţine în primul rând prin lichidarea lip- 
surilor ce mai există încă în activitatea dv.!. 


Pe lângă mărirea salariilor sau a primelor de tot felul, cenzorii se bucu- 
rau de anumite avantaje inaccesibile muritorilor de rând. De pildă, la un 
moment dat, DGPT solicită pentru Ludovic Tarnovschi, director gene- 
ral-adjunct al instituţiei, o autorizaţie de la Asociaţia Generală a Vânătorilor 
şi Pescarilor pentru „împuşcarea unui cerb carpatin în regiunea Braşov, 
punctul Babarunca”?. Referindu-se la situaţia cenzorilor, aceste „personaje 
cenuşii din birocraţia de mijloc”, cenzorul polonez Strzyżewski susţine că 
aceştia aveau privilegii speciale, „în timp ce tinerii polonezi trebuiau să 
stea la rând 15 ani pentru un apartament, cenzorii erau puşi primii pe listă. 
Cei de rang înalt puteau să folosească magazinele speciale alimentare ale 
partidului şi locuri de vacanțe. Toţi cenzorii erau scutiţi de a apărea în fata 
curţii pentru răspundere civilă sau penală”5. Şi cenzorii români beneficiau 
de privilegii asemănătoare. 

O altă formă de răsplată şi încurajare erau distinctiile. Cu ocazia unor 
sărbători oficiale, cenzorii erau de obicei decoraţi. Un tabel întocmit de 
Valerian Ionescu, directorul Serviciului Instructaj-Control, prezintă o lista 
cu opt cenzori din provincie, care „au fost decoraţi cu ocazia Aniversării 
a 40 de ani de la înfiinţarea PCR”* , primind Medalia Muncii. Cenzorii îşi 
petreceau vacantele în străinătate ; vom întâlni şi liste lungi cu tovarăşi 
„aprobaţi” pentru petrecerea concediului departe de hotarele ţării, ceea ce 
constituia un lux de care puţini beneficiau. 

Dar şi pedepsele — însemnând mustrări sau tăieri salariale - puteau fi, 
la fel de bine, un motiv pentru o activitate mai calitativă şi mai intensă. Se 
putea întâmpla (mai rar) ca greşeala cenzorului să ducă la concedierea şi 
judecarea lui. De pildă, un cenzor sovietic, cu o vechime de 15 ani în 
muncă, a uitat „Lista datelor care constituie secrete de stat” într-un taxi şi 
a fost găsită de un funcţionar al ambasadei lituaniene, care i-a înapoiat-o. 
Kliment Voroşilov (preşedinte al Prezidiului Sovietului Suprem) îi descrie 
cazul lui Stalin şi cere ca cenzorul să fie dat în judecată şi pedepsit. Stalin 


Ibidem, f. 143. 

Idem, dosar 15/1962, f. 48. 

Jane Leftwich Curry (coord.), op. cit., p. 48. 
ANIC, CPT, dosar 32/1961, f. 147. 

semnează că e de acord!. Sau cenzorul V.A. Aleşin a permis ca în ziarul 
moscovit Leninskie iskri (Flăcări leniniste) din 10 decembrie 1960 să se 
publice un articol cu date nedifuzabile privind funcţionarea unei fabrici : 
„În legătură cu faptul că Aleşin a avut greşeli importante şi mai înainte şi 
că lipsa lui de atenţie poate duce la grave încălcări ale regulamentului Glavlit 
URSS, consider necesar ca Aleşin să fie eliberat din funcţie”?. La începu- 
tul anilor '80, un alt cenzor sovietic fura şi vindea pe piaţa neagră cărţi din 
străinătate. A fost dat de asemenea în judecată’. (Un caz similar a existat 
şi în România, când cenzorul Petre Săbădeanu a făcut comerţ cu Biblii 
provenind din străinătate“.) 

Motivele pentru pedepsire puteau fi cele mai diverse şi vom menţiona 
un Singur exemplu : 


În ziarul Hargita - Miercurea Ciuc din 29.XII. 1973 a apărut următoarea infor- 
matie, înserată printre anunţurile de decese : „Astăzi, la prânz, orele 12,30 vor 
fi dezvelite, în piaţa Muzeului din Miercurea Ciuc, statuile lui Petőfi Sandor 
şi Nicolae Bălcescu. Familia îndoliată”. 


Apariţia acestei greşeli a fost facilitată şi de lectorul DGPT, tovarăşul 
Nagy Ştefan, care, încălcând metodele de muncă, a acceptat să primească 
pagina la lectură într-un singur exemplar, acordând viza nu pe pagina lec- 
turată, ci pe o pagină adusă ulterior din tipografie. În pagina primită la 
lectură, ştirea era formulată fără sintagma „Familia îndoliată”. În legătură 
cu plasarea ei printre anunţurile mortuare, lectorul DGPT nu a avut nici o 
observaţie. 

Până la depistarea întâmplătoare a greşelii, o parte a tirajului a fost 
difuzată. 

Comitetul judeţean Harghita al PCR a recomandat biroului organizaţiei 
de bază ca vinovatii pentru apariţia acestei greşeli să fie puşi în discuţia 
adunării generale de partid. Să fie sanctionati pe linie administrativă. 


1. L.V. Maximenkov (ed.), bonbuiaa nensypa. Ilucarenu H xypuanucrei B Crpane 
CoseroB. 1917-1956 (Marea cenzură. Scriitorii şi jurnaliştii în Tara Sovietelor. 
1917-1956), Izd. Materik, Sankt-Petersburg, 2005, p. 390. 

2. Ibidem, p. 392. 

3. Vezi interviul cu V.A. Solodin, Uckmounts Bcakue ynoMuHaHua... Ouepku ncTropnu 
coBeTckoli WeH3ypbI (Să se interzică orice referire... schiţe de istorie a cenzurii 
sovietice), p. 327. 

4. Liliana Corobca (ed.), Instituţia cenzurii comuniste in România, 1949-1977, vol. II, 
Editura Ratio et Revelatio, Oradea, 2014, pp. 300-305. 

De la angajarea sa la DGPT, pe 1 martie 1970, până în prezent, tovarăşul Nagy 
Ştefan a săvârşit mai multe abateri de la disciplina muncii, pentru care a fost 
sancţionat de două ori. 

- La 2 noiembrie 1970, pentru o greşeala apărută într-un material oficial, 
publicat în ziarul Hargita, a fost sancţionat cu retrogradare în funcţie pe timp 
de două luni. 

- La 25 noiembrie 1972, încălcând indicaţiile conducerii instituţiei cu privire 
la eliminarea definitivă a unui material din ziarul Hargita, tovarăşul Nagy Ştefan 
l-a vizat, iar materialul a apărut. Cu acest prilej i s-a dat un ultim avertisment 
verbal. 

Întrucât tovarăşul Nagy Ştefan a încălcat din nou normele de lucru, propunem 
sancţionarea sa cu retrogradare în funcţie de la lector principal gradatia a IV-a 
la lector principal gradatia a III-a pe o durată de 3 luni. Totodată, propunem 
să i se dea un ultim avertisment scris. 


În situaţiile în care nu depistau greşelile, cenzorii erau acuzaţi de „lipsă 
de răspundere şi superficialitate în muncă”, „pripeală dovedită” în îndepli- 
nirea sarcinilor principale de serviciu şi li se aplica de obicei sancţiunea 
„retrogradarea pe trei luni” sau „mustrare cu avertisment”?. Un cenzor 
putea fi retrogradat, „prin trecerea sa din funcţia de lector II cu salariul 
lunar de lei 1,200 în funcţia de lector III, cu salariul brut lunar de lei 900”, 
pentru că s-a prezentat la serviciu „peste ora începerii programului în stare 
de ebrietate”?. Putem consulta zeci de decizii in care cenzorii, cândva 
premiaţi, puteau fi retrogradati. În 1953 „se aplică tov. SCHWARZ IRINA, 
director adjunct serviciul Presa Externă, sancţiunea «retrogradare» în func- 
tie pe timpul 1.II-1.1V.1953, pentru abateri în metodele muncii de condu- 
cere a serviciului. Pentru acest timp salariul se reduce de la categ. XIX/3 
la XIII/3”*; in 1958 „se aplică tov. NICOLESCU VASILE, de la U. 28, 
sancţiunea retrogradarea în funcţie pe perioada 1.IV.1958 - 31.V.1958, 
pentru neaplicarea instrucţiunilor de serviciu şi greşeala gravă făptuită în 
îndeplinirea sarcinilor sale profesionale”. După cum vedem, formula nu 
s-a schimbat, dar, în ultimii ani de funcţionare a DGPT, asemenea decizii 
sunt tot mai rare, fie cenzorii greşeau tot mai puţin, fie metoda nu mai era 
considerată la fel de eficientă. 


. ANIC, CPT, dosar 2/1974, ff. 11-12 (data: 7.1.1974). 
Idem, dosar 20/1958, f. 198. 

. Ibidem, f. 46. 

. Idem, dosar 6/1953, f. 39. 

. Idem, dosar 20/1958, f. 38. 

Tot pentru a avea rezultate cat mai bune, in cadrul DGPT se faceau 
rapoarte „de analiză minuțioasă a intarzierilor şi invoirilor de la muncă, 
pentru a descoperi eventualele fisuri in activitatea noastra in primul semes- 
tru din acest an şi a trage concluziile necesare pentru viitor”! (cităm dintr-un 
document din 1972). Este expus, pe departamente, numărul de ore lipsite, 
apoi sunt prezentate, pe rând, toate persoanele care au întârziat, precum şi 
motivele invocate : 


- la Publicaţii tovarăşele Agapie Achilina cu 36,40 ore in 24 învoiri şi Daroga 
Magdalena cu 32,20 ore tot în 24 învoiri, ambele pentru policlinică, au însumat 
mai mult de jumătate din învoirile realizate pe întreaga unitate ; — la Import-Export 
tovarăşele Iordan Alina cu 21,33 ore în 13 învoiri policlinică şi Tornioş Valeria 
cu 34,25 ore în 12 învoiri personale (din care una de 6 ore şi alta de 5,30 ore) 
deţin primele locuri. [...] Este şi o problemă de echitate să atragem atenţia 
acestor tovarăşi, cât şi acelora care gândesc în acest mod, că nu au o atitudine 
corectă, comunistă nici faţă de colegii din unitate, nici faţă de interesele mun- 
cii. Aceste ore înseamnă în fapt o pierdere apreciabilă din timpul de lucru care 
poate avea repercusiuni atât asupra calităţii muncii noastre, cât şi asupra ope- 
rativitatii, a realizării la timp a sarcinilor ce revin instituţiei noastre şi deci 
nouă fiecăruia. 

Întârzierile nu însumează pe ansamblu prea multe ore pierdute, dar din analiza 
lor se desprind unele aspecte semnificative - spre exemplu faptul că tovarăşii 
de la Secretariat au realizat cel mai mare număr de ore întârziere pe instituţie : 
8,58 ore din totalul de 28,18 ore. Această situaţie se datorează în special fap- 
tului că tov. Botez a avut întârzieri de 2,30, 2,05, 0,55, 0,30 ore, cât şi faptu- 
lui că tovarăşa Ion Ioana are 21 întârzieri până acum - o cifră deasemeni record 
pe institutie’. 


Concluzia la care ajung responsabilii de întârzieri : 


Conducerea instituţiei, Comitetul de partid şi Comitetul sindicatului consideră 
că este o datorie patriotică a fiecărui lucrător al instituţiei de a folosi cu con- 
ştiinciozitate, conform cerinţelor actuale, timpul de muncă, pentru îndeplinirea 
la timp şi la un nivel calitativ superior sarcinile ce le avem?. 


Pentru o activitate cât mai bună şi un randament exemplar se ţinea cont 
şi de bolile de care sufereau cenzorii. Într-un raport intitulat sugestiv „Unele 


1. Idem, dosar 6/1972, f. 65. 
2. Ibidem, ff. 66-69. 
3. Ibidem. 

aspecte ale morbiditatii” (1972), vom găsi că angajaţii DGPT sufereau de 
psihonevroze, maladii digestive, cardiovasculare, pulmonare etc., toate 
monitorizate şi analizate minuţios : 


Analizând repertoarul salariaţilor instituţiei aflat la policlinica „Alexandru 
Sahia”, în care sunt prinse maladiile cronice de care suferă tovarăşii din evidenţa 
policlinicii, reies următoarele date : 

A. Psihonevroze. Dintr-un total de 279 salariaţi în Bucureşti, sunt bolnavi 64, 
respectiv 22,9%. Procentul cel mai mare îl dau: serviciul „Radio-televiziune” 
(42%), Direcţia „Import-Export” (32,4%), serviciul „Contabilitate” (28,5%), 
Serviciul „Literatură” (30%) şi Direcţia „Instructaj” (25%). Cele mai puţine 
cazuri le au serviciile „Personal” (0), Direcţia Administrativă (9%) şi serv. 
„Ştiinţă şi Tehnică” (9%). 

Apreciindu-se cazurile mai deosebite, reiese că pe primul plan se situează 
serviciul „Radio-televiziune” (21%), Direcţia „Literatură” (15%) şi serviciul 
„Contabilitate” (14,2%), cele mai puţine cazuri grave fiind la Direcţia „Admi- 
nistrativă” (3%) şi Direcţia „Tipărirea Presei Centrale” (3,5%). Dăm exemple 
din acei tov. care nu au luat concedii medicale : Radian R., Ionescu Blanche, 
Andreescu E., Enescu Veronica, Kardoş E., Turcaş E., Cracă. 

B. Maladii digestive. În acestea intră ulcerosii şi hepatobiliarii în primul rând. 
Totalul celor bolnavi se ridică la 64 (dintre care 24 hepatobiliari, 10 ulceroşi 
şi 30 alte maladii digestive), adică 22,9%. Procentul cel mai mare îl dau serv. 
„Contabilitate” (57%), „Artă” (50%), Direcţia „Publicaţii” (45,4%), Direcţia 
„Literatură” (35%), Serviciul „Personal” (33%), Serviciul „Secretariat” (30,6%), 
Serv. „Ştiinţă şi Tehnică” (27,2%) şi Direcţia „Instructaj” (25%). Procentul 
cel mai mic îl au Serviciul „Ideologie” (11 %) şi Direcţia Administrativă (12%). 
În raport cu gravitatea cazurilor, procentul cel mai ridicat îl dau Direcţia 
„Publicaţii” (18%), Serv. „Artă” (16,6%), Serv. „Contabilitate” (14,2%) si 
Direcţia „Literatură” (10%), iar cel mai mic Dir. „Administrativă” (3%) şi 
Dir. Tipărirea Presei Centrale (3,5%). [...] 

Procentele arătate trebuie corectate în sensul că au fost raportate la numărul la 
zi al salariaţilor fiecărei unităţi. În realitate trebuie ţinut seama de faptul că în 
ultimul timp în unităţile de lectură au venit un număr de tineri, care nu pot fi 
luaţi în aprecierea justă a morbiditatii. Aşa, spre pildă, raportarea cazurilor de 
boală este în mod real de calculat: la Direcţia „Instructaj” la 10 salariaţi în 
loc de 16, la Serv. „Ideologie” la 14 salariaţi în loc de 18, la Serv. „Ştiinţă şi 
Tehnică” 19 în loc de 22, la Direcţia „Literatură” la 17 în loc de 20 etc. Reiese 
astfel că procentele de morbiditate sunt în realitate mai mari decât cele prezen- 
tate de noi, dacă ţinem seama că cifrele ar trebui raportate la salariaţii care au 
o vechime mai mare, de peste 10 ani. 

Considerăm că propunerile făcute de noi în informarea privitoare la certificatele 
medicale sunt valabile in mod general pentru reducerea morbidităţii!. 


1. Ibidem, ff. 138-141. 

Acesta este un exemplu nu doar de monitorizare atentă a cenzorilor, ci 
şi de stabilire a limitelor pentru volumul lor de lucru. Din 1949, anul înfi- 
inţării DGPT, şi până în 1977, numărul cenzorilor a fost destul de constant, 
între 250 şi 350 de angajaţi, iar sarcinile şi atribuţiile acestora s-au mărit de 
zeci de ori, la fel şi volumul de muncă (când plecau la alte instituţii, cen- 
zorii invocau deseori starea precară de sănătate). A existat chiar şi o secţie 
de „mişcare a cadrelor”, s-au păstrat cărţile de muncă ale tuturor angaja- 
tilor, caracteristici ale fiecărui cenzor!. Astfel încât, chiar dacă documentul 
poate părea amuzant cititorilor de azi, cred că „reducerea morbiditatii” in 
rândul cenzorilor era unul dintre obiectivele serioase ale şefilor DGPT. 

În 1975, Direcţia Generală a Presei şi Tipăriturilor devine Comitetul 
pentru Presă şi Tiparituri (CPT), se fac multe transformări în instituţie, 
printre care micşorarea numărului de angajaţi. De pildă, dacă la 1 martie 1977 
erau 350 de funcţionari, la 29 iunie 1977 rămăseseră numai 286. CPT se 
desfiinţează în 1977 şi sarcinile principale ale cenzurii sunt preluate de 
Consiliul Culturii şi Educaţiei Socialiste, unde vor fi transferați o mare 
parte din cenzori, care îşi vor urma nestingherit activitatea?. 

Cu toate că există foarte multe documente privind viaţa şi activitatea 
cenzorilor (aici sunt prezentate doar câteva), ar fi foarte dificil de conturat 
un profil unic şi clar al acestora. De-a lungul anilor, DGPT a avut sarcini 
şi obiective diferite, iar criteriile de angajare au variat. Dacă în primii ani 
au contat originea „sănătoasă” şi apartenenţa la partid (PMR) sau neafili- 
erea la alte (foste) partide, cu timpul cerinţele se înmulţesc şi devin tot mai 
sofisticate. Noilor angajaţi li se solicită studii superioare (ideal e să fie 
încadraţi într-o instituţie superioară cu profil umanist, studenţi în ultimii 
doi ani de învăţământ), simţ politic, discernământ; în acest sens se alcă- 
tuiesc tabele, statistici, sunt înregistrate rezultatele la învăţătură ale studen- 
tilor, până şi restantele acestora la sesiuni. Erau încurajați să-şi continue 
studiile, erau înscrişi de obicei, în regim special, la tot felul de cursuri mai 
putin accesibile muritorilor de rând, învățau limbi străine, li se creau con- 
ditii în cadrul DGPT să susţină examenele şi să absolve cu succes studiile. 
Judecând după acest aspect, îi putem considera nişte privilegiați şi profitori 
ai sistemului, mai ales deoarece îşi puteau petrece şi vacantele în străinătate, 
puteau vâna cerbi prin munţi etc. 


1. Vezi „Cenzorul. Personaj principal”, în Instituția cenzurii comuniste în România, 
1949-1977, vol. II, ed. cit. 

2. Vezi „Desființarea cenzurii”, in Liliana Corobca, Controlul cărţii. Cenzura literaturii 
în regimul comunist din România, Editura Cartea Românească, Bucureşti, 2014, 
pp. 258-267. 

Pe de alta pare, nici sarcinile si atributiile angajatilor DGPT nu erau 
identice şi nu presupuneau aceleaşi activităţi pentru toţi. Am văzut, când 
am urmărit procesul de recrutare al cenzorilor, în ce consta activitatea unui 
instructor (care putea fi identificată la un moment dat cu aceea a unui 
securist). Activitatea cenzorilor s-a diversificat atât de mult, încât, dacă cei 
de la Direcţia „Literatură” sau „Ştiinţe Sociale” citeau manuscrise şi tăiau 
din ele, cei mai mulţi angajaţi de la „Import-Export”, de pildă, absolvenţi 
ai facultăţilor de limbi străine, puteau, ca activitate principală, să citească 
ani în şir publicaţii în limbi străine şi să traducă materialele care conţineau 
cuvintele „România”, „Ceauşescu”, „regimul comunist” etc. Aceştia înde- 
plineau mai mult sarcini de traducere decât de cenzurare propriu-zisă a 
textelor. Deşi aveau dreptul să propună în notele lor importul sau difuzarea 
unor cărţi, soarta publicaţiilor străine nu o hotărau cenzorii de rând, ci cei 
care se aflau mai sus pe scara ierarhică decât angajaţii DGPT (adică 
sus-puşii Secţiei Propagandă şi Agitatie ai partidului). Angajaţii serviciului 
„Biblioteci-Secretariat-Muzee”, care în anii '50 încă mai erau implicaţi în 
procesul de epurare a cărţilor, în anii '60-'70, când această sarcină a trecut 
pe seama altora (a bibliotecarilor, în primul rând), s-au transformat în 
„salvatori” ai edițiilor bibliografice rare şi valoroase, pe care le extrăgeau 
din depozite umede şi prăfuite, deplângând prin referate distrugerea patri- 
moniului naţional. 

În ansamblu, activitatea cenzurii este profund reprobabilă şi nocivă, 
odioasă chiar, contribuind enorm la menţinerea şi întărirea regimurilor comu- 
niste. În detaliu, analizând activitatea concretă a fiecărui cenzor în parte, 
de la recrutare până la pensionare, vom urmări activitatea unui funcţionar 
mediu, îndoctrinat intens şi folosit la maximum de sus-puşii timpului. 
Cenzorii nu aveau un asemenea grad de libertate încât să facă rău (în caz 
că şi-ar fi dorit asta) sau să fie mai permisivi (deşi aici intrăm într-o zonă 
a relativităţii programatice), erau incorsetati în dispoziţii, norme, precepte, 
liste cu ce se poate tăia şi ce nu (care veneau tot „de sus”, de la partid). 
Şi atunci când primeau un text, acela trecuse deja de nişte filtre ale cenzu- 
rii editoriale (pentru cărţi) sau redactionale (reviste, ziare). Cenzura era o 
instituţie mediană, care juca rol de intermediar, primea comenzi şi le trans- 
mitea mai departe, având totodată şi rol de „tap ispăşitor” - când o publi- 
catie era considerată subversivă după apariţie, vinovaţi de acest fapt erau 
cenzorii. Miile de note de tot felul, referatele, stenogramele, procesele-ver- 
bale pe care le emiteau în cantităţi impresionante aveau ca destinaţie orga- 
nele partidului, care puteau să ţină cont de ele ori nu. Un cenzor stătea zi 
şi noapte lângă telefon şi aştepta ordinele partidului. Iniţiativa unui cenzor 

era, repet, limitată, deşi putea interveni într-un text (si chiar era obligat să 
o facă). Cenzorii erau atent monitorizati, volumul mare de muncă ducea la 
dese îmbolnăviri dese, după cum am văzut, iar responsabilitatea pentru 
intervenţiile dintr-un text era destul de mare. O greşeală putea duce la 
pedepse, mustrări, tăieri de salariu, retrogradări şi chiar concedieri. Nu 
foarte mulţi funcţionari ai regimului comunist erau pedepsiţi pentru „exce- 
sul de zel”, pentru „intervenţii nejustificate”, „superficialitate în muncă” 
sau „pripeală”. Dacă s-ar fi întâmplat asta, societatea noastră ar fi arătat 
altfel astăzi. 


Cosmina Cristescu, Cristina Pipos 


Functia politica a literaturii studiate in scoala 
(1948-1989) 


Abstract. The establishment of the totalitarian communist regime in Romania brings major 
changes in the way the educational system is conceived. Its informative and propagandist 
character overshadows the formative nature of education in schools. 

The politicization of teaching is reflected on the content of the literary texts published in 
the Romanian textbooks. The role of studying literature in schools is mainly to form the 
political consciousness of the pupils, not the literary one. 

Correlating the literature published in the Romanian textbooks with the single party policy, 
we can distinguish two periods of time : 1948-1964 and 1965-1989. Although between the 
two phases there are differences regarding the topic of the texts (issues approved in the first 
period are replaced later with themes in the socialist spirit) or the published writers (from 
party’s favorites, some authors will entirely disappear), a common element remains very 
much alive in these works - the party spirit. 

The literary creations chosen for textbooks reflect the intention of the communist regime to 
change reality according to its ideological claims. Some of the propaganda objectives aimed 
by these texts are : strengthening of the class consciousness, deepening the faith in commu- 
nism, education in the party spirit, formation of the new man, building a secular communist 
iconography, mirroring the beautiful republic, illustrating the great achievements of the 
times, promotion of nationalism, labor valorization and idealization of the working class hero. 
Communism lacks aesthetic assessment of the writers ; the only important rule for publica- 
tion and presence in the Romanian textbooks is the reflection of communist values in their 
works. 

The literary text subordinated to the propaganda machine has the functions of embellishing 
the reality and educating young minds in the communist spirit. Through the message it sends, 
literature is effective in achieving propaganda objectives, thereby legitimizing the totalitarian 
regime. 


Keywords: textbooks, ideology, literature, propaganda, educational system 


După instaurarea regimului comunist in România, partidul unic se con- 
fruntă cu necesitatea de a pune în concordanţă aparatul cultural şi educativ 
cu raporturile de putere nou-create şi cu ideologia. Unul dintre obiectivele 
imediate îl reprezintă răspândirea culturii în rândul maselor. În perioada 
comunistă, creaţia literară se transformă într-un instrument pentru promo- 
varea şi implementarea unui program politic. Pusă în slujba propagandei, 
literatura nou-apărută va fi potrivită cu sensibilitatea vremurilor. 

Ideologizarea tot mai puternică a tuturor domeniilor de activitate a 
afectat educaţia şcolară. Aşadar, rolul acordat şcolii în societatea comunistă 
este unul privilegiat, deoarece acesteia îi revine misiunea de a difuza şi 
inocula valorile promovate de regim. 

În articolul „Daţi literatură copiilor !”, Maxim Gorki, un scriitor care 
afirmase constant idealurile proletariatului, certându-i părinteşte pe comu- 
nişti, subliniază importanţa educării elevilor în spirit partinic prin interme- 
diul literaturii : 


Ne aflăm în faţa unui fapt cu desăvârşire inadmisibil : în statul în care detaşa- 
mentul de avangardă al clasei muncitoare, stăpânul absolut al ţării, părin- 
tii-comunisti, absorbiți în opera de construire a statului socialist, au desfăşurat 
şi desfăşoară tot mai mult o energie uriaşă şi nemaiintalnit de puternică - in 
acest stat problema educaţiei socialiste a copiilor este departe de a fi pe primul 
plan, ca şi cum pentru această operă, a cărei importanţă primordială şi hotă- 
râtoare este cu totul evidentă, nu ne mai ajung atenţia, timpul şi forţa creatoare!. 


În comunism, intenţia declarată a regimului este de a spori controlul 
ideologic asupra şcolii. Politizarea sistemului de învăţământ devine tot mai 
accentuată, elevii fiind supuşi îndoctrinării prin intermediul educaţiei. 

Corelând realităţile politice din primii ani de comunism cu practicile 
educative şi culturale, observăm că acestea din urmă vor fi inspirate, dacă 
nu copiate, după cele de la Moscova. Anii 1948-1958 stau sub semnul 
tutelei depline a Uniunii Sovietice asupra ţării noastre. Retragerea trupelor 
sovietice (1958) aduce cu sine promovarea unei noi legitimităţi, bazate pe 


1. Maxim Gorki, Despre literatura pentru copii, Editura Tineretului, Bucureşti, 1955, 
pp. 11-112. 

cultivarea comunismului national, eliberat de influenţa rusească. Îndepărtarea 
României de URSS contribuie la o uşoară destindere în plan ideologic. 
Începuturile regimului Ceauşescu (1965-1968) sunt marcate de o relativă 
liberalizare, însă, după 1971, literatura predată în şcoală devine tot mai 
tributară obiectivelor ideologice ale partidului. Violenţa propagandei va 
atinge cote maxime în perioada 1980-1989. 

Controlul asupra tuturor domeniilor cunoaşterii este unul sistematic în 
regimul totalitar. Propaganda se face eficient prin intermediul literaturii 
şcolare, care este chemată să reflecte fenomenele noi, progresiste ale realităţii. 

Numeroasele schimbări din sistemul de învăţământ comunist au impus 
revizuiri de programe şcolare şi manuale. De asemenea, acestea au împie- 
dicat predarea pe baza unei experienţe de durată a cadrelor didactice. 
Informaţia cuprinsă între copertele cărţilor şcolare oferă o radiografiere a 
perioadei în care au fost publicate şi studiate. 

Manualul de literatură română urmăreşte formarea gradată a viziunii 
estetice prin selectarea şi ierarhizarea valorilor literare. Conținuturile manu- 
alelor de literatură română publicate în perioada 1948-1989 au în mare 
parte rolul de a contribui la legitimarea regimului. Începând cu 1948 sunt 
elaborate manuale şi programe şcolare unice, luându-se drept model cele 
sovietice. 
toţi elevii. Oglindă fidelă a politicii partidului, acesta, imbibat cu mesaj 
propagandistic, a produs efecte de durată asupra conştiinţei elevilor români. 

Exemplele oferite în studiul de faţă sunt preluate din manualele şcolare 
pentru clasele I-VII/VIII, deoarece mesajul ideologic are o rezonanţă cu 
atât mai mare cu cât se adresează unor minţi mai tinere. Acestea sunt mult 
mai vulnerabile, mai uşor de îndoctrinat, mai susceptibile, mai puţin capa- 
bile de a filtra informaţia primită. 

Libertatea de creaţie şi libertatea de exprimare sunt supuse unui control 
drastic în comunism. Autorii scriu despre ceea ce se cere, iar literatura 
şcolară reia, cu mici variaţii dictate de schimbările de nuanţă din politica 
partidului unic, aceleaşi teme şi subiecte. Textul literar capătă o dimensiune 
ideologică şi constrângătoare, având o contribuţie activă la educarea în 
spirit comunist a elevilor. Tematica de propagandă a acestor creaţii sur- 
prinde, printre altele, lupta pentru eliberarea popoarelor inlantuite de impe- 
rialism, jertfa eroilor comunişti, construcţia socialismului, omul nou sau 
paradisul vieţii în colectiv. 

Mimetismul faţă de modelul sovietic este total în primii ani de după 
instaurarea regimului comunist, repertoriul tematic al textelor fiind stabilit 

de Kremlin. Mizele acestor creatii sunt de cele mai multe ori din afara 
literaturii. Comandamentele internationaliste de la începutul anilor '50, ale 
textelor publicate în manuale (ca urmare a unei politici de deznaționalizare 
promovate de URSS), sunt înlocuite spre sfârşitul regimului Gheorghiu-Dej 
si în timpul regimului Ceausescu de cele naţionaliste. De exemplu, apare 
obligativitatea de a promova poezia patriotică, un imperativ reflectat în 
manualele şcolare până în 1989. 

Textele publicate în manualele de literatură română pentru clasele I-VII/ 
VIII au reprezentat în perioada comunistă unica ofertă pentru elevi. Tematica 
textelor şi modul tratării lor reflectă cum nu se poate mai bine schimbările 
care au avut loc de-a lungul a aproape o jumătate de secol în sistemul de 
opţiuni al propagandei. 

Utilizarea literaturii îndrumate de partid în scopul formatării conştiin- 
telor tinere reprezintă un procedeu specific întregii perioade comuniste. Prin 
intermediul conţinuturilor manualelor şcolare sunt promovate false valori. 


Rolul textelor literare publicate în manualele 
pentru şcoala elementară în perioada 1948-1964 


Pentru a câştiga suport politic, partidul se foloseşte de multiple strategii, 
printre care îndoctrinarea celor mai tineri membri ai societăţii comuniste, 
elevii. Manualul şcolar de literatură română este folosit drept instrument 
de propagandă, pentru a cultiva ceea ce Liviu Malița numeşte ,,indistinctia 
[...] între artă şi ideologie”!. 

Sub presiunea regimului politic totalitar, textele din manuale functio- 
nează propagandistic. Elevii de vârstă şcolară mică sunt mai uşor influen- 
tabili, iar prin intermediul lecturilor propuse de şcoală se urmăreşte trezirea 
unor sentimente active în rândul lor. 

În 1948, ocupaţia sovieto-comunistă a ţării noastre era desăvârşită : 
„Sovietizarea României a fost condiţia prealabilă a preluării puterii politice 
de către comunişti”?. În primii ani după instaurarea regimului comunist în 
România, repertoriul tematic al textelor şcolare va fi stabilit la Moscova. 

Istoricul Jean-François Soulet face următoarele observaţii legate de rolul 
şcolii în societatea totalitară: „Pentru inocularea valorilor comuniste, 


1. Liviu Malita, Ceauşescu, critic literar, Editura Vremea, Bucuresti, 2007, p. 5. 
2. Stelian Tănase, Elite şi societate. Guvernarea Gheorghiu-Dej 1948-1965, Editura 
Humanitas, Bucureşti, 1998, p. 34. 

eliminarea ideilor burgheze si difuzarea limbajului folosit de stăpânii puterii, 
şcoala se impune ca un loc privilegiat. De altfel, toate regimurile comuniste 
au făcut din şcolarizare o prioritate”. 

Constituția din 13 aprilie 1948 anunța că învățământul în Republica 
Populară Română este o activitate exclusivă a statului. Trecerea invataman- 
tului în competenţa statului va însemna naţionalizarea şcolilor particulare 
şi confesionale. 

La 3 august 1948 apare în Monitorul Oficial Decretul Nr. 175? pentru 
reforma învăţământului, care va aduce schimbări majore în orientarea sis- 
temului educativ românesc. Preluând modelul sovietic, reforma va fi aplicată 
începând cu anul şcolar 1948-1949 şi va fi implementată eşalonat în mai 
mulţi ani. Era nevoie de o perioadă de tranziţie pentru terminarea ultimilor 
ani din şcolile medii şi superioare, precum şi pentru înzestrarea şcolii cu 
materialul didactic şi personalul necesar noii orientări a învăţământului. 

Planurile de învăţământ copiate după modelul sovietic, manualele şi 
programele unice vor contribui la uniformizarea din educaţie : „Programele 
şcolare au fost schimbate în direcţia politizării de inspiraţie sovietică, limba 
rusă devine obligatorie în toate treptele de învăţământ. Învăţământul româ- 
nesc imită, din 1948, structurile şi metodele învăţământului sovietic”>. 

Respectarea tezelor staliniste este caracteristică intervalului 1948-1953. 
Textele din manualele de literatură română vor servi comandamente tema- 
tice internationaliste şi antiimperialiste. Utilizând principiile realismului 
socialist, lecturile literare preamăresc personalităţile politice ale perioadei, 
condamnă „imperialismul” şi „exploatarea”, cultivă temele prosovietice : 


Putem afirma astăzi că literatura pe teme propagandistice a avut o primă fază 
glorioasă, internaţionalistă, când repertoriul unic era dictat de la Moscova 
tuturor ţărilor lagărului socialist. Ea nu era concurată de nici un alt tip de 
literatură. Spre sfârşitul anilor '50, odată cu schimbările ideologice declanşate 
tot la Moscova, de către Hruşciov, acest monopol a fost pierdut“. 


Aparentul dezghet poststalinist, retragerea trupelor sovietice, „Declaraţia 
din aprilie” vor marca paşi în politica de distantare fata de Uniunea Sovietică. 


1. Jean-François Soulet, Istoria comparată a statelor comuniste din 1945 până în zilele 
noastre, Editura Polirom, Iasi, 1998, p. 51. 

2. Monitorul Oficial, partea I, anul CXVI, nr. 177, marti, 3 august 1948, pp. 6321-6324. 

Stelian Tanase, op. cit., p. 144. 

4. Eugen Negrici, Poezia unei religii politice. Patru decenii de agitatie si propaganda, 
Editura Pro, Bucuresti, 1995, p. 350. 

Schimbările de nuanţă în politica partidului după 1953 aduc cu sine modi- 
ficări ale conţinutului textelor din manuale: sunt eliminate referirile la 
Stalin, dispare portretul chiaburului, se atenuează caracterul agitatoric şi 
mobilizator al textelor. Emanciparea de sub tutela Kremlinului se va reflecta 
în manuale prin înlocuirea tematicii prosovietice şi antiimperialiste cu o 
tematică patriotică, pronaţionalistă. Sunt exploatate temele istoriei patriei, 
mândria şi identitatea naţională. 

Textele literare prezente în manualele pentru şcoala elementară din 
perioada 1948-1964 demonstrează că literatura este perfect maleabilă sco- 
purilor propagandistice. O tematică ce include cuceririle revoluţionare, 
partidul iubit, conducătorul, eroii dedicați cauzei, omul nou va fi promovată 
în continuare de manuale. Multe simboluri (steaua, steagul, soarele, cio- 
canul, secera, scânteia) sunt manipulate în scop de propagandă. Ele oferă 
o pedagogie optimistă, în care forţele aflate la putere (pozitive, progresiste, 
revoluţionare) sunt în luptă cu cele retrograde, contrarevolutionare. 


Analiza unui manual unic de literatură română, 
publicat în perioada 1948-1964, din perspectiva 
elementelor de ideologie comunistă conţinute 


Pentru a exemplifica afirmaţiile anterioare, am ales să analizăm un manual 
unic de literatură română pentru clasa a VI-a!, publicat în prima perioadă 
la care am făcut referire. 

Manualul se deschide cu fotografiile lui Gheorghiu-Dej (Prim-secretar 
al Comitetului Central al Partidului Muncitoresc Român) şi Chivu Stoica 
(Preşedintele Consiliului de Miniştri al Republicii Populare Române). 

În prefaţă, autorii atenționează că: 


Folosirea acestui manual va putea contribui la realizarea obiectivelor urmărite : 
educarea elevilor în spiritul patriotismului socialist şi a internationalismului 
proletar, formarea gustului pentru lectura de bună calitate, deprinderea analizei 
textului literar, dezvoltarea vorbirii elevilor şi însuşirea tehnicii de redactare a 
compunerilor’. 


1. Elena Dărmănescu, Gheorghe Ghiţă, Limba română. Manual pentru clasa a VI-a, 
Editura de Stat Didactică şi Pedagogică, Bucureşti, 1959. 
2. Ibidem, p. 8. 

Primele texte, ,,Patria” şi „Partidul”, ambele apartinandu-i lui Mihai 
Beniuc, au ca scop evident cultivarea sentimentului de patriotism în rândul 
elevilor. 

Jean-Francois Soulet consideră ca: 


Încă de la început, sistemul se vrea mai presus de orice suspiciune şi total 
exemplar în raport cu cel al ţărilor capitaliste. Valorile pe care le apără sunt 
dintre cele mai nobile. Pe primul loc se află justiţia socială. Chiar din şcoală, 
istoria se rescrie în aşa fel încât să prezinte perioadele anterioare instaurării 
comunismului ca fiind cele ale unei exploatări continue a maselor populare de 
către clasele dominante, iar presa trebuia să demonstreze că o asemenea situ- 
atie continuă să existe peste tot în ţările necomuniste. Statele socialiste consti- 
tuie deci o insulă de egalitate şi dreptate socială într-un ocean de inechitate!. 


Confirmând afirmaţiile istoricului francez, întrebările adresate elevilor 
la finalul poeziei „Partidul” sunt: „Cu ce aseamănă poetul acţiunile par- 
tidului în crearea vieţii noi? Ce rol măreț a avut partidul în lupta împotriva 
cotropitorilor hitlerişti şi a exploatatorilor din ţara noastră? Ce înalte 
învățături ne dă partidul pentru mersul nostru înainte ? ”?. 

Pentru exemplificarea unor elemente de versificatie (ritm, rimă, măsură), 
se folosesc trei cântece aşa-zis „populare”, prezentate ca făcând parte din 
volumul Doine, cântece, strigături. În metrica populară, poetul anonim 
aşază un conţinut propagandistic: „Frunzucă verde din vie,/ Drag mi-e la 
gospodărie”; „Muncitorul pe-a lui glie/ N-avea casă nici moşie/ Nici pic 
de omenie ; / Nici pasărea cuibul ei/ De chiaburii ăştia răi/ Arză-i focu de 
mişei ! ”*. 

Folclorul românesc este în mod grosolan falsificat, cântecele populare 
oglindind, în viziunea propagandei, atât trecutul de asuprire şi de revoltă, 
cât şi viaţa nouă: „Astăzi, când avem pământ,/ Facem mare legământ/ Şi 
mai aprig să muncim, / Tara noastră s-o-nflorim/ Şi să-ntindem hora mare/ 
Din hotare în hotare ! / Să trăiască, să-nflorească/ Republica românească ! i 

Poezia lui Eugen Jebeleanu, „Petre Gheorghe”, are în centru un agent 
NKVD (secretar al organizaţiei de partid Bucureşti, executat pentru spionaj 


Jean-Francois Soulet, op. cit., p. 56. 

Elena Dărmănescu, Gheorghe Ghiţă, op. cit., p. 11. 
Ibidem, p. 19. 

Ibidem. 

Ibidem. 

în 1943'). În viziunea propagandei, învingător în conflicte este întotdeauna 
reprezentantul clasei muncitoare: „...L-au prins. Era-n Ploieşti. Căzuse 
noapte./ În sânge se târau spre zare norii./ De piatră-a fost. Răbdă sub 
răngi cât şapte./ Nu şi-a trădat tovarăşii, sondorii.// Zvârlit în închisoa- 
rea-ntunecoasă/ Să-l frângă boala, frigul îndârjit,/ Rămase carcera nepu- 
tincioasă ; / Nici zidurilor Petre n-a vorbit.// N-avea-n picioare ghete când 
l-au scos/ Pe câmp sub fulgerări de baionete./ În lanţuri, glezna... şi căl- 
câiul, ros.../ Şi tălpile de lemn în loc de ghete”?. 

Observațiile cu iz de comentariu literar de la sfârşitul lectiei sunt urmă- 
toarele : 


În această poezie, autorul înfăţişează chipul luptătorului comunist Petre 
Gheorghe, care a fost chinuit in mod barbar în temnita de la Doftana si impus- 
cat mişeleşte de către călăii regimului burghezo-mosieresc. [...] Prin trăsăturile 
sale caracteristice, Petre Gheorghe întruchipează şi înaltele calităţi morale ale 
luptătorului comunist. Poezia se încheie cu puternica emoție produsă de evo- 
carea chipului acestui erou comunist asupra vizitatorilor muzeului Doftana?. 


În următoarele pagini ale manualului întâlnim fabula „Câinele şi cățelul” 
de Grigore Alexandrescu. Rolul acestei naratiuni alegorice este de a satiriza 
şi sancţiona comportamentele care nu concordă cu normele moralei noi, 
comuniste. Eugen Negrici apreciază ca: 


Fabula ar fi putut fi specia favorită a acestor vremuri de tranziţie dacă nu ar fi 
trezit instinctul decodării incontrolabile politic. Aşa încât era autorizată doar 
dacă purta o semnătură cunoscută“. 


La sfârşitul textului găsim următoarea observaţie : 


Potrivirea între alegorie şi realitate merge în fabulă până la demascarea unui 
fapt concret social. Astfel, fabula „Câinele şi cățelul” se referă la lupta micii 
boierimi din ţara noastră, în prima jumătate a secolului al XIX-lea, de a parveni 
în rândul marii boierimi : boierii au înţeles egalitatea potrivit cu interesele lor 
de clasă’. 


1. Dennis Deletant, România sub regimul comunist, Fundaţia Academia Civică, Bucureşti, 
1997, pp. 33-34. 

2. Elena Dărmănescu, Gheorghe Ghiţă, op. cit., p. 48. 

3. Ibidem, p. 49. 

4. Eugen Negrici, Literatura română sub comunism 1948-1964, Editura Cartea Românească, 
Bucureşti, 2010, p. 259. 

5. Elena Dărmănescu, Gheorghe Ghiţă, op. cit., p. 72. 

Pe lista de lecturi suplimentare din manual mai sunt incluse două fabule : 
„Două butoaie” de A. Krilov şi „Greierele şi furnica” de La Fontaine. 

Textul lui Valentin Kataev, intitulat simbolic „Drapelul”, prezintă o 
situaţie-limită : o mână de soldaţi sovietici apără de inamicii germani un 
fort asediat de mai bine de o lună. Munitiile şi proviziile se imputineaza. 
Amiralul neamt le cere ruşilor să capituleze, iar ca semn al renunţării să 
arboreze pe vârful bisericii un steag alb. Cu preţul sacrificiului suprem, 
aceştia arborează un steag, dar nu alb, ci roşu, simbol al comunismului : 


Deasupra lor flutura un drapel uriaş, roşu, cusut cu ace mari marinăreşti şi cu 
aţă groasă marinărească, din bucăţi din cele mai felurite materiale roşii, din 
tot ce s-a găsit potrivit în lădiţele marinarilor. Era alcătuit din batiste de mătase 
primite ca amintire, din eşarfe vişinii de lână, din basmale roşii, din pungulite 
trandafirii de tutun, din plăpumi şi flanele. Coperta purpurie a primului volum 
al Istoriei războiului civil şi două portrete - Lenin şi Stalin - brodate pe atlas 
vişiniu — dar al fetelor din Kuibişev - erau cusute în acest mozaic de foc!. 


Textul îşi propune să consolideze mitul eroismului soldaţilor sovietici. 
Întrebările de la sfârşitul lectiei sunt voit manipulatoare : „Ce însuşiri ale 
luptătorilor sovietici se dovedesc prin această hotărâre ? [...] Ce însuşiri 
ale poporului întruchipează cei treizeci de marinari sovietici în momentul 
cel mai cumplit al luptei cu trupele de debarcare hitleriste ? Cum izbuteşte 
scriitorul să redea însuşirile eroilor sovietici şi avântul lor în luptă ? ”. 

Conducătorii României comuniste au fost ilegalişti. Istoriografia comu- 
nistă înfăţişează detentia lui Gheorghe Gheorghiu-Dej la Doftana, închisoare 
în care şi Nicolae Ceauşescu a stat doi ani pentru agitaţie comunistă. Nu 
întâmplătoare este prezenţa în manual a poeziei „Slavă eroilor Doftanei”, 
aparţinând Mariei Banuş, o poetă agreată de autorităţi: „lată Doftana. 
Pe-aici pe unde am trecut/ A fost postul de luptă unde ei au căzut.// A fost 
locul de boală şi foame şi chin,/ A fost paharul până-n vârf cu venin.// A 
fost şcoala naltă unde-au crescut/ Oţelite cadre, puternicul scut”?. 

În continuare găsim biografia mistificată (şi romantata) a lui Alexandru 
Sahia : fiu de ţăran (având aşadar o „origine sănătoasă”), el îndură, student 
fiind, frigul şi foamea. Revoltându-se împotriva nedreptatilor sociale, îşi 
găseşte refugiul în lectura operelor lui Marx, Engels şi Lenin. Se înscrie 
în PCR-ul aflat în ilegalitate şi suferă persecuții care îi vor şubrezi sănătatea, 


1. Ibidem, p. 82. 
2. Ibidem, p. 83. 

provocându-i apoi dispariţia timpurie. Convingerile sale politice se reflectă 
în opera : 


Nuvelele şi schiţele publicate de Al. Sahia (Uzina vie, Revoltă în port) ilustrează 
lupta organizată a muncitorilor împotriva exploatării. Alte opere oglindesc 
mizeria vieţii ţărănimii muncitoare (Ploaia din iunie), condamnă ura de rasă 
(Execuția din primăvară) sau înfierează războiul imperialist cu urmările dezas- 
truoase (Întoarcerea tatei din razboi)'. 


Ideea luptei de clasă, aversiunea faţă de exploatator şi jertfa pentru cauza 
mişcării proletare sunt înfăţişate în textul Revoltă în port. Muncitorii vor 
să întrerupă munca şi să conducă un tovarăş pe ultimul drum. Autorităţile 
portuare nu tolerează întreruperea activităţii pentru înmormântarea unui 
hamal, mai ales că la chei au sosit două vapoare încărcate cu piatră. 
Imaginile sunt foarte puternice, nepotrivite pentru un copil de clasa a VI-a: 


Într-o baracă de scânduri, în sicriu de brad proaspăt, aşezat pe o ridicătură de 
saci goi, aşteaptă şi Gălăciuc. Umflat de apă, cu buzele vinete, pare gras şi 
mulţumit. [...] 

Lângă ea, Avram şi Marcu, copiii lui Gălăciuc, amândoi blonzi şi supti. Ei 
privesc la burta umflată a tatălui, neputând să înţeleagă de unde a găsit el atâta 
mâncare. 

Afară se aud vociferări, înjurături, mişcare crescândă. 

Cei câţiva, aşezaţi pe grămezi, sar în sus, alergând spre ieşire. Speriată, 
Elisabeta îşi apropie blonzii de ea, şi cu totul instinctiv se vâră în mort, ca 
într-o nădejde de scăpare. Femeia ţipă în neştire. 

Cei doi pui de hamal cu umeri cruzi, cu tălpile goale, cu cămăşile sfâşiate ţipă 
şi ei îngroziţi.? 


Revolta este reprimată cu violenţă. 

În centrul poemului lui Dan Deşliu, „Lazăr de la Rusca” (din care în 
manual apare un fragment), se află un erou de baladă. Textul este prefaţat 
de următoarea afirmaţie : „În memoria lui Lazăr Cernescu, ţăran sărac, şi 
a tovarăşilor săi căzuţi în lupta împotriva clasei muncitoare şi a ţărănimii 
muncitoare, în lupta pentru socialism, pentru înflorirea patriei”. Imaginea 
luptătorului comunist este proiectată în legendă. Balada oferă biografia 
mistificată a unui personaj controversat, în realitate turnător la Securitate. 


1. Ibidem, p. 85. 
2. Ibidem, pp. 87-88. 
3. Ibidem, p. 99. 

Firul epic este voit accesibil: chiaburii, clasa care se încarcă de toate 
păcatele societății, sunt speriați de puterea de persuasiune pe care o are 
lăutarul informator asupra sătenilor şi îl ucid cu sânge rece. 

Modelul lui Desliu, Lazăr de la Rusca, este preluat de alti poeți care 
publică un singur poem de 40-80 de pagini. Explicația este simplă: un 
erou literar, luptător aprig pentru consolidarea orânduirii noi, devine pen- 
tru cititor un model de urmat, o figură emblematică: „Că doar patria-i 
norodul/ care îşi trudeste rodul,/ nu chiaburii, lighioaie,/ care umblă s-o 
jupoaie,/ s-o trădeze şi s-o vândă/ corbilor ce stau la pândă !/ Creste tare, 
creşte zid/ dragostea pentru partid/ care-ndrumă, care-nvata,/ pentru pace, 
pentru viață./ Şi-n sudoarea muncilor,/ in râsetul pruncilor,/ in şoapta 
frunzarelor,/ în plinul sistarelor,/ în clocotul tineretii,/ în toată lumina 
vietii/ ce din mustul trudei creşte, Lazăr e, Lazăr zambeste.../ Gândul lui 
răsună iarăşi/ în cuvântul de tovarăş/ şi credința vieţii lui/ e-n fapta parti- 
dului,/ în lupta norodului/ cu răii pământului”. 

Figura omului înaintat al epocii, ţăran muncitor şi neîntrecut luptător 
pentru libertatea poporului, se regăseşte în poezia lui Dumitru Corbea, 
„Tovarăşul lon'?. Eroul reprezintă şi un exemplu de viaţă - din ţăran sărac 
a devenit deputat: „Omul nu mai vinde de cu iarnă/ Zilele de vară, pe 
mălai./ Sărăcia nu se ţine scai/ Când tractorul ară în poiană...// Alte glasuri 
se aud prin sate/ De ţărani cinstiţi şi muncitori./ Iar Ion e prins ca de sudori/ 
Când îi spune unul: - Deputate...”?. 

Poezia lui Victor Tulbure, „Inscripţie”, este însoţită de următoarele 
întrebări : „Pe ce realităţi îşi întemeiază poetul încrederea în izbânda oame- 
nilor muncii? Care momente ale luptei poporului muncitor sub steagul 
partidului evocă poetul ? ”*. Mai hilară este însă tema pentru acasă: „Arătaţi 
cum creşte sentimentul de încredere într-o viaţă mai fericită”. 

La lecţia destinată elaborării unor texte având caracter funcţional ne este 
dat exemplul cererii unei eleve care doreşte să se înscrie la bibliotecă. 
Motivația fetei este următoarea : „Frecventarea bibliotecii îmi este necesară 
pentru ca prin lectura cărţilor de literatură şi ştiinţă, recomandate de şcoală, 
să-mi însuşesc o cultură temeinică”€. La recomandările de scriere a cererii 
ni se atrage atenţia că aceasta trebuie să se încheie „cu o formulă în care 


Ibidem, p. 103. 
Ibidem, pp. 111-112. 
Ibidem, p. Ul. 
Ibidem, p. 128. 
Ibidem, p. 129. 
Ibidem. 

se exprimă sentimentul de bun cetăţean (Trăiască R.P.R., Trăiască lupta 
pentru pace! )”’. 

Alte comandamente tematice ale textelor din acest manual scolar sunt: 
hei-rupismul (Dorul nostru - a fost dor mare), reforma agrara (Setea de 
Titus Popovici), înfiinţarea primelor gospodării agricole colective (Nopțile 
din iunie de Petru Dumitriu), viata nouă (Trei generații de Pop Simion) etc. 

Lecturile suplimentare stau tot sub semnul ideologicului : Patria mea 
de Demostene Botez, Războiul de Mihu Dragomir, Dobrogea colectivistă 
de Traian Coşovei, Energii descătuşate de Mihail Davidoglu, Noi sentimente 
de V.Em. Galan, Din neagra tdrdnie de Ion Istrati etc. 

În manualul de clasa a VI-a se află puţine texte neatinse de ideologie, 
adecvate vârstei elevilor. Multe dintre ele se regăsesc şi în manualele şcolare 
de literatură română actuale : „Revedere” şi „Scrisoarea III” de M. Eminescu, 
„Oaspeţii primăverii” de V. Alecsandri, DI Goe de I.L. Caragiale, Amintiri 
din copilărie de I. Creangă, Sobietki şi românii de C. Negruzzi. Textele sunt 
valoroase din punct de vedere literar, dar nu trezesc un interes crescut elevilor 
deoarece şi-au pierdut actualitatea, iar limbajul nu este unul accesibil. 


Rolul textelor literare publicate în manualele pentru 
şcoala primară şi gimnazială în perioada 1965-1989 


Manualele şcolare prezintă un interes semnificativ, deoarece informaţia 
cuprinsă între coperte oferă o radiografie a perioadei în care au fost elabo- 
rate şi studiate. Transmiterea ideologicului prin creaţia literară s-a perpetuat 
la generaţii întregi de elevi, iar eficacitatea lor propagandistică este greu 
de cuantificat. 

În cuvântarea pe care o rosteşte la Congresul al IX-lea al Partidului 
Comunist Român, Suzana Gâdea, viitor ministru al Învăţământului, subli- 
niază (într-o cheie feministă) importanţa educării ideologice a tinerilor : 


Educarea tinerei generaţii, formarea unor oameni capabili, cinstiţi, curajoşi, 
demni de epoca pe care o trăim constituie - aşa după cum s-a subliniat şi în 
lucrările Congresului - o indatorire de onoare a Partidului, a întregii societăţi. 
Asigurăm conducerea partidului că mişcarea de femei nu va precupeti nici un 
efort pentru a veni în sprijinul maselor în procesul complex de educare a copi- 
ilor şi tineretului?. 


1. Ibidem. 
2. Congresul al IX-lea al Partidului Comunist Român 19-24 iulie 1965, Editura Politică, 
Bucureşti, 1966, p. 538. 

Ca o reacţie la subordonarea ţării fata de Uniunea Sovietică, Gheorghe 
Gheorghiu-Dej, apoi Nicolae Ceauşescu accentuează orientarea regimului 
lor spre national-comunism. Această perspectivă, centrată pe patriotism, 
devine o sursă de legitimare pentru puterea politică şi contribuie la obtine- 
rea unei mai bune stabilităţi populare : „Literatura scrisă în deceniul '50 a 
început să ni se pară uşor ridicolă şi, graţie curajului pe care l-am căpătat 
prin tezele din aprilie 1964, chiar oribilă”!. 

Utilizarea naţionalismului ca instrument de consolidare politică a con- 
tribuit la exploatarea specificului naţional şi la subordonarea integrală a 
istoriei şi culturii faţă de linia oficială. Acestea au fost învestite cu misiunea 
de a crea miturile cu funcţie ideologică legitimatoare, iar apoi de a servi 
cultului deşănţat al lui Nicolae Ceausescu. 

Legea Învăţământului nr. 11? din 1968 (votată de Marea Adunare Naţională 
la 13 mai) este prefațată de o expunere de motive pe trei pagini, in care se 
evidenţiază acest deziderat: 


Învăţământul are drept scop însuşirea, de către cetăţeni, a culturii generale şi 
a cunoştinţelor necesare exercitării unor profesiuni utile societăţii, formarea 
concepţiei lor materialist-dialectice despre natură şi societate, educarea inte- 
lectuală, morală, estetică şi fizică, cultivarea dragostei lor faţă de patrie şi 
popor, faţă de idealurile de pace şi progres social?. 


Celebrele ,,Teze” ale lui Nicolae Ceausescu din 6 iulie 1971 reiau aceeaşi 
idee : 


O sarcină esenţială a muncii politico-educative desfăşurate de partidul nostru 
este educarea tuturor celor ce muncesc în spiritul patriotismului socialist, al 
dragostei şi devotamentului netarmurit faţă de patrie, al hotărârii de a nu pre- 
cupeti nimic pentru apărarea cuceririlor noastre revoluţionare, a independenţei 
şi suveranităţii ţării, pentru întărirea şi înflorirea continuă a României socia- 
liste“. 


1. Eugen Negrici, Poezia..., ed. cit., p. 352. 

Lege privind învăţământul în Republica Socialistă România, Buletinul Oficial al 

Republicii Socialiste România, Partea I, anul IV, nr. 62, luni, 13 mai 1968, pp. 484-505. 

Ibidem, p. 484. 

4. „Propunerile de măsuri prezentate de tovarăşul Nicolae Ceauşescu Comitetului 
Executiv al CC al PCR, pentru îmbunătăţirea activităţii politico-ideologice, de 
educare marxist-leninistă a membrilor de partid, a tuturor oamenilor muncii”, 
Scânteia, anul XL, nr. 8839, 7 iulie 1971, p. 1. 

A treia lege comunistă a educaţiei, Legea Învăţământului nr. 28! din 
1978 (votată de Marea Adunare Naţională la 21 decembrie), reflectă sub- 
ordonarea tot mai accentuată a sistemului educativ faţă de politica partidu- 
lui. Primul paragraf al textului subliniază, utilizând acelaşi limbaj de lemn, 
finalitatea educaţiei în şcoala comunistă : 


Programul Partidului Comunist Român de edificare a societăţii socialiste mul- 
tilateral dezvoltate şi înaintare a României spre comunism stabileşte, ca obiective 
fundamentale ale învăţământului, pregătirea multilaterală a cadrelor necesare 
tuturor domeniilor de activitate, în strânsă legătură cu cerinţele producţiei de 
bunuri materiale şi spirituale, formarea şi educarea omului nou, perfecţionarea 
continuă a pregătirii profesionale, ştiinţifice şi tehnice a oamenilor muncii, asigu- 
rarea condiţiilor pentru dezvoltarea şi afirmarea capacităţilor creatoare ale mem- 
brilor societăţii, ridicarea nivelului general de cultură şi cunoaştere al poporului”. 


Politizarea este accentuată, legea insistând asupra scopului şcolii de a 
forma tinerii în spiritul ideologiei PCR (art. 12) sau asupra principiului 
integrării învăţământului cu producţia (art. 11). 

Regimul era interesat să-şi creeze o nouă intelectualitate, provenită din 
popor, devotată partidului : 


Această extindere maximă a influenţei Partidului asupra societăţii se realizează 
printr-o intensificare a propagandei ateiste şi o mobilizare a scriitorilor şi artiştilor 
în jurul unei singure sarcini de acum răsplătite : promovarea lui homo communistus, 
adică a omului nou pe care se ambiţionează să-l creeze regimul românesc”. 


Nu de puţine ori, influenţa puternică a factorului politic transformă 
textele din manuale în maculatură comunistă. Este evidentă şi ploconirea, 
alunecarea în compromis a majorităţii scriitorilor care le semnează. Nicolae 
Ceauşescu a încercat să-i atragă pe scriitori de partea sa şi a politicii sale, 
transformându-i în promotori ai acesteia. Oferim în acest sens un fragment 
din discursul şefului statului, preluat din stenograma întâlnirii cu activul 
Uniunii Scriitorilor din 21 septembrie 1971: „Vrem o literatură care să 
servească cauza poporului, cauza construcţiei socialiste şi comuniste în 
Romania! ”4. 


1. Legea educaţiei şi învăţământului, Buletinul Oficial al Republicii Socialiste România, 
Partea I, anul XIV, nr. 113, marti, 26 decembrie 1978, pp. 1-20. 

2. Ibidem, p. 1. 

Jean-Francois Soulet, op. cit., p. 159. 

4. Liviu Malita, op. cit., p. 168. 

Remarcăm în manuale tendința de cosmetizare a unei realități prea putin 
plăcute, ocurenta formulelor stereotipe, clişeismul şi conformismul, limba- 
jul de lemn. 

În studiul său, Limba de lemn, scriitoarea franceză Françoise Thom 
surprinde caracteristicile acestui limbaj, care reprezintă degradarea limbii 
naturale sub acțiunea ideologiei : 


Trebuie deci să insistăm mai putin pe sărăcirea vocabularului, cât pe extrema 
sărăcie a universului conceptual : un mic număr de imagini în acelaşi timp vagi 
şi dispunând de o mare putere de atracție asupra spiritului ajung să antreneze 
pe orbita lor semantică o întreagă serie de cuvinte si să le facă să basculeze in 
neant. Ideologia face un compromis cu cuvintele : ea le lasă să subziste după 
ce le-a golit si le-a injectat un conținut nou. Mai curând decât să suprime o 
noțiune, ea o perverteste, ceea ce-i permite o anexare mai totală a limbii natu- 
ralel. 


Literatura din manualele şcolare devine un argument util propagandei, 
folosit pentru promovarea unor false valori. 


Analiza unui manual de literatură română 
publicat în perioada 1965-1989, din perspectiva 
elementelor de ideologie comunistă conţinute 


Manualul unic de citire pentru clasa a IV-a? se deschide cu portretul tova- 
răşului Nicolae Ceauşescu (secretar general al Partidului Comunist Român, 
preşedintele Republicii Socialiste România), care nu va mai absenta din 
manuale până în 1989. 

Reprezentarea steagului roşu, al partidului, cu simbolurile emblematice, 
secera şi ciocanul, însoţeşte poezia „Slavă partidului” de Victor Tulbure : 
„Spre steagul roşu fruntea mi-o ridic,/ E purpuriu ca roşia-mi cravată/ Ce 
flutură pe pieptul încă mic,/ Da-n care bate o inimă curată.// Şi din adân- 
cul ei sunt fericit/ Să te salut voios, iubită tara,/ Că sunt lăstarul tău inmu- 
gurit/ Şi înfloresc în marea-ti primăvară ! "5. 


1. Frangoise Thom, Limba de lemn, Editura Humanitas, Bucureşti, 2005, p. 68. 

2. Constanta Iliescu, Silvia Nichita, Victoria Petrescu, Stela Popescu, Citire. Manual 
pentru clasa a IV-a, Editura de Stat Didactică şi Pedagogică, Bucureşti, 1977. 

3. Ibidem, p. 5. 

Aceasta este urmată de creaţia lui Ion Brad, „Patria”!, ambele poezii 
ilustrând orientarea politicii partidului spre comunismul naţional. 

Exemplificarea conceptului de specific naţional se face şi prin prezenţa 
multor texte care glorifică trecutul şi eroii din vechime : Mândricel de Petru 
Demetru Popescu, Giurgiu-Călugărenii de Al. Vlahuţă, Tunarul lui Avram 
Iancu de Serban Nedelcu, Alexandru Ioan Cuza de Victor Eftimiu, Eroina 
de la Jiu de Nicolae Tăutu, „Nici pe-aicea nu se trece ! ” de Dumitru Almas. 

Pentru a da doar un exemplu, în Mândricel de Petru Demetru Popescu, 
un copil orfan, ocrotit de Vlad Tepes, devine un ostean de nădejde al ţării. 
Prins de turci, îl impresionează pe paşa din Vidin când îşi exprimă ultima 
dorinţă : 


— Care ţi-e ultima dorinţă înainte de moarte, ghiaure ? 

— Să mă slobozi ca să mă întorc acasă! 

— Cum asa? Vrei să scapi teafăr după ce mi-ai ucis zeci de luptători? 

— Nu, paşă! Vreau numai să mor pe pământul meu. Voi trece Dunărea înot şi 
mă voi duce la domnul meu, cerându-i să-mi ia viata. Altfel, mi-o voi lua 
singur : un ostaş nu trebuie să cadă niciodată prins’. 


Cele mai multe lecturi care promovează interesul naţional şi recuperarea 
trecutului sunt urmate de citate semnificative apartinandu-le lui Nicolae 
Bălcescu („Cel din urmă al meu cuvânt va fi încă un imn, ţie, ţara mea 
mult dragi”*), Nicolae Iorga, Dimitrie Bolintineanu („Cela ce se bate 
pentru a lui ţară,/ Sufletu-i e focul soarelui de vară”*) sau Alexandru Ioan 
Cuza („O ţară nu poate fi puternică şi independentă fără ridicarea din 
mizerie şi sărăcie a cetatenilor”>). 

Textele au, în marea lor majoritate, conţinut moralizator, iar prin inter- 
mediul lor sunt transmise elevilor exemple de conduită ireproşabilă, modele 
de patriotism şi dăruire. Textul Caporal la 9 ani oferă pilda unui copil orfan 
care luptă alături de soldaţii sovietici împotriva fascistilor®. La sfârşitul 
lectiei găsim acest citat, apartinandu-i lui Nicolae Tăutu, un autor foarte 
prezent în manualele şcolare comuniste : „iti mulțumesc azi, patrie, precum 


Ibidem, pp. 6-7. 
Ibidem, p. 16. 
Ibidem, p. 7. 
Ibidem, p. 24. 
Ibidem, p. 60. 
Ibidem, p. 126. 

un spic din lanuri brazdei mulţumeşte, căci tânăr sunt, iar pasu-mi de 
pe-acum mi l-ai deprins să urce vultureşte” (Omagiul anilor de aur). 
Ion Luca Caragiale este un scriitor pe care realismul socialist l-a reven- 
dicat, iar opera sa a fost văzută ca o satiră incisivă la adresa burghezo-mosi- 
erimii. Textul Sârguința lui Iancu, după Virgil Stoenescu, evidenţiază 
talentul de a scrie pe care Caragiale îl demonstrează încă de mic. Institutorul 
e aşteptat cu nerăbdare de cei 85 de copii din clasa a III-a, printre care şi 
elevul Caragiale, care vor să afle ce note au primit pentru compunerile lor : 


— Linişte ! făcu învățătorul, apoi continuă: A scris într-o pagină şi jumătate 
mai mult decât au scris alţii în şase. Acum nu mă mai mir cum de-a izbutit. E rodul 
strădaniei lui. Şi punctuatia a pus-o ca lumea. Si ortografia e corectă, iar forma — 
foarte îngrijită. Ca să nu mai vorbim despre limpezimea cu care şi-a înşiruit 
ideile. Bravo, Caragiale ! Vino şi ia-ti compunerea cu nota pe care ai meritat-o ! 
Şi institutorul Basil Drăgoşescu îi întinse elevului Caragiale L. Ion caietul, pe 
pagina căruia scrisese cu creionul roşu un zece cât roata carului de mare...’. 


În manual găsim şi un text memorialistic aparţinându-i lui I.L. Caragiale, 
Peste 50 de ani, despre vizita lui Alexandru loan Cuza la Ploieşti, din care 
se desprinde imaginea aceluiaşi dascăl patriot : 


Şi bravul nostru dascăl nu şi-a mai putut stăpâni emoția şi s-a pornit pe plans ; 
a plâns toată lumea, şi părinţi, şi copii; iar vodă, ţinându-se cât putea şi şter- 
gându-se la ochi cu batista, a bătut pe umeri pe dascăl şi i-a zis: 

— Să trăieşti! Cu români ca tine n-am teamă !$ 


Cultul personalităţii lui Ceauşescu era instalat în 1977, anul în care a 
fost editat manualul. Poezia „Omagiul pionierilor”? de Mihai Negulescu, 
dedicată slăvirii conducătorului, este însoţită de o fotografie în care o pio- 
nieră aşază la gâtul tovarăşului cravata roşie. 

În continuare, cu ocazia zilei de naştere a lui Ceauşescu, „colectivul de 
creaţie al unităţii de pionieri de la Liceul din Scornicești, judeţul Olt”5, îi 
dedică poezia „Urare”: „De aici, din satul unde v-aţi născut,/ Din zarea 
lui senină şi albastră,/ Venim cu un pionieresc salut/ La ceas înalt, la ziua 


Dumneavoastra.// [...] Noi, cei mai mici de-aici, vă multumim./ Ni-i viata 


Ibidem, p. 129. 
Ibidem, p. 29. 
Ibidem, p. 59. 
Ibidem, p. 124. 
Ibidem, p. 125. 

precum florile-n feresti,/ Cu tot avântul inimii muncim/ Să înălţăm un 
mândru Scornicesti”!. 

Pronumele de politeţe scris cu majusculă ca în textele religioase, sugerează 
erijarea lui Ceauşescu într-un nou Dumnezeu, mântuitor pentru poporul 
său. Criticul Eugen Negrici face observaţia că „procedeele compromiterii 
s-au diversificat pervers după 1971, când s-a decis reevanghelizarea politică 
a României, reintroducerea în circuit a unor teme mai vechi şi, până la 
urmă, topirea tuturor creaţiilor dedicate partidului, omului nou, cuceririlor 
revoluţionare, eroului comunist, României socialiste, în una singură, cea 
apoteotică închinată Mântuitorului”?. 

Un alt text care ilustrează intoxicarea cu propagandă a elevilor de vârstă 
şcolară mică este Băiatul cu mingea. Lectura oferă exemplul unui comunist 
care îşi foloseşte copilul pentru cauză. Opt deţinuţi politici sunt escortati 
de jandarmi spre tribunal, iar băiatul este trimis de tată să şoptească o 
parolă unuia dintre ei. Textul surprinde teama copilului că va fi prins şi va 
avea de suferit. Nu contează că băiatul este pus în pericol de propriul părinte. 
Comunistul este convins de justetea demersului său şi foarte mândru de ceea 
ce a făcut: „Prin Sandu îşi îndeplinise o importantă sarcină de partid”?. 

Remarcăm prezenţa în manual a multor lecturi având conţinut morali- 
zator: Tara fără bătrâni de V.A. Urechia, Meşterul orb de Costache 
Negruzzi, Pe acoperiş de Ion Grecea, O clipă de neatentie după Elena 
Mănescu, Sfaturile unui ac. Tinerii sunt educați astfel în spiritul „eticii şi 
echităţii socialiste”, formă/sintagmă fără fond, care semnifică morala comu- 
nistă. 

Alte texte din cartea de citire reflectă comandamentele tematice ale 
perioadei: măreţele realizări socialiste (Arges - cetatea luminii de Paul 
Anghel, Mureşul ne povesteşte de Nicolae Popescu Răşinari), patria şi 
sentimentele patriotice (Dacă toate acestea fi-vor învăţate de Nicolae Labiş, 
Vatra fericirii de Victor Tulbure), sărbătorile comuniste (Cântec ostăşesc 
de Al. Andriţoiu, 7 Mai de Victor Eftimiu), lupta pentru pace (Pentru pace 
de Ion Brad, Zburati, porumbei ! de Radu Costăchescu), munca avântată 
(Nici muncă fără pâine, nici pâine fără muncă de Niculae Stoian). 

Textul Arges - cetatea luminii de Paul Anghel înfăţişează vremurile noi 
şi marile realizări ale prezentului socialist. Producţia nu poate fi concepută 
fără electrificare, un punct important în programul de făurire a societăţii 
socialiste : „Marea hidrocentrală «Gh. Gheorghiu-Dej» de la Argeş adună 


1. Ibidem, p. 125. 
2. Eugen Negrici, Poezia..., op. cit., p. 359. 
3. Constanta Iliescu ef. al., op. cit., p. 69. 

energia apelor din Munţii Făgăraşului, transformând această energie in 
electricitate şi sporind astfel bogăţiile patriei noastre” !. 

Un nucleu tematic al multor texte din manualele şcolare publicate în 
perioada 1948-1989 îl reprezintă munca. Una dintre cerinţele deosebit de 
importante ale moralei comuniste este grija fiecăruia pentru păstrarea şi 
sporirea proprietăţii obşteşti : „E-un adevăr pe care nainte-mergătorii,/ Spre 
a curma cu traiul de-atunci cumplit, de câine,/ N-au contenit să-l strige şi-n 
bezna închisorii/ Ca să ne fie lege de viaţă, azi şi mâine : / «Nici pâine fără 
muncă, nici muncă fără pâine !»”? (Niculae Stoian, Nici muncă fără pâine, 
nici pâine fără muncă). 

În manual sunt prezente şi texte aparţinând unor scriitori valoroşi ai 
literaturii române : „Zile de toamnă” de George Coşbuc, „Stupul lor” de 
Tudor Arghezi, „Ce-ţi doresc eu tie, dulce Românie ! ” de Mihai Eminescu, 
Peste 50 de ani de I.L. Caragiale, „Viscolul” de Vasile Alecsandri, Câinele 
soldatului de Gr. Alexandrescu, Acul si barosul de Ion Creangă etc. 

De asemenea, cateva lecturi surprind aspecte ale vietii si creatiei unor 
personalitati romanesti reprezentative, precum Nicolae Grigorescu, Traian 
Vuia, Emil Racoviţă, Constantin Brancusi sau George Enescu. Textul Badea 
C4rtan>, după Ofelia Proca şi Octavian Metea, înfăţişează povestea cioba- 
nului din Cârţişoara al cărui vis a fost să vadă Roma. 

În manual apare şi un text clasic, Fetița cu chibriturile de Hans Christian 
Andersen. Mesajul este manipulat tot în scop propagandistic, pentru a 
surprinde, prin opoziţie cu situaţia prezentată, viaţa bună a copiilor în patria 
socialistă. Una dintre temele pentru elevi este: „Povestiţi, oral, despre 
condiţiile deosebite in care trăiesc astăzi copiii în tara noastră”?. 

Ultimul text din manual (şi cel mai pătruns de ideologie) este Luminile 
lui August de Eugen Jebeleanu. Hiperbolizările denaturează imaginea repu- 
blicii, văzută ca înfloritoare şi locuită de oameni mulţumiţi. Lectura repre- 
zintă un corolar al propagandei comuniste : 


Astăzi, Republica Socialistă România este o ţară cu o industrie şi agricultură 
puternic dezvoltate, cu un nivel de trai ridicat, in care nestiinta de carte a fost 
complet înlăturată. 

România fabrică azi motoare, utilaj industrial, care şi-au câştigat faima nu numai 
pe meleagurile patriei noastre, ci şi hăt, departe, peste hotare. Ne mândrim 
astăzi cu o industrie în plină dezvoltare, cu giganţi industriali, creaţii ale har- 
nicului şi talentatului nostru popor, condus de partid. 


Ibidem, p. 32. 
Ibidem, p. 106. 
Ibidem, p. 61. 
Ibidem, p. 50. 

Agriculturii noastre i s-au deschis noi şi luminoase perspective. Pe ogoarele 
înfrăţite ale patriei, străbătute de mii şi mii de tractoare şi combine, muncite 
cu pricepere şi hărnicie, rodul este şi mai îmbelşugat. 

Anii care au trecut de la Eliberare au făcut din muncitori şi ţărani stăpânii ţării, 
stăpânii tuturor bogățiilor ei. 

Pe întreg cuprinsul ţării, la oraşe şi sate, socialismul a învins definitiv. Această 
măreaţă victorie umple de bucurie şi mândrie inima tuturor oamenilor muncii, 
fie ei tineri sau varstnici!. 


Concluzii 


Prin mesajul pe care-l poate transmite, literatura şcolară nu este neglijabilă 
din punct de vedere ideologic şi este eficientă în atingerea unor obiective 
de propagandă. Între copertele manualelor şcolare comuniste stau lecţii de 
ideologie simplificată, având drept scop indoctrinarea mintilor celor mai 
tineri membri ai societăţii comuniste. Calitatea artistică îndoielnică a tex- 
telor selectate pentru a fi publicate în manuale îşi are originea în intelec- 
tualofobia ce caracterizează conducerea statului comunist. 

Conținuturile manualelor de literatură română publicate în perioada 
1948-1989 au avut, în mare parte, rolul de a contribui la legitimarea regi- 
mului. Efectele îndoctrinării pare că s-au perpetuat dincolo de limitele 
temporale ale dictaturii comuniste. După 1989, o parte dintre manualele 
şcolare şi chiar metodologiile de predare a literaturii române din perioada 
anterioară, „scuturate” de mesajul ideologic, au fost păstrate şi studiate în 
continuare în şcoală. Vorbim despre o anumită inerție în sistemul educativ, 
care face ca schimbările din programele şi manualele şcolare (chiar şi 
alternative) de literatură română să nu fie dramatice. În pofida faptului că, 
după răsturnarea regimului totalitar, învăţământul românesc va fi supus 
permanent reformării, multe dintre textele literare publicate în perioada 
comunistă, depăşite de realităţile vremurilor, vor fi păstrate în manualele 
de literatură română pentru a fi învăţate, în continuare, în şcoală. 

Prin mesajul ideologic pe care îl transmite, literatura şcolară în perioada 
comunistă reprezintă o pârghie de influențare şi de manipulare a elevilor. 
Înregimentată în frontul propagandistic, aceasta are o eficienţă imediată în 
domeniul educării ideologice. Literatura publicată în manualele şcolare din 
perioada 1948-1989 surprinde fidel proporţia fenomenului de îndoctrinare 
a elevilor. 


1. Ibidem, p. 142. 

Forme şi instrumente de control politico-ideologic 
al istoriografiei in Romania comunista 
(1971-1989) 


Abstract. The aim of this paper is to analyze the control mechanism implemented by the 
communist regime in order to impose a certain historical discourse in the period between 
1971 and 1989. It is a well-known fact that all communist regimes used (or are still using) 
history in their endeavor to legitimize themselves and in order to achieve this, the production 
of historical knowledge must be directed in a specific manner. In our study, we will discuss 
several actions taken by the Communist Party in Romania, in its attempt to suppress any 
manifestation of a non-official historical narrative. To this end, we will focus on the insti- 
tutional, economic and political methods that have been used by the regime. However, we 
aim to explain the production of history not as a unidirectional phenomenon, but as a result 
of a „negotiation ” process between the state and the intelligentsia. We will show how the 
communist state tried to impose certain limits in the field of historical research, while also 
keeping in mind that it was never able to exert its full control over historians. Consequently, 
while a certain freedom did exist, the regime made incessant efforts to limit further more 
the intellectual liberty of historians. Methodologically, the study, which relies mainly on 
archival and official documents, is a qualitative research, though some quantitative data 
has also been used. Though the available sources are vast in number, only several case 
studies, selected for their relevance, are presented. Our aim is not to exhaustively discuss 
the topic, but solely to illustrate several aspects of the complicated relation between history, 
historians and the communist regime. 


Keywords: historiography, control, communist propaganda, intellectuals 


Interesul politicului pentru a controla producerea cunoasterii de tip 
istoric a reprezentat o constantă pentru întreaga istorie a comunismului din 
România, dar şi din alte state cu un regim similar. Modalitatile prin care 
se încerca implementarea unor tipologii de discurs istoric au evoluat de-a 
lungul perioadei 1948-1989, asemenea discursului în sine. Dacă în prima 
parte a regimului comunist, dominat la nivel istoriografic de ideile impuse 
de Mihail Roller, formele de implementare a discursului au fost mai dure 
(epurări, condamnări, eliminarea unor autori din biblioteci etc.), în perioada 
1971-1989 direcționarea cercetării istorice s-a facut prin mijloace subtile. 
Acestea puteau fi constrângeri de natură economică, instituţională, limita- 
rea accesului la stagii de documentare în străinătate, întârzierea apariţiei 
unor lucrări etc. Aşadar, obiectivul cercetării de faţă este să analizeze 
diferitele mijloace utilizate de regimul comunist din România cu scopul de 
a controla producerea discursului istoriografic în perioada 1971-1989. Fără 
a propune o abordare exhaustivă, vom avea în vedere atât trasarea unor 
caracteristici generale cu privire la tema în cauză, cât şi exemplificarea 
acestora prin studii de caz relevante. 

Vom analiza perspectiva, interesele şi obiectivele regimului în raport cu 
„frontul istoric”! şi modalităţile prin care se încerca impunerea acestora. 
Metodologic, vom porni de la premisa unei relaţii duale în producerea 
discursului politic şi a discursului istoriografic, în sensul în care politica şi 
istoriografia se influentau reciproc, într-o măsură mai mare sau mai mica’. 


1. Sintagma „front istoric” a fost utilizată intens în perioada regimului comunist, cu 
scopul de a sugera atât uniformitatea profesioniştilor din acest domeniu de cercetare, 
cât şi apartenenţa lor in corpore la obiectivele regimului de „construire a socialis- 
mului”. Însă realitatea a fost mult mai complexă. Au existat falii în interiorul 
câmpului profesional al istoricilor, care ţineau atât de orgolii personale, cât şi de 
perspective academice divergente. Aşadar, utilizarea sintagmei pe parcursul acestui 
studiu porneşte de la perspectiva regimului asupra istoricilor şi nu îşi propune să 
sugereze că nu au existat diferenţe de atitudine între aceştia. 

2. Acelaşi punct de vedere îl are şi Katherine Verdery în Compromis şi rezistenţă. 
Cultura română sub Ceauşescu, trad. de Mona Antohi şi Sorin Antohi, Humanitas, 
Bucureşti, 1994. 


FORME ŞI INSTRUMENTE DE CONTROL POLITICO-IDEOLOGIC... 69 


Nu ne vom raporta decat tangential la diversele optiuni personale pe care 
unii istorici le-au avut in raport cu intruziunile politicului, nu pentru că pe 
acestea le-am considera irelevante, ci pentru că reprezintă o temă distinctă 
de cercetare. 

În mod firesc, statutul istoriei în perioada comunistă a fost o temă de 
cercetare asupra căreia s-au aplecat numeroşi istorici, din perspective 
diverse, utilizând metodologii diferite şi analizând subteme şi perioade care 
acoperă aproape în întregime istoria comunismului românesc. Primele 
contribuţii au apărut încă din perioada comunistă, în afara României. Îi 
menţionăm astfel pe Dionisie Ghermani!, Vlad Georgescu?, M.I. Rura’, 
Stephen Fisher-Galati* sau Manfred Stoy. După 1989, alti istorici străini, 
precum Dennis Deletant®, Keith Hitchins”, Frederick Kellogg, Paul 
Michelson’, Catherine Durandin! sau Katherine Verdery" au analizat această 
temă. Istoricii romani au contribuit şi ei la această tematică, printre primele 
lucrări de sinteză fiind realizate de Florin Miiller!?, Alexandru Zub!5, 


1. Dionisie Ghermani, Die Kommunistiche Umdeutung der rumänischen Geschichte 
unter besonderer Berücksichtigung des Mittlelalters, Verlag R. Oldenbourg, 
Miinchen, 1967. 

2. Vlad Georgescu, Politicd si istorie. Cazul comunistilor romani, 1944-1977, Editura 
Humanitas, Bucuresti, 2008. 

3. M.I. Rura, Reinterpretation of History as a Method of Furthering Communism in 
Romania, Georgetown University Press, Washington, 1961. 

4. Stephen Fisher-Galati, „Myths in Romanian History”, East European Quartely, 
XV, 3, septembrie 1981, pp. 327-334. 

5. Manfred Stoy, „Politik und Geschichtswissenschaft in Rumänien, 1965-1980”, 
Siidost-Forschungen, XLI, 1982, pp. 219-259. 

6. Dennis Deletant, „Rewriting the Past : Trends in Contemporary Romanian Historiography”, 
Ethnic and Racial Studies, XIV, 1, 1991, pp. 68-86. 

7. Keith Hitchins, „Historiography of the Countries of Eastern Europe: Romania”, 
The American Historical Review, 4, 1992, pp. 1064-1083. 

8. Frederick Kellog, O istorie a istoriografiei româneşti, trad. de Laura Cutitaru, 
prefaţă de Alexandru Zub, Institutul European, Iasi, 1998. 

9. Paul Michelson, ,, Themes in Modern and Contemporary Romanian Historiography”, 
în S.T.J. Karschbaum (ed.), East European History, Columbus, 1998, pp. 27-80. 

10. Catherine Durandin, „Roumanie: retour à Phistoire et révision”, Relations 
Internationales, 67, 1991, pp. 295-298. 

11. Katherine Verdery, op. cit. 

12. Florin Miller, Politică şi istoriografie în România, 1948-1964, Editura Neremia 
Napocae, Cluj-Napoca, 2003. 

13. Alexandru Zub, Orizont închis. Istoriografia română sub dictatură, Institutul European, 
Iaşi, 2000. 

Andi Mihalache! sau Florin Constantiniu?. Încercări de analiză apli- 
cată asupra unor teme mai specifice, precum relaţia dintre Războiul Rece 


şi 


evoluţia istoriografiei din România sau tranziţia către istoriografia 


controlată de stat, au fost întreprinse de istorici precum Alexandru Zub?, 
Florin Miiller*, Şerban Papacostea?, Ioan Scurtu“, Livia Dandara’, Aurel 
Pentelescu®, Victor Cojocaru”, Simion Gheorghiu, Stelian Lambru”, Paul 


10. 


11. 


. Andi Mihalache, Istorie si practici discursive în România democrat populară, 


Editura Albatros, Bucureşti, 2003. 

Florin Constantiniu, De la Răutu si Roller la Muşat şi Ardeleanu, Editura Enciclopedică, 
Bucuresti 2007. Lucrarea este o îmbinare între genul memorialistic si o sinteză 
academică. Tipul memorialistic este reprezentat şi de volumele lui Pavel Tugui 
(Istoria si limba română în vremea lui Gheorghe Gheorghiu-Dej, Editura Ion 
Cristoiu, Bucureşti, 1999), David Prodan (Memorii, Editura Enciclopedică, 
Bucureşti, 1993), Titu Georgescu (Tot un fel de istorie, Editura Conphys, Râmnicu 
Vâlcea, 2001), Apostol Stan (Istorie şi politică în România comunistă, Editura 
Curtea Veche, Bucureşti, 2010) sau Gheorghe Ioniţă (O viață, un destin. Istorii 
ştiute şi neştiute, Editura Cartea Universitară, Bucuresti, 2007). 


. Alexandru Zub, „Istoriografia română a anului 1946”, în Analele Sighet 3. Anul 


1946 - Începutul Sfarsitului (Instituţii, mentalități, evenimente), Fundaţia Academia 
Civică, 1996, pp. 189-203; Idem, „Despre anul istoriografic 1948 in România : 
impactul stalinist”, în Analele Sighet 6. Anul 1948 - Institutionalizarea comunis- 
mului, Fundația Academia Civică, 1998, pp. 553-564. 

Florin Müller, „Contemporaneistica românească - grupuri profesionale, structuri 
instituţionale, direcții de cercetare”, Societate. Ideologie. Dictaturi, Editura Univer- 
sitatii din Bucuresti, Bucuresti, 2014, pp. 109-127 ; Idem, „Politică si istoriografie : 
cazul Lucrețiu Pătrășcanu”, Dosarele Istoriei, an I, numărul 2, 1996, pp. 61-63. 

Şerban Papacostea, „Captive Clio: Romanian Historiography under Communist 
Rule”, European History Quarterly, vol. 26, nr. 2, 1996, pp. 181-208. 

Ioan Scurtu, „Impactul Războiului Rece asupra istoriografiei româneşti”, Arhivele 
Totalitarismului, anul XII, nr. 42-43, 1-2/2004, pp. 68-76. 


. Livia Dandara, „Extirparea ideologică a memoriei naționale prin falsificarea masivă 


a trecutului istoric”, în Analele Sighet 6..., ed. cit., pp. 574-587. 


. Aurel Pentelescu, „Mihail Roller şi stalinizarea istoriografiei române in anii post- 


belici”, în Analele Sighet 6..., ed. cit., pp. 588-602. 

Victor Cojocaru, „Modelarea ideologică a istoriografiei - baze instituţionale şi 
metodologice”, în Analele Sighet 6..., ed. cit., pp. 571-573. 

Simion Gheorghiu, „Politică şi istorie în tratarea relaţiilor româno-ruse/sovietice. 
1947-1989. Studiu de caz: istoriografia română”, Studii şi materiale de istorie 
contemporană, serie nouă, vol. 1/2008, pp. 63-74. 

Stelian Lambru, „Note despre protocronismul românesc”, Studii si materiale de 
istorie contemporană, serie nouă, vol. 10/2011, pp. 184-200. 

Nistor’ etc. Unele considerații privind istoriografia au fost făcute si de 
istoricul Lucian Boia?, demersul său privind știința istorică fiind integrat 
unor teme mai generale. Cele mai recente contribuții au fost aduse de 
volumele publicate de Stan Stoica, Gabriel Moisa“ şi Felician Velimirovici’. 
Fără a avea pretenţia unei liste exhaustive, numărul mare de contribuţii 
menționate mai sus arată faptul că tema istoriografiei din perioada regimu- 
lui comunist a fost una intens cercetată. În acelaşi timp însă, surse de arhivă 
disponibile, metodologii şi perspective epistemice diverse ce pot fi aplicate 
acestei teme fac ca ea să nu fie una epuizată. 

Pornind de la contribuțiile anterior menționate, utilizând în special 
documente de arhivă disponibile la Arhivele Naționale Istorice Centrale 
(unele dintre acestea au fost utilizate si de alti istorici, altele sunt introduse 
acum pentru prima oară în circuitul ştiinţific), ne dorim ca cercetarea de 
fata să fie o contribuție privitoare la strategiile utilizate de regimul comu- 
nist din România, în perioada 1971-1989, pentru impunerea controlului 
asupra discursului istoric. 


Tezele din iulie 1971 si istoriografia 


Există un cvasiconsens istoriografic cu privire la rolul Tezelor din iulie 
1971 în accentuarea controlului PCR asupra domeniului cultural în ansam- 
blul său, prin impunerea unui discurs ideologic rigid, dogmatic şi schema- 
tic. În privința istoriografiei, istoricii au pornit, cu mici excepții, de la 
opinia exprimată de Alexandru Zub, care propune o împărţire în patru etape 
a istoriei istoriografiei româneşti de după cel de-al Doilea Război Mondial. 
În prima etapă (1945-1948), una de tranziție, discursul istoric reflectă 
confuzia istoricilor cu privire la situația postbelică a României. A doua 


1. Paul Nistor, „Războiul ideilor. Istoricii şi propaganda pentru teritoriile româneşti”, 
Studii şi materiale de istorie contemporană, serie nouă, vol. 12/2013, pp. 147-155. 

2. Lucian Boia, Istorie si mit în conştiinţa românească, Editura Humanitas, Bucureşti ; 
Idem, Capcanele istoriei. Elita intelectuală românească între 1930 şi 1950, Editura 
Humanitas, Bucureşti, 2011. 

3. Stan Stoica, Istoriografia românească între imperativele ideologice şi rigorile profe- 
sionale, 1953-1965, cuvânt-înainte de Dan Berindei, Editura Meronia, Bucureşti, 2012. 

4. Gabriel Moisa, Clio în zodia ideologizării. Interferente politico-istoriografice în 
România comunistă, Editura Mega, Cluj-Napoca, 2013. 

5. Felician Velimirovici, Istorie şi istorici în România comunistă, 1948-1989, prefaţă 
de Vladimir Tismăneanu, Editura Mega, Cluj-Napoca, 2015. 

etapă (1948-1960) a impus reductii ideologice severe şi o falsificare a dis- 
cursului istoric. A treia etapă (1960-1971) stă sub semnul unei relative 
liberalizări şi a iniţierii unor contacte cu istoricii din Occident. Ultima etapă 
(1971-1989) reprezintă faza absolutistă a regimului comunist şi o revenire 
la practicile staliniste ale anilor '50. Istoricul recunoaşte însă că acest 
decupaj cronologic este relativ şi se pot construi şi alte modele!. 

Gabriel Moisa observa foarte corect că în 1971 sunt aduse ajustări 
importante în domeniul istoriografiei, în contextul „revoluţiei culturale”. 
Aceste ajustări vizau două aspecte. În primul rând era stabilit un nou loc 
pentru istorie în societate, iar în al doilea rând erau reconfigurate o serie 
de tendinţe şi direcţii de cercetare. Cea mai gravă decizie pentru istorici a 
fost asimilarea tuturor absolvenţilor de istorie şi filosofie în categoria acti- 
viştilor de partid. Consecința imediată a fost faptul că în anul universitar 
1971-1972 s-au intensificat educaţia şi pregătirea politică a studenţilor. Pentru 
ca absolventul de istorie şi filosofie să devină un bun activist, s-a luat 
decizia ca o treime din cursurile şi seminarele din programa de învăţământ 
să fie din sfera învăţământului politic şi ideologic, iar cadrele didactice 
urmau să participe la cursuri de vară cu conţinut politic şi ideologic?. După 
publicarea Tezelor, pe 9 iulie 1971 a avut loc o consfătuire între Nicolae 
Ceauşescu şi reprezentanţi ai activiştilor de partid din domeniul ideologiei 
şi educaţiei. În cadrul acestei întâlniri, Ceauşescu a transmis că singura 
concepţie care poate fi acceptată în predarea istoriei în România socialistă 
este materialismul dialectic şi istoric”. 

Aşadar, încă din 1971, impactul Tezelor din iulie este considerat a fi 
unul important. Acest lucru reiese din numeroasele articole care elogiau 
„învăţămintele” lui Nicolae Ceausescu. De exemplu, un articol din revista 
de popularizare a istoriei Magazin istoric afirma ca: 


Istoria va consemna ca pe un moment cu înalte şi profunde semnificaţii în viaţa 
spirituală a României socialiste participarea întregului nostru popor la ampla 
dezbatere a programului prezentat de tovarăşul Nicolae Ceauşescu pentru îmbu- 
natatirea activităţii politico-ideologice, a muncii de educare marxist-leninistă a 
membrilor de partid, a tuturor oamenilor muncii”. 


1. Alexandru Zub, op. cit., pp. 171-172. 
Gabriel Moisa, „Istoriografie şi politică in România comunistă sau despre instru- 
mentalizarea istoriei. Câteva studii de caz”, Ovidiu Pecican (ed.), România comu- 
nistă : Istorie şi istoriografie, Editura Limes, Cluj-Napoca, 2012, p. 158. 

3. Ibidem, p. 160. 

4, *** „Un magistral program, nesecate izvoare de invataminte”, Magazin istoric, 
nr. 8/1971, p. 2. 

Este important de menţionat că asemenea articole, de linie!, lipsiseră 
în anii '60 aproape în totalitate, ele reapărând aproape imediat după publi- 
carea Tezelor. 

Pe de altă parte, Felician Velimirovici explică faptul că tezele din iulie 
sunt cuprinse într-o serie de documente de partid care încep să fie redactate 
încă din august 19687. Chiar dacă studiul de faţă a stabilit un cadru crono- 
logic (1971-1989) care ar putea să sugereze că Tezele din iulie au repre- 
zentat un moment de ruptură, nu trebuie uitat că acest decupaj cronologic 
porneşte de la consensul aproape generalizat menţionat anterior. Regimul 
comunist din România a căutat, prin mijloace mai mult sau mai puţin sub- 
tile, să-şi impună controlul asupra discursului istoriografic de-a lungul 
întregii perioade 1948-1989. Fireşte că au existat momente de relaxare 
ideologică şi momente mult mai tensionate din acest punct de vedere, însă 
stabilirea unor borne cronologice precise are mai degrabă rol metodologic, 
de vreme ce schimbările s-au produs întotdeauna de-a lungul unei perioade 
mai lungi. 

De altfel, aşa cum va încerca să argumenteze prezentul studiu, rolul 
Tezelor din iulie a fost de a inaugura o perioadă în care, treptat, partidul 
unic a încercat să-şi impună controlul asupra domeniului cercetării istorice. 
Această perioadă a fost străbătută de fluxuri şi refluxuri, în măsura în care 
profesioniștii din domeniu au încercat să reziste presiunii ideologice con- 
stante. Cu toate acestea, se poate afirma că are loc o degradare masivă a 
calităţii producţiei istoriografice în contextul afirmării unui discurs natio- 
nalist exacerbat, autohtonist, închis la orice inovaţii epistemice şi metodo- 
logice, bazat pe o istorie mitizată şi militarizată. Dacă Tezele din 1971 au 
fost cele care au deschis această etapă nefastă a istoriografiei româneşti, 
adoptarea Programului PCR din 1974 a dovedit clar care este „spaţiul de 
mişcare” în care istoricii aveau voie, în viziunea partidului, să lucreze. 


Programul PCR din 1974 şi istoriografia 


O formă de impunere a unui discurs oficial cu privire la istorie a fost pro- 
clamarea, fie prin intermediul unor discursuri oficiale, fie prin adoptarea 
unor documente programatice, a unor „adevăruri” oficial acceptate în 


1. Articolele de linie aveau rolul de a transmite o interpretare oficială a unor documente 
de partid pentru profesioniştii domeniului istoric. 
2. Felician Velimirovici, op. cit., p. 184. 

România socialistă. Cu prilejul aniversării Proclamării Republicii, din 
decembrie 1973, Nicolae Ceauşescu oferă în discursul său oficial o „sin- 
teză” a istoriei poporului român din cele mai vechi timpuri până în con- 
temporaneitate : 


Aniversând proclamarea republicii, nu putem să nu evocăm, cu indreptatita 
memorie, istoria eroică, de secole, a poporului nostru, în decursul căreia a ars 
mereu vie flacăra pentru libertate şi neatârnare, pentru scuturarea jugului 
exploatării şi asupririi, pentru afirmarea deplină şi neîngrădită a geniului său 
creator, pentru asigurarea progresului şi civilizaţiei patriei noastre. S-au scris 
cu litere nepieritoare în cronica timpurilor marile bătălii desfăşurate de masele 
populare, sub conducerea lui Mircea cel Bătrân, Ştefan cel Mare, Mihai Viteazul 
şi altor legendare figuri de domnitori patrioţi, pentru păstrarea fiinţei naţionale 
şi apărarea gliei strămoşeşti. Ne gândim, de asemenea, cu venerație la marile 
mişcări sociale şi răscoale populare conduse de Horia, Cloşca şi Crişan, de 
Tudor Vladimirescu şi de alţi tribuni ai poporului, mişcări care au aprins şi 
mai puternic vâlvătaia setei de libertate şi o viaţă mai bună a maselor asuprite 
si împilate, au contribuit la accelerarea dezvoltării sociale a ţării. Un moment 
de seamă al istoriei luptelor pentru libertatea naţională şi socială a fost revolu- 
tia burghezo-democratică de la 1848 - desfăşurată în toate cele trei provincii 
româneşti —, animată de aspiraţia creării condiţiilor pentru sfărâmarea şi înlă- 
turarea rânduielilor feudale, pentru dezvoltarea forţelor de producţie şi instau- 
rarea unor relaţii sociale mai avansate. Datorită luptei maselor populare şi a 
personalităţilor luminate ale poporului s-a putut realiza unirea Principatelor 
Române - Muntenia şi Moldova -, important pas pentru împlinirea nazuintei 
de unire a românilor într-un singur stat. Cucerirea independenţei în 1877, 
plătită cu sânge de ostaşii şi dorobantii români în redutele de la Smârdan, Plevna 
şi Griviţa, a deschis calea unor noi împliniri ale idealurilor de libertate şi 
progres ale poporului român. În urma încheierii Primului Război Mondial, în 
care poporul şi-a apărat cu jertfe grele pământul patriei, s-a făurit statul nati- 
onal unitar - eveniment de o copleşitoare importanţă în procesul dezvoltării 
istorice a naţiunii noastre, împlinire a unui secular vis al românilor din toate 
cele trei provincii!. 


Acest discurs este foarte relevant în măsura în care îl interpretăm în 
ansamblul procesului de producţie a istoriografiei în perioada comunistă. 
Însă un asemenea discurs reprezintă doar o primă etapă. Ideile prezentate 
de Nicolae Ceauşescu în diferite ocazii (iar numărul acestor ocazii era, 
într-adevăr, foarte mare) erau preluate în „articolele de linie”, cele care 


1. Nicolae Ceauşescu, România pe drumul construirii societăţii socialiste multilateral 
dezvoltate, vol. VII, Editura Politică, Bucureşti, 1973, pp. 954-956. 

„traduceau” pentru istorici cele spuse de secretarul general. Pornind de la 
aceste articole, istoricii apropiaţi de partid începeau să lucreze la proiecte 
de cercetare în acord cu noile directive. Se definea astfel cadrul, mai mult 
sau mai puţin larg, în care cercetarea istorică se putea integra. Fireşte, 
existau atitudini diverse, cercetări de calitate îndoielnică, dar şi contribuţii 
istoriografice remarcabile, chiar şi în acest context. Au fost numeroşi isto- 
rici care au dezvoltat capacitatea de a găsi momentele oportune în care să-şi 
publice cercetările, înțelegând contextul ideologic şi evoluţiile sale. 

Documentul cel mai important pentru tema cercetării noastre este 
Programul Partidului Comunist Român de făurire a societăţii socialiste 
multilateral dezvoltate si de înaintare a României spre comunism'. Pe 
18 decembrie 1974, Plenara CC al PCR a aprobat forma definitivă a 
Programului Partidului, adoptat la Congresul al XI-lea, program redactat 
de o comisie condusă de Nicolae Ceauşescu. Programul exprima fidel 
comunismul naţional în varianta sa românească, reprezentând un amestec 
între modelul stalinist şi afirmarea politicii de independenţă. Noutatea 
acestuia era dată de prezenţa unei ample introduceri consacrate istoriei 
poporului român, pornind de la origini până în contemporaneitate, al cărei 
obiectiv era să plaseze PCR în continuitatea unei îndelungate istorii natio- 
nale şi să arate că partidul reprezenta expresia cea mai înaltă a aspirațiilor 
de progres şi libertate ale tuturor românilor. Programul reprezenta un fel 
de Summa historica, izvorând de la partid şi urmărind să formeze conştiinţa 
istorică a tuturor membrilor de partid şi, prin extensie, a tuturor românilor. 
Schița istorică din Programul PCR a reprezentat o prima vulgata a istoriei 
românilor. Ea a fost utilizată ca ghid în cenzură de Secţia de Agitatie şi 
Propaganda’. 

Primele 25 de pagini ale programului (cu titlul „Lupta poporului român, 
a forţelor progresiste şi revoluţionare ale clasei muncitoare, a partidului 
comunist pentru libertatea socială şi naţională, împotriva fascismului şi 
războiului, pentru înfăptuirea insurecției nationale armate antifasciste şi 
antiimperialiste”) au reprezentat, până în 1989, „paradigma” din care 
istoricii nu au avut nici o şansă să iasă. Fireşte că anumite detalii au variat 
până in 1989, însă principalele teme ale national-comunismului de tip cea- 
uşist se regăsesc în acest document, el devenind sursa obligatorie pentru 
toţi istoricii perioadei. 


1. ***, Programul Partidului Comunist Român de făurire a societăţii socialiste mul- 
tilateral dezvoltate şi de înaintare a României spre comunism, Editura Politică, 
Bucureşti, 1975. 

2. Florin Constantiniu, op. cit., pp. 358-363. 

Planificarea ca forma de control in istoriografie 


Dacă formele de control la care am făcut referire până acum sunt mai 
degrabă subtile, o formă mult mai directă era reprezentată de planurile de 
cercetare pe care fiecare institut, centru de cercetare sau universitate trebuia 
să le elaboreze şi să le trimită spre aprobare către Academia de Ştiinţe 
Sociale şi Politice, la Secţia de Istorie şi Arheologie. Din păcate, sursele 
arhivistice disponibile până în acest moment sunt foarte puţine. Încă nu 
putem afla cum funcţiona în întregime acest mecanism, dacă au existat 
cazuri de respingere a unor teme sau alte probleme de asemenea natură. 
Utilizând sursele pe care le-am identificat, şi anume planurile de cercetare 
pentru perioada 1971-1975, am dedus existenţa acestui mijloc de control al 
cercetării, dar nu putem extinde semnificativ concluziile, neexistând încă 
planul de cercetare al Facultăţii de Istorie-Filosofie de la Cluj-Napoca. 
Fiind redactat probabil la începutul anului 1971, aşadar înainte de Tezele 
din iulie, informaţiile nu sunt spectaculoase. Până în momentul în care alte 
surse arhivistice vor deveni disponibile, putem doar să constatăm existenţa 
acestei planificări, deşi mult mai interesant ar fi fost gradul în care planul 
era respectat şi modul în care acest procedeu al planificării a evoluat în timp. 


Tabelul 1. Planul de cercetare al Facultăţii de Istorie-Filosofie din cadrul 
Universităţii Babeş-Bolyai din Cluj-Napoca pentru 1971-1975! 


CERCETAREA ŞTIINŢIFICĂ 
Tematica şi sarcinile cercetării pe anii 1971-1975 


An. încep. | Fazele cerc. Cost cerc. 
Nr. Directia de cercetare. cerc. şi anii în Total invest. 
Executant | _.. A 
crt. Problema An. term. | care se vor mii mat. lei 
cerc. desfăşura Sursa 
1. | Cercetarea istoriei Daciei | 1971-1975 Studii Catedra de | Buget Min. 
libere si romane Ist. Rom. | Inv. 


2. | Structuri sociale şi mişcări | 1971-1975 -”- 
sociale în evul mediu si 
în epoca modernă 

3. |Istoria Clujului 1971-1975 si -”- ý 


1. Arhivele Naționale Istorice Centrale (în continuare ANIC), Fond Academia de 
Ştiinte Sociale si Politice, Secția Istorie si Arheologie, dosar nr. 3/1971, ff. 6-7. 
Am eliminat coloanele din tabel care nu conțineau date, pentru a uşura lectura. 

4. | Arta gotică şi barocă din | 1971-1975 d ” 


Transilvania 

5. | Relaţiile economice, 1971-1975 di Catedra 
politice şi culturale între de ist. 
teritoriul ţării noastre şi univ. 


celelalte tari din Europa, 
indeosebi tarile vecine in 
cursul veacurilor 


6. |Umanismul si renasterea | 1971-1975 Studii Catedra | Buget Min. 
in Europa Centrala si de Ist. Inv. 
Răsăriteană univ. 


7. | Corpus al monumentelor | 1971-1975/ 
sculpturale din Imperiul | tema 
Roman: Monumente nominalizată 
sculpturale din Dacia 

Romană 


Al doilea exemplu pe care îl considerăm relevant este planul unei insti- 
tutii care va deveni foarte importantă în anii '80 în producţia istoriografica. 
Centrul de Studii şi Cercetări de Istorie şi Teorie Militară cerea să se includă 
în planul său de cercetare pentru anii 1971-1975, în vederea elaborării unei 
sinteze ample de istorie militară a românilor, următoarele lucrări: şapte 
volume de documente, dintre care două referitoare la istoria militară a 
românilor din Evul Mediu, două volume despre formarea armatei române 
moderne, unul despre participarea armatei române la Războiul de Independenţă 
şi două despre rolul armatei în evenimentele de la 23 august 1944; o mono- 
grafie despre istoria armatei din secolul al X-lea până în secolul al XIX-lea, 
ce urma a se realiza în colaborare cu Institutul Nicolae Iorga; o monogra- 
fie de politică militară a statului naţional unitar român; o monografie 
despre armată în perioada 1866-1877 ; o monografie despre armata română 
în perioada interbelică ; o monografie despre armata RSR ; o lucrare des- 
pre arta, ştiinţa şi doctrina militară; un studiu despre principiile funda- 
mentale ale doctrinei militare a PCR ; un studiu despre economia militară!. 

Un alt mijloc de control era pus în practică cu ocazia participărilor la 
diferite întâlniri internaţionale. De exemplu, în august 1971 a avut loc la 
Moscova al XIII-lea Congres Internaţional de Istoria Ştiinţei. Cei opt cerce- 
tători şi profesori (Ladislau Bânyai, Alexandru Roşca, Gheorghe Zane, 
Gheorghe Dobre, Ghiţă Simion, Ion Goliat, Ion Chioreanu şi Alexandru 
Neamţu) au depus la Academia de Ştiinţe Sociale şi Politice (ASSP) 


1. Ibidem, ff. 4-5. 

comunicările pe care doreau să le susţină. Raportul instituţiei arată că, „în 
ce priveşte conţinutul, comunicările, în general, nu ridică probleme cu 
excepţia faptului că valoarea lor este inegală”!. De asemenea, în 1972, când 
are loc o întâlnire pentru pregătirea Congresului Mondial de Ştiinţe Istorice 
din Statele Unite - ce urma să se desfăşoare in 1975 -, autorităţile din 
România sunt foarte atente atât cu numele membrilor delegaţiei trimise 
(Miron Constantinescu, Ştefan Ştefănescu, Mihai Berza şi Emil Condurachi), 
cât şi cu temele pe care aceştia trebuiau să le propună pentru a fi incluse 
în programul congresului american’. 

Toate acestea pot fi explicabile prin interesul regimului cu privire la tipul 
de mesaj promovat în afara ţării. Dacă în interiorul graniţelor României nu 
exista concurenţă în privinţa discursului, în afara acestora era mult mai dificilă 
impunerea unui discurs ideologic unic. Aşa cum vom observa, interesul 
regimului de a controla producţia istoriografică nu se limita la graniţele 
României, ci avea în vedere şi „exportarea” istoriei naţionale în alte ţări. 


Institutul Central de Istorie Naţională 


Un exemplu de nereuşită a regimului în accentuarea controlului asupra 
istoricilor este cel din anul 1985. Documentele disponibile la Arhivele 
Naţionale Istorice Centrale din Bucureşti oferă detalii importante despre o 
reformă majoră pe care regimul o pregătise. Se avea în vedere înfiinţarea 
unui institut central de istorie la Bucureşti, care să coordoneze activitatea 
de cercetare din întreaga ţară. Decretul a fost pregătit, redactat (alături de 
anexe şi de justificări), dar nu a fost niciodată aprobat. 

Institutul Central de Istorie Naţională (ICIN) urma să aibă o structură 
piramidală (vezi figura 1) şi să cuprindă în subordinea sa următoarele cen- 
tre şi institute de cercetare : Institutul de studii istorice şi social-politice 
din Bucuresti, Institutul de istorie Nicolae Iorga din Bucureşti (cuprinzând 
colectivele de istorie din centrele de ştiinţe sociale din Craiova şi Timişoara), 
Institutul de studii sud-est europene din Bucureşti, Institutul de arheologie 
din Bucureşti, Institutul de istorie şi arheologie din Cluj-Napoca (cuprinzând 
colectivele de istorie din centrele de ştiinţe sociale din Sibiu şi Târgu Mureş) 
şi Institutul de istorie şi arheologie „A.D. Xenopol” din Iasi’. 


1. Idem, dosar nr. 31/1971, ff. 50-51. 
2. Idem, dosar nr. 23/1972, ff. 2-7. 
3. ANIC, Fond CC al PCR Agitatie si Propaganda, dosar nr. 8/1985, f. 32. 


79 


FORME ŞI INSTRUMENTE DE CONTROL POLITICO-IDEOLOGIC... 


Consiliul Ştiinţific 


Biroul Plan 
Organizare 


Biroul Executiv 


2 
= 
5 
{=l 
A= 
5 
Dn 
= 
8 
D 
= 
9 
o 
d 


Director 


2 ig 
£ 3 
a o 
Qs 
Sa 
g 

=E= 
O i 
9) 


T 
H 
o 
= 
D 

O 
= 
© 
g 
2 
= 

R= 

A 


918190199 ƏP LIBIONI IŠ 
TIPS oreznyiq 1$ osezipeuly 
ationpoid ap AYIA 09 


IOJSI op 
IO[IISIADY VIOVPIY 


areyuguIND0g 
QILULIOJU] IP MOYO 


Ise] .Jodousx “q'y“ 
aisojoayry IŠ 
OLIO}S] Op [MININIsUT 


9130Ţ09y1V 9p [MNIWsUT 


poodeN-În[) 3BojooyIy 
18 310S] Op Mmm suU 


əuədomq 
ISA-PNS HPMS ep mysu] 


e310] 
IVJOAN MIST ƏP [MIMNsUT 


dT JOg [EI90S IS 
991103S[ PMS op mysu 


SMW NIL 
a[erdo$ jung op 
IN[N.IWUID [e ISI 
9p MAŅA 


niqis 
aer90s surg op 
In[N.yUID [E IISI 
ap MANAO 


BIVOSTUULL, 
aer90$ jur op 
mmu [e 91.103SI 
9p [NA1]99[0) 


BAOIEI)) ALTOS 
jung op myu 
[e asojoayry 1$ 
AOISI ap MANIA 


Figura 1. Organigrama Institutului Central de Istorie Naţională! 


ANIC, Fond CC al PCR Agitatie si Propagandă, dosar nr. 8/1985, f. 33. 


1. 

Conform preambulului prezent in proiectul de decret, motivatia care 


stătea la baza înfiinţării ICIN tinea de asigurarea unităţii în cercetarea 
istorică : 


Înfăptuirea obiectivelor fundamentale ce revin ştiinţei istorice româneşti în 
actuala etapă impune instituirea unui cadru organizatoric menit să asigure o 
concepţie unitară şi coordonarea unitară a activităţii ştiinţifice în acest domeniu, 
integrarea organică a cercetării istorice cu învăţământul şi folosirea eficientă a 
potenţialului existent în acest domeniu, pentru elaborarea unor lucrări care să 
prezinte unitar istoria poporului român, lupta sa eroică pentru libertate, inde- 
pendenta, unitate naţională şi statală, construirea socialismului şi comunismu- 
lui în România, contribuţia poporului nostru la dezvoltarea civilizaţiei universale 
şi progresul omenirii!. 


Conform articolului 4 al proiectului de decret, institutul ar fi avut urmă- 


toarele atribuţii : 


a) 
b) 
c) 


elaborarea planului unic de cercetare științifică în domeniul istoriei ; 
asigurarea elaborării Tratatului de istorie a românilor ; 

elaborarea de lucrări fundamentale despre istoria poporului român si 
istoria universală ; 

întocmirea planului național de cercetări arheologice ; 

avizarea lucrărilor de restaurare ; 

organizarea de dezbateri, conferințe, simpozioane etc. ; 

asigurarea asimilării în circuitul istoriografic a rezultatelor cercetărilor 
realizate de alte instituții ; 

colaborarea cu alte instituții pentru identificare si punerea în circulație 
ştiinţifică a documentelor cu privire la istoria poporului roman ; 
elaborarea de lucrări despre istoria României în limbi de circulație 
internațională ; 

coordonarea activității de cercetare din domeniul istoriei militare ; 
avizarea manualelor de istorie ; 

editarea revistelor de specialitate ; 


m) întocmirea buletinelor documentare destinate cercetătorilor ; 


n) 


organizarea de cursuri de pregătire postuniversitară în domeniile : arhe- 
ologie, numismatică, muzeografie ş.a. ; acordarea titlului de doctor în 
istorie ; 


1. 


Ibidem, f. 24. 

o) întocmirea planului de relaţii cu străinătatea in privinţa colaborării in 
domeniul cercetării istorice!. 


Observăm că, pe lângă preluarea efectivă a tuturor atribuţiilor institu- 
telor şi centrelor de cercetare care intrau în subordinea sa, ICIN ar fi avut 
şi atribuţii extinse de coordonare. Practic, această institutie-mamut ar fi 
trebuit să devină aproape singura autoritate în domeniul istoriografic?, iar 
faptul că s-ar fi aflat în subordinea directă a Comitetului Naţional pentru 
Ştiinţă şi Tehnologie şi a Ministerului Educaţiei şi Învăţământului demon- 
strează că ICIN era o încercare a regimului de a-şi întări controlul asupra 
producţiei istoriografice. 

Acest lucru este recunoscut în raportul care justifica necesitatea refor- 
mei: 


Dispersarea fortelor si insuficienta coordonare a activitatii de cercetare au 
favorizat apariţia unor lucrări şi studii nonconforme cu adevărul istoric, oferind 
istoriei noastre naţionale de către unii istorici de peste hotare. De asemenea, 
au continuat să apară lucrări tratând paralel aceeaşi problematică, precum 
şi lucrări din domeniul istoriei mişcării muncitoreşti, a Partidului Comunist 
Român insuficient legate de realităţile economice, social-politice ale societăţii 
româneşti, de ansamblul tuturor factorilor care au acţionat în etapa istorică 
respectivă’. 


Pe lângă toate acestea, reforma ar fi dus si la o reducere majoră a numă- 
rului de posturi în cercetare (vezi tabelul 2). Probabil că explicația pentru 
faptul că planul nu a fost pus în aplicare tine de acest aspect, anume că 
regimul a înțeles că apariția unor tensiuni între istorici $i regim nu ar fi 
meritat efortul. 


1. Ibidem, ff. 25-27. 

2. Existau câteva institute care nu ar fi intrat, conform proiectului, sub autoritatea 
directă a ICIN. Menţionăm Institutul de Tracologie, important pentru promovarea 
discursului protocronist, si Centrul de Studii si Cercetări de Istorie si Teorie 
Militară. De asemenea, ar fi rămas în afara ICIN universitățile si facultățile cu 
profil istoric. 

3. ANIC, Fond CC al PCR Agitatie si Propagandă, dosar nr. 8/1985, ff. 18-19. 

Tabelul 2. Situația existentă şi cea propusă pentru personalul 
din domeniul cercetării istorice! 


Nr, | Existent E Propus E 
crt. Unitatea Total Studii Total Studii 
superioare superioare 

1. | Institutul Central de Istorie Naţională |- - 44 13 

2. | Institutul de Studii istorice şi 111 66 25 23 
social-politice 

3. |Institutul de Istorie Nicolae Iorga 67 58 45 43 

3a. | Colectivul de Istorie şi Arheologie al |9 7 6 5 
Centrului de Ştiinţe Sociale Craiova 

3b. | Colectivul de istorie al Centrului de |2 2 2 2 
Ştiinte Sociale Timişoara 

4. |Institutul de studii sud-est europene |36 29 12 11 

5. |Institutul de Arheologie Bucuresti 59 45 45 43 

6. | Institutul de istorie şi arheologie 45 35 25 25 
Cluj-Napoca 

6a. | Colectivul de istorie al Centrului de |4 3 3 3 
Ştiinţe Sociale Sibiu 

6b. | Colectivul de istorie al Centrului de |9 8 6 5 
Ştiinte Sociale Târgu Mureş 

7. | Institutul de Istorie şi Arheologie 44 36 25 23 
„A.D. Xenopol” Iasi 
TOTAL 445 |342 238 |196 


Printr-un alt decret urma să se înființeze şi Muzeul Central de Istorie 
Naţională (MCdIN), prin unificarea Muzeului de istorie a RSR cu Muzeul 
de Istorie a PCR, iar acesta ar fi avut în domeniul muzeografic acelaşi rol 
pe care ICIN îl avea în domeniul cercetării, anume coordonarea tuturor 
muzeelor din România, dar s-ar fi aflat tot în subordinea ultimei institutii’. 

Pe lângă încercările de a controla ideologic istoriografia în ansamblul 
său, muzeele s-au aflat şi ele constant sub presiunile intervenţiei politicului 
în România comunistă. În acest sens, menţionăm contribuţiile importante 
aduse de Gabriel Moisa cu privire la cercetarea utilizării muzeelor de isto- 
rie ca instrumente ale propagandei. 

În ansamblu, reiese că regimul căuta să rezolve cel puţin trei probleme 
prin înfiinţarea ICIN. În primul rând, se reducea semnificativ numărul de 
posturi în cercetare, lucru ce aducea o diminuare semnificativă a cheltuielilor 


1. Ibidem, ff. 49-50. 
2. Ibidem, f. 11. 
3. Gabriel Moisa, op. cit., pp. 131-181. 

de la bugetul de stat. Dimensiunea economică nu ar trebui ignorată, având 
în vedere contextul general al anilor '80. În al doilea rând, regimul se 
asigura că are control direct asupra tuturor istoricilor din România, deţinând 
capacitatea de a implementa şi coordona un tip de discurs istoric pe placul 
său, fără a mai fi nevoit să apeleze la mijloace mai subtile, dar mai com- 
plexe. Nu în ultimul rând, ICIN ar fi eliminat, în viziunea partidului, 
luptele dintre diversele institute şi centre de cercetare, care au creat de-a 
lungul timpului probleme, în strădania lor pentru accesul cât mai facil la 
resursele culturale. 

Mulțumită anexelor din dosarul proiectului de decret, avem acces la o 
radiografie a cercetării istorice româneşti, a posturilor şi a grilelor de 
salarizare, la nivelul anului 1985. Tabelul 3 prezintă numărul de persoane 
încadrate în principalele institute de cercetare din România. 


Tabelul 3. Situaţia personalului din instituţiile 
de cercetare din domeniul istoriei! 


SITUAŢIA 


personalului existent atestat din unităţile de cercetare din domeniul istoriei 


Nr. 5 Total Total personal cu 
Institutul ae ; 

crt. personal | studii superioare 

1 Institutul de studii istorice si social-politice 79 56 

2 Institutul de Istorie Nicolae Iorga 62 54 

3. |Institutul de studii sud-est europene 32 28 

4. |Institutul de tracologie 5 5 

5 Institutul de arheologie 56 43 

6 Institutul de istorie şi arheologie Cluj-Napoca 44 37 

7 Institutul de istorie şi arheologie A.D. 45 39 
Xenopol Iaşi 

8. | Centrul de studii şi cercetări de istorie si 54 48 
teorie militară 

9. Centrul de ştiinţe sociale Craiova 7 7 

10. | Centrul de ştiinţe sociale Sibiu 3 3 

11. | Centrul de ştiinţe sociale Târgu Mureş 8 8 

12. | Centrul de ştiinţe sociale Timişoara 2 2 

TOTAL 397 330 


1. Ibidem, f. 43. Informaţiile din tabelele 2 şi 3 au fost preluate întocmai din docu- 
mentele de arhivă. Eventualele diferenţe dintre datele prezente în acestea pot fi 
cauzate de erorile din documente. 

Este aproape cert că eşecul acestei reforme stă tocmai in faptul că regi- 
mul comunist nu a dorit să rişte un conflict direct cu istoricii, care nu 
manifestaseră o opoziţie puternică până atunci. În acelaşi timp, implemen- 
tarea ICIN ar fi dus la lupte între istoricii influenţi din punct de vedere 
politic, care ar fi dorit să controleze institutul şi, în consecinţă, tot „fron- 
tul istoric”, situaţie ce nu era în interesul partidului. 


„Dezbaterile” politico-ideologice 
între România şi alte ţări 


Atenţia acordată modului în care se scria istoria în România era dublată de 
o atenţie cel puţin egală pentru lucrările apărute în străinătate ce atingeau, 
chiar şi tangential, teme de istorie românească. La Secţia de Agitatie si 
Propagandă (dar şi la Ministerul Apărării Naţionale sau la Centrul de Studii 
şi Cercetări de Istorie şi Teorie Militară) ajungeau numeroase rapoarte, 
note, informări, manuscrise sau chiar lucrări tehnoredactate în întregime, 
publicate în străinătate, de cele mai multe ori traduse. Am identificat lucrări, 
volume sau articole publicate în Franţa, URSS, Bulgaria sau Ungaria. Cele 
mai multe informări prezintă „minciunile” promovate de respectivele lucrări, 
dar există şi simple extrase fără comentarii. De asemenea, se pot găsi şi 
informări sau note despre activitatea de cercetare a unor istorici străini şi 
viziunile lor cu privire la istoria României!. 

Un alt tip de documente este reprezentat de „sintezele” referitoare la 
punctele de vedere diferite dintre istoriografia oficială românească şi isto- 
riografia străină. Acestea se prezentau pe două coloane, prima conţinând 
viziunea istoriografiei din alte ţări, iar cea de-a doua viziunea oficială 
românească. De exemplu, o astfel de sinteză din 1977, cu titlul ,,Teze 
eronate în istoriografia bulgară cu privire la trecutul poporului român”, 
prezintă sintetic principalele puncte de divergență dintre viziunea istorică 
oficială bulgară şi cea românească (arealul de formare al poporului român, 
problema Dobrogei, participarea României la al Doilea Război Balcanic, 
România în Primul Război Mondial etc.). Pentru a combate discursurile 


1. Am identificat acest tip de documente în mai multe dosare: ANIC, Fond CC al 
PCR Agitaţie şi Propagandă, dosar nr. 42/1981; Idem, dosar nr. 45/1982; Idem, 
dosar nr. 68/1984; Idem, dosar nr. 69/1984. Documentele identificate sunt destul 
de diverse, tratând probleme ce ţin de ansamblul istoriei naţionale. 

2. ANIC, Fond CC al PCR Agitatie şi Propagandă, dosar nr. 15/1977, ff. 2-12. 

istorice contestatare, România răspundea prin editarea de volume de istorie 
care să conţină acel tip de naraţiune istorică ce îi era pe plac’. 

Această atitudine este relevantă pentru subiectul studiului de fata, deoa- 
rece demonstrează cum percepea regimul rolul istoriei în ansamblul său. 
Rolul istoricilor, de a dezbate cu argumente ştiinţifice, era pus în umbră 
de diferitele interese politice de moment. Aşadar, pe lângă interesul de a 
utiliza discursul istoric naţionalist în sens legitimator, în interior, exista şi 
necesitatea de a utiliza argumente istorice în politica internaţională, în 
special în anumite chestiuni delicate, precum aceea a Transilvaniei. 

Un exemplu de instrumentalizare politică a istoricilor în dezbaterile 
internaţionale poate fi observat în 1986. În contextul apariţiei la Budapesta 
a lucrării Istoria Transilvaniei, în trei volume, care a fost interpretată de 
Nicolae Ceauşescu personal ca un atac la adresa României, istoricii sunt 
utilizaţi de regim pentru a interveni în lupta politico-ideologică dintre 
Bucureşti şi Budapesta. Privitor la acest moment, Florin Constantiniu îşi 
amintea : 


S-a sunat mobilizarea generală a istoricilor. Muşat şi Ardeleanu au devenit 
căpeteniile oastei istoriografice româneşti şi, infrigurati şi plini de importanţă, 
şi-au trecut trupele în revistă. Înfriguraţi la propriu şi la figurat, pentru că 
şedinţa convocată la ASSP, în vederea alcătuirii echipelor de ,,ripostanti” s-a 
ţinut într-o sală atât de îngheţată, încât toată lumea stătea cu paltoanele. 
Planul de bătălie era următorul : ostilitățile aveau să fie deschise de un articol 
care să atace Erdély Története [Istoria Transilvaniei - n.n.) în ansamblul ei; 
apoi, articole întocmite de patru-cinci istorici urmau să analizeze şi să critice 
capitolele cele mai importante ale lucrării, fie axate pe anumite perioade, fie 
pe probleme specifice. Numărul mare de participanţi (în fond, un text putea fi 
redactat foarte bine de una-două persoane) era conceput ca o dovadă că întregul 
„front” istoriografic din România răspunsese la chemarea secretarului general 
şi era gata să dea piept cu duşmanul?. 


Nu insistăm foarte mult asupra episodului în cauză, el fiind destul de 
cunoscut cercetătorilor”, dar remarcăm că acesta demonstrează foarte bine 
cum „frontul istoric” era folosit pentru interese politice. Ultimul incident 
de acest fel are loc în 1989, când doi istorici (Ştefan Ştefănescu şi Ştefan 
Pascu) pregătesc un material împotriva lui Makkai László, unul dintre 
autorii volumului [storia Transilvaniei. Cităm pe larg din acesta, pentru a 


1. Idem, dosar nr. 10/1978 , ff. 89-164. 
2. Florin Constantiniu, op. cit., pp. 414-415. 
3. Pentru o analiză mai detaliată, vezi Felician Velimirovici, op. cit., pp. 248-260. 

arăta care erau compromisurile intelectuale pe care doi istorici, fara indo- 
ială mari profesionişti ai disciplinei, erau nevoiţi să le facă pentru a-şi 
construi şi păstra carierele. Tonul şi argumentele celor doi sunt departe de 
o dezbatere ştiinţifică : 


Dar cine este în fond Makkai László? Originar din Transilvania, el a studiat 
în şcolile din Cluj în limba maternă, apoi la Universitatea Daciei Superioare 
din acelaşi oraş. M.L. s-a pregătit pentru o profesie, menită să pună în lumină 
adevărul istoric, relevarea corectă a trecutului, dar, cu o „abnegaţie” pe care o 
demonstrează întreaga sa „operă”, s-a făcut remarcat exact prin contrariul 
acestor înalte comandamente. M.L. a devenit un notoriu specialist al falsului 
istoric, un avocat al minciunii, al denaturărilor de tot felul, aflat, consecvent, 
în solda celor care au profanat această ştiinţă. Astfel, în perioada regimului 
horthyst, M.L. a fost unul din zelosii propagandisti ai revizionismului fas- 
cisto-horthyst, numărându-se printre autorii unei lucrări apărute nu întâmplător 
la 1 august 1940, consacrată istoriei Transilvaniei, prin care încerca să-l con- 
vingă pe Hitler şi Mussolini că Ungaria ar avea, chipurile, drepturi istorice 
asupra Transilvaniei [...]. Recidivând, în 1986, M.L. s-a numărat printre auto- 
rii unei noi istorii a Transilvaniei, care a difuzat în mai multe limbi şi în tiraje 
impozante aceleaşi falsuri şi denaturări menite să inducă în eroare opinia 
publică, să semene vrajbă între cele două popoare!. 


Observăm aşadar că istoricii erau, poate chiar mai mult decât intelec- 
tualii, specializaţi în alte discipline, sub constanta atenţie a regimului. Pe 
parcursul acestui studiu am relevat mai multe modalităţi prin intermediul 
cărora regimul a încercat mereu să-şi întărească controlul asupra profesio- 
niştilor din domeniu. În contrapartidă trebuie spus că momentele de opo- 
ziţie nu au fost foarte numeroase (cel mai cunoscut caz fiind cel al lui Vlad 
Georgescu?) ci mai degrabă au existat istorici care au ştiu să facă concesii, 
mai mici sau mai mari, pentru a-şi asigura cariera într-un context dificil. 


Teme dificile de cercetare istorică 


In ansamblu, ne putem explica dificultatea în care se aflau istoricii români 
în perioada 1971-1989. Aşa cum am observat, ei aveau un spaţiu de manevră 


1. ANIC, Fond CC al PCR Agitaţie şi Propagandă, dosar nr. 58/1989, f. 2, apud 
Felician Velimirovici, op. cit., pp. 258-259. 

2. Pentru o sinteză excelentă despre acesta, vezi Felician Velimirovici, op. cit., 
pp. 269-304. 

limitat de directivele politico-ideologice venite dinspre partid şi se aflau 
sub constanta presiune a birocraţiei de partid şi de stat pentru a se conforma 
unei istorii unice, oficiale. În ciuda opreliştilor, au existat numeroşi profe- 
sionişti care au adus contribuţii istorice importante. Fără a ne propune să 
epuizăm subiectul, vom face o scurtă trecere în revistă a acelor teme de 
cercetare istorică foarte sensibile pentru regimul comunist, asupra cărora 
s-a pus mereu cea mai mare presiune ideologică. Vom avea în vedere teme 
constant sensibile pentru întreaga perioadă 1971-1989, variațiile în această 
privinţă fiind relativ mici. 

În primul rând, existau câteva opinii centrale ale ideologiei oficiale care 
nu puteau fi contestate sub nici o formă de istorici. Printre acestea se numă- 
rau continuitatea, unitatea şi vechimea poporului român, care ar fi dus o 
neîntreruptă luptă pentru independenţă împotriva străinilor interesaţi exclu- 
siv să controleze acest spaţiu geografic. Linia directoare făcea ca istoria 
naţională să devină, în accepțiunea oficială, o naraţiune militarizată, evo- 
lutivă, întreaga istorie având un singur „scop” : instaurarea comunismului. 

Începând cu Antichitatea, existau câteva teme sensibile. Etnogeneza 
poporului român, de exemplu, nu putea fi interpretată decât în sensul con- 
tinuitatii pe teritoriul fostei provincii romane Dacia. Excesele protocroniste 
au diminuat rolul romanilor în acest proces, politrucii acestei perioade 
încercând să impună ideea unei continuitati de la Burebista la Ceausescu. 
În fapt, în 1980, anul în care la Bucureşti se organizează Congresul Mondial 
de Ştiinţe Istorice, se organizează şi aniversarea a „2050 de ani de la primul 
stat dac centralizat şi independent”. Perioada medievală nu era nici ea lip- 
sită de câteva puncte problematice. Istoricii trebuiau să se raporteze cu 
precauţie la relaţia Ţărilor Române cu statele vecine (în special cu Ungaria 
şi Imperiul Rus). De asemenea, orice studiu care se ocupa de Transilvania 
medievală putea să creeze probleme din perspectiva regimului. Perioada 
fanariotă era aproape inevitabil interpretată ca o perioadă nefastă în istoria 
naţională, din cauza „străinilor”, anume grecii din Fanar. 

Foarte atenţi trebuiau să fie istoricii la diversele mişcări sociale din 
perioada medievală şi cea modernă. În încercarea de legitimare, regimul 
tindea să impună transformarea acestora în „revoluţii”. Astfel, Gheorghe 
Doja, în 1514, Horia, Cloşca şi Crişan, în 1784, sau Tudor Vladimirescu, 
în 1821, ar fi condus asemenea „revoluţii”. Această metodă se prelungea 
în cercetarea istoriei contemporane prin exacerbarea mişcărilor sociale din 
România interbelică. Greva de la Lupeni, din 1929, sau greva de la Griviţa, 
din 1933, erau teme pe care istoricii contemporaneişti nu le puteau evita. 

Două teme foarte sensibile pentru regimul comunist erau Războiul de 
Independenţă şi Marea Unire. Dacă tema războiului din 1877 mai putea fi 
interpretată într-un anume grad de obiectivitate, deşi cu exagerări şi cu 
eliminarea totală a rolului lui Carol I, Marea Unire era poate a doua cea 
mai sensibilă temă posibilă. Motivul ţine, evident, de problema Basarabiei 
şi de tensiunile pe care le-ar fi putut provoca în relaţiile cu Uniunea 
Sovietică. Orice istoric care ar fi dorit să se ocupe de această problemă ar 
fi descoperit că era nevoie de maximă prudenţă. 

Însă cea mai sensibilă temă de cercetare era de departe momentul 23 
august 1944, pe marginea căruia Gheorghe Buzatu a coordonat în 1989 un 
volum de studii. Pentru a fi acceptat la publicare, a fost necesară aprobarea 
Secţiei de Agitatie şi Propagandă, după efectuarea unor modificări!. Ziua 
de 23 august, ziua „naţională” a României comuniste, era in mod firesc 
integrată unui ansamblu mai larg şi mult mai complex de construcţii poli- 
tico-istorice cu rol legitimator. Schimbările ce apar cu privire la interpre- 
tarea zilei de 23 august ţin atât de realităţi politice interne, cât şi de cele 
internaţionale. Din acest motiv, numai istoricii în care regimul avea totală 
încredere se puteau ocupa de această temă şi numai după verificări atente. 

Istoria PCR era în mod firesc un subiect sensibil, devenind chiar un 
subiect special de cercetare. Încă de la începutul regimului au existat insti- 
tutii şi istorici care s-au ocupat de (re)scrierea istoriei comuniştilor români. 
Istoricii din perioada 1971-1989 aveau drept obiectiv să integreze istoria 
PCR în istoria naţională, teza oficial acceptată fiind că acest partid ar fi 
reprezentat cea mai înaintată manifestare a unor nazuinte multimilenare ale 
poporului român. 

În general, istoria contemporană era cea mai intens ideologizată. Din 
acest motiv, foarte mulţi istorici se specializau în istoria medievală (de 
exemplu, Şerban Papacostea sau Florin Constantiniu), unde presiunea poli- 
ticului, deşi prezentă, nu era atât de apăsătoare. 


Concluzii 


Cele câteva exemple oferite pe parcursul acestui articol oferă argumente 
importante pentru a susţine că a existat un interes constant al regimului 
comunist din România pentru controlul „frontului istoric” şi al discursului 
pe care acesta îl producea. Interesat de instrumentalizarea în sens legitimant 


1. ANIC, Fond CC al PCR Agitatie şi Propagandă, dosar nr. 221/1989, f. 2. 

a istoriei, regimul comunist a utilizat metode diverse prin care a incercat 
să limiteze libertatea de mişcare a istoricilor. Unele dintre acestea au reu- 
şit, altele au dat greş. În mod firesc, istoricii au fost conştienţi de limitările 
meseriei lor şi au utilizat diverse strategii de adaptare. Fără a contesta direct 
regimul (cu excepţia, de altfel, notabilă a lui Vlad Georgescu), istoricii 
şi-au (re)negociat libertatea de mişcare intelectuală în mod diferit, de la 
caz la caz. Prin expunerea analitică a câtorva elemente-cheie ale procesului 
de control ideologic asupra istoriei, considerăm că am reuşit să arătăm în 
mod pertinent cum „libertatea de mişcare” în câmpul de specialitate era 
limitată de intruziunea politicului. 


Iuliana Cindrea 


Abandonul eticii medicale : psihiatrie 
şi represiune politică în România epocii Ceauşescu 


Abstract. Even though the subject of political repression in communist Romania has been 
studied intensively in the past decades, there are certain aspects that need further investi- 
gation, such as the issue of psychiatric abuse, a form of oppression that was especially 
practiced during Ceausescu’s regime. Psychiatric repression (the misuse of a psychiatric 
diagnosis in order to allow the imprisonment of political dissidents in psychiatric hospitals) 
was facilitated by the official discourse, which argued that those who opposed the regime 
were mentally ill. This meant that the psychiatric discourse, as such, became politically 
instrumentalized and that psychiatrists, a few of whom willingly became participants in the 
political abuse of their profession, turned into instruments of the regime. 

Considering the fact that the repression phenomenon during the Ceausescu years has often 
been underestimated, the present research aims to study the methods used in Romanian 
psychiatric hospitals, as well as the effects that these methods had on the victims of such 
an abuse. Another aspect that this paper will focus on is the extent of the psychiatrists’ 
engagement in such an oppressive practice, emphasizing the complexity of a phenomenon 
in which people suffered on all sides. 


Keywords: abuse, discourse, dissent, ideology, psychiatrist, psychiatric repression, poli- 
tical prisoners 


Fundamentarea ideologica a abuzurilor psihiatrice 


Discursul ideologic, mecanismul principal al mentinerii puterii intr-un 
regim totalitar, este cel care justifică şi alimentează pretenţia de unic deti- 
nător al adevărului afirmată de partidul unic!. Noua morală impusă de 
regimul socialist afirma că într-un astfel de sistem nu există conflicte sau 
alte forme de opoziţie ; dacă se întâmpla însă ca acestea să se manifeste, 
erau considerate fie importuri ale lumii capitaliste, fie produsul unei boli 
mintale. Într-un astfel de regim, prin urmare şi în statele comuniste, min- 
ciuna şi dublul standard se instituţionalizează rapid prin mijloace coerci- 
tive?. Partidul devine centrul de putere, sursa unei viziuni unice asupra 
existenţei, având o ideologie şi un discurs modificate şi manipulate după 
principiile sale. Teroarea apare în momentul exprimării unor opinii diferite 
de cele care alcătuiesc versiunea partidului unic ; părerile diferite, aseme- 
nea celor ce le emit, sunt considerate periculoase”. În scurt timp, politicul 
şi ideologia partidului unic îşi fac loc în fiecare sferă a existenţei”. 

Soljenitin explică mutatia pe care o produce noua morală socialistă prin 
institutionalizarea minciunii ; în primul volum al romanului Arhipelagul 
Gulag, el notează : 


Ca să facă răul, omul trebuie mai întâi să-l perceapă ca bine sau ca pe o faptă 
firească şi înţeleasă ca atare. [...] Fantezia şi fortele sufleteşti ale criminalilor 
lui Shakespeare se limitau la cel mult zece cadavre. Pentru că ei nu aveau o 

ideologie. Ideologia! Iată cine oferă justificarea nelegiuirii şi tăria necesară, 
de lungă durată, sceleratului. Acea teorie socială care îl ajută să-şi justifice 
faptele faţă de sine şi faţă de alţii şi să nu audă reproşuri, nici blesteme, ci doar 
laudă şi vorbe de cinstire. [...] Datorită Ideologiei, secolului XX i-a fost hără- 
zit să experimenteze nelegiuirea în milioane de exemplare!. 


Pentru Soljenitin, ideologia ocupă locul central, atât la nivel conceptual, 
cât şi ca realitate. În lucrarea Originile intelectuale ale leninismului, Alain 
Besancon insistă pe această viziune, a romancierului şi disidentului antico- 
munist rus, că esenţa regimului sovietic este tocmai o credinţă, ideologia, 
„această minciună generală, impusă, obligatorie [...] cea care, pentru a 
supravieţui, are nevoie să-i pună în spatele gratiilor pe cei care îndrăznesc 
să gândească altfel”?. Ideologia se confundă cu filosofia, cu istoria, cu arta, 
cu economia, îşi pune amprenta asupra limbajului cotidian ; ea îşi asumă 
dreptul de a supraveghea totalitatea ştiinţelor, chiar şi pe cele medicale, ale 
căror rezultate nu au voie să le contrazică, ci să li se circumscrie, în timp 
ce organele represive şi cenzura au grijă ca nimic să nu intre în mod public 
în opoziţie cu ea”. 

Unul dintre obiectivele fundamentale ale ideologiei a fost formarea 
„omului nou”, complet diferit de cel din trecut, principalul ţel al acestuia 
urmând să fie construirea societăţii comuniste. Societatea burgheză şi 
reprezentanţii ei trebuiau deci să dispară“. Cu toate acestea, aşa cum observa 
şi Hannah Arendt, „ideologiile nu au fost niciodată interesate de miracolul 
ființei”; plecând de la conceptul marxist conform căruia „proprietatea 
este un furt”, ideologia comunistă a lovit în dreptul omului la demnitate, 
în numele unui ideal utopic de fericire colectivă“. Pătrunderea politicului 
în toate sferele vieţii a condus la o respingere totală a tot ceea ce ţinea de 
„evul burghez” ; domeniul psihiatriei, la fel ca alte ştiinţe medicale, ajunge 
în atenţia organelor de represiune, fiind politizat, condus şi organizat de 

oamenii regimului!, medicii psihiatri devenind instrumente ale puterii tota- 
litare. În viziunea regimului comunist, individul nu mai era important prin 
natura sa, ci doar prin calitatea de membru al colectivităţii ; în acelaşi sens, 
pacientul, bolnavul psihic, nu mai era important ca individ, mai ales dacă 
„boala” sa putea afecta bunăstarea colectivă. El trebuia dirijat sau înlăturat 
prin invocarea unei boli mintale ale cărei consecinţe ar fi putut avea „efecte 
nedorite” asupra colectivului. 

O caracteristică a discursului ideologic este aceea că el se modifică de-a 
lungul timpului, fără a renunţa însă la pretenţia că deţine adevărul suprem. 
În formularea acestuia intervine deseori metoda „limbii de lemn”, pe care 
Francoise Thom o defineşte drept organul central al statului totalitar, fără 
de care puterea nu ar mai avea caracterul de ameninţare universală şi s-ar 
putea uza?. Mai mult decât atât, limba de lemn serveşte la depistarea poten- 
tialilor disidenti. „Graţie limbii de lemn, profilaxia comunistă este practic 
infailibilă”?, conchide Thom. Intervine aici, în sfârşit, ceea ce Michel 
Foucault denumeşte „puterea disciplinara”*. După definițiile lui Foucault, 
puterea disciplinară implică o procedură de control continuu, în care indi- 
vidul se află permanent sub observaţia cuiva. Rolul acesteia este de a 
interveni încă de la primul gest, de la prima încercare, mai mult, în momen- 
tul în care „virtualitatea este pe cale să devină realitate””, încă dinainte ca 
actul în sine să fie materializat, printr-un joc de supraveghere, de pedepse 
şi de presiuni. Prin urmare, Foucault creionează aici caracterul panoptic al 
puterii disciplinare, nevoia acesteia de a interveni înainte de însăşi mani- 
festarea comportamentului®. 

Discursul ideologic cunoaşte mai multe modificări, urmate de schimbări 
de paradigmă şi în ceea ce priveşte politica represivă. În timp, Partidul a 
renunţat la încercarea de a manipula informaţional societatea, adoptând, în 
cazuri extreme, o metodă mai simplă: aceea de a eradica potentialele pri- 
mejdii. Sistemele penale comuniste făceau distincţie între infracțiunile 
politice şi cele de drept comun, acordând o atenţie sporită primei categorii, 
percepută ca o ameninţare la adresa statului, pentru că ataca însăşi natura 
şi valorile sistemului. Începând cu deceniul al şaselea, unele persoane 

retinute pe criterii politice au fost acuzate si de infractiuni de drept comun, 
intr-o incercare de musamalizare a naturii politice a persecutiei indivizilor 
sau a discreditării lor din punct de vedere moral!. 

În România, la fel ca în Uniunea Sovietică, cei acuzaţi pe criterii poli- 
tice erau adesea catalogati ca fiind bolnavi mintal, situaţie ce poate fi 
documentată mai ales după anul 1965. Prin urmare, aceştia erau internaţi 
în spitale de psihiatrie special destinate „adăpostirii” disidentilor. Invocarea 
acestui motiv permitea simularea unui regim mai uman şi mai puţin puni- 
tiv decât cel trecut, dar şi justificarea măsurii luate prin aceea că nimeni 
dintre cei care crescuseră într-un regim socialist nu şi-ar fi dorit să i se 
opună decât dacă ar fi suferit de o boală mintală?. 

Represiunea prin mijloace psihiatrice devine o practică recurentă în 
Europa de Est începând cu anii '60. Motivul pare a fi legat de modificarea 
paradigmei, care survine în domeniul politicilor represive folosite în blocul 
comunist. Destalinizarea, eliberarea deţinuţilor politici şi o aparentă relaxare 
a sistemului au avut ecouri pozitive în Occident ; recurgerea la aceleaşi metode 
utilizate în perioada lui Stalin devenise imposibilă, iar apelul la psihiatrie 
şi la practicile sale pentru a-i reduce la tăcere pe cei care continuau să se 
opună regimului părea cea mai bună metodă, mai ales datorită subtilitatii 
pe care o presupunea. Pentru ca această practică să-şi păstreze caracterul 
discret, era nevoie de colaborarea medicului psihiatru, singurul în măsură 
să acorde un diagnostic şi să propună un tratament care ar fi necesitat 
spitalizarea, închiderea „bolnavilor” pentru o perioadă nedeterminată. 

Încă de la început, ideologia marxist-leninistă a susţinut, în mod utopic, 
că în socialism nu vor mai exista boli mintale sau criminalitate, întrucât 
toate aceste fenomene îşi aveau substratul în „proprietatea privată”?. Noua 
morală continua să afirme că în socialism nu există conflicte, motiv pentru 
care pluralismul şi orice formă de opoziţie erau imposibile până şi în teo- 
rie, cu atât mai putin în practică. Dacă se întâmpla totuşi ca acestea să se 
manifeste, erau fie importuri ale lumii capitaliste, fie produsul unei pato- 
logii mintale. 

Disciplina psihiatrica intre politic $i medical 


Acesta este contextul in care psihiatria, una dintre disciplinele medicale cu 
implicatii etice complexe, se transforma intr-un aliat al regimului. Sub 
simulacrul liberalizării declarate de regim, represiunea a persistat in forme 
diferite in ţările lagărului de est, unde în spitale de psihiatrie erau internaţi, 
împreună cu persoane bolnave psihic, oameni sănătoşi, care aveau doar 
„vina” neacceptării unui sistem inuman. Se conturează astfel figura medi- 
cului psihiatru, fără a cărui colaborare nu ar fi fost posibilă dezvoltarea 
acestui tip de sistem opresiv. Psihiatria politică! nu ar fi putut fi pusă în 
aplicare de autorităţi dacă unii medici psihiatri nu ar fi acceptat să devină 
instrumente ale puterii totalitare. 

Semyon Gluzman, psihiatru ucrainean şi activist pentru drepturile omu- 
lui, el însuşi o fostă victimă a regimului comunist, sublinia într-unul dintre 
articolele sale faptul că un stat totalitar este un sistem închis în care orice 
inovaţie este aproape imposibilă. Fiind doar un subsistem, caracteristicile 
sale au fost predeterminate?. Convingerea sa este că ceea ce s-a întâmplat 
în URSS a fost consecinţa naturală a unui sistem de gândire totalitar”. In 
acelaşi sens, numeroşi alţi psihiatri, filosofi şi apărători ai drepturilor 
omului au abordat problematica psihiatriei şi deschiderea acesteia către 
abuz sau, mai degrabă, maniera în care aceasta a fost abuzată de regimurile 
totalitare, printre care şi cel comunist, pentru ca, la rândul ei, să abuzeze. 

Natura practicii psihiatrice permite transformarea acesteia într-un poten- 
tial instrument al abuzului, întrucât implică relaţii de putere inegale între 
medicul psihiatru şi pacient, care de cele mai multe ori este vulnerabil şi 
ale cărui păreri şi convingeri pot fi foarte uşor catalogate drept simptome 
ale bolii*. În nici o altă ramură a medicinei distincţia între valori morale si 
fapte nu este mai ambiguă şi mai dificil de definit; normalitatea, boala 
psihică, toate acestea sunt definite parţial de structura valorilor morale 

acceptate social’. Sidney Bloch afirma că psihiatria are o capacitate mai 
mare de a abuza decât orice altă ramură a medicinei, tocmai pentru că 
limitele sale nu sunt foarte bine trasate, acelaşi lucru fiind valabil şi pentru 
bolile psihice, asupra cărora nu se ajunsese, în anii '70-'80, la un acord 
clar”, 

Acesta subliniază că medicul psihiatru are o dublă responsabilitate : faţă 
de pacientul pe care îl tratează şi faţă de instituţia căreia îi este subordonat”. 
Michel Foucault face o remarcă similară în lucrarea Puterea psihiatrică : 
el construieşte imaginea unui sistem de putere care funcţiona în interiorul 
azilului din epoca modernă, dar care, raportat la societatea comunistă, 
dobândeşte nuanţe diferite. Prin urmare, „supraveghetorul”, „privire nesa- 
vantă [...] cel ale cărui discurs, privire, observaţii şi rapoarte trebuie să 
permită constituirea cunoaşterii medicale”?, ia forma aparatului ideologic 
şi represiv al regimului, care se infiltrează în practica psihiatrică. Medicul 
psihiatru devine „servitorul” care „trebuie să fie nu doar în serviciul supra- 
veghetorilor care sunt deasupra lui, ci în serviciul bolnavilor insisi”° ; „medicul” 
este Partidul, care, din teama de a nu pierde puterea, şi-a asumat dreptul 
de a-i considera bolnavi psihic pe toţi cei care se opuneau regimului. 

Psihiatrul Seymour Halleck este categoric în afirmaţia sa potrivit căreia 
medicul psihiatru este o „fiinţă politică”, fie că este sau nu de acordf. Chiar 
dacă acesta alege să adopte o postură neutră în practicarea profesiei sale, 
neutralitatea acestuia reprezintă, în sine, o poziţie politică”. Halleck demon- 
strează că orice intervenţie psihiatrică afectează distribuţia puterii în cadrul 
diverselor sisteme sociale în care se află pacientul ; plecând de la definiţia 
politicii drept ştiinţa ce studiază maniera în care puterea este obţinută, 
distribuită şi exercitată în interiorul sistemelor sociale, el arată că aproape 
orice intervenţie psihiatrică poate avea consecinţe politice®. Mai mult, 

medicul psihiatru şi, prin acesta, disciplina psihiatrică sunt singurii imputer- 
niciti de societate să reţină o persoană împotriva voinţei sale dacă aceasta, prin 
comportamentul său, reprezintă un pericol pentru sine sau pentru cei din jur. 
Ca definiţie, abuzul psihiatric ca metodă de represiune în regimurile 
comuniste reprezintă o manipulare a procedurilor psihiatrice, a tehnicilor 
şi a diagnosticului psihiatric, implicând internarea mai degrabă forţată a 
indivizilor pentru convingerile lor politice, sociale şi religioase şi mai puţin 
pentru motive medicale!. Mai mult, abuzul poate să implice elemente de 
tortură sau alte tratamente inumane şi degradante, precum administrarea 
forţată de medicamente din partea medicilor, pedepse şi corectii fizice, 
umilire, separarea de familie şi de apropiaţi”. Diferenţa dintre abuzul prin 
intermediul psihiatriei şi alte tipuri de abuz constă în faptul că acesta se 
desfăşoară într-un cadru total diferit ; legile care permit internarea obliga- 
torie, forţată într-un spital de psihiatrie au fost create pentru binele paci- 
entului, nu pentru reprimarea acestuia. Întrucât intervenţia psihiatrică este 
un tratament medical, deductia logică este că, la fel ca alte tratamente 
medicale, şi acesta a fost adoptat pentru un alt scop decât cel represiv?. 
Apoi, autorii abuzului sunt chiar medicii care, prin acţiunile lor, încalcă 
etica medicală. Merită menţionat că, dintre aceştia, unii au fost manipulati 
de regimul în care au acţionat, putând fi identificate cazuri în care psihia- 
trii au fost convinşi că cei pe care îi tratează sunt bolnavi mintal“. 
Represiunea psihiatrică, pe de altă parte, este un fenomen prin care 
psihiatria a fost manipulată politic pentru a argumenta dogma inexistentei 
opoziţiei politice şi pentru a-i izola şi reprima pe cei care se manifestau 
împotriva regimului comunist”. Formele de opoziţie la adresa regimului 
deveneau subiect de diagnostic clinic, iar măsurile adoptate erau dintre cele 
mai dure. Plecând de la Germania nazistă şi până la regimurile comuniste, 
unde s-a creat imaginea disidentului „inutil şi bolnav incurabil” în termenii 
societăţii în care trăia“, medicina - mai exact, psihiatria - a fost folosită 
pentru instituirea unei noi morale şi, odată cu aceasta, a unei represiuni pe 


x» 


care medicul Ioan Cucu o denumeşte in mod plastic „aseptică”, pur medicală. 

Scopul il constituia camuflarea anumitor fatete ale regimului de represiune, 
reuşind astfel să conducă psihiatria „pe drumul celei mai mari mistificări 
şi încălcări de etică medicală”!. 

Înainte de izbucnirea revoluţiei bolşevice, psihiatria rusească se dezvolta 
în aceeaşi direcţie cu cea europeană, în special cu cea din mediul german, 
adoptând noi idei şi chiar aducând o serie de inovaţii în domeniul cercetă- 
rii. După deceniul al doilea al secolului XX, aceasta va cădea într-o izolare 
naționalistă, fără să stagneze, ci continuând să dezvolte noi teorii care însă 
nu corespundeau cu cele acceptate la nivel european. Un exemplu în acest 
sens este noua abordare pe care Şcoala Moscovită de Psihiatrie şi, în par- 
ticular, liderul acesteia, Andrei Snejnevskii, a propus-o în clasificarea 
schizofreniei?, dezvoltând diagnosticul de „schizofrenie latentă” sau „lentă”?. 
Diagnosticul de schizofrenie latentă era folosit pentru a-i reţine pe disidenti, 
pe cei care se opuneau regimului comunist, dar care nu dădeau semne clare 
că ar suferi de vreo boală psihică“. În această abordare se făcea simțită 
noua orientare ideologică a statului sovietic, interferența politicului în tot 
ce ţine de disciplina psihiatrică devenind o caracteristică a statelor aflate 
sub influenţa sa. Acest aspect a înlăturat posibilitatea oricărei interacțiuni 
cu psihiatria practicată la nivel internaţional. 

Treptat, politicul a început să controleze toate şcolile şi curentele de 
gândire ; începând cu anii '30, mulţi psihiatri din Uniunea Sovietică au 
pierdut orice posibilitate de a-şi exprima liber opiniile, iar cei care îndrăz- 
neau să contrazică noua linie ideologică au fost fie eliminaţi din poziţiile 
deţinute, fie trimişi în închisori sau lagăreS. Imediat după încetarea celui 
de-al Doilea Război Mondial, pe fondul procesului de sovietizare, deonto- 
logia medicală românească, în general, şi deontologia psihiatrică, în special, 
au trecut printr-un proces de disoluţie, cauzând o minimalizare a rolului 
pacientului în favoarea rolului şi importanţei colectivitatii®. Se modifică 

relaţia dintre medic şi pacientul văzut ca individ, acum superioară fiind 
relaţia dintre medic şi pacientul văzut ca membru al colectivităţii, practica 
psihiatrică suferind în această perioadă o modificare de paradigmă, o diso- 
lutie morală care va conduce, în unele cazuri, la abuz. În consecinţă, 
începând cu anii '70, modalitatea de raportare la psihiatria sovietică şi 
est-europeană s-a modificat brusc, majoritatea textelor privitoare la aceasta 
făcând referire tocmai la aceste abuzuri comise de medicii psihiatri în 
scopuri politice. Rapoartele întocmite de diverse instituţii pentru protecţia 
drepturilor omului descriau spitalizările forţate, izolarea, administrarea 
forţată a medicamentelor, precum şi corectiile aplicate pacienţilor de către 
personalul medical. 

Răspândirea represiunii prin mijloace psihiatrice în statele comuniste se 
datorează deci unei combinaţii de factori, dintre care: o ideologie care 
afirmă o credinţă neîndoielnică în morala sa unică şi în corectitudinea sa 
istorică, o nevoie persistentă ca ştiinţa să confirme ideologia şi o profesie 
medicală ce isi ia reperele etice şi obligaţiile ultime din nevoile statului. 


Represiune şi abuz psihiatric în România 
epocii Ceauşescu 


Preşedintele Federaţiei Internaţionale Helsinki pentru Drepturile Omului, 
Karl Johannes von Schwarzenberg, mărturisea în faţa Parlamentului European 
că represiunea din România a fost atât de persistentă, încât a afectat întreaga 
populaţie, lăsând ţara într-o stare constantă de frică. Eforturile lui Ceauşescu 
de a crea „omul nou” au avut efecte dezastruoase pentru toţi cei care nu 
se încadrau în criteriile gândite de „marele conducător”. Concluzia lui 
Schwarzenberg a fost că, prin izolarea pe care a impus-o populaţiei, tinand-o 
într-o constantă stare de frică şi tulburare, regimul Ceauşescu a devenit 
duşmanul propriului popor”. 

În lucrarea cu caracter autobiografic Exercitiu de sinceritate, medicul 
psihiatru Ion Vianu îşi aminteşte că vedea sosind de multe ori la clinică sau 
la consultatiile ambulatorii oameni epuizați, acuzând insomnii şi dureri de 


1. Dr. Anthony Clare, op. cit., p. 67. 

2. International Helsinki Federation for Human Rights, Annual Report of Activities. 1989, 
Viena, 1989, p. 11, disponibil online la repository. forcedmigration.org/pdf/? pid = 
fmo : 4727, accesat pe 27.06.2016). 

cap, tulburări digestive şi acea „ceaţă pe creier”, o „metaforă vie”!, cum 
o numeşte acesta, a existenţei de zi cu zi în comunism. Medicii psihiatri 
recurgeau în aceste cazuri la un diagnostic facil, cel de neurastenie sau 
nevroză astenică, o boală care, este de părere medicul psihiatru Ion Vianu, 
avea un caracter regional, caracterizând populaţiile aflate sub influenţă 
sovietică?. Era boala celor lipsiţi de motivaţie, a celor „marcați de frică”?, 
aşa cum îi caracteriza pe români profesorul Jacob Lindy, psihanalist la 
Institutul American de Cercetare a Stresului Traumatic, într-un interviu 
acordat ziarului Cotidianul cu ocazia conferinţei internaţionale organizate la 
Bucureşti de Asociaţia Psihiatrilor Liberi din România, în octombrie 1992. 

Insecuritatea, distrugerea încrederii, fuga permanentă după alimente, 
lipsa de şanse în absenţa conformismului, frigul şi întunericul, toate aces- 
tea erau generatoare permanente de frică. Pentru ca regimul să-şi menţină 
identitatea, producerea terorii era o necesitate absolută. Hannah Arendt 
preciza că: 


Teroarea devine esenţa guvernării doar atunci când este dirijată contra unor 
victime ce sunt inocente, chiar din punctul de vedere al regimului persecutor, 
Şi când segmente importante ale populaţiei sunt pedepsite nu pentru crimele de 
care sunt bănuite, ci pentru cele pe care le-ar putea comite”. 


Se declanşa, prin urmare, acea putere disciplinară definită de Foucault, 
prin care puterea căpăta un caracter panoptic, supraveghindu-i şi izolându-i 
pe cei care ar fi putut-o submina. Acest lucru s-a întâmplat şi în România 
epocii ceauşiste, unde teroarea lua o formă diferită de cea practicată până 
atunci ; printre aceste forme ale terorii se numără şi internarea abuzivă în 
spitale de psihiatrie a disidentilor şi a celor care îndrăzneau să se exprime 
împotriva regimului. Agenţii terorii - instrumentele puterii totalitare - au 
fost înşişi medicii psihiatri, fără a căror colaborare nu s-ar fi putut concepe 
abuzul psihiatric. 

Într-un articol publicat în Revista 22 în ianuarie 1990, Sorin Vieru defi- 
neşte disidentul drept omul care „are bizara nevoie de a spune cu glas tare 
ceea ce gândim cu toţii. [...] Este agentul singurei puteri străine al cărei 
atac poate fi respins numai provizoriu, agent al Viitorului !”5. Dar el nu se 


Ion Vianu, Exercitiu de sinceritate, Editura Polirom, Iasi, 2009, p. 27. 

Ibidem. 

Doina Bâscă, „Românii sunt marcati de frică”, Cotidianul, 8 octombrie 1992, p. 4. 
Radu Clit, op. cit., p. 66. 

Sorin Vieru, „Ce este un dizident ? ”, Revista 22, nr. 2, 27 ianuarie 1990, p. 5. 

bucura de aceeaşi imagine in ochii puterii pentru care „orice om de opinie, 
orice om care gândeşte, orice om care are curajul să spună răspicat ceea ce 
gândeşte, orice om în stare să-şi asume riscurile pentru ceea ce gândeşte să 
ducă până la capăt consecinţele opiniilor, să îndure torturi, să moară pentru 
credinţa sa”! putea fi catalogat drept bolnav psihic şi internat în spitale de 
psihiatrie. Scriitorul american Ambrose Bierce îl numeşte nebun pe cel care 


suferă de un grad mare de independenţă intelectuală, neconformându-se eta- 
loanelor de gândire, vorbire şi acţiune, derivate de conformişti din studiul 
propriei lor firi ; în dezacord cu majoritatea ; pe scurt, neobişnuit. Este demn 
de notat că oamenii sunt declaraţi nebuni de oficiali lipsiţi de vreo mărturie 
evidentă că sunt ei înşişi zdraveni la minte?. 


Deşi nu este definiţia vreunui specialist în domeniul psihiatric, aceasta 
surprinde, într-o formă ironică, esenţa fenomenului care se petrecea în ţara 
noastră în anii regimului ceauşist, când declarat sănătos era doar cel care 
se conforma unui regim absurd prin el însuşi. Paranoici, avea să concluzi- 
oneze Titu Popescu, erau nu cei care se opuneau sistemului, ci aceia care 
îl practicau’. 

În România, la fel ca şi în Uniunea Sovietică, ideologia comunistă a 
afirmat în permanenţă primordialitatea politicului în toate domeniile vieţii 
sociale şi ştiinţifice. Acest lucru a fost mai evident în domeniul ştiinţelor 
psihologice, viaţa psihică devenind pentru ideologia marxistă un domeniu 
privilegiat“. Psihiatria a fost împânzită de activişti de partid încă din primii 
ani ai comunizării şi a fost permanent supravegheată de Securitate ; şeful 
secţiei trebuia neapărat să fie agreat de partid şi de Securitate”. Medicul 
psihiatru loan Cucu susţine că, la începutul anilor '50, profesorii veniţi de 
la studii din Uniunea Sovietică deveneau o adevărată „coloană a cincea” în 
impunerea noii morale până şi în domeniul psihiatriei. ÎI evocă in acest 
sens pe Ipolit Derevici, „un ofiţer din Armata Roşie, de cetăţenie română 
(de fapt un spion), care a luat în primire directiunea celui mai mare spital 
de psihiatrie din ţară, umblând sfidător luni de zile în uniforma sa grotescă 


1. Adrian Dohotaru, „Nebunii se temeau de nebunie”, Flacăra, nr. 5, 1 februarie 
1990, p. 9. 

2. David E. Schultz, S.T. Joshi (eds.), Ambrose Bierce, The Unabridged Devil's 
Dictionary, The University of Georgia Press, Athens & London, 2000, p. 159. 

3. Titu Popescu, Psihiatrie politică, Editura Casa Cărţii de Stiinta, Cluj-Napoca, 2011, 
p. 15. 

4. Dr. Ioan Cucu, Dr. Toma Cucu, op. cit., pp. 15-17. 

5. Ibidem, p. 59. 

de ofiţer rus”’. Director al Spitalului nr. 9 din Bucuresti între 1948 şi 1952, 
Derevici a fost recomandat pentru functia de director al spitalului mai 
degrabă de experienţa sa politică şi mai putin de calificarea profesională’. 
De altfel, anumite „abateri de la morală” îi vor atrage excluderea din par- 
tid, dar şi pierderea funcţiei de director al spitalului; faptul că aceste 
evenimente au avut loc într-o ordine succesivă nu poate decât să întărească 
realitatea că funcţia deţinută de Derevici în fruntea Spitalului nr. 9 era una 
profund politică, chiar el mărturisind în anul 1954 că a îndeplinit „aceste 
functiuni din însărcinarea Partidului”?. 

Impunerea modelului medical în psihiatrie, schimbarea eticii şi adopta- 
rea „noii morale” socialiste, precum şi însuşirea ideii că doar societatea 
socialistă are rol sanogen, aderarea la principiile ei fiind singura modalitate 
prin care se putea păstra sănătatea mintală a individului, au constituit ele- 
mentele ce au condus disciplina psihiatriei româneşti pe acelaşi drum 
parcurs şi de psihiatria sovietică. Dacă în URSS medicii au folosit diagnos- 
ticul de schizofrenie latentă, în România, deşi cunoscut, acesta nu a fost 
aplicat; medicii au apelat, în schimb, la alte diagnostice, precum cel de 
schizofrenie paranoidă sau psihopatie paranoică „pentru orice original 
curajos, încăpățânat şi neînfricat cu convingeri religioase greu de zdrun- 
cinat”*. Un rol important în susţinerea unor astfel de practici şi în funda- 
mentarea conceptului materialist l-au avut şi scrierile ştiinţifice din perioada 
respectivă, existând o serie de aşa-zişi medici „apologeţi ai psihiatriei 
comuniste”5, care au redactat lucrări prin care îşi dovedeau, de fapt, aser- 
virea faţă de regimul comunist. Astfel, în lucrarea Psihiatria coordonată 
de medicul psihiatru Vasile Predescu, din 1976, întâlnim următoarele afir- 
maţii : 


Poziţia noastră în psihiatrie, ca ramură aplicată a antropologiei materialist-dia- 
lectice, constă în a considera omul ca pe o unitate psihobiologica [...] în psihi- 
atrie, poate mai mult decât în alte domenii ale medicinii, trebuie subliniată 
concepţia noastră despre lume şi viaţă, materialismul dialectic şi istoric, bază 
a comunismului stiintific®. 


1. Ibidem, p. 19. 
Corina Doboş, Dumitru Lăcătuşu, „Ipolit Derevici: o carieră profesională sub 
influenţa politicului”, Revista Medicală Română, vol. LXI, nr. 2, 2014, p. 127. 

3. Ibidem, p. 128. 

4. Dr. Aurel Romila, „Relaţia între psihiatrie şi morală”, Cotidianul, nr. 1, 30 octom- 
brie 1992, p. 2. 

5. Dr. Ioan Cucu, Dr. Toma Cucu, op. cit., p. 61. 

6. Vasile Predescu, Psihiatria, Editura Medicală, 1976, p. 16. 

Abuzurile psihiatrice debutează in România abia după deceniul al şap- 
telea, pentru că era nevoie de un „camuflaj” care să prezinte Occidentului 
o faţetă mai liberală a acestor regimuri comuniste, iar discretia actului 
represiunii psihiatrice s-a dovedit a fi cea mai bună soluţie. Ion Vianu este 
de părere că totul a început la 1 octombrie 1968, când, într-un discurs 
adresat studenţilor din Bucureşti, Nicolae Ceauşescu îşi făcea cunoscută 
convingerea că în România nu mai există nimeni care s-ar mai putea opune 
orânduirii socialiste, singurii care ar fi putut-o face fiind doar „nebunii”, 
pentru care regimul avea pregătită „cămaşa de forță”!. Discursul acestuia 
este similar celui rostit de Hruşciov în anul 1959, ceea ce denotă faptul 
că regimul ceauşist, asemenea celui sovietic, se găsea la momentul respec- 
tiv într-un impas ideologic în care nu îşi mai permitea să-i suprime pe 
disidenti prin mijloacele punitive folosite până atunci, dar nici nu putea 
renunţa definitiv la represiune, pentru că opoziţia încă exista. 

Un impact puternic în sensul modificării raporturilor dintre România şi 
Occident l-au avut Conferinţa de la Helsinki, din anul 1975, şi semnarea 
Actului Final de către statele est-europene. Fenomenul disidentei capătă 
după aceste momente contururi mult mai nuantate, populaţia fiind încurajată 
de sprijinul extern pe care l-ar fi putut primi. Începând cu anul 1977, 
regimul va fi zdruncinat de o serie de mişcări precum cea condusă de Paul 
Goma, urmată de grevele din Valea Jiului, de fondarea, în 1978, a Comitetului 
Creştin Român pentru Apărarea Libertăţii Religioase şi de Conştiinţă (ALRC) 
şi, după doar un an, a Sindicatului Liber al Oamenilor Muncii din România 
(SLOMR). A apela la aceleaşi forme de represiune pentru a-i reduce la 
tăcere pe aceştia nu îşi mai găsea justificare în noul context creat; până la 
urmă, toţi cereau ceva ce România se angajase deja să le ofere, şi anume 
respectarea drepturilor. 

Sub presiunea respectării cadrului internaţional s-a produs în România 
o schimbare al cărei fundament a fost modificarea metodelor de control 
social prin constrângere, fără ca măsurile abuzive să poată fi atribuite 
Securităţii. Măsurile întreprinse în cazul unor grupuri contestatare mai mari 


1. Ion Vianu, ,,Persecutia psihiatrică a opozanților şi disidentilor”, în Ruxandra 
Cesereanu (coord.), Comunism şi represiune în România. Istoria tematică a unui 
fratricid national, Editura Polirom, Iasi, 2006, p. 208. 

2. Vladimir Bukovski afirmă că abuzurile psihiatrice au început din perioada lui 
Hruşciov ; în anul 1959, acesta a susţinut într-un discurs faptul că într-o ţară soci- 
alistă nu pot exista duşmani ai socialismului, în consecinţă, toţi cei care se mani- 
festau împotriva acestui sistem erau, de fapt, nebuni, în Fundaţia Academia Civică, 
Vladimir Bukovski : Bukovski la Sighet, Editura LiterNet, 2006, p. 68. 

au vizat destrămarea lor, precum si apelarea la o serie de forme de repre- 
siune putin diferite, represiunea prin mijloace psihiatrice numărându-se 
printre acestea ; astfel, conform unei sinteze a Securităţii, din 221 de ele- 
mente care au aderat la mişcarea iniţiată de Goma se menţionează că zece 
au fost internate în clinici de specialitate pentru afecţiuni neuropsihice’. 
Atribuirea etichetei de bolnav psihic era o practică utilizată mai ales pentru 
că diminua din presupusa vinovăţie a persoanei avute în vedere şi contribuia 
la crearea unei imagini pozitive a României în Occident. 

Încă din martie 1977, Paul Goma a făcut publică existenţa în România 
a represiunii politice prin mijloace psihiatrice?. Rapoartele denotă faptul că 
lui însuşi i s-ar fi recomandat să „se ducă la psihiatru”, fiind văzut ca un 
denigrator al neamului românesc?. La data de 7 februarie 1979, preotul 
Gheorghe Calciu Dumitreasa - al cărui nume este legat de mişcarea SLOMR 
şi care, la rândul său, a fost judecat şi condamnat la 10 ani de închisoare -, 
într-o convorbire la telefon cu Pop Leonida, aflat la Mtinchen, i-a mărtu- 
risit că în spitalele neuropsihice din România a început o anchetă legată de 
internările psihiatrice abuzive care s-ar fi făcut în anii din urmă. Acesta 
mărturiseşte că ancheta era formată din reprezentanţii Ministerului de 
Justiţie, ai Ministerului Sănătăţii şi Ministerului Muncii, iar medicii anche- 
taţi au declarat că au fost obligaţi să efectueze aceste internări de organele 
de Securitate, în baza Decretului 12/1965*, afirmând, in mod plastic că la 
noi în ţară există şi „călăi în halate albe”5. S-ar părea că această anchetă 
s-ar fi declanşat la intervenţia Amnesty International. 

Raportul întocmit de aceasta reflectă situaţia din ţară, fiind semnificativ 
în sensul demascării unor practici pe care regimul încerca să le ţină sub 


1. Raluca Nicoleta Spiridon, „Reprimarea mişcărilor muncitoreşti de protest în peri- 
oada 1977-1987: evenimentele din Valea Jiului (1-3 august 1977) şi revolta de la 
Braşov (15 noiembrie 1987)”, în Cosmin Budeancă, Florentin Olteanu (coord.), 
Forme de represiune în regimurile comuniste, Editura Polirom, Iasi, 2008, p. 231, 
nota 2. 

2. ACNSAS, fond Informativ, dosar nr. 13807, vol. ll, f. 1. 

3. Iuliu Crăcană, „Paul Goma - dosarul de Securitate”, în Romulus Rusan (ed.), 
Analele Sighet, Vol. 10, Anii 1973-1989 : Cronica unui Sfârşit de sistem, Fundaţia 
Academia Civică, Bucureşti, 2003, p. 75. 

4. Acest decret decidea internarea în spitalele de psihiatrie a unei persoane ce repre- 
zenta un pericol pentru sine sau pentru cei din jur. 

5. ACNSAS, fond Documentar, dosar nr. 8852, vol. 5, f. 71. 

6. Amnesty International, Romania, Amnesty International Publications, 1980, p. 6, dis- 
ponibil online la www.amnesty.org/download/Documents/200000/eur390051980en.pdf, 
accesat pe 02.10.2015. 

tăcere. În acesta se analizează, printre altele, şi situaţia Sindicatului Liber 
al Oamenilor Muncii din România, un grup format din intelectuali şi mun- 
citori din Bucureşti şi Turnu Severin. În manifestul lor, ei cereau condiţii 
de muncă mai bune şi standarde de siguranţă mai înalte, dar la doar două 
zile de la formarea sa telefoanele a doi dintre fondatori, respectiv Ionel Cana 
şi Gheorghe Braşoveanu, au fost tăiate, iar aceştia au fost arestaţi pe data 
de 10 martie 1979, după ce, aparent, rudele lor au fost constrânse să-i declare 
nebuni sub ameninţarea că, în caz contrar, vor fi închişi pe termen lung). 

Din dosarele fostei Securitati privind problematica SLOMR reiese fap- 
tul că Gheorghe Braşoveanu, de profesie economist, a mai fost internat la 
psihiatrie, la Spitalul „Dr. Gheorghe Marinescu” din Bucureşti, înainte de 
anul 1979, respectiv în 1970, în 1972 şi de două ori în 1976. Motivul pare 
să-l reprezinte activitatea sa „profetico-religioasă”, care i-a atras, pe lângă 
internările succesive, şi pensionarea din motive medicale pe care acesta o 
considera o mare nedreptate?. Faptul că în 1976 a fost internat pentru doar 
şase zile, cu ocazia întâlnirii Conferinţei statelor Pactului de la Varşovia, 
ne face să credem că reținerea sa cu această ocazie a fost abuzivă, inter- 
narea potenţialilor disidenti pe perioada desfăşurării unor evenimente 
importante fiind o practică recurentă atât în URSS, cât şi în Romania; la 
aceasta se adaugă şi observaţia că de obicei dura aproximativ cinci zile până 
când acesta era evaluat de o comisie de psihiatrie şi medicii îi puneau un 
diagnostic, de cele mai multe ori fals, timp suficient cât să se permită desfă- 
şurarea Conferinţei fără vreo manifestaţie nedorită”. Descriind tratamentele 
la care medicii l-au supus în spital, acesta a menţionat doar administrarea 
de vitamine şi tranchilizante. 

Interesantă este şi situaţia lui Ionel Cana, despre care se afirmă că „nu 
ar fi fost implicat în această afacere a comitetului de iniţiativă pentru un 
sindicat liber dacă ar fi fost pe deplin sănătos”*. Acesta era absolvent de 
medicină, chiar unul dintre cei mai buni studenţi, având la activ câţiva ani 
de practică în Spitalul Colțea; prin urmare, faptul că părinţii săi au con- 
tribuit la conturarea unei imagini mai puţin pozitive la adresa acestuia ne 
face să credem că au fost supuşi unor serii de ameninţări prin care s-a 
urmărit compromiterea imaginii fiului lor”. Gruparea SLOMR a fost 
privită de regim drept o „meschinărie” a Radio Europa Liberă. De altfel, 


. Ibidem. 

. Ibidem, f. 49. 

. Ibidem, f. 34. 

la 5 septembrie 1981, Noél Bernard prezenta un editorial cu titlul „Cazul 
Gheorghe Calciu-Dumitreasa şi Ionel Cana”, în care afirma următoarele : 


Întâmplător, doctorul Cană nu a fost făcut nici legionar, nici agent sovietic, nici 
agent sionist. [...] În cazul său s-a găsit o etichetă mai convenabilă. Doctorul 
Cană, spune regimul domnului Ceauşescu, e nebun. Ce om în toate minţile, la 
urma urmelor, s-ar putea împotrivi politicii domnului Ceauşescu ? Dr. Cană e 
nebun şi deci un om bun de Mărcuţa a putut ani de zile să se îngrijească de 
bolnavi. Dr. Cană e hotărât să emigreze în Statele Unite, dar autorităţile îl 
împiedică, din motive politice, să părăsească ţara. Gândiţi-vă câţi ani s-ar 
economisi prin plecarea dr. Cană, câţi tovarăşi de la Securitate ar fi eliberaţi 
pentru munci mai utilel. 


Astfel încheia acesta, pe un ton ironic. 

Cazurile lor au început să fie mediatizate în Occident, la fel ca şi cel al 
tânărului Eugen Onescu. Dosarul său de urmărire informativă îl prezintă 
ca având probleme psihice încă din anul 1974, când, se pare, „acesta începe 
să aibă o stare de agitaţie, să nu mai aibă interes pentru studii, să fie dez- 
interesat de tot ce îl înconjoară”?. Se cuvine să menţionăm că în anul 1974 
Onescu avea doar 16 ani, toate aceste simptome putând fi foarte uşor puse 
pe seama unor schimbări adolescentine ; cu toate acestea, în anul 1977, 
medicii l-au diagnosticat cu decompensare asteno-depresivă pe fond psihic 
instabil, mentionandu-se, printre simptome, dorinţa sa de a pleca în străi- 
nătate cu scopul de a se realiza?. În anul 1979, numele său este asociat cu 
cel al mişcării SLOMR, iar descoperirea legăturilor sale cu Ionel Cana au 
fost factorul declanşator. În raportul Amnesty International se afirma că: 


Amnesty International a primit un raport detaliat asupra arestării şi detinerii 
într-un spital psihiatric a lui Eugen Onescu, un muncitor în vârstă de 21 de ani 
din Bucuresti. În primăvara anului 1979 el aderase la o mişcare sindicală inde- 
pendentă numită Sindicatul Liber al Oamenilor Muncii din România“. 


La 26 mai 1979, acesta a fost adus cu forţa la anexa Cula a Spitalului 
psihiatric „Dr. Gheorghe Marinescu” nr. 9, unde medicii l-au ţinut internat 
timp de trei săptămâni, în tot acest timp administrându-i doze puternice de 
sedative cu efecte secundare dureroase”. 


1. Radio Europa Liberă, Noël Bernard, „Cazul Gheorghe Calciu-Dumitreasa şi Ionel 
Cana”, 5 septembrie 1981, www.europalibera.org/a/1864044.html, accesat pe 
27.05.2016. 


2. ACNSAS, fond Informativ, dosar nr. 463397, vol. 1, f. 1. 
3. Ibidem. 

4. „Raport”, Flacăra, nr. 5, 1 februarie 1990, p. 9. 

5. Ibidem. 

Experientele sale cu medicii psihiatri de la Spitalul „Dr. Gheorghe 
Marinescu” au început însă cu câteva săptămâni înaintea internării. Într-o 
convorbire telefonică, acesta descrie o experienţă trăită în data de 12 mai 
1979, când, declară acesta, câţiva doctori de la Spitalul „Dr. Gheorghe 
Marinescu” l-au vizitat la domiciliu, fără voia lui, şi i-au administrat o 
injecție care „i-a dat nişte stări îngrozitoare de dureri de mâini, de picioare, 
pierdere de cunoştinţă”, imobilizându-l timp de trei zile!. După ce i-au 
aplicat acest tratament, Onescu îşi aminteşte că medicii i-ar fi spus să se 
potolească, să termine cu contactele cu cercul de oameni izolaţi în care se 
afla şi să înceteze cu orice fel de activităţi, altfel „tratamentul pe care l-au 
început o să îl continue cât o să fie cazul”?. Interesantă şi în cazul său este 
contribuţia părinţilor la denigrarea sa, posibil sub influenţa aceloraşi ame- 
nintari din partea Securităţii. 

Într-o scrisoare redactată la 17 mai 1979 de tatăl său, Marin Onescu, 
adresată „domnului ministru”, acesta cere ajutorul „pentru recuperarea 
fiului său, bolnav pe fond psihic” pentru că „a fost atras într-un grup care 
şi în prezent continuă influenţa asupra lui”, cu toate că întreaga familie se 
străduia să-l ducă „pe drumul cel bun”>. În scrisoare simte nevoia să-şi 
manifeste dezacordul faţă de „posturile străine şi elemente care comentează 
acolo situaţia lui, în cazul în care acest lucru s-ar putea întâmpla şi le 
aducem, pe această cale, reprosul nostru faţă de aşa-zisele lor intenţii 
umanitare”. Portretul conturat de aceste descrieri pare a veni în contra- 
dictie cu declaraţiile unor foşti colegi sau prieteni ai lui Onescu, care îl 
caracterizează ca fiind „deştept si foarte informat”S sau „un copil normal, 
inteligent şi curajos”, socotit nebun doar pentru că dorea să emigreze. 
Odată ce cazurile acestora au devenit cunoscute, situaţia lor s-a schimbat, 
primind chiar viză de emigrare în străinătate; în opinia medicului Ion 
Vianu, victima psihiatrică ideală era selectată din mijlocul micilor opozanți, 
prea putin capabili să se apere sau să fie apăraţi de instanţele internationale’. 
Odată ce nu mai aparţineau acestei categorii, regimul se vedea obligat să-i 
lase să plece pentru a evita alte intervenţii din partea Occidentului. 


ACNSAS, fond Informativ, dosar nr. 463397, vol. 2, ff. 121-122. 

Ibidem, f. 122. 

ACNSAS, fond Informativ, dosar nr. 463397, vol. 1, f. 56. 

Ibidem. 

Ibidem, f. 46. 

Ibidem, f. 12. 

Matei Călinescu, Ion Vianu, Amintiri in dialog, Editura Polirom, Iasi, 1998, p. 351. 

Raportul Amnesty International din 1980 este unul dintre putinele docu- 
mente care oferă informaţii cu privire la condiţiile de internare ale victi- 
melor unui abuz de natură psihiatrică. Astfel, acestea erau de obicei 
separate unele de altele şi medicii le plasau în saloane cu oameni cu ade- 
vărat bolnavi psihic. Primeau mâncare puţină, iar condiţiile de igienă erau 
precare, generând chiar şi epidemii în rândul celor internaţi. La ieşirea 
dintr-o astfel de instituţie, victimele erau uneori nevoite să se pensioneze 
din cauze medicale! sau li se permitea să practice doar o muncă manuală, 
în unele cazuri fiind nevoite să se prezinte regulat la spitale de psihiatrie 
pentru a-şi continua „tratamentul ”? prescris de cadrele medicale. Printre 
spitalele în care astfel de abuzuri erau comise, raportul menţionează: 
Spitalul Jilava, Spitalul „Dr. Petru Groza” din Bihor, Spitalul Poiana Mare 
din Dolj, spitalul din Voila, Gătaia, dar şi Spitalul „Dr. Gheorghe Marinescu” 
nr. 9 din Bucureşti. 

Un aspect interesant este faptul că populaţia nu era străină de ceea ce 
se petrecea în spitalele de psihiatrie din România. Într-o scrisoare trimisă 
de Adina Mănescu din Madrid, difuzată la Radio Europa Liberă la 7 decem- 
brie 1980, aceasta afirmă că 


închisorile şi spitalele de boli nervoase sunt pline cu cetăţeni care şi-au luat 
aceste drepturi constituţionale. [...] Cei care au protestat la Petroşani sunt fie 
în spitale de boli nervoase, fie în închisori, fie morţi. [...] Să fie eliberaţi deti- 
nutii politici şi internatii politici ai spitalelor de boli nervoase”. 


Prin urmare, practicile regimului deveniseră deja cunoscute în Occident, 
atât la nivelul instituţiilor care se ocupau cu protecţia drepturilor omului, 
cât şi la cel al opiniei publice. În condiţiile date, nu putem decât să consi- 
derăm că medicii psihiatri care au luat parte la abuzul psihiatric au orga- 
nizat în mod conştient represiunea, atât la nivel teoretic, cât mai ales 
practic, asumându-şi colaborarea cu regimul. 

Un alt raport, redactat la începutul anilor '90, menţiona câteva dintre 
practicile psihiatrice abuzive aplicate atât în România, cât şi în Uniunea 
Sovietică; practica Securităţii, cu implicarea organelor sanitare, de a 


1. Cazul lui loan Popa, preot, anchetat de organele de Securitate şi pensionat la 31 de 
ani pe baza unui fals diagnostic pus la spitalul de neuropsihiatrie din Sibiu, în urma 
atitudinii sale anticomuniste curajoase, in Vasile Manea, Preoţi ortodocşi în închi- 
sorile comuniste, Editura Patmos, Cluj-Napoca, 2001, p. 201. 

2. Amnesty International, op. cit, p. 13. 

3. Gabriel Andreescu, Mihnea Berindei (eds.), Ultimul deceniu comunist. Scrisori către 
Radio Europa Liberă, Vol. 1, 1979-1985, Editura Polirom, Iasi, 2010, pp. 85-88. 

„curăţa” oraşele de sute de oameni ,,alienati mintal”, mai exact, disidenti 
şi alţi oameni care se opuneau regimului, înaintea unor mari evenimente 
politice, congrese internaţionale sau a vizitelor unor importanţi lideri de 
stat era printre cele mai răspândite. Securitatea se folosea de faptul că dura, 
aşa cum am mai arătat, aproximativ cinci zile pentru o comisie de medici 
psihiatri să pună un diagnostic, chiar dacă se cerea sau nu spitalizare. Prin 
urmare, maşini umplute cu oameni consideraţi alienaţi ajungeau sub supra- 
vegherea Securităţii, la Spitalul „Dr. Gheorghe Marinescu” din Bucureşti 
sau la alte instituţii, de unde erau preluaţi de un personal medical specia- 
lizat. Cinci zile mai târziu, mulţi dintre cei internaţi erau eliberaţi, uneori 
chiar fără să fi fost consultaţi de vreun medic. Acesta nu era, prin urmare, 
doar un abuz psihiatric, ci un abuz al psihiatriei în sine, punând în evidenţă 
faptul că uneori doctorii înşişi aveau nevoie de apărare, la fel ca pacienţii. 
Mai mult, pe măsură ce cultul personalităţii lui Nicolae Ceauşescu se 
intensifica, economia României intra în declin. Condiţiile din spitale erau 
extrem de precare, personalul nu putea face faţă numărului mare de pacienţi, 
iar asistentele medicale erau puţine!. 

Această practică este atacată şi de Adrian Dohotaru într-un articol din 
Flacăra, el amintindu-si că 


ori de câte ori se anunţa un congres, o vizită importantă, începea o goană furi- 
bundă cu ambulantele, pe străzi, pentru prinderea şi internarea în dispensare, spitale 
şi sanatorii de psihiatrie a tuturor „nebunilor” cu idei, cu opinii, cu reproşuri 
şi soluţii privind politica şi antipolitica monstruoasei coaliţii de familie?. 


Chiar şi medicul psihiatru Aurel Romila îşi aminteşte că se practicau 
internările în masă, din raţiuni extrapsihiatrice, la diferite evenimente poli- 
tice sau chiar sportive”. 

Cel care va semnala aceste practici este medicul psihiatru Valerian 
Mirontov Țuculescu ; acesta a făcut publice internările abuzive la psihiatrie 
în preajma unor zile „festive”, criticând modul de aplicare al Decretului 
313/1980 de către medicii de la Spitalul „Dr. Gheorghe Marinescu” din 
Bucureşti”. În iulie 1981 a întocmit un raport pe care l-a trimis Ministerului 


1. Nanci Adler, Gerard O.W. Mueller, Mohammed Ayat, „Psychiatry under Tyranny : 
A Report on the Political Abuse of Romanian Psychiatry during the Ceausescu 
Years”, Current Psychology, vol. 12, nr. 1, 1993, pp. 5-7. 

2. Adrian Dohotaru, art. cit., p. 9. 

Dr. Aurel Romila, art. cit., p. 2. 

4. Decretul 313/1980: „Sunt bolnavi psihic periculosi aceia care, prin manifestările 
lor, pun în pericol viaţa, sănătatea, integritatea corporală proprie ori a altora sau 


U 

Sănătății, în care semnala abuzurile comise de medicii de la Spitalul 
„Dr. Gheorghe Marinescu” din Bucuresti cu ocazia Universiadei din aceeaşi 
lună. Acesta mărturiseşte că, efectuând un sondaj la acest spital pe perioada 
desfăşurării evenimentului si consultând listele pacienților, a constatat că 
multe persoane erau internate acolo din motive politice, iar nu medicale : 


Unele persoane de pe listă, chiar dacă au suferit anterior episoade ale unor 
tulburări psihice, sunt încadrate in muncă, dețin chiar munci de răspundere si 
nu s-au manifestat în nici un fel, în ultimul timp, ca bolnavi psihici. Alte persoane 
sunt plecate de mult timp din localitate, au decedat sau se află în penitenciar. 
Sistematic, de 2 săptămâni, din dispoziția conducerii Spitalului „Dr. Gheorghe 
Marinescu” , infirmieri cu 2 autosanitare s-au deplasat la domiciliul celor înscrişi 
pe liste, transportându-i la spital. Bolnavii care s-au opus au fost imobilizati cu 
cearşafuri la domiciliul lor sau în stradă, printre blocuri, şi transportaţi cu forta, 
cu concursul organelor Ministerului de Interne, coechipieri activi în această 
actiune!. 


Acesta compară modul de intervenţie al spitalului cu sistemul vânătorii 
de bolnavi practicat în epoca feudală şi de către nazişti”. Ceea ce este inte- 
resant de observat este faptul că ordinul internării abuzive a tuturor acelor 
persoane, chiar şi prin metode violente din partea infirmierilor, venea din 
partea conducerii Spitalului „Dr. Gheorghe Marinescu” şi a Policlinicii 
Titan, directori ai acestor instituţii fiind în acea perioadă dr. Virgil Angheluta, 
respectiv dr. Constantin Gorgos, ambii aflându-se pe lista medicilor despre 
care se presupune că ar fi patronat sau ar fi fost direct implicaţi în feno- 
menul represiunii psihiatrice. 

Poate că cel mai interesant aspect cu privire la acest caz este acela că 
doctorului Țuculescu i s-a deschis, ca urmare a acestui raport, un dosar de 
urmărire informativă. Printre măsurile ce se cereau a fi luate cu privire la 
acesta se numărau şi stabilirea concepţiilor sale politice, prevenirea scur- 
gerii către elemente ,,reactionare” din străinătate a unor date şi informaţii 
privitoare la ţara noastră, măsuri pentru a stabili dacă nota a fost multipli- 
cata, în câte exemplare şi cine erau posesorii acesteia ; Țuculescu nu mai 
avea voie să participe la conferinţe în străinătate sau să aibă legătură cu 


tulbură în mod grav şi repetat condiţiile normale de muncă şi viaţă în familie şi 
societate”, apud Florin Alexandru Stănescu, „Politica psihiatriei româneşti şi psi- 
hiatria politică”, în Romulus Rusan (ed.), Analele Sighet, Vol. 10, Anii 1973-1989 : 
Cronica unui Sfârşit de sistem, Fundaţia Academia Civică, Bucureşti, 2003, p. 195. 
1. ACNSAS, fond Informativ, dosar nr. 1962, vol. 1, f. 5. 
2. Ibidem. 

cetăţeni străini, postul de radio Europa Liberă trebuia urmărit pentru a se 
constata dacă transmite vreo informaţie cuprinsă de medicul psihiatru în 
raport şi, mai mult decât atât, Valerian Mirontov Țuculescu şi-a pierdut 
funcţia deţinută în Ministerul Sănătăţii! a fost anchetat de Securitate, ares- 
tat la domiciliu vreme de câteva luni şi supus unor repetate perchezitii şi 
înscenări. Rezultă de aici că faptele sale au fost considerate inadmisibile, 
iar insistența sa a fost socotită nesupunere faţă de dispoziţii „superioare”, 
ceea ce nu putea rămâne fără consecinţe. 

Ion Vianu îşi aminteşte că cei care lucrau în psihiatrie asistau la măsu- 
rile care se luau cu ocazia unor evenimente festive, când, pentru a preîn- 
tâmpina manifestații dezagreabile, organele îi ridicau de acasă pe toţi cei 
care erau susceptibili să tulbure ordinea şi îi aduceau pentru câteva zile la 
spital, unde 


medicii se transformau în hotelierii unei mulţimi pestrite, dar paşnice de schi- 
zofreni, maniaci cronici, alcoolici, dar şi ai câtorva marginali mai greu de 
caracterizat din punct de vedere al diagnosticului, dar categoric deranjati’. 


Pentru acesta este mai mult decât evident că astfel de operaţiuni politi- 
enesti nu se puteau realiza „fără concursul organelor sanitare, care dispu- 
neau nu numai de listele de bolnavi, ci şi de mijloacele de a-i transporta şi 
<îngriji»”5. 

O altă practică a personalului medical semnalată de unele victime ale 
represiunii psihiatrice era aceea de a aduna „dovezi” de la vecini sau de la 
membrii familiei privind „boala psihică” a individului ; un astfel de caz a 
fost cel al doamnei Constantin Lucretia, care îşi aminteşte că în anul 1986 
asistenta socială N., de la Spitalul „Dr. Gheorghe Marinescu” din Bucuresti, 
a venit în blocul în care aceasta locuia cu scopul de a cere de la vecini 
declaraţii că doamna Constantin era nebună, nereuşind însă să obţină o 
astfel de declaraţie. 

Păstrarea unei evidențe asupra posibililor „bolnavi psihic” era, desigur, 
necesară. Într-un număr al revistei Securitatea din anul 1980, se sublinia 
că o parte importantă a muncii este şi depistarea bolnavilor psihic care nu 
figurează în documente, pentru a fi cunoscuţi şi a se putea preveni eventu- 
alele lor acte antisociale. La sfârşit, se menţiona că din măsurile de siguranţă 


1. Ibidem, f. 2. 

2. Matei Călinescu, Ion Vianu, op. cit., p. 347. 

3. Ibidem. 

4. „Pentru ce am fost umilita?”, Revista 22, anul I, nr. 22, 15 iunie 1990, p. 12. 

întreprinse trebuia să rezulte caracterul umanitar al acestora, faptul că 
persoana respectivă era bolnavă psihic si se impunea protejarea ei, pentru 
a nu săvârşi fapte antisociale. Problema era de a demonstra că măsurile 
adoptate erau obiective si necesare, astfel încât să nu se lase cale liberă 
interpretării că psihiatria ar fi fost folosită ca pretext pentru acte represive, 
„fapt vehiculat de unele cercuri reacționare din străinătate”. Într-un alt 
număr al aceleiaşi reviste era dată o definiție a paranoicului, aşa cum era 
el văzut de regim : 


Deosebit de frecvente în cazul bolnavilor psihic sunt delirurile ce conțin ideea 
de frustrare, agresionare, persecuție şi urmărire, organele de securitate fiind 
des invocate în acest sens. [...] În virtutea ideilor sale, paranoicul adună hârtii 
doveditoare, notează tot ce ar putea constitui cândva probe, argumente, mărtu- 
rii, fiind tot timpul pregătit să se apere, să riposteze, să dovedească, să acuze. 
Actele antisociale comise de paranoici au, de regulă, un caracter lucid, preme- 
ditat, motivația lor găsindu-se în sistemul delirant. În ordinea frecventei se pot 
aminti insultele, denunturile şi reclamatiile calomnioase pe care, uneori, încearcă 
să le transmită şi în afara ţării pentru a fi publicate. [...] Frecvente în cazul 
psihopatilor sunt si constituirea in anturaje cu preocupări nesănătoase, aventu- 
riste şi cosmopolite - care promovează concepţii diferite modului nostru de 
viaţă —, răspândirea unor fituici cu conţinut ostil, incitarea la acţiuni turbulente 
şi încercări de trecere frauduloasă a frontierei?. 


Rezultă de aici lejeritatea cu care unei persoane îi era atribuită eticheta 
de bolnavă psihic, indiferent dacă cerinţele sau acţiunile sale erau naturale 
într-un stat care îşi luase angajamentul că îi va respecta drepturile şi libertăţile. 


Psihiatrul şi rolul său în abuzul psihiatric 


Aşa cum am afirmat anterior, utilizarea psihiatriei în scopuri represive nu 
ar fi fost posibilă fără colaborarea medicilor psihiatri. Figura medicului 
psihiatru, ca element fără de care represiunea prin mijloace psihiatrice nu 
s-ar fi putut aplica, domină această problematică. Deşi unii dintre aceştia 
au fost, la rândul lor, victime ale regimului sub care au trăit, se poate afirma 


1. Mihai Puiu, „Noţiuni de psihiatrie judiciară. Sarcini ce revin organelor de securitate 
pentru prevenirea actelor şi faptelor ce pot fi săvârşite de bolnavii psihic periculoşi”, 
Securitatea, nr. 2, 1980, p. 63. 

2. Petre Spătaru, „Bolnavul mintal şi câteva din problemele muncii de securitate”, 
Securitatea, nr. 1, 1989, pp. 65-67. 

ca medicii psihiatri erau constienti de ceea ce se petrecea in spitalele de 
psihiatrie in care profesau sau pe care chiar le conduceau. Maniera in care 
au reacţionat la ceea ce ştiau este însă principalul interes al studiului de 
faţă. De ce doar anumiţi medici au colaborat şi ce se întâmpla cu cei care 
refuzau? Ce motivații aveau medicii care au organizat abuzurile şi ce per- 
spectivă aveau cei care au ales să rămână indiferenți, dezinteresati, confor- 
mându-se astfel sistemului ? 

Este cunoscut faptul că fiecare psihiatru din blocul sovietic era un anga- 
jat al statului, lucrând fie pentru Ministerul Sănătăţii, fie pentru Ministerul 
de Interne ; statul fiind singurul angajator, independenţa psihiatrului era 
limitată în mod automat, nefiind disponibilă nici o alternativă. Spre deo- 
sebire de statele occidentale, psihiatrul din blocul comunist nu avea posi- 
bilitatea angajării într-un spital sau într-o universitate privată. Treptat, 
apartenenţa şi loialitatea faţă de Partidul Comunist au devenit mai importante 
chiar decât abilitatea sau experienţa profesională!. La toate acestea se 
adaugă şi infiltrarea partidului în educaţia medicală a psihiatrului ; 25% 
din curriculumul facultăţii de medicină era dedicat studiului subiectelor 
politice, precum marxism-leninism, economie politică, materialism dialec- 
tic, materialism istoric, istoria Partidului Comunist şi ateism ştiinţific?. 

Printre principalii exponenti ai represiunii psihiatrice din Uniunea Sovietică 
se numără un grup format din trei psihiatri; unul dintre ei este Andrei 
Snejnevskii, urmat de Ruben Nadjarov şi Zoia Serebriakova. Aceştia erau 
aşezaţi în functii-cheie ale sistemului sanitar, atât în Ministerul Sănătăţii, 
cât şi în alte instituţii psihiatrice, regimul reuşind astfel să menţină contro- 
lul asupra întregului sistem”. În ceea ce priveşte situaţia din România, 
suspiciunile planează asupra mai multor nume, reprezentativi fiind dr. Virgil 
Angheluta, director al Spitalului „Dr. Gheorghe Marinescu” între 1962 şi 
1989, dr. Constantin Gorgos, director al Policlinicii Titan şi vicepreşedinte 
al Comisiei de Psihiatrie a Ministerului Sănătăţii, responsabil cu asistenţa 
ambulatorie de psihiatrie în capitală, şi dr. Vasile Predescu, cu studii în 
URSS, şeful clinicii bucureştene de psihiatrie şi preşedintele Comisiei de 
psihiatrie a Ministerului Sănătăţii”. 

Robert van Voren atrage atenţia asupra dificultăţilor pe care le întâmpinau 
medicii psihiatri sovietici în faţa Partidului, ei fiind dependenţi de statul 
sovietic nu doar politic şi economic, ci şi din punct de vedere ştiinţific. 


„ Sidney Bloch, op. cit., p. 127. 
. Ibidem, p. 128. 
. Ibidem, p. 127. 

. „Cărţi de vizită”, România Liberă, 1 martie 1991, p. 5. 

Munca lor de cercetare depindea de supunerea fata de autoritate, de aspec- 
tul politic si, nu în ultimul rând, de aspectul economic, pentru că, asa cum 
aminteam înainte, cu toții erau angajaţi ai statului'. 

Au existat medici care au ales să se compromită, acceptând chiar şi mită 
pentru a pune un diagnostic psihiatric fals unei persoane care devenise 
incomodă pentru regim?. Mai mult, s-ar părea că medicii psihiatri din URSS 
erau mult mai bine plătiți si primeau concedii mai lungi decât colegii lor 
de la alte specialități’, în contextul in care detentia prin mijloace psihiatrice 
devenise mecanismul preferat pentru a-i reduce la tăcere pe disidenti; un 
proces ar fi solicitat martori si dovezi, care nu erau întotdeauna usor de 
procurat, dar a declara un om bolnav mintal asigura un proces cu „uşile 
închise”, fara martori. Uneori, statul chiar pretindea că il iartă pe răzvră- 
tit, oferindu-i... tratament pentru „boala” sa periculoasă‘. 

În ultimii ani s-a pus întrebarea dacă abuzurile psihiatrice au fost comise 
întotdeauna în mod conştient şi intenționat, ceea ce a evidențiat izolarea in 
care operau multi psihiatri din spațiul comunist. Uniunea Sovietică era o 
societate închisă, desprinsă într-un fel de restul lumii; pentru domeniul 
psihiatriei, acest lucru însemna că literatura psihiatrică din statele capitaliste 
nu era disponibilă pentru toată lumea’. Robert van Voren expune povestea 
unei specialiste din Ucraina care isi aminteşte că, la venirea lui Mihail 
Gorbaciov la conducerea Partidului, a avut impresia că acesta suferea de 
schizofrenie latentă, pentru că prezenta simptomele unei astfel de afecțiuni, 
aşa cum ea le învățase: noul lider avea idei reformiste, o perseverență 
bizară si era în „căutarea adevărului”. S-ar părea că abia după căderea 
regimului ea a înţeles, de fapt, adevărul. Astfel, s-ar putea deduce că este 
posibil să fi existat psihiatri care, punând în aplicare ceea ce au învăţat in 
şcoală, să fi comis abuzuri în mod inconstient®. 

Sidney Bloch ridică o întrebare similară într-un articol redactat în anul 1978 : 
„Credeau sau nu credeau psihiatrii că disidenta era o formă de nebunie ? ”. 
El oferă si un răspuns, susținând că, în interviurile luate psihiatrilor sovietici 


1. Robert van Voren, „Political Abuse of Psychiatry in Russia: Back to the USSR? ”, 
Cicero Foundation Great Debate Paper, vol. 1, nr. 15, martie 2015, p. 7. 
Lawrence M. Probes et al., art. cit., p. 74. 

Ibidem, p. 68. 

Ibidem, p. 74. 

Robert van Voren, art. cit., p. 8. 

Sarah Marks, Mat Savelli, „Communist Europe and Transnational Psychiatry”, 
în Mat Savelli, Sarah Marks (eds.), Psychiatry in Communist Europe, Palgrave 
Macmillan, 2015, p. 5. 

care au reuşit să emigreze, aceştia vorbesc despre faptul că nu erau de acord 
cu această părere şi nici cu diagnosticul de „schizofrenie latentă”. Chiar şi 
unii foşti pacienţi, odată ajunşi în exil, au mărturisit că majoritatea psihi- 
atrilor pe care i-au întâlnit, deşi nu mărturiseau public acest lucru, nu 
credeau în diagnosticul pe care trebuiau să-l pună. Şi totuşi, de ce făceau 
acest lucru? Nu este exclus ca riscul implicat de criticarea deschisă a 
regimului, care putea echivala cu sinuciderea profesională şi chiar cu încar- 
cerarea pe o perioadă nedeterminată, să-i fi împiedicat să ia atitudine în 
propria lor ţară, cel putin pe unii dintre ei!. Amintindu-şi că într-o zi a 
primit un telefon de la organele locale de partid, cerându-i-se să amâne cu 
două săptămâni eliberarea unui pacient pentru a se asigura buna funcţionare 
a unei festivități comuniste, un medic psihiatru recunoaşte că ar fi fost 
foarte greu pentru el şi pentru colegii săi să nu pună în practică o cerere 
formulată într-o manieră atât de „inocentă”?. 

Stabilirea diagnosticului era mai mult decât un act tehnic sau intelectual, 
era şi „o cumpănire etică”. În termenii folosiţi de medicul psihiatru Aurel 
Romila, era „o pantă de trecere a unui om din statutul normalului în cel al 
bolnavului mintal”3. În sfera diagnosticului, medicii psihiatri comit cele 
mai multe abuzuri. Disidentii sau indezirabilii politic care au primit dia- 
gnosticul de psihopatie sau de psihoză paranoica au fost practic excluşi din 
viaţa socială pentru singura vină de a-şi fi exprimat părerile, diferite faţă 
de cele ale autorităţii”. Într-un articol din Almanahul Revistei Sănătatea 
din anul 1984, medicul psihiatru Petre Brânzei menţionează răspândirea 
diagnosticului fals de boală psihică, atrăgând atenţia că se ajunsese la un 
stadiu la care până şi imposibilitatea adaptării la viaţa „modernă” era eti- 
chetată drept boală psihică”. Şi aceasta pentru că orice medic, la stabilirea 
unui diagnostic, are, pe lângă un grad personal de cultură şi de experienţă 
profesională, şi o doză de subiectivism®. Fie că dorea sau nu, prin stabili- 
rea diagnosticului, psihiatrul se antrena într-un act social care avea, inevi- 
tabil, implicaţii politice, aşa cum susţine şi teoria lui Halleck. 

Dr. Yuri Novikov, unul dintre medicii care a reuşit să părăsească URSS, 
a atras atenţia în 1978 asupra faptului că nu doar psihiatria a comis abuzuri 
şi încălcări de etică medicală, ci chiar ea însăşi, ca disciplină, a fost abuzată 


Sidney Bloch, op. cit., p. 130. 

Robert van Voren, art. cit., p. 7. 

Dr. Aurel Romila, art. cit., p. 2. 

Ibidem. 

Maria Predoşanu, „Itinerar psihiatric”, Almanahul Revistei Sănătatea, 1984, p. 86. 
Florin Alexandru Stănescu, op. cit. p. 196. 

de cei care au dorit să o transforme într-un instrument de represiune’. 
Emigrarea era singura modalitate prin care putea fi evitată corupția, însă 
aceasta atrăgea după sine stigmatizarea, un exemplu pentru cazul românesc 
constituindu-l medicul Ion Vianu, care, înainte de emigrarea sa în anul 
1977, a fost supus unei şedinţe de excludere, în cadrul căreia foştii săi 
colegi, medici psihiatri, l-au acuzat si i-au condamnat conduita, dar si 
dorința de a părăsi tara’. 

Relativ la situația din România, documentele de arhivă reflectă relațiile 
tensionate care existau între medici, nemulțumirea acestora cu privire la 
stadiul cercetării psihiatrice din tara, condițiile din spitale, dar mai ales 
vizavi de întâietatea criteriilor politice în promovare si ignorarea aproape 
totală a meritelor profesionale. Un caz care confirmă ipoteza noastră este cel 
al doctorului Nicolae Nicolae, medic la Clinica de Neurologie a Universității 
din Düsseldorf şi fost medic al Clinicii de Neurologie a Spitalului „Dr. Gheorghe 
Marinescu”, rămas în străinătate în cursul unei călătorii efectuate în anul 
1969 împreună cu soţia sa. Dintr-o notă din 16 noiembrie 1978 reiese că 
acesta se declara nemulţumit de condiţiile anormale de viaţă şi de lucru din 
România, din cauza criteriilor politice în promovare şi a dificultăţilor cu 
care a reuşit să obţină viza de plecare”. 

În funcţie de gradul de implicare şi de atitudinea faţă de practica repre- 
siunii prin intermediul psihiatriei, Sidney Bloch şi Peter Reddaway au 
clasificat medicii psihiatri în trei mari grupuri. Primul grup, de bază, este 
cel format dintr-un număr mic de medici, respectiv cei care ocupau funcţii 
de conducere în spitalele de psihiatrie şi cei care participau de obicei la 
expertizele psihiatrice ale disidentilor, fiind consultaţi în luarea deciziilor. 
Cel de-al doilea grup a fost definit ca fiind grupul mediu şi includea majo- 
ritatea medicilor, respectiv pe toţi cei care ştiau ce se petrecea în spitalele 
de psihiatrie, dar au preferat o viaţă liniştită în locul unui etern conflict cu 
Partidul. Cel de-al treilea grup este constituit din puţinii medici psihiatri 
disidenti, care au criticat în mod deschis abuzurile şi au avut de suferit din 


1. „Abuse of Psychiatry in the Soviet Union”, în Hearing Before the Subcommittee 
on Human Rights and International Organizations of the Committee on Foreign 
Affairs and the Commission on Security and Cooperation in Europe. House of 
Representatives. Ninety-Eighth Congress. First Session. September 20, 1983, 
U.S. Government Printing Office, Washington, 1984, p. 76, disponibil online la 
www.csce. gov/sites/helsinkicommission. house. gov/files/Abuse % 200f % 20 
Psychiatry %20in % 20the % 20Soviet % 20Union. pdf, accesat pe 06.04.2016. 

2. Ion Vianu, op. cit., p. 179. 

3. ACNSAS, fond Informativ, dosar nr. 11723, vol. 1, f. 105. 

această cauză!. Cazul românesc confirmă cele de mai sus, o clasificare 
similară, implicând o oarecare gradare a responsabilitatii, fiind realizată şi 
de medicul psihiatru Ioan Cucu’. 

Printre psihiatri au fost şi indivizi care au practicat o disidenta indirectă, 
încercând să-i protejeze pe disidentii internaţi la psihiatrie. Mircea Bizadea, 
o victimă a represiunii psihiatrice, îşi aminteşte cum la internarea sa - la 
doar 16 ani - a simţit o oarecare protecţie din partea unei doamne medic 
psihiatru, Rodica Dumitrescu, dar şi din partea asistentelor ; mai mult, a 
putut observa că această protecţie s-a răsfrânt şi asupra altor pacienţi care 
au fost internaţi în mod abuziv. Pe de altă parte, la Spitalul Bălăceanca, 
unde a fost internat, predominantă era figura medicului psihiatru Constantin 
Enăchescu, despre care îşi aminteşte că avea relaţii tensionate cu ceilalţi 
colegi ; mai mult, el îşi crease o adevărată reţea informativă printre pacienţi, 
ajungând până la punctul în care i-a cerut unui pacient de origine germană, 
internat tot din motive politice, să-i traducă tratate de psihiatrie din germană 
în română. Acelaşi medic l-a ţinut pe Mircea Bizadea legat de pat timp de 
câteva săptămâni, administrându-i, în toată această perioadă, diverse medi- 
camente şi calmante”. 

Printre motivațiile colaborării cu regimul comunist, un loc important îl 
ocupa dorinţa de promovare profesională şi realizare a propriilor ambiţii. 
Într-un regim în care calificarea psihiatrică era secundară, singura moda- 
litate de promovare era dovedirea devotamentului, iar unica dovadă a devo- 
tamentului, în acel context, era acceptarea compromisului şi participarea 
la fenomenul abuzului psihiatric. Ca răsplată a colaborării, psihiatrul primea 
un salariu mai mare, avea voie să plece în străinătate, să participe la con- 
ferinte internationale, primea vile de vacanţă şi avea acces la magazine 
speciale şi produse de lux, pe lângă alte recompense’. 

După anul 1989, în România s-a declanşat un adevărat război al psihi- 
atrilor, de o parte aflându-se acei medici care au avut de suferit de pe urma 
îndrăznelii de a refuza compromisul, iar de cealaltă aceia care nu admit 


1. Sidney Bloch, op. cit., p. 539. 

2. Dr. Ioan Cucu, Dr. Toma Cucu, op. cit., p. 239. 

3. Interviu realizat de autor cu Mircea Bizadea, 62 de ani, pensionar, Rosiorii de Vede, 
la 12.05.2016. Mircea Bizadea a fost internat la Spitalul Bălăceanca in perioada 
august 1970 - mai 1971, pentru că a trimis la Europa Liberă o scrisoare in care 
compara regimul comunist cu regimurile de sorginte fascistă. Scrisoarea a fost 
interceptată de Securitate, iar domnul Mircea Bizadea a fost internat, la doar 16 ani, 
cu diagnosticul de sindrom discordant pe fond pubertar. 

4. Sidney Bloch, op. cit., p. 538. 

existenţa unei represiuni psihiatrice în România şi, cu precădere, cei care 
au deţinut funcţii de conducere în spitalele de psihiatrie în perioada comu- 
nistă. Una dintre figurile de referinţă prezente în acest episod a fost medicul 
psihiatru Valerian Mirontov- Țuculescu. Într-un articol publicat în Cotidianul 
în octombrie 1992, acesta nu se fereşte să amintească Spitalul „Dr. Gheorghe 
Marinescu”, precum şi Policlinica Titan printre locurile în care medicii 
psihiatri au încălcat etica psihiatrică. Mai mult, acesta menţionează că toate 
cele 14 secţii de psihiatrie din Spitalul „Dr. Gheorghe Marinescu” erau 
conduse de medici a căror numire în funcţie s-a făcut din motive politice, 
extraprofesionale, amintind că una dintre acestea era condusă chiar de un 
medic oftalmolog!. 

Într-un final, la 30 octombrie 1992, Asociaţia Psihiatrilor Liberi, o 
organizaţie al cărei scop era acela de a evalua cazurile de abuz psihiatric 
comise în România, declara următoarele : 


Astăzi, după doi ani şi jumătate de activitate a comisiei de cercetare a abuzu- 
rilor în psihiatrie, s-a constatat, fără drept de tăgadă, existenţa unor abuzuri în 
trecutul apropiat, majoritatea făcute pe baza unor ordonanţe nemedicale de 
internare, persoanele respective, bolnave sau sănătoase, fiind aduse la spital de 
organele vechii Militii sau de Securitate ; în mod obişnuit, psihiatrii au avut o 
participare pasivă, conduita lor fiind de acceptiune. Din datele disponibile până 
în prezent, trebuie să recunoaştem că psihiatria a fost folosită ca o metodă de 
intimidare, de opresiune împotriva persoanelor care, prin comportamentul lor, 
au deranjat puterea la diverse niveluri, începând de la secretarul de partid până 
la conducerea statului. Protestele diverșilor cetăţeni, adesea făcute numai orga- 
nelor de Miliție, Procuratură sau Securitate, chiar proteste politice minore, s-au 
soldat cu internări în spitale de psihiatrie?. 


Efortul de reabilitare a fostelor victime ale psihiatriei politice nu a avut 
parte de un sprijin semnificativ, motiv pentru care unele cazuri nu sunt 
soluționate nici în prezent. Pentru foarte multi, amintirea unui astfel de 
episod din istoria ţării era o încercare de denigrare a disciplinei psihiatrice, 
un act lipsit de patriotism. Abia recent observăm că încep să se facă demer- 
suri serioase în sensul cercetării asupra represiunii prin mijloace psihiatrice. 

Evaluarea cât mai exactă a numărului de victime este o întreprindere 
greu de realizat în momentul de faţă. În studiul său, medicul psihiatru loan 


1. Valerian Mirontov-Tuculescu, „Psihiatrie românească. O privire critică”, Cotidianul, 
30 octombrie 1992, p. 4. 

2. Dr. Alexandra Retezeanu, „Din raportul Comisiei de cercetare a abuzurilor psihi- 
atriei totalitare”, Cotidianul, 30 octombrie, 1992, p. 5. 

Cucu identifică 60 de cazuri!, iar raportul intocmit de Nanci Adler, Gerard 
O.W. Mueller şi Mohammed Ayat în anul 1993 menţionează 200 de persoane 
care s-au prezentat în fata Comisiei pentru Evaluare a abuzurilor psihiatrice, 
dintre care 70 au fost „dovedite” ca fiind victime ale acestei forme de 
represiune. Evaluările lor preconizau cel puţin încă 200 de astfel de cazuri, 
însă informaţia avută la dispoziţie până în momentul de faţă este insuficientă 
pentru a oferi un răspuns chiar şi aproximativ cu privire la acest subiect?. 
Deşi o evaluare cât mai exactă a numărului de victime ar oferi o înţelegere 
mai profundă a fenomenului represiunii prin mijloace psihiatrice, esenţial 
este că astăzi există dovezi că acesta s-a produs şi că a fost pus în aplicare 
de medici psihiatri, care ar fi trebuit să-şi protejeze „pacienţii” de intenti- 
ile nefaste ale regimului. 


Concluzii 


Problematica represiunii prin mijloace psihiatrice este unul dintre cele mai 
dificile şi mai sensibile subiecte aflate în atenţia cercetătorilor din România. 
Pe lângă absenţa surselor, mai există şi alte piedici, precum caracterul 
repetitiv al informaţiei, dificultăţile întâmpinate în încercarea de a contacta 
victimele şi, în special, refuzul medicilor psihiatri de a recunoaşte mani- 
festarea unor astfel de practici în România comunistă, ba chiar negarea lor. 
Aşa cum am arătat, o evaluare precisă a numărului victimelor este, în 
momentul de faţă greu de realizat. Se cuvin însă menţionate eforturile 
depuse de medici psihiatri precum dr. Diacicov sau dr. Alexandra Retezeanu 
în stabilirea unei cazuistici şi punerea acesteia la dispoziţia cercetătorilor. 

Recunoaşterea existenţei acestor forme de abuz este, credem noi, o 
datorie de ordin moral. De aceea, accesul cercetătorilor la documentele 
oficiale, la foile de observaţie şi la registrele de internare - acolo unde mai 
există — ar facilita încercările de a face lumină într-o problematică atât de 
controversată. Cu toate acestea, considerăm că dovezile deja existente sunt 
suficiente pentru a ridica semne de întrebare în dreptul oricărui medic 
psihiatru care a profesat în anii comunismului şi care astăzi neagă sau refuză 
să recunoască fenomenul represiunii psihiatrice. 

Abuzul psihiatric este o problemă care implică aspecte de natură etică, 
politică şi medicală ; dar, mai presus de acestea, el este rezultatul unei 


1. Dr. Ioan Cucu, Dr. Toma Cucu, op. cit., pp. 268-301. 
2. Nanci Adler, Gerard Mueller, Mohammed Ayat, art. cit., p. 9. 

politici greşite, nu al unei psihiatrii greşite. De aceea, pentru a opri abu- 
zurile, a fost nevoie de schimbarea regimului’. În definitiv, abuzul a avut 
prea puţin legătură cu psihiatria în sine, cât mai degrabă cu caracterul 
represiv al sistemului căruia îi aparţineau şi medicii psihiatri?. 
Concluzionând, nu trebuie neglijat faptul că denuntarea abuzurilor psi- 
hiatrice comise în statele comuniste a avut, în sine, un impact pozitiv la 
nivel internaţional : s-a declanşat astfel o campanie la nivel global împotriva 
unor asemenea practici inumane, mobilizându-se organizaţii care în prezent 
monitorizează activitatea spitalelor de psihiatrie din întreaga lume’. 


1. Lawrence M. Probes et al., art. cit., p. 75. 
Michael L. Perlin, „International Human Rights and Comparative Mental Disability 
Law: The Role of Institutional Psychiatry in the Supression of Political Dissent”, 
Israel Law Review, vol. 39, nr. 3, 2006, p. 78. 

3. Tom Burns, op. cit., p. 108. 

STUDII DE CAZ 


Andreea lustina Tuzu 


Nicoleta Valeria-Grossu in slujba Serviciului 
Special de Informaţii şi a Securităţii. 
Reconsiderări biografice! 


Abstract. Nicoleta Valeria-Grossu is seen today in the Romanian society as a victim of the 
communist regime, as a symbol of resistance and anticommunist fight, as well as a model 
of morality and spirituality. This image is a result of her being a political prisoner (august 
1945 ; 1949-1953) and a voice of the postwar Romanian exile. The aim of this study is to 
reconstruct the biography of Nicoleta-Valeria Grossu, by bringing into attention an unknown 
side of it: the fact that she worked for the political police, the Securitate. The paper is 
mainly based on files from the National Council for the Study of the Securitate Archives 
(ACNSAS) about her, documents that debunk her existing biography and remove ambiguities 
and exaggerations about her life and work. The impact of these sources is significant, cre- 
ating a different image of her, other than the idealized one that she has today. 


Keywords: Nicoleta Valeria Grossu, informant, collaboration, Securitate, exile, espionage 


1. This work was supported by a grant of the Romanian National Authority for 
Scientific Research and Innovation, CNCS-UEFISCDI, project number 
PN-II-RU-TE-2014-4-0090. 


Introducere 


Studiul de fata aduce în atenţia cititorilor aspecte încă necunoscute din 
biografia Nicoletei Valeria-Grossu, nepoată pe linie maternă a lui Iuliu 
Maniu, fostă deţinută politică în închisorile şi lagărele de muncă comuniste 
şi un reprezentant al exilului românesc postbelic. 

Nicoleta Grossu este cunoscută în societatea românească de astăzi în 
primul rând ca o victimă a regimului comunist, ca urmare a faptului că a 
fost deţinută politică în perioada 1949-1953. Experienţa sa carcerală a fost 
prezentată de ea însăşi în paginile cărţii de memorii Binecuvântată fii, 
închisoare... În al doilea rând, aceasta este cunoscută şi pentru activitatea 
anticomunistă pe care a desfăşurat-o în Franţa, alături de soţul ei, Sergiu 
Grossu, după plecarea din România, în 1969. Totodată, Nicoleta Grossu 
este cunoscută şi prin intermediul filmului Binecuvdntatd fii, închisoare... , 
o ecranizare a cărţii sale, realizată de regizorul Nicolae Mărgineanu în 
20027. Pelicula aduce la lumină, încă o dată, imaginea de eroină a Nicoletei 


1. Cartea Binecuvântată fii, închisoare... : O fostă deținută politică din România 
vorbeşte a fost publicată la editura pariziană Plon, în 1976, la 7 ani după plecarea 
sa din România. Volumul a fost retipărit în 1977, 1978, 1983 şi tradus în limbile 
engleză, germană, italiană şi norvegiană. Varianta în limba română a apărut abia 
în 1997, la Editura Univers din Bucureşti, pentru ca un an mai târziu, în 1998, să 
fie publicată şi sub egida Editurii Duh şi Adevăr, iar în 2002 a fost retipărită de 
Editura Univers. O recenzie a acestui volum a fost realizată de Andreea Iustina 
Tuzu şi publicată cu titlul „Închisorile comuniste - între tortură şi ascensiune spi- 
rituală. Nicole Valéry-Grossu - Binecuvântată fii, închisoare...”, în Gaudeamus. 
Alma Mater Crisiensis, seria ştiinţe socio-umaniste, nr. III, an universitar 2015/2016, 
Editura Universităţii din Oradea, Oradea, 2015, pp. 365-367, disponibil online la 
adresa drive.google.com/file/d/0B 1ew4vn0d2TPT25TNXIuT3U5SGs/view, accesat 
pe 30.07.2016. 

2. În film, în rolul Nicoletei Grossu a fost actriţa Maria Ploae, alături de care au mai 
jucat actori precum Dorina Lazăr, Ecaterina Nazare, Maria Rotaru, Victoria Cociaş 
şi Iulia Lazăr. În anul 2003, în cadrul Festivalului Internaţional de Film de la 
Montréal, regizorul a câştigat pentru această ecranizare Premiul pentru cea mai 
bună contribuţie artistică şi Premiul Juriului Ecumenic, iar Maria Ploae a câştigat 
Premiul de interpretare feminină al Uniunii Cineaştilor din România. 

Grossu, de martir voluntar care n-a renunţat nici la credinţa sa şi nici la 
ceea ce i-a dictat conştiinţa în perioada regimului comunist, reliefând viaţa 
ei plină de momente de demnitate şi de dăruire faţă de semeni. Mai mult, 
viaţa şi activitatea Nicoletei Grossu s-au aflat şi printre preocupările lui 
Cicerone Ionitoiu, fost deţinut politic şi scriitor, care i-a realizat biografia!. 
Cu alte cuvinte, Nicoleta Grossu se bucură de o imagine idealizată, eroică, 
fiind percepută ca un simbol al rezistenţei şi luptei anticomuniste, precum 
şi ca un model spiritual şi moral. 

Ceea ce nu se cunoaşte din biografia ei în acest moment şi constituie 
subiectul studiului de faţă este faptul că, începând cu 1945 şi până în august 
1948, ea a fost colaboratoare a Serviciului Special de Informaţii (SSI), iar 
din 14 mai 1949 a devenit colaboratoare a Securităţii, până în 1969, când 
a plecat din România. În intervalul 1949-1969 a avut însă şi patru ani de 
întrerupere a colaborării, pe perioada cât a fost închisă. După eliberarea 
din închisoare, a reluat colaborarea cu Securitatea, pentru ca din 1956 să 
fie trecută la statutul de agent. Aşadar, Nicoleta Grossu a activat în cadrul 
unui serviciu de informaţii timp de 20 de ani (1945-1949; 1953-1969), 
fiind eficientă şi apreciată în munca informativă desfăşurată. A avut misi- 
uni importante şi iniţiative proprii în baza cărora a fost catalogată ca fiind 
pasionată, ataşată, eficientă, sinceră, cinstită, inteligentă şi bine pregătită 
profesional. 


1. Cicerone Ioniţoiu, Nicole Valery-Grossu. O lumină în bezna exilului, Fundaţia 
culturală „Memoria”, Bucureşti, 1997. Cartea este o biografie a acesteia, care 
prezintă, printre altele, experienţa sa carcerală, viata postdetentie, activitatea între- 
prinsă în Franţa, precum şi o selecţie a unor mesaje de condoleanţe adresate lui 
Sergiu Grossu, la decesul soţiei, în 1996. Printre cei care şi-au exprimat aprecierea 
fata de Nicoleta Grossu s-au numărat: mitropolitul Nicolae Corneanu, preotul 
Gheorghe Calciu-Dumitreasa, Remus Radina, Alexandru Ghika, Sanda şi Vlad 
Stolojan. 

2. Serviciul Special de Informaţii (SSI) a fost serviciul de informaţii externe al 
României, care, de-a lungul timpului, a suferit o serie de modificări la nivelul 
titulaturii. Precursorul său a fost Serviciul Secret, care în 1939 a fost redenumit 
SSI, nume ce s-a păstrat până la 30 august 1944. După această dată a trecut în 
subordinea Ministerului de Război, fiindu-i din nou modificat numele în Serviciul 
de Informaţii. A revenit la denumirea anterioară de SSI la 18 aprilie 1945, când a 
fost subordonat Preşedinţiei Consiliului de Miniştri şi organizat în două secţii: 
Secţia I Informaţii Externe şi Secţia a II-a Contrainformatii. Şi-a păstrat numele de 
SSI până la 2 aprilie 1951, când şi-a încheiat existenţa prin includerea sa în Direcţia 
Generală a Securităţii Statului ca Direcţia „A” Informaţii Externe. Informaţiile 
despre SSI au fost preluate din „Cronologia Structurilor de informaţii externe din 
România”, disponibil online la adresa : www.sie.ro/istoria.html, accesat pe 30.07.2016. 

Scopul lucrării de faţă este acela de a completa biografia Nicoletei 
Grossu cu un aspect extrem de important, şi anume legătura sa cu SSI şi 
cu Securitatea, în cadrul cărora nu a fost doar colaboratoare, ci şi agentă. 
Reconsiderarea biografiei sale, pe baze documentare noi, schimbă semni- 
ficativ imaginea despre viaţa şi activitatea ei. 

Sursele folosite pentru elaborarea studiului constau într-o măsură impor- 
tantă în materialele din arhiva CNSAS, create de Securitate, despre Nicoleta 
Grossu. Astfel, documentarea temei se bazează pe dovezi directe care atestă, 
în mod incontestabil, colaborarea sa cu SSI şi cu Securitatea. În categoria 
acestor materiale intră: angajamentul de colaborare scris şi semnat ; chi- 
tante semnate de aceasta cu numele conspirativ „Mary”, respectiv „Grety”, 
care indică suma şi scopul pentru care i-a fost oferită, îndeosebi pentru 
muncă informativă ; tabele cu indemnizaţii care i-au fost acordate ; rapoarte 
ale organelor de Securitate privitoare la anumite sume de bani oferite şi 
motivul ; raportul cu propuneri de abandonare a sa din reţea. De asemenea, 
dosarul conţine şi o serie de rapoarte ale organelor de Securitate despre 
misiunile pe care le-a avut Nicoleta Grossu, în perioada de colaborare atât 
cu SSI, cât şi cu Securitatea, precum şi caracterizările despre ea. Alte 
materiale constau în memorii scrise de mână şi semnate de Nicoleta Grossu 
în anii de după eliberarea din închisoare, în 1953, către ministrul de Interne, 
în care îşi prezenta statutul de colaboratoare şi situaţia materială grea, 
pentru care solicita anumite sume de bani. Surselor din arhiva CNSAS li 
se adaugă şi alte tipuri de materiale utilizate în elaborarea acestui studiu. 
Este vorba despre memoriile Nicoletei Grossu, biografia sa scrisă de 
Cicerone Ioniţoiu, precum şi alte volume care oferă tangential informaţii 
despre viaţa şi activitatea ei. 

Din punct de vedere metodologic, lucrarea de faţă este un demers de 
microistorie. Printr-o analiză la „microscop” şi printr-un studiu intensiv, 
aprofundat al materialului documentar, lucrarea de fata evidenţiază un 
destin individual din timpul regimului comunist din România. Cercetarea, 
bazată pe reducerea scalei de observaţie a perioadei comuniste, nu este însă 
o generalizare a modului în care evolua destinul unui individ în perioada 
respectivă, dar, în anumite condiţii, ar putea servi la dezvăluirea unui 
context mai larg. Prin urmare, analizarea biografiei Nicoletei- Valeria 
Grossu este un mod de a reconstrui istoria a două epoci, de dinainte şi de 


1. Din punct de vedere teoretic, lucrarea de fata face apel la abordarea lui Giovanni 
Levi asupra microistoriei ; vezi Giovanni Levi, „On microhistory”, în Peter Burke, 
New perspectives on historical writing, Polity Press, Cambridge, 1991, pp. 93-113. 

după 1948, a raporturilor existente între cercurile diplomatice străine şi a 
mediului politic românesc la finalul celui de-al Doilea Război Mondial şi, 
nu în ultimul rând, a modalităţii în care regimul comunist s-a raportat la 
cultele religioase şi la liderii acestora. 

Studiul este structurat cronologic, concentrându-se, în cea mai mare 
parte, asupra perioadei cuprinse între anii 1945 şi 1974. Acest lucru se 
datorează în primul rând faptului că materialele create de Securitate din 
arhiva CNSAS în legătură cu Nicoleta Grossu nu sunt declasificate după 
anul 1974, ultimul document referitor la aceasta fiind un raport cu propu- 
neri de abandonare a sa din reţea. În al doilea rând, scopul studiului este 
acela de a prezenta o latură necunoscută a Nicoletei Grossu şi anume rela- 
tia sa cu serviciile de informaţii române, SSI şi Securitatea. Deşi lucrarea 
se concentrează asupra anilor 1945-1974, pentru a o prezenta cititorului pe 
Nicoleta Grossu, vom începe prin a oferi câteva date din biografia ei refe- 
ritoare la originea socială, studii şi activitatea profesională. Deoarece 
constituie un element crucial pentru biografia sa, vom discuta şi implicarea 
ei în viaţa politică românească, precum şi activitatea desfăşurată în cadrul 
PNT. Apoi a fost abordat palierul principal al studiului prin prezentarea 
relaţiei de colaborare a Nicoletei Grossu cu SSI şi Securitatea. Deoarece 
legăturile sale cu Securitatea au fost întrerupte în perioada 1949-1953, fiind 
arestată, am detaliat atât contextul arestării, cât şi pe cel al eliberării sale 
din închisoare. Ulterior am analizat relaţia sa de colaborare cu Securitatea. 
Întrucât un alt moment important din biografia Nicoletei Grossu este ple- 
carea în Franţa, relevat diferit de documentele din arhiva CNSAS faţă de 
cum este cunoscut în literatura istorică, acesta a fost, la rându-i, abordat. 
Ultima parte a lucrării surprinde două aspecte importante, primul referitor 
la modul în care s-a raportat Securitatea la ea după plecarea din ţară, în 
1969, iar celălalt, referitor la activitatea desfăşurată de Nicoleta Grossu în 
Franţa, surprinsă, în cea mai mare măsură, din surse secundare, ca urmare 
a nedeclasificării materialelor de după 1974 din arhiva CNSAS. 


Nicoleta Valeria-Grossu - scurtă biografie 


Nicoleta Valeria-Grossu (1919-1996), fostă Bruteanu, cunoscută ca publi- 
cistă sub numele de Nicole Valery, s-a născut pe 4 iulie 1919, la Turnu 
Măgurele. Arborele ei genealogic, atât pe linie maternă, cât şi paternă, 
include nume importante din istoria ţării. Din partea mamei, Sofia, îl aflăm 
pe Iuliu Maniu, bunicul Sofiei fiindu-i unchi. Între antecesorii bunicului 

mamei îi regăsim şi pe: Laurenţiu Man, înnobilat în anul 1700 de împă- 
ratul habsburgic pentru actele de vitejie în lupta împotriva turcilor, la Zenta, 
in 1697 ; pe iluministul Iosif Mehesi, unul dintre autorii memoriului „Supllex 
Libellus Valachorum”, din 1791 ; precum şi pe Simion Bărnuţiu, filosof, pro- 
fesor, unul dintre organizatorii şi conducătorii Revoluţiei Române de la 1848 
din Transilvania. Din partea tatălui, Francisc-Eufrosin Bruteanu, îl regăsim 
pe Nicolae Muste, un vestit cronicar căruia Mihail Kogălniceanu i-a atribuit 
Letopiseţul Ţării Moldovei (1662-1729, de la Dabija Vodă la Mihail Racovita)!. 

Nicoleta Grossu a absolvit şcoala primară în Braşov, urmând în acelaşi 
timp şi Conservatorul, clasa de pian. Liceul („Ion Heliade Rădulescu”) l-a 
făcut la Bucureşti, în paralel cu Academia de Muzică, cursul de pian şi 
pedagogie, pe care a absolvit-o la vârsta de 17 ani. A studiat în oraşe dife- 
rite prin prisma mutării serviciului tatălui ei”. Privind retrospectiv asupra 
sa la vârsta respectivă, Nicoleta Grossu afirma că a fost 


o elevă bună, premiată în clasă şi de câteva ori pe liceu. Mă ocupam serios de 
muzică, studiam la pian conştiincios. Luam lecţii particulare de engleză şi 
franceză. Am avut o adolescenţă foarte activă. Eram ocupată tot timpul ; dimi- 
neata cu şcoala, după masă cu conservatorul şi studiul la pian, apoi lecţiile. Pe 
lângă aceasta, mai dădeam şi lecţii de pian, pentru a avea banul meu’. 


După absolvirea liceului, în 1938, s-a înscris la Facultatea de Drept din 


Bucureşti. Deşi a avut o copilărie „liniştită, îmbelşugată, fără evenimente 


importante ie după primul an, pe care îl urmase „cu multă regularitate na. 


1. Pentru mai multe date biografice, vezi Cicerone Ionitoiu, op. cit., pp. 16-17, şi 
Nicole Valéry-Grossu, op. cit., p. 225. 

2. Tatăl, Francisc-Eufrosin Bruteanu, a fost ziarist până la vârsta de 35 de ani, după 

care, până la 55 de ani, a fost director al Băncii Generale din Bucureşti. Ulterior 

demisionării din această funcție, a lucrat în cadrul mai multor societăți industriale 

din zona Braşovului. Din punct de vedere politic, a fost înscris in PNT, însă nu a 

activat niciodată, în 1933 dandu-si demisia. Mama, Sofia Dicu, era casnică si o 

„maniacă religioasă”, frecventând diferite secte, alegând in cele din urmă Biserica 

Protestantă aflată sub protecţia Misiunii Norvegiene-Suedeze. În ceea ce priveşte 

politica, nu era deloc preocupată de acest mediu, „pretinzând că politica ei este cea 

a lui Hristos”. Informaţii în conformitate cu datele din autobiografia Nicoletei 

Valeria Bruteanu, din 14 august 1948, Arhiva Consiliului Naţional pentru Studierea 

Arhivelor Securităţii (în continuare ACNSAS), fond Reţea, dosar nr. 292261, 

ff. 14-18. 

ACNSAS, fond Reţea, dosar nr. 292261, f. 15. 

Ibidem. 

5. Ibidem. 


A U 

remarcându-se printre colegi, facultatea a început să „şchioapete ”1 iar viata 


ei s-a schimbat radical. Mama sa era casnică. Singurul care avea un loc de 
muncă era tatăl, însă în 1939 a rămas fără serviciu. Din acest motiv, 
Nicoleta Grossu a fost nevoită să se angajeze pentru a-şi întreţine familia. 
S-a angajat la Societatea Generală de Gaz şi Electricitate din Bucureşti, 
unde a activat în perioada 1939-1942, ulterior angajându-se ca functionara 
la o societate comercială (Palliax), până la 23 august 1944. De perioada 
celei de-a doua angajări se leagă şi interacţiunea sa cu politica, până atunci 
mărturisind că „habar n-aveam ceea ce înseamnă [...] n-am avut nici preo- 


cupări şi nici activitate politică. Nu eram deloc pregătită sau documentată”?. 


Începutul activităţii politice 


Interesul Nicoletei Grossu pentru politică şi dorinţa de implicare în acest 
domeniu au venit ca urmare a discuţiilor purtate, de-a lungul anilor 
1942-1944, de colegii săi de la societatea Palliax, în special de o verişoară 
a ei, Elena Economu, şi asociatul acesteia, Jean Leibovici, cel din urmă 
invitând-o şi în familia lui, căreia i se alăturau şi alţi prieteni şi unde se 
discuta numai politică. Drept urmare, a dorit să se implice în viaţa politică, 
înscriindu-se în PNT, decizie pe care a explicat-o astfel: 


Tot ascultând, au început să mă intereseze problemele politice. Într-o bună zi, 
a început să circule zvonul că Maniu şi cu un grup de comunişti şi socialişti 
lucrează pentru a răsturna pe Antonescu. M-am sfătuit cu prietenii mei, Leibovici, 
care nu erau comunişti, dar îi simpatizau pe aceştia şi le-am spus că aş vrea şi 
eu să lucrez în aşa-zisa rezistenţă. Ei mi-au atras atenţia că e foarte periculos. 
Eu totuşi nu m-am lăsat şi în august 1943 m-am prezentat la Maniu, el fiind 
singurul la care puteam ajunge şi care să-mi fi acordat încredere, deoarece 
mama mea se înrudea cu el. În ziua in care m-am prezentat, m-a şi angajat ca 
să-i ascult emisiunile engleze şi americane în limba franceză şi engleză şi să-i 


1. Ibidem. În ceea ce priveşte studiile sale universitare, documentele din arhiva CNSAS 
nu conţin însă informaţia că Nicoleta Bruteanu a absolvit Conservatorul Regal de 
Muzică, aşa cum este menţionat în volumele care o vizează şi pe ea. Este vorba 
despre Cicerone Ionitoiu, op. cit., pp. 18-19; Nicole Valéry-Grossu, op. cit., p. 225; 
Mihai Pelin, Opisul emigrației politice. Destine in 1222 de fişe alcătuite pe baza 
dosarelor din arhivele Securității, Editura Compania, Bucureşti, 2002, p. 156. 
Arhiva CNSAS a reţinut doar studiile sale de drept, începute la Facultatea de Drept 
din Bucureşti. Nu există însă informaţii dacă acestea au fost finalizate sau nu. 

2. ACNSAS, fond Reţea, dosar nr. 292261, ff. 15-16. 

aduc zilnic ştirile. Am făcut operaţia aceasta până în aprilie 1944. [...] dupa 
23 august am fost imediat angajată ca redactor la Dreptatea (27 august). Maniu 
avea o mare simpatie pentru mine, mă duceam să-l văd cel puţin de 2 ori pe 
săptămână, după 23 august 1944, şi mă retinea cat mai mult posibil la el in 
birou’. 


Cu alte cuvinte, prima interacțiune a Nicoletei Grossu cu Iuliu Maniu, 
după cum a consemnat în autobiografia dată la SSI, la 14 august 1948, a 
avut loc în august 1943, în cartea sa notând însă că s-a alăturat PNT încă 
din 1942: „Am urmat PNT-ul cu speranța că, în scurt timp, opresiunea 
sovietică va fi înlăturată si că aliații ne vor ajuta, după cum ne făgăduiseră, 
să ne eliberăm tara de ruşinoasa ocupaţie a comuniştilor sovietici”?. 

Imediat după 23 august 1944, când PNT a ieşit din clandestinitate, iar 
organul său de presă, Dreptatea, a reapărut, Nicoleta Grossu a intrat în 
colectivul de redacție al acestei gazete politice, publicând articole sub 
semnătura Coleta Bruteanu. Din februarie 1945 a fost mutată de la Dreptatea 
la Biroul de presă pentru străinătate al PNT, condus de Vasile Serdici. În 
iunie 1945, Nicoleta Bruteanu a demisionat din PNT, cand, conform auto- 
biografiei menționate mai sus, a invocat motiv de boală. Despre acest 
moment însă, în cuprinsul aceluiaşi document, Nicoleta Grossu susținea că 
adevăratul motiv era faptul că urma să se înscrie în Partidul Comunist, 
convinsă să facă acest lucru de căpitanul Louis E. Madison? din cadrul 


1. Ibidem, f. 16. 

2. Nicole Valéry-Grossu, op. cit., p. 18. 

3. Louis E. Madison (1914-2008) a lucrat în cadrul Departamentului Muncii. În tim- 
pul celui de-al Doilea Război Mondial a activat în Office of Strategic Services 
(OSS - înfiinţat la 13 iunie 1942 şi desfiintat la 20 septembrie 1945) şi a fost trimis 
la post in Italia, apoi in România. Seful său, colonelul Walter Ross (ofiter OSS, 
şeful serviciului american de informaţii), a afirmat despre acesta că ar fi avut una 
dintre cele mai importante contribuţii ale ofiţerilor repartizaţi la staţia OSS din 
România. Pentru activitatea sa, a fost decorat la Misiunea Militară Americană din 
România. Pentru mai multe informaţii despre Louis E. Madison, vezi Sorin Aparaschivei, 
Spionajul american în România (1944-1948), Editura Militară, Bucureşti, 2013, p. 80; 
George Cristian Maior (coord.), Spion pentru eternitate : Frank Wisner. O poveste 
tristă de spionaj despre un om care a crezut că poate schimba lumea, Editura RAO, 
Bucuresti, 2014, pp. 19, 71, 87. Pot fi consultate şi studiile lui George Maior 
publicate in Revista de Științe Politice şi Relaţii Internationale, „Primele operaţiuni 
ale agenţiilor americane de intelligence în sud-estul Europei. Studiu de caz: Office 
of Strategic Services în România”, disponibil în format PDF accesând link-ul următor : 
http : //revista.ispri.ro/wp-content/uploads/2012/09/47-60Maior_47-60Maior6.pdf, 
şi „Operaţiunea Hammerhead. Activitatea informativă a lui Frank Wisner în România”, 

Misiunii Militare Americane. După spusele sale, pe acesta l-a cunoscut în 
1945, descriindu-l drept „un om cu preocupări şi idei de stânga”. Mai mult, 
aprecia faptul că Madison avea multe legături în lumea politică din Bucureşti, 
susţinând că „era foarte indiferent faţă de national-taranisti, pe care-i con- 
sidera antidemocrati”. Despre interacţiunea cu el, Nicoleta Grossu a susti- 
nut că „în tot timpul” cât a lucrat la Biroul de presă pentru străinătate al 
PNT, Madison a „implorat-o” să părăsească acest partid şi, implicit, locul 
de muncă, asigurând-o că este „un partid putred şi nedemocrat”. De ase- 
menea, despre el Nicoleta Grossu a consemnat şi faptul că a sfătuit-o să se 
înscrie în Partidul Comunist, argumentându-i acţiunea prin faptul că mem- 
brii acestui partid „sunt singurii luptători acceptabili şi a căror politică este 
cea de viitor”. După cele scrise de ea, pe acest fond a demisionat în luna 
iunie din cadrul Biroului de presă pentru străinătate al PNT, invocând motiv 
de boală: „Madison pretindea să mă odihnesc puţin, între timp, el să se 
gândească unde şi cum să intru în Partidul Comunist. Evident că eram de 
părerea lui, care reuşise să mă convingă”. 

Însă în august 1945 a fost arestată timp de o lună, „din senin”?, şi închisă 
în penitenciarul Malmaison din Bucureşti pentru că elaborase un manifest 
anticomunist pe care îl distribuise prin oraş. Motivul n-a fost însă unul real, 
ci fusese o înscenare pregătită de o colegă de la Dreptatea, pe care o găzduia 
în casa părinţilor săi, şi de soţul acesteia, care fusese arestat de autorităţile 
comuniste”. A fost eliberată, după cum mărturiseşte în cartea sa, în urma 
unor intervenţii pe lângă Ana Pauker ale unor membri ai Comisiei Aliate 
de Control, la momentul eliberării fiind aşteptată in fata închisorii Malmaison 
de o limuzină cu steag american“. După eliberare, s-a reinscris în PNT, 


persuadată de un grup [...] şi să lucrez cu acest grup contra partidului. [...] Am 
acceptat imediat şi am început activitatea, care a constat, mai întâi, în a mă 
reintroduce în partid. A fost cam greu deoarece unii din membri nu aveau 
încredere în mine. Se zvonise că sunt agentă a Sigurantei. Cu multă greutate 
am reuşit să intru. 


disponibil online la adresa: http: //revista.ispri.ro/wp-content/uploads/2012/09/ 
11-25-George-Maior.pdf, accesate pe 28.07.2016. 

1. ACNSAS, fond Reţea, dosar nr. 292261, f. 17. 

2. Ibidem. 

3. Mai multe informaţii despre contextul arestării, respectiv al eliberării din 1945, în 
Nicole Valéry-Grossu, op. cit., pp. 18-30, şi Cicerone Ionitoiu, op. cit., pp. 25-29. 

4. Nicole Valéry-Grossu, op. cit., pp. 29-30. 

5. ACNSAS, fond Retea, dosar nr. 292261, f. 17. 

Nu se cunosc alte informaţii despre aspectele de mai sus, însă cert este 
că Nicoleta Grossu a fost acceptată in PNT, unde şi-a reluat activitatea de 
până la momentul demisiei din cadrul Biroului de presă pentru străinătate 
al PNT (februarie-noiembrie 1946). Ulterior, până în martie 1947, a acti- 
vat la Secretariatul General al lui Nicolae Penescu, după această dată 
revenind, până în iunie 1947, la Biroul condus de Vasile Serdici. Despre 
prezenţa şi activitatea Nicoletei Bruteanu pe lângă Iuliu Maniu, Cicerone 
Ioniţoiu a notat în biografia ei, printre altele, două evenimente importante, 
ambele din 1946: prezenţa sa alături de Maniu, la 10 mai 1946, în momen- 
tele în care el era audiat ca martor în procesul intentat mareşalului Antonescu, 
Şi implicarea sa ca „agent electoral” al PNT în campania electorală din 
noiembrie 1946, când s-a deplasat în satele şi comunele din judeţul Târnava 
Mare. 

Revenim însă asupra anului 1945 datorită importanţei deosebite pe care 
o are în biografia Nicoletei Grossu, fiind anul din care biografia ei cunos- 
cută până la acest moment începe să sufere modificări fundamentale. 


Recrutarea sa de către Serviciul Special de Informaţii 
şi colaborarea cu Securitatea 


În 1945, fără a se cunoaşte însă şi luna, Nicoleta Grossu a fost recrutată 
ca informatoare de organele Serviciului Special de Informaţii (SSI), datorită 


gts pe’ 


şi de a fi infiltrata pe lângă unii funcţionari ai legatiilor capitaliste din Bucuresti” ’. 


Despre contextul recrutării sale nu există multe informaţii. Din documente 
reiese că a fost recrutată de colonelul SSI Petre Petrescu, prin intermediul 
lui Niki Burileanu?, pe care Nicoleta Grossu îl „ştia colaborator al serviciului 


1. Ibidem, f. 3. Informaţia este susţinută într-o serie de documente din dosarul său de 
reţea, cum ar fi: Raport cu propuneri de reluare a legăturilor cu informatoarea 
„Grety” din statul „Fira”, din 6 martie 1972 (ibidem, f. 108.) ; Raport cu propuneri 
de abandonare a informatoarei „Grety”, din 29 ianuarie 1974 (ibidem, f. 2.). 

2. Niki Burileanu a fost cumnatul dramaturgului Eugen Ionescu, fratele soţiei sale, 
Rodica Burileanu (de profesie avocat, cu care Eugen Ionescu s-a căsătorit în 1936). 
Aceştia erau copiii lui Mihail Burileanu, directorul ziarului Ordinea. Niki Burileanu 
a fost deţinut politic, apoi informator, fiind „un îndelungat colaborator” al Securităţii, 
care l-a folosit pentru „influențarea pozitivă” a lui Eugen Ionescu. Aceste informa- 
tii se regăsesc în articolul lui Liviu Taranu, „Contribuţii la o biografie: Eugen 
Ionescu în dosarele Securităţii”, Magazin Istoric, nr. 11, 12 (512, 513)/noiembrie, 

de informaţii sovietic” şi căruia i-ar fi oferit în 1945 informaţii despre 
PNT!. Al doilea aspect - deşi informaţiile nu provin din cuprinsul unui 
document oficial, aşa cum a fost cazul datelor de mai sus, ci din textul unei 
ciorne-raport din 4 februarie 1969 - este faptul că Nicoleta Grossu a fost 
recrutată pentru NKVD, prin SSI. Cu privire la acest lucru, se menţiona 
doar faptul că ea lucra prin Goriceavric, iar uneori direct cu Zudov?. Alte 
detalii referitoare la procesul de recrutare, legături cu persoane înrolate în 
SSI sau în NKVD nu există în dosarul său. Este menţionat numele unei 
singure persoane, cea care a recrutat-o şi cu care a rămas ulterior în con- 
tact: colonelul Petre Petrescu. În dosarul său nu există însă un angajament 
semnat de ea la momentul recrutării sau un alt document care să ateste 
acest lucru, ci doar referiri la momentul în cauză. Un angajament scris al 
Nicoletei Grossu există, însă acesta a fost semnat 4 ani mai târziu, la 14 mai 
1949, la Securitate. În ceea ce priveşte numele ei de cod, în dosar apare 
atât numele conspirativ „Mary”, cât şi „Grety”. 

Despre colaborarea cu SSI, Nicoleta Grossu a notat într-un memoriu 
adresat ministrului de Interne, Alexandru Drăghici, pe care l-a redactat pe 
20 octombrie 1958, faptul că „înrolarea în serviciul de contrainformaţii nu 
a fost pornită nici din interese băneşti, nici din teamă, ci a fost sinceră, din 
convingerea că activez şi militez pentru cea mai înaltă şi curată cauză”?. 
Colaborarea Nicoletei Grossu cu SSI, respectiv cu Securitatea a avut loc 
din 1945 până la cea de-a doua sa arestare, în august 1949. După eliberare, 
în 1953, a reluat colaborarea cu instituţia comunistă, aspect asupra căruia 
ne vom opri mai târziu. Până atunci însă se impun câteva completări refe- 
ritoare la colaborarea ei din perioada 1945-1949, despre care ea însăşi nota 
în cuprinsul aceluiaşi memoriu faptul că până în anul 1949 activitatea i-a 
fost „neîncetată, neprecupeţită, plină de avânt şi încununată de succese”?. 

În angajamentul Nicoletei Grossu de a deveni informatoare a Securităţii, 
scris de mână şi semnat la data de 14 mai 1949, se angaja să: comunice 
serviciului adresa ori de câte ori cea comunicată anterior se modifica ; 
comunice serviciului tot ceea ce i-ar fi atras atenţia ca fiind sau putând fi 
dăunător statului sau în interesul serviciului ; stea la dispoziţia serviciului 


decembrie 2009, pp. 15-19, 43-48, disponibil online la adresa www.cnsas.ro/ 
documente/istoria_comunism/studii_articole/personalitati_in_vizor/Eugen %20 
Ionescu.pdf, accesată pe 25.07.2016. 
ACNSAS, fond Reţea, dosar nr. 292261, f. 311. 
Ibidem, f. 152. 
Ibidem, f. 266. 
Ibidem, f. 265. 

în orice clipă ar crede de cuviinţă să apeleze la ea; păstreze secretul acti- 
vităţii sale trecute şi prezente’. De la momentul recrutării, în 1945, şi până 
în august 1949, când a fost din nou arestată, după cum relatează ea, „negă- 
sindu-i-se mapa anexă”?, a furnizat materiale precum : documente în ori- 
ginal şi copii de la conducerea PNT, mai ales corespondenţa secretă a lui 
Iuliu Maniu cu diferite persoane şi, in special, cu unii diplomaţi; date 
despre activitatea PNŢ?. Pe lângă acestea, Nicoleta Grossu a avut în peri- 
oada 1945-1949 două misiuni importante : prima, pe lângă căpitanul Louis 
E. Madison de la Misiunea Militară Americană din Bucureşti, între 1945 
şi 1946; a doua, pe lângă ziaristul turc Karaburcak Cemal Îhsan, între anii 
1947 şi 1949, deşi ea a susţinut în autobiografia dată la SSI pe 14 august 
1948 faptul că a colaborat cu el până la plecarea lui în Turcia, la 12 apri- 
lie 1948*. În ordine, între 1945 şi 1946 Nicoleta Grossu a fost dirijată pe 
lângă căpitanul Louis E. Madison de la Misiunea Militară Americană din 
Bucureşti, despre care a oferit o serie de informaţii, îndeosebi despre legă- 
turile lui cu Belu Zilber şi discuţiile dintre aceştia, informaţii pe care le-a 
tradus, dactilografiat şi predat colonelului Petrescu Petre, cel care o recru- 
tase>. Timp de un an, Nicoleta Grossu s-a întâlnit cu căpitanul Louis E. 
Madison, despre care documentele Securităţii au reţinut următoarele : 


În această perioadă, cpt. Madison Louis i-a povestit că este comunist şi că face 
parte din Partidul Comunist din SUA. Tot în această perioadă cpt. Madison 
Louis prin discuţii s-a interesat de activitatea PNT şi mergând la plimbare in 
afara oraşului, a folosit-o în discuţiile cu unii ţărani despre cum este privit 
regimul actual, diferitele reforme, dacă sunt ruşi prin acele regiuni etc.°. 


În baza acestor informaţii, colonelul SSI Petrescu Petre „a luat legătura 
direct cu cpt. Madison Louis, care s-a lăsat cooptat şi a furnizat, scurt timp, 
unele date privitor la activitatea de spionaj a Misiunii Militare Americane 
din Bucuresti”’. Totuşi, informaţiile oferite de căpitanul Louis E. Madison 


n-au fost folositoare, aspect pe care Direcţia I a SSI l-a reţinut astfel: 


. Ibidem, f. 7. 

. Ibidem, f. 3. 

. Ibidem, ff. 3-5. 
. Ibidem, f. 17. 
. Ibidem, f. 311. 
. Ibidem. 

. Ibidem. 

Părerea Direcţiei I-a este că cpt. Madison Louis, ca ofiţer al serviciului de 
spionaj american, a dus o acţiune de dezinformare a organelor care l-au coop- 
tat. Considerăm că scopul de bază al activităţii cpt. Madison Louis era acela 
de a acţiona asupra unor conducători din acea perioadă a PMR. Exemplu, 
legăturile strânse pe care le-a avut cu Zilber Belu şi intenţiile sale cu Lucrețiu 
Pătrăşcanu, pe care intenţiona să-l promoveze ca ministru al RPR la Londra 
sau New York!. 


Despre ziaristul turc, Karaburcak Cemal Ihsan, suspectat de activitate 
de spionaj pe teritoriul României, Nicoleta Grossu a raportat organelor SSI 
ceea ce remarca din activitatea lui?. Despre interacţiunea sa cu acesta, 
organele SSI au notat, într-un referat din 10 februarie 1947, elaborat în 
urma verificării ei, faptul că: 


Nicoleta Bruteanu este în legături amoroase cu Karaburcak, corespondentul de 
presă turcă Anatolia, cu care se întâlneşte aproape zilnic şi, de multe ori, îşi 
petrece nopţile la el acasă. [...] poate fi văzută foarte des printre coresponden- 
tii de presă străină care frecventează hall-ul şi barul hotelului Athénée Palace, 
fiind introdusă în cercul lor de către Karaburcak. În ultimul timp, Karaburcak 
se arată cam obosit de această legătură, căutând un motiv pentru a se scăpa de 


ea’. 


Misiunile Nicoletei Grossu în cadrul SSI, respectiv al Securității din 
intervalul 1945-1949 au fost clare, iar informațiile furnizate de ea au fost 
apreciate, fiind catalogate drept „importante ie »pretioase”> şi de „valoare me 
Asadar, in paralel cu o buna parte din perioada de colaborare cu SSI, 
Nicoleta Grossu a fost, după cum am menţionat anterior, membru PNT, 
redactor la ziarul Dreptatea, a activat în cadrul Biroului de presă pentru 
străinătate al PNT, precum şi la Secretariatul General al lui Nicolae Penescu. 
Între aprilie şi 28 iulie 1948 n-a avut serviciu, însă ulterior s-a angajat la 
Legația Suediei la Bucuresti ca traducătoare din limba română în limba 
franceză : „Sunt bine văzută. Lucrez direct cu ministrul, care e foarte 
mulţumit de felul în care îi satisfac cerinţele”. Ea a lucrat la Legația Suediei 


Ibidem. 

Ibidem. 

Ibidem, f. 352. 
Ibidem, f. 3. 
Ibidem, f. 33. 
Ibidem, f. 83. 
Ibidem, ff. 17-18. 

până in august 1949, cand se pare că a fost concediată din cauza faptului 
că ar fi fost bănuită de unii funcţionari ai Legatiei că era agent a SSI’. Nu 
se cunoaşte însă când şi ce fel de informaţii aflaseră cei de la Legatia 
Suediei: că Nicoleta Grossu fusese, in perioada 28 iulie (cand s-a angajat 
aici) - 30 august 1948 (când s-a înfiinţat Securitatea), în acelaşi timp, 
informatoare a SSI şi traducătoare la sediul Legatiei sau numai faptul că era, 
la acel moment, informatoare a Securităţii. Ori despre ambele colaborări. 

Se pare că a fost concediată de la Legaţia Suediei chiar în luna în care 
a fost arestată de organele de Securitate. Nu se ştie însă ziua exactă în care 
Legația a renunţat la serviciile sale. Cert este doar că arestarea a avut loc 
pe data de 24 august 1949. În orice caz, timpul dintre cele două evenimente 
a fost unul foarte scurt, de câteva zile. 


Perioada de detenţie (1949-1953) 


Noua arestare a Nicoletei Grossu a fost de data aceasta pentru 4 ani, august 
1949 - august 1953. Ea a fost închisă in penitenciarele şi lagărele de muncă 
forţată Malmaison, Mislea, Târgşor, Canalul Dunăre - Marea Neagră, 
Ferma Roşia, Ghencea şi Ferma Bragadiru. Despre anii de detenţie a scris 
în cartea sa de memorii Binecuvântată fii, închisoare..., în paginile căreia 
a dezvăluit metodele de tortură fizică şi psihică utilizate în penitenciarele 
comuniste ale sfârşitului anilor '40 şi începutul anilor '50, precum şi moda- 
lităţile de rezistenţă şi supravieţuire în detenţie : 


Gândul că Dumnezeu mă are în paza Sa imi era nespus de drag; ideea că El 
mă adusese aici ca să aflu puterea căinţei şi a iertării mă făcea să nu doresc să 
fiu eliberată, căci simţeam că mai aveam încă multe de învăţat şi de făcut?. 


Nicoleta Grossu a făcut unele aprecieri despre experienţa carcerală şi 
în cuprinsul unui memoriu din 20 octombrie 1958 adresat ministrului de 
Interne, perioadă pe care a descris-o într-un mod cu totul diferit faţă de cel 
din cartea sa. În esenţă, în cuprinsul acestui material şi-a pornit argumen- 
tatia de la faptul că în închisoare a avut „cea mai corectă atitudine”, în 
ciuda faptului că se ştia nevinovată. Pe acest fond, ea a susţinut faptul că 
nu şi-a manifestat în nici un moment revolta şi nici n-a încercat să se 


1. Ibidem, ff. 3-5. 
2. Nicole Valéry-Grossu, op. cit., p. 63. 

deconspire faţă de organe diferite ale MAI, „care făceau oarecare cercetări”. 
Mai mult, Nicoleta Grossu a afirmat că a păstrat secretul asupra adevăratei 
sale identități, cu toate că interesul ei era acela de a fi eliberată. Alegând 
să procedeze astfel, ea a subliniat faptul că şi-a asumat să poarte „pecetea 
de membru al PNT”, calitate în care menţiona că fusese ridicată de acasă 
în 19491. 

În ceea ce priveşte motivul arestării, informaţii se regăsesc atât în 
memoriile sale, cât şi în dosarul de reţea. Bineînţeles că şi în acest caz cele 
două versiuni diferă. În cartea ei, Nicoleta Grossu a notat, pe rând, răs- 
punsurile pe care le-a dat atunci când a fost întrebată de ce a fost arestată 
în timpul unei anchete la Malmaison, iar apoi într-un dialog cu directoarea 
închisorii Mislea. În primul caz, ea a reţinut următoarea explicaţie : „Nu 
mi s-a comunicat motivul arestării. Am fost ridicată acum câteva zile, când 
mi s-au dat asigurări că voi lipsi de acasă vreo două ore, timp în care tre- 
buia să merg la Miliție să dau o declaraţie. Asta e tot ce ştiu”?. În cel de-al 
doilea caz, răspunsul a fost diferit, arătând că activitatea politică desfăşu- 
rată a fost principala cauză a arestării : 


M-au arestat la 24 august. Mi-au pus întrebări despre activitatea dusă de mine 
în cadrul PNT în vremea guvernării naziste şi, după aceea, până la suprimarea 
partidului. Deci ai fost ţărănistă? Dovadă este că mă aflu aici. Dacă aş fi 
renunţat la părerile mele, n-aş fi fost arestată ! [...] vă mărturisesc că am lăsat 
politica la poarta închisorii. Fiecare lucru la timpul lui. Stând singură în celulă, 
am avut norocul să înţeleg că în viaţă există cauze cărora merită să li te con- 
sacri; pentru mine, singura cauză pentru care merită să lupti este cauza creştină. 
Sunt ortodoxă. M-am convertit înainte de a intra în închisoare şi, de atunci, 
sunt hotărâtă să consacru întreaga energie a tinereţii mele lui lisus, Domnul 
nostru, al tuturor. [...] Am fost adusă aici de politică, dar ea nu mai are asupra mea 
nici o putere. Prin credinţa mea în Dumnezeu, mă consider acum o fiinţă noua’. 


Dosarul de reţea conţine însă mai multe detalii referitoare la motivul 
adevărat al arestării sale. Cu excepţia a două documente, materialele refe- 
ritoare la acest aspect susţin faptul că: „[...] în 1949, organele SSI, respec- 
tiv fostul colonel Petrescu, fără nici un temei, a internat-o în colonie de 
muncă, pe timp de 4 anif, [...] deşi a colaborat cinstit şi fără rezerve cu 


ACNSAS, fond Reţea, dosar nr. 292261, ff. 265-266. 
Nicole Valéry-Grossu, op. cit., p. 35. 

Ibidem, pp. 92-95. 

ACNSAS, fond Retea, dosar nr. 292261, f. 33. 

organele SSI”. Însăşi Nicoleta Grossu, în cuprinsul memoriului adresat la 
20 octombrie 1958 ministrului de Interne, afirma că „între anii 1949-53, 
în mod cu totul neînțeles de mine, chiar şi până astăzi, am fost reţinută in 
diferite penitenciare şi colonii de muncă”?. 

Există totuşi în dosar două documente în cuprinsul cărora se precizează 
motivul arestării, care diferă însă de la un material la altul. Un prim docu- 
ment susţine faptul că „la baza acestor propuneri iniţiate de colonelul 
Petrescu Petre n-a existat nici un temei în afara faptului că cei enumerati 
mai sus (printre care şi el) au avut legături intime cu Bruteanu Nicoleta, 
iar pentru a nu se descoperi aceste fapte s-a trecut la arestarea ei”*. În 
schimb, cel de-al doilea document, deşi nu este unul oficial, precum cel 
anterior, ci doar un raport-ciornă, relevă faptul că Nicoleta Grossu ar fi 
fost arestată întrucât s-a dovedit a fi „incorectă (hapsână) iii Aparent, a fost 
catalogată astfel în contextul primirii unei locuinţe de la organele de 
Securitate, fără a fi precizate însă şi alte detalii. Singura apreciere pe care 
o putem face cu privire la acest moment derivă din însemnătatea cuvântu- 
lui care se foloseşte în dreptul ei - „hapsână”. Ținând cont de această 
caracterizare şi de modul în care a interactionat cu Securitatea după elibe- 
rarea sa din închisoare, s-ar putea crede că s-a arătat nemulțumită de 
locuinţa primită, ridicând o serie de pretenţii. Sau poate că ea însăşi soli- 
citase o locuinţă, lucru care a deranjat. Revenind, cel de-al doilea material 
mai preciza faptul că reținerea Nicoletei Grossu s-a făcut din dispoziţia lui 
Zudov, al cărui nume apare în contextul recrutării ei pentru NKVD, prin 
SSI, menţionându-se unele contacte directe cu acesta. Adevăratul motiv al 
arestării este însă pus sub semnul întrebării, documentele de arhivă neofe- 
rind răspunsuri clare. Totuşi, cea de-a doua variantă este mai plauzibilă 
faţă de cea pusă pe seama încercării ca prin arestarea sa să se ascundă 
relaţia intimă pe care ar fi putut-o avea cu colonelul care o recrutase, Petre 
Petrescu. 

Un lucru este însă cert. Nicoleta Grossu a fost închisă în perioada august 
1949 - septembrie 1953, când a fost eliberată în urma revizuirii situaţiei sale 
de către Direcţia I, în lunile ianuarie-martie ale anului 19535, în baza unei 
hotărâri a Comisiei Speciale de verificare a internatilor contrarevolutionari 


Ibidem, f. 153. 
Ibidem, f. 265. 
Ibidem, f. 312. 
Ibidem, f. 152. 
Ibidem, f. 310. 

din coloniile de muncă!. În memoriul scris de Nicoleta Grossu la 20 octom- 
brie 1958 către ministrul de Interne, ea menţiona faptul că încă din 1952 
anchetatorii aflaseră că era colaboratoare a Securităţii, moment în care 
mărturiseşte că şi-a dezvăluit „ţinuta reală”, expunându-şi situaţia astfel : 


Acest fapt a atras consecinţe bune şi anume, ieşind din închisoare, nu numai 
nedeconspirată, ci apreciată de celelalte deţinute duşmane ale poporului, mi-am 
mărit cercul de relaţii în lumea lor şi am putut să mă bucur de încrederea 
acestora?. 


Anchetatorii au stabilit faptul că: 


Intrucât nu sunt culpe pentru trimiterea sa în justiţie şi deoarece termenul 
reţinerii sale a expirat, propunem eliberarea numitei şi folosirea ei în continu- 


Informaţii despre contextul eliberării din închisoare regăsim şi în cartea 


sa care, evident, diferă de însemnările de mai sus. In cuprinsul volumului, 
Nicoleta Grossu a susţinut că a fost eliberată la 25 septembrie 1953, vestea 
eliberării fiindu-i dată în prezenţa a şase militari „cu grade înalte” : 


Tot timpul ai pretins că eşti nevinovată. Această eliberare nu-i decât urmarea 
acestei nevinovatii [...] nu ţi-am putut dovedi vinovăția. Acesta este motivul 
pentru care iti dăm drumul. Dar dacă, în viitor, vom găsi probe împotriva ta, 
te vom aduce din nou aici. [...] ori eşti cu adevărat nevinovată şi atunci e gre- 
şeala noastră că te-am închis ; sau ai învârtit atât de bine lucrurile încât ne-ai 
dus tot timpul de nas. Timpul va arăta care ipoteză e cea adevărată“. 


În contextul eliberării sale o importanţă deosebită prezintă o adnotare 


înscrisă pe referatul pentru aprobarea eliberării din coloniile de muncă a 
Nicoletei Grossu, care denotă atitudinea Securităţii fată de aceasta, mai 
exact falsa grijă. Adnotarea în cauză prevedea ca înainte de a fi pusă în 
libertate să se facă cercetări asupra situaţiei locuinţei pe care a avut-o până 
la momentul arestării, asupra mobilierului, a îmbrăcămintei, precum şi 
a lenjeriei acesteia, în vederea restituirii lor Nicoletei Grossu. Mai mult 
decât atât, se menţiona şi găsirea unui loc de muncă pentru aceasta, precum 

ACNSAS, fond Penal, dosar nr. 013845, f. 3. 
Ibidem, f. 266. 

ACNSAS, fond Retea, dosar nr. 292261, f. 312. 
Nicole Valéry-Grossu, op. cit., pp. 217-218. 

şi sprijinirea sa din punct de vedere material si moral’. Aşa cum vom putea 
vedea in continuare, nici unul dintre aceste lucruri n-a fost respectat de 
organele de Securitate. 


Viaţa după eliberarea din închisoare şi reluarea 
colaborării cu Securitatea 


Cu toate că a fost închisă timp de patru ani şi că a ieşit cu sănătatea 
„zdruncinată”?, după eliberarea sa din închisoare, Nicoleta Grossu a reluat 
colaborarea cu Securitatea, „fără a ridica alte pretenţii materiale”3, după 
cum au notat chiar organele de securitate într-un raport din 30 ianuarie 
1969. Despre reluarea legăturilor cu Securitatea a notat şi Nicoleta Grossu 
într-un memoriu către ministrul de Interne, justificând-o astfel: 


Desi nedreptatita prin deținerea abuzivă, la eliberarea mea am continuat să 
merg mai departe, pe acelaşi drum, fără a purta nici cea mai mică umbră de 
nemulţumire faţă de cele întâmplate, recunoscătoare organelor în drept care, 
cu severitate şi cu obiectivitate, m-au scos la lumina dreptăţii şi a libertăţii”. 


În ceea ce priveşte starea sa materială din anii de după eliberare, aceasta 
a fost una dificilă, mai ales că, după cum am menţionat anterior, sprijinul 
exprimat în adnotarea de pe referatul pentru aprobarea eliberării sale nu 
s-a concretizat, primind din partea organelor de Securitate o singură rochie”, 
de care aminteşte şi în cartea sa: „Am îmbrăcat rochia fără nici o plăcere. 
A fost prima şi ultima dată când am îmbrăcat-o”€. Nu numai că nu a primit 
nici un sprijin material, ci a fost sfătuită de organele de Securitate să nu 
persoanele urmărite erau mai mari’. În acest context, Nicoleta Grossu şi-a 
câştigat existenţa, pentru o vreme, din tricotat şi ulterior din meditații la 
limba franceză şi germană, precum şi din lecţii de pian, pe care le dădea 
de acasă. 


ACNSAS, fond Reţea, dosar nr. 292261, f. 310. 
Ibidem, f. 151. 

Ibidem. 

ACNSAS, fond Penal, dosar nr. 013845, ff. 266-267. 
ACNSAS, fond Reţea, dosar nr. 292261, f. 151. 
Nicole Valéry-Grossu, op. cit., p. 219. 

ACNSAS, fond Retea, dosar nr. 292261, f. 151. 

Neprimirea unui sprijin din partea Securităţii şi recomandarea de a nu 
se angaja, ce au generat mai târziu şi grija Nicoletei Grossu pentru pensie, 
au fost două dintre motivele pentru care în ianuarie 1969 s-a revoltat. 
Această reacţie a avut-o în timpul unei întâlniri solicitate de ea, în regim 
de urgenţă, cu un ofiţer de Securitate!. Problema unei locuinţe proprii a 
fost un alt aspect cu care s-a confruntat Nicoleta Grossu după eliberarea 
din închisoare, chestiune pe care a ridicat-o în timpul întâlnirii menţionate 
mai sus. În esenţă, la momentul respectiv, în 1969, susţinea că în februarie 
1949, deci cu câteva luni înainte de a fi arestată, „fără motive, a fost scoasă, 
în mod abuziv”? din apartamentul în care locuia cu părinţii şi fratele la acel 
moment, apartament ce-i fusese repartizat de SSI. Într-un alt document, 
un memoriu adresat la 2 august 1956 ministrului de Interne, susţinea însă 
că fusese somata de organele Presedintiei Consiliului de Miniştri să pără- 
sească apartamentul unde locuia împreună cu familia sa, singura condiţie 
pusă de ea fiind aceea de a lua mobila personală din casă. Cererea i-a fost 
acceptată. Ea s-a mutat împreună cu familia în casa unui unchi, urmând ca 
în perioada următoare să ridice mobilierul. În august 1949 a fost însă ares- 
tată, iar părinţii nu s-au mai preocupat de mobila respectivă, care a fost 
vândută noilor locatari, dar şi unui ofiţer de Securitate. A încercat să 
recupereze valoarea în bani a acelui mobilier în august 1956, în cuprinsul 
memoriului menţionat mai sus”. Nu există însă o dovadă că ar fi reuşit. Cu 
toate acestea, într-un alt memoriu către ministrul de Interne, susţinea fap- 
tul că „în tăcere şi prin propriile mele mijloace, fără a cere ajutor, am 
început să muncesc şi încetul cu încetul, foarte modest, mi-am înjghebat o 
existenţă”€. 

În zilele imediate eliberării din închisoare, din cauza lipsei de spaţiu din 
apartamentul unchiului, unde locuia familia sa după ce a părăsit aparta- 
mentul în 1949, Nicoleta Grossu s-a mutat în casa Sabinei Wurmbrand”. 


Ibidem. 

Ibidem, f. 150. 

Ibidem. 

Ibidem. 

Ibidem, ff. 82-83. 

Ibidem, f. 267. 

Sabina Wurmbrand (1913-2000) a fost soţia pastorului Richard Wurmbrand 
(1909-2001), cu care s-a căsătorit în 1936. Ambii au fost deţinuţi politici. Ea a fost 
colegă de închisoare cu Nicoleta Bruteanu. El a fost închis timp de 14 ani (1948-1956 ; 
1959-1964), perioadă în care i-a cunoscut, pe rând, pe Lucrețiu Pătrăşcanu, Nicolae 
Steinhardt, Ion Ioanid, Ioan Ianolide, dr. Aristide Lefter, Tertulian Langa, pastorul 
Viski Ferencz sau Valeriu Gafencu. După eliberarea din închisoare s-a stabilit cu 

Nu mult după aceea, Nicoleta Grossu şi-a cunoscut şi viitorul sot, pe Sergiu 
Grossu'. Căsătoria lor a avut loc în aprilie 1957. La scurt timp după acest 
eveniment au murit atât unchiul care-i găzduia familia, cât şi tatăl său. 
Rămasă singură, mama ei s-a mutat în casa unei prietene, motiv pentru 
care Nicoleta Grossu s-a mutat împreună cu soţul în casa unchiului. Aici 
a înfiinţat în 1958 o „şcoală” pentru preşcolari, în care le preda lecţii de 
pian, precum şi limbi străine, franceză şi germană. În perioada 1953-1964, 
Nicoleta Grossu nu a avut un serviciu, însă a primit „în repetate rânduri” 
diferite sume de bani de la organele de Securitate. Totuşi, ea „a pretins ca 
organele Securităţii să-i stabilească o sumă fixă, pe care s-o perceapă lunar 
sub formă de ajutor”?. Acest lucru nu s-a întâmplat, explicându-i-se că 
„munca pe care o depune trebuie să fie considerată de ea drept o îndatorire 
patriotică de mare cinste”*. Concluzia organelor de Securitate in acest caz 
a fost aceea că Nicoleta Grossu putea „obţine rezultate mai bune pe viitor, 
însă pentru aceasta va trebui să muncim în aşa fel încât s-o determinăm 
pe aceasta să-şi schimbe concepţiile în ce priveşte importanţa muncii 
informative”*. 

Contextul în care Nicoleta Grossu a pretins o remuneratie lunară pentru 
munca informativă era unul tumultuos pentru ea şi implicit pentru familie : 
lipsa unei locuinţe proprii, dar şi a spaţiului în casa unchiului care îi găz- 
duia, decesul tatălui, lipsa unui loc de muncă atât în dreptul ei, cât, pentru 
o perioadă, şi al soţului - toţi aceşti factori contribuind practic la această 
»pretentie”. Mai mult decât atât, ea a elaborat şi câteva memorii pe care 
le-a adresat ministrului de Interne de la acea vreme, Alexandru Drăghici, 
pe care le începea cu un scurt istoric despre ea, colaborarea cu SSI, respec- 
tiv cu Securitatea, misiunile şi reuşitele sale în acest sens, continua cu 
prezentarea situaţiei sale materiale precare şi, în final, solicita o anumită 
sumă de bani, explicând nevoia exactă pentru aceasta, întotdeauna o „mare 


familia în SUA. Nicoleta Grossu i-a cunoscut pe soţii Wurmbrand în perioada celui 
de-al Doilea Război Mondial, prin intermediul mamei sale, care participa la pre- 
dicile ţinute de el. 

1. Sergiu Grossu (1920-2009) s-a născut în Basarabia, în comuna Cubolta, judeţul 
Balti. A fost scriitor şi teolog. A activat clandestin în mişcarea religioasă ortodoxă 
„Oastea Domnului”, interzisă de regimul comunist. A fost deţinut politic în perioada 
1959-1962 (a fost eliberat mai repede, pedeapsa iniţială fiind de 12 ani). 

2. ACNSAS, fond Reţea, dosar nr. 292261, f. 40. 

Ibidem. 

4. Ibidem. 

nevoie”!. Nu i s-a stabilit o remuneratie lunară, însă a primit la intervale 
dese de timp diferite sume de bani din partea organelor de Securitate. 
Dosarul ei conţine o serie de chitante semnate cu numele conspirativ 
„Mary”, care indică suma şi scopul pentru care i-a fost oferită. De aseme- 
nea, există şi tabele cu indemnizaţii care i-au fost acordate, precum şi 
rapoarte privitoare la anumite sume de bani oferite şi motivul. Pentru a 
aprecia mai bine sumele de bani primite de Nicoleta Grossu de la organele 
de Securitate, am considerat necesară o raportare a lor la câştigul salarial 
mediu brut în perioada 1955-1966, ani pentru care există chitante dovedi- 
toare la dosar. În acest interval de timp, în România, salariul mediu brut a 
crescut de la 536 de lei la 1.179 de lei, iar banii pe care Nicoleta Grossu 
îi primea variau între 100 şi 500 de lei, de cele mai multe ori suma fiind 
250 de lei, de puţine ori primind 300-350 de lei şi în foarte puţine ocazii 
500 de lei. Dacă luăm în considerare faptul că în perioada 1955-1964 
Nicoleta Grossu nu avea serviciu, atunci sumele în cauză nu erau deloc 
satisfăcătoare pentru ea. În medie, banii primiţi variau între 15%, 37% şi 
52%, foarte rar atingând pragul de 74% dintr-un câştig salarial mediu brut. 
Însă trebuie ţinut cont şi de faptul că Nicoleta Grossu nu avea un salariu 
lunar de la Securitate, ci primea anumite sume de bani în baza materialului 
informativ furnizat, pe care, aşa cum se poate observa şi din tabelul de mai 
Jos, îl transmitea nu doar o dată pe lună, ci uneori de mai multe ori. Au 
existat totodată şi luni în care nu furniza nici o informaţie. Aceasta este 
însă doar o interpretare în baza informaţiilor cuprinse în dosar, neavând 
certitudinea că sunt cuprinse toate chitantele cu sumele plătite Nicoletei 
Grossu. 


1. Aceste memorii au fost redactate de mână şi semnate fie Coleta Bruteanu, fie cu 
numele conspirativ „Mary”, la data de 2 august 1956 (ibidem, ff. 82-83), 10 noiem- 
brie 1956 (ibidem, f. 86) şi 20 octombrie 1958 (ibidem, ff. 265-269). În memoriul 
din 2 august 1956 a solicitat suma de bani care se încasase pe mobilierul personal 
din apartamentul pe care a fost obligată să-l elibereze în februarie 1949. În cel de-al 
doilea, din 10 noiembrie 1956, cerea suma de 1.860 de lei pentru rezolvarea situa- 
tiei unei proprietăţi din Ardeal ce aparţinea familiei sale. Iar in cel de-al treilea, 
din 20 octombrie 1958, solicita sprijin material pentru achiziţionarea unui pian, 
întrucât avea unul închiriat, iar costurile erau mari, şi avea oportunitatea de a-şi 
cumpăra unul de la evreii care plecau în Israel. Îşi argumenta totodată situaţia 
materială precară şi prin faptul că avusese cheltuieli mari cu articolele vestimentare - 
„lumea în care este nevoie să mă învârt, nu pot face faţă, de multe ori, cu îmbră- 
cămintea ce-o am”. 

S Câştig salarial 
Luna/Anul Motivul uma: | eee 
primită | mediu brut 
9 decembrie 1955 Muncă informativă 200 lei |536 lei 


21 septembrie 1955 | Muncă informativă 500 lei 
Solicitase sprijin material din 
cauza unor „greutăți familiale” 
6 ianuarie 1956 Muncă informativă 200 lei |593 lei 
23 februarie 1956 Muncă informativă 200 lei 
21 august 1956 Sprijin material solicitat de 750 lei 
Nicoleta Bruteanu 
10 octombrie 1956 | Muncă informativă 250 lei 
noiembrie 1956 Muncă informativă 500 lei 
noiembrie 1956 Împrumut 2.000 lei 
7 februarie 1957 Muncă informativă 250 lei |671 lei 
28 aprilie 1957 Muncă informativă 250 lei 
28 mai 1957 Muncă informativă 250 lei 
12 iunie 1957 Muncă informativă 500 lei 
15 iunie 1957 Muncă informativă 250 lei 
3 iulie 1957 Muncă informativă 500 lei 
Il iulie 1957 Muncă informativă 250 lei 
4 septembrie 1957 | Muncă informativă 250 lei 
6 septembrie 1957 | Muncă informativă 100 lei 
9 septembrie 1957 | Muncă informativă 250 lei 
6 octombrie 1957 Muncă informativă 350 lei 
11 decembrie 1957 | Muncă informativă 250 lei 
20 ianuarie 1958 Muncă informativă 250 lei |747 lei 
4 martie 1958 Muncă informativă 250 lei 
12 martie 1958 Muncă informativă 150 lei 
15 martie 1958 Muncă informativă 200 lei 
16 martie 1958 Muncă informativă 100 lei 
28 martie 1958 Muncă informativă 600 lei 
25 aprilie 1958 Muncă informativă 600 lei 
2 iunie 1958 Muncă informativă 250 lei 
13 august 1958 Muncă informativă 250 lei 
7 septembrie 1958 | Muncă informativă 250 lei 
7 noiembrie 1958 Muncă informativă 250 lei 
18 decembrie 1958 | Muncă informativă 250 lei 
24 ianuarie 1959 Muncă informativă 250 lei |784 lei 
21 iulie 1959 Muncă informativă 250 lei 
ianuarie 1960 Muncă informativă 250 lei | 854 lei 
12 noiembrie 1963 |I s-au oferit 3 bilete de fotbal 90 lei 1.005 lei 
20 august 1964 „Pentru conştiinciozitatea cu care 150 lei 


1.046 lei 

1 martie 1965 I s-a făcut cadou o brioşă cu 45 lei 1.115 lei 
ocazia zilei de 8 martie 
22 decembrie 1965 | Cu ocazia anului nou, „pentru 110 lei 
aportul său în colaborarea cu 
organele de securitate” 

9 martie 1966 I s-a oferit un cadou cu ocazia 66 lei 1.179 lei 
zilei de 8 martie (cel mai probabil, 
o prăjitură, întrucât decontarea se 
făcea doar în baza chitantei pe 
care apărea menţionată o cofetărie) 
5 aprilie 1966 I s-a oferit un cadou cu ocazia 126 lei 
unei mese date de ea pentru 
„Eric” şi „Dobrin” 

24 decembrie 1966 | Cadru 250 lei 


Tabelul a fost realizat în baza chitantelor, a unor tabele cu indemnizaţii 
şi a unor rapoarte privitoare la anumite sume de bani oferite Nicoletei 
Grossu, ce se regăsesc în dosarul său!, precum şi în baza informaţiilor 
despre câştigul salarial mediu brut, furnizate de Institutul Naţional de 
Statistică?. 

Motivele pentru care i s-au oferit bani au fost diverse. Pentru că solicita 
ea, invocând „greutăţi familiale ”3 sau situaţii financiare dificile. De exem- 
plu, pe 10 noiembrie 1956, după ce a adresat un memoriu ministrului de 
Interne, a fost împrumutată cu suma de 2.000 de lei (deşi ceruse 1.860 de 
lei) „pentru a plăti impozit la fisc, după ce a aranjat vânzarea unui imobil 
din Sf. Gheorghe, proprietatea tatălui său”. Solicitarea i-a fost aprobată, 
motivaţia fiind „întrucât agenta merită să fie ajutată de organele noastre”5. 
Cu alte astfel de ocazii, remuneratiile reprezentau nu doar un ajutor mate- 
rial în vederea rezolvării unor probleme, ci şi „un stimulent şi o legare mai 
mult”€ a Nicoletei Grossu de organele de Securitate. I s-au făcut totodată 
şi anumite cadouri, sumele cheltuite cu acestea fiind contabilizate. De pildă, 
cu ocazia zilei de 8 martie, atât în 1965, cât şi în 1966, a primit, prima 


1. ACNSAS, fond Reţea, dosar nr. 292261. 

2. Aceste informaţii au fost preluate de pe site-ul Institutului National de Statistică - 
www. insse.ro/cms/ro/content/castiguri-salariale-din-1938-serie-anuala-0, accesat 
pe 30.07.2016. 

ACNSAS, fond Reţea, dosar nr. 292261, f. 80. 

Ibidem, f. 85. 

Ibidem. 

Ibidem, f. 84. 

dată, o brioşă!, iar a doua oară, o prăjitură’. Insă, în principal, a fost 
remunerată pentru materialul informativ furnizat organelor de Securitate, 
aspect asupra căruia voi detalia în continuare. 

relaţiilor şi experienţei ei in munca informativă [...], s-a continuat legătura 
cu aceasta”3. Până în anul 1955, Nicoleta Grossu a fost folosită în problema 


„trădătorilor de patrie” şi a fruntaşilor PNT: 


ale fostei burghezii. [...] Semnalează ceea ce este mai deosebit din punctul ei 
de vedere, însă fără prea multă valoare pentru organele noastre. [...] Pe linia 


pondenţă cu elemente din străinătate”. 


Ulterior a primit misiuni pe lângă o serie de diplomaţi francezi acredi- 
taţi la Bucureşti, consilieri de la Ambasada Franţei, furnizând „informaţii 
interesante” referitoare la activitatea lor pe teritoriul României. De ase- 
menea, Nicoleta Grossu a primit misiune şi pe lângă secretarul ataşatului 
militar francez, Emel Laurent, după ce a atras atenţia asupra modului 
defectuos in care era supravegheat operativ’. Ea a oferit organelor de 
Securitate informaţii şi despre unii specialişti francezi care veneau la 
Bucureşti, îndeosebi despre cei care intrau în contact cu diplomaţii francezi 
din România, precum şi cu cetăţeni români. Nicoleta Grossu a furnizat 
totodată informaţii despre familiile d’Avricour şi contele de Noailles, aparti- 
nătoare ale vechii aristocrații franceze, recunoscute în Franţa prin poziţiile 
lor sociale’, cu care a stabilit relaţii de „prietenie” la indicatia organelor 
de securitate: „Ca urmare a acestor relaţii, se bucură de o mai mare 
trecere şi apreciere în partea diplomaților francezi”’. Mai mult decât atât, 
datorită legăturilor sale cu familia d'Avricour, mai exact cu una dintre 
membrele acesteia, Nicoleta Grossu a fost angajată în 1964 la reprezentanța 
unei firme franceze în Bucureşti. Despre contextul angajării vom detalia 


Ibidem, f. 47. 
Ibidem, f. 46. 
Ibidem, f. 4. 
Ibidem, f. 81. 
Ibidem, f. 153. 
Ibidem, f. 29. 
Ibidem, f. 257. 
Ibidem, ff. 33-34. 
Ibidem. 

însă mai târziu. Revenind asupra legăturilor stabilite cu familia d’Avricour, 
acestea au fost strânse, fiind alimentate de organele de Securitate în vede- 
rea lărgirii sferei de activitate în rândul diplomaților francezi, scop în care 
s-a iniţiat chiar o „combinaţie informativ-operativă”, Nicoleta Grossu 
deplasându-se în Franţa, sub pretextul vizitării familiei respective. Încurajarea 
acestei „prietenii” a reprezentat una dintre măsurile Securităţii de a-i întări 
poziţia pentru a fi considerată o persoană de încredere. În aceeaşi ordine 
de idei, după cum au notat organele de Securitate în dosarul ei, Nicoleta 
Grossu a furnizat informaţii utile muncii de contraspionaj, unele folosind 
chiar la realizarea unor combinaţii informative!. 

Din dosar rezultă şi faptul că ea a furnizat informaţii chiar şi despre 
activitatea organizaţiei „Oastea Domnului”, deci implicit şi despre activi- 
tatea soţului său. Sergiu Grossu a fost arestat la 7 martie 1959 şi condam- 
nat la 12 ani de temniţă grea. După închiderea lui, Nicoleta Grossu şi-a 
manifestat în faţa organelor de Securitate starea de nelinişte cauzată de 
situaţia soţului, solicitând de multe ori intervenţia acestora pentru a-l eli- 
bera, arătând că acest lucru i-ar reda liniştea sufletească şi i-ar crea con- 
ditii mai bune pentru desfăşurarea muncii informative. Din cei 12 ani de 
condamnare, Sergiu Grossu n-a executat decât 3. A fost eliberat în 1962, 
Securitatea justificându-şi intervenţia pe baza ataşamentului manifestat, în 
repetate momente, de Nicoleta Grossu faţă de soţul său şi mai ales pe baza 
faptului că „punerea lui în libertate o va atrage şi o va îndatora faţă de 
organele noastre”?. Sergiu Grossu a fost eliberat în baza decretului nr. 343 
al Consiliului de Stat al RPR din 14 octombrie 1961, alături de alţi 45 de 
condamnaţi”. În timpul unei întâlniri cerute de urgenţă de Nicoleta Grossu 
cu un ofiţer de Securitate, din 29 ianuarie 1969, ea îşi manifesta revolta 
faţă de arestarea soţului său, arătându-şi convingerea că acesta fusese ares- 
tat pe baza materialelor informative pe care ea le furnizase, „deşi în notele 
date, ea menţiona că activitatea soţului ei, pe care-l avea sub control, nu 
prezenta pericolul de a fi arestat”?. 

Fiind un aspect important pentru a înţelege principala diferenţă dintre 
cei doi soţi Grossu în privinţa relaţiilor fiecăruia cu Securitatea, se impune 
precizat faptul că şi Sergiu Grossu a fost informator al Securităţii. Acesta 
a fost recrutat în anul 1951 ca informator „necalificat”, cu numele conspi- 
rativ „Gabor”. Scopul recrutării era acela de a se obţine informaţii despre 


. Ibidem, f. 108. 
. Ibidem, f. 261. 
. Ibidem, f. 262. 
. Ibidem, f. 151. 

organizaţia „Oastea Domnului”, Securitatea fiind interesată de activitatea 
preoţilor ortodocşi care desfăşurau activitate clandestină în cadrul acestei 
asociaţii. În 1956, organele de Securitate l-au scos din reţea, întrucât se 
dovedise „un element nesincer”, care continuase să desfăşoare activitate 
clandestină şi care negase caracterul „duşmănos” al predicilor ţinute de el, 
precum şi legăturile lui cu liderii „Oastei Domnului”!. Despre perioada în 
care Sergiu Grossu a fost informator, Securitatea a reţinut faptul că acesta 
„nu a furnizat nici un fel de informaţii”. Deşi renunţarea la el ca informa- 
tor a avut loc în 1956, din 1953 Securitatea nu a mai stabilit nici un contact 
cu acesta. Motivul era acela că Sergiu Grossu desfăşura activitate clandes- 
tină în cadrul „Oastei Domnului” şi că avea un rol important în conducerea 
asociaţiei. Aceste lucruri au fost stabilite de către organele de Securitate 
după urmărirea lui în cadrul unei acţiuni informative. Mai mult, Sergiu 
Grossu plecase din Bucureşti pentru o perioadă mai lungă. Pe acest fond, 
Securitatea l-a scos din reţea şi l-a inclus în acţiunea informativă de grup 
„Oastea Domnului”, excluderea din reţea fiind făcută fără a i se lua anga- 
jament scris de încetare a legăturii”. 

Revenind la dosarul Nicoletei Grossu, s-a reţinut şi faptul că ea a fur- 
nizat informaţii organelor de Securitate şi despre Sabina Wurmbrand. O 
adresă din 9 august 1964 arăta că, „din motive familiare”, care nu sunt 
specificate, Nicoleta Grossu nu mai era „în relaţii apropiate” cu aceasta. 
Acelaşi document relevă faptul că dirijarea Nicoletei Grossu pe lângă Sabina 
Wurmbrand trebuia realizată „cu maximum de prudenţă”, ţinând cont de 
faptul că aceasta din urmă avea „motive să bănuiască că este urmărită de 
organele noastre, existând astfel pericolul deconspirării, atât a acţiunii, cât 
şi a agentei”?. 

Pentru o mai bună înţelegere a activităţii Nicoletei Grossu în munca 
informativă şi, mai ales, a modului în care era percepută de organele de 
Securitate, relevante şi interesante sunt caracterizările acestora. Spre exem- 
plificare, am ales câteva descrieri. De pildă, la 2 aprilie 1955, se retinea 
faptul că Nicoleta Grossu era „sinceră şi cinstită”?, pentru ca la 16 aprilie 
1960 să se apreciere faptul că „n-a precupetit nici un efort în realizarea 
sarcinilor ce i-au fost trasate, manifestând pasiune în munca informativă RI, 
Mai mult, ea era percepută ca fiind inteligentă, cu o pregătire culturală 


1. ACNSAS, fond Reţea, dosar nr. 367837, ff. 2, 5, 7. 
2. Ibidem, f. 7. 

3. Idem, dosar nr. 292261, f. 235. 

4. Ibidem, f. 81. 

5. Ibidem, f. 38. 

bună, cunoscătoare de limbi străine (franceză, germană şi engleză), „lucruri 
ce i-au permis să se bucure de încredere şi simpatie din partea unor elemente 
ce au avut în trecut o poziţie socială şi politică de înaltă reputaţie”. 

De asemenea, fiind catalogată drept „un element ataşat” organelor de 
Securitate, Nicoleta Grossu „a depus mult interes în rezolvarea sarcinilor 
ce i-au fost încredințate, venind chiar cu propuneri, ceea ce ne-a ajutat in 
rezolvarea cu succes a unor combinatii””, aducând „reale servicii organelor 
de securitate”?. Datorită eficienţei în munca informativă, cât şi a posibili- 
tatilor de care dispunea, in mai 1956, deci la trei ani de la eliberarea din 
închisoare, Nicoleta Grossu a fost trecută de la stadiul de informator la cel 
de agent al Securităţii. În cuprinsul hotărârii cu propuneri de trecere a ei 
în categoria agenţi, organele de Securitate au surprins atât calităţile sale, 
cât şi defectele. Dintre calităţi, ca o completare la cele deja enumerate, se 
susţinea că ştia „să ducă discuţii abile pentru a putea obţine unele infor- 
matii [...] cu experienţă şi aptitudini de a pătrunde in clandestinitatea 
dusmanului”*, reuşind „să capete şi încrederea unei persoane”5, sesizând 
„cu multă uşurinţă anumite probleme principale” şi ridicând „probleme 
juste, iar acolo când a necesitat, a cerut sprijinul necesar”’. Dintre defecte, 


catalogate drept „lipsuri esenţiale”, era menţionat faptul că: 


Suferă de mania persecuției personale şi se demobilizează repede. Cu mult 
avânt începe un lucru, dar tot aşa de repede îl abandonează cu mare uşurinţă 
şi putin gândit trece de la un lucru la altul. În unele cazuri, nu respectă instruc- 
tajul dat, angajându-se în diferite discuţii periculoase pentru a putea fi uşor 
deconspirată:. 


Indiferent de aprecierile pe care i le-au făcut organele de Securitate în 
baza activităţii desfăşurate, Nicoleta Grossu era însă verificată atât prin 
mijloace de tehnică operativă, cât şi prin alte agente dirijate pe lângă ea. 
De exemplu, într-o notă de constatare privind pe agenta „Mary”, din 11 noiem- 
brie 1965, se arăta că fusese verificată de agentele „Ionescu Maria” şi 


Ibidem, f. 39. 
Ibidem, f. 257. 
Ibidem, f. 84. 
Ibidem, ff. 3-5. 
Ibidem. 
Ibidem. 

„Dragomir Maria”, de la Direcţia a III-a'. Însă, indiferent de momentul 
verificării ei, concluziile erau aceleaşi şi anume că era sinceră şi ataşată 
organelor de Securitate. 

Schimbând registrul, în 1964, ca urmare a „prieteniei” cu familia 
d'Avricour din Franţa, care intervenise pentru aceasta în scopul găsirii unui 
loc de muncă, Nicoleta Grossu s-a angajat ca secretară la societatea franceză 
„Groupe Schneider, Paris-Bucureşti”, cu sediul la hotel Lido. Propunerea 
obținerii de material informativ într-un astfel de context a fost încurajată 
să accepte postul. În această calitate, a plecat de câteva ori în Franţa. În 
cazul primei deplasări, Securitatea a trimis Direcţiei de Control Străini şi 
Paşapoarte o adresă prin care a cerut eliberarea vizei de ieşire-intrare în 
România, timp de o lună, pentru Nicoleta Grossu, „ajutorul” ţinând de 
faptul că agenta „a dovedit prin activitatea ei că este ataşată de organele 
noastre şi de familia pe care o are în Bucuresti [...] există suficiente garanţii 
că se va înapoia în ţară”?. La revenirea în România, ea furniza organelor 
de Securitate informaţii de valoare operativă despre persoanele contactate 
acolo. 

Nicoleta Grossu a lucrat pentru societatea franceză „Groupe Schneider, 
Paris-Bucuresti” în perioada 1964-1969, când reprezentanța acesteia din 
România şi-a încetat activitatea. Din 1969, chiar dacă firma „Schneider” 
îşi încetase activitatea pe teritoriul ţării noastre, Nicoleta Grossu a primit 
propunerea de a fi angajată la o altă firmă franceză, cu care „Schneider” 
colabora, pe un post de secretară-traducătoare. 


Plecarea din România 


Oferta unui loc de muncă pe teritoriul Franţei a venit ca urmare a aprecierii 
de care Nicoleta Grossu s-a bucurat la serviciu, fiind percepută ca o persoană 
serioasă, cu o bună pregătire şi vorbitoare a trei limbi străine. A acceptat 
această posibilitate de lucru la „indicaţia” organelor de Securitate, consi- 
mative, creându-se condiţii favorabile de a fi folosită şi în exterior, atât pe 
lângă foştii diplomaţi francezi, cât şi pe lângă o serie de foşti cetăţeni români 


1. Ibidem, f. 32. 
2. Ibidem, ff. 257-258. 

stabiliţi în Franţa”!. Mai mult, organele de Securitate i-au permis să plece 


împreună cu soţul, Sergiu Grossu, care dorea să urmeze doctoratul în teo- 
logie la Paris. Ambilor le-a fost acordat sprijin în vederea obţinerii vizei 
de ieşire din România, în cazul ei optându-se pentru un paşaport de rezident, 
care i-ar fi permis să vină periodic în ţară pentru rezolvarea unor sarcini 
comerciale de serviciu. Se stabilise ca la fiecare revenire a sa în ţară să 
existe întâlniri între ea şi organele de Securitate, în care să se analizeze 
rezultatele obţinute şi în care să se stabilească direcţiile de acţiune cele mai 
potrivite pentru exterior. La plecarea din România, organele de Securitate 
i-au făcut un instructaj „temeinic” cu privire la comportamentul pe terito- 
riu francez, precum şi asupra modului de restabilire a legăturilor cu per- 
soanele pe care le cunoştea acolo. 

Nicoleta Grossu a plecat din tara la 5 aprilie 1969. Contextul plecării 
prezintă, la rându-i, asemenea altor momente expuse mai sus, un interes 
deosebit, ca urmare a faptului că între versiunea care se cunoaşte astăzi 
despre acest lucru şi cea pe care o relevă documentele din arhiva CNSAS 
există o diferenţă. În cartea sa de memorii, Nicoleta Grossu susţinea faptul 
că primele demersuri pentru obţinerea actelor necesare unei plecări din 
România au eşuat, în ciuda ajutorului primit de la nişte prieteni francezi. 
Ulterior, primind o invitaţie de la Paris atât pentru ea, cât şi pentru soţ, pe 
o perioadă de şase luni, în scopul unei pregătiri pentru o mai bună orga- 
nizare a grupului Schneider de la Bucureşti, Nicoleta Grossu a încercat din 
nou să obţină aprobare pentru o plecare în acest scop. Astfel că, la suges- 
tia unui prieten „intim”, s-a adresat unei doamne „destul de ciudate”, cu 
relaţii „suspuse” în guvern şi, îndeosebi, la direcţia paşapoarte, prin soţul 
ei care lucra acolo, stabilind un contact cu acea persoană. Aceasta din urmă 
i-ar fi solicitat suma de 4.000 de franci francezi pentru paşapoarte şi vize 
turistice valabile o lună de zile, şi nu pentru şase luni, cât indica invitaţia. 
Pentru cele cinci luni urma să se adreseze ambasadei române de la Paris. 
În luna mai 1969, doamna respectivă s-a aflat la Paris şi a pus condiţia ca 
în perioada petrecută acolo să i se facă plata. În acest context, Nicoleta 
Grossu a apelat la prietenii francezi, care au depus banii la hotelul în care 
era cazată respectiva. Sigur că nu a oferit numele nici unuia dintre aceşti 
prieteni, însă există posibilitatea ca aceştia să fi fost chiar dintre membrii 
familiei d’Avricour, care o ajutaseră, de altfel, şi la obţinerea locului de 
muncă. La revenirea ei in România, soţii Grossu au fost chemaţi la direcţia 
paşapoarte pentru a li se înmâna actele necesare plecării şi vizele turistice 


1. Ibidem, ff. 154-155. 

pentru o lună. Au plecat din ţară a doua zi. Despre persoana care le-a 
obţinut aprobarea, precum şi despre soţul său a aflat mai târziu că fugiseră 
din România pentru că au fost instiintati că s-a aflat despre lucrurile pe 
care le făceau. Aceste informaţii a susţinut că le-a aflat de la acel prieten 
„intim” care a venit, la un moment dat, cu soţia lui în Occident!. 

După cum am menţionat anterior, există două versiuni asupra momen- 
tului plecării Nicoletei Grossu din România. Conform documentelor de 
arhivă, Nicoleta Grossu a plecat în aprilie 1969 în Franţa cu acordul con- 
ducerii Consiliului Securităţii Statului pentru o perioadă de şase luni. Cu 
trei luni înainte de plecare însă, un raport din 30 ianuarie 1969 retinea 
faptul că iniţial nu primise aprobare pentru plecare, „pe motiv că ar fi 
suspectată de organele franceze pentru legături cu securitatea română, ceea 
ce i-ar crea neplăceri”?. Drept urmare, ea a solicitat o întâlnire urgentă cu 
organele de Securitate, în care şi-a arătat nemulţumirea faţă de o serie de 
aspecte: arestarea ei în 1949, situaţia materială grea ulterioară eliberării, 
sănătatea „zdruncinată”, lipsa unui serviciu pentru o perioadă îndelungată 
(şi de aici problema pensiei) şi arestarea soţului ei. Pe acest fond de revoltă, 
ea a cerut aprobarea plecării împreună cu Sergiu Grossu, altminteri era 
hotărâtă să meargă în audienţă la Nicolae Ceausescu sau la Ion Gheorghe 
Maurer, pentru a-şi expune situaţia şi a cere sprijin pentru plecare. Pentru 
că făcuse deja un memoriu către Ion Stănescu, preşedintele Consiliului 
Securităţii Statului, ea a fost convinsă să aştepte răspunsul din partea lui, 
ofiţerul de Securitate care se întâlnise cu aceasta făcând superiorilor lui 
recomandarea de a i se acorda viza de plecare împreună cu soţul, însă „fără 
a i se da sarcini în exterior şi să fie contactată la înapoierea în ţară, după 
care, împreună cu DGIE, să hotărâm asupra oportunității folosirii ei in 
străinătate”. A plecat aşadar cu acordul conducerii Consiliului Securităţii 
Statului, în contextul prezentat anterior. Primirea acceptului de a pleca, şi 
nu singură, ci împreună cu soţul, demonstrează încrederea de care Nicoleta 
Grossu se bucura din partea Securităţii. 

După expirarea vizei, soţii Grossu au solicitat prelungirea ei până la 
data de 5 mai 1970, pentru care au primit aprobare. Cererea a fost făcută 
de Sergiu Grossu, care a motivat-o prin faptul că urma să-şi susţină exa- 
menele de doctorat în filosofie şi teologie. Ei n-au revenit în România nici 
după a doua expirare a vizei de şedere în Franţa, stabilindu-se acolo definitiv. 


1. Pentru mai multe informaţii privitoare la contextul plecării lor din România, vezi 
Nicole Valéry-Grossu, op. cit., pp. 223-224, şi Cicerone Ionitoiu, op. cit., pp. 87-88. 

2. ACNSAS, fond Retea, dosar nr. 292261, f. 150. 

3. Ibidem, ff. 150-152. 

Activitatea desfăşurată în Franţa 


Soții Grossu n-au avut copii. Din familia Nicoletei Grossu, la momentul 
plecării din România, a rămas în ţară mama sa, în vârstă de 81 de ani. De 
asemenea, Nicoleta Grossu avea şi un frate, Alexandru Bruteanu!, însă în 
dosarul ei nu există referiri la acesta. Despre el a consemnat totuşi Cicerone 
Ionitoiu faptul că a murit în exil, la Paris, pe 20 iulie 19817. Nu se ştie însă 
când a plecat din România. E posibil să fi fost ajutat chiar de sora lui, însă, 
în lipsa unor documente care să susţină acest lucru, rămâne doar o ipoteză. 
Mama Nicoletei Grossu a murit la patru ani după plecarea ei, în 1973. 
N-a ştiut însă despre intenţia fetei sale de a nu se mai întoarce din Franţa. 
Printr-o directivă din 18 aprilie 1969, Securitatea a pus sub interceptare cores- 
pondenta celor două, mamă şi fiică’. Le-au fost interceptate şi convorbirile 
telefonice, al căror conţinut, în iunie 1970, a fost solicitat a fi transcris în 
regim de urgenţă”. În dosarul Nicoletei Grossu din arhiva CNSAS se regă- 
sesc scrisorile trimise mamei sale”. Am ales spre exemplificare câteva pasaje 
din acestea. De pildă, într-o scrisoare din 28 septembrie 1969, Nicoleta 
Grossu îi explica mamei motivul prelungirii şederii în Franţa astfel : 


Vrem să stăm legal, nu vrem să facem ca alţii, care din interese materiale au uitat 
de ţară şi de tot şi au făcut prostii. [...] noi n-am plecat ca să nu mai venim, 
dorim fierbinte să ne întoarcem, [...] dar socotelile de acasă nu se potrivesc cu 
cele din târg şi încetineala cu care merge totul aici, deşi viteza de viaţă este 
vertiginoasă, face ca multe lucruri să se realizeze mai încet din punct de vedere 
birocratic, căci altfel toate sunt puse la punct şi cu mari şanse de reuşită“. 


Nici după expirarea perioadei de prelungire a vizei soţii Grossu nu s-au 
mai întors în România. Ceea ce interesează însă în acest moment sunt 


1. Alexandru Bruteanu (1925-1981) s-a născut pe 5 iulie la Braşov. A absolvit Conser- 
vatorul, iar la vârsta de 16 ani, în 1941, s-a angajat la Filarmonica Română ca 
violonist. În perioada 1945-1956 a fost arestat de trei ori, fiind închis în temnitele 
şi lagărele comuniste Jilava, Cernavodă şi Bicaz, din cauza „intrigilor politice”. 

2. Cicerone Ioniţoiu, Victimele terorii comuniste. Arestati, torturați, întemnițați, ucişi. 

Dicţionar A-B, Editura Maşina de scris, Bucureşti, 2000, disponibil online la adresa 

www. procesulcomunismului.com/marturii/fonduri/ioanitoiu/dictionar_ab/ab/dicti- 

onarab_21.html, accesat pe 28.07.2016. 

ACNSAS, fond Retea, dosar nr. 292261, f. 112. 

Ibidem, f. 122. 

Ibidem, ff. 88-107 si 118-121. 

Ibidem, f. 141. 

raporturile Nicoletei Grossu cu organele de Securitate de la Bucuresti, 
precum şi măsurile luate initial de acestea pentru a o determina să revină 
în ţară şi, ulterior, pentru a o compromite. Despre contactele sale cu 
Securitatea s-a notat în dosarul ei faptul că, după rămânerea „ilegală” în 
străinătate, deci după 5 mai 1970, Nicoleta Grossu a comunicat organelor 
de Securitate un mesaj codificat potrivit căruia ar fi fost contactată de 
organele de informaţii franceze, de care ar fi fost anchetată. Însă despre 
acest mesaj nu există în dosar mai multe date. În martie 1972, Securitatea 
nu avea informaţii despre o astfel de anchetă, iar Nicoleta Grossu nu le mai 
comunicase nici o veste despre ea. De altfel, în iunie 1970, Securitatea 
fusese informată de o sursă că, în urma unei discuţii pe care o auzise între 
paznicul ambasadei franceze şi secretarul ataşatului militar francez, existau 
zvonuri potrivit cărora Nicoleta Grossu era suspectată de activitate de spi- 
onaj de autorităţile franceze, urmând să fie arestată. Acest lucru nu s-a 
întâmplat şi nici Nicoleta Grossu nu a mai comunicat nici o informaţie 
organelor de Securitate române. Ulterior, pe fondul activităţilor anticomu- 
niste desfăşurate alături de soţul ei pe teritoriul Franţei, Securitatea a 
concluzionat despre Nicoleta Grossu faptul că, aflându-se pe „vârfurile 
conducătoare ale emigrației române, care desfăşoară activitate ostilă împo- 
triva ţării noastre, inclusiv pe linia postului de radio Europa Liberă, apre- 
ciem că se află în legătura acestor organe, acţiunile sale fiind dirijate de 
către serviciile de spionaj francez”?. 

În ceea ce priveşte măsurile Securităţii în privinţa Nicoletei Grossu după 
plecarea din ţară, dintr-un raport cu propuneri de reluare a legăturilor cu 
ea, din 6 martie 1972, rezultă că s-a încercat iniţial determinarea sa să 
revină în România. Organele de Securitate s-au folosit în acest sens de 
mama ei, în vârstă de 82 de ani, bolnavă, care rămăsese in Bucuresti. 
Scopul era s-o determine pe aceasta să-şi convingă fata că, nemaiavând viză 
din partea autorităţilor române, urma să aibă neplăceri în Franţa, ca urmare 
a unei legi pe care ar fi urmat s-o dea statul francez. S-a insistat totodată 
asupra stării de sănătate precare a mamei ei şi asupra nevoii de medicamente 
puternice, pe care doar Nicoleta Grossu i le-ar fi putut aduce: „Îi voi lăsa 
să se înţeleagă că are posibilitatea să se reîntoarcă în Franţa, chiar cu mama 
sa, dacă aceasta poate suporta călătoria. Voi accentua totuşi că este necesară 
venirea sa cât mai urgentă pentru a nu se complica lucrurile cu mama sa”?. 
Nicoleta Grossu n-a cedat acestor presiuni, motivând că era singură la 


1. Ibidem, f. 115. 
2. ACNSAS, fond SIE, dosar nr. 37939, ff. 15-20. 
3. ACNSAS, fond Reţea, dosar nr. 292261, ff. 125-126. 

serviciu şi că soţul nu-şi terminase doctoratul, abia la finalizarea acestuia 
intentionand să revină în tara. N-a cedat nici insistențelor mamei, într-o 
scrisoare din 13 mai 1970 transmiţându-i următoarele : 


Căci orice ar zice şi cine ar zice, nu putem să ne întoarcem imediat, n-am 
terminat ce am început, căci peste tot e greu şi merge încet. Dacă începutul 
n-ar fi fost promiţător, am fi renunţat. Dar totul se pare că va da roade. Deci, 
trebuie să stăm. Cum să vin, crezi că n-aş veni pentru câteva zile? Dar cine, 
cine, cine îmi garantează că pot pleca din nou? Nici de-ar veni nu ştiu cine în 
persoană, şi tot nu cred. Am devenit susceptibilă şi neîncrezătoare. Bine că mai 
cred în minuni mai mici. Dar în asta, nu!! 


În 1970, mama Nicoletei Grossu a cerut viză pentru Franţa, însă i-a fost 
refuzată, întrucât se considera că fiica sa intenţiona să nu se mai întoarcă 
în ţară. Raportul Securităţii despre propunerile de reluare a legăturilor cu 
ea prevedea şi o întâlnire cu aceasta în Austria. Dacă s-ar fi eschivat, era 
gândită o altă măsură, şi anume aceea de a-i trimite o scrisoare cu un 
„conţinut banal”, printre rândurile căreia, prin scris invizibil, să i se trans- 
mită mulţumiri pentru „informaţiile” comunicate, în scopul compromiterii 
sale în cazul în care stabiliseră legături cu serviciile de informaţii franceze’. 

Din dosarele Nicoletei Grossu din arhiva CNSAS, la care am avut acces 
pe durata prezentei cercetări, rezultă că ea n-a mai stabilit nici un contact 
cu Securitatea. Pe acest fond, la 29 ianuarie 1974, organele de Securitate 
au înaintat conducerii raportul cu propuneri de abandonare a sa din reţea, 
dosarul fiind predat Centrului de Informare şi Documentare, cu menţinerea 
ei în evidenţa generală?. 

Aşadar, informaţiile din arhiva CNSAS referitoare la Nicoleta Grossu 
se opresc la anul 1974. Alte materiale despre activitatea sa în Franţa, pre- 
cum şi despre planurile, măsurile şi metodele folosite de Securitate în 
vederea neutralizării şi contracarării acţiunilor sale după această dată nu 
sunt încă puse la dispoziţia cercetătorilor. Ele au existat cu siguranţă, dată 
fiind poziţia sa în cadrul exilului şi activitatea sa anticomunistă. Dosarul 
soţului ei este însă declasificat până în anul 1989 şi conţine câteva informaţii 
şi despre Nicoleta Grossu“. Acestea sunt însă extrem de puţine şi nu aduc 


Ibidem, f. 117. 

Ibidem, f. 109. 

Ibidem, f. 2. 

Sunt disponibile spre cercetare următoarele dosare din arhiva CNSAS pe numele 
Sergiu Grossu : fond Penal, dosar nr. 050306, vol. 1-3 ; fond Reţea, dosar nr. 367837 ; 
fond Informativ, dosar nr. 233831; fond SIE, dosar nr. 37939. 


BRwWN = 


158 ANDREEA IUSTINA TUZU 


nici o informatie relevantă despre ea în sensul lucrurilor care ne-ar interesa. 
Date despre activitatea soţiei sale în Franţa sunt cuprinse în cărţile lui Sergiu 
Grossu, precum şi în cărţile altor scriitori despre ea. În continuare vom 
prezenta cele mai importante aspecte. 

Pe teritoriul Franţei, Nicoleta Grossu a cerut azil politic la Oficiul fran- 
cez pentru refugiaţi şi apatrizi, reglementându-şi statutul juridic cu statul 
român abia în 1977, prin renunţarea la cetăţenia romana’. În ceea ce priveşte 
activitatea ei în Franţa, împreună cu soţul său, a fondat revista religioasă 
Catacombes, publicaţie editată în limba franceză, care a apărut timp de 
21 de ani (1971-1992) atât în Franţa, cât şi în alte ţări din Europa, cele 
două Americi şi Africa. Scopul acesteia era acela de a prezenta informaţii 
şi documente despre persecuțiile creştine din ţările comuniste. Nicoleta 
Grossu a semnat cu pseudonimul Nicole Valery articole şi cronici literare 
care abordau regimul comunist şi situaţia Bisericii Tăcerii?. 

De asemenea, soţii Grossu au pus bazele unei alte publicaţii în limba 
română, Iisus Biruitorul, al cărei scop era acela de a face cunoscută în exil 
mişcarea religioasă „Oastea Domnului”. Spre deosebire de Catacombes, 
aceasta nu a apărut decât timp de un an. Au înfiinţat şi o editură - Editura 
Catacombes -, precum şi Asociaţia radiofonică pentru Biserica Tacerii, 
intitulată „La Chaîne” (Lanţul), organizând prin Radio Trans Europa, 
Lisabona, două tipuri de transmisiuni: „La Chaîne” (în limba franceză, 
1971-1974) şi „Duh şi Adevăr” (în limba română, 1971-1992). Au organi- 
zat o serie de conferinţe atât în Franţa, cât şi în afara ei. Nicoleta Grossu 
a condus Acţiunea evanghelică pentru Biserica Tacerii, colectând fonduri 
pentru ajutorarea românilor. Împreună cu Sergiu Grossu, a trimis bani, 
medicamente şi biblii unor români din ţară, ajutându-i totodată şi pe unii 
români din Franţa“. Dovada ultimelor acţiuni sunt scrisorile trimise la 


1. ACNSAS, fond SIE, dosar nr. 37939, f. 17. 

2. O selecţie a „Notelor de lectură” publicate de Nicoleta Grossu în revista Catacombes 
a fost realizată de soţul său şi publicată în Nicole Valéry-Grossu, Hegemonia vio- 
lentei. Comunism. Totalitarism. Ateism, traducere din limba franceză de Ileana 
Cantuniari, Editura Duh şi Adevăr, Bucureşti, 2000. Articolele semnate de Nicoleta 
Grossu in revista Catacombes au fost culese şi publicată de Sergiu Grossu în Nicole 
Valéry-Grossu, Din toată inima, Editura Duh şi Adevăr, Bucureşti, 2003. Volumul 
poate fi consultat şi în format electronic, pe www.procesulcomunismului.com/ 
marturii/fonduri/grosu/toatainima, accesat pe 29.07.2016. 

3. Pentru mai multe informaţii despre activitatea soţilor Grossu în Franţa, vezi Cicerone 
Ionitoiu, op. cit., pp. 95-113. De asemenea, referinţe în acest sens pot fi consultate 
şi in Cicerone Ionitoiu, Memorii. Drama României văzută din exil, vol. 2, ediţie 
îngrijită de Cosmin Budeancă, Editura Polirom, Iaşi, 2011, pp. 30-31, 48-49, 61-62, 
149-150, 184. 

moartea Nicoletei Grossu soţului său. Acestea erau scrise de numeroşi 
români care au fost ajutaţi de-a lungul timpului de ea. Materialele în cauză 
se regăsesc în biografia Nicoletei Grossu elaborată de Cicerone Ionitoiu. 

După 1989, Nicoleta Grossu n-a mai revenit în România. A murit de 
cancer în Franţa, la 14 ianuarie 1996. Dorinţa sa a fost să fie înmormântată 
în România, motiv pentru care a fost depusă la cimitirul Sfânta Vineri din 
Bucureşti. Soţul, Sergiu Grossu, a decedat la 25 iulie 2009. 


Concluzii 


Cercetarea materialelor create de fosta Securitate din arhiva CNSAS în 
legătură cu Nicoleta Grossu, după cum s-a putut observa şi în cuprinsul 
prezentului studiu, ne aduce în faţa unei biografii care suferă modificări 
semnificative faţă de cea existentă la acest moment. Un prim aspect impor- 
tant în acest sens este acela că Nicoleta Grossu a fost din 1945 până în 
1969 colaboratoare a unui serviciu de informaţii, SSI, respectiv Securitate, 
cu întrerupere între 1949 şi 1953, când a fost arestată. Despre prima parte 
a acestui interval de timp se cunoaşte doar faptul că a fost membru PNT, 
redactor la ziarul Dreptatea, că din februarie 1945 a activat în cadrul 
Biroului de presă pentru străinătate al PNT si că a fost închisă timp de o 
lună în 1945 şi mai târziu încă patru ani. 
urma informaţiilor relevate de arhiva CNSAS este legat de contextul elibe- 
rării sale din închisoare, în 1953. Dacă în cartea ei a susţinut faptul că în 
urma unor anchete dure şi îndelungate a fost eliberată fără a fi judecată, 
întrucât s-a considerat că era nevinovată, documentele de arhivă susţin 
intervenţia organelor de Securitate pentru eliberarea sa, lucru de care, 
conform aceloraşi informaţii, ea a avut cunoştinţă încă din 1952, când s-a 
deschis o anchetă specială pentru cazul său. 

Al treilea aspect este legat de viata şi activitatea sa postdetentie, până 
la momentul plecării din România. Despre acest interval de timp, 1953-1969, 
se cunosc doar lucrurile care ţineau, în esenţă, de statutul unui fost deţinut 
politic, acesta implicând o serie de piedici, greutăţi şi lipsuri: familie şi 
locuinţă proprii, loc de muncă (până în 1964), serviciu conform pregătirii 
sale profesionale, după 1964. Totuşi, documentele de arhivă relevă o fateta 
necunoscută a Nicoletei Grossu, şi anume faptul că în aceeaşi perioadă a 
fost şi colaboratoare a Securităţii, chiar mai mult, o agentă a acestei insti- 
tutii, începând cu luna mai 1956. 

Contextul plecării sale din România este un alt aspect care diferă in 
dosarul său faţă de informaţiile care se cunosc până acum despre acest 
moment. Dacă în cartea de memorii a relatat cu privire la plecare faptul 
că aceasta s-a datorat intervenţiei contra unei sume de bani a soţiei unui 
director de la direcţia paşapoarte, menţionând că atât aceasta, cât şi soţul 
ei obişnuiau să facă astfel de lucruri, documentele de arhivă contrazic acest 
fapt. Ele relevă insistenţele Nicoletei Grossu pe lângă organele de Securitate 
în scopul primirii acordului de a pleca împreună cu Sergiu Grossu, insistente 
puse pe fondul unui loc de muncă în Franţa. Chiar dacă initial nu i s-a 
acceptat solicitarea, ulterior a primit aviz favorabil, urmărindu-se mărirea 
potenţialului său informativ, îndeosebi în cadrul emigrației, respectiv al 
exilului românesc din Franţa. Contextul acesta evidenţiază însă şi dorinţa 
sa arzătoare de a pleca din România. 

Nu putem face aprecieri despre modul în care s-a raportat Securitatea 
la aceasta după 1974. Motivul este legat de accesul la documentele de 
arhivă după acest an, pentru care există doar un raport cu propuneri de 
abandonare a Nicoletei Grossu. Informaţii care să lămurească modul în 
care a fost percepută de Securitatea de la Bucureşti şi mai ales planurile şi 
metodele elaborate şi utilizate de organele de Securitate pentru contracara- 
rea şi neutralizarea activităţii Nicoletei Grossu nu sunt încă puse spre 
cercetare. Întrebări care şi-ar putea găsi răspunsul în documentele încă 
nedeclasificate ar fi cel puţin următoarele : dacă după 1974 s-a mai încer- 
cat stabilirea unor legături cu aceasta şi dacă Securitatea a avut informaţii 
clare că Nicoleta Grossu a fost recrutată de organele de securitate franceze. 
Pe cât de greu de înţeles este colaborarea ei cu Securitatea, îndeosebi după 
experienţa carcerală la care a fost supusă, pe atât de dificil este de înţeles 
şi schimbarea sa radicală după plecarea în Franţa, dacă într-adevăr a fost 
aşa. Se ştie că s-a dedicat ajutorării semenilor, îndemnării la credinţă şi 
condamnării regimului comunist. Însă, în lipsa tuturor materialelor despre 
ea din arhiva CNSAS, nu se pot face aprecieri clare şi, mai ales, definitive. 
Poate că nu vor putea fi făcute nici după aceea. 

Un lucru este totuşi cert: Nicoleta Grossu a fost eficientă în munca 
informativă, apreciată de organele de Securitate, motiv pentru care i-au fost 
trasate misiuni importante şi pentru care a fost trecută de la rangul de 
informator la cel de agent al Securităţii. Ceea ce nu s-ar putea însă stabili 
cu certitudine este motivul pentru care a fost recrutată de SSI în 1945, 
respectiv acela pentru care a acceptat acest lucru, scopul pentru care a 
continuat colaborarea cu Securitatea între 1948 şi 1949, precum şi cauza 
arestării din 1949 şi, mai ales, de ce a reluat colaborarea cu Securitatea 

după eliberarea din închisoare. Folosirea unui singur termen pentru a echi- 
vala aceste aspecte nu ar fi suficientă, ci un cumul de cuvinte, printre care 
necesitatea, convingerea, conformismul, compromisul şi chiar oportunis- 
mul. 

Aşadar, cercetarea materialelor referitoare la Nicoleta Grossu din arhiva 
CNSAS a adus cu sine o reconsiderare a biografiei acesteia. Impactul 
informaţiilor este unul considerabil, ca urmare a faptului că ne-au adus în 
faţa unei alte imagini asupra sa, alta decât cea idealizată pe care o are în 
societatea românească astăzi. A fost membră PNT, redactor al publicaţiei 
Dreptatea şi a activat în cadrul Biroului de presă pentru străinătate al PNT. 
A fost şi deţinută politică, a desfăşurat şi o activitate anticomunistă după 
plecarea din România, însă a fost şi colaboratoare a SSI, respectiv a 
Securităţii, din 1956 fiind ridicată chiar la rangul de agentă a acestei insti- 
tutii, în care a activat timp de 20 de ani (1945-1949; 1953-1969). 


1945 (la vârsta de 26 de ani, anul 1953 (după ieşirea din închisoare) 
primei arestări şi al recrutării sale de 
către SSI) 


(Cicerone Ionitoiu, Nicole Valéry-Grossu. O lumină în bezna exilului românesc, Editura 
Fundaţia culturală „Memoria”, Bucureşti, 1997, f. nenumerotată) 

Fotografie din perioada de detentie 
(ACNSAS, fond Penal, dosar nr. 013845, f. 2) 


Fotografii din anii 1965 şi 1966 din perioada in care a fost filată de Securitate 
(ACNSAS, fond Reţea, dosar nr. 292261, ff. 201-202) 


Lucian Vasile 


Legendă şi dilemă istorică. Biografia agentului 
dublu Mihail Tantu 


Abstract. November 1948. Bucharest, the capital of the Romanian Popular Republic. Mihail 
Tantu was led to the Ministry of Internal Affairs, across from the former royal palace, by a 
single guard. Tantu was the son of a member of Sfatul Ţării, the institution that had voted 
the union of Bessarabia with Romania in 1918. Moreover, he was one of the founders of the 
first Romanian paratroops, but for his involvement in the National Resistance Movement he 
was sentenced in 1946 to 20 years of hard imprisonment. The man who brought him left, 
and Tantu was left alone in the room with just an officer to guard him from the next room 
where the guardsman was busy carrying out bureaucracy tasks. Taking advantage of the fact 
that his clothing was similar to that of the workers who were moving on the corridor, the 
inmate mingled with them, took a box and got out of the building. He stopped in front of 
the entrance, unloaded his package in the truck and then continued to walk away unhindered 
by anyone. Mihail Tantu managed to perform perhaps the most courageous and daring 
escape from a political prison in Communist Romania. He was to flee the country, reach 
Paris and join the other officers within the Romanian exile in order to continue the fight 
against the communist regime in Romania. 

But almost nothing of the things above is true, rather a legend created with the approval of 
Securitate in order to hide the true path of Mihail Tantu to Paris. His destiny was to remain 
an enigma : who was he betraying and who was he working for ? When was he telling the 
truth and when was he misleading ? When was he acting according to his ideas and when 
as he was commanded to ? Was he an anti-communist fighter, a spy, a double agent or a 
bit of everything at the same time ? 


Keywords: Mihail Tantu, SSI, SIMRE, Securitate, espionage, Romanian exile, military 
exile, collaboration 


Noiembrie 1948. Bucuresti, capitala Republicii Populare Romane. Mihail 
Tantu era condus de un singur reprezentant al Securitatii la Ministerul de 
Interne de peste drum de fostul Palat Regal. Fiul unui membru din Sfatul 
Ţării care votase unirea Basarabiei cu România în 1918, Tantu se numărase 
printre întemeietorii primei unităţi de paraşutişti militari din ţară, dar pen- 
tru implicarea sa în mişcarea de rezistenţă anticomunistă primise în 1946 
o condamnare de 20 de ani de muncă silnică. Fusese lăsat singur într-o 
cameră a arestului, timp în care cel care îl adusese dispare, iar ofiţerul de 
serviciu era ocupat cu realizarea formalităţilor birocratice. Profitând de 
faptul că îmbrăcămintea sa era asemănătoare cu cea a muncitorilor care 
lucrau pe culoar, detinutul se amestecă printre aceştia, ia o ladă şi iese din 
clădire. Se opreşte în faţa camionului de la intrare, descarcă alături de 
ceilalţi lăzile şi apoi îşi continuă nestingherit drumul, depărtându-se de 
Ministerul de Interne. Mihail Tantu reuşise poate cea mai curajoasă şi 
temerară evadare din România comunistă. Fostul ofiţer avea în plan să fugă 
din ţară şi să ajungă la Paris, unde să se alăture celorlalţi ofiţeri români 
din exil în lupta împotriva regimului comunist din România. 

Dar aproape nimic din cele de mai sus nu este adevărat, fiind doar o 
legendă creată cu aprobarea Securităţii pentru a ascunde adevăratul drum 
al lui Mihail Tantu spre Paris. Destinul său avea să rămână o enigmă: pe 
cine trăda şi pentru cine lucra ? Când spunea adevărul şi când inducea în 
eroare? Când acţiona conform ideilor sale şi când conform indicatiilor 
altora? Era un luptător anticomunist, un spion, un agent dublu sau câte 
putin din toate? 


În umbra tatălui 


Pentru foştii camarazi de arme, Mihail Tantu a rămas în memorie ca mili- 
tarul vertical şi curajos, comandatul ce era urmat în misiune indiferent de 
primejdii. Pentru ofiţerii din exil, Tantu era una dintre principalele dezi- 
luzii, ,,defectiunea” sa contribuind semnificativ la eşecul operaţiunilor 
informative şi de spionaj îndreptate împotriva regimului comunist de la 
Bucuresti. Pentru colegii de detenţie, Tantu a fost unul dintre deţinuţii „cu 

vechime”, fiind arestat, condamnat şi încarcerat încă din 1946. Pentru 
Securitate a fost pe rând un pericol, un specialist, o unealtă, un trădător şi 
un obiectiv. În ciuda unor cercetări recente!, personalitatea şi biografia 
fostului comandor şi comandant al primelor brigăzi de paraşutişti militari 
români rămân şi astăzi un mister. Dar cine a fost de fapt Mihail Tantu ? 
Născut la 14 august 1914 în localitatea Ghermăneşti din apropierea 
oraşului Balti, Mihail Tantu era fiul lui Vasile Tantu, dintr-o familie de 
răzeşi, şi al Mariei, fiică a unui dascăl din zona Lăpuşna. Copilăria şi 
educaţia i-au fost puternic influențate de tatăl său care, după efectuarea 
studiilor la Kiev şi Petrograd, a devenit învăţător şi s-a implicat în acţiunile 
nationalistilor basarabeni, aducând clandestin cărţi in limba română de la 
Iaşi în diferite localităţi din stânga Prutului”. În 1915, Vasile Tantu a fost 
mobilizat în armata rusă, fiind mai întâi trimis la şcoala de ofiţeri de la 
Kiev, iar după absolvirea ei a fost repartizat ca translator în cadrul unei 
unităţi de pe frontul din Moldova”. Revoluţia bolşevică şi dezagregarea 
Imperiului Rus au deschis calea învățătorului basarabean spre o carieră 
politică: în 1917 a devenit secretarul Comitetului ostaşilor şi ofiţerilor 
moldoveni de pe frontul român“. Lupta pentru drepturile românilor din 
Basarabia l-a adus pe Vasile Tantu în mijlocul evenimentelor care au con- 
dus la unirea fostei gubernii cu Regatul Român: preşedinte al biroului de 
organizare a lucrărilor Sfatului Țării în noiembrie 191 75, fiind numit depu- 
tat din partea soldaţilor“, iar la 27 martie 1918 numele său se regăsea pe 
lista celor care au votat unirea. După război, Vasile Tantu a fost membru in 


1. Principalul studiu îl reprezintă volumul Căpitanul parasutist Mihail Tantu. Faptele, 
mărturisirea şi osânda unui cavaler, semnat de Mircea Tănase şi publicat în 2015 
la Editura Militară. Cartea se remarcă prin ineditul unor documente publicate, însă 
insuficient explicate. De asemenea, anumite perioade din biografia lui Mihail Tantu 
sunt omise (precum primii ani de detenţie şi perioada imediată rearestării din 1950) 
sau vag analizate şi contextualizate. Perspectiva este unidirectionala, Mihail Tantu 
fiind numai victimă a regimului comunist, fără a se detalia colaborarea sa cu 
Securitatea. De asemenea, citarea este defectuoasă, unele surse neputând fi verificate. 

2. Arhiva Consiliului Naţional pentru Studierea Arhivelor Securităţii (în continuare 
ACNSAS), fond Informativ, dosar 233937, vol. 2, f. 301. 

3. Mircea Tănase, Căpitanul parasutist Mihail Tantu. Faptele, mărturisirea şi osânda 
unui cavaler, Editura Militară, Bucureşti, pp. 22-24. 

4. Onisifor Ghibu, Pe baricadele vieţii : În Basarabia revoluționară (1917-1918) ; 
Amintiri, Editura Universitas, Chişinău, 1992, pp. 271-272. 

5. Ibidem, p. 435; Ion Ţurcanu, Istoria românilor. Cu o privire mai largă asupra 
culturii române, Editura Istoros, Brăila, 2007, p. 217. 

6. Onisifor Ghibu, op. cit., p. 441 


166 LUCIAN VASILE 


primul parlament al României Mari, iar ulterior a îndeplinit funcţia de prefect 
al Chişinăului vreme de trei mandate. Retras din politică, a revenit în sistemul 
de învăţământ, dar avea să moară la 30 ianuarie 1937, la Iasi, în urma unei 
operaţii nereuşite. Figura paternă şi numele pe care îl purta aveau să mar- 
cheze opţiunile şi destinul tânărului Mihail Tantu, alimentându-i sentimen- 
tele patriotice şi grija pentru soarta teritoriului dintre Prut şi Nistru. 

Mihail Tantu' şi-a îndreptat paşii spre o carieră militară, fiind admis la 
Liceul Militar din Chişinău, instituţie de învăţământ pe care a absolvit-o 
in 1932, şi continuând studiile la Scoala de Ofiţeri de Infanterie de la Sibiu’. 
Cu toate că a fost al şaisprezecelea absolvent al promoţiei 19355, poziţie 
ce îi dădea posibilitatea să aleagă aproape orice unitate militară din România, 
Tantu a optat pentru o garnizoană din Basarabia (Regimentul 53 Infanterie 
din Ungheni), unde a fost avansat la gradul de sublocotenent la 1 iulie 1935. 
»Munceste cu sârguinţă, este bine apreciat, dar nu-i place infanteria şi nici 
atmosfera cazonă ce există în cazarmă. Îşi înfruntă adeseori şefii”, avea 
să fie caracterizat mai târziu. La sfârşitul anilor '30, Tantu a urmat o serie 
de cursuri ale Şcolii de Aplicaţie a Infanteriei şi ale Centrului de Instrucție 
din cadrul aceleiaşi arme, fiind avansat la gradul de locotenent la 25 octom- 
brie 1939. În acelaşi an s-a căsătorit la Chişinău cu Adina Constantinescu’, 
pe care o cunoscuse în urmă cu doi ani. 

„Ceiace a curmat firul normal, liniştit al vieţii mele a fost actul brutal, 
samavolnic al URSS prin care Basarabia este ruptă dela patria sa în mod 
brutal”, avea să declare Tantu într-una dintre biografiile redactate în închisoare. 
Părăsirea fără luptă a Basarabiei a avut un puternic impact asupra tânărului 


1. Conform unei declaraţii date în timpul confruntării cu Ilie Lazăr, în iunie 1946, 
Mihail Tantu susţine că ar mai fi avut doi fraţi rămaşi în 1940 pe teritoriul basa- 
rabean şi care au fost ucişi de autorităţile sovietice, ca represalii faţă de activitatea 
unionistă a tatălui lor. Acest detaliu biografic ar aduce un plus substanţial pentru 
postura de indubitabil oponent al regimului comunist (Mircea Tănase, op. cit., 
p. 133). Documentele cercetate nu atestă faptul că Mihail Tantu ar fi avut fraţi, ci 
numai o soră, Virginia (căsătorită Trifu), născută la 1 februarie 1908 la Sgărişte 
(?), în judeţul Balti. ACNSAS, fond Informativ, dosar 233937, vol. 3, f. 319. 

2. Alte surse indică un parcurs uşor diferit: imediat după absolvirea Liceului Militar 
din Iaşi, Mihail Tantu ar fi fost admis la Scoala Pregătitoare de Ofiţeri din capitală, 
iar în 1933 ar fi început cursurile Şcolii de Ofiţeri Activi de la Sibiu (Mircea Tănase, 
op. cit., p. 12). 

3. ACNSAS, fond Informativ, dosar 233937, vol. 2, f. 302. 

Ibidem, f. 64. 

5. Adina Maria Constantinescu (căsătorită Tantu), fiica lui Gheorghe şi a Anastasiei, 
născută la 28 ianuarie 1919, în comuna Ştefăneşti, judeţul Botoşani (ibidem, f. 55). 

ofiţer, care îşi vedea nu numai casa părăsită, ci şi apropiatii săi rămaşi in 
teritoriul ocupat de Armata Roşie. O parte a familiei sale avea să fie depor- 
tată in Siberia, de unde nu aveau să se mai întoarcă niciodată!. Cu toate că 
în timpul retragerii comportamentul său s-a ridicat la nivelul necesităţilor 
momentului, în urma unor caracterizări mixte? a fost mutat la Regimentul 78 
Infanterie din Brăila. 

În vara lui 1941 a fost constituit în sudul capitalei, la Popesti-Leordeni, 
Corpul Parasutistilor, prima unitate de acest gen din armata romana, iar 
unul dintre primii voluntari care au răspuns apelului de a se înscrie in 
această nouă structură a fost Mihail Tantu. Acesta îşi explica gestul prin 
„dorinţa de a fi printre primii care să pună piciorul pe pământul basarabean”? 
în cazul unui recuperări militare a teritoriului, însă nu trebuie excluse şi 
alte motive, precum provocarea profesională reprezentată de a fi printre cei 
dintâi paraşutişti militari din ţară şi despărţirea temporară de soţia lui. În 
noua sa unitate, Tantu a primit atât simpatia parasutistilor, cât şi aprecierea 
comandanților : 


Foarte inteligent, judecată clară, memorie bună, gândire cu reactiuni repezi şi 
logice, expunere clară. Cultură generală şi profesională foarte bună. Disciplinat 
şi foarte conştiincios. Munceşte din convingere şi cu multă dragoste, cu simţul 
datoriei bine dezvoltat. Caracter sincer şi loial, simţul onoarei dezvoltat, demn, 
moral, modest. Foarte bun camarad. Spirit de sacrificiu dezvoltat la maximum. 
Are o mare putere de muncă“. 


La Popesti-Leordeni, Mihail Tantu a contribuit atât la organizarea Şcolii 
de Paraşutişti, cât şi la instructia efectivă, ocupându-se de instruirea sol- 
datilor în special în misiuni de sabotaj şi informative, dar şi de luptă efec- 
tivă. În numai un an avea să creeze un grup omogen de paraşutişti, însă în 
septembrie 1942 a fost înlocuit cu un maior cunoscut pentru spiritul cazon 
pe care căuta să-l imprime în unitatea militară. Dezamăgit de răspunsul 


1. ACNSAS, fond Informativ, dosar 233937, vol 2, f. 296. 

2. Pe de o parte, este descris drept „disciplinat, cu autoritate şi prestigiu, devotat 
serviciului”, însă, pe de alta, acelaşi document îl portretizează „cam neglijent în 
executarea ordinelor, nesincer şi insinuant, lipsit de curajul răspunderii”, având 
„mari lipsuri de caracter”. Nu este exclus ca această caracterizare să aibă la bază 
diferite orgolii personale ale celui care a întocmit evaluarea (Mircea Tănase, op. cit., 
pp. 40-41). 

3. ACNSAS, fond Informativ, dosar 233937, vol. 2, f. 303 verso. 

4. Mircea Tanase, op. cit., p. 42. 

generalului Jienescu!, care i-a reproşat că ar încerca prin intrigă să-şi reca- 
pete poziţia atunci când a reclamat schimbarea sa, Mihail Tantu a plecat 
voluntar pe front, fiind încadrat în Regimentul 2 Vânători de Munte, sta- 
tionat în zona oraşului Sudak din Crimeea. 

În mai 1943 a fost rechemat în ţară şi reîncadrat în Şcoala de Paraşutişti, 
unde, cu ajutorul unor foşti subordonați, a creat o unitate specială sub 
comanda sa, precum şi echipe de paraşutişti schiori, antrenați pentru lupta 
în condiţii de iarnă. Apropierea frontului şi recrutarea unei noi serii de 
paraşutişti au determinat relocarea unităţii la Curtea de Argeş, de unde, în 
august 1944, Mihail Tantu a primit ordin să se deplaseze împreună cu 
600 de paraşutişti complet echipați de luptă pe front, trecând însă prin 
Bucureşti. Astfel, evenimentele din seara de 23 august l-au găsit în capitală, 
unde a asigurat cu jumătate din efectiv paza instituţiilor centrale ale statu- 
lui, iar cu aproximativ 200 de oameni s-a deplasat, conform ordinului, în 
Băneasa pentru a opri intrarea trupelor germane în oraş. Cu toate că a 
executat misiunea cu eroism şi tenacitate, reuşind să reziste pentru câteva 
ore cu numai 46 de paraşutişti disponibili şi fiind de câteva ori foarte aproape 
să fie ucis de tirurile inamice?, Tantu a dus la îndeplinire ordinul primit 
din datorie militară, şi nu pentru că ar fi fost convins de corectitudinea sa. 
„Împotriva voinţei mele, împotriva sentimentelor mele, am stăvilit atacurile 
germane dintre 24-28 august 1944”, avea să afirme într-una dintre decla- 
rațiile sale. Cum nimic din biografia sa nu pare să indice vreo simpatie 
fascistă (nici măcar Securitatea nu l-a acuzat de aşa ceva în timpul anche- 
telor), opţiunea sa pare mai degrabă legată de (in)justetea luptei împotriva 
unui fost aliat alături de care luptase împotriva URSS-ului ce ocupase 
Basarabia natală. 


1. Generalul Gheorghe Jienescu (16 septembrie 1894, comuna Rast, judeţul Dolj - 
3 aprilie 1971) a îndeplinit din 1940 funcţia de şef de stat-major al Comandamentului 
Forţelor Aeriene, iar între 1941 şi 1944 a fost Ministru şi Secretar de Stat al Aerului. 
Destituit după 23 august 1944 şi pus sub pază, a fost arestat la 5 octombrie 1946 
şi condamnat la 20 de ani temniţă grea. A trecut prin închisorile Aiud, Râmnicu-Sărat, 
Gherla şi Jilava, fiind eliberat la 18 aprilie 1964; www.worldwar2.ro/generali/ 
? language = ro&article =767, accesat pe 22.09.2016 ; informaţii din fişele matricole 
penale din Arhiva Administraţiei Naţionale a Penitenciarelor (în continuare AANP). 

2. Mircea Tănase, op. cit., pp. 56-66. 

Baza de la Cumpăna şi afacerea Schimdt-Stoicanescu 


Basarabean la origine, fiul unui membru al Sfatului Țării şi comandant al 
unui batalion de elită al armatei române - erau suficiente motive ca Tantu 
să fie printre primii vizati de trupele sovietice în toamna lui 1944. Astfel 
că, pe 14 octombrie, la ora 5 dimineaţa, a fost ridicat din locuinţa sa de 
pe Calea Văcăreşti din capitală de doi ofiţeri sovietici, sub pretextul utili- 
zării serviciilor sale de interpret, urcat într-o maşină a Armatei Roşii şi 
plimbat câteva ore prin diferite zone din Bucuresti. Retinerea sa a făcut 
vâlvă printre colegii lui, iar la presiunea imediată a Marelui Stat-Major 
Român, la ora 16, a fost eliberat şi lăsat pe marginea Soselei Bucuresti-Giurgiu, 
la şapte kilometri de capitală. 

Realizând că acest episod se poate repeta oricând şi influenţat de zvo- 
nurile potrivit cărora basarabenii din România urmează a fi returnati către 
URSS ca trădători, Mihail Tantu a decis să-şi creeze la vila din Cumpăna 
(nordul Muscelului) a Elsei Brătianu o şcoală de schi pentru paraşutişti, 
dotată cu armament şi alimente şi pusă sub pază militară. În realitate, locul 
era un refugiu pentru sine şi familia sa, în cazul în care zvonurile privind 
deportarea se dovedeau a fi adevărate, dar şi o posibilă bază pentru acţiuni 
de partizanat, în cazul începerii unui război între vest şi est!. Locul a fost 
folosit o singură dată, în noiembrie 1944, pentru ascunderea a doi soldaţi 
ce fuseseră implicaţi într-o altercatie cu un ostaş sovietic care, in cele din 
urmă, a fost împuşcat mortal. 

În acelaşi timp, Mihail Tantu primea o lovitură profesională : Corpul 
de Paraşutişti pe care îl crease şi de a cărui existenţă îşi legase activitatea 
a fost desfiinţat în decembrie 1944. Soldaţii şi ofiţerii au fost transferați la 
detaşamentele de pază ale aeroporturilor, iar lui Tantu i-a fost încredinţat 
Aeroportul Băneasa. Transferat într-o poziţie mult inferioară pregătirii sale 
profesionale şi practic trecut pe „linie moartă”, a sondat posibilitatea înro- 
lării sale în aviația americană. Răspunsul primit a fost negativ, una dintre 
explicaţiile primite fiind că prezenţa sa este mult mai necesară în România, 
mai ales că, din discuţiile cu echipajele britanice şi americane, părea că un 
conflict între cele două blocuri politice este inevitabil. 

În acest context, în ianuarie 1945 Mihail Tantu a fost contactat (proba- 
bil prin curieri) de Mihail Sturdza?, care i-a cerut ajutor pentru ascunderea 


1. ACNSAS, fond Informativ, dosar 233937, vol. 2, ff. 307-313. 
2. Mihail „Michy” Sturdza (1886-1890) a fost diplomat de carieră şi membru al 
Mişcării Legionare. În perioada Statului Naţional Legionar a îndeplinit funcţia de 

soldaţilor germani rămaşi pe teritoriul ţării. Cu toate că la acel moment 
era implicat în salvarea de la deportare a unor familii de origine germană, 
Tantu a refuzat să se alăture acestei acţiuni care viza militari, nu civili. 
Legăturile dintre el şi liderii legionari s-au dezvoltat după ce a fost abordat 
de un anume sublocotenent Georgescu din Regimentul 15 Artilerie, canto- 
nat la Curtea de Argeş, în virtutea unei presupuse colegialitati (pe care 
Tantu nu şi-o amintea, dar nici nu o excludea) din anii războiului!. Georgescu 
a fost omul de legătură prin care lui Tantu i s-a propus trecerea bazei de 
la Cumpăna în subordinea legionarilor şi implicarea sa în activităţi împotriva 
comunismului, descrise însă vag. Dacă în privinţa complexului din nordul 
Muscelului răspunsul a fost negativ, în cealaltă privinţă ofiţerul a lăsat 
deschisă calea dialogului, mai ales că eventualele acţiuni nu ar fi avut la 
bază o angajare ideologică a sa, ci s-ar fi realizat în virtutea sentimentelor 
patriotice ale lui Tantu şi împotriva unui inamic comun. Astfel, în perioada 
următoare Mihail Tantu a avut o serie de întâlniri, într-un bloc vizavi de 
Facultatea de Drept din Bucureşti, cu liderul legionar Constantin Stoicănescu?. 
Acesta i-a cerut sprijinul pentru crearea unei „rezerve de lealitate faţă de 
germani” şi i-a spus că, „în cazul unei victorii germane, trebuia parat actul 
de la 23 august”. Cu toate că nu este singurul caz de acest gen, e neclar 
cum de un ofiţer atât de bine pregătit mai putea crede în victoria Germaniei 
la începutul lui 1945. O posibilă explicaţie a consimtamantului lui Tantu 
la propunerea lui Stoicănescu ar putea fi mai degrabă un efort disperat de 


ministru al Afacerilor Străine, iar după 23 august 1944 a făcut parte din Guvernul 
Român de la Viena, având portofoliile Instrucțiunii Publice şi ale Afacerilor Externe. 
ro.wikipedia.org/wiki/Mihail_R._ Sturdza, accesat pe 23.09.2016; Mihail Sturdza, 
România şi Sfârşitul Europei : amintiri din tara pierdută, Editura Fronde, Alba 
Tulia-Paris, 1994, passim. 

1. ACNSAS, fond Informativ, dosar 233937, vol. 2, ff. 67-72. 

2. Constantin Stoicănescu a fost unul dintre liderii legionari apropiaţi de Horia Sima. 
În timpul Statului Naţional Legionar a fost şeful organizaţiilor de tineret legionare. 
După rebeliunea din ianuarie 1941 s-a refugiat în Germania, fiind închis la 
Buchenwald. Trimis în ţară de Horia Sima la sfârşitul lui 1944, Stoicănescu a fost 
capturat în 1945, în urma unei încercări eşuate de a ajunge împreună cu Andreas 
Schmidt pe teritoriul controlat de trupele germane. Predat autorităţilor sovietice, a 
fost trimis în URSS, unde i s-a pierdut urma; www.miscarea-legionara.net/cd_ 
garda_de_fier/03 %20Biografii/Stoican.html, accesat pe 23.09.2016. 

3. S-au înregistrat dezertări izolate dupa actul de la 23 august 1944 şi chiar asupra 
generalului Gheorghe Avramescu, comandantul Armatei a 4-a Române, au existat 
suspiciuni că ar fi intenţionat să treacă, împreună cu forţele din subordinea sa, de 
partea germană. 

a se ralia la orice rezistenţă anticomunistă şi de a lupta în orice fel împotriva 
comunizării ţării. 

Împreună cu Ronald Gunne!, avea misiunea de a-i scoate din ţară pe 
Constantin Stoicănescu şi Andreas Schmidt? folosind identități false şi 
documente militare pe care urma să le procure. Aceştia trebuiau să plece 
din Bucureşti în Braşov, în uniforme de aviaţie, iar de acolo să zboare cu 
un avion de mici dimensiuni până în apropierea liniilor germane. Mihail 
Tantu şi-a îndeplinit obligaţiile asumate, iar Stoicănescu şi Schmidt au 
devenit sergentii Bârsan, respectiv Rugan, numele a doi paraşutişti din 
subordinea sa şi, în mod oficial, călătoreau cu ordine de deplasare la 
Miskolc’. Toţi patru au plecat pe 20 ianuarie“ din Bucuresti şi au rămas 
câteva zile în oraşul de la poalele Tâmpei. Plecarea a fost amânată de mai 
multe ori din cauza unor probleme tehnice, iar în cele din urmă Gunne s-a 
deplasat cu trenul la Oradea, iar Tantu s-a întors in Bucuresti. În capitală, 
acesta era suspectat de legionari că i-ar fi trădat, deoarece de la Viena nu 
venea confirmarea că Schmidt şi Stoicănescu ar fi ajuns la destinaţie. 

La începutul lui februarie, Mihail Tantu a primit o notă prin care era 
chemat la unitate să clarifice situaţia sergentilor Barsan şi Rugan. Realizând 
că planul său a eşuat, Tantu a luat legătura cu apropiații săi şi a aflat că în 
apropiere de Miskolc un avion de mici dimensiuni a fost doborât, iar 
pasagerii - Rugan şi Bârsan - au fost răniţi. Căutând o soluţie la cea mai 


1. Cu toate că documentele îl numesc „von Ringen”, a patra persoană a grupului 
(alături de Tantu, Stoicănescu şi Schmidt) care urma să pună în aplicare misiunea 
era Ronald Gunne, adjunctul lui Andreas Schmidt. Între Schmidt şi Gunne exista 
o rivalitate tăcută, iar suspiciunile privind relaţia dintre cei doi au fost acutizate de 
soarta complet diferită pe care au avut-o: Schmidt a murit într-un lagăr din URSS, 
iar Gunne a dispărut fără urmă (probabil sub o identitate falsă în Elveţia). Perry 
Biddiscombe, The SS Hunter Battalions : The Hidden History of the Nazi Resistance 
Movement 1944-45, The History Press, New York, 2013, p. 76. 

2. Andreas Schmidt (24 mai 1912, Mănărade, Austro-Ungaria - 1948 [?], lagărul 

Vorkuta [?], URSS) a fost liderul Grupului Etnic German din România şi membru 

SS. A fost trimis în spatele liniei frontului pentru a căuta sprijin pentru răsturnarea 

situaţiei de la 23 august 1944. Capturat alături de Constantin Stoicănescu în încer- 

carea de a se întoarce în teritoriile controlate de Germania nazistă, a fost predat 
autorităţilor sovietice, fiind judecat şi condamnat în URSS. 

Oraş în nord-estul Ungariei. 

Alte surse avansează data de 22 ianuarie. 

5. Toate datele, precum şi suspiciunile autorităţilor militare germane tind să indice o 
trădare, fără a reuşi să identifice sursa scurgerii informaţiilor către NKVD. Avionul 
a fost doborât pe 9 februarie: Schmidt şi-a rupt ambele picioare, iar Stoicănescu 
a suferit arsuri grave. Perry Biddiscombe, „Prodding the Russian Bear: pro-German 

nefavorabilă desfăşurare a evenimentelor, Tantu a luat in calcul trei vari- 
ante : sinuciderea, predarea către autorităţile române şi intrarea in ilegali- 
tate’. A decis să o aleagă pe cea din urmă, nu înainte de a încerca (aproape) 
imposibilul : eliberarea celor doi înainte ca sovieticii să afle şi îngroparea 
afacerii. Împreună cu Gunne (proaspăt întors în Bucureşti), a plecat la 
Sibiu, unde a făcut joncţiunea cu generalul Avramescu, cu ajutorul căruia 
au ajuns la Miskolc, unde au aflat că cei doi pasageri au fost deja preluaţi 
de sovietici şi se află sub pază militară. Chiar şi în această situaţie, Tantu 
a continuat să încerce să-i elibereze pe cei doi, folosindu-se de concursul 
paraşutiştilor din garda generalului Avramescu şi mizând pe faptul că sovie- 
ticii nu cunosc adevărata identitate a sergentilor Rugan şi Bârsan. Scăpând 
la limită de arestare la Luéenec”, Mihail Tantu a înţeles că orice încercare 
a sa este inutilă şi târzie, astfel că s-a întors la Bucureşti, unde a intrat în 
ilegalitate. 


Profesionistul nedorit 


Întors la Bucuresti, Mihail Tantu s-a văzut lipsit nu numai de statutul de 
om liber (era căutat pentru implicarea în afacerea Stoicănescu-Schmidt), ci 
şi de refugiul său de la Cumpăna, care fusese descoperit şi lichidat de 
jandarmi. În cursul lunii februarie a încercat fără succes să-i contacteze pe 
legionarii cu care avusese legături în săptămânile premergătoare acţiunii 
eşuate pentru a-şi recupera banii pe care îi investise în această operaţiune”. 
Rămas fără resurse financiare şi căutând anonimitatea pentru o vreme, până 
în iunie a stat ascuns în comuna Lăpuş din Buzău, fiind găzduit de rude 
îndepărtate”. 

Înţelegând că nu poate rămâne la nesfârşit ascuns într-un sat din România 
şi fiind dornic să intre în acţiune, Tantu şi-a creat documente false şi, sub 
numele de Gheorghe Dobrescu, s-a întors la Bucuresti cu gândul de a găsi 
o cale să plece din ţară. Printr-un concurs de împrejurări“, s-a întâlnit in 


Resistance in Romania, 1944-45”, European History Quaterly, vol. 23, nr. 2, 
aprilie 1993, p. 29. 

Mircea Tănase, op. cit., p. 76. 

Oraş în sudul Slovaciei. 

Mircea Tănase, op. cit., p. 86. 

ACNSAS, fond Informativ, dosar 233937, vol. 2, ff. 314-315. 

Ibidem, ff. 69-72. 

Ibidem, f. 306. 

capitală cu Nistor Chioreanu’. Acesta i-a cerut să încerce din nou să-i 
elibereze pe cei doi care s-ar fi aflat încă la Debrețin, însă Tantu a refuzat 
ferm. Cu toate acestea, Chioreanu i-a promis că îl va ajuta să fugă din ţară 
prin Iugoslavia şi au stabilit să se revadă la Timişoara. Însă odată ajuns în 
oraşul de pe Bega, Tantu a aflat că Nistor Chioreanu părăsise oraşul cu 
două zile înainte şi, prin urmare, această pistă căzuse. Înainte de a pleca 
de la Timişoara, unde nu mai avea de ce să rămână, s-a întâlnit cu Teodor 
Neta?, unul dintre subordonații săi devotați, care i s-a alăturat în peregri- 
nările ulterioare. 

Revenit în Bucuresti, Mihail Tantu - fugar si lipsit de bani - şi-a folo- 
sit relaţiile pentru a se întâlni cu căpitanul de aviaţie Matei Ghica’. Acestuia 
i-a cerut să transmită Misiunii americane atât oferta sa de a deveni infor- 
matorul lor pe teritoriul ţării, cât şi cererea sa de a părăsi ţara. Nu după 
mult timp, Ghica i-a transmis răspunsul Misiunii americane : Mihail Tantu 
nu trebuia să părăsească România, ci i se cerea să creeze o structură infor- 
mativă ce urma să fie folosită de americani la momentul oportun“, fără a 


1. Nistor Chioreanu (9 noiembrie 1907, Măgina, judeţul Alba - 1993 [?]) a fost 
avocat şi comandant legionar al regiunii Ardeal în perioada Statului Naţional 
Legionar. După rebeliunea din ianuarie 1941 a fugit în Germania, fiind închis în 
lagărul de la Buchenwald, iar în toamna lui 1944 s-a întors în ţară pentru a asigura 
conducerea Mişcării Legionare în clandestinitate. Arestat la 21 iulie 1948, a fost 
condamnat la 20 de ani de muncă silnică, trecând prin închisorile Văcăreşti, Aiud, 
Gherla, Râmnicu-Sărat, Jilava, Cluj-Tribunal. A fost eliberat la 1 august 1964; 
www.miscarea-legionara.net/cd_garda de fier/03 % 20Biografii/Chiorean.html, accesat 
pe 23.09.2016; informaţii din fişele matricole penale din AANP. 

2. Despre T(h)eodor Neta (27 iunie 1921, Măderat, judeţul Arad - [?]) informaţiile 
sunt neclare : arestarea ar fi avut loc în 1946, 1956 sau 1958, iar referitor la sanc- 
tiunea penală, numai pentru ultima dată se poate identifica o condamnare de muncă 
silnică pe viaţă pentru „complot şi deţinere de muniţie”. A fost eliberat la 14 iulie 
1962, după ce a trecut prin închisorile Gherla, Timişoara, Oradea şi Jilava ; infor- 
matii din fişa matricolă penală din AANP. Şi alte surse remarcă destinul său neclar, 
fiind condamnat în 1946 la muncă silnică pe viaţă, însă arestat abia după 12 ani, 
timp în care a lucrat ca şofer, funcţionar sau director de lăptărie (Mircea Tănase, 
op. cit., p. 172). 

3. Matei Ghica Cantacuzino a fost un aviator roman in perioada celui de-al Doilea 
Război Mondial. A fugit din România in octombrie 1946 la bordul unui avion 
Henkel 111, cu care a aterizat la Bari; Sorin Turturică, „Aripile libertăţii : aviato- 
rii români fug din raiul comunist”, www.historia.ro/exclusiv_web/general/articol/ 
aripile-libert-ii-aviatorii-rom-ni-fug-raiul-comunist, accesat pe 23.09.2016. 

4. ACNSAS, fond Informativ, dosar 233937, vol. 2, ff. 69-72. 

i se da detalii despre când anume va fi nevoie de el şi cum ar putea să se 
întreţină până la intrarea sa în acţiune. 

Căutând să-şi pregătească viitoarea reţea, Mihail Tantu a trecut imediat 
la contactarea vechilor colegi paraşutişti, astfel că în scurt timp au început 
să circule o serie întreagă de zvonuri despre el, unele la limita neverosimi- 
lului — unii spuneau că ar cutreiera tara îmbrăcat în preot, făcând propagandă 
împotriva guvernului, iar alţii spuneau că îşi recrutează oameni pentru 
viitoare actiuni'. Zvonurile nu erau departe de adevăr: având acces la regis- 
trele de evidenţă ale parasutistilor, Tantu s-a întâlnit in 20 de zile cu peste 
100 de oameni pe care i-a sondat atât din punctul de vedere al disponibili- 
tatii, cât şi al devotamentului. Mai mult decât atât, a inspectat numeroase 
puncte strategice din Bucuresti şi din jurul capitalei - aerodromuri, unităţi 
militare, sedii de instituţii şi chiar Ministerul de Interne din centrul oraşului”. 

Cu toate că primise sarcini informative din partea Misiunii americane, 
Mihail Tantu nu primise resursele necesare pentru a le întreprinde, astfel 
că atât el, cât şi Teodor Neta se vedeau nevoiţi să supravieţuiască din puti- 
nii bani pe care îi aveau din vânzarea paltonului său din piele şi a acorde- 
onului lui Neta. Confruntat cu lipsuri materiale, cu nesiguranța constantă 
a statutului de fugar şi cu imposibilitatea de a-şi pune în valoare pregătirea 
militară, la 24 august Mihail Tantu a cerut Misiunii americane, prin inter- 
mediul lui Ghica, să i se faciliteze plecarea din ţară. „Mi s-a comunicat 
însă că chestiunea este considerată încă ca (sic!) inoportună şi că totuşi să 
tin legătura că, poate, ulterior, să fie necesară, iar în ceea ce priveşte ple- 
carea, nu-mi poate fi facilitată de ei, fiind... clandestină ! a 

Părăsit de legionarii pentru care îşi riscase cariera militară, abandonat 
de americanii cărora le oferise serviciile sale, urmărit de Siguranţă, aflat 
în vizorul NKVD-ului şi lipsit de mijloace de trai, Tantu s-a văzut nevoit 
să renunţe la menţinerea legăturii cu foştii paraşutişti şi să se concentreze 
pe supraviețuirea cotidiană“, chiar dacă nu renuntase la dorinţa de a acţiona 
împotriva comunizării ţării. În urma unei întâlniri fortuite cu o mai veche 
cunoştinţă, s-a mutat într-o baracă de portar a unei vile de pe bulevardul 
Lascăr Catargiu. Alături de el erau Teodor Neta (care îl insotise din 
Timişoara) şi Vasile Niculescu5, un alt fost subordonat care s-a decis să-l 
urmeze pe căpitanul Tantu şi al cărui prim gest în acest sens a fost să-şi 


Tănase, op. cit., p. 91. 

Ibidem, p. 92. 

Ibidem, p. 91. 

ACNSAS, fond Informativ, dosar 233937, vol. 2, ff. 69-72. 
Nu au fost identificare date privindu-l pe Vasile Niculescu. 

vândă paltonul pentru a asigura minimul de existenţă pentru cei trei în 
următoarele zile!. Confruntati cu grave lipsuri financiare (mâncau o singură 
dată pe zi brânză cu roşii), Tantu, Neta şi Niculescu au încercat să-şi cas- 
tige existenţa ca simpli chelneri, apoi prin comerţul ambulant cu coşuri, 
însă, fiind nevoiţi să renunţe din cauza riscului de a fi descoperiţi, s-au 
reprofilat pe vânzarea de zahăr la kilogram. 


Deziluzia rezistenţei 


Eu eram un tehnician. Şi, fără modestie, abil, priceput şi foarte potrivit unei 
acţiuni organizatorice. Aveam în spatele meu aproape întreaga unitate de para- 
şutişti. Oameni isteti, bine instruiți. Oameni care m-au iubit, pentru că mă 
confundam cu vederile lor, cu nazuintele lor. Deşi nu eram comandantul uni- 
tăţii, aveam un mare ascendent moral asupra ei. Aceşti cca 1.000 de oameni ar 
fi răspuns oricând chemării mele, indiferent unde i-aş fi dus. Eu eram pentru 
ei „tătucul”?. 


Astfel îşi descria Mihai Tantu situaţia la sfârşitul lui septembrie 1945, 
cand a căutat să se îndrepte către ceea ce părea ultima alternativă de luptă 
anticomunistă: Mişcarea Naţională de Rezistență. Prin intermediul lui 
Gheorghe Lăpuşneanu? a intrat în contact cu avocatul Nicolae Calleya“, care 
s-a erijat în reprezentant al MNR-ului şi i-a propus lui Tantu să se alăture 
efortului îndreptat împotriva comunizării ţării din postura de susţinător al 
ideii Basarabiei româneşti”. Căpitanul de paraşutişti s-a arătat încântat de 
idee, sperând ca prin această mişcare să-şi poată pune în valoare pregătirea 


1. Mircea Tănase, op. cit., p. 93. 

2. Ibidem, p. 88. 

3. Gheorghe Lăpuşneanu (5 decembrie 1905, Zimnicea - [?]) a fost arestat la 13 mai 
1950 pentru că „în 1950 a vrut să fugă în Turcia şi tot odată (sic!) a scris cărţi 
interzise cu caracter antidemocrat” şi condamnat la 8 ani de închisoare corecțională, 
pedeapsă redusă ulterior la 6 ani de închisoare corecțională. A fost eliberat la 
10 mai 1956, după ce a trecut prin închisorile Jilava, Poarta Albă, Valea Neagră, 
Baia Sprie, Nistru, Lugoj, Aiud şi Gherla ; informaţii din fişa matricolă penală din AANP. 

4. Nicolae Calleya (20 octombrie 1903, Campulung-Muscel - [?]) a fost arestat la 
27 mai 1947 şi condamnat la 20 de ani de muncă silnică pentru activitate în MNR 
(„complotare pentru distrugerea statului”). A trecut prin închisorile Baia Sprie, 
Cavnic, Satu Mare, Jilava, Caransebeş, Gherla, Văcăreşti şi Aiud, fiind eliberat la 
25 iunie 1964; informaţii din fişa matricolă penală din AANP. 

5. ACNSAS, fond Informativ, dosar 233937, vol. 2, f. 69. 

profesională, dar şi să obţină o sursă de venit care să-i asigure existenţa. 
Înaintând cererea oficială de adeziune, lui Tantu şi colaboratorilor săi nu 
le rămânea decât să aştepte, dar, cum nevoile financiare erau stringente 
(numărul de foşti paraşutişti mărindu-se prin venirea lui Victor Sassu! şi a 
lui Ovidiu Sachelarie), Calleya i-a asigurat că li se vor acorda sumele 
necesare pentru achiziţionarea unui camion a cărui exploatare să le asigure 
traiul. Cum banii întârziau să vină, iar casa din bulevardul Lascăr Catargiu 
devenise nesigură, fiind frecventată de doi poliţişti, paraşutiştii s-au dis- 
persat, fiecare căutându-şi adăpost pe cont propriu. Valiza cu armament a 
grupului a fost dată spre păstrare reprezentantului MNR, care, de asemenea, 
îl însărcinase pe Tantu să întocmească o listă a tuturor depozitelor de 
armament şi a sediilor PCR din capitală?. Căpitanul s-a achitat cu rapiditate 
de sarcină, dar nu în urma unei cercetări de teren, ci copiind din cartea de 
telefoane toate adresele ce aveau legătură cu organizaţiile pro-comuniste?. 

La aproape două luni de la primele discuţii, Nicolae Calleya l-a informat 
pe Tantu că cererea sa de adeziune la MNR a fost acceptată, dar banii 
promişi pentru camion nu aveau să vină prea curând, astfel că le-a propus 
celor cinci să repare un automobil pe care să-l utilizeze în micile afaceri 
pe care ar dori să le întreprindă. Propunerea a fost acceptată de Tantu, 
care, folosind ultimele rezerve financiare şi munca voluntară a celor patru 
foşti subordonați, a purces la repararea automobilului. Pentru a-l asigura 
de consistenţa şi de seriozitatea demersului căruia i s-a alăturat, lui Tantu 
i-a fost facilitată o scurtă întâlnire cu contraamiralul Horia Macellariu în 
interiorul fabricii Mercantillia a lui Nicolae Calleya. 

După multe investiţii şi săptămâni de muncă, maşina nu a putut fi pusă 
în funcţiune. Îngropat în datorii, fără nici un sprijin real din partea MNR-ului, 
pătruns de bănuiala că avocatul Calleya îşi însuşise banii pentru camion şi 


1. Victor Ivan/Ion (?) Sassu (15/21 decembrie 1921, Basarabia/Sinaia - 2006 [?], 
Bucuresti) a facut parte din Batalionul de Paraşutişti, fiind sub comanda lui Mihail 
Tantu. Ulterior a fost trimis în Germania pentru specializare la Scoala de Ofiţeri 
de Tehnică Aeronautică, poziţie în care a fost surprins de evenimentele de la 
23 august 1944, devenind prizonier. După încheierea războiului a revenit în ţară şi 
s-a alăturat lui Tantu, fiind colaboratorul său cel mai apropiat. Arestat în 23 mai/ 
6 iunie 1946, a fost condamnat la 15 ani muncă silnică, pedeapsă executată în 
închisorile şi lagărele Oradea, Baia Sprie, Ploieşti, Aiud, Galaţi şi Botoşani. După 
eliberarea sa la 1 iunie 1961, a primit domiciliu obligatoriu în comuna Rubla ; 
informaţii din fişa matricolă din AANP ; ACNSAS, fond Informativ, dosar 233937, 
vol. 2, f. 79; idem, dosar 262096, vol. 1, ff. 1-2. 

2. ACNSAS, fond Informativ, dosar 233937, vol. 2, f. 70. 

3. Mircea Tănase, op. cit., p. 95. 

forţat să trăiască la limita subzistentei („mâncam o dată pe zi, de cele mai 
multe ori o iahnie de fasole”!), grupul condus de Tantu era în pragul dez- 
binării. Împinşi de circumstanţe, paraşutiştii au fost nevoiţi să fure ulei de 
ricin dintr-un depozit al forţelor aeronautice pentru a-şi asigura minimul 
de existenţă. În aceste condiţii, ruptura de Calleya şi implicit de MNR era 
inevitabilă, având loc în februarie 1946. Tantu a părăsit afacerea fără a mai 
recupera armamentul pe care îl dăduse avocatului spre păstrare şi cu pro- 
misiunea că îi vor fi returnati banii investiţi în repararea automobilului. De 
asemenea, majoritatea paraşutiştilor s-au dispersat, fiecare plecând în loca- 
litatile de origine sau găsindu-şi un loc de muncă în capitală. Alături de Mihail 
Tantu avea să rămână numai Victor Sassu, dar nici el pentru mult timp. 

Dezamăgit încă o dată de partenerii care ar fi trebuit să-i coordoneze 
activitatea, dar şi să-i acorde sprijin, Tantu a decis să înfiinţeze o organi- 
zatie de sine stătătoare, dar, consecvent ideii că eforturile împotriva noului 
regim de la Bucureşti trebuie unificate şi coordonate, a căutat îndrumare 
din partea unor lideri ai partidelor istorice. Astfel, prin intermediul 
aviatoarei Smaranda Brăescu şi al ziaristului Ion Groşanu, s-a întâlnit pe 
5/6 martie 1946, într-un apartament de pe Calea Griviței, cu politicianul 
țărănist Ilie Lazăr, căruia i-a expus situaţia sa şi dorinţa de a se implica în 
acţiuni concrete. Răspunsul lui Lazăr a fost unul evaziv, lăudând iniţiativa 
căpitanului şi interesul său pentru revenirea Basarabiei în hotarele româ- 
nesti, dar cerând timp şi prudenţă în mişcările pe care ar putea să le între- 
prindă foştii paraşutişti. În acelaşi timp însă, lăuda activitatea unor grupări 
paramilitare precum Haiducii lui Avram Iancu, afirmând că orice astfel de 
acţiune trebuie să fie în sprijinul Partidului Naţional Țărănesc. 

A doua zi, Groşanu avea să fie arestat. Între Lazăr şi Tantu nu a mai 
avut loc nici o întâlnire, mai mult, asupra căpitanului plana suspiciunea că 
ar fi putut juca un rol în reținerea ziaristului?. Pus într-o situaţie ingrată, 
Mihail Tantu i-a trimis o scrisoare liderului țărănist prin care îl asigura de 
seriozitatea şi onestitatea lui, însă Lazăr i-a răspuns că cea mai bună variantă 
în această situaţie este să rămână în anonimat, refuzând practic colaborarea”. 
Alarmat şi de Smaranda Brăescu despre o iminentă arestare a sa‘, Mihail 
Tantu a părăsit Bucureştiul şi s-a ascuns în casa unor rude din Botoşani. 


1. Ibidem, p. 97. 
Acuză care nu a fost dovedită şi care, mai mult, nu avea nici o logică de vreme ce 
o posibilă subordonare a lui Tantu faţă de principala forţă politică anticomunistă 
ar fi fost în avantajul său. 

3. ACNSAS, fond Informativ, dosar 233937, vol. 2, f. 71. 

4. Ibidem, f. 307. 

După mai bine de un an de sacrificii şi încercări repetate de a valorifica 
cunoştinţele şi profesionalismul său şi al paraşutiştilor săi, Mihail Tantu 
era dezamăgit de rezultat. Avea să afirme peste numai câteva săptămâni, în 
primele declaraţii date după arestarea sa: 


Mi-am dat seama că cei ce ne mânuiesc sunt nişte egoişti fără seamăn. Că ceea 
ce încearcă să facă ei este ceea ce se cheamă în termeni populari „a scoate 
castanele din foc cu mâinile altora”. Că se bizuiau pe tinereţea şi entuziasmul 
nostru, spre a realiza unele scopuri, departe de crezul nostru, care voiam, 
sincer, mai binele Neamului!. 


Tentaţia compromisului 


În luna mai, Mihail Tantu a căutat să-şi procure o identitate falsă şi să fugă 
din tara. După ce încercarea de a-şi procura documente pe un nume fictiv 
a eşuat, căpitanul a contactat un doctor pentru a obţine un tratament cu 
hormoni care să-i schimbe fizionomia feţei (schimbarea culorii tenului, 
albirea părului etc.). În paralel, a trimis scrisori către diferiţi foşti paraşutişti 
în care le dădea sfaturi pentru evitarea arestării şi reintegrarea în societate. 

Retinerea sa a fost o consecinţă a arestării lui Victor Sassu, singurul 
colaborator care ştia despre locul unde se ascundea căpitanul. Rămas în 
Bucureşti pentru a recupera banii de la Calleya şi pentru a căuta o moda- 
litate de a părăsi clandestin România, Sassu a intrat în legătură cu un anume 
Georgescu, care căuta să cumpere armament, motivând că acesta îi este 
necesar în cadrul partidelor de vânătoare de porci mistreți de pe moşia sa. 
Cu toate că nu a mai putut recupera valiza de la Calleya, Sassu a obţinut 
o armă pe care a încercat să i-o vândă lui Georgescu, fără să bănuiască 
faptul că ar putea fi o cursă a autorităţilor. În seara zilei de 23 mai 1946, 
venind la locul stabilit pentru tranzacţie, Sassu a fost arestat?. Supus anche- 
tei, a divulgat locul unde se afla Tantu, dar a încercat să ascundă cât mai 
multe din activitatea grupului din care făcea parte. Cinci zile mai târziu, 
pe 28 mai, Mihail Tantu a fost arestat la rândul său? şi adus imediat la 


1. Mircea Tănase, op. cit., p. 102. 

2. ACNSAS, fond Informativ, dosar 233937, vol. 2, f. 78. Cu toate că fişa matricola 
penală indică 6 iunie 1846 ca moment al arestării, data indicată de dosarul din 
ACNSAS pare să fie cea corectă. 

3. Ibidem, ff. 71-72. La fel ca în cazul lui Sassu, fişa matricolă a lui Tantu indică o dată 
diferită (31 mai 1946) de cea menţionată în documentele din dosarul din ACNSAS. 

sediul MAI din Bucuresti. Capitanul a fost anchetat conform propriei decla- 
ratii, de un maior rus de la Serviciul de Contrainformaţii!. De la bun 
început, Tantu a realizat că Siguranţa cunoştea activitatea sa, atât din 
anchetarea celor implicaţi în afacerea Schmidt-Stoicănescu, precum şi din 
informaţiile date de Ovidiu Sachelarie, fost subordonat al său ce intrase în 
rândul Poliţiei controlate de comunişti, şi de Simion Ghinea, în a cărui 
locuinţă se întâlnise cu Ilie Lazăr şi lon Groşanu. Astfel, a decis să-şi declare 
întreaga activitate şi l-a convins şi pe Victor Sassu să facă asemenea’. 

Parcursul său carceral din primele luni de detenţie este dificil de recon- 
stituit cu exactitate, însă documentele cercetate tind să indice o şedere scurtă 
în arestul MAI din capitală, apoi, la mijlocul lunii iunie 1946, Tantu si 
Sassu au fost mutaţi în închisoarea Piteşti. Ancheta a continuat în peniten- 
ciarul argeşean, unde cei doi au dat o serie de declaraţii ample despre 
activitatea lor. Căpitanul a încercat să preia întreaga responsabilitate a 
faptelor ce nu puteau fi negate, dar, în acelaşi timp, să le diminueze însem- 
nătatea şi să-i absolve pe foştii săi subordonați de orice culpă. Astfel, Tantu 
a încercat să acrediteze ideea că grupul pe care era acuzat că l-ar fi con- 
stituit şi condus nu exista în realitate, lucru care - cel putin la momentul 
arestării — era adevărat. „Grupul a existat numai în concepţia mea organi- 
zatorică şi i-aşi (sic!) fi putut da, în adevăr, oricând, o formă concretă, 
închegată, dacă concluziunile la care aşi fi ajuns, ar fi dus la această 
necesitate”5, afirma Mihail Tantu într-o declaraţie dată anchetatorilor. În 
plus, afirma căpitanul, liantul grupului nu era o simpatie ori o antipatie 
politică sau ideologică, ci devotamentul paraşutiştilor pentru el, care i-ar 
fi determinat să-l urmeze în orice misiune i-ar fi chemat. La finalul decla- 
ratiei, Tantu menţiona că 


intrarea mea în ilegalitate nu se datoreşte faptului că m-aşi fi fost stăpânit de 
o concepţie politică opusă evoluţiei actuale a sistemului social (nu aveam nici 
un fel de concepţie), ci unor anumite împrejurări — relatate în cursul anchetei - 
care mă indreptateau să cred (credinţă bazată şi insuflată de întreg sistemul 
propagandistic dinainte de 23 august) că securitatea mea este ameninţată. 


1. Ibidem, f. 307. 
„Sassu după ce a luat contact cu Mihail Tantu a declarat fără nici o rezervă toată 
activitatea sa. Slt. Sassu Victor s-a solidarizat întotdeauna cu acţiunea lui Mihail 
Tantu, pentru care are un respect şi o consideratiune deosebită şi pentru care este 
capabil să facă orice act”, ibidem, f. 78. 

3. Ibidem, ft. 85-88. 

Este evidentă aluzia la statutul său de fiu al unui semnatar al unirii 
Basarabiei cu România, la soarta rudelor sale rămase peste Prut la retra- 
gerea din 1940 şi, mai ales, la reținerea sa din toamna lui 1944. 

Dar cel mai neclar aspect al perioadei de detenţie de la Piteşti, din vara 
lui 1946, este propunerea primită de Mihail Tantu de a schimba tabăra şi 
de a intra în serviciul noilor autorităţi. Într-o autobiografie ce urma să fie 
prezentată în centrele de triere a refugiaților din vestul Europei, precum şi 
reprezentanţilor exilului românesc, căpitanul amintea că în faţa acestei oferte 
„am răspuns printr-o eschivă, păstrând o poziţie neutră în această problemă, 
reprezentând stadiul ei pentru viitor”!. Cum fragmentul face parte dintr-o 
declaraţie ce urma să servească drept paravan al statutului său real (de 
trimis al Bucureştiului) dincolo de Cortina de Fier şi aflându-se într-un 
interval temporal ce nu putea fi verificat de Occident, exactitatea afirmației 
sale trebuie privită cu rezervă. Această îndoială este accentuată de o men- 
tiune dintr-o evaluare a lui Tantu, datată septembrie 1947, conform căreia 
„încă din anul 1946, în timp când era deţinut la Piteşti, i s-au făcut pro- 
puneri de conlucrare cu Serviciu?, propuneri acceptate de acesta, fără nici 
o rezervă”. Existenţa unei asemenea propuneri a fost confirmată şi de 
Victor Sassu, într-o declaraţie dată la sfârşitul anului 1948 în faţa şefului 
Direcţiei Regionale de Securitate Sibiu, Gheorghe Crăciun“. Cei care făcu- 
seră oferta nu erau ofiţeri sovietici, după cum mărturisea Tantu, ci tovară- 
şii Grigoriu şi Zaharia” (acesta din urmă avea să-l coordoneze în următorii 
ani pe căpitanul de paraşutişti) din cadrul SS-ului. Este neclar dacă de la 
bun început Tantu era informat că obiectul concret al colaborării era infil- 
trarea în structurile exilului (initial fiind vorba de organizaţiile legionare)?. 
Un răspuns clar referitor la poziţia lui Mihail Tantu este dificil de dat, însă 
se poate afirma că dialogul dintre el şi instituţiile represive ale regimului 
(pro-)comunist a debutat la scurt timp după arestare. Acest lucru nu înseamnă 


Ibidem, f. 307. 

Serviciul Special de Informaţii. 

ACNSAS, fond Informativ, dosar 233937, vol. 2, ff. 123-125. 

Ibidem, f. 202. 

Probabil Nicolae Zaharia, născut la 22 iunie 1916 in comuna Posesti, judeţul 
Prahova. Informaţiile despre biografia sa sunt lacunare: in 1956 avea gradul de 
locotenent-major în cadrul Biroului 7 al Serviciului 2 din Direcţia 7. În acelaşi an 
a fost trecut în rezervă, www.ensas.ro/documente/cadrele_securitatii/ ZAHARIA %20 
NICOLAE.pdf, accesat pe 10.10.2016. 

6. ACNSAS, fond Informativ, dosar 233937, vol. 2, f. 290. 

în mod cert că negocierile au ajuns imediat la un acord şi este cel puţin 
discutabil dacă această înţelegere a fost una reală sau nu. 


Sarmalele şi condamnarea 


În toamna lui 1946 a avut loc procesul Mişcării Nationale de Rezistență, 
procedura judiciară fiind grăbită pentru a se ajunge la o sentinţă înainte de 
data alegerilor. Cu toate că era departe de activitatea unor organizaţii pre- 
cum Haiducii lui Avram Iancu ori Sumanele Negre, grupul lui Mihail Tantu 
a fost încadrat alături de acestea, sub umbrela mai largă a MNR-ului. În 
timpul audierilor, căpitanul de paraşutişti a recunoscut adeziunea sa la 
proiectul anticomunist, precum şi legăturile sale cu avocatul Calleya, con- 
traamiralul Macellariu şi liderul țărănist Ilie Lazăr. Deoarece procesul viza 
în mod explicit MNR-ul, instanţa nu s-a aplecat asupra implicării sale în 
tentativa de a-i scoate din tara (si, ulterior, din arestul militar) pe liderul 
legionar şi pe şeful Grupului Etnic German. În consecinţă, pe 18 noiembrie 
1946, cu numai câteva ore înainte de deschiderea votului, Curtea Militară 
de Casaţie şi Justiţie făcea publică sentinţa în procesul MNR-ului. Mihail 
Tantu era condamnat la 20 de ani de muncă silnică pentru „crimă de par- 
ticipare la complot întru distrugerea unităţii statului”, 20 de ani de muncă 
silnică pentru crimă de complicitate la păstrare de armament şi muniții fără 
autorizaţie şi 10 ani de temniţă grea pentru răzvrătire!. 

Cu excepţia informaţiilor din autobiografia scrisă în 1949, datele despre 
parcursul carceral al lui Tantu şi atitudinea sa în raport cu autorităţile sunt 
unele sumare. După transferul de la Piteşti (unde i se făcuse oferta de a 
colabora cu serviciile puterii pro-comuniste, ofertă pe care în mod cert nu 
o respinsese, dar nici nu este clar dacă o acceptase), căpitanul a fost încar- 
cerat în vederea procesului la Fortul 13 Jilava. Conform declaraţiei sale, 
Tantu ar fi privit cu realism situaţia in care se află, aşteptându-se aşadar 
la o detenţie de lungă durată, în contrapartidă cu speranţele colegilor săi 
de lot, care aveau încredere într-o schimbare iminentă — ce ar fi condus la 
eliberarea lor — a regimului. Astfel, în săptămânile de dinaintea pronunțării 
sentinţei ar fi intrat în legătură cu câţiva foşti paraşutişti, organizaţi într-un 
grup dotat cu armament (puşti, mitraliere şi grenade), cărora le-ar fi trans- 
mis un mesaj care cuprindea sintagmele „grăbeşte-te, nu vreau să jilăvesc” 


1. Idem, vol. 5, f. 4. 


182 LUCIAN VASILE 


şi „sarmalele au fost grase şi nu am putut să le savurez”!. Siguranţa le-a 
interpretat drept instrucţiuni pentru o posibilă acţiune armată de eliberare 
a sa în timpul transportului de la închisoare la tribunal. Însă un asemenea 
eveniment nu a avut loc, cu toate că inclusiv Tantu, discutând despre ideea 
evadării, menţiona într-o declaraţie că, „în tot timpul cât am fost în închi- 
sorile din Bucureşti, am păstrat o permanentă legătură cu grupul meu”?, 
fără a oferi mai multe detalii despre acest grup. 

Pe de altă parte, Mihail Tantu afirma în autobiografia realizată în 1949, 
când încă se afla în detenţie, şi care era concepută pentru a fi reprodusă în 
timpul eventualelor verificări ale sale, după ce ar fi ajuns în vestul Europei, că 


ideia (sic!) evadării m-a stăpânit permanent şi am urmărit-o cu tenacitate, cu 
îndârjire, considerând-o singura şansă de scăpare şi singura care mi-ar da 
posibilitatea să continui şi mai înverşunat lupta contra comunismului, găsindu-mă 
pe baricade în momentul oportun. 


Afirmația poate fi în totalitate veridică, având în vedere biografia lui 
Tantu : fiu al unui semnatar al actului unirii Basarabiei cu România, rude 
dispărute după ocupaţia din 1940, combatant pe frontul antisovietic, spri- 
jinitor al echipei Schmidt-Stoicănescu şi membru al mai multor grupuri 
anticomuniste de după 23 august 1944. În plus, după primirea condamnă- 
rii de 20 de ani de temniţă, singurele modalităţi prin care mai putea eluda 
această lungă perioadă de detenţie erau evadarea ori colaborarea. Mai mult, 
dată fiind formarea sa profesională, Tantu avea pregătirea necesară pentru 
a schiţa şi a pune în aplicare o evadare din închisoare. 

În schimb, această frază face parte dintr-un discurs care avea rolul de 
a-i ascunde statutul cu care ar fi ajuns dincolo de Cortina de Fier şi i-ar fi 
facilitat accesul în structurile militare, informative şi chiar politice ale 
exilului românesc. Mai multe tentative de evadare din închisorile comuniste 
puteau reprezenta un fundament convingător pentru scenariul unei evadări 
reuşite din mâinile regimului comunist. Apoi, toţi cei care ar fi putut depune 
mărturie despre aceste tentative (în eventualitatea în care ele chiar s-au 
petrecut) se aflau în închisorile politice din România, astfel că cei din exil 
nu puteau verifica dacă povestea este reală sau nu. 

Luând în considerare toate informaţiile disponibile la acest moment, 
singura concluzie certă este că nu se poate stabili dacă Mihail Tantu a 
încercat sau nu să evadeze după arestarea din mai 1946. Prima tentativă ar 


1. Idem, vol. 2, f. 80. 
2. Ibidem, f. 308. 

fi avut loc în timpul procesului, în octombrie 1946, când un grup de deti- 
nuti condus de Mihail Tantu a plănuit să fugă din Fortul 13 Jilava. Încercarea 
ar fi eşuat, deoarece, după ce Tantu şi Sassu reuşiseră să treacă de obsta- 
colele de sârmă ghimpată, celorlalţi le-a fost frică să continue şi, pentru a 
nu atrage sancţiuni asupra colegilor de detenţie (pentru omisiune de denunt 
şi participare la tentativă de evadare), cei doi s-au strecurat din nou printre 
firele de sârmă ghimpată, de data aceasta înapoi în perimetrul Fortului 13 
Jilava'. Relatarea poate fi adevărată, având în vedere că s-a petrecut la 
numai cinci luni de la arestare şi că la acel moment normele de securitate 
în penitenciarul din sudul capitalei erau departe de ceea ce aveau să fie 
după 1948. 

Până la sfârşitul lui aprilie 1947, Mihail Tantu a fost încarcerat în centre 
de detenţie din capitală pentru a fi utilizat ca martor în alte procese. În 
primăvara acestui an ar fi organizat un grup de 12 deţinuţi care urmau să 
evadeze, probabil printr-o acţiune conjugată cu presupusul grup de paraşu- 
tişti din libertate. Data acţiunii ar fi fost stabilită pentru 28 aprilie, când 
urmau să fie transportaţi la tribunal pentru un proces în care erau citați ca 
martori. Bănuind că la mijloc ar fi fost o trădare, Tantu afirma că întreg 
grupul ar fi fost transferat la Aiud pe 27 aprilie, ceea ce a făcut ca evada- 
rea să fie imposibilă?. În realitate, mutarea avea rolul de a-l ajuta pe căpi- 
tan să intre în legătură cu legionarii întemnițați la Aiud, pentru a culege 
informaţii despre structura din ţară şi, în special, despre cea din exil. Aceste 
date urmau să-i fie utile la momentul în care urma să pună în aplicare 
misiunea de a se infiltra în comandamentul legionarilor din Occident”. 


Tantu la Aiud. Dileme 


După transferul în penitenciarul Aiud, Mihail Tantu şi-ar fi schimbat stra- 
tegia: „Am adoptat atunci o altă atitudine : disimularea, docilitatea, spre a 
îndepărta supravegherea”*. În sprijinul acestei tactici a venit şi îmbolnăvirea 
sa de tifos în iunie, ceea ce a însemnat transferul său la infirmeria închi- 
sorii, dar şi stări de slăbiciune fizică pe care căpitanul le-ar fi exagerat 


. Ibidem, f. 307 verso. 
. Ibidem, f. 308. 

. Ibidem, ff. 290-293. 
. Ibidem, f. 308. 

tocmai pentru a diminua si mai mult suspiciunile venite din partea admi- 
nistratiei cu privire la intentiile sale. 

Prima perioadă de detenţie la Aiud, din primăvară până la sfârşitul lui 
august 1947, constituie inceputul diferentelor majore intre legenda prezen- 
tată de căpitan in biografiile sale şi statutul său în documentele interne ale 
Securităţii. Mihail Tantu afirma că, după însănătoşire, s-a alăturat unui 
grup de deţinuţi format dintr-o serie de persoane din lotul condamnat 
în noiembrie 1946, precum căpitanul Criveanu', Chintescu? şi avocatul 
Calleya (!), dar şi legionari aflaţi în penitenciarul Aiud (sunt menţionaţi 
legionarii Caranica?, Răducă“ şi Guli), având cu toţii un scop comun: 
evadarea. Chiar dacă detentia, cu toate lipsurile şi primejdiile ei, poate 
aduce la aceeaşi masă oameni care nu au avut cea mai bună relaţie înainte 
de arestare, pare surprinzător ca Tantu să aibă încredere in Calleya şi să 
lucreze cu acesta la mai puţin de un an de la disputele (care erau aproape 
de a se termina într-un mod violent) dintre avocat şi grupul de paraşutişti. 
În schimb, apropierea de legionari poate fi veridică - in fond, Tantu isi 
distrusese cariera şi îşi pierduse libertatea tocmai pentru a-i ajuta pe aceştia, 
la începutul lui 1945. În plus, era un bun profesionist din punct de vedere 
militar şi avea toate motivele să fie un anticomunist înverşunat. 


1. Mircea Criveanu (15 aprilie 1915, Craiova - [?]) a fost arestat la 22 iunie 1946, 
judecat în acelaşi proces cu Mihail Tantu şi condamnat la 15 ani de muncă silnică 
pentru „complotare întru distrugerea unităţii statului”. La 7 februarie 1959, cu doi 
ani înainte de a-i expira condamnarea, a mai primit o internare administrativă de 
48 de luni. A trecut prin închisorile Aiud, Baia Sprie, Colonia Nistru, Gherla, 
Jilava, Culmea, Periprava, Galati şi Văcăreşti, fiind eliberat la 7 februarie 1963 ; 
informaţii din fişele matricole penale din AANP. 

2. Gheorghe Chintescu (1900, [?] - [?], Aiud) a fost directorul general al serviciului 
secret al Armatei şi a fost arestat în 1946. Inclus în procesul „Sumanelor Negre”, a 
fost condamnat la cinci ani de închisoare, murind în timpul detenţiei. Cicerone Ioniţoiu, 
Victimele terorii comuniste : arestaţi, torturați, întemnițați, ucişi. Dicţionar : C, 
vol. 2, Editura Maşina de scris, Bucureşti, 2002, p. 97. 

3. Neclar dacă este vorba despre Alexandru Caranica sau despre Gheorghe Caranica. 

4. Neclar dacă este vorba despre Petre Răduca, despre Constantin Răduca sau despre 
Alexandru Ilie Răducă. 

5. Nicolae Guli (28 martie 1916, Livezi, Macedonia - [?]) a fost arestat pe 23 iulie 
1941 şi condamnat la 20 de ani muncă silnică pentru activitate legionară, pedeapsă 
redusă ulterior la 15 ani de temniţă grea, la care s-a adăugat o condamnare admi- 
nistrativă de 48 de luni, dată la 18 octombrie 1952. A trecut prin închisorile Aiud, 
Piteşti, Rahova, Baia Sprie, Colonia Nistru, Capul Midia, Periprava, Culmea, 
Constanţa, Galaţi, Jilava, fiind eliberat la 12 septembrie 1963 ; informaţii din fişele 
matricole penale din AANP. 

Apropierea sa de legionari pare însă să nu fi avut la bază o afinitate 
carcerală, ci să fi fost mai degrabă scopul misiunii cu care Tantu ar fi fost 
însărcinat. Astfel, conform unui raport, comandorul ar fi oferit informaţii 
despre legăturile legionarilor încarceraţi la Aiud cu exteriorul, precum şi 
despre activitatea lor în cadrul închisorii!. Mai mult, în prima parte a lunii 
august, Tantu a fost mutat într-o celulă (ori într-o secţiune a închisorii) sub 
un nume fals, motivul fiind însă neclar. Identitatea sa a fost deconspirată 
dintr-o greşeală a administraţiei, care i-a înmânat două pachete pe care era 
scris, citet şi cu litere mari, numele său real. „Consider deci”, menţiona 
Tantu în scrisoarea către directorul închisorii, „că ceiace (sic! ) determina 
şederea mea aici - anonimatul — ne mai fiinţând în interesul cauzei de a nu 
mai întârzia şi a fi retrimis acolo de unde am fost luat”?. Este neclar moti- 
vul acestei operaţiuni în care căpitanul trebuia să acţioneze sub protecţia 
anonimatului. 

Însă este cert că, în acelaşi timp, Mihail Tantu elabora planurile prin 
intermediul cărora urma să ajungă în libertate, construind o legendă privind 
evadarea sa şi a sublocotenentului Sassu, pentru a fi folosită de autorităţi. 
În aceeaşi scrisoare adresată directorului penitenciarului, căpitanul cerea o 
întrevedere pentru a prezenta întreaga schemă de acţiune, cerând însă să 
fie deja pusă în aplicare prima etapă: transferul său la Bucureşti, prefera- 
bil la închisoarea-spital Văcăreşti, unde putea beneficia şi de o îngrijire 
medicală adecvată. 

Coincidenté sau nu, luna următoare Mihail Tantu a fost transferat 
la Văcăreşti şi anchetat din nou în cadrul procesului PNT, unde a reiterat 
cele declarate în procesul „Sumanelor Negre” în legătură cu relaţia sa cu 
Ilie Lazăr, fără a căuta să minimalizeze însemnătatea discuţiilor ori să 
augmenteze importanţa lor în proiectul anticomunist. Dar, aşa cum el însuşi 
menţiona, mărturia sa „a avut efectul salutar de a diminua asprimea supra- 
vegherii”? şi de a-i ameliora statutul carceral. 

Propunerea sa de a fi utilizat în libertate de serviciile regimului comunist, 
în urma unei evadări fictive, a venit în întâmpinarea intenţiei autorităţilor 
de penetrare informativă a comandamentului legionar din Austria. Pentru 
atingerea acestui deziderat existau două opţiuni: capturarea unui curier 
legionar ori implantarea unui informator. Cum a doua variantă era mult 
mai productivă pe termen lung, serviciul de contrainformaţii a ales-o pe 


1. ACNSAS, fond Informativ, dosar 233937, vol. 2, ff. 96-97. 
2. Ibidem, ff. 89-90. 
3. Ibidem, f. 308. 

aceasta, iar persoana potrivită pentru această misiune era Mihail Tantu, 
caracterizat drept „un om ratat, fiind condamnat la 20 de ani muncă silnică”. 
În plus, atitudinea sa părea una convingătoare, deoarece raportul de evalu- 
are menţiona că „şi-a dat seama, în timpul colaborărei (sic!) cu diferiţi 
membri marcanţi ai MNR, cât şi în timpul detentiunei de scopurile egoiste 
şi caracterul meschin al acestor conducători, care au exploatat buna sa 
credinţă şi sacrificiile pe care le-a făcut în acţiunea pe care o ducea”. În plus, 
familia sa (mama, soţia şi fiica) rămânea în tara, iar o bună activitate în slujba 
serviciului de contrainformaţii putea conduce la o reabilitare şi, inerent, la 
ştergerea condamnării de 20 de ani’. Mai mult, Mihail Tantu reuşise să 
convingă autorităţile de necesitatea cooptării lui Victor Sassu în această 
operaţiune, prin prisma profesionalismului său şi a legăturilor pe care le 
avea în Germania din timpul războiului, garantând pentru subalternul său. 

Pentru a fi credibili în faţa celor din exil, dar şi a posibilelor verificări 
făcute de serviciile de informaţii aliate, era necesară o legendă viabilă a 
evadării. Iar cel care avea să o construiască la acel moment era chiar Mihail 
Tantu. Sub titlul „Propuneri privitor la modul cum văd efectuarea pregă- 
tirilor pentru executarea misiunii ce urmează a mi se încredința = căpitanul 
realiza un plan detaliat ce cuprindea descrieri minutioase ale tuturor faze- 
lor: pregătirea evadării, evadarea propriu-zisă, operaţiuni de executat 
imediat după punerea în libertate (în capitală, dar şi în restul ţării), trece- 
rea frontierei şi menţinerea legăturii cu Bucureştiul. Conform schemei, 
Tantu avea să fie retrimis la Aiud, unde urma să răspândească zvonul că 
nu a acceptat să dea informaţii compromiţătoare despre Ilie Lazăr şi, în 
acelaşi timp, să îşi consolideze relaţia cu legionarii. În paralel, Victor Sassu 
trebuia readus la Bucureşti pentru a fi implicat în ancheta liderilor ţărănişti. 
În cele din urmă, Tantu şi Sassu urmau să se regăsească la Văcăreşti, de 
unde vor fi „evadat”. După o perioadă de întâlniri conspirative prin ţară 
(care ar fi întărit versiunea evadării şi ar fi putut servi la culegerea de date), 
cei doi urmau să treacă graniţa în Austria, de unde aveau să comunice 
iniţial prin scrisori scrise cu cerneală simpatică”, iar apoi, mai consistent, 
printr-un aparat de emisie pus la dispoziţie de Serviciu”. Evadarea urma să 


Ibidem, f. 128. 

Ibidem, ff. 98-99. 

Ibidem, ff. 129-166. 

Este neclar despre ce serviciu este vorba. Toate documentele consultate vorbesc 
în mod vag despre „Serviciu”. Cel mai probabil este vorba de Serviciul de 
Contrainformaţii. 

aibă loc între 21 şi 25 septembrie, iar trecerea frontierei trebuia să aibă loc, 
conform planului lui Tantu, între 16 şi 20 noiembrie. 


Pregătirea evadării 


Planul de acţiune la care ajunsese cu reprezentanţii SSI-ului părea să fie o 
certitudine pentru Mihail Tantu, iar eliberarea - sub forma unei evadări 
fictive - o problemă numai de timp. Atât de sigur era căpitanul de paraşu- 
tişti de acest fapt, încât Securitatea a descoperit că Tantu trimitea scrisori 
către Olga Juriev, o mai veche cunoştinţă a sa, prin care o anunţa că reve- 
derea lor este iminentă deoarece are în plan să scape din închisoare!. Poate 
părea surprinzător că un profesionist ca Mihail Tantu transmitea astfel de 
informaţii, în ciuda pericolului de a fi interceptate de autorităţi. În acelaşi 
timp, un astfel de gest poate trăda o încredere excesivă în statutul său în 
raport cu instituţiile de forţă ale regimului şi în grațiile SSI-ului. 

Până la eliberare, Tantu a fost relocat de la Văcăreşti la Aiud, unde pare 
să fi primit noi direcţii de acţiune? : supravegherea informativă şi colectarea 
de date despre legionarii din penitenciar. Alegerea sa ţinea de aprecierile 
de care se bucura din partea legionarilor din închisoare, prin intermediul 
cărora spera să poată identifica o rută de trecere frauduloasă a frontierei 
(tocmai pentru a construi o legendă cât mai veridică a evadării sale). 
Informaţiile date vizau atitudinea acestora („nu am întrezărit nici la legio- 
narii condamnaţi, nici printre cei din lagăr, vre-o intenţie de reeducare”’), 
modul lor de organizare şi relaţiile dintre cei închişi din 1941 şi cei aduşi 
după 15 mai 1948. După o perioadă de lucru în atelierele închisorii, Mihail 
Tantu a fost mutat pe o pozitie-cheie: bibliotecar al celularului şi om de 
legătură al serviciului cenzurii corespondenţei”. Astfel, nu numai că putea 
avea acces la scrisorile care ieşeau din închisoare, dar beneficia şi de liber- 
tate de mişcare şi putea câştiga încrederea celorlalţi deţinuţi (şi, inerent, 


1. ACNSAS, fond Informativ, dosar 233937, vol. 2, f. 55. 

2. Posibil din partea lui Zaharia. Tantu aminteşte într-un raport despre legionarii din 
Aiud că „eram preocupat de găsirea datelor ce-mi erau necesare după primirea 
biletului dela Z, m-a făcut să dau atenţie numai celor ce mi-ar fi putut folosi în 
acest scop”. Exprimarea este una evazivă, însă în declaraţiile căpitanului apare de 
mai multe ori numit „Z”. Totuşi, nu este o practică comună ca astfel de ordine să 
fi venit pe cale scrisă. Ibidem, f. 97. 

3. Ibidem, f. 97. 

4. Ibidem, f. 309. 

informaţii) prin oferirea unor mici servicii!. În paralel, a continuat să 
răspândească zvonul că ar căuta să evadeze şi că îşi va încerca şansa la 
prima oportunitate ivită, tocmai pentru a crea un orizont de aşteptare care 
să completeze legenda evadării”. 

Aceasta ar fi trebuit să aibă loc la închisoarea Aiud, însă în mod neaş- 
teptat Tantu a fost transferat în noaptea de 17/18 octombrie 1948 la inchi- 
soarea Văcăreşti. Mişcarea a avut legătură cu pronunţarea instanţei din 28 
octombrie, prin care recursul la condamnarea din 1946 era respins?. 
Scurtcircuitul care dădea peste cap planul de evadare este explicabil prin 
faptul că întreaga operaţiune fusese plănuită de SSI, fără ca Securitatea, 
instanţa de judecată ori Direcţia Generală a Penitenciarelor să cunoască 
acest lucru. Tantu avea să se întoarcă la Aiud în noiembrie, însă acest 
episod al transferului Aiud-Văcăreşti- Aiud sporeşte enigma atitudinii sale 
politico-ideologice. 

Doi comisari ai Securităţii fuseseră însărcinaţi cu transferul lui Tantu 
în capitală. Intrigantă pentru parcursul biografic al căpitanului este recla- 
matia pe care acesta o face către Securitate, imediat după ce ajunge în 
Bucuresti, cu privire la comportamentul celor doi comisari care îl insotisera 
în noaptea de 17/18 octombrie. Tantu reclama faptul că, în ciuda recoman- 
dării DGP-ului de a fi supravegheat, fiind „periculos şi deţinut politic, 
duşman al poporului”, cei doi s-ar fi comportat colegial şi prieteneşte cu 
el, încercând chiar să îi desfacă lanţurile nituite. „Ştiu ce înseamnă corec- 
titudinea şi decenta lipsită de brutalitate, cu care trebuie să fie trataţi deti- 
nutii politici, duşmani ai poporului, de către agenţii forţei publice, conform 
instrucţiunilor ce primesc în acest sens”, menţiona Tantu. „Dar acu a fost 
vorba de cu totul altceva. Scuze, lamentări, ca şi cum eu aş fi fost cel ce-i 
ducea la Bucureşti şi ei îşi cereau iertare că m-au deranjat.” În tren, cei 
doi ar fi făcut haz de ideea de autocritică şi l-ar fi întrebat pe căpitan ce 
se va alege de membrii structurilor represive comuniste după ce se va pră- 
buşi regimul. „Aduc la cunoştinţă toate acestea pentru că în afară de faptul 
că ei personal nu prezintă nici o garanţie ca fond educativ, moral şi politic, 
dar prin atitudinea lor nedemnă au dat exemplu rău”*, îşi încheia Tantu 
reclamatia. Să-şi fi schimbat într-adevăr concepţia politică în urma detenţiei 


1. Ibidem, f. 176. 

2. Această direcţie de acţiune pare să fi fost sugerată de către Z(aharia ?) în biletul 
anterior menţionat. Ibidem, f. 177. 

3. Idem, vol. 5, f. 3. 

4. Idem, vol. 2, ff. 92-95. 

şi studiului literaturii progresiste ? Ori mai degrabă era o strategie de câş- 
tigare a încrederii din partea coordonatorilor săi din SSI, pozând într-un 
adept al noului regim? Sau poate fusese pur şi simplu un test al lealitatii 
fostului căpitan de paraşutişti ? 


Brebu în acţiune 


„După 2 ! ani de închisoare, Brebu şi-a păstrat toată combativitatea, 
pregătindu-se în permanenţă pentru misiunea care i se propusese. De 
asemenea, graţie bibliotecii dela închisoare, el a căutat să se ridice şi 
politiceşte. Astfel, în momentul de faţă, el este pregătit şi aşteaptă cu 
nerăbdare să fie folosit.”! 

Brebu - sau, sub numele său real, Mihail Tantu - nici nu avea să mai 
aştepte mult. Evadarea urma să fie pusă în scenă, iar autorul scenariului 
era chiar căpitanul de parasutisti. Într-un amplu studiu, acesta explica 
SSI-ului în detaliu modul de operare prin care i se facilita mişcarea in 
siguranţă până la trecerea frontierei, precum şi paşii necesari pentru crea- 
rea unei legende cât mai veridice. După „evadare” urma să meargă la 
domiciliul său din Calea Văcăreşti, unde şi-ar fi instiintat soţia şi o rudă 
apropiată despre faptul că este în libertate şi i-ar fi cerut Adinei Tantu să-i 
facă rost de o sumă de bani (care mai apoi să îi fie returnată din fondurile 
SSI-ului, fără ca ea să ştie, bineînţeles, care este sursa lor). Odată ce ar fi 
părăsit capitala, Direcţia Generală a Securităţii Poporului trebuia să trimită 
o notificare către toate inspectoratele din ţară privind evadarea sa. În ace- 
laşi timp, casa urma să fie perchezitionata, iar soţia sa - la indicaţiile sale 
(1) - „arestată 2-3 zile”?. Mai mult decât atât, urmau să aibă loc anchete 
printre deţinuţii de la Aiud (în special Sassu şi Calleya) şi Văcăreşti care 
ar fi putut avea informaţii despre intenţiile lui Ţanţu?. 

La începutul lui noiembrie, căpitanul de paraşutişti a fost transferat de 
la Aiud în capitală sub pretextul cercetărilor suplimentare în cazul contra- 
amiralului Macellariu*. Conform legendei, Tantu a fost ,,uitat” intr-o camera 
din Ministerul de Interne, reuşind să se amestece printre muncitorii din 


. Ibidem, ff. 290-293. 
. Ibidem, f. 201. 
. Ibidem, ff. 226-227. 
. Ibidem, f. 199. 

clădire şi să scape, reuşind astfel una dintre cele mai spectaculoase şi 
temerare evadări din România comunistă. În realitate, lucrurile au stat ceva 
mai liniar şi mai anost: în după-amiaza zilei de 12 noiembrie 1948, căpi- 
tanul Brebu a fost scos din închisoarea Malmaison de către un anume 
Chihaia, pe baza unui ordin de transfer la MAI, şi pus în libertate. Tantu 
s-a dus direct acasă, de unde şi-a luat o serie de obiecte personale şi o sumă 
importantă de bani împrumutată ad-hoc de către soţia sa. La ora 22 : 00 a 
avut o scurtă întâlnire cu un reprezentant al SSl-ul în fata Academiei 
Comerciale din Piaţa Romană, ulterior plecând cu un tren de noapte către 
Arad pentru a-şi pregăti trecerea clandestină a graniţei (legenda urma să 
aibă cât mai multe puncte reale, ce puteau fi verificate din Occident, tocmai 
pentru a elimina posibilitatea nesincronizării informaţiilor). 

Ziua de 13 noiembrie a decurs exact conform planului stabilit de Tantu : 
casa sa a fost răscolită de anchetatori, soţia sa arestată (avea să fie reţinută 
şapte zile, mai mult decât ceruse soţul eit), iar SSI-ul a trimis o notă privind 
evadarea sa către DGSP, care urma să alerteze toate inspectoratele din tara’. 
Ajuns la Timişoara, a fost găzduit de către fostul paraşutist Vasile Cosma? 
(exact cum indicase în prealabil SSI-ului), luând în paralel contact şi cu 
farmacistul țărănist Emil Negru’, care îi fusese indicat de către legionarii 
din Aiud şi pe care il mentionase autorităţilor ca posibil om de legătură. 
Prin intermediul acestora a căutat să îşi confectioneze acte de identitate 
false şi să sondeze posibilitatea trecerii graniţei în Iugoslavia, pentru a 
ajunge în final în Italia, la Trieste. 

Prima încercare de trecere a frontierei a fost prin intermediul unor 
călăuze sârbe care l-au ascuns pe Tantu într-un butoi gol. Însă camionul 
care se îndrepta spre Jamu Mare din aproprierea graniţei cu Iugoslavia a 
fost întors din drum de jandarmi, astfel că prima tentativă a eşuat înainte 
de a începe propriu-zis”. A doua încercare de a ajunge în apropierea graniţei 


1. ACNSAS, fond Informativ, dosar 444701, f. 17. 

2. ACNSAS, fond Informativ, dosar 233937, vol. 2, f. 199. 

3. Probabil Vasile Cosma (10 noiembrie 1922, Cluj - [?]), arestat pe 15 noiembrie 
1950 şi internat administrativ pentru 24 de luni. A fost eliberat pe 28 august 1953, 
fiind încarcerat la Capul Midia ; informaţii din fişa matricolă penală din AANP. 

4. Emil Negru (11 aprilie 1894, Igriş, Timiş - [?]) a fost arestat în aprilie 1952 (?) 
şi condamnat la patru ani de închisoare corecțională (?). A fost încarcerat la 
Caransebeş, Timişoara, Jilava şi Borzeşti, destinul său după 1953 fiind neclar; 
informaţii din fişele matricole penale din AANP. 

5. ACNSAS, fond Informativ, dosar 233937, vol. 2, f. 234. 

era aproape de a avea un final şi mai neplăcut: călătorind cu trenul, nici 
Tantu şi nici călăuza nu au luat în calcul posibilitatea unui control inopinat 
al jandarmilor. „Am evitat legitimarea, trecând peste vagon, în spatele lor”!, 
avea să relateze Tantu unui anume ,,I” de la SSI din capitală. După încă o 
încercare nereuşită, la începutul lui decembrie 1948, obiectivul Brebu a 
cerut sprijinul omului de legătură al autorităţilor în găsirea unei modalităţi 
de trecere a graniţei, de data aceasta prin Ungaria?. În paralel, a continuat 
să discute variantele de acţiune cu Emil Negru, cu Vasile Cosma şi cu 
fratele acestuia, Nelu Cosma. Oficial, acesta din urmă a mijlocit întâlnirea 
cu lancu (Fried?) Natan, care se ocupa cu trecerea clandestină a graniţei 
contra unor sume de bani?. În urma amanetării ultimelor obiecte de care 
se putea dispensa (haine şi încălţăminte), pentru a completa suma necesară, 
Tantu şi un anume doctor Emil Herbia au plecat spre Cenad“ împreună cu 
Natan. În noaptea de 9/10 ianuarie, în timp ce se îndreptau spre frontieră, 
călăuza s-ar fi pierdut de cei doi, iar în scurt timp ceilalţi doi au fost prinşi 
de grăniceri: „specific că în moment când ne-a simţit câinele, doctorul a 
încercat să se ascundă, nevoind să se predea. A urmat operaţiunea legală şi 
oficială”5. Este neclară conexiunea SSI-ului cu această acţiune, de vreme 
ce călăuza s-a „pierdut” la momentul potrivit pentru a nu fi arestată, iar 
patru zile mai târziu Constantin Zaharia primea un raport din partea infor- 
matorului „Vameşu” (nu este exclus să fie vorba chiar de Natan) prin care 
era comunicat faptul că îi spusese lui Nelu Cosma că amicul său trecuse în 
siguranţă“. Dacă este adevărat, imixtiunea nu avea nici o finalitate construc- 
tivă, de vreme ce Tantu nu reuşise să treacă graniţa. Este adevărat că se 
lansase cu succes zvonul că fostul căpitan de paraşutişti părăsise clandestin 
România, însă Brebu se afla încă în ţară şi trebuia construită o legendă viabilă 
a parcursului său dincolo de frontiera romano-maghiara. 


Ibidem. 

Ibidem, f. 236. 

Ibidem, f. 222. 

Sat din judeţul Timiş, aflat la graniţa cu Ungaria. 

ACNSAS, fond Informativ, dosar 233937, vol. 2, f. 258. Într-o analiză din primă- 
vara lui 1949 a poziţiei lui Tantu se menţionează că „pentru păstrarea legendei lui 
Brebu, este necesar izolarea complecta (sic ! ) a doctorului, singurul martor care ar 
putea periclita situaţia lui Brebu”, ceea ce indică faptul că doctorul ar fi supravie- 
tuit tentativei de trecere a graniţei. Ibidem, ff. 284-285. Nu au putut fi identificate 
alte informaţii referitoare la Emil Herbia. 

6. „Când i-am spus că prietenul său a ajuns cu bine, a respirat uşurat şi-a făcut cruce 
zicând «bine că a dat Dumnezeu, repetând de mai multe ori. Va să zică a trecut? 
Este în siguranţă ! » Şi se citea pe fata lui o mulţumire totală.” Ibidem, f. 255. 

Faptul că misiunea se încheiase cu un eşec este confirmat şi de autocri- 
tica pe care Mihail Tantu şi-a făcut-o pentru modul în care se avântase în 
această tentativă şi pentru încrederea excesivă în călăuza sa. Totuşi, pentru 
a-şi ameliora poziţia, după ce planul său de ajunge în Austria eşuase, căpi- 
tanul sublinia că 


am privit chestiunea sub toate unghiurile posibile şi am constat că în faptele 
mele, în activitatea mea, în atitudinea şi comportarea mea nu există nici o fisură 
care ar fi putut da loc la vreo suspiciune în cea ce priveşte adevărata mea 
concepţie şi reala activitate intenţionată, acoperită de cea de suprafaţă, mani- 
festată!. 


Astfel, în ciuda nereusitelor din ultima perioadă, poziţia sa de agent al 
autorităţilor nu fusese deconspirată. 


Câţiva pumni incasati nu strică cu nimic unei legende 


După câteva săptămâni petrecute în închisoare şi apoi într-o casă conspira- 
tivă, Tantu a plecat cu trenul spre Budapesta împreună „tovarăşul A.”?, 
unde a fost cazat într-un hotel de prim rang, sub statutul oficial de diplomat 
român. Înainte de a pleca spre vest, Tantu trebuia să rămână în oraşul de 
pe Dunăre pentru o perioadă suficient de lungă, pentru a-l cunoaşte sufi- 
cient de bine şi pentru a acoperi legenda construită în prealabil. Cu toate 
că deplasarea s-a făcut cu directa implicare a autorităţilor, acţiunea a avut 
o serie de carente care puteau duce la deconspirarea căpitanului Brebu : 
diferenţa stridentă dintre îmbrăcămintea sa ponosită şi cea a companionului 
său, cazarea la un hotel de unde nu numai că nu putea lua legătura cu cei 
din lumea subterană a călăuzelor şi transfugilor, ci unde putea şi să fie 
văzut de oficiali cu care se putea reîntâlni în Occident şi, nu în ultimul 
rând, interogatoriul inopinat făcut de un anume evreu Soni (?) aflat în 
serviciul legaţiei române. 

După analizarea mai multor variante de trecere a graniţei în Austria, s-a 
optat pentru filiera sionistă - o reţea de călăuze care scotea tineri evrei din 


1. Ibidem, ff. 323-331. 

2. Posibil Gheorghe Aurel (24 februarie 1928, Galaţi - 1989, Bucuresti; nume de 
serviciu: Adrian Vasilescu), care la acel moment avea gradul de locotenent în cadrul 
DGSP;  www.cnsas.ro/documente/cadrele_securitatii/ GHEORGHE % 20AUREL. pdf, 
accesat pe 2.11.2016. 

ţările socialiste pentru a-i trimite în Palestina. Initial, insotitorul lui Tantu 
ar fi trebuit să fie Peter Fulop, numai că acesta a realizat că românul ar 
putea fi agent sub acoperire şi a refuzat să îl primească în grupul pe care 
urma să îl ghideze în trecerea frontierei. Astfel că pe 11 aprilie 1949, Brebu 
a pornit spre vest pe cont propriu, într-un alt grup de evrei, însă parcursul 
său avea să fie radical diferit de cel plănuit la Budapesta, fiind presărat cu 
numeroase situaţii-limită, când nu se risca doar deconspirarea, ci şi supra- 
vietuirea sa. De la Miskolc (acelaşi oraş de care se lega intrarea sa în 
ilegalitate) a ajuns la Kosice, unde, din cauza unei alarme privind o poten- 
ţială descindere a poliţiei în sinagoga unde grupul trebuia să înnopteze, 
Tantu a fost găzduit în casa unui cleric evreu cu care se împrietenise. Numai 
că în seara respectivă era o sărbătoare religioasă a evreilor, iar Mihail Tantu 
a evitat deconspirarea prin utilizarea cunoştinţelor despre cultul mozaic pe 
care le dobândise în timpul drumului spre Miskolc şi prin faptul că preotul 
era din Galiţia şi astfel au putut vorbi în ruseşte, mascând faptul că nu 
cunoaşte idişul. Cu aceeaşi problemă lingvistică s-a confruntat şi în trenul 
care l-a transportat a doua zi la Bratislava, fiind salvat numai de colegii săi 
de grup, care l-au apărat în faţa acuzelor că nu ar fi evreul. 

La Bratislava (unde exista un acord legal între autorităţi şi comunitatea 
evreiască privind emigrarea) s-a reîntâlnit cu Peter Fulop, cel care ar fi 
trebuit să îi fie călăuză, numai că această revedere, în loc să fie de bun 
augur, putea să se încheie nefast pentru Tantu. Toţi tinerii evrei urmau să 
treacă printr-un dublu control, al rabinului şi al poliţiei locale: fiecare 
bărbat trebuia să citească în idiş din Talmud, iar dacă nu treceau această 
probă, urma ca un doctor să verifice dacă sunt sau nu circumcişi. Cum 
căpitanul Brebu nu ar fi putut trece de niciuna dintre probe, acesta a apelat 
la ajutorul lui Fulop, în virtutea banilor pe care autorităţile române îi plă- 
tiseră reţelei de călăuze. Însă Fulop a răspuns la ameninţarea lui Tantu (ca 
ar putea devoala poliţiştilor slovaci existenţa traficului de persoane) cu o 
altă ameninţare : demascarea unui român ca agent sub acoperire. Pus în faţa 
unei situaţii fără ieşire, Brebu nu a avut altă soluţie decât să încerce să-l 
înduplece pe preşedintele comisiei de triere, însă tentativa sa s-a încheiat 
într-un vacarm ce a culminat cu arestarea sa de către poliţiştii cehoslovaci. 

Arestat pentru treizeci de zile, Tantu a rezistat tuturor bătăilor şi tortu- 
rilor şi nu şi-a dezvăluit adevărata identitate. Oficial, rămăsese evreul 
Martin Schweiger. La expirarea termenului de reţinere ar fi trebuit „arun- 
cat” înapoi în Ungaria, ceea ce i-ar fi permis să-şi reia încercarea de a 


1. ACNSAS, fond Informativ, dosar 233937, vol. 1, ff. 21-23. 

trece clandestin graniţa. Văzând însă că nu este pus în libertate după peri- 
oada pentru care fusese reţinut, Tantu a identificat informatorul din celula 
sa şi i-a vorbit despre câteva subiecte care ar fi suscitat interesul ancheta- 
torilor. Prezumția sa a fost corectă, fiind imediat scos la interogatoriu, unde 
a cerut să discute cu un şef al instituţiei, căruia i-a cerut să comunice 
Bucureştiului că în acea închisoare se află încarcerat Teodor Mazilu. Încă 
o dată calculul său a fost corect: în numai câteva zile a fost pus în libertate, 
fără a i se da detalii asupra motivuluil. 

Abandonând filiera sionistă, Tantu a reuşit să afle prin intermediul unei 
prostituate despre un loc în care Dunărea putea fi trecută înot. Astfel că 
într-o noapte încearcă această rută, reuşind în cele din urmă să ajungă pe 
teritoriu austriac. Cu toate că drumul său durase mult mai mult decât era 
prevăzut, din cauza arestului în Bratislava, perioada sa de detenţie avea să 
fie un aspect de bun augur în consolidarea legendei sale de fugar din 
România comunistă. În plus, aşa cum nota şi ofiţerul de Securitate care îi 
urmărea traseul de la Bucureşti, „câţiva pumni incasati nu strică cu nimic 


unei legende”?. 


Mihail Tantu devine „trimisul Cerului” 


Pe 28 mai 1949, Mihail Tantu cobora din tren pe peronul gării din Viena. 
Ca să supravieţuiască (pierderea bagajului cu bani în momentul arestării îl 
împinsese la un trai real de fugar), „la prânz era baptist şi seara adventist”3, 
pentru a beneficia de mesele calde oferite de reprezentanţii celor două 
confesiuni, iar pentru dormit „devenea” catolic şi putea înnopta la căminul 
misiunii catolice. Atitudinea sa după sosirea în lumea liberă era una pru- 
dentă, de răbdare şi tatonare, respectând astfel indicaţiile de la Bucuresti. 
Prin intermediul lui Gheorghe Iordan“ a lăsat să se răspândească informa- 
tia că a scăpat din România şi se află la Viena. În scurt timp, nu numai 


cercurile româneşti aveau cunoştinţă de prezenţa sa, ci şi serviciile de 


Ibidem, ff. 21-23. 

Ibidem. 

Ibidem, f. 24. 

Georg Iordan, născut la 18 octombrie 1922 in Giurgiu, părăsise in 1948 vasul pe 
care lucra ca marinar, cerând azil in Germania de Vest. Ulterior, a fost recrutat in 
Austria de către spionajul american, iar în cele din urmă s-a stabilit în Statele Unite, 
unde s-a înrolat în armata americană. Dumitru Dobre, Veronica Nanu, Au ales 
libertatea, Editura Cetatea de Scaun, Târgovişte, 2015, p. 505. 

informaţii american, britanic şi francez, care au început o cursă acerbă 
pentru racolarea sa. Fiecare dintre cele trei a adoptat o tactică diferită : 
americanii nu căutau agenţi pentru angajare permanentă, ci plăteau punctual 
informaţiile primite, la un preţ cât mai scăzut, iar englezii, cu toate că erau 
interesaţi de Tantu, aşteptau ca acesta să facă primul pas spre ei, pentru a 
putea avea un ascendent în relaţia cu el. În schimb, francezii aveau un mod 
de abordare diferit : nu aveau resursele şi nivelul de know-how ale aliaţilor, 
astfel că încercările de a-şi crea o secţie dedicată spaţiului românesc eşu- 
aseră atât din cauza unor limitări tehnice, cât şi a lipsei de profesionalism 
şi dorinţă de colaborare din partea românilor cu care conlucraseră. Deja, 
în vara lui 1949, serviciul de informaţii şi contraspionaj francez! intelesese 
că are de-a face cu un exil românesc fragmentat de orgolii personale şi 
opţiuni politice ireconciliabile, astfel că intenţiona formarea unui organism 
care să funcţioneze autonom, dar în subordinea sa. Înţelegând că grupările 
politice (inclusiv Mişcarea Legionară) din exil nu sunt atractive din punct 
de vedere al activităţii şi, mai ales, al informaţiilor, Mihail Tantu s-a reo- 
rientat în timpul şederii în Austria şi a decis să meargă pe pista franceză 
(si, implicit, pe cea a organizaţiei româneşti ce părea să se constituie). 
Omul de legătură cu Bureau Documentation a fost Gelu Belu, care, după 
o scurtă întâlnire de cunoaştere, avea să îi spună lui Tantu: „bătrâne, te-a 
trimis cerul! Ai venit tocmai la timp, pentru că curvăsăria politică a făcut 
de râs Neamul Românesc”?. 

Gelu şi Tantu au plecat la Innsbruck pe 19 iunie, unde nou-venitul a 
fost trecut prin mai multe interviuri : cu Nicolae Tănase, un anume Blondel 
(adjunct al serviciului francez din Innsbruck) şi comandorul Mureşan (care 
i-a confirmat identitatea, cunoscându-l din anii războiului). La sfârşitul lui 
iunie 1949, partea franceză i-a făcut o ofertă concretă de angajare, însă 
Mihail Tantu a decis să joace o carte riscantă, afirmând că „nu doresc să 
fiu obligatul nimănui. Intenţia mea este să emigrez din Europa, iar dacă 


1. Documentele se referă la „B-Doc 2”, o abreviere a Deuxieme Bureau Documentaire, 
denumire aproximativă a serviciul francez care a funcţionat până în 1940. La acel 
moment, instituţia care se ocupa de spionaj şi contraspionaj purta denumirea ofi- 
cială de Service de Documentation Extérieure et de Contre-Espionnage (SDECE). 

2. ACNSAS, fond Informativ, dosar 233937, vol. 1, ff. 27-29. 

3. Tanase Nicolae (1 mai 1913, comuna Dragoş Vodă, Călăraşi - [?]), preot şi legi- 
onar, a fugit după rebeliunea din ianuarie 1941 în Germania, iar după război a 
lucrat ca agent al francezilor în zona vest-germană şi austriacă. În 1955 s-a stabilit 
în Canada. Dumitru Dobre, Veronica Nanu, op. cit, p. 1022. 

este vorba să devin agentul cuiva, nu Dvs. aveţi banii cu care să mă plătiţi” L 


Încă o dată tactica sa a dat roade, însuşi comandantul Pellet al serviciului 
francez invitându-l la o discuție în urma căreia Tantu a acceptat să locuiască 
în hotelul ofiterimii franceze şi să îşi ia identitatea de Michael Dupont, 
lăsând deschisă calea dialogului. 

De ce nu şi-a dezvăluit Tantu adevărata poveste odată ajuns în Occident? 
Încerca să îşi protejeze apropiații? Familia pare să nu fie un motiv: soția 
sa intenţiona să divorţeze încă din 1940, iar „evadarea” a accentuat presi- 
unea de a desface mariajul ; fraţi nu (mai) avea, ci numai o soră neangajată 
politic, iar mama sa era în vârstă. Mulţi dintre subordonații săi erau în 
închisoare - în frunte cu Sassu. Mai degrabă, calculul fostului căpitan de 
paraşutişti pare să indice o strategie în care acesta constientiza că devoala- 
rea statutului său de agent sub acoperire reprezintă un as pe care îl poate 
folosi numai o singură dată şi, atunci, în cel mai bun context. Iar ultima 
variantă este că, de fapt, Mihail Tantu urmărea să îşi reasume principiile 
de dinainte de a deveni obiectivul Brebu şi să continue lupta împotriva 
regimului comunist fără să renunţe la legăturile privilegiate cu Bucureştiul, 
ceea ce îl făcea să devină un adevărat agent dublu. În sprijinul acestei 
teorii vine modul in care Mihail Tantu a tratat, la întâlnirea decisivă din 
10 iulie 1949, modul de colaborare cu partea franceză. Cunoscând în pre- 
alabil de la Nicolae Tănase că Bureau Documentaire căuta să formeze un 
grup apolitic constituit din tehnicieni şi profesionişti capabili să se ocupe 
de pregătirea, antrenarea şi implementarea unor acţiuni de spionaj şi con- 
traspionaj, Tantu a pus o serie de condiţii, o mare parte dintre ele fiind 
însă exact ceea ce doreau francezii să audă. În primul rând, fostul căpitan 
de paraşutişti îşi dorea un grup de oameni bine pregătiţi, fără orgolii poli- 
tice, care să primească resursele necesare desfăşurării activităţii şi să ofere 
informaţii de pe picior de egalitate şi nu de subordonare. Mult mai intere- 
sant este modul în care vedea structura de organizare : cei din structurile 
ofensive (cei mai predispuşi pericolului de a fi capturați de inamic) să nu 
se cunoască între ei; fiecare să aibă filiere disparate (astfel, căderea uneia 
nu le va pune în pericol pe celelalte) ; coordonarea să fie făcută de un grup 
restrâns, pentru a reduce riscul scurgerii de informaţii ; toţi românii care 
aveau să lucreze să fie bine remunerati (pentru a evita ca datele să ajungă 
la alte servicii aliate - american sau britanic); existenţa unui centru de 
triere pentru a preveni infiltrările. Mai mult decât atât, Mihail Tantu nu 


1. ACNSAS, fond Informativ, dosar 233937, vol. 1, ff. 27-36. 

dorea sa fie, cel putin la inceput, in conducerea acestei structuri!. Din 
punctul de vedere al Bucureştiului, o astfel de iniţiativă putea părea - pe 
drept cuvânt — un act sinucigaş : practic Tantu propunea crearea unei orga- 
nizatii profesioniste şi capabile de acţiuni ofensive împotriva regimului 
comunist din România, cu o structură complexă de autoapărare şi pe care 
el nu ar fi putut să o controleze, aşa cum nu ar fi putut nici să utilizeze 
produsele acţiunilor sale. În acelaşi timp, Brebu îşi ducea mai departe 
sarcinile de comunicare cu ţara. Pentru a-şi consolida legenda fugarului, 
îşi informa familia la sfârşitul lui mai că a devenit student la Sorbona?. Iar 
pe 16 iulie, sub numele de Teodor Mazilu, trimitea la o adresă conspirativă 
din Bucureşti o scrisoare prin care erau transmise codificat informaţiile că 
era „suspectat, izolat, în curs de verificare, dar liber” şi că putea fi utilizat 
pe linie informativă în mediul românesc din Innsbruck’. 


Constituirea SIMRE-ului 


Pe 20 iulie, Mihail Tantu s-a întâlnit cu un anume Jores, cel mai înalt 
reprezentant al Bureau Documentation“, şi cu Mihail Opran” , conducătorul 


1. În raportul existent în dosarele Securităţii, ofiţerul care îl redactase menţiona că, 
pe termen lung, obiectivul lui Tantu era să ajungă în fruntea acestui organism. 
Există însă două puncte nevralgice : în primul rând, acesta era un pariu riscant al 
lui Brebu şi chiar dacă se împlinea, putea dura mult timp până când ar fi ajuns în 
partea de sus a schemei de unde ar fi avut controlul informaţiilor din organizaţie ; 
în al doilea rând, raportul nu este datat, dar poate fi presupus că a fost redactat în 
vara lui 1950, imediat după rearestarea lui Tantu, când autorităţile române încă 
erau în dubiu cu privire la statutul lui Brebu. 

ACNSAS, fond Informativ, dosar 233937, vol. 2, f. 346. 

Ibidem, f. 344. 

Idem, vol. 1, f. 33. 

Mihail Opran (20 noiembrie 1908, Craiova - 1982 [?], Franţa) a fost un ofiţer 
român de aviaţie. În 1940 a fost încadrat în SSI, dar a continuat să îndeplinească 
diferite funcţii din structurile Marelui Stat Major. Epurat din armată în 1946, a 
fugit din ţară împreună cu fratele său şi cu aviatorul Ion Profir deturnând un avion. 
Din 1949, a fost utilizat de către serviciul francez de informaţii cu verificarea 
românilor ajunşi la Paris şi a făcut parte din conducerea operativă a Serviciului de 
Informaţii al Militarilor Români din Exil. După încetarea activităţii SIMRE, a 
continuat să lucreze pe cont propriu, ajungând însă să fie marginalizat de comuni- 
tatea românească din Paris în anii °70. ACNSAS, fond Informativ, dosar 361225, 
vol. 1, ff. 1-2, 30-31, 60, 133. Dumitru Dobre, Personalităţi ale exilului militar 
românesc, Editura Militară, Bucureşti, 2008, pp. 149-150. 

de facto al Serviciului de Informaţii al Militarilor Români din Exil (SIMRE)', 
structura despre care se discutase anterior cu partea franceză. După trei 
zile de discuţii, s-a decis ca Tantu să organizeze primele grupuri operative, 
formate din foşti paraşutişti care au activat sub conducerea sa, aflaţi la acel 
moment în Franţa, şi tineri capabili şi doritori să ia parte la astfel de misi- 
uni pe teritoriul României. Au urmat săptămâni de antrenamente militare 
pentru Mihail Tantu si cei câţiva subordonați ai săi: trageri în poligon cu 
armament american, sărituri cu paraşuta pe timp de zi şi de noapte, lecţii 
de balizaj, navigaţie, radiotelecomunicatii, cifrare, utilizarea aparaturii de 
fotografiere şi a cernelii simpatice etc. 

Se poate considera că, în toamna lui 1949, SIMRE funcţiona efectiv, 
însă nu se bucura de încrederea părţii franceze. Pentru a-şi putea dovedi 
eficacitatea şi importanţa în rândul serviciilor de informaţii ale Occidentului, 
generalul Petrescu, conducătorul SIMRE, i-a cerut lui Tantu să efectueze 
o misiune în România. Din varii motive, niciunul dintre tinerii aflaţi în 
subordinea fostului căpitan de paraşutişti nu era disponibil, astfel că singura 
variantă era Mihail Tantu însuşi. Lipsit de alternativă, acesta nu a putut 
face altceva decât să accepte sarcina care îi fusese încredinţată. Totuşi, 
plecarea sa într-o misiune de teren îi anula accesul la informaţii şi echivala 
cu oprirea misiunii cu care fusese trimis de autorităţile de la Bucureşti. Şi 
cu toate acestea, în raportul întocmit de personalul Securităţii, Brebu nu 
este culpabilizat, ci dimpotrivă: „a înţeles că misiunea ce i s-a încredinţat 
de popor, nu este una cu o durată de 6 luni, aşa cum i se spusese, ci de 
ani. Deci se pregătea să aştepte culesul roadelor, la timpul lor”?. 

Cu toate că Mihail Tantu a negat în numeroase rânduri în fata ancheta- 
torilor români că s-ar fi deconspirat la Paris, există o declaraţie a sa în care 


1. Serviciul de Informaţii al Militarilor Români din Exil a fost fondat în 1949 ca o 
structură autonomă ce colabora cu Bureau Documentation francez. Conducerea era 
asigurată de generalul Dumitru Petrescu, secondat de comandorii Mihail Opran 
(şeful de facto) şi Mircea Pătru. Scopurile SIMRE erau : trimiterea clandestină de 
agenţi in tara; asistenţa grupurilor de partizani ; organizarea unor rute prin care 
diferite persoane să fie scoase din România comunistă ; constituirea unor structuri 
informative în ţară şi culegerea de date strategice ; acte de sabotaj şi diversiune ; 
protejarea emigrației româneşti din Franţa de posibile infiltrări ale Securităţii ; 
înfiinţarea unei armate române în nordul Africii, capabilă să intre în acţiune în 
cazul unui conflict militar între cele două mari blocuri politice. Serviciul s-a destră- 
mat în anii '50, din cauza retragerii sprijinului francez şi a dezbinărilor interne. 
Dumitru Dobre, Personalităţi ale exilului militar românesc, Editura Militară, 2008, 
pp. 85-86. 

2. ACNSAS, fond Informativ, dosar 233937, vol. 1, f. 33. 

admite şi povesteşte cum l-a informat pe Mihail Opran (alături de care lucra 
efectiv la construirea SIMRE-ului) despre adevăratul său statut de agent al 
Bucureştiului : 


(...) lucrul a început cu o glumă. L-am întrebat ce ar zice dacă, la un moment 
dat, unul dintre colaboratorii săi cei mai apropiaţi (...) ar fi venit şi i-ar fi spus 
că este agent comunist infiltrat. Mi-a răspuns râzând că ar fi fost extrem de 
mulţumit, că aşa un «gibier» (vânat) e rar de tot. L-am întrebat apoi ce părere 
ar avea despre acela „ca om”. Răspunsul a fost că l-ar fi considerat mai om ca 
pe alţii, pentru că şi-a asumat un dublu risc: acela de a accepta şi acela de a 
divulga. Probabil că Opran şi-a dat de la început seama despre ceea ce este 
vorba. (...) Am tăcut un timp, apoi am început să-i povestesc. Ideea de a începe 
de la prinderea pe frontieră, cu doctorul, mi-a venit în acest timp, inspirată de 
fraza lui: «riscul de a accepta». Nu m-a întrerupt, nu m-a întrebat nimic în 
timp ce vorbeam. Când am terminat, mi-a spus doar atât: «Sistemul comunist». 
(...) Mi-a acordat de la început toată încrederea, fără a pronunţa vreun cuvânt!. 


Reacţia lui Opran a fost una calculată şi firească : dincolo de suspiciuni, 
Mihail Tantu era o sursă indubitabilă de informaţii despre acţiunile spio- 
najului românesc. Dacă ar fi adoptat o altă atitudine, l-ar fi îndepărtat pe 
Tantu şi ar fi pierdut şansa de a afla strategiile Bucureştiului privind exilul 
de la cineva care s-a aflat în prima linie de operaţiuni. În plus, dacă Tantu 
ar fi rămas cu adevărat loial regimului comunist, devoalarea sa nu i-ar fi 
adus nici un beneficiu, dimpotrivă - i-ar fi adus supravegherea sa îndea- 
proape si, implicit, eliminarea posibilităţii de comunicare cu SSI-ul. Însă 
cea mai incitantă întrebare este de ce a ales Mihail Tantu să schimbe 
din nou tabăra. Răspunsul pare să nu se afle în relaţia cu serviciile comu- 
niste, ci mai degrabă în experienţele sale din ianuarie 1945 - mai 1946, 
când a fost deziluzionat de fiecare proiect anticomunist la care aderase. În 
toamna lui 1949, fostul căpitan de paraşutişti nu se mai afla în subordinea 
vreunei autorităţi care declara că urmăreşte lupta contra comunizării, ci 
era chiar în nucleul unui organism viabil care se opunea noilor realităţi 
politice din tari’. Mai mult decât atât, cei cu care lucra in SIMRE nu 
păreau să îl utilizeze în scopuri personale ori mercantile, fără să le pese de 
soarta sa, aşa cum se întâmplase pe rând cu legionarii, serviciul american 


1. Mircea Tănase, op. cit., pp. 267-268. Pe lângă Opran, adevărata poveste a lui Tantu 
a fost cunoscută şi de generalul Petrescu. Pentru a evita orice pericol privind scurgerea 
de date, cei trei au decis ca această informaţie să nu mai fie împărtăşită nimănui, 
nici măcar partenerilor francezi. 

2. Ibidem, p. 267. 

de informaţii, MNR-ul si taranistii, ci urmăreau aceleaşi obiective, fără 
partizanate şi patimi individuale. Chiar Tantu avea să declare anchetatori- 
lor, încercând timid să se deculpabilizeze, că activitatea în noua structură 
a exilului, în care îşi putea valorifica în sfârşit pregătirea, îl atrăsese atât 
de mult, încât „prins de munca de acolo, eu ajunsesem la o confuzie, 
însuşindu-mi-o ca reală, ca a mea, pierzând noţiunea că este, în fond, 
mijlocul de realizare a celeilalte munci, reale”!. 

După ce se asigurase că se poate baza în continuare pe încrederea şi 
sprijinul lui Mihail Opran, Tantu a început să îşi planifice misiunea. El 
trebuia să ajungă in România, să organizeze o reţea cât mai extinsă care să 
furnizeze o cantitate cât mai mare de informaţii şi să se întoarcă în sigu- 
ranţă?. La Innsbruck a fost pus în legătură cu o călăuză angajată de partea 
franceză, alături de care urma să treacă graniţa în Ungaria şi, mai departe, 
în România. Totuşi, până să treacă graniţa din zona sovietică de ocupaţie 
a Austriei în teritoriul maghiar, şi-a surprins ghidul discutând amical cu o 
santinelă a Armatei Roşii. Imediat, Tantu şi-a părăsit călăuza şi s-a întors 
la Paris, unde francezii l-au primit cu reticenta, în timp ce românii i-au 
crezut povestea. Cu toate că misiunea eşuase practic înainte de a începe, 
situaţia a luat o turnură favorabilă pentru Tantu: în decembrie 1949 a avut 
loc un atentat la Salzburg împotriva unor colaboratori unguri ai Bureau 
Documentaire, iar unul dintre atacatorii capturați de poliţie era însăşi călă- 
uza găsită de francezi pentru Ţanţu?. Astfel, capitalul său de încredere 
sporise considerabil în ochii occidentalilor. 

În acelaşi timp, trimitea scrisori familiei sale rămase în ţară, povestind 
despre presupusul său trai dificil ca student, şi — sub identitatea de Gheorghe 
Mazilu - informa Bucureştiul printr-o carte poştală expediată pe 20 decem- 
brie că a trecut cu bine verificările la care a fost supus, că a intrat în 
structurile exilului şi că se afla în Franţa“. La sfârşitul anului 1949, SSI-ul 
se declara mulţumit de activitatea lui Brebu : se implicase în centralizarea 
eforturilor anticomuniste din exil (ceea ce facilita infiltrarea şi supraveghe- 
rea lor faţă de mai multe acţiuni independente) şi avea mari şanse de a 
ajunge în conducerea acestei structuri şi de a căpăta astfel acces la baza sa 
informativă’. 


Ibidem. 

ACNSAS, fond Informativ, dosar 233937, vol. 1, f. 46. 
Ibidem, f. 47. 

Idem, vol. 2, f. 336. 

Idem, vol. 1, f. 48. 

Misiunea „Parav” 


Începutul anului 1950 a fost perioada cristalizării direcțiilor de acţiune ale 
SIMRE : crearea unui centru de instrucţie propriu şi a unui oficiu de pro- 
pagandă în Franţa, crearea şi instruirea trupelor de comando ce urmau să 
fie folosite în ţară, trimiterea clandestină a trei specialişti (pe domeniile 
politico-social, militar şi economic) şi organizarea reţelelor informative pe 
teritoriul României!. În mod evident, lui Tantu i-a revenit latura militară, 
motiv pentru care a început o pregătire intensivă în bazele serviciului fran- 
cez, specializându-se în utilizarea aparatelor de emisie-receptie, a cernelii 
simpatice şi a fotografierii. De asemenea, împreună cu Opran, a realizat 
80 de microfilme cu instrucţiuni privind recrutarea de informatori şi liniile 
de acţiune ale acestora în ţară, o parte fiind deja trimisă la Bucureşti pe 
filieră franceză. Rolul său în SIMRE a sporit constant, ajungând să îl asiste 
pe Mihail Opran în interogatoriile făcute românilor care ar fi reuşit să fugă 
din ţară şi să ajungă în Franţa”. 

În primăvară, misiunea sa în România devenise o certitudine. Oficial, 
Mihail Tantu primise din partea SIMRE (cu aprobarea serviciului francez) 
următoarele sarcini: să verifice starea rezistenţei armate din munţi, să 
identifice cel mai consistent grup, să ia legătura cu acesta pentru a-l instrui 
în lupte de gherilă şi în balizaj (ca să primească ajutoare pe cale aeriană) 
şi să îl doteze cu un aparat de emisie-receptie ; să verifice percepţia popu- 
laţiei cu privire la regimul comunist de la Bucuresti; să sondeze starea 
armatei (dacă, în cazul unui conflict vest-est, ar intra în acţiune sau ar 
fraterniza cu trupele occidentale). La întoarcerea în Franţa, urma să-i ia cu 
el pe loan Cosma şi alte trei persoane a căror alegere rămânea la latitudinea 
sa. Aceste patru persoane trebuiau să suplinească golurile din structura 
serviciului condus de către generalul Petrescu. Totuşi, prin misiunea lui 
Tantu, SIMRE încerca să creeze o reţea de 8 informatori bine pregătiţi, 
fiecare în câte o regiune strategică a ţării, în folosul secţiei române de la 
Salzburg din cadrul serviciului american de informaţii. Acţiunea avea rolul 
de a obţine resursele necesare desfăşurării activităţii (partea americană urmând 
să plătească pentru această reţea) şi prezenta un risc considerabil, deoarece 
se realiza fără ca Bureau Documentation să fie informat“. Descoperirea 


Ibidem, f. 49. 
Ibidem, f. 132. 
Ibidem, f. 59 verso. 
Ibidem, f. 53. 

acestei misiuni secundare a lui Tantu putea duce la dinamitarea relatiei 
dintre SIMRE si B-Doc, antrenand implicit tăierea putinelor resurse de care 
dispunea structura condusa de generalul Petrescu. 

Pentru a se masca plecarea lui Tantu, s-a lansat zvonul că ar fi fost ahtiat 
după bani şi prins într-o afacere de contrabandă, astfel că serviciul francez 
a decis abandonarea sa!. În paralel, fostul căpitan de parasutisti împrumuta 
sume mici de la diferiţi români, sub pretextul că ar avea nevoie să între- 
prindă mici afaceri din care să-şi câştige traiul după eliminarea sa din solda 
serviciului francez. Conform planului de acţiune stabilit cu Opran, trecerea 
din Austria în România urma să se facă în două etape: cu o călăuză avea 
să ajungă în Ungaria şi un alt ghid trebuia să îl preia din Budapesta. Ambele 
persoane urmau să fie angajate de către Gelu Belu. De asemenea, Tantu 
ar fi trebuit să anunţe prin intermediul primei călăuze că a ajuns în siguranţă 
pe teritoriul maghiar, iar după intrarea pe teritoriul românesc avea obliga- 
tia de a trimite o scrisoare cifrată, scrisă cu cerneală simpatică, in care să 
detalieze situaţia sa, dacă a reuşit să stabilească contactele plănuite la Paris 
şi dacă poate primi bani şi alte obiecte pe filiera prestabilită (sub cauciucul 
de la toaleta din vagonul Paris-Bucureşti). În plus, o dată la două săptămâni 
trebuia să trimită o scrisoare cu text banal la o adresă din Paris pentru a 
semnala că este în siguranţă. 

Pe 25 mai 1950, cu acte austriece false, având numele de Michael Tanzer, 
Tantu a plecat din Paris cu destinaţia Viena, unde era aşteptat de Belu, care 
i-a dat alte acte, devenind Michel Durand. Plecarea sa a fost întârziată din 
cauza depistării de către autorităţile maghiare a mai multor rute de trecere 
frauduloasă a frontierei, precum şi a întâlnirilor dintre Opran, Belu, Tantu 
şi Gheorghe Saramet?, cel care avea să fie călăuza. Acesta din urmă fusese 
găsit de Gelu Belu şi verificat de Mihail Opran, care i-a crezut legenda, 


1. Ibidem, f. 61. 

2. Gheorghe Saramet (2 februarie 1924, Piatra Neamţ - [ ? ]) a fost călăuză în perioada 
1946-1948, fiind implicat în ghidarea contra cost a mai multor persoane în fuga 
lor din tara. Arestat, a devenit agent al Serviciului Român de Contrainformatii. 
După trei ani de activitate în serviciul autorităţilor române, a încercat să revină la 
afaceri pe cont propriu, dar a fost arestat pe 26 august 1951 şi condamnat la cinci 
ani de închisoare corecțională pentru tentativă de trecere a frontierei. A fost elibe- 
rat la 8 octombrie 1954, după ce a trecut prin închisorile Jilava, Poarta Albă, Capul 
Midia, Satu Mare, Baia Sprie, Cavnic şi Alba Iulia. Ulterior, a ajuns în Franţa, 
unde a colaborat pe linie informativă cu Mihail Opran şi Gelu Belu, stabilindu-se 
în cele din urmă în America de Sud. Informaţii din fişele matricole penale din 
AANP. ACNSAS, fond Penal, dosar 67497, vol. 4, f. 3; Idem, vol. 3, f. 15; 
ACNSAS, fond SIE, dosar 214, passim. 

fiind convins că este un român cu care rezona la nivelul opţiunilor antico- 
muniste. Mai mult decât atât, Opran i-a dat câteva sarcini separate lui 
Saramet, cerându-i, printre altele, să-i scoată din ţară pe fosta sa concubină, 
Lya Popescu!, şi pe cei doi copii ai ei’. 

În cele din urmă, în noaptea de 14 iunie au plecat din Viena Mihail 
Tantu, Gheorghe Saramet (cel care avea să fie călăuza întregului traseu şi 
care avea şi misiunile sale separate în ţară) şi un anume Horvath, un ghid 
maghiar care trebuia să îi ajute pe ceilalţi doi să ajungă în Budapesta’. 
Prezenţa celui din urmă era necesară pentru că o mare parte din graniţa 
austro-ungară era minată, dar Horvath reuşise să demineze o fâşie îngustă 
pe care o folosea în afacerile sale privind trecerea frontierei. La scurt timp 
după ce au ajuns pe teritoriul maghiar, Tantu şi Saramet au fost părăsiţi de 
călăuza maghiară, fiind nevoiţi să se descurce pe cont propriu, fără a bene- 
ficia de legăturile promise de Horvath: „am mers patru sau cinci zile; 
mergeam numai noaptea, ziua fiind obligaţi să stăm prin locuri în arsita 
cea mai grozavă fără un strop de apă”f. Astfel, erau la mila locuitorilor, 
ceea ce îi expunea însă pericolului de a fi găsiţi de jandarmii unguri. 

Pe 19 iunie au reuşit să ajungă în capitala Ungariei, iar patru zile mai târziu 
au plecat spre graniţa cu România, reuşind să intre în ţară în noaptea de 
23/24 iunie. Pentru a nu risca să fie descoperiţi, cei doi s-au ascuns în timpul 
zilei, iar noaptea s-au îndreptat spre Oradea. Primul tren spre Bucureşti era 
abia pe 25 iunie, la ora 7 : 50, astfel, pentru a nu rămâne în gară unde puteau 
fi supuşi unui control inopinat, au căutat cazare. Sub acest pretext, Saramet 
a lipsit timp de câteva zeci de minute, ceea ce însă nu i-a ridicat nici un 
fel de bănuială fostului căpitan de parasutisti. În realitate, Saramet anunţase 
autorităţile că sosise în tara însoţit de un anume ,,Tantu” şi comunicase 
rezumativ activitatea sa la Viena”. Agentul Saramet îl devansase pe agentul 
Brebu în informarea serviciului românesc de spionaj şi contraspionaj. 


1. Lya Popescu (15 septembrie 1911, Haţeg - [?], Bucuresti) a fost soţia aviatorului 
Pufi Popescu, decedat într-un accident aviatic în 1940. Ulterior, a devenit concubina 
lui Mihail Opran până la fuga lui din ţară. A fost atrasă în reţeaua de spionaj gân- 
dită de Opran de la Paris, motiv pentru care a fost arestată la 3 septembrie 1950 şi 
condamnată la muncă silnică pe viaţă, pedeapsă comutată în 1963 în 25 de ani 
muncă silnică. A fost graţiată la 16 aprilie 1964, după ce a trecut prin închisorile 
Jilava, Mislea, Văcăreşti, Miercurea Ciuc şi Oradea. Informaţii din fişa matricolă 
penală din AANP. ACNSAS, fond Penal, dosar 1169, vol. 1, passim. 

ACNSAS, fond Penal, dosar 67497, vol. 3, f. 199 verso. 

Ibidem, ff. 142-143. 

Ibidem, f. 201. 

Ibidem, f. 202. 

Ajunsi in Bucuresti, au innoptat intr-o locuinta de pe Calea Rahovei, iar 
a doua zi s-au mutat amândoi într-un apartament de pe strada Doctor Felix, 
unde locuiau şi Coca Niculescu! şi Filip Profira?, două cunoştinţe ale lui 
Saramet. Pe 26 iunie, fără ca unul să ştie de celălalt, fiecare agent a căutat 
să transmită informaţii serviciilor cu care era în contact. Sub scuza că ar 
pune în aplicare ordinele lui Opran (obţinerea de broşuri şi hărţi rutiere ale 
tării; contactarea unor persoane care i-ar putea ajuta ; verificarea sosirii 
pachetului cu radioul trimis de la Paris), Saramet dădea ample informaţii 
serviciului de contraspionaj : 


m-am întâlnit din nou cu Domnul Colonel şi a mai venit un Domn Colonel cu 
care cu o maşină am mers undeva la şosea unde am stat împreună mai multe 
ore şi unde eu am povestit toate cele ce am făcut. Atunci domnul colonel mi-a 
spus că voiu lucra împreună (...) un raport amănunţit al întregii misiuni şi mi-a 
spus că am îndeplinit o misiune frumoasă şi că pe viitor să realizez tot aşa. 
Imediat atunci am primit locuinţa din dr. prof Sion 26°. 


Mihail Tantu - sau Brebu -, sub pretextul că vrea să iasă din casă pen- 
tru a se relaxa la strand, înştiinţa telefonic autorităţile despre sosirea sa. 
Cu aceeaşi ocazie, expedia şi o scrisoare la Paris, conform ordinelor, pen- 
tru a instiinta SIMRE-ul că a ajuns cu bine în ţară“. 

În următoarele zile, Mihail Tantu a căutat să îndeplinească o parte din 
misiunea cu care îl însărcinase serviciul român de la Paris. Astfel, s-a 
întâlnit într-o casă de pe strada Romană” cu soţia sa şi cu cumnatul său, 
Vasile Trifu“. Cum acesta era urmărit de Securitate pentru activitatea sa 
din timpul războiului, Tantu a încercat să schimbe componenţa grupului 
care trebuia scos din ţară pentru a activa în structurile SIMRE-ului. Prin 
urmare, i-a comunicat lui Trifu că îl poate ajuta să treacă graniţa şi să scape 


Ecaterina „Coca” Niculescu, născută Costea la 24 iulie 1925, la Brăiliţa. 

Filip Profira, născută Dumbravă la 23 februarie 1913, în regiunea Bălţi. 
ACNSAS, fond Penal, dosar 67497, vol. 3, f. 202. 

ACNSAS, fond Informativ, dosar 233937, vol. 1, f. 83. 

În prezent, Mihai Eminescu. 

Vasile Trifu (19 decembrie 1903, Lapoş, judeţul Prahova - [?]) a fost cumnatul lui 
Mihail Tantu (soţul surorii sale, Virginia Tantu). A fost arestat pe 26 iunie 1953 
şi condamnat pentru „crimă de război” la muncă silnică pe viaţă, pentru că a fost 
şeful comisariatului din oraşul Reni, din regiunea Odessa. A fost eliberat pe 
3 august 1964, după ce a trecut prin închisorile Făgăraş, Aiud, Jilava şi Gherla. 
ACNSAS, fond Informativ, dosar 233937, vol. 1, ff. 130-131. Informaţii din fişele 
matricole penale din AANP. 

de arestare dacă îi găseşte încă patru foşti poliţişti bine pregătiţi şi capabili 
să facă faţă cerinţelor din exil'. În acest scop, i-a dat patru pachetele cu 
microfilme conţinând instrucţiuni pentru viitori informatori (mod de ope- 
rare, informaţii dezirabile, adrese de contact din Franţa etc.). 

Dar activitatea sa a fost perturbată de un eveniment cu totul neaşteptat, 
care l-a forţat să îşi schimbe domiciliul şi să caute anonimatul pentru câteva 
zile. În noaptea de 29/30 iunie, Tantu, Saramet, cele două fete şi o rudă a 
uneia dintre ele au petrecut în apartamentul de pe strada Dr. Felix. Fostul 
căpitan de paraşutişti 


a băut mai mult şi s-a luat la ceartă cu (...) Coca Niculescu. Atunci el a arun- 
cat pe jos mai multe hârtii de dolari. Scena a văzut-o şi o rudenie (sic!) de a 
gazdei care era în vizită şi care s-a dus imediat acasă şi ia (sic!) spus bărba- 
tului care era inspector la Banca de Stat — secţia aur şi devize?. 


Acesta din urmă a venit imediat la locuinţa Cocăi Niculescu, situaţia 
dezamorsându-se prin mituirea sa. Cu toate că evitaseră la limită denuntul, 
Saramet şi Tantu au trebuit, pe moment, să se mute fiecare unde a putut. 

Perioada 30 iunie - 4 iulie este una neclară pentru biografia lui Tantu. 
În timp ce într-o declaraţie afirma ca ar fi plecat la Brasov’, fără să deta- 
lieze în ce scop şi ce ar fi facut acolo, în alte declaraţii afirma că ar fi stat 
ascuns într-o locuinţă de pe strada Ştirbei Vodă”. 

Parcursul său poate fi reconstituit din nou cu certitudine din dimineaţa 
zilei de 5 iulie, când, la cererea lui Saramet, cei doi bărbaţi au vizitat-o pe 
Lya Popescu. Fostul căpitan de parasutisti a aflat despre existenţa reţelei 
de spionaj gândite de Opran, căreia îi erau destinate microfilmele pe care 
le realizase la Paris la începutul anului. Tantu, prezentat sub numele de 
cod „Şeful”, i-a dat o serie de sfaturi Lyei, confirmându-i totodată intenţia 
fostului ei iubit de a o scoate din ţară prin intermediul său şi al „Doctorului” 
(numele de cod al lui Saramet). Mai mult decât atât, Tantu a trasat direc- 
tiile de dezvoltare ale reţelei (prin contactarea lui Eduard Giurgiuveanu, 


. ACNSAS, fond Informativ, dosar 233937, vol. 1, ff. 187-188. 

. ACNSAS, fond Penal, dosar 67497, vol. 3, f. 202. 

. Ibidem, f. 149. 

. ACNSAS, fond Informativ, dosar 233837, vol. 1, f. 83; Mircea Tanase, op. cit., 
p. 312. 

5. Eduard Giurgiuveanu (15 mai 1914, Bucureşti - [?]) a fost un revizor de trafic 

aerian implicat în reţeaua de spionaj construită de Lya Opran după indicaţiile lui 

Mihail Opran. Cu toate că intenţiona să informeze Securitatea, a fost arestat pe 

controlor de trafic la aeroportul din Băneasa), dovedind astfel că sprijină 
efortul informativ al SIMRE!. Totuşi, restul zilei nu l-a dedicat nici actiu- 
nilor informative sau racolării de colaboratori pentru structurile din exil, 
nici dialogului cu SSI-ul, ci l-a petrecut la ştrandul Bragadiru, alături de 
Saramet, Coca Niculescu şi colega ei, riscând totodată să îşi facă cunoscută 
prezenţa în libertate. De asemenea, seara avea să o petreacă în casa sa de 
pe Calea Văcăreşti, de lângă biserica Cărămidarii de Jos?. 


Arestarea „Milostivului” 


Contextul arestării lui Mihail Tantu este înconjurat de numeroase dileme. 
Fără îndoială, SSl-ul cunoştea, prin intermediul lui Saramet, parcursul 
agentului Brebu în România, având date exacte despre activitatea sa şi 
despre unde locuia. Totuşi, sunt neclare frecvenţa şi consistenţa contactelor 
dintre Tantu şi SSI după intrarea sa în ţară. Singura comunicare ce poate 
fi stabilită cu siguranţă este apelul telefonic din 26 iunie al lui Brebu. Pe 
de altă parte, în dosarul său informativ există o sinteză din 8 iulie 1950, 
în care sunt enumerate materialele date de „ Voicu” înainte de arestare : un 
plic cu 13 fotografii din aparatul lui Tantu, schiţa drumului folosit în tre- 
cerea din Austria în Ungaria, raportul activităţii sale din martie 1949 
(plecarea pe cont propriu a lui Tantu din Budapesta) până în iunie 1950 
(venirea sa în ţară, ca agent al SIMRE), schema Serviciului de Informaţii 
al Militarilor Români din Exil, dezlegarea cifrului utilizat de informatorii 
SIMRE şi alte instrucţiuni cifrate”. Toate aceste informaţii par să ducă la 
o echivalență de netăgăduit între numele de cod „Voicu” şi Mihail Tantu. 
Dacă este corect, aceste informaţii nu aveau când să fie date SSI-ului decât 
în perioada 25 iunie - 7 iulie : mai exact fie în perioada de după incidentul 
cu dolarii, fie - mai putin probabil, din cauza intervalului scurt de timp - 
în zilele de dinaintea reţinerii, când ar fi fost ascuns într-o locuinţă nemen- 
tionata de pe strada Ştirbei Vodă. Un aspect semnificativ al analizelor din 
dosar - nedatate şi nesemnate -, în care este discutată activitatea agentului 
Brebu din prima jumătate a anului 1950, îl constituie tonul favorabil al 


12 septembrie 1950 pentru nedenuntare şi condamnat la 8 ani temniţă grea. 
ACNSAS, fond Penal, dosar 1169, vol. 1, passim. 

1. ACNSAS, fond Informativ, dosar 233837, vol. 1, ff. 85-91. 

2. ACNSAS, fond Informativ, dosar 444701, ff. 11-12. 

3. ACNSAS, fond Informativ, dosar 233937, vol. 2, f. 350. 

reprezentantului regimului comunist. Se manifesta intelegere pentru nere- 
usitele lui Mihail Tantu, fiind sesizabilă o empatie a celui care redacta 
analiza faţă de modul în care agentul a activat în exil. 

Cronologic, se poate stabili cu o mare probabilitate că arestarea a avut 
loc în a doua parte a zilei de 7 iulie 1950 şi că a fost un eveniment neaş- 
teptat de către Tantu. Documentele consultate nu contin nici o referinţă cu 
privire la motivul arestării, dar se poate presupune că informaţiile date de 
Saramet au jucat un rol în această schimbare de optică a regimului faţă de 
Brebu. Asupra lui Mihail Tantu au fost găsite două note care stabileau 
întâlniri conspirative şi un bilet rupt din care se putea desluşi „(...) jale. 
Fii extrem de prudent”!. Pe sobă, anchetatorii au descoperit indicative şi 
frecvenţe pentru comunicaţii radio, dar şi o serie de instrucţiuni precum 


„eu nu vă ascult pe noua dvs. frecvenţă. Reveniti pe frecvenţa anterioară”, 
12, 


x” 


„telegrama dvs. este indescifrabilă” şi „eu incetez emisiunea, perico 

Mihail Tantu - devenit acum obiectivul „Milostivu” - a fost dus la 
Malmaison şi închis în celula numărul 13, alături de un supraveghetor 
deghizat în deţinut. Tantu a fost ţinut în următoarele zile sub observaţie 
permanentă, rapoartele înregistrând zbuciumul său interior. În primele ore 
de detenţie, în noaptea de 7/8 iulie 1950, colegul său de detenţie mărturi- 
sea că fostul căpitan intenţiona în următoarele ore să se sinucidă prin 
strangulare, prin tăierea venelor sau lovindu-se cu capul de robinetul din 
cameră. „Mi-a spus că e sigur 100% că-l condamnă la moarte”, afirma 
informatorul din cameră, şi 


când scria spunea că ceea ce face e ca şi sentinţa lui de moarte, că regretă că 
s-a luat după nişte ticăloşi şi nu sa (sic!) gândit ce a făcut că la prima (ilizibil) 
în momentul când voia să fugă în munţi şi că a informat că în munţi sunt multi 
care stau de mult timp acolo. 


Din mărturia celui de lângă el, Tantu părea măcinat de remuşcări cu 
privire la colaborarea cu autorităţile române, lăsând impresia unui ataşament 
faţă de crezul anticomunist. De asemenea, afirma că a încercat să mintă în 
timpul primului interogatoriu, dar şi-a dat seama că informaţiile sunt deja 
cunoscute de SSI din alte surse, aşa că orice rezistenţă este inutilă: „ele 
primul care la (sic!) arestat şi deşi o să spună tot[,] el ştie metodele de 


aici că o să-l puie la manej” şi o să-l facă să spuie şi ce nu e adevărat”?. 


Idem, vol. 4, ff. 2-3. 

Ibidem, f. 6. 

Loc special amenajat unde se dresează cai. 

ACNSAS, fond Informativ, dosar 233937, vol. 4, f. 34. 

Spre dimineaţă, părea că a renunţat la gândul sinuciderii imediate, gan- 
dindu-se la o grevă a foamei care să îl conducă uşor spre moarte, însă îi 
era teamă de posibilitatea de a fi hrănit artificial. 

Pe 8 iulie avea să aibă loc prima anchetă amplă, de unde a venit, conform 
raportului, „trist şi frământat”. În aceeaşi zi era expediată din Bucureşti 
cartea poştală „regulamentară” spre adresa Jeanine Gayet, Hotel Floridor, 
35, Avenue des Ternes, Paris 17e, prin care Mihail Tantu asigura SIMRE-ul 
că este în siguranţă şi că totul este in ordinel. În zilele următoare, activi- 
tatea lui Tantu oscila între anchete şi orele petrecute în celulă scriind zeci 
de pagini de declaraţii. Imaginea rămasă în rapoartele de supraveghere 
conturează portretul unui om marcat de un puternic zbucium interior: „a 
început să se plimbe prin celulă dar foarte gânditor în acest moment a aprins 
o tigare (sic!) şi trăgea din ea parcă ar fi vrut să mănânce aşa de tare se 
frământa (...) pe urmă s-a culcat în pat cu faţa în sus şi se gândea şi din 
când în când ofta. (...) Nu putea să stea la un loc se întorcea pe toate 
părțile”? ; „la ora 20:25 a fumat o tigare (sic!) şi stătea foarte gânditor 
se uita spre tavan şi vorbea singur (...) la ora 22 : 00 s-a lăsat de scris, a 
aprins o tigare (sic!) şi a fumat-o plimbându-se prin celulă foarte nervos 
îşi freca mâinile, se plimba de la un cap la altul foarte agitat (...) apoi s-a 
culcat şi a început să numere pe degete fiind foarte trist, avea ochii plini 


de lacrimi”*; „de la ora 8 până la ora 13 tot timpul acesta cât a scris a 


fost frământat, gânditor, devenind nervos şi a făcut dese intreruperi”*. 

La aproape o săptămână de la arestare, autorităţile făceau rezumatul 
anchetei: revenit în ţară, Brebu a fost supus unui control care a reliefat 
faptul că nu este sincer, că ascunde numeroase aspecte legate de misiunea 
cu care fusese trimis de la Paris, anchetatorii menţionând că aceste date 
fuseseră obţinute de la călăuză (Gheorghe Saramet). Cu toate că Tantu a 
continuat să încerce să ascundă diferite aspecte ale activităţii sale, repre- 
zentantii SSl-ului i-au pus în fata informaţiile reale, fiind totodată „preve- 
nit că noi vom putea afla adevărul şi independent de voinţa lui”. După ce 
l-au convins că deja cunosc adevărul, anchetatorii şi-au arogat statutul de 
singură speranţă a lui Tantu: „i s-a explicat însă că, cu toată atitudinea sa 
duşmănoasă («nu de trădare»), nu este exclusă posibilitatea reabilitării şi a 
reîncadrării sale în armată, dar cu condiţia unor servicii excepţionale aduse 


Idem, vol. 1, f. 116. 
Idem, vol. 4, f. 33. 
Ibidem, f. 32. 
Ibidem, f. 30. 

RPR”!. Mihail Tantu a recunoscut că a minţit in mai multe rânduri in 
declaraţiile sale, însă a negat că s-ar fi autodenuntat în Occident şi, mai 
mult decât atât, că ar fi avut o misiune de dezinformare în România. 
Informaţiile din dosarele Securităţii sugerează că ambele aspecte erau veri- 
dice, în ciuda vehementei negări a lui Tantu în prima fază a anchetei. 
Deconspirarea s-a petrecut cu adevărat, dar într-un cerc foarte restrâns 
(numai Opran şi generalul Petrescu ştiau adevărata poveste). În sprijinul 
teoriei că nu s-ar fi deconspirat, Tantu afirma că nu a făcut-o din calcule 
pragmatice, dar, probabil pentru a face ipoteza sa mai plauzibilă, a susţinut 
că ar fi făcut acest lucru dacă s-ar fi întors în Occident având la activ o 
misiune îndeplinită cu succes. 

În privinţa acuzatiei de dezinformare a autorităţilor comuniste, lucrurile 
trebuie privite cu rezerve. De vreme ce (aproape) nimeni nu ştia de statu- 
tul său de agent, nu i se putea cere să ia contact cu organele represive din 
tara şi să le ofere piste false, iar Opran - cel care cunoştea modul în care 
ajunsese în Franţa — îi trasase lui Tantu o linie de acţiune ce viza constru- 
irea de reţele informative. Pe de altă parte, pentru a nu-şi pierde statutul 
de agent al serviciilor de contrainformaţii de la Bucureşti şi, implicit, 
accesul la o bază de informaţii prețioasă pentru SIMRE, fostul căpitan 
trebuia să rămână în contact cu autorităţile. Jocul dublu pe care îl făcea şi 
ascunderea misiunii sale de la Paris ori a altor aspecte ale poziţiei sale în 
cadrul exilului românesc, pe care nu le comunicase Securităţii, pot fi înca- 
drate sub noţiunea de „dezinformare”. Astfel, ambele acuzaţii reprezentau 
motive pentru încheierea carierei agentului Barbu. În cele din urmă, „fiind 
ameninţat că va fi exterminat atât el cât şi familia sa, a luat asupra sa acu- 
zatiile aduse de tov. Zaharia, deoarece a înţeles din felul în care a fost dusă 
ancheta că aceasta ar fi singura cale pentru a salva viaţa familiei sale”?, 
menţiona raportul. 

În zilele următoare, anchetele efectuate asupra lui Mihail Tantu erau 
alternate cu momentele în care cel arestat trebuia să efectueze apeluri 
telefonice către Coca Niculescu pentru a masca pe plan intern reținerea 
sa? sau să scrie scrisori cifrate sau banale către adresele din Paris, pentru 
a nu da de bănuit SIMRE-ului*. În plus, inadvertentele din declaraţiile 
sale s-au înmulţit, fiind pus de mai multe ori în situaţia de a nu putea da 
explicaţii referitoare la acţiunile sale. Cu toate că atât Tantu, cât şi Saramet 


Idem, vol. 1, f. 124. 
Ibidem. 

Idem, vol. 3, f. 1. 
Ibidem, f. 2. 

erau - cel putin oficial - agenţi ai serviciilor româneşti de spionaj sau 
contrainformaţii, niciunul nu ştia de statutul real al celuilalt, şi, pentru a 
da aparenţa unei desfăşurări a evenimentelor conform planului stabilit la 
Paris, cei doi s-au reîntâlnit pe 22 iulie, în Bucureşti. Alături de Mihail 
Tantu se afla „tovarăşul Bucur”, care a fost prezentat de către fostul căpi- 
tan de paraşutişti drept un fost subordonat care i se alăturase de curând!. 
Scopul întâlnirii era ca Saramet să nu afle despre legătura lui Tantu cu 
serviciul de informaţii aflat acum în cadrul Securităţii, dar şi ca să fie 
testată onestitatea călăuzei cu privire la misiunile pe care le-a primit în mod 
direct de la Opran. Întâlnirea a decurs conform aşteptărilor ofiţerilor de 
Securitate : „în urma acestui contact, călăuza a plecat fără nici un fel de 
bănuieli”?. 

Pasul următor a fost ca Tantu să fie utilizat în cadrul unei misiuni de 
dezinformare a SIMRE. Beneficiind de cerneala simpatică şi de cifrul deti- 
nutului, au fost expediate în numele său o serie de scrisori” în care structura 
condusă de Opran şi generalul Petrescu era informată că nu s-a putut stabili 
nicio legătură cu partizanii din munţi, însă au fost create legături în mai 
multe zone strategice. În fapt, era vorba de persoane reale, ce ar fi putut 
fi verificate de către SIMRE ori alte servicii aliate, dar care lucrau sub 
coordonarea Securităţii. Până la începutul lunii august, Mihail Tantu avea 
să îşi recunoască aproape toate faptele pe care le ascunsese la primele 
anchete, realizând probabil că nu mai are nici o scăpare. Prin urmare, a 
recunoscut deconspirarea sa la Paris şi misiunile cu care venise în România. 
În acelaşi timp, cu toate că a colaborat cu autorităţile române şi a trimis 
în Franţa mesaje pentru a lăsa impresia că este în libertate şi îşi desfăşoară 
activitatea prestabilită, de la Paris nu venea nici un răspuns. Explicaţia 
poate veni de la o informaţie potrivit căreia, înainte de a pleca în misiune 
în România, Opran i-a cerut ca, în cazul în care va fi capturat şi obligat să 
trimită mesaje în vest, să schimbe ordinea indicativelor. Abia pe 5 august, 
la aproape o lună de la arestarea sa, anchetatorii remarcau că 


pentru a introduce grupa de litere reprezentând data scrisorii, Mihail Tantu 
face numărătoarea începând cu ultima literă a mesagiului, contrar instructiuni- 
lor scrise care prevăd că numărătoarea se face începând cu prima literă a 
mesagiului?. 


Ibidem, ff. 19-20. 
Ibidem, ff. 30-31. 
Ibidem, f. 42, f. 95. 
Ibidem, ff. 159-161. 


BRwWN = 


LEGENDĂ ŞI DILEMĂ ISTORICĂ. BIOGRAFIA AGENTULUI DUBLU MIHAIL TANTU 211 


Să fi fost o simplă greşeală sau fostul agent al SIMRE avusese grijă să 
semnalizeze la Paris căderea sa ? Cert este că autorităţile încă nu sesizaseră 
acest lucru, astfel că şi în zilele următoare au fost trimise mesaje în clar 
sau cifrat care ar fi trebuit să mascheze arestarea lui Tantu'. Abia pe 14 
august Securitatea a realizat că lipsa oricărui răspuns din partea Parisului 
(SIMRE şi serviciul francez) şi a Salzburgului (serviciul american) ar putea 
avea cauza în textele scrise de către Mihail Tantu după 7 iulie?. „În con- 
cluzie, el [Tantu - n.m.] se situează şi acum pe poziţia de a induce în eroare 
ancheta, pentru a câştiga cât mai mult timp. Între timp, este aproape sigur 
că una din agentele Serviciului Informativ Francez în RPR a reuşit să iasă 
din ţară”?, concluzionau anchetatorii. Soarta fostului căpitan de parasutisti 
era pecetluită. 


Epilog 


Căderea lui Tantu avea să fie receptată într-un mod foarte dur la Paris. Nu 
numai că era un eşec usturător pentru SIMRE, dar putea pune în pericol 
siguranţa mai multor oameni de legătură din ţară şi oferea Securităţii infor- 
matii deosebit de importante despre cei din exil. Dar pentru Mihail Opran 
reținerea lui Tantu reprezenta o lovitură personală : odată cu fostul căpitan 
de parasutisti, luau drumul închisorilor politice din România şi apropiații 
săi din reţeaua informativă condusă de Lya Popescu. Aceasta din urmă nu 
avea să se mai întâlnească vreodată cu comandorul Opran, fiind condamnată 
la muncă silnică pe viaţă pentru spionaj. 

Mihail Tantu avea să-şi reia drumul prin sistemul carceral comunist din 
România. A trecut prin Aiud, Gherla, Jilava, Oradea, Lugoj, Iasi, Văcăreşti, 
Galaţi, Salcia şi Periprava, fiind eliberat la 3 august 1964. Printre colegii 
săi de detenţie, Tantu a rămas ca o personalitate ce inspira admiraţie şi 
respect. Peste decenii, doctorul Ion Sarion, unul dintre cei alături de care 
a fost închis la Grind-Periprava, avea să rememoreze : 


Era un tip foarte comunicativ, săritor, un foarte bun camarad, bun povestitor, 
agreat de toţi, inclusiv caraliii îi acordau respect. Am participat împreună la 


Ibidem, ff.150, 167. 

Ibidem, ff. 205-206. 

Ibidem, ff. 205-206. 

Informaţii din fişele matricole penale din AANP. ACNSAS, fond Informativ, dosar 
233937, vol. 5, f. 2 verso. 

multe din muncile impuse in lagăr şi vioiciunea şi buna sa dispoziţie incuraja- 
toare mă făcea să trec mai uşor peste vicisitudinile situaţiei în care ne aflam. 
Îi port o amintire frumoasă!. 


Privind în ansamblu, destinul lui Mihail Tantu reprezintă un lung şir de 
situatii-limita, acţiuni surprinzătoare, decizii dificile şi, mai presus de toate, 
o serie întreagă de dileme. Este de netăgăduit că fiul unui membru al Sfatului 
Țării care votase unirea în 1918 avea un puternic crez nationalist românesc. 
Unul dintre principiile care l-au ghidat ani de-a rândul a fost că teritoriul 
dintre Prut şi Nistru trebuie să fie parte a României, idee de la care nu s-a 
abătut nici în autobiografia redactată sub ochii autorităţilor comuniste pen- 
tru a servi ca legendă odată ajuns în exil: 


dragoste şi devotament neţărmuit faţă de bucata aceasta de pământ românesc, 
dintre Prut şi Nistru, şi ferma convingere ce o am că ea aparţine şi trebuie să 
aparţină tot în patria mamă istoriceşte, geograficeşte şi etnic, trebuie să formeze 
un tot cu restul teritoriului românesc, neputând fi trunchiată şi alipită unei alte 
națiuni’. 


De asemenea, nici atitudinea sa antisovietică nu poate fi pusă la îndoială. 
În fond, Basarabia fusese reanexată de puterea de la Kremlin, o parte din- 
tre apropiații săi dispăruseră în timpul primei ocupaţii sovietice, iar el însuşi 
fusese reţinut fără nici o formă legală de către o patrulă a Armatei Roşii. 
Prin urmare, anticomunismul său era unul firesc şi indiscutabil. Intervine 
însă problema dacă şi cum a fost acest sentiment afectat de deziluziile 
trăite de Tantu în adeziunile sale la proiectele ce îşi propuneau să se impo- 
trivească procesului de comunizare a ţării. Utilizarea şi abandonarea sa de 
către legionari, ignorarea sa de către serviciile americane, modul în care 
reprezentanţii MNR au gestionat entuziasmul său şi al subordonatilor săi, 
precum si reticenta liderului țărănist, Ilie Lazăr, faţă de persoana sa l-au 
adus pe Tantu în situaţia de a fi nevoit să se descurce pe cont propriu, în 
ilegalitate. În ciuda acestor dezamăgiri, este greu de crezut că fostul căpi- 
tan ar fi schimbat realmente tabăra după arestarea sa. Mimând conformis- 
mul, fără însă să-l accepte cu adevărat, Mihail Tantu pare să fi căutat o 
formă de colaborare prin intermediul căreia să iasă din închisoare. Este 


1. Interviu cu dr. Ion Sarion, 3 septembrie 2016. 
2. ACNSAS, fond Informativ, dosar 233937, vol. 2, ff. 303-304. Sintagma „ea apar- 


tine şi trebuie să aparţină tot în patria mamă” scrisă de Tantu a fost tăiată de ofi- 
terul SSI care a citit-o. 

discutabil modul în care a gestionat această relaţie cu autorităţile — cât de 
departe a mers cu indicaţiile date SSI-ului, volumul şi consistenţa informa- 
tiilor despre oamenii de legătură (de la soţie până la foşti paraşutişti sau 
persoane fără simpatii politice), activitatea sa de informator din închisoare. 
De asemenea, este neclar obiectivul colaborării sale cu autorităţile comu- 
niste - dacă scopul era numai să iasă din închisoare, de ce a continuat să 
acţioneze ca agent al Bucureştiului, nu numai după părăsirea temnitei, ci 
şi în Ungaria şi, mai apoi, dincolo de Cortina de Fier? Dacă țelul său era 
unul mai amplu, care era acesta - întrebarea fiind cu atât mai stringentă 
cu cât, în Franţa, fostul căpitan se afla la adăpost? 

În ceea ce priveşte rolul său în exil, se poate afirma că Mihail Tantu a 
fost atât unul dintre artizanii SIMRE, cât şi unul dintre cei care au cauzat 
dispariţia acestei structuri. Folosindu-şi cunoştinţele şi pregătirea sa mili- 
tară, fostul căpitan şi Mihail Opran au conceput o schemă de funcţionare 
viabilă. Principiul separării grupurilor de acţiune şi cel al limitării infor- 
matiilor despre celelalte sectoare sau persoane din SIMRE aveau rolul de 
a imuniza serviciul românesc de posibilele defecţiuni - atât prin infiltrarea 
spionilor, cât şi prin căderea reţelelor de informatori din ţară. Serviciile 
româneşti ar fi putut avea un adversar redutabil dacă SIMRE ar fi functi- 
onat în parametrii scontati de Tantu şi Opran. Singurul mod in care între- 
gul efort din exil al agentului Brebu ar fi fost util Securităţii era ca fostul 
căpitan să acceadă la conducerea serviciului românesc de la Paris - lucru 
care nu era deloc imposibil. Însă deconspirarea sa in fata lui Opran l-a 
repus pe Tantu într-o poziţie vulnerabilă faţă de Bucureşti. Cu toate aces- 
tea, a acceptat să întreprindă o misiune deosebit de periculoasă în România. 
Resorturile unei astfel de decizii sunt greu de intuit, mai ales că îl puneau 
pe Tantu într-un fragil şi periculos balans între cele două identități secrete - 
agent al Bucureştiului şi agent al Parisului -, fiecare cu îndatoririle sale. 
Nu este de neglijat ca la mijloc să fi fost o supraîncredere a lui Mihail 
Tantu în capacităţile proprii de a găsi linia de echilibru şi de a extrage 
simultan roadele activităţii în slujba Securităţii şi a SIMRE, probabil în 
folosul instituţiei din urmă, dar şi al său personal. În sprijinul acestei 
supozitii, a încrederii peste medie în abilităţile sale, vine comportamentul 
său ulterior sosirii în Bucureşti: de la ieşirile la ştrand, la incidentul cu 
dolarii. Cert este că aceste calcule ale lui Mihail Tantu au ajuns la un 
rezultat opus faţă de cel pe care îl spera. Securitatea a sesizat jocul dublu, 
astfel că l-a abandonat, fostul căpitan şi-a continuat parcursul carceral, iar 
SIMRE a primit o grea lovitură prin arestarea sa. În această ultimă privinţă, 
este neclar ce fel de informaţii a dat Mihail Tantu înainte de reținerea sa. 

Este cert că, odată ce a fost reîncarcerat, fostul căpitan a fost obligat să 
redacteze ample descrieri ale SIMRE-ului şi ale membrilor exilului româ- 
nesc. Materialele de arhivă cercetate indică transmiterea de către Tantu 
autorităţilor române a unor date despre activitatea românilor de la Paris, 
Salzburg ori Innsbruck, însă este neclar dacă aceste informaţii aveau o 
valoare reală pentru contraspionajul de la Bucureşti ori erau parte a unei 
acţiuni de dezinformare. 


KKK 


Mihail Tantu, Gheorghe Dobrescu, Brebu, Martin Schweiger, Teodor 
Mazilu, Michael Dupont, Michael Tanzer, Michel Durand, Voicu, 
Milostivu - o mulţime de identități pentru o singură persoană. Şi totuşi 
care a fost cea adevărată? Faţă de cine a fost loial Tantu - fata de SSI si 
Securitatea românească ori faţă de SIMRE-ul de la Paris? Sau poate că 
Mihail Tantu a crezut atât de tare în sine, încât a sperat că este posibil să 
facă slalom printre toate primejdiile epocii în care i-a fost dat să trăiască ? 
Răspunsul la această întrebare a amuţit odată cu căpitanul basarabean. 
Mihail Tantu a murit în august 1979, fiind îngropat într-un mormânt ano- 
nim dintr-un cimitir al cartierului bucureştean Berceni. La slujba de înmor- 
mântare au participat numeroşi foşti paraşutişti care serviseră cândva sub 
comanda sa, veniţi ca la un ultim ordin al conducătorului lor!. În urma sa 
a rămas însă povestea, ca o legendă şi o dilemă a istoriei recente a României. 


1. Mircea Tănase, op. cit., p. 328. 

Împovăratul drum al delatiunii sau apăsătoarea biografie 
a unui intelectual: Paul „Popescu” Găleşanu 


„Mi s-a părut că am în fata mea, cu masca răvăşită 
de bătrâneţe, acelaşi om plin de orgoliu, dar poate 
mai dezordonat, de odinioară... [...] Gălăşeanu - un 
psihic maladiv, cancerat de ambiţii, bovaric şi incert 
sub toate aspectele.” 


Un anonim 


Abstract. The informers were perceived as one of the most reprehensible categories of 
collaborators of the communist regime in Romania. After 1989, the Reţea (Network) files 
belonging to the Archive of the Securitate played a significant role in compromising public 
figures and putting an end to political careers. The most surprising and highly commented 
such files have been those belonging to former political prisoners, who were usually recru- 
ited in the network of informants as a result of the physical and psychological brutality to 
which they were subjected during detention. Frequently, their public image has been shaped 
by these disclosures ; the respect for them intensified if there was no evidence of collabo- 
ration or was obliterated when infamous files were exposed. In the frantic search for an 
infallible role model, the historical context was often neglected by the collective judgement, 
a fault that the present study aims to avert. This paper analyses the collaboration of an 
intellectual, former political prisoner, while taking into account how the Securitate used his 
biography as means of pressure and blackmail. 


Keywords: informer, intellectual, political prisoner, compromise, biography, collaboration 


„Să nu uităm că multi dintre informatori (nici măcar autorul delatiunii despre 
Steinhardt purtând burlescul nume de cod «Gogu Pil») nu erau necesarmente 
imbecili. Stupiditatea lor era una a abuliei morale. [...]Informatorii au fost 
abjecta plastilină, masa unei vermine adeseori voluntare, dar arhitecţii angre- 
najului diabolic, the masterminds, s-au numit Dej, Drăghici, Ceauşescu, Răutu, 
Chişinevschi, Nicolschi, Pleşiţă, Vincze, Paul Niculescu-Mizil, Ion Stănescu, 
Emil Bobu, Postelnicu, Iulian Vlad etc.”! 


Acestea sunt câteva dintre aprecierile şi informaţiile superficiale pe care 
le oferă internetul despre un informator al Securităţii. Un text dominat de 
aprecieri dure şi formulări pretentioase, un verdict înaintea unei judecăţi, 
dar care face totuşi cuvenitul transfer de responsabilitate dinspre instrumente 
către responsabili. Căutând pe google după „burlescul” nume conspirativ, 
îl găsim în alte câteva locuri alăturat celui al lui Nicolae Steinhardt. Practic 
notorietatea „virtuală” a lui „Gogu Pil” se datorează unei note informative 
despre Steinhardt. Dincolo de aspectele politice pe care „sursa” le transmite 
Securităţii, uimeşte prezenţa în document a uneia dintre replicile primite 
de la Steinhardt : 


„Eu am oroare de oamenii lipsiţi de caracter, de codoşi, de delatori, informa- 
tori, care sunt cei mai lipsiţi de caracter. Am avut mare dezamăgire în viaţa 
mea, fiind turnat, trădat de cunoscuţi, prieteni. Cea mai sinistră categorie de 
oameni, adevăraţi denaturati, monştri, este aceea a turnătorilor de profesie, 
ciripitorii, informatorii, care nu merită decât dispreţ, desconsiderare, scuipati. 
[...] Niciodată un regim politic nu are lungă durată, nu are un fundament solid 


dacă se sprijină pe delatiune, para, lipsă de caracter, trădare”?. 


Despre Steinhardt, aceste vorbe pot sugera fie o sinceritate nemărginită 
conjugată cu o morală de excepţie, fie o aluzie fină, ca un avertisment de 
îndreptare a unui om rătăcit, despre a cărui colaborare cu Securitatea este 


1. „Era suspiciunii: N. Steinhardt despre delatori, codoşi, ciripitori şi monştri”, 
disponibil online la adresa https : //tismaneanu.wordpress.com/2009/03/31/era-sus- 
piciunii-n-steinhardt-despre-delatori-codosi-ciripitori-si-monstri/, accesat pe 8.02.2016. 

2. Clara Cosmineanu, Silviu Moldovan (coord.), Nicu Steinhardt în dosarele Securităţii. 
1959-1989, Editura Nemira, 2005, pp. 193-194. 

posibil să fi ştiut. Despre informator, prezenţa lor poate arăta fie devota- 
mentul deplin faţă de serviciul secret, fie dorinţa de redare cat mai exactă 
a spuselor celor vizati, dorinţă generată de istoria traumatică a legăturilor 
cu Securitatea. 

Vom descoperi în continuare că existenţa lui „Gogu Pil”, alias Paul 
Găleşanu!, a însemnat mai mult decât o notă informativă despre Nicolae 
Steinhardt, iar calea dinspre numele real înspre cel conspirativ a fost 
lungă şi sinuoasă. Tocmai acest interval mi-l propun dezvăluit şi analizat 
aici, spre înţelegere. Altfel cine şi-ar mai aminti vreodată că „Gogu Pil” 
a fost cândva şi „Latinul”2? Că a avut familie, prieteni, vanitati? Că a 
fost un om educat, un intelectual, având convingeri şi angajamente poli- 
tice? Că înainte de a fi colaboratorul regimului a fost victima lui? În 
spatele unui pseudonim bizar se clădeşte existenţa tristă şi încrâncenată 
a unui om; un om care s-a născut şi a trăit la confluenţa timpurilor, un 
individ nu necesarmente rău, dar o victimă certă a regimului şi a propri- 
ilor slăbiciuni. 

Acest studiu de caz se doreşte a fi o microistorie a delatiunii din timpul 
regimului comunist. Nu este vorba despre delatiune în sensul cel mai 
cuprinzător, ci este vorba despre cea obţinută prin violenţă şi şantaj ca mij- 
loace de exploatare cinică a trecutului „compromiţător”. Aşadar, propun o 
incursiune în biografia completă a unui informator, fără de care nu se poate 
înţelege complexitatea unui fenomen atât de trist. Fiind vorba despre un 
intelectual, fost deţinut politic legionar, socotesc esenţială aflarea răspun- 
surilor la următoarele întrebări de natură practică sau etică: a fost statutul 
de informator al Securităţii o fatalitate, decurgând din biografie? A fost o 
alegere voită, asumată, sau una impusă? A fost un compromis pentru reali- 
zarea aspirațiilor proprii unui intelectual? S-a putut obţine convingere, 
conversie reală în procesul colaborării cu Securitatea sau totul a funcţionat 
din teamă şi interes? Care şi cât de importante au fost consecinţele cola- 
borării ? Cât de mult cântăreşte în biografia unui fost deţinut politic cola- 
borarea cu Securitatea şi cum se răsfrânge asupra moştenirii sale? 


1. În documente numele său apare ortografiat diferit: Gălăşeanu, Gălăşanu, Găleşanu, 
Găleşeanu. În text am optat pentru varianta Găleşanu, cu care, de altfel, şi-a sem- 
nat şi traducerile sau cărţile de autor. Am păstrat alte versiuni doar în cazul para- 
grafelor citate sau al citării unor surse în anumite note de subsol, unde se regăseşte 
ortografia pe care a folosit-o cel care a întocmit documentul. 

2. Paul Gălăşeanu a fost urmărit de Securitate în anii '60 sub numele de cod „Latinul” 
(ACNSAS, fond Informativ, dosar 376085, vol. 1, passim). 

Exista dosare in arhiva CNSAS greu de cuprins chiar si intr-o carte. 
Prin aceasta mă refer la cercetarea, analiza şi interpretarea lor, nicidecum 
la simpla redare a documentelor. Consistente, dar apăsătoare, uimitoare şi 
dezarmante, înduioşătoare şi cinice, paradoxale, dar suprinzător de logice 
în reconstituirea evenimentelor. Există dosare cât o existenţă, asemenea 
celor întocmite pe numele lui Paul Găleşanu, iar parcurgerea şi interpreta- 
rea lor a fost o reală provocare. De aceea, cele ce urmează se bazează mai 
ales pe dosarele întocmite pe numele său (nouă volume) aflate în arhiva 
CNSAS (fondurile Penal, Informativ şi Reţea), însumând 1.322 de file (fata/ 
verso în anumite cazuri)! care conţine diverse documente (sinteze, rapoarte, 
planuri de măsuri, autobiografii, procese verbale de interogatoriu, decla- 
ratii, angajamente, note informative etc.). Din punctul de vedere al cerce- 
tătorului, cazul este unul fericit deoarece, având la dispoziţie documente 
din cele trei fonduri arhivistice principale ale CNSAS, putinţa de coroborare 
şi acurateţea au sporit. Mai mult, în privinţa dosarului de reţea am putut 
cerceta inclusiv aşa-numita mapă anexă conţinând o parte dintre notele 
informative furnizate de Paul Găleşanu?. Pe alocuri, am putut confrunta 
informaţiile cu cele din dosarele altor deţinuţi politici sau cu minimele 
referinţe din memorialistica detenţiei. Voit sau nu, existentele tuturor s-au 
împletit în arhivele Securităţii. 


Căutări în „interbelic” : 
educaţie, revoltă şi angajament politic 


Paul Găleşanu s-a născut la 1 martie 1912, în localitatea Nămăeşti, judeţul 
Muscel (actualmente Argeş), în familia unui funcţionar inferior. A avut nu 
mai puţin de şase fraţi şi surori (doi din prima căsătorie a mamei sale), ale 
căror ocupaţii spun multe despre aspiraţiile familiei”. Încă din 1918, din 


1. Este vorba despre dosarele P 51025 (vol. 1-3), 1 376085 (vol. 1-3) şi R 316531 (vol. 1-3). 

2. Mapa anexă se regăseşte în volumul 2 al dosarului R 316531. Ea conţine doar notele 
informative furnizate în intervalul 1980-1982, o parte din restul materialelor aflân- 
du-se în volumul 1 al aceluiaşi dosar sau în volumele din fondul Informativ. Alte 
note informative, în copii sau în original, se regăsesc, probabil, în dosarele persoa- 
nelor despre care Paul Găleşanu a oferit informaţii Securităţii. 

3. Emilian Predoiu, locotenent-colonel, profesor la Şcoala de Război ; Eugen Găleşanu, 
dirijor în Corul Operei Romane; Lola Găleşanu, solistă la Filarmonică; Mihail 
Găleşanu, student la Drept, salariat al Teatrului şi Corului Armatei. Despre două 
surori, Steliana Andreescu şi Puia Predoiu, Găleşanu nu spune decât că erau căsătorite 

şcoala primară, a studiat in Bucuresti. A urmat cursul inferior la liceul 
Spiru Haret şi cursul superior la Colegiul Sfântul Sava, obţinând bacalau- 
reatul în 1929. A intrat la Facultatea de Litere şi Filozofie, secţia Filologie 
Clasică, specialitatea Latină şi Elenă, pe care a absolvit-o în 1933, ca şef 
de serie, cu menţiunea „Magna cum laude”!. În paralel a urmat şi secţia 
de Filologie Modernă, specialitatea Italiană. S-a înscris la doctorat, sub 
coordonarea profesorului Dumitru Evolceanu?, timp în care a absolvit şi 
Seminarul Pedagogic, în 1934. Şi-a îndeplinit stagiul militar la Şcoala de 
Geniu din Bucuresti’. 

Bineînţeles, au urmat catedra şi întemeierea unei familii. Între 1935 si 
1938 a fost profesor de limba latină la liceele bucureştene Mihai Viteazul, 
Gheorghe Lazăr şi Spiru Haret, şi la Seminarul Monahal de la Cernica“. 
La mijlocul anilor '30 s-a căsătorit cu Elisabeta Lecuş, absolventă a 
Facultăţii de Litere şi Filozofie, alături de care a avut doi copii: Rodica, 
născută în 1937, şi Nicoară, născut în 1940. 

În anii '30, Paul Găleşanu era, fără îndoială, un om educat, format 
într-un mediu propice, fiind coleg de generaţie cu mulţi dintre tinerii inte- 
lectuali ai României interbelice. Dacă din punct de vedere al educaţiei 


cu un arhitect, respectiv, un comerciant de cărbuni (Paul Popescu, „Autobiografie”, 
20 decembrie 1948, ACNSAS, fond Informativ, dosar 376085, vol. 1, f. 46). 

1. ACNSAS, fond Informativ, dosar 376085, vol. 3, f. 50. În 1933, cu prilejul studi- 
ilor, Găleşanu a vizitat Grecia (Paul Găleşeanu, „Proces verbal de interogatoriu”, 
23 februarie 1955, ACNSAS, fond Informativ, dosar 376085, vol. 1, f. 349 verso). 

2. Dumitru Evolceanu (1 oct. 1865 - 28 iulie 1938), critic literar, profesor de limba 
şi literatura latină la Facultatea de Litere a Universităţii Bucureşti. 

3. Paul Popescu, „Autobiografie” (20 decembrie 1948), ACNSAS, fond Informativ, 
dosar 376085, vol. 1, f. 46; Paul Găleşeanu, „Proces verbal de interogatoriu” 
(23 februarie 1955), ACNSAS, fond Informativ, dosar 376085, vol. 1, ff. 349-350. 

4. Paul Găleşeanu, „Proces verbal de interogatoriu” (23 februarie 1955), ACNSAS, 
fond Informativ, dosar 376085, vol. 1, f. 350. 

5. ACNSAS, fond Informativ, dosar 376085, vol. 1, ff. 30-31. Fapt mai puţin obişnuit 
în epocă, Elisabeta Lecuş era cu cinci ani mai mare decât soţul ei. Fiind o femeie 
educată, cunoscătoare a limbilor franceză, italiană şi germană, a făcut carieră în 
armată. În 1937 a fost angajată prin concurs în Direcţia Construcţiilor Aeronautice 
Militare din cadrul Ministerului Aerului, unde în timp a avansat în funcţia de şefă 
de secţie. În 1945, după reorganizare, a trecut la Direcţia Tehnică Aeronautică, iar 
din iunie 1946 a fost detaşată ca şefă de secţie la biblioteca aeroclubului regal. Au 
urmat până în 1951 mai multe locuri de muncă: Direcţia Înzestrării Armatei, 
Direcţia Geniului, Comandamentul Transmisiunilor, Direcţia Spate din cadrul 
Armatei, Direcţia Tehnică, pentru ca în 1951 să fie mutată la Centrul de Sânge 
Conservat al Armatei (Ibidem). 

biografia sa este limpede, anumite dificultati apar in deslusirea devenirii 
sale politice. In acest scop, posibilitatea de a confrunta declaratii, intero- 
gatorii şi autobiografii întocmite de-a lungul unui deceniu s-a dovedit sal- 
vatoare. Dacă în a doua jumătate a anilor '40 Paul Găleşanu a încercat să-şi 
minimalizeze angajamentul politic şi să-şi ascundă funcţiile decurgând de 
aici, începând cu mijlocul anilor '50 a fost tot mai atent să nu omită nimic. 
Răzbate chiar o ciudată tendinţă de a oferi detalii, foarte probabil o con- 
secinta directă a celor îndurate în închisoare. 

Parcurgând sursele este clar că Paul Găleşanu s-a socotit printre membrii 
unei generaţii desconsiderate. Neputinta guvernărilor interbelice de a rezolva 
anumite probleme fundamentale ale societăţii româneşti (modernizarea şi 
eficientizarea agriculturii, absorbţia pe piaţa muncii, încurajarea merito- 
cratiei, temperarea corupţiei etc.), dar şi nesiguranța graniţelor şi ascensi- 
unea curentului revizionist au contribuit la radicalizarea multor tineri. În 
prezenţa unei extreme stângi complet subordonată intereselor Rusiei comu- 
niste, antinationale, multi tineri au optat pentru extrema dreaptă, care, deşi 
împărtăşea unele dintre caracteristicile fascismului, era autonomă în privinţa 
manifestărilor politice interne. În aceste condiţii a apărut Mişcarea Legionară, 
principala grupare politică a dreptei radicale interbelice, care şi-a identificat 
drept forţă motrice studentimea, tineretul educat, dornic să-şi atingă poten- 
tialul şi să-şi realizeze aspiraţiile într-o generatie'. Iar Paul Găleşanu nu 
era deloc străin de asemenea realităţi : 


Sunt fecior de ţărani săraci din Jud. Muscel. M-am luptat cumplit cu sărăcia 
şi nevoile atât în liceu cât şi în Universitate, unde m-am întreţinut singur dând 
lecţii particulare. Am îndurat tot cortegiul de mizerii, ruinându-mi sănătatea 
din pricina muncii supra omeneşti. N-am cunoscut nimic din bucuriile tinereţii 
petrecându-mi tot timpul în biblioteci, la cursuri şi la lecţii particulare?. 


Un tânăr educat, trăind într-un context social dificil, nu putea rămâne 
indiferent la provocările vremii. Consecința aproape firească a fost opţiunea 
politică. Însă prima manifestare a nemulțumirilor sale a fost mai degrabă 
o izbucnire antisistemică, încă nedefinită ideologic, rezultat al căutărilor 
vârstei. În 1932, studentul Găleşanu a răbufnit : 


1. Pentru profilul social al aderentilor Mişcării Legionare vezi Armin Heinen, Legiunea 
„Arhanghelul Mihail”. Mişcare socială şi organizaţie politică. O contribuţie la 
problema fascismului international, Ediţia a Il-a, Editura Humanitas, Bucuresti, 
2006, pp. 355-387. 

2. ACNSAS, fond Informativ, dosar 376085, vol. 3, f. 50. 

Cu prilejul unei intruniri fiind simplu spectator am fost revoltat si am protestat 
cu vehemenţă împotriva demagogiei grosolane întrebuințate faţă de ţărani şi 
pentru cutezanta mea de a sfrunta minciunile debitate la adresa studentimii, am 
fost arestat. La acea întrunire am replicat unui demagog țărănist care spunea 
oamenilor că partidul său a dat mii de burse studenţilor care trăiesc ca prinții 
în cămin. Eu trăisem în Căminul Cantacuzino, unde majoritatea studenţilor 
erau ftizici, se hrăneau insuficient, şedeau câte 15 în cameră, fără foc în timp 
de iarnă si [în] căminul insalubru. Pentru protestul meu, pentru cutezanta mea 
am fost arestat şi [mi-a fost] intentat proces de „Laese Nationis” şi „Laese 
Majestatis” fiind calificat comunist primejdios!. 


Consecința a fost o condamnare la doi ani de închisoare, pronunţată de 
către Tribunalul Argeş. Solutionarea recursului a venit abia in 23 ianuarie 
1937’, timp în care Găleşanu a făcut câteva cunoştinţe hotărâtoare : a fost 
apărat fără onorariu de către avocatul legionar Puiu Gârcineanu?, care a 
reuşit să-i obţină achitarea, în cauză fiind implicaţi şi alti doi importanţi 
camarazi, Gheorghe Clime“ şi Ion Victor Vojen>. Dintre toţi, Clime a avut 
o influenţă covârşitoare asupra tânărului profesor, iar rezultatul a venit de 
la sine: „Ca recunoştinţă că mi-am salvat onoarea şi mi-am recăpătat 


libertatea, am intrat în mişcarea legionară”. 


1. Ibidem. 

2. Paul Găleşeanu, „Proces verbal de interogatoriu” (23 februarie 1955), ACNSAS, 
fond Informativ, dosar 376085, vol. 1, f. 350. 

3. Victor Puiu Gârcineanu, doctor în Drept, avocat şi comandant legionar. În 1939 a 
fost asasinat, în timpul dictaturii lui Carol al II-lea. 

4. Gheorghe Clime (1889-1939), licenţiat în Drept, avocat, şef al Corpului Muncitoresc 
Legionar, preşedinte al partidului Totul pentru Tara. În 1939 a fost asasinat, în 
timpul dictaturii lui Carol al II-lea. 

5. Ion Victor Vojen (1906-1989), avocat, comandant legionar, şef al Corpului Muncitoresc 
Legionar, ministru plenipotenţiar la Roma. 

6. ACNSAS, fond Informativ, dosar 376085, vol. 3, f. 50. Deşi în documentul citat 
anterior Găleşanu afirmă că întrunirea electorală ar fi avut loc în 1937, într-o autobio- 
grafie plasează corect evenimentul, in 1932 (Paul Popescu, „Autobiografie”, 20 decem- 
brie 1948, ACNSAS, fond Informativ, dosar 376085, vol. 1, f. 46). În 1954, Paul 
Găleşanu arăta că a fost convins de către Gheorghe Clime că „mişcarea legionară 
luptă împotriva exploatării omului de către om, deci împotriva burgheziei, că e o miş- 
care de educaţie în spirit patriotic, că luptă contra partidelor politice care au ruinat ţara, 
că ţinta mişcării este crearea unui om nou, omul muncii şi al cinstei, în slujba ridicării 
materiale, morale şi intelectuale a colectivitatii din care face parte” (Paul Gălăşanu, 
»Declaratie”, 10 aprilie 1954, ACNSAS, fond Penal, dosar 51025, vol. 2, f. 8). 
Făcând abstracţie de terminologia comunistă care viza empatia anchetatorului, 
dezideratele prezentate de Clime se potriveau perfect cu cele ale tânărului Găleşanu. 

Desi a aderat la Mişcarea Legionară în noiembrie 1935, este foarte 
probabil ca ataşamentul său să fi fost mai timpuriu, crescând odată cu 
procesul. Oricum, în 1935-1936 Paul Găleşanu era un legionar dedicat care 
îşi transmitea convingerile chiar şi de la catedra liceului Mihai Viteazul, 
după cum îşi amintea fostul său elev, George Mârzanca! : „În anul 1936 
ca tânăr profesor, transformase orele sale de curs în ore de educaţie politică 
legionară”?. 

Opţiunea serioasă în favoarea dreptei radicale avea să se vădească şi în 
interiorul Legiunii, care părea locul potrivit pentru manifestarea şi consu- 
marea energiilor sale. În câţiva ani a avut o ascensiune politică fulminantă. 
Membru al Corpului Răzleţi din Bucuresti, Paul Găleşanu a înfiinţat cuibul 
legionar „Dragoslavele”, la îndemnurile lui Gheorghe Clime*. Noua ipos- 
tază i-a oferit posibilitatea să-şi demonstreze angajamentul, calităţile orga- 
nizatorice, dar şi ambitiile. În mai puţin de un an, cuibul „Dragoslavele” 
s-a împărţit în patru, formând familia de cuiburi „Dragoslavele ”4 care în 
1940 a ajuns la peste 1.000 de membri. La 1 ianuarie 1937, datorită suc- 
cesului în această întreprindere, a ocupat cea mai înaltă funcţie legionară, 
fiind numit şef al Regiunii a XII-a Muntenia. La numai 26 de ani, Paul 
Găleşanu avea în subordine structurile partidului Totul pentru Tara din opt 


1. George Mârzanca (n. 11 noiembrie 1919, Bucuresti). Ofiţer. A fost arestat la 29 
aprilie 1952 şi condamnat la patru ani închisoare corecțională. A fost închis la 
Jilava, Galeşu, Poarta Albă, Peninsula-Valea Neagră. A fost eliberat la 10 octombrie 
1955 (Informaţii din fişele matricole penale din AANP, disponibile online la adresa 
www.biblioteca-represiunii.ro/Fise % 20matricole % 20penale %20- %20detinuti % 
20politici/M/M %2003. %20Marin %20- % 20Maszluj/Marzanca % 20Gheorghe/). 

2. George Mârzanca, Patru ani am fost... „bandit” : Confesiuni, Editura Vasile 
Cârlova, Bucureşti, 1997, p. 163. 

3. Primii membri ai cuibului au fost Paul Diaconescu, profesor în Bucureşti, şi Cezar 
Vasile, funcţionar la „Malaxa” (Paul Găleşeanu, „Proces verbal de interogatoriu”, 
24 februarie 1955, ACNSAS, fond Informativ, dosar 376085, vol. 1, f. 345). Până 
în anul 1936, şedinţele de cuib s-au ţinut la domiciliul lui Găleşanu, din strada 
Silvia, iar din 1937 în podul palatului Sturdza, de lângă Biserica Albă (ACNSAS, 
fond Informativ, dosar 376085, vol. 1, ff. 337-338). 

4. După doi ani, cuibul „Dragoslavele” emanase următorii şefi de cuiburi care activau 
in Bucuresti, în Corpul Răzleţi : Vasile Popa (funcţionar), Vasile Cezar (funcţionar), 
Alexandru Vasilescu (funcţionar), Ion Vasilescu, Ion Serban, Vlad Sturza (avocat), 
Andrei Costiu, Ion Băncilă (profesor universitar), Ion Enescu (funcţionar), Cezar 
Constantinescu (funcţionar), Andrei Cosasovici (?) (inginer), Vasile Roşca (insti- 
tutor la Şcoala Normală Bucureşti), Alexandru Teodoreanu, Ion Gaciu (inginer), 
Pintilie (inginer) (Paul Găleşeanu, „Proces verbal de interogatoriu”, 24 februarie 
1955, ACNSAS, fond Informativ, dosar 376085, vol. 1, f. 345 verso). 

judeţe, dar - aspect foarte important pentru evoluţia sa ulterioară - şi legio- 
nari mai vechi şi cu grade mai mari’. Noua funcţie l-a acaparat: 


{mi revenea ca sarcini de a coordona munca in judetele din subordine, primeam 
rapoarte de activitate de la sefii judetelor, pe care eu le sintetizam dupa care 
le trimiteam la conducerea legionară din Bucureşti. Mergeam la resedintele de 
judeţ unde controlam activitatea acestora, le dădeam îndrumări de felul cum 
trebuie să muncească?. 


A depus o activitate intensă în Regionala Muntenia şi conform spuselor 


sale în 1937 a încadrat mai mult de 25.000 de membri, în peste 3.000 de 
cuiburi”. Deşi doctrina legionară prevedea că nu era obligatoriu ca funcţia 
să fie ocupată de un grad, strădaniile nu i-au rămas neobservate şi la 
13 februarie 1937 a devenit instructor legionar. 


Pentru a cuprinde cât mai bine evoluţia şi personalitatea lui Paul Găleşanu, 


o minimă contextualizare este necesară. Aşadar, acesta îşi atinge apogeul 
ierarhic deodată cu cel electoral al Mişcării Legionare, în ajunul marelui 
test din decembrie 1937*. Dincolo de consistenta muncă depusă, însăşi 
numirea pare a fi rezultatul pregătirii campaniei electorale de către liderul 


l 


Liderii legionari ai celor opt judeţe subordonate regionalei conduse de Găleşanu 
erau: Ion Runcan (Olt), Octavian Turcu (Arges), Puiu Gârcineanu (Muscel), 
Alexandru Constantin (Prahova), Alexandru Basarab (Ialomita), Ion Barbu (Vlasca), 
Traian Zaharia (Teleorman) şi Victor Dragomir (Dâmboviţa) (Paul Găleşeanu, 
„Proces verbal de interogatoriu”, 24 februarie 1955, ACNSAS, fond Informativ, 
dosar 376085, vol. 1, f. 346). Într-o altă anchetă, desi nu a inclus județul Dâmbovita, 
Găleşanu a oferit o listă extinsă a liderilor legionari din judeţe. Toţi cei menţionaţi 
mai sus se regăsesc aici, cu mici deosebiri de ortografiere a numelor sau prenume- 
lor: av. Nicolae Runcanu şi av. Grigore Belu in Olt; Leon Popescu, ing. Voicu 
Popescu, prof. Octavian Tucu, funct. Ion Comănescu in Argeş ; pr. Mihail Enescu, 
avocat Puiu Gârcineanu şi Petre Vălimăreanu în Muscel; farm. Luzi Cristodulo, 
neg. Nicolae Drasu, av. Constant şi dr. Nicolescu în Prahova ; Alexandru Basarab, 
ing. Nicolae Albu şi dr. Pantelimon în Ialomiţa ; prof. Vasile Cristescu, prof. Barbu 
şi farmacist Voinea în Vlaşca ; ing. Eugen Ionică, prof. Traian Zaharia şi dr. Vişină 
în Teleorman (Paul Găleşeanu, „Proces verbal de interogatoriu”, 20 octombrie 
1954, ACNSAS, fond Informativ, dosar 376085, vol. 1, f. 123). 


. Paul Găleşeanu, „Proces verbal de interogatoriu”, 24 februarie 1955, ACNSAS, 


fond Informativ, dosar 376085, vol. 1, f. 346. 


. Paul Gălăşeanu, ,,Declaratie”, 10 aprilie 1954, ACNSAS, fond Penal, dosar 51025, 


vol. 2, f. 8 verso. 

Pentru activitatea Mişcării Legionare în campania electorală din 1937 şi consecin- 
tele ei vezi Armin Heinen, op. cit., pp. 319-354 ; Ilarion Tiu, Mişcarea Legionară 
după Corneliu Codreanu. Dictatura regală (februarie 1938-septembrie 1940). 

Mişcării, Corneliu Zelea-Codreanu, care intenţiona să dinamizeze activi- 
tatea din teritoriu!. Este uşor de înţeles, în virtutea calculelor si acorduri- 
lor politice care se întocmeau în 1937 în România, ce însemnătate putea să 
aibă liderul politic al unei regiuni. Iar elanul şi dorinţele lui Paul Găleşanu 
se potriveau perfect cu acest context tensionat. 

Deşi imediat după 23 august 1944 a încercat să lase impresia că în 
1937-1938 şi-a limitat activitatea la plata cotizatiilor, lecturarea materiale- 
lor propagandistice şi participarea la şedinţe, este limpede că lucrurile nu 
au stat aşa. De altfel, documentele Sigurantei interbelice le completează pe 
cele ale Securităţii, confirmând imaginea pe care am conturat-o până aici, 
aceea a unui legionar militant, cu funcţii de răspundere, bun organizator şi 
mobilizator al resurselor necesare şi total implicat în campania electorală?. 
În acest sens, Găleşanu a fost activ şi pe linie publicistică, fiind colabora- 
tor al ziarului Garda, organul de presă al legionarilor din Muscel”. 

Pentru Mişcarea Legionară, alegerile din decembrie 1937 au reprezen- 
tat deopotrivă un succes şi o tragedie, partidul Totul pentru Tara ocupând 
locul al treilea, iar proiectatul radicalism legionar de dreapta fiind înlocuit, 
la 10 februarie 1938, cu dictatura monarhică a lui Carol al II-lea. Pentru 
Paul Găleşanu alegerile au însemnat începutul unor abdicări, al unor trans- 
formări interioare majore având consecinţe sumbre. Însă cu noul parlament 
dizolvat la 18 ianuarie 1938 şi cu noi alegeri anunţate la începutul lunii 
martie“, la 2 februarie partida nu părea a fi încă jucată. Teoretic, România 
era condusă de un guvern al dreptei radicale, alta decât cea legionară, în 
fruntea căruia se afla Octavian Goga, iar campania electorală era reluată. 
Acum Paul Găleşanu apare mai activ şi mai radical ca oricând, animat de 
posibilitatea unui succes. Cu prilejul unui miting electoral în judeţul Muscel, 
agită în faţa locuitorilor din localitatea Stâlpeni chestiunea „răspunderilor”, 


Mecanismele schimbului de generaţie, Editura Vremea, Bucureşti, 2007, pp. 15-38. 
Din păcate, multe aspecte de ordin organizatoric sunt insuficient cercetate. 

1. Ilarion Tiu, op. cit, p. 20. 

2. ACNSAS, fond Informativ, dosar 376085, vol. 3, ff. 118, 119. La 2 noiembrie 1937, 
cu prilejul unei adunări a grupelor studetesti legionare din Prahova, Ialomiţa şi 
Vlaşca, Găleşanu a analizat activitatea din teritoriu, a trasat sarcini electorale şi a 
atras atenţia asupra pericolului şi consecinţelor trădării, făcând trimitere la cazul 
lui Mihail Stelescu. 

3. Conform unui index alfabetic al gazetelor legionare, Garda era o publicaţie lunară, 
al cărei fondator a fost Gheorghe Clime. A fost tipărită din 1932 până în 1933, 
reapărând în 1940, în perioada statului national-legionar (www.miscarea.net/ 
w/?p= 10106, accesat pe 12.11.2016). 

4. Armin Heinen, op. cit., p. 335 

anunțând că în momentul venirii la putere a Mişcării Legionare toţi res- 
ponsabilii pentru situaţia ţării vor da socoteală!. Conform declaraţiilor a 
doi martori, Găleşanu ar fi spus că vinovatii vor fi „traşi în ţeapă” şi „împuş- 
cati”. Elanul retoric a dus la deschiderea unui „dosar cu actele dresate 
contra profesorului Paul Gălăşanu pentru faptul de ameninţare”. Cum un 
asemenea vocabular era frecvent în campaniile electorale interbelice, faptul 
a fost recunoscut inclusiv de magistraţii care i-au acordat achitarea?. 

După 10 februarie 1938, odată cu împiedicarea procesului electoral şi 
cu instaurarea dictaturii monarhice, Mişcarea Legionară a trecut într-o nouă 
fază. Paul Găleşanu a depus arhiva Regionalei Muntenia la sediul Mişcării 
din strada Guttenberg’. 


Din lagăr la prefectură 


A urmat una dintre perioadele decisive în biografia sa. La 15 aprilie 1938, 
în plin război între Carol al II-lea şi Mişcarea Legionară, a fost ridicat în 
miez de noapte“ pentru a fi internat în lagărele de la Tismana, Miercurea Ciuc 
şi Vaslui, unde a stat aproximativ un an, îndurând „cumplite privatiuni şi 
cumplite mizerii”5. Cu două luni înainte votase împotriva constituţiei carliste®. 

Însă perioada petrecută în lagăr nu poate fi redată doar prin câteva 
cuvinte dure. Lagărul este locul în care Paul Găleşanu suferă primul şoc, 
acela al asumării forţate a consecinţelor opţiunilor politice. Devenit victimă 
a represiunii, el apare fragil şi nesigur în centrul unui univers care se destramă. 


1. Pentru acest episod vezi ACNSAS, fond Penal, dosar 51025, vol. 1, ff. 1-9. 

2. În martie 1938, aceştia au concluzionat că faptul nu întruneşte elementele consti- 
tutive ale vreunei infracţiuni penale pentru că „această expresie nu poate fi socotită 
ca ameninţare, deoarece constituie o obişnuită formă de propagandă politică, pe 
atunci permisă” (ACNSAS, fond Penal, dosar 51025, vol. 1, f. 6). 

3. Paul Gălăşeanu, ,,Declaratie” (10 aprilie 1954), ACNSAS, fond Penal, dosar 51025, 
vol. 2, f. 8 verso. 

4. Ibidem. 

5. Despre condiţiile din lagărul de la Vaslui, comisarul Pavel Grimalschi, unul dintre 
cei mai misterioşi şi paradoxali legionari, îşi amintea: „Dar libertatea mea n-a 
durat decât până la 10 septembrie 1938 când am fost arestat şi dus la lagărul de 
concentrare de la Vaslui, într-o şcoală care dăduse procentul cel mai mare de tuber- 
culoşi şi era înconjurată de 8 rânduri de sârmă ghimpată” (Pavel Grimalschi, „Auto- 
biografie”, 26 decembrie 1948, ACNSAS, fond Informativ, dosar 102822, ff. 3-9). 

6. Paul Găleşeanu, „Proces verbal de interogatoriu” (23 februarie 1955), ACNSAS, 
fond Informativ, dosar 376085, vol. 1, f. 350. 


226 CONSTANTIN VASILESCU 


Idealurile, nazuintele, aspiraţiile par acum imposibil de realizat, iar nevoile 
şi dorinţele imediate le înlocuiesc pe nesimţite. Să trăieşti, să fii liber, să 
ai o carieră, o familie, o viaţă normală. Apare limpede că Paul Găleşanu 
nu este un dur, un om cu voinţă de fier. Este mai degrabă speriat şi vulne- 
rabil. Aflat pentru prima oară „pe marginea prăpastiei”, face tot posibilul 
să se salveze. La Vaslui, potrivit informatorului „David”, Găleşanu „a 
întreprins acţiuni care l-au pus în conflict cu toţi cei internaţi”!. La aflarea 
veştii asasinării lui Corneliu Zelea-Codreanu, a nicadorilor şi a decemvi- 
rilor, a fost printre primii care şi-au declarat desolidarizarea faţă de Mişcarea 
Legionară?, mizând pe o eliberare grabnică. 


Ceva mai mult, el ar fi fost chiar instrumentul administraţiei lagărului împotriva 
legionarilor care erau mai dârzi. Din cauza lui se crede că au fost executaţi, la 
Vaslui[,] multi legionari de către organele Sigurantei. Executiile fiind făcute 
asupra legionarilor ,,tradati” de Paul Gălăşanu.* 


Dacă asemenea afirmaţii care sugerează acte şi consecinţe dramatice 
sunt fie şi parţial adevărate, viitoarea relaţie cu Mişcarea Legionară capătă 
noi înţelesuri. 

Paul Găleşanu a ieşit din lagăr în decembrie 19384, într-o Românie a 
despotismului monarhic. Ca fost legionar se afla acum într-o situaţie şi mai 
dificilă decât în momentul intrării în Mişcare. Era însă în viaţă, iar lagărul 
îl făcuse, dacă nu reticent, cel puţin prudent în privinţa politicii. Un docu- 
ment al Sigurantei, din februarie 1939, îl prezintă ca fiind dezinteresat de 
Mişcarea Legionara: „A adăugat că după moartea lui Corneliu Codreanu 


1. „Notă” (6 decembrie 1958), ACNSAS, fond Informativ, dosar 376085, vol. 1, f. 253. 

2. Una dintre metodele pe care regimul vicios al lui Carol al II-lea le-a folosit pentru 
a-i controla pe legionari a fost impunerea semnării unor documente de desolidari- 
zare faţă de Mişcare. Procedeul seamănă, pe undeva, cu cel folosit de comunişti, 
mai târziu, prin care legionarilor li se solicita „demascarea” şi incriminarea trecu- 
tului politic. 

3. ,,Nota” (6 decembrie 1958), ACNSAS, fond Informativ, dosar 376085, vol. 1, f. 253. 
Fiind vorba doar de o notă informativă, deşi nu exclud o colaborare cu administra- 
tia carlistă, socotesc improbabilă contribuţia sa la asasinarea altor legionari. 

4. În documente apar date diferite în privinţa zilei eliberării : 24, 22 şi 23 decembrie 
(Paul Gălăşanu, „Declaraţie”, 10 aprilie 1954, ACNSAS, fond Penal, dosar 51025, 
vol. 2, f. 8 verso; ACNSAS, fond Penal, dosar 51025, vol. 2, f. 13; Paul Gălăşanu, 
„Autobiografie”, 20 decembrie 1948, ACNSAS, fond Informativ, dosar 376085, 
vol. 1, f. 47). 

se simte absolut deslegat de orice legământ legionar. In consecinţă s-a 
înscris în Frontul Renaşterii Nationale”!. 

Suspendat din învăţământ timp de doi ani, în martie 1939 a fost con- 
centrat în cadrul Batalionului 3 Pionieri, Regimentul 1 Pionieri Craiova, şi 
trimis pe zonă, unde a stat timp de un an şi jumătate, cu o întrerupere de 
două luni. De aici a trecut în rândurile aviaţiei, făcând parte din Escadrila 
21 Observaţie, Flotila 1*. Contextul politic instabil avea să-l întoarcă din drum. 

Abdicarea politică remarcată de către Siguranţă îi confirmă afirmaţia 
că, după instaurarea statului national-legionar, numirea într-o demnitate 
publică l-a luat prin surprindere : 


Pe când eram cu unitatea mea la Esc. de Observaţie - pentru că eram absolvent 
al Şcoalei de Observatori aerieni - la 15 Septembrie 1940 mi-am auzit numele 
la radio: fusesem numit prefect de Muscel. M-a desconcentrat şi m-am dus 
să-mi iau postul în primire’. 


După şocul pricinuit de lagăr şi de represaliile împotriva Mişcării 
Legionare, Găleşanu este pus din nou în situaţia de a-şi relua angajamentul 
politic. Dacă dăm crezare sursei „David” în privinţa comportamentului din 
lagăr, numirea sa apare surprinzătoare, cu atât mai mult cu cât Găleşanu a 
susţinut ulterior că nu l-a apreciat, nu l-a cunoscut şi nici nu l-a întâlnit pe 
Horia Sima cât timp a fost prefect“. Este totuşi o perioadă tulbure din punct 
de vedere politic, în care anumite scăderi par să fie uitate în folosul coman- 
damentelor zilei. Iar primirea postului, fie că l-a cunoscut sau nu pe Sima, 
dovedeşte că Găleşanu era încă dedicat ideilor legionare, în ciuda dispari- 
tiei lui Corneliu Codreanu. Un argument este şi faptul că semnătura sa se 
regăseşte, alături de cele ale unor comandanţi şi instructori legionari, pe 
un document din 31 august 1949, intitulat sugestiv „Pentru legionari”, în 
care se făcea apel la subordonarea faţă de Horia Sima şi se anunţa că „tră- 
dătorii suferințelor noastre” vor fi pedepsiţi conform legilor legionare”. 


1. ACNSAS, fond Informativ, dosar 376085, vol. 3, f. 131. 

2. Paul Gălăşanu, „Declaraţie” (10 aprilie 1954), ACNSAS, fond Penal, dosar 51025, 
vol. 2, f. 8 verso. 

3. ACNSAS, fond Informativ, dosar 376085, vol. 3, f. 51. Cu alt prilej, Găleşanu 
afirmă că a aflat vestea la 20 septembrie (Paul Gălăşanu, „Autobiografie”, 20 
decembrie 1948, ACNSAS, fond Informativ, dosar 376085, vol. 1, f. 47 verso). 

4. Paul Gălăşanu, „Autobiografie” (20 decembrie 1948), ACNSAS, fond Informativ, 
dosar 376085, vol. 1, f. 47 verso. 

5. ACNSAS, fond Informativ, dosar 376085, vol. 1, f. 149. Printre semnatarii docu- 
mentului erau Mille Lefter, Ion Dobre, Radu Mironovici, Ştefan Zăvoianu şi Radu Gyr. 

În calitate de prefect al judeţului Muscel, Paul Găleşanu nu a fost deloc 
liniştit, intrând în conflict cu liderii legionari locali. La nici o lună de la 
numirea în funcţie, neînțelegerile au rabufnit, iar cel chemat să soluţioneze 
disputa a fost însuşi comandantul Mişcării Legionare, Horia Sima: 


Între întreaga mişcare legionară şi D-l Prefect Paul Gălăşanu a luat naştere din 
primele săptămâni ale biruintei un conflict ce s-a adâncit din zi in zi. Pentru 
stârpirea lui am luptat din răsputeri dar fără nici un rezultat folositor[,] până 
în clipa de faţă n-am putut să-l îngrădim!. 


Printre puţinele elemente punctuale prin care noul prefect era acuzat se 
regăseau îndepărtarea unui funcţionar care nu i-ar fi satisfăcut o solicitare 
ilegală şi aroganta şi desconsiderarea arătată vechilor legionari?. 

Într-o autobiografie, Paul Găleşanu identifică sursa conflictului cu legi- 
onarii în faptul că era subordonat lui Petre Vălimăreanu5, liderul legionar 
al judeţului, care îi indica drept colaboratori „elemente incapabile şi 
incorecte”*. Imediat după numirea în funcţie i s-au impus ca directori 
de licee, de întreprinderi sau primari oameni lipsiţi de personalitate şi 
experienţă, recomandati doar de afilierea legionară. În administraţie, 
Găleşanu îi oferă ca exemple pe subprefectul Protopopescu” şi pe primarul 


1. ACNSAS, fond Informativ, dosar 376085, vol. 3, f. 54. 

„În timpul din urmă Dl. Prefect a mai dat naştere la un nou conflict destul de 
dăunător organizaţiei şi anume a izgonit din prefectură pe Ad-tor Financiar al 
Judeţului din pricină că nu a voit să-i satisfacă o dorinţă ilegală. Astăzi tot Dl. 
Prefect a certat pe încercatul în temnite grele pe camaradul Andriţoiu căruia i-a 
aruncat şi vorba de imbecil în auzul sergentilor de serviciu” (ACNSAS, fond 
Informativ, dosar 376085, vol. 3, f. 54). Interesant şi sugestiv pentru relaţiile din 
interiorul Mişcării Legionare este faptul că în acest conflict contestatarii se foloseau 
şi de o presupusă deosebire morală între soțiile celor doi lideri. În timp ce soţia 
prefectului este arătată cultivând „păcatul greu al clevetirii”, soţia liderului organiza- 
tiei judeţene este indicată drept o veche camaradă, legitimată prin „prigoană, 
închisoare, activitate cu rod bogat şi adâncă educaţie legionară” şi membră în „Statul 
Major al Căpitanului încă din anul 1935” (ACNSAS, fond Informativ, dosar 376085, 
vol. 3, f. 54). 

3. Petre Vălimăreanu (n. 29 iunie 1909, Ţigăneşti, Argeş). Teolog, doctor în Drept, 
instructor legionar, şef al organizaţiei legionare din judeţul Muscel. După rebeliu- 
nea din 1941 se refugiază în Germania. 

4. Paul Gălăşanu, „Autobiografie” (20 decembrie 1948), ACNSAS, fond Informativ, 
dosar 376085, vol. 1, f. 47 verso. 

5. Petre Protopopescu (n. 13 mai 1914, Costeşti, Argeş). A fost arestat la 20 mai 1959 
şi internat administrativ pentru 72 de luni. A fost închis la Văcăreşti, Constanţa, 
Culmea, Periprava. A fost eliberat la 6 mai 1964. (Informaţii din fişele matricole 

Predoiu!, pe care-i socoteşte drept „abuzivi” şi „nepotişti”, puşi in funcţie 
să-l saboteze, ultimul lipsind de la post pentru a-şi deschide noi exploatări 
forestiere în judeţul Vâlcea. Destituirea celor doi după doar câteva săptă- 
mâni a deschis conflictul cu organizaţia judeţeană, care i-a atras atenţia că 
orice măsură administrativă trebuie decisă de statul major judeţean. În 
1946, fostul prefect îşi argumenta acţiunile din timpul mandatului prin lupta 
împotriva diletantismului şi a corupţiei. 

Ca prefect nu a efectuat întotdeauna numirile pe criterii politice, alegând 
persoanele pe care le-a considerat competente, indiferent de apartenenţă, 
colaborând cu „întreaga elită românească din afara organizaţiei”? şi 

trecând peste capul şefului de judeţ care fiindu-mi şef îmi recomanda anumiţi 

legionari dovediti şi incapabili şi incorecti. Datorită faptului că am înţeles să fiu 
prefectul întregului judeţ şi nu al mişcării, că nu am favorizat pe membrii 
mişcării, ci dimpotrivă am desărcinat din funcţii 38 de legionari prinşi cu abuzuri 
şi ilegalităţi, [...] am intrat în conflict cu mişcarea legionară, org[anizatia] de Muscel, 
fiind obiectul a trei anchete succesive din partea conducerii, care au culminat cu 
chemarea mea la Bucureşti la 18 Ian[uarie] 1941 pentru a preda funcţia de prefect’. 


Ca exemple concrete ale acestei practici adminsitrative, aminteşte de 
Elena (Licuta) Costescu, numită la conducerea Liceului de Fete din Câmpulung 
fără să fie membră a Mişcării Legionare, şi de Romulus Onofrei, nelegionar, 
fost membru al unui alt partid politic, pe care l-a numit la conducerea 
liceului Dinicu Golescu, respectând decizia corpului profesoral“. 


penale din AANP, disponibile online la adresa www.biblioteca-represiunii.ro/ 
Fise % 20matricole % 20penale % 20- % 20detinuti % 20politici/P/P%2015.%20 
Predaes %20- % 20Puznava/Protopopescu % 20Petre/P1020671.JPG). 

1. Ion Predoiu (n. 8 iunie/iulie 1909, Câmpulung-Muscel). În 1938 a fost condamnat 
la 6 luni de inchisoare pentru ,,activitate legionara”. A fost arestat la 19 iulie 1952 
şi internat administrativ pentru 60 de luni. În 1955 a fost condamnat la cinci ani 
închisoare corecțională pentru „uneltire”. A fost închis la Piteşti, Valea Neagră, 
Buzău. A fost eliberat la 23 noiembrie 1955, prin decretul de grațiere 421/1955 
(Informaţii din fişele matricole penale din AANP, disponibile online la adresa 
www. biblioteca-represiunii.ro/Fise % 2Omatricole % 20penale % 20- % 20detinuti % 
20politici/P/P %2015. % 20Predaes %20- % 20Puznava/Predoiu % 20Ioan % 20Ioan/). 

2. ACNSAS, fond Informativ, dosar 376085, vol. 3, f. 51. 

3. Paul Gălăşanu, ,,Declaratie” (10 aprilie 1954), ACNSAS, fond Penal, dosar 51025, 
vol. 2, ff. 8 verso, 9. 

4. Paul Găleşeanu, „Proces verbal de interogatoriu” (24 februarie 1955), ACNSAS, 
fond Informativ, dosar 376085, vol. 1, f. 347. Mai târziu, Romulus Onofrei avea 
să conchidă despre numirea sa: „Cred însă că şederea mea la direcţie a fost o 
binefacere pentru şcoală” (ACNSAS, fond Informativ, dosar 376085, vol. 3, f. 69). 

Este limpede că liderii legionari locali au folosit drept prim criteriu 
pentru numirea în funcţii apartenenţa la Mişcarea Legionară. Venind după 
o perioadă de conflict sângeros, în care violenţa de grup şi cea partinică 
s-au ciocnit cu violenţa instrumentată de stat, legionarii s-au socotit îndrep- 
tAtiti să-şi aleagă oamenii. Probabil că multi dintre cei recuperati de către 
prefect erau socotiți compromisi, iar numeroşi legionari îşi aşteptau răsplata 
pentru prigoana îndurată. 

Însă, dincolo de motivele invocate, conflictul apare ca unul personal 
între mai vechiul legionar Petre Vălimăreanu, lider politic al judeţului, şi 
prefectul Paul Găleşanu, intrat în Miscare în 1935. Iar soluţia propusă este 
sugestivă pentru un modus operandi în interiorul Legiunii, făcând trimitere 
la „dispoziţiile sacre ale Căpitanului”. Mai exact, la circulara nr. 80 din 
1937 care stipula că, în cazul unui conflict între doi legionari, acesta se va 
soluţiona în favoarea celui mai vechi sau a celui cu functie!. Aşadar, recla- 
manţii? cereau îndepărtarea din funcţie a prefectului. 

Conform spuselor lui Găleşanu”, Petre Vălimăreanu ar fi dorit să-l 
înlocuiască în fruntea prefecturii cu secretarul legionar al poliţiei din 
Câmpulung, Constantin Durdun*. Chemat la Bucuresti şi chestionat de către 


1. „Dacă doi legionari sunt în conflict, unul trebuie să plece cerând un concediu până 
la aplanarea şi restabilirea armonică. [...]Dacă unul e nou, dar are funcţie, pleacă 
cel vechi, deoarece funcţia reprezintă totalitatea organizaţiei totale” (ACNSAS, fond 
Informativ, dosar 376085, vol. 3, ff. 54-55). 

2. Documentul citat era semnat de către avocatul Georgescu (secretarul Organizaţiei 
Muscel), Constantin Durdun (şeful Garnizoanei Câmpulung), preotul Mihail Enescu, 
avocatul Petre Protopopescu şi un anume Năstase, ultimii fiind lideri de plasă 
(ACNSAS, fond Informativ, dosar 376085, vol. 3, f. 55). 

3. Paul Găleşanu, „Proces verbal de interogatoriu” (10 noiembrie 1955), ACNSAS, 
fond Informativ, dosar 208427, vol. 1, f. 252. 

4. Constantin Durdun (n. 11 martie 1914, Măţău, Argeş). Absolvent al Facultăţii de 
Litere şi Filozofie, a făcut parte din echipele de cercetare monografică înfiinţate de 
către Dimitrie Gusti. Rămas fără tată - mort pe front -, a crescut şi s-a educat în 
condiţii dificile, fapt care i-a favorizat apropierea de Mişcarea Legionară. A fost 
şeful garnizoanei legionare Câmpulung Muscel, iar în 1940 a fost numit secretar 
al Poliţiei (legionare) din Câmpulung Muscel. Documentele îl descriu drept un 
element „aspru şi impunător”, îmbrăcat mereu în port naţional. Deşi implicat activ 
în rebeliunea legionară de la Câmpulung Muscel, a fost achitat. În 1948 era anga- 
jat al Institutului de Statistică, filiala Argeş. Din 1948 a dispărut din societate, 
ascunzându-se în casa natală din Matau, Argeş. Aici, sprijinit doar de mama inva- 
lidă, a locuit în pivniţă, în podul casei sau într-o cameră, ocupându-şi timpul cu 
cititul şi scrisul. A întocmit zeci de memorii către numeroase personalităţi politice 
şi culturale, încercând să obţină garanţia că, în cazul ieşirii din clandestinitate, nu 

preotul legionar Vasile Boldeanu, Găleşanu i-ar fi înmânat demisia, dar 
acesta a refuzat-o. 

Este dificil de oferit un verdict în privinţa conflictului dintre Găleşanu 
şi organizaţia legionară. Despre conduita sa, directorul Romulus Onofrei 
susţinea că prefectul „impunea în raporturile cu şefii de instituţii măsuri şi 
metode legionare” şi că nu admitea să fie fie contrazis: „Menţionez că am 
stăruit să fiu desărcinat de direcţie. Prefectul n-a admis. Insistând, prefec- 
tul mi-a răspuns, lovind cu pumnul în masă : «Fără replică»”|. Ion Năstase?, 
unul dintre legionarii musceleni cu care Găleşanu s-a aflat în conflict, 
spunea că „era nervos şi nu se putea sta de vorbă cu el”5, punând aceasta 
în sarcina atmosferei generale, şi îi reproşa „abuzul de putere”, deoarece 
îi solicitase îndepărtarea unei învăţătoare din cadrul inspectoratului judeţean. 

Conflictul cu organizaţia locală s-a trasformat mai târziu într-un argu- 
ment defensiv pentru Paul Găleşanu, care a căutat să se prezinte drept un 
corp străin în interiorul Mişcării, unul neintegrat complet şi detestat de 
către legionarii convinşi. 


va fi arestat. Pentru a le trimite destinatarilor şi-a părăsit de câteva ori refugiul, 
venind la Bucureşti. În toamna lui 1952, silit de decesul mamei sale, rămas fără 
posibilitatea de a se alimenta, a părăsit Măţăul, refugiindu-se la Bucureşti. A fost 
arestat la 17 mai 1956 şi condamnat la 6 ani detenţie grea pentru „activitate contra 
clasei muncitoare”. A fost închis la Jilava, Aiud. A fost eliberat la 15 mai 1962. 
Din cauza bătăilor suferite în detenţie s-a îmbolnăvit grav, după eliberare fiind de 
multe ori „țintuit pe paturile spitalelor şi sanatoriilor”. (ACNSAS, fond Informativ, 
dosar 208427, vol. 1, dosar 376084, passim; fişa matricolă penală din AANP, 
disponibilă online la adresa www.biblioteca-represiunii.ro/Fise %2Omatricole %20 
penale % 20- % 20detinuti % 20politici/D/D % 2007. %20Dumitriade- % 20Dzsindzsea/ 
Durdun%20Constantin/). 

1. ACNSAS, fond Informativ, dosar 376085, vol. 3, f. 69. 

2. Ion Năstase (n. 14 aprilie 1896, Albeşti, Argeş), învăţător. În 1940 s-a înscris în 
Mişcarea Legionară. A fost arestat în 1948, iar din 1950 a fost internat adminis- 
trativ pentru 60 de luni. A fost închis la Piteşti, Capul Midia, Poarta Albă. A fost 
eliberat în 1956 (fişele matricole penale din AANP, disponibile online la adresa 
www.biblioteca-represiunii.ro/Fise % 2Omatricole % 20penale % 20- %20detinuti % 
20politici/N/N % 2001. %20Nac %20- % 20Neatu/ Nastase %20loan %20Ion/). 

3. Ion Năstase, „Proces-verbal de interogatoriu” (2 noiembrie 1954), ACNSAS, fond 
Informativ, dosar 376085, vol. 1, f. 352. 

Ipostaze paradoxale : ,,rebel” şi ,,tradator” 


Disputa a rămas nerezolvată din cauza izbucnirii rebeliunii legionare, moment 
în care prefectul se afla în Bucureşti. Într-o declaraţie, Găleşanu a susținut 
că la 19 ianuarie 1941 a fost convocat în capitală, unde a fost chestionat de 
către Nicolae Petraşcu, secretarul general al Mişcării Legionare!. În aceeaşi 
zi, acuzându-l de insubordonare, Petraşcu i-a comunicat că urma să fie 
înlocuit în funcţie de către Ion Apostol?, decizie care nu a mai fost niciodată 
aplicată. Însă, în majoritatea declaraţiilor sale, Găleşanu indică drept motiv 
principal al prezenţei la Bucuresti o consfătuire generală a prefectilor ţinută 
la Ministerul Coordonării. Este foarte posibil ca, profitându-se de convo- 
carea prefectilor, să fi fost chemat şi la sediul Mişcării pentru a fi investi- 
gat în privinţa neînțelegerilor din judeţ. În aceste condiţii, foarte importantă 
este implicarea sa în rebeliunea din judeţ. Sosit la minister la 21 ianuarie, 
Găleşanu ar fi fost reţinut în clădire, în seara aceleiaşi zile reuşind să fugă 
pe geam şi să ajungă la legația germană, unde fostul ministru legionar al 
afacerilor străine, Mihail Sturdza, l-a anunţat că „Hitler nu mai are încre- 
dere în mişcarea legionară care a decăzut de la putere şi sprijină pe 
Antonescu”*. A doua zi, pe căi lăturalnice, evitând armata, a ajuns la 
Câmpulung după un drum de trei ore, găsind oraşul în fierbere : 


Aici am descoperit o mare mulţime de legionari, convocați de Petre Vălimăreanu 
care ocupaseră instituţiile. Ajuns la Prefectură, am convocat pe toate căpeteni- 
ile, le-am atras atenţia asupra responsabilitatii incidentelor spunându-le textual : 
„Va răspunde cu capul cel care provoacă sau răspunde unei provocări”. Apoi 


1. Paul Gălăşanu, ,,Declaratie” (5 octombrie 1949), ACNSAS, fond Informativ, dosar 
376085, vol. 3, ff. 115-117. 

2. Posibil Ioan Apostol (n. 15 septembrie 1911, Dragoslavele, Arges). În 1940 era 
secretarul organizaţiei legionare din Dragoslavele şi primarul comunei Rucăr. A 
fost arestat la 15 mai 1948. A fost internat administrativ pentru 24 de luni, de la 
18 noiembrie 1950, pedeapsă majorată cu 36 de luni. În 1955 a fost condamnat la 
2 ani şi 6 luni de detenţie grea pentru „activitate contra clasei muncitoare”. A fost 
închis la Piteşti, Rahova, Capul Midia, Peninsula-Valea Neagră, Buzău. A fost 
eliberat la 23 noiembrie 1955 (Informaţii din fişele matricole penale din AANP, 
disponibile online la adresa www.biblioteca-represiunii.ro/Fise % 20matricole %20 
penale % 20- % 20detinuti % 20politici/A/A % 2003. % 20Anghel %20- %20Ardeiu/ 
Apostol %20Ioan %201/). 

3. Paul Gălăşanu, „Declaraţie” (10 aprilie 1954), ACNSAS, fond Penal, dosar 51025, 
vol. 2, f. 9. 

am sugerat trimiterea acasă a majorităţii legionarilor pentru a evita conflictele 
[...]Am aflat totuşi că în lipsa mea au fost unele incidente regretabile, o ciocnire 
a legionarilor cu armata, arestarea poliţiştilor de şeful Sigurantei, Durdun, 
capturarea cu metode nepermise a 12 mitraliere şi a unei cantităţi de dinamită, 
toate din iniţiativa statului major judeţean şi cu ştiinţa lui Petre Vălimăreanu!. 


Aşadar, întrebările care se pun sunt: Când anume a sosit prefectul în 
Câmpulung Muscel şi ce rol a jucat în rebeliune ? Conform unei declaraţii, 
unul dintre legionarii sosiți la sediul central din Câmpulung, în noaptea 
zilei de 21 ianuarie, l-ar fi văzut acolo pe Paul Găleşanu?. Conform altor 
surse, Găleşanu a susţinut la proces că „se găsea la Bucureşti când s-au luat 
primele măsuri de concentrarea elementelor legionare-rebele din judeţ, în 
oraşul C-lung, de către ceilalţi, iar când a sosit el faptul era deja consumat”?. 

Varianta cea mai plauzibilă este că într-adevăr Găleşanu se găsea la 
Bucureşti în momentul declanşării rebeliunii, neparticipind la „primele 
măsuri”, însă a sosit la Câmpulung, cel mai probabil în data de 22, şi a 
fost în contact cu evenimentele. Nefiind prezent în oraş de la început, era 
firesc ca iniţiativa evenimentelor să aparţină liderilor legionari locali. Este 
greu de spus ce autoritate a mai avut şi în ce grad s-a implicat în evenimente, 
dar este de presupus că răul fusese deja făcut. În ziua de 23 ianuarie 1941, 
Paul Găleşanu a luat legătura cu noul prefect militar numit, colonelul 
Voinescu, susţinând că a predat în ordine toate instituţiile“. Patru ani mai 
târziu, avocatul liberal Ion Napotescu” , prefect de Muscel numit in 1945, 


1. Paul Popescu, ,,Autobiografie” (20 decembrie 1948), ACNSAS, fond Informativ, 
dosar 376085, vol. 1, f. 48 verso. Cu alt prilej, Găleşanu a fost şi mai categoric 
in privinta neimplicarii in rebeliune: ,,Habar n-am de tentativele de rebeliune, de 
incidentele săvârşite în lipsa mea, in urma ocupării instituţiilor de către legionari, 
în oraşul Câmpulung. Toate acestea s-au făcut de către organizaţia legionară de sub 
comanda lui Vălimăreanu Petre cu care eram în conflict” (Paul Gălăşanu, ,,Declaratie” , 
5 octombrie 1949, ACNSAS, fond Informativ, dosar 376085, vol. 3, f. 115). 

2. Constantin Banu, ,,Declaratie” (1941), ACNSAS, fond Penal, dosar 1200076, f. 13 

verso. Un alt legionar, aflat în Câmpulung în timpul evenimentelor, susţinea că 

„rebeliunea în judeţ a fost organizată de Paul Găleşeanu prefect, Petre Vălimăreanu 

şeful judeţului, Constantin Durdun şi Andritoiu Gheorghe conducătorul] Poliţiei” 

(Ion Georgescu, „Proces verbal de interogatoriu”, 17 mai 1954, ACNSAS, fond 

Informativ, dosar 208427, vol. 1, ff. 173, 174). 

„Notă” (29 martie 1941), ACNSAS, fond Informativ, dosar 376085, vol. 3, f. 221. 

4. Paul Gălăşanu, ,,Declaratie” (10 aprilie 1954), ACNSAS, fond Penal, dosar 51025, 
vol. 2, f. 9. În plus, Gălăşeanu a susţinut că noul prefect a publicat un manifest 
menţionând spiritul de ordine din judeţ în intervalul 21-23 ianuarie 1940. 

5. Ioan Napotescu (n. 3 iulie 1903, Coteşti, Argeş) a fost arestat in 1950 şi internat 
administrativ pentru 60 de luni. A fost închis la Midia, Bicaz, Piteşti, Peninsula-Valea 


U 

a confirmat spusele sale, transmițând comisiei pentru purificarea aparatului 
de stat că fostul prefect 


nu a fost abuziv, nu a împilat sau persecutat pe cineva. A organizat şi condus 
mişcarea de rebeliune datorită calităţii pe care o deţinea, fără însă ca această 
mişcare să ia proporţii mari, rezumându-se la o simplă manifestaţie care în 
urma tratativelor duse a fost înăbușită, fostul Prefect înțelegând situaţia şi 
predând Prefectura predecesorului sau’. 


Deşi la Câmpulung Muscel rebeliunea nu s-a acutizat, arestarea fostului 
prefect a fost inevitabilă în acest context. La 24 ianuarie 1941 a fost ridicat 
Şi transportat la închisoarea militară din Craiova, alături de alti legionari 
din judeţ. Prin sentinţa 257 din 15 februarie 1941, a Tribunalului Militar 
Craiova, a fost condamnat la 5 ani de închisoare pentru rebeliune”, fapt 
care i-a alimentat frustrările şi a adâncit ruptura cu organizaţia locală. 

Închisoarea de la Craiova a reprezentat un nou moment de cumpănă în 
biografia sa. În ajunul procesului a fost „terorizat” de către grupul de 
legionari musceleni, condus de Petre Vălimăreanu, pentru a-şi asuma răs- 
punderea pentru rebeliune”. Este vorba de o tentativă de transferare a 
responsabilitatii, căreia Găleşanu i-a rezistat. La proces, fostul prefect a 
pledat nevinovat, amintind că în momentul izbucnirii rebeliunii se afla la 
Bucureşti. Atitudinea sa a fost socotită inacceptabilă de către camarazii 
închişi la Craiova, care au format un stat major ad-hoc şi l-au exclus din 
Mişcarea Legionara*. Petre Vălimăreanu, Gheorghe Andritoiu*, Mihail 


Neagră, Borzesti, Oneşti. A fost eliberat la 1 mai 1954 (Informaţii din fişele matri- 
cole penale din Arhiva Administraţiei Naţionale a Penitenciarelor [în continuare 
AANP], disponibile online la adresa www.biblioteca-represiunii.ro/Fise %2Omatri- 
cole %20penale %20- % 20detinuti % 20politici/N/N %2001. %20Nac %20- % 20Neatu/ 
Napotescu % 20Ioan/). 

1. ACNSAS, fond Informativ, dosar 376085, vol. 3, f. 71. Există şi surse care afirmă 
contrariul. Un document al Sigurantei oraşului Câmpulung Muscel îl indică drept 
„acela care nu a voit să predea administraţia judeţului în mâinile organelor militare 
spunând că el nu primeşte ordine decât de la Şeful lui Horia Sima” (ACNSAS, fond 
Informativ, dosar 376085, vol. 3, f. 76). 

2. ACNSAS, fond Informativ, dosar 376085, vol. 3, f. 76. 

3. Paul Găleşeanu, „Proces verbal de interogatoriu” (24 februarie 1955), ACNSAS, 
fond Informativ, dosar 376085, vol. 1, f. 347 verso. 

4. „Notă” (29 martie 1941), ACNSAS, fond Informativ, dosar 376085, vol. 3, f. 221. 

5. Gheorghe Andritoiu a fost din 1940 şeful Poliţiei (legionare) din Câmpulung Muscel. 
Conform informaţiilor furnizate de către Paul Găleşanu, a participat direct la cele 
câteva arestări efectuate în Muscel în perioada statului national-legionar. A murit 

Enescul, Gheorghe Bidilică?, Nae Năstase şi Constantin Durdun au compus 
„instanţa” care, conform lui Găleşanu, şi-a oficializat decizia printr-o cir- 
culară întocmită la 12 februarie 19415. Au urmat ameninţări, insulte şi chiar 
loviri, fostul prefect fiind socotit trădător. Speriat, acesta şi-a cerut tran- 
sferul la penitenciarul Piteşti“, pe care conducerea închisorii i l-a acordat la 
10 aprilie, socotind că viata îi era pusă în pericol de către ceilalţi deţinuţi”. 


pe frontul de Răsărit (Paul Gălăşanu, „Proces verbal de interogatoriu”, 10 noiem- 
brie 1955, ACNSAS, fond Informativ, dosar 208427, vol. 1, f. 253). 

1. Mihail Enescu (n. 7 februarie 1903, Bughea de Jos, Argeş), preot. Lider legionar 
muscelean, şef de plasă. În 1941 a fost condamnat la 6 luni de închisoare pentru 
implicarea în rebeliunea legionară de la Câmpulung Muscel. A fost internat admi- 
nistrativ pentru 24 de luni, de la 15 aprilie 1952. În 1954 a fost condamnat la 15 
ani de muncă silnică pentru uneltire. A fost închis la Piteşti, Capul Midia, Borzesti, 
Oneşti, Jilava, Gherla, Aiud. A decedat la 22 iunie 1959 în penitenciarul Aiud 
(fişele matricole penale din AANP, disponibile online la adresa www.biblio- 
teca-represiunii.ro/Fise % 2Omatricole % 20penale % 20- % 20detinuti % 20politici/ 
E/E%2001. %20Eana %20- %20Ezner/Enescu %20Mihail %201/) ; ACNSAS, fond 
Informativ, dosar 376085, vol. 3, f. 138. 

2. Gheorghe Bidilică, originar din Boteni, Argeş. Ca şef de plasă legionară, în seara 
zilei de 21 ianuarie 1941 a telefonat în localităţile subordonate, cerând oamenilor 
să se prezinte înarmaţi la sediul legionar din Câmpulung Muscel (ACNSAS, fond 
Penal, dosar 1200076, passim). 

3. Fostul legionar Ion Năstase avea să declare peste câţiva ani, la Securitate, contrariul 
celor invocate de cei care au decis excluderea fostului prefect din Mişcare: „Eu 
nu l-am văzut în perioada rebeliunii legionare nici la prefectură nici prin oraş cu 
toate că eu lucrând în sediul prefecturii la inspectorat puteam să-l văd. Am auzit 
însă funcţionarii prefecturii [...]că prefectul Găleşanu Paul ar fi plecat la Bucuresti 
nu se ştie pentru ce. Nu pot să apreciez când s-a înapoiat de la Bucuresti. În orice 
caz în noaptea de 23 spre 24 ianuarie 1941 eu am plecat acasă în comuna Corbi şi 
până în momentul plecării nu l-am văzut” (Ion Năstase, „Proces-verbal de intero- 
gatoriu” (2 noiembrie 1954), ACNSAS, fond Informativ, dosar 376085, vol. 1, f. 353). 

4. Paul Găleşanu susţine că s-a transferat la Piteşti cu ajutorul lui Oprică Roşca, 
legionar doljean închis pentru „fraude de drept comun”. Acelaşi Roşca primise de 
la legionarii musceleni documentul de excludere al lui Găleşanu, întocmit de către 
preotul Mihail Enescu, pentru a fi înmânat conducerii organizaţiei judeţului Dolj. 
Roşca i-a arătat circulara fostului prefect, care a refuzat să i-o înapoieze (Paul 
Gălăşanu, „Proces verbal de interogatoriu”, 24 februarie 1955, ACNSAS, fond 
Informativ, dosar 376085, vol. 1, ff. 347, 348). 

5. ACNSAS, fond Penal, dosar 51025, vol. 3, f. 1. Un eveniment bizar, care pare să 
fi fost rezultatul acestui transfer, este o radiotelegramă din 9 aprilie 1941, prin care 
Poliţia din Craiova anunţa la Bucureşti evadarea lui Paul Găleşanu. Fostul prefect 
nu menţionează niciunde acest episod, care este, cel mai probabil, rezultatul unei 
confuzii administrative (ACNSAS, fond Penal, dosar 51025, vol. 2, f. 27). 

De aici a fost eliberat la 4 mai 1941, datorită aplicării unui decret de sus- 
pendare a pedepsei?. 

Peste ani avea să susţină că detentia de la Craiova a fost un moment de 
cotitură în biografia sa: 


În închisoare mi-am dat seama de gravele erori în care căzuse şi de ororile 
săvârşite în ţară, asasinate, jafuri, abuzuri[,] de foştii mei camarazi cu care am 
rupt legătura desolidarizându-mă de mişcare pe care am considerat-o incapabilă 
de guvernare şi teroristă, care îmi repugnă în cel mai înalt grad. Din 1941 până 
astăzi am strâns date şi am făcut investigaţii în acest sens descoperind şi trăgând 
concluzia că mişcarea legionară a fost instrumentul burgheziei, clasa exploata- 
toare intrebuintand-o în slujba intereselor sale in sens terorist. 


Dincolo de afirmaţiile exagerate şi puţin credibile care ne duc cu gândul 
la declaraţiile „reeducării”, este neîndoielnic că militantismul legionar al 
lui Paul Găleşanu s-a încheiat la Craiova. 


„Ca un condamnat la moarte” 


Din nou liber, dar marginalizat de foştii camarazi, fostul prefect era hotă- 
rât să-şi abandoneze trecutul politic. După excluderea sa din învăţământ, 
Găleşanu şi soţia au devenit ţintele delatiunilor care-i acuzau de propagandă 
legionară“. Cu toate acestea, în toamna lui 1941 Siguranţa ni-l arată func- 
tionand la Biroul de Presă al Legatiei Germane, sub oblăduirea consilieru- 
lui de Legatie, Herman von Rittgen”. Într-o declaraţie din 1954, Găleşanu 
afirma ca, în decembrie 1941, prin intervenţia jurnalistului Eusebiu Vicol, a 
fost angajat de o agenţie de presă germană cu filială în Bucureşti, pe Calea 


1. Paul Gălăşanu, „Declaraţie” (10 aprilie 1954), ACNSAS, fond Penal, dosar 51025, 
vol. 2, f. 9. 

2. Paul Gălăşanu, ,,Declaratie” (5 octombrie 1949), ACNSAS, fond Informativ, dosar 
376085, vol. 3, f. 115 verso; Paul Popescu, „Autobiografie” (20 decembrie 1948), 
ACNSAS, fond Informativ, dosar 376085, vol. 1, f. 48 verso. Decretul Lege 
nr. 1132, din 18 aprilie 1941, publicat în Monitorul Oficial nr. 94 din 19 aprilie 
1941, suspenda pe timp de cinci ani executarea condamnărilor pentru rebeliune de 
până la 5 ani (ACNSAS, fond Penal, dosar 51025, vol. 3, f. 13). 

3. Paul Gălăşanu, „Declaraţie” (10 aprilie 1954), ACNSAS, fond Penal, dosar 51025, 
vol. 2, f. 9. 

4. ACNSAS, fond Informativ, dosar 376085, vol. 3, f. 212. 

5. Ibidem, f. 126. 

Victoriei, unde primea zilnic material de tradus pentru un buletin politic, 
militar, economic şi social’. Îşi completa veniturile prin meditatii. 

În aprilie 1942 a fost mobilizat şi trimis pe front pentru „reabilitare”, 
în cadrul Diviziei a Il-a, Regimentul 1 Pionieri, Batalionul 2, Compania 
1. A fost comandantul unui pluton de aruncătoare de flăcări, apoi încadrat 
într-unul de asalt, la compania de trecere a cursurilor de apă, prezent mereu 
în linia întâi”. Frontul din Răsărit, unde a ajuns până la Stalingrad, l-a 
marcat vizibil : 


Desi aviator am fost încadrat într-o unitate de Pionieri de Asalt şi trimis în 
misiunile cele mai grele. Toţi ofiţerii din batalion totalizau 18 misiuni, iar eu 
aveam singur 36. De la 15 Aug[ust] 1942 până la 21 Noembrie am fost ţinut 
ca infanterist numai în linia I-a, adică timp [de] aproape 100 zile neîntrerupt. 
Deşi am fost rănit la mână n-am fost evacuat. Am fost singurul ofiţer care nu 
s-a bucurat de concediu. Eram condamnat la moarte fără drept de apel. Numai 
dezastrul de la Stalingrad m-a salvat. În timp ce întreaga mea unitate a căzut 
în frunte cu Maiorul, am reuşit să mă salvez numai cu 5 soldaţi. Noul Comandant 
mi-a dat o altă misiune. Trebuia să instruiesc recrutii noui veniţi. Cu prilejul 
marei ofensive din Decembrie 1942 au fost lichidate ultimile resturi ale Unitatilor 
româneşti, rămânând în viaţă numai eu cu 6 soldaţi. Grav bolnav de icter negru, 
apendicită şi hemoroizi, având 39 de grade am fost evacuat în ultimul moment 
în ţară şi internat la Spitalul „Regina Elisabeta” din Bucuresti’. 


Pe front, Găleşanu a fost decorat cu „Coroana României” şi „Steaua 
României” cu panglică de „Virtute Militară”. Deşi urma să fie înaintat 
locotenent, ca fost legionar a fost degradat până la rangul de simplu soldat 
şi obligat să restituie solda de ofiţer. 

În 1942, Paul Găleşanu îşi căpătase deja notorietatea printre legionarii 
întorşi de pe front, care îl ofereau drept exemplu pentru persecuțiile la care 
au fost supuşi în armată, dar şi pentru elogiile primite din partea ofiţerilor 
germani după căderea Sevastopolului“. Fără îndoială, avem de-a face cu un erou 
de război. Însă la fel de evident este că trauma luptelor a fost resimţită din 


1. Paul Gălăşanu, ,,Declaratie” (10 aprilie 1954), ACNSAS, fond Penal, dosar 51025, 
vol. 2, f. 9 verso. 

2. Paul Gălăşanu, „Declaraţie” (5 octombrie 1949), ACNSAS, fond Informativ, dosar 
376085, vol. 3, f. 115 verso. 

3. ACNSAS, fond Informativ, dosar 376085, vol. 3, f. 52. 

4. Faptul a trezit atenţia Sigurantei, care a cerut verificarea şi urmărirea acestor dis- 
cutii, dorind să controleze şi să limiteze ceea ce denumea drept „spirit de propaganda 
în mase” (ACNSAS, fond Informativ, dosar 376085, vol. 3, f. 182). 

plin: „Am fost ţinut pe frontul de Răsărit, în condiţii speciale, cu misiuni din 
cele mai grele, ca să-mi risc în permanenţă viata, ca un condamnat la moarte”!. 

Întors de pe front, a revenit la catedra liceului bucureştean Mihai 
Viteazul, unde a predat din octombrie 1943 până în aprilie 1944, când şcoala 
s-a închis din cauza bombardamentelor. Din aprilie până în octombrie 1944 
s-a retras cu familia la Pitesti şi apoi la Brătieni (azi Brăduleţ), in Arges. 


A revenit în Bucureşti după 23 august doar pentru a-l părăsi din nou. 


Un trecut prea aproape de prezent 


Noul context politic i-a creat dificultăţi. Ascensiunea comuniştilor şi inves- 
tigarea trecutului recent l-au adus din nou în impas pe încercatul Găleşanu, 
care se simţea apăsat de propria biografie. Trauma detenţiei şi apariţia 
comisiilor de triere a legionarilor şi a lagărelor de internare l-au determinat 
să lase totul şi să-şi piardă urma în Timişoara : 


Am plecat din Piteşti deoarece începând arestările şi având groază de o nouă 
detentiune, am comis greşeala de a-mi părăsi domiciliul conjugal, familia şi 
copiii, lăsându-mă în voia soartei. [...] Pentru că eram ros de foame şi mizerie 
m-am făcut hamal în gară?. 


Lipsit de mijloace de subzistență, a fost hamal, chelner şi om de servi- 
ciu la cafeneaua Palace din Timişoara?. 

Aici, Paul Găleşanu nu putea şi probabil încă nici nu dorea să 
evite definitiv contactele cu legionarii. Este foarte posibil să fi fost con- 
tactat de foşti camarazi aflaţi în oraş, cărora, la rândul său, să le caute 
compania pentru a găsi sprijin în Timişoara. Astfel, în 1945 s-a văzut 
aici cu vechi legionari, printre care Gheorghe Brahonschi*, Victor 


1. Paul Gălăşanu, ,,Declaratie” (5 octombrie 1949), ACNSAS, fond Informativ, dosar 
376085, vol. 3, f. 115 verso. 

2. Paul Popescu Gălăşeanu, „Autobiografie” (20 decembrie 1948), ACNSAS, fond 
Informativ, dosar 376085, vol. 1, f. 49. 

3. Mai târziu, verificând activităţile lui Găleşanu la Timişoara, Securitatea punea la 
îndoială faptul că ar fi lucrat ca hamal sau om de serviciu (ACNSAS, fond Informativ, 
dosar 376085, vol. 1, f. 166). 

4. Gheorghe Brahonschi (n. 11 ianuarie 1916, Dumeni, Botoşani). A fost arestat la 15 
mai 1948 şi condamnat la 25 de ani de muncă silnică pentru „înaltă trădare”. A fost 
închis la Jilava, Aiud, Văcăreşti, Târgu Ocna. A fost eliberat la 1 august 1964 prin 
decretul de grațiere 411/1964 (Informaţii din fişa matricolă penală din AANP, disponibilă 

Corbutiu' sau Mihai Popa. La întâlnirile cu ceea ce avea să fie socotit 
„comandamentul legionar” din Timişoara, care ar fi avut drept scop coor- 
donarea luptei împotriva armatei sovietice, i s-ar fi propus preluarea con- 
ducerii organizaţiei legionare a judeţului Arad, fapt pe care l-a refuzat. 
Pare să fi fost o decizie inspirată, deoarece mulţi au fost arestaţi destul de 
repede, în urma unui denunt”. Faptul că Găleşanu nu a fost implicat în 
această afacere este încă o dovadă că renuntase la activismul legionar. Mai 
mult, a început să facă tot posibilul pentru a se integra politic în noua 
orânduire. 

Datorită educaţiei şi a relaţiilor, în februarie 1945 a devenit administra- 
torul revistei Vrerea, condusă de Ion Stoia-Udrea, care i-a oferit ajutor şi 
i-a înlesnit înscrierea în Uniunea Patriotilor. În acelaşi an a reintrat în 
învăţământ şi a devenit membru al comitetului de conducere al sindicatului 
profesorilor secundari din Timişoara”. Aflând de „pactul de neagresiune” 
dintre Mişcarea Legionară şi Partidul Comunist”, s-a prezentat la Prefectura 
Poliţiei Capitalei, declarandu-si situaţia, motiv pentru care a primit în 


online la adresa www.biblioteca-represiunii.ro/Fise % 20matricole % 20penale % 
20- % 20detinuti % 20politici/B/B % 2007. % 20Brader % 20- % 20Bucva/Brahonschi % 20 
Gheorghe/). 

1. Victor Corbutiu (n. 16 martie 1914, Ceica, Bihor). A fost arestat la 19 iunie 1948 
şi condamnat la 3 ani de închisoare corecțională pentru ,,uneltire” („A facut parte 
şi a organizat o plasă de legionari care unelteau contra regimului”), pedeapsă pre- 
lungită cu 36 de luni de internare administrativă. A fost închis la Aiud, Valea 
Neagră, Văcăreşti, Târgu Ocna, Jilava, Caransebeş. A fost eliberat la 2 iulie 1954, 
cu domiciliu obligatoriu la Bumbăcari. A fost rearestat la 21 iunie 1955 şi condam- 
nat la 9 ani de detenţie grea pentru „acte contra clasei muncitoare”, pedeapsă 
prelungită cu 60 de luni internare administrativă. A fost închis la Jilava, Oradea, 
Aiud, Galaţi, Periprava. A fost eliberat la 6 mai 1964 (Informaţii din fişele matri- 
cole penale din AANP, disponibile online la adresa www.biblioteca-represiunii.ro/ 
Fise %20matricole % 20penale %20- % 20detinuti % 20politici/C/C % 2007. %20 
Cont %20- %20Cosvan/Corbut %20Victor %20G/). 

2. Paul Gălăşanu, ,,Declaratie” (13 septembrie 1950), ACNSAS, fond Informativ, 
dosar 376085, vol. 3, ff. 261; Paul Gălăşanu, ,,Declaratie” (29 decembrie 1950), 
ACNSAS, fond Informativ, dosar 376085, vol. 3, ff. 262. 

3. Ca profesor, a fost verificat de Comisia Centrală de Informatiuni pentru Purificarea 
Aparatului de Stat din Ministerul Educaţiei Naţionale, care a cerut relaţii privitoare 
la activitatea sa „legionară, fascistă, antisemită, antidemocratică” inclusiv comu- 
nitatii evreieşti din Câmpulung Muscel (ACNSAS, fond Informativ, dosar 376085, 
vol. 3, f. 72). 

4. Pentru detalii despre „pactul de neagresiune” vezi Ion Dumitrescu-Borşa, Cal 
troian intra muros, Editura Lucman, Bucureşti, 2002, pp. 410-432. 

schimb o adeverinţă de scoatere de sub urmărire!. Ca o măsură suplimen- 
tară de precauţie, şi-a schimbat numele de familie din Găleşanu în Popescu. 
Cu Biroul Populaţiei în buzunar, s-a hotărât să se mute definitiv la Timişoara. 
Pe plan personal, consecinţa refugiului bănăţean a fost destrămarea familiei : 
a fost separat de cei doi copii şi de soţie, care a divorţat, nedorind să-l urmeze. 
La Timişoara, Paul Găleşanu s-a recăsătorit şi a devenit din nou tată. 

În ianuarie 1946 nu a ezitat să treacă în nou-infiintatul Partid National 
Popular (PNP), controlat de comunişti, unde a fost încadrat la secţia de 
Studii şi Propagandă. Acest voluntarism disperat l-a salvat o vreme de la 
epurare, ba chiar i-a facilitat o ascensiune amăgitoare : în aprilie 1946 a 
fost numit secretar general adjunct al PNP, Regionala Banat, intrând în 
biroul politic al formaţiunii. Din această poziţie se implică în alegerile din 
noiembrie, fiind membru în comisia de alegeri, şi ţine conferinţe elevilor 
şi sindicaliştilor. Până la numirea în funcţie reuşeşte să-şi ascundă trecutul 
legionar, biografia sa fiind cunoscută doar de doi dintre membrii formati- 
unii, care l-au şi recomandat. Odată descoperit, este silit să demisioneze, 
iar în septembrie 1947 este eliminat din învăţământ”. „Fantoma trecutului”, 
aşa cum singur îşi numeşte biografia, îl urmăreşte pretutindeni. Pleacă din 
Timiş în Caraş-Severin, devenind colector de fructe. Sustinut de presedin- 
tele sindicatului profesorilor secundari, face contestaţie împotriva exclude- 
rii din învăţământ, îşi blamează trecutul, este reintegrat în februarie 1948 
şi devine director al şcolii din Sasca Montană, Caraş-Severin. Îşi încearcă 
din nou norocul în politică : se înscrie în Frontul Plugarilor, unde activează 
ca îndrumător politic, mergând prin comune să „lămurească” ţăranii. Fără 
îndoială că educaţia şi calităţile intelectuale net superioare tovarăşilor de 
front îi uşurează munca. 

Mai târziu, în faţa anchetatorilor, Paul Găleşanu prezenta cu falsă nos- 
talgie perioada refugiului bănăţean : 


Singurii ani de linişte şi pace pentru mine au fost din 1945 până în 1948 când 
m-am încadrat în noua orânduire, slujind cu devotament şcoala şi activând pe 
plan sindical şi educativ în cadrul şcolilor, Liceul Babeş [?], Loga Timiş şi 
Gimnaziul Sasca Montană judeţul] Caraş unde m-am dus ca voluntar in 
1947-1948 să întemeiez o şcoală din nimic într-o regiune săracă de munte?. 


1. Paul Popescu Gălăşeanu, „Autobiografie” (20 decembrie 1948), ACNSAS, fond 
Informativ, dosar 376085, vol. 1, f. 49 verso. 

2. Ibidem, f. 50. Găleşanu a susţinut că a decis să informeze conducerea PNP despre 
trecutul său fără să fi fost silit s-o facă. 

3. Paul Gălăşanu, „Declaraţie” (10 aprilie 1954), ACNSAS, fond Penal, dosar 51025, 
vol. 2, f. 10. 

În realitate, timpul petrecut in Banat a fost greu si apăsător. Cu o iden- 


titate schimbată, temându-se mereu că ar putea fi descoperit, a făcut efor- 
turi pentru a se reintegra şi a-şi oblitera trecutul. Alegerile din aceasă 
perioadă spun multe. Mai presus decât orice, Găleşanu era un om decis să 
atingă un anumit statut socio-profesional chiar şi în contextul regimului 
comunist, în ciuda vechilor principii şi angajamente politice. Totuşi, dorinţa 
nu a fost îndeajuns. 


Închisorile comuniste : luptând pentru supravieţuire 
la şcoala delatiunii 


În ciuda tuturor eforturilor, trecutul l-a ajuns din nou: 


La 7 sept{[embrie] 1948 am fost arestat în com[una] Sasca Montană jud[etul] 
Caraş, transportat la Piteşti unde am stat până la 17 Dec[embrie] 1948 şi apoi 
trimis la Câmpulung Muscel unde am stat la securitate 2 luni şi apoi la peni- 
tenciar până în 1 Iulie 1949, revenind la Piteşti unde am rămas încarcerat până 
la 1 iulie 1950. De aici am fost mutat la Aiud unde am lucrat în fabrică până 
la 1 Ianuarie] 1951, când am fost permutat la Ocnele Mari şi de aici la 13 
Februarie 1951 am fost transportat la colonia de muncă Midia. Am fost activ 
în câmpul muncii în această colonie în permanenţă de la 13 Februarie 1951 
până la 1 Februarie 1953, lucrând la Canal Şantierul Ecluza, numai la lopată, 
3 luni ca spărgător şi apoi la acelaşi şantier la colonia Năvodari până la 18 iulie 
1953. Din ziua de 1 Octombrie 1953 când am fost mutat la Colonia Peninsula 
am funcţionat până la 31 Dec[embrie] 1953 ca normator la Brigada B, de la 
această dată fiind trecut la izolare!. 


Ca mulţi alţii, Paul Găleşanu a fost arestat fără un motiv precis, numai 


din cauza trecutului legionar”. Numai că acum efectul a fost ireversibil, iar 
în detenţie şi-a construit o reputaţie sumbră. Cercetările au început imediat, 


1. Paul Gălăşeanu, ,,Declaratie” (10 aprilie 1954), ACNSAS, fond Penal, dosar 51025, 


vol. 2, f. 10. Conform fişelor matricole penale, Paul Găleşanu a mai trecut prin 
penitenciarele Jilava şi Buzău. 


. Nu am găsit o explicaţie pentru descoperirea lui în Banat. Lapidar, în mai multe 


x” 


ocazii a afirmat că prima soţie ar fi contribuit la arestare. Sursa „Rică” a relatat 
aceeaşi versiune care-i fusese împărtăşită de Găleşanu: „Apoi prima lui soţie a 
aflat că s-a recăsătorit şi l-a denunţat unui văr al lui care era în securitate. A fost 


arestat şi a stat atâţia ani închis” („Notă”, 31 iulie 1961, ACNSAS, fond Informativ, 
dosar 376085, vol. 1, ff. 238-240). 

iar dupa cateva luni petrecute la Securitatea din Pitesti a fost transferat la 
Câmpulung Muscel pentru noi interogatorii!. A căutat încă de la început 
să-şi convingă anchetatorii de ataşamentul său faţă de noul regim, invocând 
în apărare toate eforturile anterioare de integrare: „Din 1944, până în 
momentul arestării mele, m-am încadrat în spiritul orânduirei celei nouă, 


pe care am sustinut-o şi o voi susţine cu toată convingerea întotdeauna”?. 


Anchetatorii nu l-au crezut nici o clipă, dar i-au simţit disperarea pe care 
au exploatat-o la maximum. Arestat pentru a treia oară, Găleşanu a ales 
delatiunea. În penitenciarul Piteşti a început să furnizeze note informative 
administraţiei, întocmind două asemenea documente“. După transferul la 
Securitatea din Câmpulung a întocmit 144, iar după revenirea la Piteşti a 
înmânat securităţii 28 de note informative, în şase plicuri, în intervalul 
26 iunie — 5 octombrie 1949. A fost racolat de către însuşi şeful securită- 
tii piteştene, Mihail Nedelcu: ,,[...Jin urma convorbirii cu DI. Director al 
Securităţii, DI. Colonel, in care am promis să stau la dispoziţia securităţii, 


slujind-o cu credinţă şi devotament si sinceritate”>. 


1. Documentele Securităţii ne lămuresc cu privire la pretextele arestării şi la obiectivele 
anchetei: „Susnumitul la data de 8 sept. 1948 a fost depus în Penitenciarul Pitesti 
în cadrul ordinului 5 pe considerentul că în trecut a fost un aprig luptător al mis- 
cării legionare din judeţul Muscel, unde a deţinut funcţia de prefect al acestui judeţ, 
iar după rebeliunea din 1941 a dispărut de la domiciliu, fiind identificat în luna 
sept a.c. ca profesor în comuna Lasca [sic ! ] Montană - Caraş, unde fusese integrat 
în învăţământ din Sept. 1947 cu numele schimbat din Găleşeanu Paul în Popescu 
Ion. În conformitate cu dispoziţiunile ordinului nr. 52/69970/1948 al DGSP, vă 
rugăm a dispune anchetarea susnumitului care va trebui să arate în mod amănunţit 
unde a stat ascuns din anul 1941 şi până în prezent, cu cine a avut legături în această 
perioadă de timp, natura acestor legături, precum şi în ce mod şi prin cine a pro- 
curat actele pe numele Popescu Ion, procedând în acelaşi timp la o serioasă verificare 
a spuselor lui. Confirmati primirea. Rezultatele obţinute vor fi raportate acestei 
Directiuni Regionale” (ACNSAS, fond Informativ, dosar 376085, vol. 1, f. 158). 

2. Paul Gălăşanu, „Declaraţie” (5 octombrie 1949), ACNSAS, fond Informativ, dosar 
376085, vol. 3, f. 116 verso. 

3. Găleşanu îi numeşte pe cei cărora le-a înmânat aceste documente: gardianul şef 
de secţie, Florică, la Piteşti, sublocotenentul Marinescu, plutonierii-majori Oprea 
şi Popescu şi directorul penitenciarului, la Câmpulung. 

4. În ciuda colaborării, Securitatea din Câmpulung l-a socotit nesincer şi fricos, „căutând 
să pozeze în om care vrea să dea ajutor organelor noastre” (ACNSAS, fond Informativ, 
dosar 376085, vol. 3, f. 135). 

5. Paul Gălăşanu, „Declaraţie” (5 octombrie 1949), ACNSAS, fond Informativ, dosar 
376085, vol. 3, f. 117. Din păcate, dosarele sale nu conţin notele informative pe 
care le-a întocmit în detenţie. 

Paul Găleşanu a sosit în penitenciarul Pitesti in perioada „reeducării”, 
însă cercetările de până în prezent nu îl includ în rândul celor trecuţi prin 
acest calvar. Acceptând rolul de informator al administraţiei, a fost închis 
atât într-o secţie destinată „lăgăriştilor”, adică celor necondamnati, deţinuţi 
doar în baza unor mandate de arestare, cât şi într-una destinată condamna- 
tilor. În ciuda colaborării cu administraţia, la Pitesti poziţia sa nu este 
definitivă, ci una încă nesigură, oscilantă, pendulând între delatiune si 
deconspirare în favoarea deţinuţilor. Atitudinea lui de aici a fost foarte bine 
sintetizată de către unul dintre deţinuţi : 


Ceea ce părea destul de curios a fost faptul că fostul legionar Gălăşeanu Paul, 
care nu era student ci profesor, se afla în anul 1949 la închisoarea Piteşti. Am 
auzit că raporturile de intimitate au existat între directorul Dumitrescu şi prof. 
Gălăşeanu, iar ceea ce părea mai curios e că foarte mult timp în închisoare a 
stat în secţiile celor condamnaţi când normal (fiind necondamnat) era să fie la 
secţia celor internaţi de MAI (secţia lagăr cum i se mai spunea). Din informa- 
tiile culese s-a putut afla că Gălăşeanu era folosit de directorul închisorii în 
scopul de a-l informa [despre] atitudinea studenţilor condamnaţi, precum şi 
[despre] fapte interzise de administraţia inchisorii[,] dacă au sau nu legături cu 
exteriorul[,] scrisori prin gardieni, comunicări cu alte secţii etc. Paul Gălăşeanu 
s-a dovedit a fi şi de partea celor condamnaţi şi bine-inteles a primit să infor- 
meze si directiunea cu anumite rezerve. Am stat câteva luni cu Gălăşeanu în 
aceeaşi cameră la închisoarea Piteşti şi el căuta să-mi spuie că este pe nedrept 
rău văzut de majoritatea legionarilor din închisoare în sensul că a luat o altă 
poziţie faţă de foştii lui camarazi?. 


Deşi ocolit de ororile „reeducării”, Găleşanu nu a fost scutit de conse- 
cintele ei. Transferul pe secţii al unor deţinuţi „reeducaţi”, ca rezultat al 
dorinţei administraţiei de a sonda starea de spirit, de a culege informaţii şi 
de a testa loialitatea informatorilor, a făcut ca „reeducarea” să ajungă la 
cunoştinţa tuturor deţinuţilor. Sosirea studentului „reeducat” Ion Struteanu* 


1. Alin Mureşan delimitează cronologic „reeducarea” de la Piteşti între aprilie 1949 — 
august 1951 (Alin Mureşan, Pitesti. Cronica unei sinucideri asistate, Ediţia a II-a, 
Editura Polirom, Iasi, 2011, pp. 34-79). În aceeaşi lucrare numele lui Paul Găleşanu 
nu apare în lista deţinuţilor trecuţi prin „reeducare”. 

2. „Notă” (2 februarie 1959), ACNSAS, fond Informativ, dosar 376085, vol. 1, f. 226. 

3. Jon Struteanu (n. 17 iunie 1926, Bucureşti). Student, membru PNT. În noiembrie 
1949 a fost adus în penitenciarul Piteşti. De la 25 ianuarie 1952 a fost internat 
administrativ pentru 12 luni. A mai fost închis la Castelu. A fost eliberat la 15 februa- 
rie 1953 (Informaţii din fişa matricolă penală din Arhiva Administraţiei Naţionale 
a Penitenciarelor, disponibilă online la adresa www.biblioteca-represiunii.ro/ 

într-o cameră destinată „lăgăriştilor”, în care se afla şi Paul Găleşanu, avea 
să-i dăuneze fostului prefect. Deşi era colaborator al administraţiei în peri- 
oada „reeducării”, in mai 1950 era arătat de către Struteanu că „a aruncat 
injurii la adresa celor ce încercau să convingă pe ceilalţi că ascunderea 
acţiunilor din trecut te opreşte de a putea să te restructurezi”. Mai mult, 
studentul îl socoteşte drept o „pisică cu clopoței”, o persoană care isi 
deconspiră voit relaţia cu administraţia, care 


se laudă în cameră că are legături personale cu dl. Colonel Nedelcu, pe care 
îl informează asupra a tot ceea ce se petrece în lagăr. Tot profesorul] Gălăşanu, 
în spiritul cel mai oportunist, recomandă ca atunci când mergem la securitate 
să declarăm că toată lumea este supusă şi dornică de a fi un altul. Într-o ocazie nu 
s-a sfiit să declare că acest lucru trebuia spus chiar dacă n-ar fi pe de-a-ntregul 
adevărat!. 


O interpretare mai cinică a atitudinii sale poate conduce la părerea că 
Paul Găleşanu încerca un joc dublu: deşi oferea note informative adminis- 
tratiei, îşi anunţa în cameră colaborarea şi-i sfătuia pe ceilalţi deţinuţi în 
privinţa comportamentului ce trebuia adoptat pentru obţinerea unei dorite 
eliberări. Tonul lăudăros, emfatic în privinţa raporturilor cu Mihai Nedelcu 
poate fi expresia personalităţii lui sau a încercării de înşelare a Securităţii : 
un deţinut care se făleşte cu statutul de colaborator este mai degrabă un 
informator inabil şi nefolositor decât un trădător care se deconspiră voit. 
Oricum ar fi fost, o asemenea atitudine dovedeşte că în primii ani de deten- 
tie procesul de transformare nu era definitiv şi ireversibil. 

Delatiunea lui Struteanu a stârnit comentariile unui plutonier care şi-a 
avertizat superiorii cu privire la comportamentul duplicitar al lui Găleşanu, 
propunând trimiterea detinutului „la ocne ”2 Mihai Nedelcu nu a apreciat 
„jocul” şi nu s-a lăsat păcălit. Într-un document al Regionalei de Securitate 
Piteşti din mai 19505, fostul prefect era semnalat ca producând „desbinări 
în rândurile deţinuţilor din Penitenciarul Piteşti”, cărora le spunea că infor- 
mează Securitatea despre tot ce se petrece în penitenciar. Chiar şi dacă 
acceptăm ideea că Găleşanu ar fi avut intenţii pozitive faţă de ceilalţi deţinuţi, 


Fise % 2Omatricole % 20penale % 20- % 20detinuti % 20politici/S/S %2015.%20 
Strachescu % 20- % 20Susuionu/Struteanu % 20IJoan/). 

1. Ion Struteanu, „Declaraţie” (15 mai 1950), ACNSAS, fond Informativ, dosar 
376085, vol. 1, f. 144. 

2. „Referat” (16 mai 1950), ACNSAS, fond Informativ, dosar 376085, vol. 3, f. 143. 

3. ACNSAS, fond Informativ, dosar 376085, vol. 1, f. 142. 

se pare că aceştia nu i-au apreciat gesturile. Mai mult, l-au privit „cu ură 
şi frică, temându-se de el”. Consecința a fost că „protectorul” său, Mihai 
Nedelcu, a solicitat Direcţiei Generale a Securităţii Poporului să-l transfere 
„la un penitenciar sever”, fiind socotit un individ perfid, „care joacă două cărţi”. 

La 1 iulie 1950, Paul Găleşanu a fost transferat la Aiud!, de unde, în 
februarie 1951, a ajuns la colonia de muncă Capul Midia. În coloniile de 
muncă, Găleşanu a trecut prin încercări şi mai grele, socotindu-se îndrep- 
tatit să lupte pentru supravieţuire cu toate mijloacele, in timp ce adminis- 
tratia i-a speculat statutul de internat administrativ, promitandu-i eliberarea 
în schimbul muncii depuse. Conform surselor a continuat pe linia de la 
Piteşti, alternând cu momente de apatie şi remuscare. „Mlaştina disperării” 
în care se zbăteau deţinuţii politici se oglindeşte în experienţa pe care fos- 
tul profesor de latină a avut prilejul să i-o relateze unui coleg de suferinţă, 
fostul său elev de la liceul Mihai Viteazul, George Mârzanca. La Capul 
Midia, Găleşanu era supus unui program de muncă de 12 ore, fără a socoti 
timpul petrecut pe drumurile dintre colonie şi punctele de lucru. Lipsiti de 
drepturi elementare (pachet, vorbitor etc.) şi subnutriti, deţinuţii erau abru- 
tizati : 


Ne sculam dimineaţa, înfometați ca întotdeauna, slabiti din cauza eforturilor 
fizice făcute la săpatul pământului cu mijloace rudimentare[...] Foamea ne 
chinuia îngrozitor, mâncam ce intalneam: frunze de salcâm, urzici crude, 
bălării şi rădăcini de plante?. 


Asemenea condiţii au contribuit la deformarea caracterelor, la suprema- 
tia instinctului de supravieţuire în detrimentul altor atribute umane. La 
Capul Midia, Paul Găleşanu a mâncat o pisică, socotită mascota lagărului 
şi hrănită din putinul deţinuţilor. Chinuit de foame, a mituit un bucătar 
care, în schimbul câtorva ţigări, i-a oferit putin ulei şi două cepe, iar în 
prima noapte în care a fost de pază a trecut la fapte. Detaliile concrete ale 
actului sunt mai puţin semnificative, însă importante sunt consecinţele 


1. Cu prilejul transferului a fost prădat de către gardienii din Piteşti, şeful de secţie 
Vasile Voicu şi prim-gardianul Gheorghe Ciobanu. În afara unei valize cu haine, 
Găleşanu 1-a „predat” lui Voicu un ceas de aur marca Movado, semnând în registru. 
Bunurile au dispărut, în ziua transferului fiind „întins pe jos şi bătut de D1. Ciobanu 
Gh. pentru «obrăznicia» de a-mi cere bagajul meu şi ceasul”. Revenit la Piteşti, în 
iulie 1954, Găleşanu a întocmit nu mai puţin de şapte cereri şi a raportat de 29 de 
ori abuzul administraţiei (ACNSAS, fond Penal, dosar 51025, vol. 3, f. 54). 

2. George Mârzanca, op. cit., p. 164. 

psihologice : împins dincolo de limita rezistenţei, deşi conştient de intele- 
sul faptelor sale, Găleşanu se predă instinctelor. Şi, dacă uneori răul făcut 
semenilor poate fi ignorat din frică, constrângere sau interes, tot la fel cel 
făcut necuvântătoarelor poate trezi procese de conştiinţă tocmai prin totala 
lor neutralitate în raport cu umorile umane. Aşadar, odată faptul consumat, 
au apărut remuşcările : „Deodată însă m-a apucat un plâns de durere, din 
care nu m-am putut opri”!. Dar regretele nu au împiedicat încununarea 


dezumanizării : 


Foamea m-a readus în cruda realitate, cu ochii roşii de plâns am început cele- 
lalte operaţiuni. [...] Cred că niciodată nu m-am simţit mai sătul ca atunci. [...] 
Am fost schimbat din serviciul de planton, m-am întins în patul meu rece de 
fier şi am plâns fără zgomot până dimineaţa”. 


Acest moment poate fi văzut ca o contragere a privatiunilor şi constrân- 
gerilor la care au fost supuşi deţinuţii politici. Alegerile lor ne dau măsura 
fiecăruia, dar şi avertismentul că rezistenţa umană nu este de neînfrânt. O pisică 
devorată din cauza înfometării este doar un simbol care poate fi la fel de 
bine înlocuit de convingerile şi valorile la care omul poate renunţa într-un 
context nefericit. lar Paul Găleşanu era doar o umbră a celui de odinioară. 

În detenţie trocul este ceva obişnuit. În lagărele comuniste, lipsiţi de 
drepturi elementare, deţinuţii au dat naştere unei dezolante pieţe negre 
pentru a-şi satisface nevoi a căror rezolvare era subînţeleasă în condiţii 
normale. Administraţia a reacţionat brutal şi disproporționat. În seara zilei 
de 2 decembrie 1951, Paul Găleşanu a părăsit detaşamentul nr. 14, unde 
era încadrat, a trecut prin sârmele separatoare şi a ajuns la baraca detaşa- 
mentului nr. 20, încercând să vândă celor de acolo câteva haine şi încălțări. 
Alţi trei deţinuţi, preotul Gheorghe Bădoiu, Gheorghe Lică şi Iorgu Tofan, 


1. Ibidem, p. 165. 

2. Ibidem, pp. 165-166. 

3. Gheorghe Bădoiu (n. 10 mai 1915, Cobia, Dâmboviţa) a fost internat administrativ 
pentru 24 de luni, de la 15 noiembrie 1950. A fost închis la Capul Midia. A fost 
eliberat la 8 februarie 1953 (Informaţii din fişa matricolă penală din Arhiva 
Administraţiei Naţionale a Penitenciarelor, disponibilă online la adresa www.bibli- 
oteca-represiunii.ro/Fise % 20matricole % 20penale % 20- % 20detinuti % 20politici/ 
B/B%2001. %20B % 20- % 20Balamaci/Badoiu % 20Ghiorghi/). 

4. Iorgu Tofan (n. 15 noiembrie 1913, Vârlezi, Galati) a fost internat administrativ 
pentru 24 de luni, de la 15 noiembrie 1950, pedeapsă prelungită cu 18 luni. A fost 
închis la Capul Midia, Peninsula. A fost eliberat la 26 ianuarie 1954 (Informaţii 
din fişa matricolă penală din Arhiva Administraţiei Naţionale a Penitenciarelor, 

îi încredinţaseră câteva obiecte pentru a fi schimbate cu alimente’. Pentru 
această încălcare a regulamentului determinată de foame s-au adunat decla- 
ratii şi s-a întocmit un „dosar” pentru a fi înaintat Parchetului de pe lângă 
Tribunalul Constanţa. Poate simţul ridicolului sau poate dorinţa de „a-l 
avea la mână” o dată în plus pe Găleşanu i-a oprit pe temnicerii săi să 
trimită cazul în instanţă. 

În privinţa poziţiei faţă de administraţie, atitudinea lui Paul Găleşanu la 
Capul Midia apare la fel de sinuoasă ca şi personalitatea sa. Este dificil de 
spus dacă aceasta se întâmpla din pricina unui comportament voit, menit 
să-i deruteze pe ceilalţi deţinuţi, sau din pricina unor răbufniri de sinceri- 
tate. Un document nesemnat, în fapt o scurtă caracterizare, cel mai proba- 
bil realizată de unul dintre cadre, îl prezintă drept un „element duşmănos, 
[care] a căutat să instige printre internaţi să nu muncească, să afirme că 
mâncarea nu este bună. Înjură regimul în permanenţă şi pe cei ce l-au adus 
aici. Este un element pervers şi recalcitrant”?. Pe de altă parte, mulţi deţinuţi 
îl socoteau trădător şi se fereau de el, pentru că obedienta faţă de administraţie 
ar fi culminat la Capul Midia, unde, conform sursei „David”, „acţiona dim- 
preună cu elemente reeducate aduse de la închisoarea de la Piteşti împotriva 
celor din lagăr, prin bătăi şi denunturi. Paul Gălăşanu era considerat în 


acest lagăr ca având puteri discretionare ca şi ofiţerul politic al lagărului”?. 


disponibilă online la adresa www.biblioteca-represiunii.ro/Fise % 20matricole % 
20penale %20- % 20detinuti % 20politici/T/T % 2008. %20Tocaci %20- % 20Tolvay/ 
Tofan % 20Iorgu/) 

1. „Proces-verbal” (3 decembrie 1951), ACNSAS, fond Penal, dosar 51025, vol. 3, 
f. 102. În schimbul banilor necesari pentru a-şi procura zahăr, marmeladă şi pâine 
de la „Alimentara” coloniei, cei trei intenționau să-şi vândă atât de pretioasele 
haine : o pereche de izmene, două flanele de bumbac, o pereche de mănuşi de piele 
şi o pereche de sandale. „Am vrut să vând aceste lucruri pentru că n-am bani şi 
pentru că la cantină aveau alimente pâine, marmeladă şi zahăr, am căutat să-mi 
procur bani pentru a cumpăra aceste alimente. [...] Recunosc că am făcut o greşală, 
dar fiind lipsit de alimente şi bani şi fiind f. slăbit, m-am hotărât să-mi vând izmana 
şi un maio” (Paul Gălăşanu, „Declaraţie”, ACNSAS, fond Penal, dosar 51025, 
vol. 3, f. 102 verso). 

2. ACNSAS, fond Penal, dosar 51025, vol. 3, f. 113. 

3. „Notă” (6 decembrie 1958), ACNSAS, fond Informativ, dosar 376085, vol. 1, 
f. 254. Un alt informator a redat în 1973 impresia unui fost deţinut politic închis 
alături de Paul Găleşanu : „O parte din discuţie s-a axat despre canal, unde Stanciu 
I Ion a fost ca deţinut şi unde era şi fostul prefect legionar Paul Gălăşanu, care 
pentru a trăi mai bine se transformase în turnător” (,,Nota”, 4 decembrie 1973, 
ACNSAS, fond Informativ, dosar 376085, vol. 2, f. 29). Cât de „bine” a trăit Paul 
Găleşanu în detenţie s-a văzut până acum şi urmează a se vedea şi în continuare. 

Aceasta descriere concorda doar partial cu impresiile altor detinuti care 
l-au întâlnit pe Găleşanu în recluziune şi arată că anumite reflexe ale „ree- 
ducării”, pe care nu a suferit-o direct la Piteşti, dar în proximitatea căreia 
a fost închis, l-au influenţat. Totusi, este nesustenabil că Găleşanu ar fi 
devenit violent, lovind alţi deţinuţi. Episoadele deja relatate conturează 
portretul unui om disperat şi maleabil, supus unor privatiuni extreme şi a 
cărui unealtă în slujba administraţiei şi a propriilor angoase era delatiunea 
şi nicidecum violenţa. 

După experienţa cumplită de la Capul Midia, Paul Găleşanu a ajuns la 
Peninsula, în octombrie 1953, pentru ca la 30 decembrie să fie trimis la 
izolare, în aşa-numita secţie B. Hrănit doar cu arpacaş şi orez, nedepăşind 
1.000 de calorii, Găleşanu este din nou „dominat şi torturat de obsesia 
foamei”!, ajungând distrofic şi chinuit de boli. Suferă acum de nevralgii, 
cefalee şi reumatism poliarticular, care-i produc dureri cumplite, şi îşi pierde 
dantura din cauza decalcifierii. După patru luni de izolare, ajuns la capătul 
puterilor, recurge la un act extrem şi declară greva foamei, redactând o 
scrisoare adresată ministrului de Interne : 


Toate aceste motive menţionate concurând la concluzia că asupra subsemnatu- 
lui se exercită o acţiune de distrugere fizică şi morală, am luat această hotărâre 
de grevă a foamei, considerând-o nu ca un mijloc de luptă, ci ca un act dispe- 
rat provocat de cauze legitime - în primul rând dreptul meu la viaţă - si ca o 
metodă de înştiinţare a forurilor competente pentru a se lua măsurile cuvenite 
de remediere?. 


În ciuda privatiunilor, reflexele constrângerilor din detenţie se simt : are 
grijă să precizeze că gestul său nu reprezintă o formă de împotrivire în faţa 
regimului. Fără să cunoaştem motivele, două zile mai târziu semnează o 
declaraţie prin care abandonează demersul şi îşi ia obligaţia „de a nu mai 
declara o altă grevă a foamei”>. 

George Mârzanca l-a reîntâlnit la Peninsula: „Nu mai era acelaşi înfo- 
cat propagandist al ideilor legionare, se schimbase mult şi fizic şi moral. 
Era închis de multă vreme şi amprenta detenţiei se vedea în felul lui de a 
vorbi, în comportarea lui”, 


1. ACNSAS, fond Penal, dosar 51025, vol. 3, f. 95. 

2. Ibidem. 

3. Paul Gălăşeanu, ,,Declaratie” (29 aprilie 1954), ACNSAS, fond Penal, dosar 51025, 
vol. 3, f. 96. 

4. George Mârzanca, op. cit., p. 163. 

Zdrobit şi bolnav, Găleşanu a fost readus la Pitesti în iulie 1954, unde 
mizeria şi umilintele au continuat. Suferind de afecţiuni care-l impingeau 
să folosească meschinul inventar al celulei în scopuri inadecvate şi umili- 
toare, a fost socotit „încăpăţânat” şi „obraznic”, şi pedepsit de gardieni 
pentru „atitudini duşmănoase”!. Dar revenirea la Piteşti s-a datorat nece- 
sitatii clarificării situaţiei juridice. Până în 1955, Paul Găleşanu a fost 
„lăgărist”, perindat discretionar prin închisori şi colonii de muncă. Prima 
decizie de încadrare în coloniile de muncă a fost emisă la 18 noiembrie 
1950, când a fost internat administrativ pentru 24 de luni, iar apoi pentru 
încă 36 de luni’. Securitatea a căutat de la început rezolvări legale pentru 
deținerea lui, iar până la soluţia „salvatoare” a internării l-a inclus în cate- 
goria „preveniţilor”?. După şapte ani, regimul i-a rezervat un proces la 
alibi, iar locul cel mai potrivit pentru desfăşurarea cercetărilor a fost con- 
siderat Piteştiul. Mai mulţi legionari musceleni, închişi sau liberi, au fost 
interogati pentru strângerea „dovezilor”, iar Găleşanu a fost chestionat 
despre activitatea şi cunoştinţele din Mişcarea Legionara*. Deşi răspunsu- 
rile tuturor au fost prudente, fără elemente de noutate şi negând orice 
poziţionare legionară după 1944, Paul Găleşanu a fost condamnat, în 1955, 
la 12 ani de detenţie grea pentru „activitate contra clasei muncitoare”. În 
urma admiterii recursului, pedeapsa i-a fost redusă la 8 ani, exact cât fusese 
închis până atunci’. 

Consecința cea mai pregnantă a detenţiei nu a fost suferinţa fizică, ci 
delatiunea de care Găleşanu nu a mai scăpat niciodată. Nu e de mirare că 
mai târziu a încercat să se explice, acuzând privatiunile la care a fost supus : 


Mi s-au adus acuzaţii că aş fi turnător (informator) că sunt lipsit de demnitate 
în închisoare, dar şi aceste lucruri le-am făcut pentru anumite considerente, 
fără ca cineva să sufere din cauza mea. Atunci când mi s-a cerut să informez 
direcţia, eu am prezentat-o sub o formă generală, sub aspectul dorit de mine 


1. ACNSAS, fond Penal, dosar 51025, vol. 3, ff. 71-72. 

2. „Notă” (1 decembrie 1953), ACNSAS, fond Penal, dosar 51025, vol. 2, f. 2; fişele 

matricole penale din AANP, disponibile online la adresa www.biblioteca-represiu- 

nii.ro/Fise %20matricole %2Openale % 20- % 20detinuti % 20politici/G/G % 2001. %20 

Gaal %20- % 20Gauroiu/Galasanu %20Paul/. 

ACNSAS, fond Informativ, dosar 376085, vol. 1, ff. 132-133. 

Ibidem, ff. 340-353. 

5. „Raport” (19 ianuarie 1959), ACNSAS, fond Informativ, dosar 376085, vol. 1, 
f. 40; fişele matricole penale din AANP, disponibile online la adresa www. bibli- 
oteca-represiunii.ro/Fise % 20matricole % 20penale % 20- % 20detinuti % 20politici/ 
G/G%2001 . %20Gaal % 20- % 20Gauroiu/Galasanu % 20Paul/. 

care numai real nu era. Regret [...] că în multe ocazii camarazii m-au bătut, 
atunci când poate muream de foame, când este ştiut că la capul Midia eu 
prof[esorul] Gălăşeanu am mâncat carne de pisică, câine şi şarpe. Ce rău 
putea[u] ei să vadă în faptul că m-am hrănit chiar cu carne din animalele 
amintite ?!. 


Poate pentru a se scuza pe sine, poate dintr-o înţelegere mai profundă 
a contextului, unul dintre foştii deţinuţi, devenit la rândul lui informator al 
Securităţii, a descris lucid atitudinea lui Găleşanu din închisoare : 


Văzut prin prisma obiectivităţii trebuie să spun că profesorul Gălăşeanu în 
general a avut o ţinută urâtă, dar ceea ce a făcut el, la Piteşti ca şi la canal[,] 
au fost numai acte de compromis care desigur, nu putea[u] fi făcute de un 
comandant legionar, profesor cu două licenţe, totuşi ele au o justificare prin 
faptele arătate mai sus?. 


Un „drum al Damascului” interzis 


Zdrobit sufleteşte şi compromis, Paul Găleşanu a ieşit din închisoare la 28 sep- 
tembrie 1956 cu o imagine pătată: „Omul a stat închis nouă ani şi toţi care 
au ieşit din închisoare au spus despre el că a fost informatorul autorităţilor”?. 
„În momentul de faţă toţi cei care îl cunosc îl ocolesc deoarece îl socotesc 
agent provocator. ”4 Totuşi, studiind documentele, se constată că după eli- 
berare Găleşanu nu a încurajat continuarea colaborării cu regimul. Nu există 
nici o notă informativă sau vreo altă dovadă a colaborării cu Securitatea în 
intervalul 1956-1959. Apăsat de trecut, a mers să se spovedească. Confeso- 
rului său, Grigore Băbuş, i-a vorbit şi despre Mişcarea Legionară, însă 
preotul a fost pus într-o situaţie foarte dificilă atunci când un fost deţinut 
politic legionar, care făcea parte din corul Patriarhiei, l-a informat că 


Găleşanu „ar fi omul Securităţii ”S. 


1. „Notă” (2 februarie 1959), ACNSAS, fond Informativ, dosar 376085, vol. 1, f. 227. 
2. Ibidem. Probabil că termenul potrivit nu este cel de „justificare”, ci acela de 
„explicaţie”. 

„Notă” (15 mai 1959), ACNSAS, fond Informativ, dosar 376085, vol. 1, f. 243. 

„Notă” (8 decembrie 1958), idem, f. 254. 

5. Valeriu Anania, „Declaraţie” (17 noiembrie 1958), ACNSAS, fond Informativ, 
dosar 376085, vol. 1, f. 57. Pentru a preîntâmpina o eventuală delatiune, Grigore 
Băbuş, care fusese elevul lui Paul Găleşanu la seminarul de la Cernica, se gândea 
dacă ar fi fost potrivit să informeze Securitatea despre vizita fostului profesor. 


WwW 

Încercările de refacere a vieţii personale nu au reuşit. Trecuse prin două 
căsnicii destrămate (cea de-a doua soţie îl părăsise după arestare) din cauza 
necazurilor cu regimul. În 1959 locuia împreună cu părinţii, fără să-şi fi 
găsit liniştea. În ianuarie 1957, însoţit de sora sa, Lola, şi de fosta soţie, 
Elisabeta, l-a vizitat pe José Medoro Delfino, însărcinatul cu afaceri al 
legatiei Argentinei la Bucureşti, diplomatul argentinian având o relaţie 
sentimentală cu sora fostului prefect. Cu toate acestea, relaţiile cu cele două 
surori, Lola Găleşanu şi Stela Andreescu, au fost tensionate. Nefiind stră- 
ine de cercurile legionare, cele două femei şi-au privit fratele cu rezervă, 
aflându-i comportamentul din închisoare. 

Profesional, Paul Găleşanu devenise neintegrabil. Deşi era un om cu o 
pregătire de excepţie, nu a putut obţine nici măcar o slujbă oarecare. A 
frecventat frenetic oameni şi instituţii, sperând într-un ajutor salvator, tră- 
ind din meditații. A căutat, fără succes, să obţină o slujbă la Institutul de 
Arheologie, condus de istoricul Vladimir Dumitrescu!. Este foarte probabil 
ca Dumitrescu, fost comandant legionar, să fi aflat despre atitudinea lui în 
detenţie şi să fi evitat astfel primejdia angajării unui om compromis. Pentru 
că la institut activau alţi foşti legionari, refuzul lui Dumitrescu i-a sădit în 
suflet sentimentul de nedreptate şi dorinţa de răzbunare?, care s-a transpus 
în delatiune la momentul potrivit. A încercat acum, pentru prima oară, 
să-şi valorifice educaţia şi să se dedice preocupărilor intelectuale. Datorită 
unor relaţii personale a obţinut o colaborare cu editura Ştiinţifică pentru 
traducerea din latină a lucrărilor unor autori romani (Tacitus, Titus Livius, 
Cicero), sub numele de Paul Popescu. Dar prezenţa sa la editură a fost 
socotită nocivă şi semnalată ca atare de către informatori”. 

În primii ani de libertate nu a colaborat cu Securitatea, în schimb a fost 
urmărit. În august 1957, pe numele său s-a deschis un dosar de acţiune 


informativă, iar în ianuarie-februarie 1959 a devenit obiectivul de filaj „Gică”?. 


1. Vladimir Dumitrescu (n. 1902, Bucureşti). Istoric, comandant legionar. A fost 
arestat la 19 iulie 1952 şi internat administrativ pentru 24 de luni, pedeapsă majo- 
rată cu încă 24 de luni. A fost închis la Peninsula-Valea Neagră, Jilava, Văcăreşti, 
Gherla (Informaţii din fişele matricole penale din AANP, disponibile online la 
adresa www.biblioteca-represiunii.ro/Fise %2Omatricole % 20penale % 20- % 20deti- 
nuti % 20politici/D/D %2006. % 20Dumitra % 20- % 20Dumitrescu/Dumitrescu % 20 
Vladimir/). 

2. „Raport” (29 ianuarie 1960), ACNSAS, fond Informativ, dosar 376085, vol. 1, f. 64. 

„Notă” (12 martie 1958), idem, f. 249. 

4. ACNSAS, fond Informativ, dosar 376085, vol. 1, ff. 369-407. 

Tot din 1959, patru ,,agenti” au primit sarcina de a furniza informaţii des- 
pre el!. Deşi notele lor ajută în analiză, nu este uşor de stabilit atitudinea 
lui Găleşanu faţă de regim, nici de distins spontaneitatea sinceră a unor 
afirmaţii de premeditarea lor. În vara lui 1959, fostul prefect îi spunea 
sursei „Rădulescu Ion”, fost legionar: „Se cere [...] foarte mare prudenţă 
din partea noastră căci orice greşeală ar putea însemna ani grei de închi- 
soare. [...] Nu trebuie să uităm [...] nici de legionarism[,] de camarazii de 
ieri şi de azi şi mai mult decât atât de sângele morţilor noştri”?. 

Este totuşi clar că nu se ferea de subiectele delicate, pe care le aborda 
permanent în discuţii. Unii dintre interlocutori, informatori ai Securităţii, 
sesizau aceste subtilitati : 


Gălăşanu este un om cult şi ager la minte. Orice întrebare pusă lui, trebuie 
administrată cu dibăcie spre a nu identifica sursa. I-ar conveni poate să aibă 
dovezi în contra altora. Mi-a spus între altele că nici în munţi nu este nimic de 
făcut. A fost acolo şi şi-a dat seama”. 


Tocmai asemenea dialoguri i-au adus din nou pierzania. În 1958, în 
contextul unui nou val de represiune, a devenit o ţintă. Sub pretextul unei 
declaraţii despre un fost legionar“, în ianuarie 1958 a fost chemat la 
Securitate de către căpitanul Corneliu Culcea, pentru a fi predat unei echipe 
de supraveghere operativă. Pregătit pentru ce era mai rău, Găleşanu a venit 
decis să dovedească ruptura iremediabilă fata de Mişcarea Legionară. 
Emfatic în privinţa calităţilor sale intelectuale şi patetic în privinţa trecu- 
tului, a încercat să transmită imaginea unui om resemnat şi docil. A rezul- 
tat un dialog halucinant, în care nu s-a ferit să-şi critice sora, Lola Găleşanu, 
fostă soţie de comandant legionar, recent îndepărtată de la filarmonică, dar, 
în final, neconvingător şi dăunător: „Gălăşeanu Paul vorbeşte repede şi 
mult despre sine, îi place să se laude cu calităţile şi capacitatea sa culturală. 


1. Este vorba despre informatorii „Rădulescu Ioan”, „Rică”, „Popa Ion” şi „Paltin” 
(ACNSAS, fond Informativ, dosar 376085, vol. 1, f. 3). 

2. „Notă” (24 iunie 1959), ACNSAS, fond Informativ, dosar 376085, vol. 1, ff. 218-219. 

„Notă” (15 mai 1959), idem, f. 243. 

4. Fapt neobişnuit pentru Găleşanu, pe care trauma detenţiei îl împinsese în capcana 
delatiunii, este că declaraţia despre fostul camarad este cât se poate de favorabilă : 
„Constantinescu Cezar era un om desăvârşit sub toate unghiurile de vedere, cinstit 
sufleteşte, moral, îndatoritor şi mai ales modest” (Paul Gălăşeanu, „Declaraţie”, 
10 ianuarie 1958, ACNSAS, fond Informativ, dosar 376085, vol. 1, f. 45). 


U 

Nu ar fi exclus ca atitudinea pe care o adoptă in asemenea situaţii să fie 
un paravan al eventualei sale activităţi”!. 

„Comentariile duşmănoase” expuse de „agentură”, coroborate cu o 
biografie „pătată” au determinat Securitatea să adune noi „dovezi” împo- 
triva sa, cercetând dosare şi anchetând martori?. Întâlnirile întâmplătoare 
sau premeditate cu foşti legionari, deţinuţi politici sau cetăţeni străini s-au 
întors împotriva lui. A fost rearestat la 17 septembrie 19595, din incinta 
editurii Ştiinţifice“, şi anchetat timp de patru luni în legătură cu presupusa 
activitate legionară din libertate. 

În arest, în timpul anchetei, a fost permanent monitorizat de către un 
informator de cameră (Constantin Nadolu) care i-a surprins foarte bine 
stările: de la spaimă, nedumerire şi disperare, până la speranţă”. Încă de 
la început, anchetatorii au căutat să-l deruteze, trecându-l prin diferite 
registre şi subiecte, încercând să obţină de la el tocmai ceea ce nu deţineau : 
informaţii precise despre o presupusă vinovăţie politică. Nu au ocolit vio- 
lenta. Speriat, Găleşanu a părut să nu aibă rezerve faţă de anchetatori şi, 
pe cale de consecinţă, nici faţă de colegul de cameră. Experimentat în 
privinţa vieţii de penitenciar, deprins cu urzelile informative, este greu de 
crezut că nu a intuit unde va ajunge „spovedania” încredinţată celui de lângă 
el. Găleşanu era realmente nedumerit în privinţa rearestării, fapt pe care 
avea grijă să-l transmită informatorului de cameră: „A fost la anchetă şi 


1. „Raport” (19 ianuarie 1959), ACNSAS, fond Informativ, dosar 376085, vol. 1, 
f. 44. 

2. Constantinescu a fost anchetat, la rândul său, în legătură cu activitatea legionară a 
lui Paul Găleşanu (Cezar Constantinescu, „Proces verbal de interogatoriu”, 8 octom- 
brie 1958, ACNSAS, fond Informativ, dosar 376085, vol. 1, f. 339). 

3. ACNSAS, fond Informativ, dosar 376085, vol. 1, f. 242. După eliberare, Paul 
Găleşanu a afirmat, în mai multe momente, că arestarea s-ar fi datorat reclamatiei 
pe care i-a făcut-o „o evreică”, anagajată a Editurii Ştiinţifice, care ar fi semnalat 
că în traducerea cărţilor lui Titus Livius ar fi introdus „fraze legionare” [! ] („Notă 
informativă”, 16 iulie 1964, ACNSAS, fond Informativ, dosar 376085, vol. 1, 
f. 186; „Notă informativă”, 21 aprilie 1961, ACNSAS, fond Informativ, dosar 
376085, vol. 1, f. 241). Până în prezent nu am reuşit să găsesc un moment declan- 
gator în arestarea sa, dar nu exclud ca denuntul respectiv să fi contribuit într-o 
anumită măsură la reţinere. Este însă limpede că în cazul lui Găleşanu s-a căutat 
un temei serios abia în cursul anchetei. 

4. „Notă informativă” (22 ianuarie 1960), ACNSAS, fond Informativ, dosar 376085, 
vol. 1, f. 279. 

5. ACNSAS, fond Informativ, dosar 376085, vol. 1, ff. 354-363. Din dosar lipsesc, 
din păcate, tocmai procesele verbale de interogatoriu ale anchetei. 


254 CONSTANTIN VASILESCU 


la venire spunea că nu ştie ce să mai creadă că este întrebat cand de editură 
când de sora sa căsătorită cu arhitectul”'. 

La început s-a socotit denunţat de către sora sa, Stela, pentru ca mai 
apoi să fie înşelat de către anchetator că ambele surori au fost arestate. Mai 
departe, Securitatea a încercat toate pistele, chestionându-l despre vizitele 
pe care sora sa, Lola, i le-a făcut lui Radu Gyr, despre întâlnirile întâm- 
plătoare cu doi foşti legionari (Şerban Milcoveanu şi Vasile Popa) sau 
despre contactul cu diplomatul argentinian, José Medoro. Nu au fost omisi 
nici ierarhii Bisericii Ortodoxe, printre care şi viitorul patriarh Teoctist 
Arăpaşu, la acea dată arhiepiscop. Ca mijloc de obţinere a informaţiilor, 
anchetatorul a oscilat între şantajul cu drepturi elementare (haine groase, 
dreptul la pat) şi promisiuni generoase (înlesnirea publicării unor manus- 
crise), niciodată concretizate. Metodele Securităţii l-au adus rapid la dis- 
perare: „În urmă cu două zile se lovea cu capul de perete, iar noaptea a 
tras pătura pe jos şi a dormit câtva timp. Acum [...] crede că va intra în 
greva foamei căci el este obişnuit”?. Violenţa n-a lipsit, căpitanul Ion 
Sporea? utilizând metode dintre cele mai brutale : 


A fost la anchetă iar la revenire era supărat că anchetatorul său l-a ameninţat 
cu ranga şi totodată l-a înjurat tangential. Toate acestea datorită faptului că el 


1. „Declaraţie” (30 septembrie 1959), ACNSAS, fond Informativ, dosar 376085, 
vol. 1, f. 363 verso. 

2. „Declaraţie” (23 octombrie 1959), idem, f. 357. 

3. Pe Sporea, Găleşanu îl caracteriza drept un „căpitănaş destul de abil şi smecher” 
(Constantin Nadolu, ,,Declaratie”, 8 octombrie 1959, ACNSAS, fond Informativ, 
dosar 376085, vol. 1, f. 358). Că Paul Găleşanu a fost „schingiuit la securitate cu 
o sălbăticie de nedescris” şi „bătut îngrozitor” în timpul anchetei mi se pare cât se 

poate de credibil. Drept dovadă stau şi notele informative întocmite de cei care au 

avut sarcina să-l „încadreze” în libertate („Notă informativă”, 16 iulie 1964, 

ACNSAS, fond Informativ, dosar 376085, vol. 1, f. 186; „Notă informativă”, 

21 aprilie 1961, ACNSAS, fond Informativ, dosar 376085, vol. 1, f. 241) sau decla- 

rațiile apropiaților, cărora fostul prefect le povestea suferinţele din detenţie : „Mi-a 

spus Gălăşanu că a fost închis şi bătut trei luni de zile de bestiile de la securitate 

care i-au smuls unghiile de la picioare ca să spună cine a fost la Medoro şi cu cine 

s-a dus el şi tot n-a spus că a fost cu fiica lui, ca să nu aibe ea vreo neplăcere ca 

UTM-istă” (Muşetescu Maria, „Declaraţie”, ACNSAS, fond Informativ, dosar 

376085, vol. 1, f. 305). Şi aceasta în ciuda faptului că, pentru a constata veridici- 

tatea acestor note informative, Securitatea a făcut o verificare rapidă al cărei rezul- 

tat era, de altfel, predictibil : „Luând legătura cu Dir. a VIII-a - cpt. Moldovan I, 

s-a stabilit că Paul Gălăşeanu pe timpul cât a durat ancheta, n-a fost lovit sau 

maltratat” (ACNSAS, fond Informativ, dosar 376085, vol. 1, f. 242). 


ÎMPOVĂRATUL DRUM AL DELATIUNI SAU APASATOAREA BIOGRAFIE... 255 


a cerut anchetatorului să vină mai mulţi anchetatori căci fiind în număr mai 
mare, deci în colectiv[,] se poate lămuri mai repede că el nu are nimic cu 
legionarii, căci a fost exclus încă din 1941 şi că el este văzut prost de legionari!. 


Deşi i s-a prezentat punerea sub acuzare, Găleşanu a rezistat, iar ancheta 
a eşuat din lipsă de probe”. Nu trecuseră nici patru luni de la arestare, când 
a fost eliberat. 


În mlaştina delatiunii 


Pentru psihicul zdruncinat al lui Găleşanu, această a patra arestare a fost 
hotărâtoare. Dacă după eliberarea din 1956 înaintea lui s-ar fi putut deschide 
un drum al Damascului, această cale a fost acum definitiv abandonată, 
convins fiind că orice ar face va fi mereu ameninţat de represiune. La puţin 
timp după eliberare îi spunea sursei „Rădulescu Ion”: „Este foarte greu 
[...] ca cineva din vechii deţinuţi, cu toată călirea lor, să poată suporta 2 
ani sau[,] mai bine zis, să supravieţuiască în condiţiile de astăzi ancheta la 
securitate. N-am suferit în toţi anii de închisoare, cât am suferit în cele 110 
zile cât am stat. [...Jam pierdut 13 kg din greutatea corpului”. „Politic este 
un resemnat, fiind convins, lucru ce l-a mărturisit şi cu ocazia cercetărilor, | 
că comunismul a câştigat partida.”* Din punct de vedere fizic, era din nou 
ruinat. „E însă foarte slab, abia se tine pe picioare”°, îi relata tatăl său 
agentului „State”, fost deţinut politic alături de Găleşanu la Peninsula’. 
Găleşanu a plonjat in delatiune, pe care a considerat-o singurul mijloc 
de a-şi păstra libertatea şi de a fi reintegrat socioprofesional. A fost un joc 
bolnav, în care a fost permanent la cheremul ofiţerilor de legătură. Fostul 


1. Constantin Nadolu, Declaraţie (13 octombrie 1959), ACNSAS, fond Informativ, 
dosar 376085, vol. 1, f. 360. 

2: „În această perioadă de anchetă făcută de către Dir. VIII-a neputându-se administra 
probe care să permită trimiterea lui în Justiţie, iar pentru faptele săvârşite anterior 
în organizaţia legionară în perioada anilor 1936-1941 fusese pedepsit şi executase 
pedeapsa de 8 ani detenţie grea până în anul 1956, la sfârşitul lunei noiembrie în 
acelaşi an s-a hotărât punerea lui în libertate şi să fie urmărit în continuare prin 
acţiune informativă.” (ACNSAS, fond Informativ, dosar 376085, vol. 1, f. 479) 

3. „Notă informativă” (4 martie 1960), ACNSAS, fond Informativ, dosar 376085, vol. 1, 
f. 215. 

4. „Notă informativă” (8 august 1960), idem, f. 277. 

„Notă informativă” (29 decembrie 1959), idem, f. 258. 

6. „Notă informativă” (6 aprilie 1960), idem, f. 261. 

deţinut îşi socotea aspiraţiile profesionale indreptatite şi nu înceta să-şi 
manifeste frustrările faţă de reusitele altora, pe care îi considera cel putin 
la fel de compromişi ca el. Acesta a fost asul din mâneca Securităţii, iar 
Găleşanu a devenit unul dintre foştii deţinuţi politici folosiţi ca „agenţi” şi 
înconjurați de numeroşi delatori : foarte multi dintre cei despre care informa 
Securitatea erau, la rândul lor, informatori!. 

În ianuarie 1960, imediat după eliberare, Paul Găleşanu se întâlneşte cu 
un ofiţer în staţia tramvaiului 1, îl conduce la locuinţa sa şi cere să cola- 
boreze cu Securitatea „pentru demascarea acelora care au reuşit să înşele 
buna noastră credinţă”?. Vrea să fie „instruit şi dirijat”, având o „poziţie 
de loialitate activă” în „demascarea activităţii legionarilor”?. Laudă regimul 
Şi se socoteşte eliberat de trecut: „Pe legionari Gălăşeanu Paul îi consideră 
nişte bezmetici, oameni lipsiţi de rațiune, duşmani înrăiţi ai regimului ”*. 
Pomeneste câţiva intelectuali „compromişi” (P.P. Panaitescu, Vladimir 
Dumitrescu, Alexandru Graur, Vasile Băncilă) şi îşi rezervă legionarii şi 
mediul academic drept arii ale delatiunii, fapt care pentru Securitate este 
o mină de aur ce trebuia exploatată în consecinţă: „Datorită funcţiei pe 
care a avut-o în organizaţia legionară şi faptului că el s-a aflat mereu în 
anturajul lui CZ Codreanu, cunoaşte o serie de fruntaşi legionari. [...] 
Trebuie avut în vedere însă faptul că el este compromis faţă de legionari”>. 
Este evaluat ca fiind inteligent, abil, având orientare şi aptitudini informa- 
tive şi, pentru evitarea tendinței „de a se strecura în agentură”, se dispune 
urmărirea sa atentă. 

Conform dispoziţiilor anterioare, o lună mai târziu, la 5 februarie 1960, 
având asupra sa un „memoriu”, drept dovadă a „bunelor intenţii”, isi oferă 
încă o dată colaborarea şi indică din nou persoane şi instituţii dominate de 
atitudini politice neconforme : Filarmonica, unde funcționau foarte multi 
legionari, o cooperativă de artă manuală care angajase foşti deţinuţi legionari, 
Institutul de Arheologie, unde profesorul universitar Vladimir Dumitrescu 
angajase „somităţi legionare”, sau Editura Ştiinţifică, unde lucra numita 
Berariu, sionistă€. La despărţire, ofiţerul i-a solicitat „recrutului” disciplină, 


1. Constatarea se întemeiază pe studierea notelor informative despre Paul Găleşanu, 
note care sunt pline de asemenea indicii sau de propoziţii explicite în care infor- 
matorii afirmă că au fost colegi de detenţie cu fostul prefect. 

„Raport” (29 ianuarie 1960), ACNSAS, fond Informativ, dosar 376085, vol. 1, f. 64. 
Ibidem, f. 65. 

Ibidem, f. 63. 

Ibidem, ff. 65-66. 

Raport (5 februarie 1960), ACNSAS, fond Informativ, dosar 376085, vol. 1, f. 37. 

seriozitate, obiectivitate şi discreţie. Găleşanu i-a oferit in schimb primul 
volum al traducerii din Ab urbe condita (De la fundarea Romei), de Titus 
Livius, pe care reuşise să-l termine după eliberarea din 1956. Dedicatia din 
interiorul cărţii este un amestec bizar de obedienţă şi teamă, dar mai ales 
o transcriere a traumelor trecutului şi a spaimelor prezentului : 


O mică dovadă de prietenie, această carte, o fărâmă de luminoasă trudă în slujba 
RPR-ului căruia îi inchin devotat sufletul şi munca cu convingerea biruintei 
totale a comunismului în întreaga lume, cât de curând şi totodată un licăr de 
intuire a nădejdii că mi s-au curmat suferinţele şi am ispăşit de-ajuns pentru 
greşelile trecutului care nu vreau să se mai întoarcă pentru nimeni, deci şi 
pentru mine!. 


A fost începutul unei perioade de probă la temelia căreia nu a stat un 
clasic angajament de colaborare, ci o declaraţie prin care informatorul, fără 
a primi încă un nume cospirativ?, promitea regimului supunere pe toate 
planurile : „înţeleg să mă devotez integral, fără şovăire şi cu disciplină 
comandamentelor orânduirii socialiste din RPR, colaborând loial şi cinstit, 
fie în cadrul cultural, fie în cadrul politic, contribuind la depistarea ele- 
mentelor duşmănoase”5. 

Foarte repede, Paul Găleşanu a întocmit mai multe note informative 
despre un fost camarad legionar, Ion Apostol“, despre fraţii Ion şi Vasile 
Băncilă”, despre Dumitru Botez, prim-dirijor al filarmonicii şi rector al 
Conservatorului, şi despre Elena Mavrochefala®, fostă concubină, pe care 
îi denunţă drept legionari şi oportunişti. Parcă pentru a nu-şi irosi toate 


1. Ibidem, f. 38. 

2. În această perioadă, Paul Găleşanu a semnat notele informative cu inițialele PHG. 

3. „Declaraţie” (9 februarie 1960), ACNSAS, fond Informativ, dosar 376085, vol. 1, 
f. 74. Dacă situaţia nu ar fi fost dramatică, tonul declaraţiei ar fi putut fi socotit 
ridicol pe alocuri: „În lucrările mele privind antichitatea romană voi releva 
concepţiile luptei de clasă, demascând uneltirile păturii exploatatoare a patricie- 
nilor şi etapele evoluţiei luptei plebeilor pentru afirmarea revendicărilor lor 
legitime la conducerea statului roman, pentru a-şi dispune de propria lor soartă” 
(ibidem). 

4. Despre Ion Apostol, stabilit la Orăştie, în afara traseului său politic, Găleşanu 
informa că în detenţie a întreţinut legături cu liderii Mişcării şi a susţinut moralul 
legionarilor prin conferinţe, fiind supranumit „Mândria Muscelului” (,,Nota”, 
16 februarie 1960, ACNSAS, fond Informativ, dosar 376085, vol. 1, f. 69). 

5. „Notă” (5 februarie 1960), ACNSAS, fond Informativ, dosar 376085, vol. 1, f. 70. 

6. „Notă” (15 februarie 1960), ACNSAS, fond Informativ, dosar 376085, vol. 1, f. 71. 

gloantele deodată, a continuat esalonat, cu delatiuni consistente. Dintr-un 
amestec de teamă şi frustrare, dar şi conjunctural, datorită educaţiei şi a 
contactelor din sfera culturală, Găleşanu a dezvoltat o adevărată obsesie 
pentru personalităţi ale lumii academice. Trebuie menţionat şi faptul că 
fostul prefect a speculat o realitate: Mişcarea Legionară a beneficiat de 
girul unor intelectuali de marcă, iar după 1945 mulţi dintre ei s-au regăsit 
fie în instituţii de profil, fie în detenţie, fie în ambele locuri. Aşadar, izvo- 
rul informaţiilor lui Paul Găleşanu vine tocmai din trecutul politic comun 
pe care îl are cu aceşti oameni, mai degrabă decât dintr-o muncă insistentă 
de informare. Deşi uneori nu are noutăţi din preajma ,,tintelor”, dezvălu- 
irea trecutului lor face ca notele să fie mai periculoase! şi mai folositoare 
Securităţii. Totuşi nu câştigă niciodată încrederea sau favorurile „braţului 
înarmat al partidului”. Întocmai ca »reeducatii”, este destinat uzajului pana 
la epuizare: „1. Să nu fie un «cal troian». 2. Să nu-i promiteti şi să nu-i 
faceţi nimic ! Litigiile cu editurile sau alte foruri să şi le rezolve singur în 
cadrul legilor statului. 3. Verificaţi-l mereu”?. 

Găleşanu se dezlantuie mai ales împotriva istoricilor de la Institutul de 
Arheologie (unde eşuase în tentativa de a se angaja), oferind Securităţii 
informaţii compromiţătoare şi minibiografii periculoase despre Vladimir 
Dumitrescu, Radu Vulpe, Grigore Florescu sau Corneliu Mateiescu?. Iar 


1. Despre Dumitru Botez şi colaboratorii săi, Găleşanu scria: „Dumitru Botez, prim 
dirijor al Corului Filarmonicii de Stat şi rector al Conservatorului Ciprian Porumbescu 
din Bucureşti, a fost legionar notoriu încadrat în organizaţia legionară din 1937”. 
Cumnat cu un comandant legionar, Horodniceanu Nicolae, fost secretar al lui 
Corneliu Codreanu fugit în străinătate. „Pentru trecutul său legionar Dumitru Botez 
a fost dat afară de la Corul Radio în 1949. În calitatea sa oficială de prim dirijor 
al Filarmonicii a primit numeroşi legionari în această instituţie, pe care îi ocroteşte 
şi-i susţine. El a adus la Filarmonică pe următorii legionari notorii: Emilia Petrescu, 
prietena oficială a lui D. Botez. Ca fostă legionară a fost dată afară de la Corul 
Radio” ; Dan Moisescu fost preot legionar şef de cuib la Făcăieni, Pruteanu Ştefan, 
Tita Porumbacu [?], Bârsan Constantin, Petre Crăciun, Rică Constantinescu, 
Ciovică Georgeta („Notă”, 5 februarie 1960, ACNSAS, fond Informativ, dosar 
376085, vol. 1, f. 80). 

2. „Raport” (februarie 1960), ACNSAS, fond Informativ, dosar 376085, vol. 1, f. 79. 

3. Vladmir Dumitrescu, „legionar vechi”, din 1929, fost asistent universitar, coman- 
dant legionar, subsecretar de stat la Ministerul Cultelor în timpul statului naţional 
legionar. „E considerat unul din doctrinarii de frunte, de talia lui Mota şi Vasile 
Cristescu, scriind numeroase articole de doctrină spiritualistă în revista Axa (în 
familia de cuiburi Axa a şi activat). A scris articole cu caracter legionar în ziarele 
Calendarul şi Cuvântul, Buna Vestire, Axa (în 1940) şi în revistele Axa, Vestitorii, 
Însemnări sociologice, remarcându-se ca un ideolog spiritualist redutabil şi combativ. 

periculozitatea informatiilor, venind de la unul dintre legionarii marcanti, 
este direct proporţională cu acurateţea lor şi cu interesul Securităţii!. Din 
cauza unui litigiu privitor la traduceri, nu-i omite nici pe unii dintre anga- 
jatii Editurii Ştiinţifice, cărora le semnalează originea socială sau opţiunile 
politice inadecvate?. 

În continuare „eroii” delatiunilor sale sunt cunoştinţe mai noi sau mai 
vechi sau din nou intelectuali, toţi având în comun trecutul legionar. Analiza 
notelor informative nu lasă loc de interpretare, ele fiind dintre cele care 
pot avea consecinţe grave : oferă date biografice compromiţătoare, cu accent 
pe activitatea politica; îi deconspiră pe cei care gândesc şi acţionează 
împotriva regimului şi pe cei care încearcă să-şi ascundă trecutul şi să-şi 


piardă urma ; „toarnă” confidentele pe care le primeşte. Există cazuri atât 


de nefericite, încât întrunesc toate acestea la un loc?. 


A scris şi în Rânduiala. [...] Extrem de abil, pozând în om de o înaltă şi autentică 
intelectualitate, ştie să fie discret, tăcut şi mai ales să închege relaţii [...] Oricâtă 
capacitate de disimulare ar avea, a fost şi rămâne legionar primejdios, tocmai 
datorită acestei însuşiri: disimularea. În câmpul muncii e încadrat la Institutul de 
Arheologie, unde are rol de conducere. S-a înconjurat însă numai de legionari şi 
de reactionari notorii ca de pildă: Grigore Florescu, fost conferenţiar universitar 
la Facultatea de Istorie şi preşedinte al Casei Şcoalelor în timpul regimului legionar. 
[...] prieten intim de convingeri şi atitudini al lui Vladimir Dumitrescu. [...] Vechi 
legionar, posedă aceeaşi artă a disimulării, ştiind să tacă şi să-şi ascundă concep- 
tiile şi sentimentele. Are numeroase lucrări de specialitate apărute care-l legitimează 
în calitate de om de ştiinţă. Radu Vulpe, fost profesor universitar de istorie, azi dat 
afară din învăţământ pentru trecutul său legionar. Colaborează cu Institutul de 
arheologie, cu editurile Ştiinţifică, Academică. intretine stranse relatii cu primii 
doi mentionati mai sus. Mateiescu Cornel, fost liberal, conferentiar universitar, 
cavaler al ordinului Mihai Viteazul, posesor al Crucii de Fier, reactionar notoriu, 
lucrează la Institutul de Arheologie intretinand strânse relaţii de prietenie cu cei 
menţionaţi mai sus.” („Notă”, 8 februarie 1960, ACNSAS, fond Informativ, dosar 
376085, vol. 1, f. 78) 

1. Pe nota informativă privitoare la cei patru istorici există o adnotare cu roşu a ofi- 
terului de Securitate : „De unde ştie GP toate acestea ? Să arate concret căci intere- 
sează” („Notă”, 8 februarie 1960, ACNSAS, fond Informativ, dosar 376085, vol. 1, 
f. 78). 

2. „Notă” (5 februarie 1960), ACNSAS, fond Informativ, dosar 376085, vol. 1, f. 81. 

3. Lui Constantin Popescu, pe care il mediteaza la limba latina, ii expune trecutul de 
fost mare comerciant, dar şi faptul că a fost nevoit să mituiască un procuror, în 
1959, pentru a scăpa de o condamnare. Pe Constantin Atanasiu, fost deţinut politic, 
îl caracterizează în cel mai defavorabil mod posibil : „E un legionar fanatic, violent 
în manifestări, vindicativ. [...] În lagăr s-a învederat prin manifestări huliganice, 
terorizând cu bătaia pe cei care s-au lepădat de legionarism ; calificaţi trădători, 

Este atat de prins in jocul Securitatii, incat, sub diverse pretexte, cauta 
prilejuri de întâlnire cu foşti deţinuţi politici sau foşti legionari pe care îi 
iscodeste. Este căutat, la rândul său, de către cei care îl au drept obiectiv, 
fapt care de multe ori conduce la dialoguri stânjenitoare, în care interlocutorii 
par să-şi cunoască „rolurile”, dar niciunul nu are curajul să spună adevărul. 

Căderea este continuă. Pătruns de maladiva vigilenta insuflată de către 
Securitate, poate şi din cauza bănuielilor inoculate de ultima arestare, îşi 
„toarnă” surorile, Stela şi Lola, denuntandu-le trecutul politic, viata intimă, 
concepţiile anticomuniste, tentativele de ajutorare a unor legionari arestaţi 
şi legăturile cu diplomaţi străini. Notele sunt sugestive şi pentru starea 
sufletească în care se găsea: informatorul vorbeşte despre sine şi despre 
imaginea pe care familia şi cunoscutii o au despre el. Găleşanu ajunge un 
damnat ; curând sunt foarte mulţi cei care îi cunosc căderea şi îl ocolesc. 
Disperat să-şi dovedească sinceritatea faţă de Securitate, relatează această 
stare de fapt în materialul informativ şi se plânge ofițerului, pe care îl 
desemnează drept martor al bunei sale credinţe : 


unii au fost ameninţaţi cu moartea” („Notă”, 9 februarie 1960, ACNSAS, fond 
Informativ, dosar 376085, vol. 1, f. 75). Despre Ştefan Predescu, comandant legi- 
onar, secretar general la Ministerul Industriei şi Comerţului, spune că a păstrat 
legătura cu alţi legionari şi că încearcă să evite supravegherea : „Telefonul nu este 
pe numele său. Este extrem de abil” („Notă”, 2 aprilie 1960, ACNSAS, fond 
Informativ, dosar 376085, vol. 1, f. 76). Lui Constantin Jorjoaia [?], fost coman- 
dant legionar, îi deconspiră eforturile de a se ascunde şi oferă Securităţii adresa 
locului de muncă: „Pentru a-şi pierde urma, îşi schimbă necontenit serviciile. 
Actualmente lucrează la un atelier mecanic” (,,Nota”, 2 aprilie 1960, ACNSAS, 
fond Informativ, dosar 376085, vol. 1, f. 77). Pe directorul de librărie Virgil Mirescu 
îl „demască” drept fost legionar în cuibul Troiţa, sub comanda lui Alexandru 
Teodoreanu : „Mirescu nutreşte şi acum aceleaşi sentimente legionare şi vrăşmăşie 
neîmpăcată faţă de orânduire. A alcătuit o lucrare voluminoasă în care face critica 
regimului comunist din RPR de la 23 august 1944, care lucrare vrea s-o treacă prin 
vreo legatie peste graniţă. [...] Mirescu nu are nici un fel de fişe de legionar. Extrem 
de abil, a ştiut să se fofileze până acum” (,,Nota”, 4 octombrie 1960, ACNSAS, 
fond Informativ, dosar 376085, vol. 1, f. 98). 

1. „Notă” (10 aprilie 1961), ACNSAS, fond Informativ, dosar 376085, vol. 1, ff. 52-54. 
Printre altele, Paul Găleşanu informa Securitatea că sora sa, Stela Andreescu, fusese 
legionară, internată în lagăr şi că încă mai activa. De asemenea, că îl vizita pe Radu 
Gyr, ducându-i medicamente procurate din străinătate de cealaltă soră, Lola, cu 
ajutorul reprezentantului diplomatic al Argentinei la Bucureşti. Mai amintea despre 
organizarea, la domiciliul ei, a unei întâlniri între diplomatul argentinian şi Petre 
Ţuţea, ultimul relatând sud-americanului despre situaţia politică şi existenţa deti- 
nutilor politici. 

Astăzi fosta ei [despre Stela Andreescu, sora sa — n.m.] camaradă de cuib 
(cetatuie), Dafina Dumitrescu, este fina ei şi se întâlnesc cu regularitate prin 
vizite reciproce. [...] Din 1957 până în 1959 sau 1960 a avut contact permanent 
cu legionarul notoriu Ilarie Rotaru, advocat. Se fereau de mine, deoarece se 
întâlneau numai noaptea. Acest Rotaru i-a adus la cunoştinţă Stelei Andriescu 
că eu „am turnat” în vremea detentiunii numeroşi legionari care au fost perse- 
cutati şi condamnaţi şi că sunt inamicul no. 1 al legionarilor. Pentru că decla- 
rase că el însuşi a fost încarcerat, suferind din pricina mea şi pentru că ştiam 
că minte, l-am pândit într-o seară când el era la Stela Andreescu şi în faţa ei 
l-am demascat că nu m-a văzut niciodată la chip’. 


Bănuit şi exclus din discuţii, Găleşanu îşi procură asemenea informaţii 
de la mama sa, Lucretia, „şi din crâmpeiele de discuţii pe care le-am 
ascultat după întoarcerea mea din detenţiune”?. Familia începe să-l izoleze 
tot mai mult, până când alege să plece din casă. Se plânge din nou 
Securităţii : „În Dec. 1960, subsemnatul nemaiputând suporta atmosfera 
de suspiciune şi de pândire a oricărei mişcări şi acţiuni, am fost nevoit 
să-mi părăsesc locuinţa. În trei rânduri mi-a spart camera, violându-mi 
domiciliul în complicitate cu tatăl meu, scotocindu-mi prin hartii”?. 

În familie, Stela Andreescu este cea mai categorică în privinţa fratelui, 
însă atitudinea ei nu se opreşte doar la o părere, ci îi avertizează şi pe alţii. 
Dacă aprecierile ei corespund întocmai realităţii, avem încă o dată imaginea 
căderii abisale a lui Paul Găleşanu : 


Pe zilele de 4-5 şi 7 aprilie a avut o convorbire telefonică cu Rodica Muşetescu 
[...] prin care mă defăima declarându-i următoarele : „Paul e un monstru. Şi-a 
trădat camarazii varandu-i în închisori. A nenorocit sute de camarazi si pe toţi 
prietenii săi, denuntandu-i securităţii”. [...] Stela Gălăşanu Andreiescu a pus-o 
în gardă să se ferească de mine şi să anunţe şi pe soţia mea, prevenind-o asupra 
primejdiilor care o pândesc din partea mea, spre a o convinge să divorţeze de mine“. 


Dar tensiunile din familie sunt mai mult decât materializarea acţiunilor 
necinstite ale lui Găleşanu. Conflictul acut cu sora sa, Stela, pare să izvo- 
rască din trecutul politic comun al celor doi. Poate nu întâmplător, cel mai 
categoric membru al familiei în privinţa lui Paul Găleşanu este chiar sora 


„Notă” (10 aprilie 1961), ACNSAS, fond Informativ, dosar 376085, vol. 1, f. 52. 
Ibidem, f. 53. 

Ibidem, f. 53. 

Ibidem, ff. 53-54. 

sa, după spusele fratelui implicată in Mişcarea Legionara si, probabil, 
rămasă fidelă părerilor sale. Pentru ea, fostul fruntaş legionar pare a fi, 
înainte de toate, un om care şi-a trădat idealurile şi camarazii, dând naştere 
unor consecinţe teribile. lar ceea ce este trist este că fratele nu pare să 
conştientizeze deloc, dimpotrivă, contribuie la dezvoltarea şi amplificarea 
conflictului, transmițând că Stela „îndeplineşte acest oficiu din ordinul 
organizaţiei legionare, de a mă urmări pe orice cale” şi se justifică în faţa 
Securităţii, nicidecum în faţa surorii: „aduc la cunoştinţă acest caz pentru 
a lua cuvenitele măsuri”!. 

Mai greu de înţeles pare a fi atitudinea sa în privinţa celei de-a doua 
surori, Lola, despre care Găleşanu informează Securitatea cu acelaşi 
aplomb?. Deşi nu o arată ca fostă membră a Mişcării, o etichetează ca 
având idei şi afinități legionare. Dovezile invocate sunt căsătoria cu Nicolae 
Chisălicescu, condamnat la 25 de ani de muncă silnică în procesul Sumanelor 
Negre, găzduirea lui Nicolae Petraşcu după reîntoarcerea din Germania, a 
lui George Manu, în perioada 1947-1948, pe când era urmărit, sau ajuto- 
rarea lui Radu Gyr. Fratele o acuză chiar de spionaj în favoarea legatiei 
austriece şi informează Securitatea despre cunoştinţele ei „legionare” sau 
anticomuniste. 

Profesional, Găleşanu era într-o situaţie şi mai rea decât înainte. Delatorii 
ne ajută din nou să stabilim contextul. Redacţia Editurii Ştiinţifice a propus 
rezilierea contractelor cu fostul deţinut, precum şi imputarea sumelor de 
bani încasate (mai avea de tradus două volume din Titus Livius şi unul din 
Tacitus), dar conducerea a ezitat să dea aviz favorabil. Informat de către 
redactorul cu care colaborase, a încercat să evite pierderea şi i-a trimis 
directorului editurii un memoriu prin care o acuza pe şefa redacţiei, Fenia 
Beraru, că i-ar fi provocat arestarea“. Serviciul Cadre al editurii a reactio- 
nat, informându-l pe Mihai Fătu, membru al CC al PMR, căruia i-a soli- 
citat să ia măsuri contra lui Găleşanu:. Expus, a fost nevoit să recurgă la 
subterfugii pentru a fi plătit corespunzător: ca să nu primească sume 
minime pentru munca depusă, s-a învoit ca anumiţi profesori (Barbu şi 


1. Ibidem, f. 54. 

2. „Notă”, ACNSAS, fond Informativ, dosar 376085, vol. 1, f. 55; „Notă” (18 octom- 
brie 1960), ACNSAS, fond Informativ, dosar 376085, vol. 1, f. 108. 

3. Nu am consultat încă dosarele Lolei Găleşanu şi Stelei Andreescu, fapt pentru care 
se cuvine exprimată şi o rezervă în privinţa delatiunii fostului prefect despre surorile sale. 

4. „Notă informativă” (22 ianuarie 1960), ACNSAS, fond Informativ, dosar 376085, 
vol. 1, f. 279. 

5. ACNSAS, fond Informativ, dosar 376085, vol. 1, ff. 282-283. 

Creţu) să semneze contracte maximale, pe numele lor; Găleşanu lucra 
volumele respective, „colaboratorii” le semnau, iar veniturile obţinute erau 
împărţite!. 

Pe alt plan, fluctuațiile din viata personală sunt, în bună măsură, con- 
secintele relaţiei cu Securitatea. La 9 ianuarie 1961 s-a căsătorit cu Maria 
Muşetescu, mutându-se în locuinţa acesteia, dar căsnicia a eşuat din cauza 
neînțelegerilor. Din păcate lucrurile nu s-au oprit aici, iar cei doi au înce- 
put un război care a provocat victime colaterale. Dacă ar fi să dăm crezare 
Mariei Muşetescu, a trăit un thriller alături de Găleşanu, un om pe care 
l-a primit în viaţă fără a-i cunoaşte trecutul, a cărui descoperire i-a trans- 
format nopţile în veghe, iar zilele în chin. Fără îndoială, Paul Găleşanu era 
un om nesigur, schimonosit în interior de suferinţă şi delatiune. Iar labili- 
tatea s-a tradus şi prin neglijenţă. Curând, soţia şi vecinii au început să 
descopere la domiciliu semnele concrete ale colaborării cu Securitatea: în 
baia comună „o anonimă în care defăima membrii de partid, un director 
de şcoală şi un secretar al organizaţiei de bază de la o şcoală” ; în cameră 
şi pe hol alte două hârtii „anonime”, conţinând „lucruri neadevărate”. 
Confruntat de soţie, a răspuns că „este agent informator al securităţii, că 
securitatea şomează şi el trebuie să dea cel puţin 2-3 pe lună, că nu are 
importanţă dacă cuprinsul lor nu este adevărat, că asta este datoria securi- 
titii să cerceteze, ca să-şi facă de lucru”?. Amenintat cu instiintarea Securităţii 
în privinţa anonimei defăimătoare, Găleşanu a părăsit locuinţa Mariei 
Muşetescu, refuzând să legalizeze divorţul. Au urmat şicanele şi denuntu- 
rile reciproce. 

Nu voi căuta să evidentiez vinovatii sau amănunte. De altfel, acestea nu 
sunt importante. Voi spune însă că absurdul situaţiei este dat de faptul că 
„mediatorul” neînțelegerilor a devenit chiar regimul, chemat „în ajutor” 
de ambii soţi pe multiple canale. După opt luni, căsnicia s-a sfârşit într-o 
frenezie a delaţiunii : acuze de furt (bani, cărţi sau obiecte casnice), decla- 
ratii la Miliție şi Securitate, „turnătorii” dintre cele mai periculoase. În 
conflict, de partea soţiei, au fost atraşi şi vecinii. Parcurgerea şi analiza 
documentelor ne ajută să observăm o dată în plus proporţiile dezastrului 
sufletesc şi moral în care anii de privatiuni, torturi şi delatiune îl împinse- 
seră pe Găleşanu. Strict cronologic, fostul prefect apare ca deschizător al 
căii delatiunii, aducând-o pe Maria Muşetescu în atenţia Securităţii : 


1. Muşetescu Maria, „Declaraţie”, ACNSAS, fond Informativ, dosar 376085, vol. 1, 
f. 314. 
2. Ibidem, f. 305-306. 

in timpul convietuirii am aflat o sumă de fapte care trebuie aduse la cunoştinţa 
organelor represive, deoarece tăinuirea lor înseamnă pentru mine complicitate, 
fiind pasibil de încadrare în legi, iar relevarea lor este o datorie cetăţenească 
pentru a se lua măsuri împotriva celor care uneltesc împotriva orânduirii sta- 
tului nostru’. 


Ca om trecut prin vâltoarea Securităţii şi prin sistemul carceral comunist, 


Găleşanu pierde controlul, referindu-se la Securitate ca „organ represiv” 
şi dovedind că, oricât de deplină i-ar fi fost obedienta, aceasta avea la bază 


un 


mecanism teribil de simplu şi eficient : spaima?. Dincolo de acest aspect, 


informaţiile date Securităţii despre Maria Muşetescu sunt dezarmante : a 
fost soţia colonelului Aurel Muşetescu’, „criminal de război”, care, bene- 
ficiind de complicitatea ei, a deţinut şi încă deţine arme, „cumnată” şi 
tăinuitoare a liderului partizanilor din Muscel, Gheorghe Arsenescu*. Paul 


l; 


Paul Gălăşanu, ,,Declaratie” (4 noiembrie 1961), ACNSAS, fond Informativ, dosar 
376085, vol. 1, f. 113. 
Interesant este că ofiterul care a parcurs declaraţia a subliniat cu roşu cuvântul „represive”. 


. Aurel Muşetescu (n. 8 noiembrie 1900, Măţău, Arges). Colonel, comandant al 


Legiunii de Jandarmi Bucureşti (1942-1944), comandant al lagărului de prizonieri 
Ghencea (1945-1946), comandant al Regimentului de Securitate Bucuresti (1949-1950). 
În perioada războiului a fost implicat în identificarea, urmărirea si arestarea comu- 
nistilor ilegalisti. Din cauza activității de depistare a extremistilor de stânga, a fost 
arestat la 26 septembrie 1958 şi condamnat la 8 ani de temniţă grea pentru „acti- 
vitate contra clasei muncitoare”. A fost închis la Jilava, Făgăraş şi Gherla. A fost 
eliberat la 17 aprilie 1964 (ACNSAS, fond Informativ, dosar 329509, passim). 

Gheorghe Arsenescu (n. 31 mai 1907, Campulung-Muscel). Locotenent-colonel, 
lider şi întemeietor a două grupuri de rezistenţă armată în munţii Muscelului, 
începând din 1948. A fost arestat în februarie 1960 şi executat în penitenciarul 
Jilava, la 29 mai 1962. Pentru detalii vezi Constantin Vasilescu, „Cotidianul unui 
partizan. Studiu de caz: Gheorghe Arsenescu”, în Luciana Jinga, Ştefan Bosomitu 
(coord.), Între transformare şi adaptare. Avataruri ale cotidianului în regimul 
comunist din România, Anuarul Institutului de Investigare a Crimelor Comunismului 
şi Memoria Exilului Românesc, vol. VIII, Editura Polirom, Iasi, 2013, pp. 125-154. 
Detaliile delatiunii sunt spectaculoase : „După arestarea şi condamnarea colonelu- 
lui Aurel Muşetescu, cu prilejul perchezitiei domiciliare, autorităţile [...] au găsit 
o scrisoare a lui Arsenescu către soţii Muşetescu. Pentru ca acest corp delict să nu 
cadă în mâinile autorităţilor dezvăluind legăturile lor cu banditul Arsenescu, Maria 
Muşetescu a înghiţit scrisoarea compromiţătoare. Transportată la spital spre a i se 
face operaţie şi scoate din stomac această scrisoare, datorită complicitatii medicu- 
lui chirurg [...] care a spus că operaţia va fi zadarnică, acidul gastric stomacal 
distrugând scrisul”, operaţia nu a mai avut loc (Paul Gălăşanu, „Declaraţie”, 4 
noiembrie 1961, ACNSAS, fond Informativ, dosar 376085, vol. 1, f. 113 verso). 

Găleşanu nu-l omite nici pe fiul acesteia, tânărul de 15 ani, Adrian Muşetescu, 
despre care susţine că are o educaţie defectuoasă, o structură reacționară 
şi ascultă posturile de radio occidentale. 

Urmează un denunt la Miliție! în care îşi reclamă soţia pentru violarea 
corespondenţei, pentru fals în acte şi furt. „Răzbunarea” se abate din nou 
şi asupra minorului Adrian Muşetescu, Găleşanu reclamând că Maria 
Muşetescu a completat date false când l-a înscris la şcoala medie tehnică: 


completând cu date false declaraţia tip de înscriere referitor la originea socială 
Şi situaţia politică a tatălui fiului său declarând că acesta e în câmpul muncii 
actualmente ca muncitor agricol. Ori acesta e cunoscutul criminal de război 
Muşetescu Aurel, fost colonel de jandarmi, condamnat 8 ani m.s. şi 25 m.s., 
fiind cumnat cu banditul Arsenescu Gh., fost colonel. Prin această infracţiune 
numita Muşetescu Maria se încadrează la art. 404, delictul de fals în declaraţii?. 


Reacţia fostei soţii este din acelaşi registru, iar în ianuarie şi aprilie 1962 
îl denunţă Securităţii (într-un document fluviu), respectiv Comitetului Central 
al Partidului Muncitoresc, zugrăvindu-l drept legionar, anticomunist convins 
şi corupător al copilului său minor, căruia ar fi încercat să-i insufle sentimente 
antisovietice, xenofobe şi antisemite”. La rândul ei, îşi abate delatiunea asupra 
fiului lui Paul Găleşanu, Nicoară, informând Securitatea că acesta susţine 
în autobiografii că tatăl său este mort pe front. Absurdul conflictului este 
ilustrat şi de faptul că cei doi îşi însuşesc fără discernământ terminologia 
regimului : „banii statului”, „origini sănătoase”, „trecut necinstit” etc. 


Paul Găleşanu o numeşte eronat pe Maria Muşetescu drept cumnată a lui Gheorghe 
Arsenescu, din cauza faptului că Aurel Muşetescu a fost căsătorit anterior cu una 
dintre surorile lui Gheorghe Arsenescu. 

1. ACNSAS, fond Informativ, dosar 376085, vol. 1, ff. 468-470. 

2. Ibidem, f. 469. 

3. Muşetescu Maria, ,,Declaratie”, ACNSAS, fond Informativ, dosar 376085, vol. 1, 
ff. 297-315. 

4. Pentru o idee limpede asupra gravitatii acuzelor, să privim un pasaj din scrisoarea 
adresată CC al PMR: „De nenumărate ori a afirmat că va veni ziua răzbunării «că 
americanii nu dorm» şi că el va fi profesor universitar, că a stat la puşcărie timp 
de 12 ani din cauza securităţii, dar vor plăti aceasta, iar dacă astăzi scrie pentru 
«porcii ăştia», referindu-se la organele de stat, aceasta o face pentru că este scumpă 
libertatea. [...] astăzi atrag atenţia cu toată seriozitatea şi cu toată răspunderea că 
este necesar să fie supravegheat de aproape şi să se descifreze cu multă atentiune 
adevărata lui activitate, pentru că în fundul sufletului său este legionar lipsit de 
scrupule, gata să-şi vândă pentru libertatea lui pe oricine, dar în acelaşi timp gata 
oricând să înfigă cuțitul până în plăsele în oamenii noi pe care patria îi creşte şi pe 
care îi urăşte de moarte” (ACNSAS, fond Informativ, dosar 376085, vol. 1, f. 295-296). 

Conflictul cu Maria Muşetescu capătă relevanţă prin ceea ce sugerează 
despre Paul Găleşanu : ce poţi face în opt luni pentru ca un om, nicidecum 
un simpatizant al regimului, să ajungă să-şi schimbe radical părerea şi să 
te denunțe organelor represive şi forurilor conducătoare ale partidului ? 

În anii '60, familia pare să-l fi abandonat definitiv. Una dintre surorile 
sale îi spunea informatorului „State” că „ar dori să nu ştie nimic fiindcă 
le-a produs o mulţime de amărăciuni şi că este un om extraordinar de ego- 
ist şi rău. Pentru a trăi el bine este capabil să facă si crima”!. În plus, 
conform aceleiaşi surse, familia socotea „că nu mai e în toate minţile”, 
denuntand pe toţi cei care nu erau de acord cu el. 

Profesional este departe de a se realiza. În 1963 ocupă pentru o vreme o 
catedră în judeţul Constanţa. Cunoscându-şi calităţile intelectuale, nu renunţă 
la dorinţa de a se integra în circuitul ştiinţific şi în 1965 obţine un post la 
una dintre revistele de pe lângă Academia RPR, dar este repede retrogradat 
ca arhivar la Ipromin. Fiecare eşec îl aduce în pragul disperării ; persecuția 
îl radicalizează şi se dezlantuie chiar şi împotriva regimului: „Nu mă lasă 
câinii ăştia să trăiesc”?. Se plânge cunoscutilor, care nu ezită să-l „toarne” 
Securității: „Cunoscându-i temperamentul şi această iudeo-obsesie a per- 
secutiei l-am sfătuit să fie cu judecată şi să uite cine a fost. Aproape plân- 
gând mi-a ripostat: «Dar până cand toate aceste mizerii ? Noi nu vom căpăta 
aspiraţiile intelectuale îşi deteriorează relaţia cu părinţii şi devine tot mai 
irascibil. Îşi pierde tot mai des controlul, iar ceilalţi încep să-l socotească 
nebun, fapt de care este conştient şi pe care uneori aproape că îl admite : 


Actualmente este bolnav de nervi şi vrea să se interneze. Face traduceri din 
limba latină la Editura de literatură universală. Are un contract de traducerea 
scrisorilor lui Cicero, semnat de curând la care lucrează în colaborare cu sursa. 
Este un om nestabil pe care nu se poate pune bază cu nimic, înjură şi chiar pe 
toată lumea. Afirmă c-ar fi tare că a fost legionar şi se laudă cu acest fapt. Nu 
se înţelege nici cu soţia, nici cu copii [sic ! ], nici cu familia lui de sânge. Este 
un nebun şi la propriu şi la figurat. Chiar el afirmă «simt că mă ia demenţa»”. 


Greutatea în a obţine o slujbă stabilă îl apasă. Devine „client” fidel al 
Bratelor de Muncă şi se revoltă împotriva unor foşti legionari, precum Radu 
Gyr sau Victor Vojen, „care au salarii de 2500 lei pe lună, pe când el nu 


„Notă” (14 februarie 1963), ACNSAS, fond Informativ, dosar 376085, vol. 1, f. 260. 
„Notă” (19 iunie 1963), idem, f. 200. 

„Notă” (18 februarie 1965), idem, f. 184. 

„Notă” (11 februarie 1966), idem, f. 187. 

poate găsi nici măcar un serviciu de 3-400 lei”!. Se dezlantuie mai ales 
fata de Gyr, pe care il socoteşte vinovat pentru rearestarea sa: 


Pe Gyr nu-l poate admite niciodată, pentru că Gyr a nenorocit mii de oameni 
prin cântecele lui şi apoi c-a spus un simplu „pardon”, ca şi când nu s-ar fi 
întâmplat nimic. Nu mai departe Vasia Popa care şi-a împărţit leafa timp de 15 
ani cu soţia lui Gyr, a fost nenorocit din cauza acestuia. Şi el - Gălăşanu a fost 
arestat acum câţiva ani şi bătut până şi-a pierdut dinţii ca să spună ce ştie, din 
cauza lui Popa, deci a lui Gyr. De aceea nu-l poate ierta?. 


Dacă din perspectiva suferinţei personale ranchiuna ar putea fi explica- 
bilă, sunt de neînțeles şi de neacceptat, venind tocmai din partea sa, jude- 
catile morale la care îl supune : 


Pentru mine [...] este un decăzut moralmente ; un om care nu se mai contează 
pe el [...] scrie la Glasul Patriei s-a „murdărit” prin acţiunile lui şi deci nu mai 
contează. Eu am fost patru [luni de] zile deţinut şi maltratat pentru Radu Gyr, 
ca să declar dacă m-am întâlnit cu el sau am vreo legătură cu el şi nu au putut 
afla nimic de la mine. Nu este decăzut ca Nichifor Crainic, dar nici nu se mai 
poate conta pe el’. 


Paul Găleşanu este măcinat de „recuperarea” celor cu trecut „pătat”, 
dar uneori manifestă şi subiectivism. Este binevoitor faţă de prietenul său, 
Ernest Bernea, care primeşte un post la Institutul de Folclor, şi intrigat că 
„mulţi legionari au posturi serioase, aşa Traian Herseni, căruia i s-a oferit 
locul de director al Institutului de Sociologie”*. 

Caută înfrigurat semne ale unei destinderi faţă de legionari ; se întreabă 
daca repudierea trecutului, pe care multi au îmbrăţişat-o, nu poate fi o 
soluţie în acest sens. În 1962 se căsătoreşte, pentru a patra oară, cu Maria 
Done’, dar soţia îl ameninţă cu divorțul în lipsa unei slujbe. Atunci când 
încearcă să stabilească cu unul dintre „prieteni” o convenţie în cazul în 
care ar fi chestionati despre cele discutate, este imediat „turnat” la Securitate”. 

Paul Găleşanu se zbate într-o plasă a delatiunii alături de alti oameni 
trataţi de către regim ca nişte „rebuturi ale trecutului”. Este acum un om 


„Notă” (21 februarie 1964), idem, f. 188. 

„Notă” (7 octombrie 1964), idem, f. 231. 

„Notă” (13 ianuarie 1964), idem, f. 193. 

„Notă” (2 februarie 1966), idem, f. 189. 

„Notă” (30 iulie 1963), idem, f. 208. 

ACNSAS, fond Informativ, dosar 376085, vol. 1, f. 459. 

„Notă” (14 octombrie 1964), ACNSAS, fond Informativ, dosar 376085, vol. 1, f. 230. 

care produce, induce şi suportă delatiune. Aproape toţi cei care il „toarnă” 
Securităţii sunt oameni educati, intelectuali, adeseori legionari şi foşti 
deţinuţi politici. Pe unii îi vizitează acasă sau la serviciu, iar cu alţii se 
întâlneşte pe stradă. Nimeni nu menajează pe nimeni. „Sursele” care îl au 
drept obiectiv îl expun, îl caracterizează şi îl etichetează fără menajamente, 
poate şi din cauza faptului că angajamentul său de colaborare nu mai este 
un secret pentru nimeni : „În lumea foştilor legionari Gălăşeanu e privit prost. 
L-au socotit ca un turnător prin închisori şi de aceea el este socotit om peri- 
culos. Este ocolit. Lucrul acesta l-am constatat pe vremuri la colonia Peninsula 
şi astăzi cred că e la fel”. La rândul lui, îşi cunoaşte bine anturajul, de care 
se foloseşte pentru a convinge regimul de sinceritatea noilor sale convingeri : 
„Sunt multi nebuni mistici, fanatizati, care încă urăsc comunismul din cauza 
detenţiei îndelungate. Aceştia trebuie lămuriţi. [...] În finalul discuţiei, Paul 
Gălăşanu a vorbit elogios despre conducerea de partid şi de stat”?. 

Concomitent, toate eforturile de a câştiga bunăvoința Securităţii sunt 
inutile. Notele pe care le furnizează sunt considerate lipsite de obiectivitate, 
iar poliţia secretă nu-l ajută deloc in mult dorita carieră academică ; este 
controlat şi privit cu neîncredere. Între 1961 şi 1964, Securitatea întocmeşte 
numeroase planuri de măsuri” pentru a-i stabili poziţia. Informatorii con- 
tinuă să-l supravegheze, persoanele cu care intră în contact sunt atent 
verificate, iar corespondenţa îi este interceptată. Ofițerii îl consideră nesi- 
gur şi îl acuză că încearcă să exploateze relaţia cu Securitatea în interes 
personal, fapt care face ca din octombrie 1961 legătura directă cu Paul 
Găleşanu să fie întreruptă. Motivarea Securităţii îi confirmă eşecul chiar 
şi pe planul delaţiunii : 


În perioada cât s-a ţinut legătura cu Gălăşeanu Paul, am stabilit din materialele 
furnizate de el cât şi din discuţiile purtate cu ocazia unor întâlniri că acesta 
este un element care nu prezintă încredere pentru organele de securitate, fiind 
lipsit de orice obiectivitate şi nesincer în semnalările făcute, uneori chiar pro- 
vocator şi insinuant. De menţionat este şi faptul de că multe ori Gălăşeanu Paul 
a căutat să folosească această legătură cu organele de securitate în interesele 
sale personale, ajungând până la divulgarea acestei legături, spunând că el este 
agent al organelor noastre şi face acest lucru numai pentru a putea să mai lucreze 
ca traducător la unele lucrări editate de academia RPR. [...] Este o persoană 


căreia nu i se poate acorda nici cea mai elementară încredere”*. 


„Notă” (5 aprilie 1969), ACNSAS, fond Reţea, dosar 316531, vol. 1, f. 64. 
„Notă” (3 iulie 1965), idem, f. 85. 

ACNSAS, fond Informativ, dosar 376085, vol. 1, ff. 172-176. 

Ibidem, ff. 478-483. 

In aceste condiţii, pe fondul unei destinderi generale, Paul Găleşanu nu 
mai este socotit un obiectiv important, Securitatea renunţă la serviciile sale, 
iar în august 1966 dosarul său de urmărire este închis, rămânând în evidenţa 


xol 


„pasivă” . 


Paul Găleşanu alias „Gogu Pil” 


Deşi au urmat câţiva ani de relativă acalmie, fostul prefect nu s-a putut 
elibera niciodată de frustrări şi Securitate. În 1967, în timp ce călătorea cu 
trenul, îi spunea cu amărăciune companionului său că Radu Gyr, Nichifor 
Crainic şi Cristofor Dancu colaborau la ziarul Glasul Patriei. Ajuns la 
Bucuresti, insotitorul se grăbea să relateze discuţia la Securitate?. Un an 
mai târziu, în 1968, a fost din nou anchetat la Securitate în legătură cu 
fratele său Mihai, arestat pentru deţinere ilegală de armă, fără însă a mai 
fi reţinut. Epoca Dej trecuse, iar metodele Securităţii se schimbaseră. 

În anii ’70, Paul Găleşanu a continuat să lucreze la Ipromin, iar in 
paralel a început să funcţioneze ca ghid la ONT, unde a cunoscut numeroşi 
turişti străini. Şi-a continuat şi munca ştiinţifică, de traducere a unor autori 
romani, motiv pentru care chiar şi informatorii îl socoteau „unul dintre cei 
mai buni latinologi actuali”. A reuşit să se stabilizeze financiar, şi chiar 
a căpătat o oarecare prosperitate care a trezit mirarea unora: „Mi-a spus 
că toţi se întreabă de unde are bani[,] afirmând că îi are din drepturile de 
autor la lucrările care i se publică (traduceri comentate din limba latina)”*. 
Această „aşezare” a condus şi la detensionarea relaţiilor cu cele două surori. 

Concomitent, în iulie 1972, i s-a deschis un dosar de urmărire informativă 
pentru stabilirea activităţii politice şi a legăturilor, dar concluziile au fost liniş- 
titoare: „Legăturile pe care Gălăşeanu Paul le are în prezent sunt cunoscute 
organelor de securitate şi sunt lucrate în diverse forme de evidenţă. Aceste 
întâlniri sunt întâmplătoare, discuţiile purtate nu sunt de natură duşmănoasă”5. 

În 1970 a fost din nou abordat de către serviciul secret, care i-a testat 
disponibilitatea vreme de trei luni®. Este imposibil de aflat câtă teamă, câtă 


. Ibidem, f. 489. 
ACNSAS, fond Informativ, dosar 376085, vol. 3, f. 252. 
. „Notă” (22 iulie 1976), ACNSAS, fond Reţea, dosar 316531, vol. 1, f. 17. 
. „Notă” (1Soctombrie 1976), idem, f. 16. 
. „Raport” (16 mai 1974), ACNSAS, fond Informativ, dosar 376085, vol. 2, f. 1 verso. 
. „Referat” (29 mai 1970), ACNSAS, fond Reţea, dosar 316531, vol. 1, ff. 3-4. 

frustrare sau cât oportunism au stat in decizia lui de a răspunde pozitiv’. 
Dacă lecţia trecutului traumatic a funcţionat, cea a cinismului şi ticăloşiei 
Securităţii încă nu se impusese în conştiinţa fostului prefect. Probabil că la 
58 de ani intelectualul Paul Găleşanu se socotea un om care încă mai avea 
lucruri importante de pierdut, în afara conştiinţei. Concret, în această 
perioadă de probă a fost dirijat pe lângă legionarii Ion Dumitrescu-Borşa?, 
Nicolae Miloiu (cumnatul său, soţul Lolei Găleşanu) şi Nicolae Pop, despre 
care a furnizat note informative. În plus, păgubosul voluntarism provocat 
de spaimele trecutului l-a determinat să semnaleze „poziţia duşmănoasă” 
a încă trei oameni. Conştient sau nu, din răzbunare sau din întâmplare, una 
dintre victime a fost chiar informatorul de cameră din 1959, Constantin Nadolu. 
Mihai Miltiade şi Alexandru Sidoroiu au fost ceilalţi doi. Deşi a fost recru- 
tat încă din mai 1970, la propunerea locotenent-colonelului Nicolae Popescu, 
Găleşanu a semnat angajamentul de colaborare abia in septembrie 1971*. 

Purtând numele conspirativ „Gogu Pil”, conform instructajului Securităţii, 
în anii '70 a oferit numeroase note informative, cu precădere despre foşti 
membri ai Mişcării Legionare şi familiile lor: Alexandru Constant, Ion 
Nacu, Matei Coriolan, Nicolae Miloiu, Radu Gyr, Nicolae Săvoiu, Ion 
Dumitrescu-Borşa, Nicolae Roşulescu, Nicolae Pop. Este de remarcat că 
Găleşanu a renunţat acum să introducă în notele sale elemente biografice 
incriminante, începând să „îndulcească” tonul, relatând întâlniri, convor- 
biri, păreri sau atitudini. Din punct de vedere stilistic avem de-a face cu 
un veritabil rafinament al delatiunii care transformă notele informative în 
pasaje de carte. Iată, de pildă, cum informa „Gogu Pil” despre parastasul 
făcut la doi ani de la moartea lui Radu Gyr: 


Au fost prezente circa 25-30 persoane, majoritatea rude şi prieteni pe care nu-i 
cunosc. Dintre foştii camarazi au participat Alexandru Constant, Puiu Vojen, 
Barbu Sluşanschi şi soţia lui, Vera Totu, Bugescu şi alţii. Vojen arăta foarte 


1. În anii ’70, Găleşanu încă se mai temea pentru libertatea sa : „În cursul discuţiei, 
vorbind despre viitorul şi libertatea sa, ca fost naţionalist, mai are încă temeri că 
poate avea neplăceri” („Notă”, 27 ianuarie 1972, ACNSAS, fond Reţea, dosar 
316531, vol. 1, f. 45). 

2. Ion Dumitrescu-Borşa (n. 1899, Corbi, Argeş). Preot, comandant legionar al Bunei 
Vestiri, secretar general al Mişcării Legionare. 

3. Conform unei note informative, Miloiu era la rândul său „vizitat de către un maior 
de Securitate” („Notă”, 15 octombrie 1976, ACNSAS, fond Reţea, dosar 316531, 
vol. 1, f. 16). 

4. „Angajament” (7 septembrie 1971), ACNSAS, fond Reţea, dosar 316531, vol. 1, 
ES, 

tânăr. Era îmbrăcat extravagant si exotec cu o haină gen secolul trecut. Constant 
arăta de asemenea foarte bine, deşi se plângea că datorită tensiunii 20 îşi simte 
capul ca o greutate inertă!. 


Din punct de vedere al intensității şi consecinţelor colaborării cu Securitatea 
voi spune doar că în 1972-1973 a oferit 52 de note informative, în 1974-1975 
a oferit 61, iar în 1976 nu mai putin de 53”. Mai mult, ofiţerii de legătură 
au evaluat pozitiv „conştiinciozitatea” colaborării : „În această perioadă 
informatorul a fost punctual la întâlnire, disciplinat, nu a dat dovadă de 
nesupunere sau să ridice pretenţii în colaborarea cu organele de securitate”?. 

Un moment de criză în relaţia cu Securitatea s-a produs abia în 1973. 
Suferind de o maladie canceroasă, Găleşanu a fost operat în 1972. Boala 
l-a zdruncinat, iar cei care l-au întâlnit după operaţie au putut vedea că 
„era foarte abătut fiindcă fusese operat de o tumoare mare la intestine, 
tumoare care apoi s-a refăcut. Este o tumoară canceroasă. [...] Este foarte 
demoralizat şi îşi aşteaptă sfarsitul”*. În iunie 1973, fiind pensionat la limita 
de vârstă, a primit aprobarea de a călători în Belgia sub pretextul vizitării 
unor persoane cunoscute „în perioada cât a funcţionat ca ghid ONT”5, dar 
şi pentru a obţine medicamente necesare tratamentului. După ce ani la 
rândul solicitările de a vizita Occidentul i-au fost respinse, paşaportul apare 
acum ca o favoare din partea regimului. Cu toate acestea, Găleşanu a încăl- 
cat termenul de şedere stabilit cu Securitatea. După ce şi-a prelungit viza 
în luna august, a întrerupt orice legătură cu România, stârnind panică în 
interiorul serviciului secret. 

Pentru un intelectual precum Găleşanu a fost un prilej unic. „Epopeea” 
călătoriei prin Europa apuseană s-a întins pe şase luni. A fost uluitoare, în 
acord cu personalitatea lui aparte. Deşi bolnav, a trecut cu febrilitate prin 
tari şi oraşe. Cu un aplomb regăsit de care nimeni nu l-ar mai fi crezut 
capabil, fără să-i pese de consecinţe, până în decembrie 1973 a vizitat 
Austria, Germania, Belgia, Olanda, Anglia, Franţa şi Elveţia, trecând prin 
oraşe precum: Viena, Köln, Moorslede, Louvain, Gent, Burxelles, Brugge, 
Anvers, Krefeld, Kleve, Dusseldorf, Duisburg, Essen, Utrecht, Arnhem, 
Nijmegen, Haga, Rotterdam, Amsterdam, Londra, Paris, Geneva, Milano, 


„Notă” (30 aprilie 1977), idem, f. 14. 

ACNSAS, fond Reţea, dosar 316531, vol. 1, ff. 9-11. 

. „Notă de analiza” (24 noiembrie 1973), idem, f. 10. 

. „Notă” (17 octombrie 1972), ACNSAS, fond Informativ, dosar 376085, vol. 2, f. 37. 
. „Notă de analiză” (24 noiembrie 1973), ACNSAS, fond Reţea, dosar 316531, vol. 1, 
f. 10. 

Roma, Napoli, Herculanum, Pompei si Florenta. Poate a fost doar exube- 
ranta răzvrătitului. Sau teama de un sfârşit apropiat şi dorinţa de a fructi- 
fica o ultimă şansă. Pentru că Găleşanu a trecut prin momente critice. A 
purtat cu el câteva costume naţionale pe care le-a oferit binevoitorilor care 
i-au oferit adăpost şi bani pentru călătorii. La Paris, boala a început să se 
manifeste din nou, iar în august a fost nevoit să se interneze. Medicii fran- 
cezi au recomandat operaţia, dar lipsa banilor l-a împins spre ţară într-o 
stare de inconstienta, „fiind pe punctul de a fi aruncat din tren, pentru că 
vomând, călătorii francezi şi elveţieni spuneau că sunt beat”!. A fost nevoit 
să coboare din tren la Geneva, unde a dormit două nopţi în maşina unui 
grec pe care îl cunoscuse în România: „Starea fizică agravându-mi-se, 
conjugată şi de reumatismul poliarticular, crize acute, m-a luat şi m-a con- 
dus cu maşina la spitalul cantonal din Geneva, să mă descurc cum voi 
putea”. În spital a cunoscut-o pe Virginia Streits, care l-a găzduit şi i-a 
oferit bani pentru injectiile citostatice, calciu şi vitamine. Între 18 septem- 
brie şi 1 decembrie, prin recomandarea doamnei Streits, a ocupat „postul 
de portier de etaje la hotelul din Rhône” pentru a-şi susţine cheltuielile. 
Între timp, în ţară, Securitatea sunase alarma. S-a dispus dirijarea informa- 
torului „Popeia Mihai”?, interceptarea corespondenţei rudelor şi verificarea la 
serviciul paşapoarte pentru a obţine date despre ,,fugar”. Lipsiţi de informaţii, 
securiştii au luat în calcul şi varianta decesului: „Nu este exclus ca să fi dece- 
dat, dat fiind maladia canceroasă de care suferă, i s-o fi furat paşaportul şi 
rămânând fără acte şi necunoscând cine este a fost îngropat sau incinerat”*. 
Când nimeni nu se mai aştepta, Paul Găleşanu a revenit în România la 
10 decembrie 1973. „Elementul s-a întors în ţară”5, consemnau ugurati cei 
din Securitate. O lună mai târziu, fostul prefect, acum însănătoşit miraculos, 
a întocmit o notă consistentă asupra călătoriei prin Europa’ şi a reintrat în 
jocul delatiunii, necesitând ca ulterior să fie temperat, „în ideea de a 
împrăştia unele suspiciuni ce planau pe seama sa mai ales după deplasarea 
făcută cu câţiva ani în urmă în mai multe ţări din occident”. „Gogu Pil” 
a pornit acum un turneu intern de iscodire printre cunoscuţi şi „obiective”, 


1. „Notă” (15 ianuarie 1974), idem, f. 32. 

2. Ibidem, ff. 33-34. 

3. Informatorul şi-a îndeplinit conştiincios misiunea, oferind mai multe note informa- 
tive (ACNSAS, fond Informativ, dosar 376085, vol. 2, ff. 30-32). 

ACNSAS, fond Informativ, dosar 376085, vol. 2, ff. 4-5. 

Ibidem, f. 5 verso. 

„Notă” (15 ianuarie 1974), ACNSAS, fond Reţea, dosar 316531, vol. 1, ff. 32-34. 
„Notă de analiză” (11 decembrie 1976), idem, f. 9. 

povestindu-şi călătoria!. Absurdul situaţiei constă şi în faptul că era un 
turneu al informatorului printre informatori, iar relatările şi dialogurile se 
confirmau din două surse?. Conform unor asemenea descrieri, deşi în nota 
explicativă către Securitate nu pomenise nimic în acest sens, Găleşanu 
întâlnise mai multi legionari exilați, fapt care a transformat periplul său 
european în subiect aprins de discuţie între legionarii din Bucureşti, lipsiţi 
de mijloace de informare privitoare la camarazii din exil. Circulau rapid 
informaţii mai mult sau mai puţin exagerate despre Viorel Trifa, preotul 
Vasile Boldeanu, Traian Puiu, Mircea Eliade şi alţii, pe care Paul Găleşanu 
i-ar fi întâlnit”, precum şi despre destinațiile predilecte ale exilului legionar. 

Este greu de spus ce l-a determinat să revină in România. Poate teama 
de represalii sau de boala cu care se lupta, poate renumele nu tocmai bun 
pe care îl avea printre exilați sau poate reflexul comportamental al unui 
individ ,,institutionalizat”, captiv în relaţia cu Securitatea de care era inca- 
pabil să se desprindă. Occidentul i-a lăsat o amintire vie, dar dureroasă, o 
imagine a ceea ce ar fi putut să fie, întărindu-i senzaţia ratării şi alimen- 
tându-i excesele demagogice : 


La începutul lui decembrie am întâlnit incidental în uşa magazinului Triumf pe 
Paul Gălăşanu, cunoscut mie din 1938. [...] Nici nu l-am recunoscut de astă 
dată, albise de tot şi-şi lăsase plete. În valul de vorbe cu care m-a acoperit a 
spus că regretă că a revenit din străinătate atât de curând. Trebuia să stea câţiva 
ani, să devină „cineva” ca de pildă Emil Cioran cel mai mare filosof francez 
contemporan, sau Palade, premiul Nobel din Statele Unite dar român sadea, 
fost ginere al lui Malaxa [...] Sau chiar şi ca Traian Boeru, asasinul lui Iorga, 
care a făcut milioane în industria filmului şi a venit în ţară fiind primit în 
audienţă de forurile noastre cele mai înalte. Ascultandu-i divagatiile, pe care le 
rostea cu glas tare, am scurtat întâlnirea cât am putut şi ne-am despărţit. Ultima 
lui ştire despre Traian Boeru mi s-a părut o scornire imposibil de crezut”. 


1. ACNSAS, fond Informativ, dosar 376085, vol. 2, ff. 21-28. 

Este şi cazul sursei „Duran”, care face o relatare completă a celor povestite de 
Găleşanu, versiunea sa fiind confirmată de cele relatate Securităţii de către „Gogu 
Pil”. Sugestiv este şi faptul că „Duran” ştie că Găleşanu are şi alte intenţii: „Nu 
mi-a făcut impresie bună cele povestite. Păreau că toate sunt ticluite şi aranjate cu 
un anumit scop” („Notă informativă” (28 februarie 1974), idem, ff. 13-14). 

3. „Notă” (7 aprilie 1974), idem, f. 6; „Notă” (26 februarie 1974), idem, f. 16. Desi 
nu se pot confirma aceste întâlniri, este posibil ca Găleşanu să-i fi întâlnit în stră- 
inătate măcar pe unii dintre cei pomeniti. 

4. „Notă” (25 decembrie 1974), ACNSAS, fond Reţea, dosar 316531, vol. 1, f. 24. 

Relaţia cu Securitatea a rezistat „escapadei”, iar după o verificare atentă 


EE 


informare”!. Dar zelul cu care a colaborat a condus și la renuntarea temporară 


la serviciile sale, în 1978, din cauza deconspirării. Practic toți ştiau că fostul 
prefect era informatorul Securității, fapt pentru care în septembrie 1978 a 
fost abandonat discret, „fără să i se aducă la cunoștință acest lucru”?. Dar această 
stare nu a durat prea mult. Peste exact doi ani, în septembrie 1980, a fost 
din nou contactat pentru a fi folosit la supravegherea foştilor legionari. Desi 
şi-a manifestat disponibilitatea, a fost ultima încercare făcută de fostul 
prefect şi Securitate, înaintea unui ,,divort” neaşteptat. Până şi noul anga- 
jament de colaborare prin care îşi relua pseudonimul „Gogu Pil” a fost unul 
scurt şi concis, neavând mai mult de opt rânduri’, parcă anunțând risipirea 
terorii pe care serviciul secret o exercitase atâta vreme asupra sa. 

Paul Găleşanu a prezentat o listă cu 13 persoane „care au deţinut func- 
tii” şi „sunt notorii ca intelectuali şi pe care pot să-i întâlnesc în diferite 
ocazii” : Nicolae Pop, Dr. Veselovschi, Barbu Sluşanschi, Petre Tocu, 
Matei Coriolan, Ionel Nacu, Petre "Ţuţea, Nicolae Miloiu, Mihai Jorjoaia, 
Ernest Bernea, Mihai Şora, Constantin Noica şi Damian Gheorghiu“. Până 
în martie 1983 Găleşanu „a furnizat un număr mare de informaţii”, fiind 
„punctual la întâlniri” şi „respectuos”. 

În iulie 1982 a primit îngăduinţa Securităţii de a efectua o vizită in Canada, 
nu înainte de a i se face instructajul cuvenit. Dar în martie 1983 relaţia cu 
„poliţia politică” s-a terminat brusc. Sfârşitul nu a venit datorită curajului 
fostului prefect. Deşi la începuturile regimului a încercat cu disperare să 
se integreze în noua orânduire, iar mai târziu să obţină avantaje personale din 
colaborarea cu Securitatea, Paul Găleşanu nu s-a convertit niciodată în 
mod real. De fapt el a disprețuit mereu comunismul. Manifestarea ascunsă 
a acestor sentimente, odată descoperită, a condus la abandonarea sa defi- 
nitivă. În decembrie 1982, serviciul secret a interceptat o scrisoare în care 
Găleşanu, pe un ton patetic, specific personalităţii sale, îşi devoala părerile : 


Se lasă negura întunericului peste acest neam. Din cauza incapacității guver- 
nantilor actuali infatuati până la demenţă şi incorecti, lipsiţi de dragoste de tara 
şi de cultură. Ar trebui judecaţi şi condamnaţi pentru înaltă trădare de neam. 


ACNSAS, fond Reţea, dosar 316531, vol. 1, f. 11. 

»Referat” (26 septembrie 1978), idem, f. 118. 

Paul Găleşanu, „Angajament” (18 septembrie 1980), idem, f. 124. 
»Nota” (18 septembrie 1980), idem, f. 126. 

Dar laşitatea contemporanilor care îndură scrâşnind din dinţi şi murmurând pe 
la răspântii îi lasă pe guvernanti să huzurească mai departe în inconstienta lor’. 


Pentru că în ultimă instanţă Paul Găleşanu „s-a dovedit a fi un element 
duşmănos”?, a fost eliminat din reţeaua de informatori a Securităţii. Era 
deja prea târziu, iar răul fusese făcut. Între 1970 si 1983, drama delatiunii 
îi fusese regizată cu cinism de către trei ofiţeri (locotenenti-colonei) care 
l-au avut „în legătură” : Nicolae Popescu, Ion Ionescu şi Gheorghe Gavrilă’. 
Trei oameni a căror principală ocupaţie a fost nefericirea şi compromiterea 
semenilor. Găleşanu avea acum 70 de ani, un trecut traumatic şi o carieră 
neîmplinită. Încă păstra calităţi deosebite şi multe frustrări. 


Epilog 


Dosarele lasă o umbră de incertitudine asupra ultimilor ani pe care Paul 
Găleşanu i-a petrecut în comunism, iar informaţiile lipsesc de la încetarea 
legăturii cu Securitatea, până în 1989. Este de presupus că a fost în conti- 
nuare supravegheat, dar jocul delatiunii se sfârşise. A fost un binevenit 
răgaz înainte de amurgul unei vieţi uluitoare. Deşi s-a zbătut pentru recu- 
noaştere cu toate mijloacele, după 1989 existenţa sa a rămas ferită de 
istorie. Până acum, singurele urme sunt cele lăsate de activitatea pe tărâm 
cultural, exact aşa cum şi-ar fi dorit. În 1995, alături de Maria Done, cea 
de-a patra şi ultima soţie, a întemeiat Fundaţia cultural-creştină Humanitas 
Christiana, având drept scop promovarea culturii, mai ales cea clasică, şi 
încurajarea „acţiunilor şi programelor cu caracter filantropic”*. În acest 
cadru a ţinut lecţii de latină, germană şi spaniolă atâta vreme cât i-a îngă- 
duit sănătatea. Învingător în lupta contra maladiei secolului, dar strivit între 
radicalismele veacului, Paul Găleşanu a murit la 23 februarie 20015, la 
aproape 89 de ani. Astăzi cele cinci mii de volume pe care le-a adunat de-a 
lungul vieţii alcătuiesc biblioteca fundaţiei. 

În ceea ce priveşte traducerile din limba latină şi lucrările publicate este 
dificil de stabilit o listă completă şi din cauză că numele nu i-a apărut pe 
toate volumele la care a lucrat în anii comunismului. "Totuşi, în ciuda piedicilor 


„Referat” (10 martie 1983), ACNSAS, fond Reţea, dosar 316531, vol. 1, f. 156. 
Ibidem. 

Ibidem, f. 7. 

www.humanitaschristiana.ro/istoric/, accesat pe 22.11.2016. 

Fundaţia Humanitas Christiana îşi continuă şi astăzi activitatea (ibidem). 


nA BR WN = 


276 CONSTANTIN VASILESCU 


care i-au fost puse, traducerile sale din Titus Livius! şi Quintus Curtius 
Rufus? se regăsesc în orice bibliografie de specialitate. De-a lungul anilor 
'90 şi-a continuat munca de traducere, prefatare şi adnotare a unor autori 
antici, lucrând la tălmăcirea lucrării De Civitate Dei (Despre Cetatea lui 
Dumnezeu) a Fericitului Augustin”. Dar cea mai importantă lucrare i-a fost 
publicată postum, la un an după moarte: Biblia gotică, un studiu lingvis- 
tic monumental care porneşte de la Codex Argenteus, celebrul text gotic al 
Noului Testament“. Măcar din punct de vedere intelectual a putut să împli- 
nească pe final puţin din ceea ce şi-a dorit dintotdeauna. 


Concluzii 


Orice studiu întocmit pe baza documentelor Securităţii reprezintă o sarcină 
complexă, deoarece o interpretare a lor în sens clasic nu se poate face. 
Factori externi, conjuncturali, emotionali şi psihologici intervin de multe 
ori în redactarea unor documente (autobiografii, declaraţii, note etc.) des- 
tinate Securităţii. Este necesară o atentă şi permanentă prudenţă şi corobo- 
rare, pentru că istoriile Securităţii nu sunt nici pe departe simple cronici 
ce pot fi interpretate doar în virtutea faptelor. Sunt căi spre necunoscut, 
indicii ale personalităţii indivizilor, provocări continue. Ca atare, la capătul 
unei biografii atât de apăsătoare concluziile nu sunt uşor de formulat. O primă 
observaţie care se impune este că o mare parte din existenţa lui Paul 
Găleşanu se clădeşte şi se oglindeşte prin note informative. Pentru istoric 
această realitate este o oportunitate. Pentru fostul prefect este o dramă şi, 
până la un punct, o culpă. Această constatare ne conduce către prima între- 
bare care şi-a căutat răspunsul aici, aceea privind fatalitatea delatiunii. 
Pentru Găleşanu, statutul de informator al Securităţii a fost o fatalitate doar 
în măsura în care propriile slăbiciuni îl făceau vulnerabil la presiuni. Totul 
a depins direct de putinţa de a rezista, dar şi de o anumită etică a supravieţuirii. 


1. Titus Livius, Ab urbe condita (De la fundarea Romei), vol. I-II, traducere de Paul 
Popescu Găleşanu, Editura Minerva, Bucureşti, 1976. 

2. Quintus Curtius Rufus, Viața şi faptele lui Alexandru cel Mare, regele Macedoniei, 
în româneşte de Constantin Gerota, traducere revăzută şi adnotată de Paul Popescu 
Găleşanu, Editura Minerva, Bucureşti, 1970. 

3. Augustin, Despre cetatea lui Dumnezeu, studiu introductiv de Gheorghe Vladutescu, 
traducere din limba latină, notiţă introductivă, note şi tabel cronologic de Paul Găleşanu, 
Editura Ştiinţifică, Bucureşti, 1998. 

4. Paul Găleşanu, Biblia gotică : studiu lingvistic român-got : dicționar etimologic 
polisemantic, Editura pentru Literatură Naţională, Bucureşti, 2002 (719 pagini). 

De aici trecem pe un teren nesigur, între opţiune şi impunere. Fără îndoială 
că, cel puţin teoretic, individul are întotdeauna posibilitatea de a opta. Însă 
totul se complică când în joc este tocmai propria existenţă. Astfel se ajunge 
la situaţia bizară de a opta într-un anume sens pentru că, într-o mare măsură, 
contextul o impune. În această logică, alegerea delatiunii i-a fost impusă 
lui Găleşanu ; şi în mare măsură aşa stau lucrurile în privinţa multor deti- 
nuti politici care au fost recrutaţi drept informatori. 

Totuşi ar fi nedrept faţă de cei care au rezistat cu orice riscuri presiu- 
nilor regimului să nu spunem că se putea respinge drumul delatiunii. Paul 
Găleşanu nu a fost unul dintre ei, deşi n-a dorit niciodată să fie „omul 
Securităţii”. A ajuns în această ipostază din cauza constrângerilor, iar ulte- 
rior nu şi-a asumat-o niciodată în toată complexitatea ei. A acţionat mereu 
instinctiv şi condiţionat: din teamă, convins că este singura cale prin care 
poate ocoli primejdia unei noi arestări. lar mai departe a considerat cola- 
borarea cu Securitatea drept un compromis fără de care toate porţile îi erau 
închise. Aici fostul prefect s-a înşelat amarnic, pentru că nu a obţinut nici 
un beneficiu din poziţia de informator. Statul său de plată este gol; nu a 
primit nici o remuneratie pentru delatiunile produse, iar Securitatea nu l-a 
ajutat în carieră, nu i-a înlesnit căile, dimpotrivă, după cum s-a văzut, l-a 
lăsat pe cont propriu sau l-a obstructionat prin toate mijloacele. 

Este de remarcat în acest împovărător drum al delatiunii şi un fapt pozi- 
tiv: compromisul nu a condus spre o convertire reală, în ciuda tuturor 
metodelor „de convingere” folosite. Exemplul lui Găleşanu confirmă încă 
o dată, dacă mai era cazul, că în realitate regimul n-a gândit niciodată în 
termenii convertirii reale a victimelor, ci mai degrabă în termeni cinici, 
utilitarişti. La fel ca şi în procesul aşa-zisei „reeducări”, ceea ce a contat 
a fost compromiterea, umilirea şi informaţia, nicidecum convertirea ideo- 
logică. Paul Găleşanu a fost însoţit permanent de frică pe acest drum, iar în 
momentul în care ea a slăbit puţin, deşi tardiv şi nepremeditat, s-a desprins. 
Evident că în biografia lui au fost şi momente delicate, de criză, care ar 
putea să sugereze contrariul celor afirmate mai sus. Dar toate declaraţiile sale 
de „fidelitate”, toate încercările de a mima „reeducarea” în diferite momente 
sunt bombastice, obţinute sub presiune şi contrazise de comportamentul 
ulterior. Iată trei dintre ele: „Azi am însuşit integral ideologia materialis- 
mului istoric, subsemnatul fiind ateu de 4 ani, în urma convingerilor proprii, 
pe cale dialectică, filozofică. Am convingerea nestrămutată a nevinovatiei 
mele şi sunt gata de orice jertfă pentru biruinţa deplină a principiilor şi 
concepţiilor orânduirii celei noi in Republica populară Română”!. „Nu mai 


1. Paul Gălăşanu, „Declaraţie” (5 octombrie 1949), ACNSAS, fond Informativ, dosar 
376085, vol. 3, f. 117. 

sunt legionar. Nu mai vreau să fiu legionar. M-am săturat de drumurile 
aventurilor de tot felul. Sunt convins că mişcarea legionară nu reprezintă 
aspiraţiile de mai bine a acestui popor, ci o mişcare anarhistă, teroristă, 
instrumentul burgheziei din ţară şi de peste hotare. În cei 6 ani de detenţie 
am Stat departe de legionari, neintegrându-mă voluntar în nici un fel de 
manifestare cu caracter legionar, ci dimpotrivă, am luptat contra tuturor 
acelor manifestări care îmi îngreuna situaţia mea şi a tuturor internatilor. 
Am înţeles că detentia mea e necesară pentru dezintoxicarea mea de fascism, 
am fost [...] loial regimului, suportând toate consecinţele trecutului meu 
politic pentru care mă simt vinovat şi-mi accept pedeapsa.”! „Voi depune [...] 
şi munca de demascare a elementelor duşmănoase din RPR, necrutand pe 
nimeni, fără însă să fiu dominat de subiectivism şi resentimente, pentru ca sub 
imperiul urii să falsific realitatea. Dar nici nu voi căuta să fiu fals şi oportunist, 
ori carierist, revendicand pentru servicii remuneratii. Vreau să-mi fac pur 
şi simplu [datoria] de cetăţean conştient de rostul său în RPR [...]. Consider acte 
de demenţă orice acţiune duşmănoasă, de subminare a orânduirii şi voi fi 
necruţător în demascarea celor care le încearcă, fie că e vorba de legionari, 
fie de orice ticălos, unealtă a imperialismului ori a burgheziei. Doresc un 
singur lucru : să mi se acorde încrederea cuvenită unui om şi unui cetăţean. ”? 

În lipsa presiunii, Paul Găleşanu redevenea acelaşi dintotdeauna, ostil 
comunismului şi ataşat ideilor dreptei radicale. În 1961 avea următorul 
dialog cu Maria Muşetescu şi cu una dintre prietenele ei: 

„ÎL iubesc pe Fidel Castro, fiindcă seamănă cu Căpitanul!” Atunci eu l-am 
întrebat: „Paul, dar tu tot mai eşti legionar?” El mi-a răspuns: „Dar ce crezi 
fetito că eu mi-am vândut sufletul cum au făcut lichelele ? Dacă îmi vindeam 
sufletul, azi eram profesor universitar ! Scriu şi eu pentru porcii ăştia, fiindcă 
e scumpă libertatea! Tu nu ştii ce înseamnă să-ţi lipsească ani de zile [...] 
dragostea... şi altele... ! ” [...] Tov. Petrescu Dida i-a spus: „Paul, eu cred că 
tu o să ajungi înapoi la închisoare fiindcă vorbeşti aşa şi este imposibil să nu 
te reclame cineva”. El a răspuns: „Sunt destul de deştept ca să spun că am 
vorbit aşa ca să provoc şi vai de acel care mă reclamă, căci ştiu eu ce să zic ca 
să intre la apă tot el!, căci pentru libertatea mea calc în picioare pe oricine, 
distrug pe oricine ! 3. 


Un dialog relevant care, în ciuda rezervei privind acurateţea, zugră- 
veşte atât de bine poziţia lui „Gogu Pil”. Deşi Găleşanu este aici ipocrit şi 


1. Paul Gălăşanu, „Declaraţie” (10 aprilie 1954), ACNSAS, fond Penal, dosar 51025, 
vol. 2, f. 10. 

2. „Declaraţie” (9 februarie 1960), ACNSAS, fond Informativ, dosar 376085, vol. 1, f. 74. 

3. ACNSAS, fond Informativ, dosar 376085, vol. 3, ff. 307-308. 

bombastic, clamând faptul că nu şi-a „vândut sufletul”, trebuie să observăm 
că nu totul poate fi socotit fals în izbucnirea lui. Vânzarea sufletului, într-o 
viziune proprie, evident autojustificatoare, poate însemna tocmai o conver- 
tire reală, o abdicare completă şi definitivă de la convingerile personale în 
favoarea celor traficate de comunism, fapt care în cazul lui nu se produce. 
Găleşanu era prea lipsit de curaj ca să-şi refuze călăii şi prea inteligent ca 
să nu priceapă cine domina jocul. Iar aceste răbufniri sunt de fapt indica- 
torul adevăratelor sale păreri. 

În privinţa consecinţelor concrete ale delatiunii, datele nu sunt deloc in 
favoarea fostului prefect. Bineînţeles că pentru o totală cuprindere ar fi 
necesară studierea atentă a dosarelor oamenilor despre care Găleşanu a 
notificat Securitatea. În lipsa unei asemenea întreprinderi mă bazez pe 
aprecierile ofiţerilor care au socotit notele sale ca fiind importante şi de 
calitate, dar şi pe judecata proprie în urma parcurgerii documentelor. În 
plus, aproape că nu există delatiune neutră de vreme ce din momentul in 
care informaţia ajungea în mâna Securităţii ea scăpa complet de sub con- 
trolul celui care o furniza. Asupra biografiei sale o asemenea relaţie cu 
regimul va apăsa întotdeauna greu. Este de presupus că a apăsat greu chiar 
şi pe umerii săi, pentru că Paul Găleşanu a picat examenul moralității. Fără 
a-l disculpa, trebuie spus şi că problema etică se complică în condiţiile în 
care multe dintre ţintele delatiunii erau, la rândul lor, „surse” ale Securităţii. 
Iar această realitate tine de complexitatea situaţiei şi nu trebuie să uităm că 
cei mai mulţi dintre deţinuţii politici, inclusiv Paul Găleşanu, înainte de a 
fi colaboratorii regimului au fost victimele lui. 

Voi încredința o ultimă evaluare a profesorului Găleşanu unui om care 
l-a cunoscut îndeaproape. Un anonim care îi face o caracterizare poate prea 
severă, dar cu precizie chirurgicală şi stil. O delatiune atipică care poate 
concura oricând cu aceea despre Nicolae Steinhardt, apartinandu-i lui 
„Gogu Pil”. O analiză fină a unei personalităţi, cu suişuri şi coborâşuri, 
cu îndoieli şi certitudini, cu aplomb şi dezolare. În definitiv, un pasaj des- 
pre un om consumat de o epocă căreia n-a putut să-i reziste : 


Tânăr profesor de limbi clasice, cu o bună pregătire didactică [...]. După păre- 
rea mea, Paul Gălăşeanu aparţine categoriei oportuniştilor, dornic să-şi afle in 
organizaţia legionară o trambulină politică. Devorat de ambiţii, temperament 
inegal şi impulsiv, Paul Gălăşeanu avea să descopere, în timpul internării sale 
în lagăr - 1938-1939 - o nouă faţetă a structurii lui psihice: apatia, alternată 
cu depresiuni nervoase. Numit prefect al jud. Muscel în vremea guvernării lui 
Horia Sima, Gălăşeanu şi-a regăsit impetuozitatea şi „elanul combativ” de altă 
data: orgoliul, impulsivitatea, agresivitatea... Din 1940 nu l-am mai întâlnit — 
nici în detenţie până zilele trecute. În „convorbirea” noastră de pe stradă, a 

vorbit, aproape tot timpul - câteva minute - numai el. [...] Mi s-a părut că am 
în faţa mea, cu masca răvăşită de bătrâneţe, acelaşi om plin de orgoliu, dar 
poate mai dezordonat, de odinioară... [...] Gălăşeanu - un psihic maladiv, 


cancerat de ambiţii, bovaric şi incert sub toate aspectele”!. 


Di ai 
Paul Găleşanu în arestul Securităţii 


1. „Notă” (25 iunie 1965), ACNSAS, fond Informativ, dosar 376085, vol. 1, ff. 181-182. 

Strategii de supravieţuire culturală. Activitatea 
publicistică a foştilor deţinuţi politici în ziarul 
Glasul Patriei, între propagandă şi 
colaborationism 


Abstract. The paper discusses the articles published by former political prisoners in Glasul 
Patriei (The Voice of the Motherland), a propaganda newspaper controlled by the commu- 
nist regime, which targeted readers in the Diaspora. Published between 1955 and 1972, 
Glasul Patriei, „a body of the Romanian Committee for Repatriation”, was, in itself, a 
showcase aimed at convincing exiled Romanians that inside the country, freedom of speech 
is not a mere catchphrase, but a reality ; to this end, many of the well-known personalities 
of the Romanian cultural life published here: George Călinescu, Tudor Arghezi, Virgil 
Cândea, Serban Cioculescu, Ion Vinea, Romulus Dianu, Cezar Petrescu, PP Panaitescu 
or Nicolae Labiş. 

On the other hand, in the case of former political prisoners such as Radu Gyr, Nichifor 
Crainic, Păstorel Teodoreanu, Constantin Noica, Dumitru Stăniloae, Constantin C. Giurescu, 
Vladimir Streinu, Radu Budişteanu, lon Dumitrescu-Borşa, Victor Biriş or Victor Vojen, 
collaborating with the regime was, beyond an obvious compromise, a strategy of adaptation 
to the new social and political circumstances, fuelled by the illusion of a cultural come-back — 
a desire for social and professional (re)integration. 

The articles published in Glasul Patriei, in which the „errors” of the past were „unmasked ” 
and loyalty towards the regime was openly declared, were, in fact, a public extension of the 
Aiud re-education. The Operative Group wanted to publicly promote the re-education it had 
coordinated and, also, to send a clear message of capitulation from the former political 
prisoners, to the Diaspora. 

Using archival sources (ACNSAS), volumes of memoirs as well as secondary literature, 
approaching a re-constitutive method, the present research explores the events that unfolded, 
as well as the impact of this particular adaptation strategy to which the survivors of the 
Aiud re-education appealed. 


Keywords: Aiud, re-education, Glasul Patriei, Radu Gyr, Nichifor Crainic, Ion Dumitrescu- 
Borsa, Gheorghe Parpalac, Cristofor Dancu 


Articolul îşi propune să abordeze tema colaborării deţinuţilor politici 
trecuţi prin reeducarea târzie de la Aiud (1959-1964) la publicaţia Glasul 
Patriei!, platformă de propagandă a regimului comunist de la Bucuresti 
destinată emigrației româneşti. 

Caracterul inedit al subiectului? impune asumarea limitelor unui aseme- 
nea demers, inerente deschiderii unui nou şantier de cercetare. Astfel, 
studiul nu-şi propune să epuizeze tema, ci doar să deschidă direcţii de 
analiză ce merită aprofundate ulterior. 

În primul rând, articolul urmăreşte să prezinte publicului activitatea 
publicistică mai puţin cunoscută a deţinuţilor politici trecuţi prin reeducarea 
de la Aiud, focalizându-se asupra articolelor „politice”3, care au continuat 
temele reeducării (demascarea propriei biografii politice, a ideologiei şi 
istoriei legionare, precum şi a liderilor mişcării, incriminarea ,,opozantilor” 
regimului şi asumarea încadrării în noua ordine social-politică). 

Restituirea acestei activităţi va fi încadrată în contextul strategiilor regi- 
mului de fidelizare şi control al deţinuţilor politici. Astfel, radiografierea 
mecanismelor şi rezultatelor reeducării de la Aiud reprezintă un obiectiv 
major al studiului, având în vedere că apropierea unor deţinuţi de publica- 
tia Glasul Patriei are loc chiar din timpul detenţiei. 

O altă direcţie de analiză este reprezentată de interpretarea colaborării 
la Glasul Patriei ca parte a strategiilor de (re)integrare socioprofesională 
pe care foştii deţinuţi politici le-au utilizat după eliberarea din Gulagul 
comunist. 

De asemenea, întregul demers analitic se plasează în cadrul general al 
studierii propagandei comuniste, ale cărei tematici şi forme de exprimare 
sunt indisolubil legate de evoluţia politică a României socialiste. 


1. Publicaţia Glasul Patriei a fost studiată integral în arhiva Institutului de Investigare 
a Crimelor Comunismului şi Memoria Exilului Românesc. 

2. O carte-recenzie despre publicaţia Glasul Patriei este cea a profesorului sibian Ana 
Selejan, Glasul Patriei : un cimitir al elefanților în comunism, Editura Vremea, 
Bucureşti, 2012. Lucrarea Anei Selejan urmăreşte în principal dimensiunea literară 
a publicaţiei, focalizându-se asupra scriitorilor consacraţi care au publicat în pagi- 
nile acesteia. 

3. În articol voi încerca să rezum conţinutul creaţiei publiciste a fiecărui fost deţinut, 
identificând temele principale ale articolelor semnate de aceştia. 

Glasul Patriei. Înfiinţare, strategii editoriale, 
personalităţi implicate 


La 18 decembrie 19551, prin decretul Prezidiului Marii Adunări Nationale 
a RPR, s-a constituit Comitetul Român pentru Repatriere. Din conducerea comi- 
tetului făceau parte Constantin Agiu (preşedinte), Nicolae Popescu-Doreanu 
(secretar) şi Vasile Ştefan Atanasiu, Sterian Baiulescu, Franz Buihardt, Alexandru 
Cismaş, Gheorghe Dreve, Ştefan Heinz, loan lusco, Gheorghe Ivaşcu, Aurel 
Pampu, Ionel Pop, Gheorghe Tătărescu (membri). La aceeaşi şedinţă s-a decis 
înfiinţarea publicaţiei Glasul Patriei, ca organ al Comitetului. Periodicul 
apărea de trei ori pe lună, „la zece zile”, iar în perioada 1955-1965 avea 
ca loc de apariţie Berlinul, după care, până în 1972, Bucureştiul. 

Comitetul de repatriere şi Glasul Patriei erau părţi componente ale 
războiului propagandistic pe care România comunistă, parte a lagărului 
socialist, îl ducea împotriva „duşmanului” occidental. Desi scopul decla- 
rativ al proiectului era influentarea emigratiei româneşti pentru a reveni in 
„patria mama”, Glasul Patriei a reprezentat o tribună de ,,demascare şi 
înfierare” a exilului politic, pe de o parte, şi de promovare a marilor rea- 
lizări şi a presupusei sustineri populare de care se bucura regimul de la 
Bucureşti, pe de altă parte. 

Publicaţia şi-a încheiat activitatea în 1972, în contextul desființării 
Comitetului Român pentru Repatriere, în locul căruia s-a constituit Asociaţia 
România, la 4 aprilie 19725, care edita publicaţia Tribuna României“, 
avându-l ca redactor-şef pe Paul Anghel’. 


1. Glasul Patriei, an I, nr. 1, 10 decembrie 1955. 

2. Ana Selejan identifică patru politici majore ale publicaţiei: „1. atragerea unor 
colaboratori de prestigiu ; personalităţi interbelice ; aceste colaborări trebuiau să 
fie (şi au fost) pentru românii de afară un argument hotărâtor privind viabilitatea 
şi forţa de atracţie a modelului socialist fata de elita intelectuală interbelică ; 2. pre- 
zentarea noului chip al patriei: ca spaţiu al ospitalităţii, emancipării individului şi 
al bucuriei de a trăi; 3. stigmatizarea românilor de rea-credinţă de peste hotare, 
strategie ce s-a concretizat în campanii virulente împotriva «calomniatorilor». 
4. dialogul cu românii de bună credinţă de peste hotare, cu cei neaclimatizati, 
neadaptati” (Ana Selejan, op. cit., p. 10). 

3. „Constituirea asociaţiei România”, in Glasul Patriei, an XVII, nr. 11 (591), 15 apri- 
lie 1972. 

4. Primul număr apare la 15 noiembrie 1972. 

5. Noua asociaţie număra în rândurile sale personalităţi marcante ale României soci- 
aliste, de la Ana Aslan, Sică Alexandrescu, Iolanda Balaş, Liviu Ciulei, Mihnea 

Pentru a da anvergură demersului, Glasul Patriei reuşeşte să aducă in 
paginile sale semnăturile unor personalităţi marcante ale culturii române, 
precum Tudor Arghezi, George Călinescu, Lucian Blaga, Şerban Cioculescu, 
Ion Vinea, Constantin Noica, Henry Stahl, Nicolae Carandino, Victor 
Eftimiu ş.a. 

Prin cooptarea acestor personalităţi, regimul urmărea două obiective 
majore : în primul rând, se legitima în faţa românilor din exil prin apelul 
la autoritatea morală şi culturală a acestor personalităţi ; în al doilea rând, 
consolida fidelitatea acestora faţă de regim, prin asumarea publică a temelor 
propagandistice. 

În paginile publicaţiei se reflectă fidel evoluţia politică a României 
comuniste. Astfel, în primii ani, tonul articolelor era unul demascator la 
adresa emigrației şi a opoziţiei interne. Un exemplu grăitor este articolul 
„Aşa cum sunt”, din iunie 1960', in care era denunţată poziţia ziarului 
România din New York, care acuza regimul de la Bucureşti că îi ţine închişi 
pe Nichifor Crainic şi Radu Gyr, personalităţi care, peste doar doi-trei ani, 
aveau să înceapă o colaborare intensă cu Glasul Patriei. Articolul din 1960 
argumenta că „Nichifor Crainic a fost ministru în guverne pro-hitleriste, 
criminal de război, judecat şi condamnat după legile internaţionale”, iar 
Radu Gyr „a tras cu mitraliera în timpul rebeliunii legionare”. 

„Apropierea” regimului de cei care aveau să colaboreze la Glasul Patriei 
după eliberare, precum Nichifor Crainic?, Radu Gyr’, pr. Dumitrescu-Borsa‘*, 


Gheorghiu, la C.C. Giurescu, Alexandru Rosetti, Radu Beligan, Virgil Candea, 
Nichifor Crainic, Zaharia Stancu sau ierarhii Iustin Moisescu şi Antonie Plămădeală, 
alături de rabinul-şef Moses Rosen. 

1. „Aşa cum sunt”, Glasul Patriei, an V, nr. 18 (164), 20 iunie 1960, p. 3. 

2. Nichifor Crainic, pseudonimul lui Ion Dobre (n. 1889, Bulbucata, jud. Giurgiu — 
d. 1972, Bucureşti), teolog, scriitor, director al revistei Gândirea. A fost închis 
între anii 1947 şi 1962 şi a avut un rol activ în reeducarea de la Aiud (Arhiva 
Consiliului National pentru Studierea Arhivelor Securităţii [în continuare ACNSAS], 
fond Informativ, dosar 233726, passim). 

3. Radu Demetrescu-Gyr (n. 1905, Câmpulung Muscel - d. 1975, Bucureşti), poet, 
gazetar, comandant legionar, şef al regiunii Oltenia. A fost închis în perioadele 
1945-1956, 1958-1963, ultima parte a detenţiei fiind petrecută în penitenciarul Aiud 
(ACNSAS, fond Informativ, dosar 184933, passim). 

4. Ion Dumitrescu-Borşa (n. 1899, com. Corbi, jud. Argeş - d. 1981, Bucuresti), 
preot, comandant legionar, participant la războiul civil spaniol. A fost închis între 
anii 1950 şi 1963 şi a avut un rol activ în reeducarea de la Aiud (ACNSAS, fond 
Documentar, dosar 13484, vol. 4, passim). 

Victor Vojen!, Iosif Costea?, Radu Budişteanu”, Gheorghe Parpalac*, 
pr. Cristofor Dancu’ sau pr. Dumitru Stăniloae“, s-a produs în timpul ree- 
ducării de la Aiud”. 


Reeducare şi propagandă 


Cel de-al doilea val al reeducărilor din închisorile comuniste a început la 
cumpăna anilor 1957/1958, sub coordonarea Serviciului Independent din 
Direcţia a III-a a Securităţii, responsabil cu munca informativă în peniten- 
ciare, şi a Serviciului Cultural-Educativ din Direcţia Generală a Peniten- 
ciarelor şi Coloniilor de Muncă’. 


1. Victor Vojen (n. 1906, Târgovişte - d. 1989, Bucureşti), avocat, comandant legionar, 
şef al Corpului Muncitoresc Legionar, ministru plenipotenţiar la Roma în perioada 
Statului National-Legionar. A fost închis între anii 1948 şi 1963, având un rol activ 
în reeducarea de la Aiud (ACNSAS, fond Informativ, dosar 195477, passim). 

2. Iosif Costea (n.1904, Turdaşi, jud. Hunedoara - d. 1981, Orăştie), avocat, coman- 
dant legionar, prefect de Hunedoara în perioada Statului National-Legionar. A fost 
închis între anii 1948 şi 1963, având un rol activ în reeducarea de la Aiud (ACNSAS, 
fond Informativ, dosar 889249, passim). 

3. Radu Budişteanu (n. 1902, Târgu Jiu - d. 1991, Germania), avocat, comandant 
legionar, ministru al Cultelor şi Artelor în Guvernul Giugurtu (8.07.1940 - 
4.09.1940). A fost închis între anii 1948 şi 1962, având un rol activ în reeducarea 
de la Aiud (ACNSAS, fond Documentar, dosar 12609, passim). 

4. Gheorghe Parpalac (n. 1922, Manoileşti, jud. Lăpuşna, R. Moldova), legionar, 
membru al Corpului Studenţesc Legionar. A emigrat în Germania în 1944, revenind 
în ţară în 1945. A fost închis între anii 1948 şi 1963, având un rol activ în reedu- 
carea de la Aiud (ACNSAS, fond Reţea, dosar 292395, passim). 

5. Cristofor Dancu (n. 1914, Avrig, jud. Sibiu), preot, ziarist la Buna Vestire. A fost 
închis în perioadele 1949-1956 şi 1959-1964, având un rol activ în reeducarea de 
la Aiud (ACNSAS, fond Documentar, dosar 12609, passim). 

6. Dumitru Stăniloae (n. 1903, Vlădeni, jud. Braşov - d. 1993, Bucureşti), preot, 
profesor de teologie, traducător şi editor al Filocaliei în limba română. A fost închis 
între anii 1959 şi 1963, ultima parte a detenţiei fiind petrecută în Aiud (ACNSAS, 
fond Informativ, dosar 203672, passim). 

7. Pentru cadrul instituţional, mecanisme represive şi viaţă cotidiană în cadrul reedu- 
cării de la Aiud, vezi Dragoş Ursu, „Reeducare şi viaţă cotidiană în penitenciarul 
Aiud”, în Între transformare şi adaptare : avataruri ale cotidianului în regimul 
comunist din România. Anuarul Institutului de Investigare a Crimelor Comunismului 
şi Memoria Exilului Românesc, vol. VIII, Editura Polirom, laşi, 2013. 

8. Mihai Demetriade, „Descompunere şi reabilitare. Elemente cadru privind activita- 
tea Grupului Operativ Aiud”, Caietele CNSAS, anul II, nr. 2 (4), Editura Consiliului 
Naţional pentru Studierea Arhivelor Securităţii, Bucureşti, 2009, p. 266. 


286 DRAGOS URSU 


În acest context, la 1 noiembrie 1958, colonelul Gheorghe Crăciun este 
adus la conducerea penitenciarului Aiud, al cărui comandant va fi până la 
1 octombrie 1964. În martie 1959 se creează Grupul Operativ Aiud?, 
asimilat unei regionale de Securitate, subordonându-se direct conducerii 
superioare a MAI, respectiv ministrului Alexandru Drăghici”. Alături de 
neutralizarea politică a organizaţiei legionare, un alt scop major al Grupului 
Operativ Aiud (GOA) a fost reeducarea deţinuţilor. Pentru îndeplinirea 
„sarcinilor”, Grupul Operativ a desfăşurat o intensă muncă informativă, 
cu mijloace specifice Securităţii, prin care a monitorizat, documentat şi 
controlat viaţa cotidiană şi poziţiile deţinuţilor faţă de reeducare. 

O direcţie majoră, care s-a dovedit extrem de eficientă, a acţiunii de 
„restructurare a deţinuţilor” a fost politica de fidelizare a personalităţilor, 
politice sau culturale, care se bucurau de prestigiu în rândul celor închişi. 
Utilizând un bogat instrumentar, de la izolare in zarcă, presiune psihologică, 
înfometare, ameninţarea cu noi procese pentru activitatea legionară din 
detenţie, până la iluzia eliberării şi reîncadrării socioprofesionale, apeluri 
ale familiei pentru „acceptarea” reeducării sau presiunea celorlalţi deţinuţi, 
Grupul Operativ „reuşeşte” să atragă în acţiunea „cultural-educativă” per- 
sonalităţi din rândul deţinuţilor“. 

Un prim astfel de contact a fost cu Victor Biriş”, deţinut politic încă din 
1941, care se bucura de un imens prestigiu în rândul deţinuţilor. Tatonările 
încep încă din 1957, Victor Biriş fiind încadrat, coordonat şi utilizat cu 


1. Andrei Muraru, „Profilul reeducatorului. Biografia lui Gheorghe Crăciun”, în 
Cosmin Budeancă, Florentina Olteanu (coord.), Forme de represiune în regimurile 
comuniste, Editura Polirom, Iasi, 2008, p. 114. 

2. ACNSAS, fond Documentar, dosar 3463, f. 4. În schema de organizare a Grupului 
Operativ au fost prevăzute 20 de posturi, până în 1963 funcţionând cu doar 16 ofi- 
teri, iar după aceea cu 13. Aceştia lucrau sub acoperirea gradului de plutonier, deşi 
rolul şi funcţiile lor erau cu totul altele, fiind conspirati inclusiv faţă de personalul 
militar sau administrativ al penitenciarului. Membrii Grupului Operativ fuseseră 
selectaţi dintre cei mai buni elevi ai Şcolii de ofiţeri de securitate de la Băneasa 
(ACNSAS, fond Documentar, dosar 13341, vol. 2, f. 470). 

3. Cristina Anisescu, „Compulsie la repetiţie. Colonelul de securitate Gheorghe 
Crăciun”, în Arhivele Securităţii, vol. II, Editura Nemira, Bucureşti, 2006, p. 415. 

4. Articolul nu-şi propune, având în vedere tematica şi dimensiunea limitată, să ana- 
lizeze detaliat poziţiile fiecărei personalităţi în cursul reeducării şi să reconstituie 
factorii şi motivațiile care au determinat „acceptarea” participării la reeducare. De 
asemenea, nu-şi propune să evalueze justitiar poziţia deţinuţilor, ci porneşte de la 
realităţile istorice ale colaborării cu Grupul Operativ. 

5. Un studiu bine documentat despre activitatea lui Victor Biriş în Aiud îi aparţine lui 
Mihai Demetriade, „Victor Biriş, cel mai important agent de influenţă în peniten- 
ciarul Aiud”, Caietele CNSAS, an V, nr. 1-2 (9), 2012. 

succes de Grupul Operativ Aiud in perioada 1959-1963. Victor Biris a fost 
»pionul” principal al Grupului Operativ, furnizand un bogat material docu- 
mentar (note informative, declaraţii, caracterizări), fiind folosit in multiple 
combinaţii informative şi, mai ales, „regizând” cu succes şedinţele clubu- 
rilor de reeducare destinate „şefilor legionari”!. 

Eliberat în ianuarie 1963, Victor Biriş a fost angajat la Comitetul Român 
pentru Repatriere la data de 23 februarie 19637, urmând să înceapă activi- 
tatea la Glasul Patriei. Deşi i-a propus pentru colaborare pe Nichifor 
Crainic, Victor Vojen, Dumitrescu-Borşa sau Iosif Costea, Biriş nu a ajuns 
să scrie nici un articol, deoarece, tulburat de moartea tatălui şi sub presi- 
unea activităţii din reeducare, s-a sinucis în noaptea de 7 spre 8 martie 
1963, aruncându-se în fata trenului în gara din Mediaş“. 

În vara anului 1960, Grupul Operativ reuşeşte, după tatonări şi presiuni 
îndelungate, să obţină colaborările lui Nichifor Crainic şi Dumitrescu-Borşa. 
Uzura anilor indelungati de detenţie, starea fizică deplorabilă şi speranţele 
eliberării se pot număra printre multiplele cauze care au argumentat pozi- 
tia acestora. Un aspect foarte important pe care GOA l-a valorificat cu 
succes de-a lungul întregii reeducări a fost imaginea de stabilitate şi susti- 
nere populară de care se bucura regimul comunist, pe care a propagat-o 
deţinuţilor. De asemenea, regimul a profitat de o realitate politică evidentă : 
la sfârşitul anilor '50 toate formele de rezistenţă faţă de comunism fuseseră 
anihilate, iar posibilitatea reluării activităţii politice era iluzorie. 

Astfel, Nichifor Crainic a început să fie „prelucrat” de conducerea GOA, 
sub îndrumarea directă a conducerii Direcţiei a III-a din MAI: 


În vederea realizării sarcinilor ce decurg din planul aprobat de Conducerea 
Ministerului, cu privire la aplicarea măsurilor legate de munca cultural-educa- 
tivă cu deţinuţii legionari din penitenciarul Aiud, ne-am orientat asupra deti- 
nutului Ion Nichifor Crainic, care este dispus să scrie o lucrare cu conţinut 
antilegionar, prin care să demaşte pe conducătorii legionari ca exponenti ai 
crimei, trădării, imoralităţii etc.>. 


1. Victor Biriş „coordona”, sub îndrumarea colonelului Crăciun, şedinţele de reedu- 
care din celulele 321 şi 322, în care erau adunaţi liderii legionari. Biriş furniza note 
informative, declaraţii, caracterizări, chiar şi planuri de urmat în vederea „demas- 
cării” celor care se opuneau reeducării (ACNSAS, fond Informativ, dosar 310004, 
vol. 1-3, passim). 

Mihai Demetriade, „Victor Biriş...”, art. cit., p. 142. 

Ibidem, p. 144. 

Ibidem, p. 147. 

ACNSAS, fond Documentar, dosar 13484, vol. 12, f. 187. 

Pozitia lui Nichifor Crainic in randul detinutilor nu era lipsita de echivoc. 
Pe de o parte, era bănuit ca informator, iar pe de altă parte, se bucura de 
un prestigiu cultural formidabil, datorită creaţiilor sale literare. Alegerea 
lui Nichifor Crainic de către GOA era motivată, dincolo de prestigiul aces- 
tuia, de „faptul că s-a găsit în anturajul lui Corneliu Zelea Codreanu şi al 
altor conducători legionari şi deţine suficiente date cu caracter demascator”!, 
dar, mai ales, de faptul că „este de acord ca această lucrare să fie cunoscută 
de legionari”?. La finalul aceluiaşi raport, colonelul Crăciun anexează 
planul lucrării lui Nichifor Crainic”, pentru a cărei redactare i s-a pus la 
dispoziţie material documentar. 

În aceeaşi perioadă, GOA reuşeşte apropierea de pr. Ion Dumitrescu- 
Borşa, figură marcantă a organizaţiei legionare, de la care obţine „o decla- 
ratie cu conţinut demascator la adresa legionarilor „simişti” şi în special 
la adresa lui Horia Sima’. 

În cazul lui Radu Gyr, „tratativele” au fost mai laborioase, GOA instru- 
mentând starea de sănătate precară şi presiunea psihologică în care se afla 
acesta, care trecuse, de la a doua arestare, din 1958 până în 1962, prin 
încadrări juridice diferite, de la condamnat la moarte, la condamnat la 
muncă silnică pe viaţă şi condamnat la 25 de ani muncă silnică. Astfel, în 
februarie 19625, Radu Gyr semnează o declaraţie de desolidarizare a cărei 
lectură a avut impact major în rândul deţinuţilor. Declaraţia de 93 de 
pagini” urmează o structură standard impusă de conducerea GOA, în care 
detinutul trebuia să demaşte organizaţia legionară şi propria activitate des- 
făşurată împotriva clasei muncitoare, alături de afirmarea fermă a angaja- 
mentului de adeziune la noile realităţi politice. 


1. Ibidem. 

2. Ibidem. 

3. „Capitolul I: Corneliu Codreanu, cum l-am cunoscut; II: Corneliu Codreanu, 
cum se descrie singur; III: Alte victime: I.G. Duca şi M. Stelescu; IV: Horia 
Sima; V: Teroarea; VI: Hiperbolismul legionar; VII: Cântecul morţii; VIII: 
Onoarea legionară (în lucru); IX: Arhanghelismul demonic (ar putea fi ultimul 
capitol); De scris mai departe: Miturile pentru susţinerea moralului ; Ororile 
săvârşite în închisori (acţiunea Ţurcanu etc.)”, ACNSAS, fond Documentar, dosar 
13484, vol. 12, f. 189. 

4. Ibidem, f. 142. 

Idem, vol. 3, f. 23. 

6. Demostene Andronescu, Reeducarea de la Aiud, Editura Christiana, Bucureşti, 
2009, p. 72. 

7. ACNSAS, fond Informativ, dosar 184933, vol. 5, ff. 1-93. 

1962 este şi anul când debutează public reeducarea, în cadrul unor 
şedinţe de club la care participă un număr însemnat de deţinuţi. În cadrul 
acestor lucrări, un rol important îl au şi Victor Vojen, Iosif Costea, Gheorghe 
Parpalac sau Radu Budişteanu, care coordonau demascările din cadrul 
şedinţelor. Pr. Dumitru Stăniloae făcea parte, sub conducerea preotului 
Dumitrescu-Borşa, din clubul de reeducare al preotilor’. 

Punctul culminant al reeducării l-a reprezentat şedinţa de club din ianu- 
arie 1963 la care au participat peste 500 de incarcerati”. Pretextul şedinţei 
a fost reprezentat de eliberarea a 472 de deţinuţi”, moment prin care GOA 
voia să le confirme celor închişi „bunele intenţii” ale regimului. Importanţa 
evenimentului este argumentată şi de faptul că raportul informativ al şedin- 
tei, semnat de colonelul Crăciun, „a fost folosit la sintezele de informare 
a conducerii MAI şi partidului”*. La această şedinţă au vorbit la prezidiu 
Victor Biriş, Victor Vojen, pr. Dumitrescu-Borşa, Gheorghe Parpalac şi 
pr. Dumitru Stăniloae, cu toţii beneficiari ai decretului de grațiere”. 


Activitatea publicistică a ,,supravietuitorilor” 
reeducării. Preliminarii 


Tematica şi structura discursurilor s-au regăsit apoi în articolele din Glasul 
Patriei ale celor menţionaţi. Astfel, Vojen, Biriş, Costea sau Parpalac au 
demascat, în forme categorice, propriul trecut legionar, istoria organizaţiei 
legionare, criminalitatea liderilor, caracterul contra-revolutionar al activi- 
tatii lor, poziţia „refractară” a deţinuţilor care se opun reeducării. De 
asemenea, au mulţumit conducerii GOA pentru „bunăvoinţa” arătată, asu- 
mându-şi încadrarea în noua ordine comunistă. 

Părintele Dumitru Stăniloae a abordat tema sensibilă a „spiritualităţii 
legionare”, argumentând incompatibilitatea dintre creştinism şi ideologia 
legionară şi accentuând dimensiunea anticreştină a crimelor legionare, ca 
în încheiere să adreseze un apel deţinuţilor : 


. ACNSAS, fond Documentar, dosar 12609, vol. 6, f. 236. 
. Ibidem, f. 14. 

. Ibidem, f. 9. 

. Ibidem. 

. Ibidem, f. 15. 

Nu ezitaţi a vă rupe sufleteşte de o asemenea concepţie depăşită de vreme in 
toate elementele ei. Nu plangeti lângă zidul învechit şi ruinat al organizaţiei 
legionare, ci păşiţi spre cetatea nouă care se construieşte tot mai mândră in 
viaţa poporului român şi pe ale cărei porţi stă scris cetatea libertăţii. Cristos 
îmi spune mie: Credincios, dați Cezarului ce este al Cezarului şi lui Dumnezeu 
ce este al lui Dumnezeu. Dumnezeu nu cere cele ale Cezarului, nici să mă opun 
Cezarului. Nu trebuie să deduc din credinţă concluzii împotriva statului. 
Socialismul este rezolvarea radicală şi definitivă a problemei sociale, o nece- 
sitate istorică a vremii noastre. Se va impune pretutindeni. E treapta nouă la 
care s-a ridicat omenirea în mersul ei necontenit înainte, o treaptă care nu mai 
poate fi dată inapoi’. 


Înainte de a analiza activitatea publicistică la Glasul Patriei a celor 
menţionaţi (Crainic, Gyr, Borşa, Vojen, Costea, Parpalac, Budişteanu, 
Stăniloae, Dancu), se impune o evaluare preliminară, cantitativă şi tematică, 
a articolelor publicate. Astfel, în perioada 1962-1972, cei nouă foşti deţinuţi 
au publicat, în total, 267 de articole şi 28 de poezii. Perioada ce a urmat 
eliberării s-a dovedit cea mai prolifică, în 1963 fiind publicate 52 de arti- 
cole, iar în 1964, 57 de articole?. 

În plan tematic, activitatea poate fi structurată în patru mari categorii : 
a) articole politice — fiecare „autor” deschidea seria articolelor cu un text 
„auto-demascator” în care îşi recunoştea „greşelile” şi îşi afirma fidelitatea 
faţă de regimul comunist. De asemenea, se semnau articole in care erau 
„demascaţi” : organizaţia legionară, liderii legionari, legionarii din exil, 
asociaţiile şi activitatea exilului românesc etc. ; b) articole despre realiză- 
rile regimului - în care era glorificată „munca de construcţie a socialismu- 
lui”: platformele industriale, electrificarea, infrastructura, construcţiile 
civile etc. ; c) jurnale de călătorie — dedicate obiectivelor turistice sau 
diferitelor localităţi a căror „transformare” trebuia evidenţiată ; d) articole 
culturale — recenzii, note de lectură, cronici artistice, portrete literare etc. 

La nivel procentual, doar 19% din întreaga activitate publicistică repre- 
zinta articole politice, respectiv 51 de articole din 267. Din punct de vedere 
temporal, articolele politice se grupează în perioada 1962 - aprilie 19645, 


1. Ibidem, f. 24. 

2. Pe ani, evoluţia statistică arată astfel: 1962 - 8; 1963 - 52; 1964-57; 1965 - 39; 
1966 - 35; 1967 - 29; 1968 - 21; 1969 - 14: 1970-13; 1971 - 19; 1972-8. 

3. Nichifor Crainic, „Salut Glasul Patriei”, Glasul Patriei, an IX, nr. 10 (300), 1 apri- 
lie 1964. 

excepţie făcând un singur articol al lui Cristofor Dancu din 1965'. Schimbarea 
„bruscă” a politicii editoriale poate fi explicată în contextul distantarii 
României de Uniunea Sovietică (declaraţia din aprilie 1964) şi al debutului 
apropierii de Occident. Astfel, Glasul Patriei încetează să „înfiereze” sta- 
tele occidentale pentru că susţin exilul românesc, focalizându-şi atenţia 
asupra realizărilor industriale, dar şi asupra susţinerii populare şi a vieţii 
culturale din România comunistă. 


Nichifor Crainic 


Eliberat în 1962, Nichifor Crainic a avut o activitate intensă în redacţia 
publicaţiei Glasul Patriei până la moartea sa, în 1972. A publicat 135 de 
articole şi trei poezii de-a lungul a zece ani?, abordând subiecte cu tematică 
diversă, de la articole politice, de înfierare a legionarismului şi românilor 
din exil, până la cronici literare, jurnale de călătorie sau reportaje de pe 
„şantierele patriei”. 

Anii 1962-1964 sunt dominați de articole politice, 28 la număr, în care 
Nichifor Crainic continuă şantierul deschis în timpul reeducării din Aiud. 
Primul articol, din mai 19625, deschide seria intitulată „Trădători şi rene- 
gati”, în care Nichifor Crainic demască principalele figuri şi asociaţii ale 
exilului românesc, alături de emigrația legionară (Emil Cioran, Mircea 
Eliade”, Constantin Visoianu’, Horia Sima, Ilie Gârneaţă, Vasile Posteucă). 

Articolul debutează cu justificarea lui Nichifor Crainic şi asumarea 
greşelilor, dublate de adeziunea faţă de regimul de la Bucureşti: 


1. Cristofor Dancu, „Am ieşit din noaptea mistică”, Glasul Patriei, an X, nr. 9 (335), 
18 martie 1965. 

2. Activitatea publicistică a lui Nichifor Crainic debutează in mai 1962 („Trădători şi 
renegati”, Glasul Patriei, an VII, nr. 15 [233], 20 mai 1962) şi se încheie în mar- 
tie 1972, cu o poezie (,, Insamantare” , Glasul Patriei, an XVII, nr. 11 [591], 
10 martie 1972). 

3. Nichifor Crainic, „Trădători şi renegati”, Glasul Patriei, an VII, nr. 15 (233), 

20 mai 1962. 

4. Nichifor Crainic, „Trădători şi renegati: Emil Cioran”, Glasul Patriei, an VII, 

nr. 16 (234), 1 iunie 1962. 

5. Nichifor Crainic, „Un sexolog maniac: Mircea Eliade”, Glasul Patriei, an VIII, 

nr. 26 (280), 10 septembrie 1963. 

6. Nichifor Crainic, „Disperarea renegatilor”, Glasul Patriei, an VIII, nr. 11 (265), 
10 aprilie 1963. 

Domnule redactor-şef, Vă mulţumesc pentru bunăvoința pe care mi-ati arătat-o 
[...]. În dorinţa de a contribui la lămurirea unor compatrioți cinstiţi care se mai 
găsesc încă în afara hotarelor ţării şi care n-au avut posibilitatea să cunoască 
noile realităţi româneşti, îmi îngădui să vă solicit permisiunea de a vă procura 
în continuare material publicistic din care să rezulte felul cum vede un fost 
condamnat politic, care şi-a ispăşit greşelile săvârşite fata de poporul roman, 
stările de lucruri din România de azil. 


Structura, limbajul, ideile urmărite în articol reprezintă o prelungire a 


demascărilor din şedinţele de club ale reeducării din Aiud. În primul rând, 
se evidenţiază perspectiva maniheistă, în care trecutului obscur, criminal, 
decadent, exploatator i se opune un prezent luminos, democratic, plin de bună- 
stare, care-l determină pe autor să se „descătuşeze” de sub povara greselilor : 


Privind România de astăzi”, îmi revin în minte stările de lucruri de odinioară, 
când nedreptatea şi hotia, mizeria şi exploatarea se înstăpâniseră aici parcă 
pentru vesnicie, sub oblăduirea unor legi părtinitoare întocmite de guvernanti 
venali [...]. Gândindu-mă adânc, trebuie să recunosc măcar acum, la o vârstă 
înaintată, că am greşit în felurite chipuri faţă de propriul meu popor“, 


Nichifor Crainic, „Trădători şi renegati”, Glasul Patriei, an VII, nr. 15 (233), 
20 mai 1962. 

Prezentul este zugrăvit astfel: „De curând am văzut din nou, în libertate, strălu- 
cirea soarelui deasupra României şi chipul nou al Patriei cum nu mi l-aş fi imaginat 
vreodată. Multe s-au schimbat în ţara noastră. Dar cea mai importantă înnoire o 
constituie radicala schimbare a concepţiei despre om şi viaţa care a creat o nouă 
mentalitate pe străvechile noastre meleaguri. Eliberati de prejudecățile trecutului şi 
de cătuşele robiei şi ale inculturii, cetăţenii patriei noastre cuceresc noi victorii şi 
păşesc cu încredere în viaţă spre un viitor fericit” (Nichifor Crainic, „Trădători şi 
renegati”, Glasul Patriei, an VII, nr. 15 [233], 20 mai 1962). 

Nichifor Crainic se autodemască în articol, amintind intensa activitate „contrare- 
volutionara”: „Fie de la catedră, fie din arena publică şi mai ales ca ziarist şi 
scriitor, am contribuit din plin la otrăvirea sufletelor tinere îndemnându-le să vadă 
lumea şi viaţa prin prisma acelor curente politice care nu urmăreau altceva decât 
promovarea intereselor fascismului în tara noastră, am acceptat conştient demnități 
şi răspunderi ministeriale, devenind un complice al Antonescienilor şi al clicii 
trădătoare care a târât apoi România într-un război criminal. Pentru toate aceste 
fapte poporul român m-a pedepsit. Pedeapsa lui a fost o pedeapsă dreaptă. N-am 
fugit din fata judecății, n-am fost un las. Mi-am ispășit păcatele pe pământul scump 
al ţării mele” (Nichifor Crainic, „Trădători şi renegati”, Glasul Patriei, an VII, 
nr. 15 [233], 20 mai 1962). 

alăturându-mă cu vorba şi cu scrisul de acele forte ale întunericului care au 
ţinut în robie un popor ce de secole năzuia şi lupta pentru libertate’. 


După elogiul adus „prezentului luminos”, Nichifor Crainic îşi îndreaptă aten- 
tia asupra „specimenelor care, desprinzându-se de la matcă, s-au înregimentat 
în tabăra duşmanilor, devenind cu ştiinţă şi voinţă trădători şi renegaţi”?. 
Într-o ierarhizare a „trădătorilor”, legionarii, în frunte cu Horia Sima, 
Constantin Papanace, Vasile Iasinshi sau Viorel Trifa, ocupă primul loc, 
urmaţi de „câteva rămăşiţe insignifiante ale PNL”? şi câţiva „rebegiţi ai 
PNT”, alături de „militarii dezertori”*. 

În aceeaşi serie, „Trădători şi renegati”, Nichifor Crainic semnează in 
iunie 1962 două articole demascatoare la adresa Mişcării legionare”, în care 
„înfierează” crimele legionare. Introducerea reprezintă o sinteză a „noii 
perspective” în care trebuia asumată organizaţia legionară de către supra- 


vietuitorii „reeducării de la Aiud” : 


Garda de fier n-a fost un partid politic, ci o adunătură de declasati fără iden- 
titate socială, axată pe instinctele ucigaşe ale lui Corneliu Codreanu şi pe 
ambiția lui de a se impune prin teroare, prin fascism şovin şi prin extremism. 
Singura ei armă de luptă a fost revolverul, singura metodă de afirmare a fost 
asasinatul. A fi legionar înseamnă a ucide. Faima ei sinistră au făcut-o asasinii. 
Pe fundalul istoriei, Garda de Fier e o galerie de asasini, începând cu Corneliu 
Codreanu şi culminând cu Horia Sima. 


Aceste două articole ale lui Nichifor Crainic au fost lecturate în şedinţele 
cluburilor de reeducare ale liderilor legionari din octombrie 1962. Momentul 
este amintit de Victor Biriş, care, în declaraţiile sale, aminteşte faptul că 
„articolul despre Horia Sima din Glasul Patriei şi demascarea lui Mota si 


1. Nichifor Crainic, „Trădători şi renegati”, art. cit. 
Ibidem. 

3. Limbajul utilizat de Nichifor Crainic este unul calomnios, specific demascărilor : 
„V-aţi întrebat pe cine reprezintă în străinătate slutenia morală a unor asemenea 
ipochimene, vărsătură insalubră a sănătosului organism naţional? În numele cui 
vorbesc ? Cine le-a dat împuternicire acestor transfugi, acestor trădători, acestor 
renegati să schelălăiască în numele conştiinţei nationale?” (Nichifor Crainic, 
„Trădători şi renegati”, art. cit.). 

4. Nichifor Crainic, „Trădători şi renegati”, art. cit.. 

5. Nichifor Crainic, „Trădători şi renegati: Horia Sima, asasinul (1)”, Glasul Patriei, 
an VII, nr. 17 (235), 10 iunie 1962, şi „Trădători şi renegati: Horia Sima, asasinul 
(D”, Glasul Patriei, an VII, nr. 18 (236), 20 iunie 1962. 

6. Nichifor Crainic, „Trădători şi renegati: Horia Sima, asasinul (I)”, art. cit. 

Marin au deschis rănile legionare”’. Acelaşi Victor Biriş aminteşte faptul 
că, alături de Glasul Patriei, în cluburile reeducării se citeau articole şi din 
publicaţiile Scânteia, Pionierul, Contemporanul, Ştiinţă şi Tehnică?. 

Odată cu numărul aniversar, 300, al Glasului Patriei, din aprilie 1964, 
se schimbă şi politica editorială, care încetează să demaste „activitatea 
trădătoare” a exilului sau trecutul organizaţiei legionare. Schimbarea de 
atitudine se reflectă şi în articolul lui Nichifor Crainic, „Salut Glasul 
Patriei”, care fixează o bornă în viata publicaţiei : 


Dată fiind o anumită atmosferă de confuzie voită, creată împrejurul ţării noas- 
tre, Glasul Patriei şi-a îndeplinit misiunea naţională de a spulbera calomniile 
ticluite, de a reîntrona adevărul asupra realitatilor din tara, de a lămuri docu- 
mentar pe românii de peste graniţă şi de a îmbărbăta pe cei ce vor, dar pregetă 
din motive imaginare, să reintre în comunitatea românească. Fie ca această 
nouă eră a istoriei noastre să clarifice conştiinţa tuturor românilor din afară, 
înnobilând-o cu mândria de a se simţi fii ai României noi, oriunde le este dat 
să trăiască’. 


Nichifor Crainic îşi continuă activitatea publicistică până în 1972, sem- 
nând articole cu tematică diversă, de la reportaje despre „oraşele patriei”, 
la jurnale de călătorie, portrete ale personalităţilor culturale sau cronici 
artistice”. Pentru activitatea prodigioasă la Glasul Patriei, lui Nichifor 
Crainic i se dedică un necrolog amplu, cu ocazia morţii sale din 21 august 
1972. Informaţiile biografice prezentate în articol relevă perspectiva ofici- 


ală în care putea fi asumată o personalitate cu trecutul lui Nichifor Crainic : 


Profesor de Teologie, cu funcţii în ierarhia politico-administrativă, secretar 
general al Cultelor (1926-1927), ministru al propagandei (1940-1941), colabo- 
rează la Neamul Românesc, Dacia. Între cele două războaie a fost director la 
Gândirea. În anii din urmă a fost un colaborator asiduu al ziarului Glasul 


ACNSAS, fond Informativ, dosar 310004, vol. 1, f. 256. 

Ibidem, f. 121. 

Nichifor Crainic, „Salut Glasul Patriei”, art. cit. 

Nichifor Crainic, „Bucureştii - inima ţării”, Glasul Patriei, an IX, nr. 23 (313), 
10 august 1964. 

5. Nichifor Crainic, „De la Rovinari la Motru”, Glasul Patriei, an IX, nr. 33 (323), 
20 noiembrie 1964. 

6. Nichifor Crainic, „Un artist proteic: Eugen Ciucă 
(332), 20 februarie 1965. 

7. Nichifor Crainic, „La expoziţia pictoriţei Elena Vavilyna”, Glasul Patriei, an XI, 
nr. 4 (367), 1 februarie 1966. 


AUNE 


» 


, Glasul Patriei, an X, nr. 6 

Patriei, prin articolele şi reportajele sale străduindu-se să păstreze în cugetul 
românilor de peste hotare imaginea pururi vie a patriei de origine’. 


Deşi colaborator fidel al publicaţiilor propagandistice ale regimului 
comunist, Nichifor Crainic nu a fost scutit de urmărirea permanentă a 
Securităţii. Relevantă, în acest sens, este o notă de analiză din octombrie 
1971, care, deşi afirmă că „obiectivul nu are o atitudine duşmănoasă faţă 
de conducerea de partid şi de stat”?, îl suspectează pe Nichifor Crainic că 
ar putea influenţa „activitatea în domeniul literar, a tinerilor care-l vizi- 
tează”. De asemenea, Securitatea era preocupată de „volumul de poezii 
care se află la Editura Eminescu” şi de testamentul lui Nichifor Crainic, 
lăsat în păstrare lui Nedic Lemnaru, redactor la Glasul Patriei. Ca atare, 
Securitatea dispune măsuri de dirijare a agenţilor, supravegherea domici- 
liului, dar, mai ales, „procurarea cheilor apartamentului pentru a pătrunde 
in secret în locuinţa obiectivului”5. 

Un moment tensionat al „relaţiilor” lui Nichifor Crainic cu regimul are 
loc în 1971, odată cu publicarea de către istoricii Mihai Fătu si Ion Spalatelu 
a volumului Garda de fier : organizaţie teroristă de tip fascist la Editura 
Politică. Dintr-o notă informativă aflăm că, la momentul apariţiei volumu- 
lui, „Nichifor Crainic a fost profund revoltat. El pretinde că lucrarea este 
în mare măsură un plagiat după o lucrare a sa, privind acelaşi subiect şi 
elaborată timp de doi ani, la cererea ziarului Glasul Patriei. Lucrarea 
(Cuibarul ucigaşilor) odată terminată, a fost predată unui tovarăş Florescu, 
fără ca să-i fi fost platita”®. 

Nichifor Crainic compune o scrisoare de protest, redactată în termeni 
violenti, pe care o adresează şefului Consiliului Securităţii. Temperat de 
fiica sa şi de Nedic Lemnaru, Crainic renunţă la demersul său, „pentru a 
nu compromite apariţia celor două volume de poezii şi eseuri - Soim peste 


prăpastie, aflate la editura Eminescu”’. 


1. „Necrolog la moartea lui Nichifor Crainic”, Glasul Patriei, an XVII, nr. 24 (604), 
1 septembrie 1972. 

2. ACNSAS, fond Informativ, dosar 233726, vol. 2, f. 5. 

3. Testamentul a văzut lumina tiparului după 1989, în volumul Am cunoscut iadul : 

mărturii din închisoare, 1947-1972, Editura Floarea de Colt, Bucuresti, 2015. 

ACNSAS, fond Informativ, dosar 233726, vol. 2, f. 5. 

Ibidem, f. 6 

Ibidem, f. 86. 

Ibidem. 

Înmormântarea lui Nichifor Crainic, din 24 august 1972, a reprezentat 
un eveniment major pentru Securitate!, care a mobilizat ofiţeri din cadrul 
Direcţiei I, a IX-a şi a Inspectoratului de Securitate a Municipiului Bucuresti, 
dotați cu mijloace speciale şi aparatură foto?. Din cele 200 de persoane 
prezente, Securitatea a identificat 32 de legionari, printre care se numărau 
Radu Gyr, Victor Vojen, Nicolae Crevedia, Victor Medrea sau Dumitrescu- 
Borsa’. 


Radu Gyr 


Cazul lui Radu Gyr este unul special, traiectoria sa politică şi carcerală 
fiind deosebit de tumultuoasă şi dramatică. Lider legionar în perioada 
interbelică, autor al imnurilor legionare, Radu Gyr este arestat pentru prima 
dată în decembrie 1933, după asasinarea lui I.G. Duca de către legionari, 
pentru ca în timpul detenţiei carliste (1938-1939, Tismana, Miercurea Ciuc, 
Vaslui) să se desolidarizeze de Mişcarea Legionară, în decembrie 19385. 
La începutul guvernării legionare se afla în conflict cu Horia Sima, dar 
prin intermediul lui Traian Brăileanu, ministrul Instrucțiunii Publice, este 
numit director general al teatrelor, în timpul mandatului său înființându-se 
teatrul evreiesc din Brasov®. 

După rebeliunea legionară este arestat şi condamnat la 12 ani de închi- 
soare, fiind trimis în 1942, pentru reabilitare, în batalioanele de la Sărata”, 
de unde se eliberează în acelaşi an. Este arestat şi condamnat în 1945 la 
12 ani de închisoare, în lotul ziariştilor, eliberându-se în iulie 1956. Din 
cauza stării de sănătate petrece primele opt luni după eliberare prin spitale, 
fiind internat în secţiile de geriatrie, chirurgie şi cardiologie®. În această 
perioadă, Radu Gyr, după cum mărturisea unui coleg de celulă din Aiud, 


1. „Încă din ziua decesului au fost întreprinse măsuri de instruire şi dirijare a reţelei 
informative pentru a asigura cunoaşterea comentariilor, a legionarilor care vor 
participa la funeralii şi a eventualelor intenţii din partea acestora de a folosi prile- 
jul înhumării în alte scopuri” (ACNSAS, fond Informativ, dosar 233726, vol. 2, f. 7). 

. ACNSAS, fond Informativ, dosar 233726, vol. 2, f. 7. 

. Ibidem, f. 8. 

. ACNSAS, fond Documentar, dosar 13484, vol. 3, f. 13. 

. Ibidem, f. 15. 

. Ibidem, f. 17. 

. Ibidem. 

. Ibidem, f. 20. 

informator al GOA, se angajează in fata soţiei: „Am jurat fata de soţia 
mea şi faţă de mine, atât timp cât voi mai fi în viaţă, să nu mă mai ocup 
de poezie şi politică”. 

Rearestat în iulie 1958 pentru poezia „Ridică-te Gheorghe, Ridică-te 
Ioane”, Radu Gyr este supus unei presiuni psihice permanente. Condamnat 
la moarte, timp de un an este depus în camera condamnaților la moarte din 
închisoarea Jilava, pentru ca apoi să-i fie comutată pedeapsa la muncă 
silnică pe viață’. Transferat in Aiud şi aflat într-o stare fizică deplorabilă, 
suferind de anghină pectorală şi fiind imobilizat la pat”, Radu Gyr este „o 
ţintă uşoară” pentru colonelul Crăciun, care exploatează starea de sănătate 
a acestuia pentru a obţine o nouă declaraţie de desolidarizare de Mişcarea 
Legionară. 

Printr-un ordin verbal al lui Alexandru Drăghici”, ministrul de Interne, 
Securitatea îi propune lui Radu Gyr colaborarea la Glasul Patriei încă din 
perioada detenţiei. Astfel, când se afla închis în penitenciarul spital 
Văcăreşti, în primăvara anului 1963, Direcţia I în colaborare cu Direcţia 
a III-a se interesează de starea lui de sănătate şi îl transferă pe 24 mai 1963 
la spitalul MAI „Dr. Babeş”, deoarece „se află într-o stare gravă”?. 

Starea medicală şi materială a lui Radu Gyr era deplorabilă, conducerea 
Direcţiei I notând că acesta „nu are haine, lenjerie de corp, serviciu”, iar „dan- 
tura este complet stricata”®. Tocmai de aceea, conducerea Direcţiei I pro- 
pune, iar ministrul Drăghici aprobă acordarea unui „ajutor” de 4.000 de lei, 
iar Direcţia a III-a „să-l încadreze informativ, să-i intercepteze corespon- 
denta şi convorbirile telefonice, să-i introducă TO, să se îngrijească de 
găsirea unui loc de muncă şi alte probleme legate de situaţia sa”’. 

Un prim raport informativ din iulie 19635, ce rezumă datele obţinute 
prin mijloacele TO (microfoane) din locuinţa lui Radu Gyr, detaliază noua 
poziţie a acestuia. Radu Gyr afirmă deschis dorinţa de „a se integra total 
în noua ideologie”, exprimându-şi de asemenea regretul pentru suferinţele 
îndurate de familie, care îl susţine în demersul său. Raportul se încheie cu 
menţiunea conducerii Direcţiei I „că atât Radu Gyr cat şi membri familiei 


. Ibidem, f. 80. 

. Ibidem, f. 6 

. Ibidem, f. 70. 

ACNSAS, fond SIE, dosar 6136, f. 19. 
. Ibidem, f. 11. 

Ibidem. 

. Ibidem, f. 21. 

. Ibidem, f. 41. 

sale au manifestat în discuţiile interceptate o atitudine justă, pe linia mun- 
cii de reeducare pe care organele MAI au dus-o cu acesta”’. 

După acest raport favorabil, conducerea Direcţiei I propune, iar minis- 
trul Drăghici aprobă ca Radu Gyr să primească: „Un ajutor lunar în valoare 
de 1.000 lei, din fondurile MAI; o locuinţă compusă din două camere şi 
dependinţe, deoarece lucrează la domiciliu ; şi să se intervină la Fondul 
Literar pentru a primi un ajutor lunar”?, din partea căruia Gyr a primit o 
indemnizaţie de 700 de lei’. 

Începând din 1963, Radu Gyr desfăşoară o intensă activitate in paginile 
publicaţiei Glasul Patriei, semnând 62 de articole şi 25 de poezii, în peri- 
oada 1963-1972. Din totalul textelor semnate, doar şase articole abordează 
teme politice. 

Primul articol, „Ochii se bucură şi inima cântă”, din iunie 1963, 
urmează fidel tonul patetic şi structura demascărilor din cluburile reeducă- 
rii. Încă din introducere, Gyr asigură publicul de veridicitatea poziţiei sale : 


Rândurile de faţă izvorăsc nu numai din adâncul unei maturitati de vârstă, dar 
şi din profunzimea unei conştiinţe pe care anii au zgâlţâit-o puternic, limpe- 
zind-o şi luminând-o totodată. Frazele mele nu sunt produsul unui act de 
oportunism, de laşitate sau mimetism politic. Ele au ţâşnit din necesitatea 
lăuntrică a unei mari şi sincere destăinuiri, pe care vreau s-o fac înaintea între- 
gului nostru popor. Penita n-o poartă între degetele lui scriitorul, ci însăşi inima 
deschisă, care mărturiseşte prin eat. 


Urmează „demascarea” propriei biografii politice, a ideologiei, istoriei 
şi liderilor legionari, pentru ca, în final, Radu Gyr să-şi asume desprinde- 
rea totală de trecutul legionar şi încadrarea în noua realitate politică : 


Aş vrea să se ştie de către toţi că Radu Demetrescu Gyr se desolidarizeaza 
complet şi pentru totdeauna de legionarism. Îmi dau seama cu claritate că 
trăiesc într-o mare epocă istorică, în care socialismul creator se regăseşte în 
vie cadență, în plin şi triumfător marş. Desprins de trecut, înţeleg să mă inte- 
grez noii ere socialiste. Voi consacra restul vieţii mele acestei lumi noi - căreia 
îi vom închina operele mele viitoare”. 


Ibidem, f. 44. 

Ibidem, f. 46. 

Ibidem, f. 158. 

Radu Gyr, ,,Ochii se bucura si inima canta”, Glasul Patriei, an VIII, nr. 18 (272), 
20 iunie 1963. 

După schimbarea politicii editoriale, în aprilie 1964, Radu Gyr continuă 
să scrie jurnale de călătorie!, reportaje despre realizările regimului? sau 
cronici artistice”. Relaxarea presiunii ideologice asupra publicaţiei a permis 
autorilor să-şi diversifice subiectele şi le-a oferit autonomie în alegerea 
tematicii abordate. Într-o notă informativă din decembrie 1971, agentul 
nota, în urma unei discuţii cu Radu Gyr, că acesta „scrie articole la Glasul 
Patriei cu o tematică pe care şi-o alege singur. Face deplasări prin ţară, 
spre exemplu, la mânăstirile din Neamt despre care scrie articole”*. În 
discuţia cu acelaşi informator, Gyr se arată plăcut surprins de faptul că „se 
pot scrie articole despre scriitori evrei, sau chiar evrei pot publica”. 

După încheierea activităţii publicaţiei Glasul Patriei, în octombrie 1972, 
Radu Gyr a continuat să publice şi în Tribuna României un ciclu de nouă 
articole, care s-a încheiat cu un reportaj de călătorie la mănăstirea Arnota, 
din iulie 1974. Paragraful final al articolului poate fi asimilat unui testament 
al lui Radu Gyr, care moare în aprilie 1975: 


Reculege-te şi tu, călătorule, în sacrul locaş al Arnotei, pleacă-ţi fruntea pios 
lângă piatra de pe mormântul marelui voievod Matei şi inmiresmandu-ti sufle- 
tul cu vechea legendă, caută, prin icoane, ochii slugii credincioase şi, în fiecare 
ungher, braţele ei, întinse pentru neîncetată şi adâncă rugă...?. 


Pr. Ion Dumitrescu-Borşa şi Victor Vojen 


Eliberati împreună, în ianuarie 1963, pr. Ion Dumitrescu-Borşa, Victor 
Vojen, Constantin Parpalac, Iosif Costea şi pr. Dumitru Stăniloae au înce- 
put activitatea la Glasul Patriei în acelaşi an. 

Publicând 28 de articole într-un interval de cinci ani (1963-1968), din- 
tre care şapte politice, Dumitrescu-Borşa debutează în martie 1963 cu 


1. Radu Gyr, „Prin târgul lui Negru Vodă”, Glasul Patriei, an XI, nr. 7 (370), 
20 februarie 1966. 

2. Radu Gyr, „Prin marile magazine ale capitalei”, Glasul Patriei, an X, nr. 21 (347), 
10 iulie 1965. 

3. Radu Gyr, „Dramaturgi străini contemporani pe scenele noastre”, Glasul Patriei, 

an IX, nr. 33 (323), 20 noiembrie 1964. 

. ACNSAS, fond Informativ, dosar 233726, vol. 2, f. 75. 

articolul „Reculegere şi mărturisire a A parte a ciclului „Văzute şi trăite în 
organizaţia legionară”. Textul urmăreşte structura-model a articolelor de 
debut în Glasul Patriei. În introducere, Dumitrescu-Borşa afirmă necesita- 
tea „mărturisirii”, asumându-și pedeapsa pe care a ispăşit-o: 


Simt ca o datorie de conştiinţă să arăt cititorilor ziarului GP cât rău a adus 
poporului mişcarea legionară. Această datorie este cu atât mai mare, cu cât mai 
îndelung şi mai adânc a fost procesul lăuntric pe care mi l-am făcut. [...] Am 
fost judecat şi condamnat la 20 de ani detentiune grea, din care am executat 
aproape 15. Având în vedere activitatea politică desfăşurată de mine în Garda 
de Fier, nu consider că această pedeapsă mi-a fost dată pe nedrept. Anii de 
închisoare au reprezentat pentru mine ani de frământări şi ani de şcoală. Acolo 
am analizat trecutul cu toate păcatele lui şi mi-am dat seama de negativismul 
şi totala absurditate a ideilor legionare?. 


După „demascarea” organizaţiei legionare ca „şcoală a crimei” şi a 
liderilor legionari, Corneliu Codreanu, Horia Sima, Ion Mota sau Miti 
Dumitrescu, alături de propria activitate „criminală”, Dumitrescu-Borşa 
afirmă cu tărie adeziunea la „noua orânduire” : 


Faţă de situaţia generală actuală din tara şi fata de bunăvoința actualului regim, 
cu repunerea în drepturi a celor eliberaţi din închisori, la care eu niciodată nu 
m-am aşteptat, înţeleg încă o dată să rup definitiv şi să detest trecutul meu 
legionar, să mă încadrez în noua orânduire a tării’. 


Schimbarea politicii editoriale a Glasului Patriei a determinat o dimi- 
nuare a implicării lui Dumitrescu-Borşa, care-şi va încheia activitatea 
publicistică cu articolul „Satul copilăriei mele”*, un reportaj despre trans- 
formarea „spectaculoasă” în noul regim a localității Corbi, din județul Arges. 

Despre răcirea colaborării lui Dumitrescu-Borşa cu redacția aflăm şi 
dintr-o notă informativă care subliniază faptul că „în prezent Glasul Patriei 
s-a reprofilat pe alte probleme, iar Vojen si Borsa nu mai sunt solicitati să 


scrie”>. 


1. Ion Dumitrescu-Borsa, „Reculegere şi mărturisire”, Glasul Patriei, anul VIII, nr. 8 

Victor Vojen debutează in paginile Glasului Patriei in martie 1963, 
semnand 17 articole, pana in 1966, cinci dintre acestea avand teme politice. 
Intitulat „Între lumea de ieri şi cea de azi”!, primul articol al lui Victor 
Vojen se structurează după modelul deja consacrat, al demascărilor asumate 
şi de ceilalţi foşti deţinuţi care au semnat în Glasul Patriei. În introducere, 
autorul îşi asumă „osânda meritată”, regretând „lupta pe care a dus-o 
împotriva comunismului”, pentru ca apoi să zugrăvească în culori sumbre 
organizaţia şi liderii legionari : 


Organizaţia legionară a falimentat în istoria românească atât din cauze de 
caracter general - înscriindu-se în seria tuturor injghebarilor de tip fascist 
respinse de popoare, dar şi din cauze specifice, ce-şi găsesc explicaţiile în 
păcatele şi structura diversionistă a gardismului, prin care se încerca să se abată 
atenţia omului de rând de la starea de înapoiere şi mizerie în care acesta se afla 
în plin secol XX. [...] Legionarii, nici măcar oameni: nişte obsedati ai com- 
ploturilor, ai crimei şi puterii, indiferent de numărul victimelor şi de amarul 
suferințelor pe care obsesiile şi ambițiile lor le cereau?. 


In finalul articolului, Victor Vojen „respectă” structura impusă a demas- 
cărilor, asumându-şi detaşarea deplină de trecutul politic şi încadrarea în 
noua ordine politică : 


Când vezi pământul ţării brăzdat în lung şi-n lat de tractoare şi combine ieşite 
din uzină românească, când vezi sate şi oraşe cum se înalţă an de an, când totul 
se preschimbă din adâncuri şi când ştii că această operă e doar un început, nu 
trebuie să recunosti şi să mărturiseşti puterea de creaţie a acestei lumi noi? 
N-am cunoscut şi nu am bănuit puterea creatoare a acestei lumi. Astăzi ştiu că 
e o realitate. Sunt bucuros şi cred în ea şi să mă integrez sincer socialismului 
biruitor’. 


Articolul lui Victor Vojen poate fi considerat o formă prescurtată a 
cuvântării rostite in fata deținuților, cu ocazia eliberării, în cadrul sedintei 
publice la care au participat aproximativ 500 de detinuti, din 15 ianuarie 
1963*. Structura, temele abordate, limbajul utilizat se regăsesc, pe deplin, 
în textul publicat pe 20 martie 1963. De la introducerea patetică: „Am 


1. Victor Vojen, „Între lumea de ieri si cea de azi”, Glasul Patriei, an VIII, nr. 9 
(263), 20 martie 1963. 

cerut îngăduinţa de a rosti astăzi, într-o zi atât de însemnată in viata mea — 
ziua eliberării mele - câteva cuvinte, pentru a-mi îndeplini o datorie de 
conştiinţă. O îndoită datorie de conştiinţă : pentru dvs., dragi prieteni şi 
foşti camarazi de luptă şi de credinţă legionară şi pentru mine, pentru a-mi 
lămuri propria mea atitudine”!, şi până la concluziile privitoare la mişcarea 
legionară: „Organizaţia codrenistă se înscrie astfel în formațiunile exaltate 
care pun accent pe cultivarea instinctelor, subconştientului, părţii animale 
din fiinţa umană, necontrolate de rațiune - năruind prin aceasta frontul 
romantic, tulbure, al zvârcolirilor sociale, caracteristice perioadei zbuciu- 
mate dintre cele două războaie mondiale”?. 

„Relaţia” reeducare - Glasul Patriei a funcţionat şi în sens invers, arti- 
cole ale lui Dumitrescu-Borşa şi Victor Vojen, din primăvara lui 1963, fiind 
utilizate, „cu rezultate foarte bune”, în şedinţele reeducării, după cum 
notează un raport informativ al colonelului Crăciun din iunie 196%. 

Deşi a fost informator al Securităţii încă din 1951, pe când era închis la 
Ocnele Mari“, iar propunerea pentru colaborare la Glasul Patriei a fost 
aprobată chiar de ministrul Drăghici”, relaţia lui Victor Vojen cu poliţia 
politică a fost foarte tensionată. Suspectat că are manifestări duşmănoase 
încă din februarie 1964°, Securitatea îl îndepărtează din redacţia Glasului 
Patriei în martie 1967’. Supravegheat permanent, prin intermediul agenturii, 
tehnicii operative, filajului sau violării corespondenţei, conflictul lui Victor 
Vojen cu Securitatea se acutizează încă din aprilie 1969, când are loc prima 
avertizare a acestuia la sediul Direcţiei IÈ. 

După un lung şir de şicane ale organelor Securităţii, prin care se încerca 
compromiterea şi izolarea sa”, Victor Vojen şi-a petrecut ultimii ani ai 
vieţii într-o sărăcie lucie, murind în iulie 1989 şi fiind incinerat la crema- 
toriul Cenuşa!. 


. Ibidem, f. 53. 

Gheorghe Parpalac si Iosif Costea 


Colaborarea lui Iosif Costea si Gheorghe Parpalac la Glasul Patriei a fost 
efemeră, cei doi semnând doar un articol, în cazul lui Costea, şi două texte, 
în cazul lui Parpalac, de-a lungul anului 1963. Dincolo de articolele politice 
şablon!, în care cei doi îşi exprimă adeziunea faţă de noile realităţi politice 
şi demască propriul trecut legionar, mai fructuoasă şi interesantă a fost 
relaţia celor doi cu Securitatea. 

Gheorghe Parpalac a fost un agent fidel al Securităţii, în mod oficial din 
mai 1964 până în decembrie 1989, dosarul acestuia de informator nefiind 
închis la momentul revoluţiei”. Cu o activitate informativă bogată si apre- 
ciată de organele Securităţii”, Gheorghe Parpalac a semnat note despre 
Victor Vojen - al cărui confesor era -, despre Dumitrescu-Borşa, Nicolae 
Cojocaru, lorgu Savin, Ştefan Sotirescu, Nicolae Giosanu, Horia Gherman, 
Dumitru Groza, Radu Budişteanu ş.a., care erau cu toţii lideri legionari 
cunoscuţi din reeducarea de la Aiud. 

Pentru activitatea ca informator, Gheorghe Parpalac a fost recompensat, 
în diferite rânduri, cu sume ce depăşeau 3.000 de lei’, fiindu-i de asemenea 
facilitată angajarea ca tehnician la Cooperativa Radio-Progres, poziţie din 
care putea interactiona şi vizita „obiectivele” pe care le avea în sarcină. 

În schimb, relaţia lui Iosif Costea cu Securitatea a avut accente drama- 
tice. După eliberarea din detenţie, „amăgit” de promisiunile colonelului 
Crăciun, Costea se aştepta să fie încadrat pe măsura pregătirii sale, dar, 
mai ales, să reia activitatea politică, de data asta, în serviciul regimului 
comunist. Dezamăgirile succesive - cu greu şi de-abia la intervenţia târzie 


1. Gheorghe Parpalac, „Mi-e ruşine de a fi fost, cândva, legionar”, Glasul Patriei, 
an VIII, nr. 12 (266), 20 aprilie 1963, şi Iosif Costea, „Am datoria să spun ade- 
vărul”, Glasul Patriei, an VIII, nr. 22 (276), 1 august 1963. 

2. ACNSAS, fond Reţea, dosar 292395, f. 1. 

3. Caracterizare a agentului „Mihai Stroescu” - unul dintre numele conspirative ale 
lui Gh. Parpalac: „Privit în general, aportul său informativ poate fi apreciat ca 
bun atât sub aspect cantitativ cât şi calitativ. Agentul are calităţi informative şi 
pentru a şi le dezvolta depune interes, ascultă şi îşi însuşeşte indicaţiile ce i se dau” 
(ACNSAS, fond Reţea, dosar 292395, f. 88). 

a Securităţii a fost încadrat ca jurist-consult la SMT Orăştie! - l-au determi- 
nat pe Iosif Costea să se adreseze organelor Securităţii, in decembrie 1968 : 


Insistând asupra atitudinii sale actuale, ne-a spus printre altele că nici nu bănuim 
noi cât ne-ar putea ajuta el pe noi dacă am părăsi atitudinea de rigiditate pe 
care am manifestat-o fata de el; dacă am discuta cu el într-un mod mai apropiat, 
mai deschis, mai prietenos, vizitându-l acasă sau în alte locuri, decât în postura 
de invitat oficial la Securitate?. 


În următorii ani, nemulţumirile lui Iosif Costea manifestate către infor- 
matori determină Securitatea să-l supravegheze îndeaproape, suspectându-l 
de manifestări ostile, legături cu foşti legionari, ascultarea postului de radio 
Europa Liberă sau scrierea memoriilor, aspecte pentru care acesta este 
avertizat, anchetat şi perchezitionat de mai multe ori”, până in august 1981, 
când Iosif Costea a murit”. 


Radu Budişteanu şi Cristofor Dancu 


Radu Budişteanu şi Cristofor Dancu au semnat un număr egal de articole, 
patru la număr, în paginile publicaţiei Glasul Patriei, de-a lungul anilor 
1963-1965, în cazul lui Radu Budişteanu, şi 1965-1966, în cel al lui 
Cristofor Dancu. 

Articolul din iunie 1963, „Un proces sufletesc şi un nou suport moral”, 
semnat de Radu Budişteanu, urmează fidel structura articolelor demasca- 
toare şi se încheie cu un angajament ferm : 


Conştient de cele săvârşite odinioară împotriva ţării mele şi admirând cele ce 
văd împlinite pe pământul strămoşesc, în epoca actualelor prefaceri, sunt feri- 
cit să mărturisesc ruperea mea definitivă de trecut şi de vechile idei. Dorinţa 


1. ACNSAS, fond Informativ, dosar 20878, vol. 2, f. 79. 

2. Ibidem, f. 71. Aceeaşi poziţie este mărturisită unui agent, care notează: „Mie odată 
mi-a spus Costea că el, aşa cum era de bătrân, ar fi capabil ca să primească o 
funcţie de conducere oricât de superioară şi cu toate că el are acel trecut pătat, 
totuşi ar face faţă şi ar putea da cel mai mare randament deoarece el cu toate că nu 
este membru de partid, dar el este mai disciplinat şi mai orientat politiceşte ca mulţi 
alţii” (ACNSAS, fond Informativ, dosar 20878, vol. 2, f. 312). 

3. ACNSAS, fond Informativ, dosar 889249, vol. 3, ff. 31-32. 

4. Ibidem, f. 25. 

sinceră de a contribui efectiv la opera de construire a României noi este şi va 
fi mereu suportul moral al vieţii mele de acum înainte!. 


Cristofor Dancu, eliberat în iulie 1964, începe „târziu” activitatea la 
Glasul Patriei, cu articolul „Am ieşit din noaptea mistică”?, ultimul din 
categoria articolelor politice semnate de foşti deţinuţi politici trecuţi prin 
reeducarea de la Aiud. Textul semnat de Cristofor Dancu îşi propune să fie 
o critică a ideologiei şi istoriei legionare dintr-o perspectivă teologică, 
autorul afirmând că, „prin răzbunare, cultul forţei până la violenţă şi crimă, 
prin orgoliul exagerat până la megalomanie, prin laşitate, necurăţenie şi 
trădarea de fraţi, legionarismul este cea mai insolită tăgadă a creştinismu- 


lui si nationalismului”?. 


Pr. Dumitru Staniloae 


Un ultim caz asupra căruia vreau să mă opresc este cel al părintelui Dumitru 
Stăniloae, figură marcantă a teologiei româneşti. Eliberat în ianuarie 1963, 
acesta a publicat 14 articole în Glasul Patriei, în intervalul 1963-1967. Spre 
deosebite de toţi ceilalţi semnatari, Dumitru Stăniloae nu a semnat nici un 
articol autodemascator, singurul text de natură politică datând din februarie 
19644, în care acesta incriminează lipsa de pregătire teologică a lui Constantin 
Virgiliu Gheorghe şi Dumitru Popa, hirotoniți preoţi în Franţa, respectiv 
Germania. 

Majoritatea articolelor părintelui Stăniloae au ca subiect viaţa religioasă 
din România comunistă (regimul cultelor, învăţământul teologic, hramuri, 
sărbători, restaurări). Un astfel de articol este cel din octombrie 1963, 
intitulat „Libertatea religioasă în ţara noastră”, care evaluează, în stilul 
„raportărilor epocii”, regimul de care se bucură Biserica Ortodoxă în 
România comunistă. Alături de enumerarea suportului pe care statul îl oferă 
Bisericii - salarizarea preoţilor, a profesorilor din institutele şi seminarele 
teologice sau restaurarea unor biserici-monument -, părintele Stăniloae 


1. Radu Budişteanu, „Un proces sufletesc şi un nou suport moral”, Glasul Patriei, 
an VIII, nr. 16 (270), 1 iunie 1963. 

2. Cristofor Dancu, „Am ieşit din noaptea mistică”, Glasul Patriei, an X, nr. 9 (335), 

18 martie 1965. 

Ibidem. 

4. Dumitru Stăniloae, „De la crucea de fier la haina preoţiei”, an IX, nr. 4 (294), 
1 februarie 1964. 

subliniază : „Locaşurile de cult care au funcţionat in trecut in România 
funcţionează şi acum. Toate slujbele bisericeşti se săvârşesc fidel după 
textele de totdeauna. Copiii sunt botezați, tinerii se cunună religios, morţii 
sunt îngropaţi după datina strămoşească”!. 


„Beneficiile colaborării” 


În ceea ce priveşte „beneficiile” pe care „supravieţuitorii” reeducării de la 
Aiud le-au avut de pe urma colaborării la publicaţia Glasul Patriei, studiul 
se află într-o fază preliminară a cercetării, ce nu permite o evaluare com- 
pletă. Pentru fiecare fost deţinut, colaborarea la Glasul Patriei a fost văzută 
ca o oportunitate de integrare socială şi profesională. Pentru regim însă, ei 
nu erau decât nişte „unelte” ale propagandei împotriva exilului. Cele nouă 
personaje analizate anterior au avut destine diferite în relaţia cu Glasul 
Patriei, în particular, şi cu regimul comunist, în general. Cu excepţia părin- 
telui Dumitru Stăniloae, ceilalţi nu puteau semna în publicaţiile din ţară 
(Glasul Patriei circula doar în exil). Dintre ceilalţi opt, doar Nichifor 
Crainic şi Radu Gyr au fost acceptaţi pe întreaga durată a activităţii publi- 
catiei, datorită prestigiului cultural de care se bucurau. Schimbarea politi- 
cii editoriale în aprilie 1964 a însemnat începutul sfârşitului colaborării 
pentru cei a căror singură calitate era cea de „lider” legionar. Astfel, 
Dumitrescu-Borşa, Victor Vojen sau Radu Budişteanu au fost îndepărtați 
pentru că nu se mai încadrau strategiilor propagandei oficiale. 

În planul strict al remuneratiilor, din datele parţiale descoperite în arhivele 
Securităţii, aflăm că, spre exemplu, Iosif Costea a fost plătit cu 700 de lei? 
pentru singurul articol publicat, iar Radu Gyr primea 1.000 de lei lunar 
pentru activitatea la Glasul Patriei din partea MAI, alături de o pensie în 
valoare de 700 de lei de la Fondul Literar. 


„Paternitatea” articolelor 


Un subiect controversat şi sensibil este reprezentat de „paternitatea” arti- 
colelor. In ceea ce priveşte ipoteza ca unele articole să fie publicate cu 


1. Dumitru Stăniloae, „Libertatea religioasă în ţara noastră”, Glasul Patriei, an VIII, 
nr. 30 (284), 20 octombrie 1963. 
2. ACNSAS, fond Informativ, dosar 889249, vol. 1, f. 9. 

semnătura unui autor, fără ştiinţa acestuia, nu există nici un fel de indicii 
care să afirme acest lucru, în schimb, supozitiile „prelucrării” articolelor 
pot fi luate în dezbatere. În această situaţie, ne putem confrunta cu două 
moduri de lucru: „impunerea” unor structuri şi elemente de limbaj obli- 
gatorii sau „corectarea” articolelor, până la deturnarea sensului. Până în 
acest stadiu al cercetării se cunosc doar afirmaţiile lui Iosif Costea, care a 
declarat ofițerului de Securitate în octombrie 1965 că „articolul scris în 
Glasul Patriei a tost falsificat de redacţia acestei gazete şi că nu corespunde 
ideilor lui”!, iar informatorului „Frunză Ioan”, în august 1967, ca răspuns 
la întrebarea despre activitatea sa la Glasul Patriei : „Da, e foarte adevărat, 
dar acel articol a fost o porcărie şi este ceva de care nu vreau să ştiu şi 
să-mi aduc aminte cu plăcere. A fost scris aşa... — şi m-a lăsat să înţeleg 
că a fost scris fără voie şi cu silă”?. 

Fără a minimaliza poziţia lui Iosif Costea, trebuie să ţinem cont de 
contextul şi natura conflictuală a relaţiilor acestuia cu Securitatea, dezamăgit 
de faptul că nu s-a putut integra socioprofesional pe măsura aşteptărilor sale. 

Un ultim aspect care se impune semnalat este similitudinea de idei, teme, 
limbaj, structură dintre declaraţiile din reeducare şi articolele din Glasul 
Patriei ale foştilor deţinuţi politici. Astfel, dacă în privinţa formei şi stilu- 
lui articolelor suspiciunile trebuie elucidate, în ceea ce priveşte „paterni- 
tatea” textelor, concluziile ar putea fi mai clare. 


Concluzii 


Colaborarea foştilor deţinuţi politici Nichifor Crainic, Radu Gyr, pr. Ion 
Dumitrescu-Borşa, Victor Vojen, Gheorghe Parpalac, Iosif Costea, Radu 
Budişteanu, Cristofor Dancu şi pr. Dumitru Stăniloae la publicaţia Glasul 
Patriei reprezintă una dintre strategiile pe care aceştia le-au utilizat în 
demersul de (re)integrare socioprofesională după eliberarea din închisoare. 
Gradul de succes al acestei strategii a variat de la încadrarea profesională 
cu remunerarea contribuţiilor (Nichifor Crainic, Radu Gyr), la neîncrederea 
din partea regimului şi căderea în dizgrație (Iosif Costea, Victor Vojen), in 
funcţie de interesele regimului, politica redacțională sau relaţiile autorilor 
cu Securitatea. 


1. ACNSAS, fond Informativ, dosar 20878, vol. 2, f. 268. 
2. Ibidem, f. 330. 

Regimul a instrumentat cinic aspiratiile acestor fosti detinuti politici, 
utilizandu-i in propaganda îndreptată împotriva exilului românesc. Din 
aceasta ,,relatie”, regimul a obţinut trei beneficii majore: 1) a confirmat 
exilului că orice formă de opoziţie internă a fost înfrântă ; 2) s-a autolegi- 
timat, prin susţinerea publică de către personalităţi reprezentative ale rezis- 
tentei anticomuniste ; 3) i-a compromis, în ochii exilului, pe semnatarii 
articolelor. 

Activitatea publicistică de la Glasul Patriei a fost în cele din urmă 
expresia unei relaţii tensionate şi disproportionate între regim şi ,,supravie- 
tuitorii” reeducării de la Aiud, care şi-au proiectat „iluzoriu” colaborarea 
ca pe o posibilitate validă de accedere în lumea culturală şi politică. 


Altfel de concluzii (morale şi memoriale) 


Dincolo de aspectele editoriale (literare, tematice, ideologice) ale colabo- 
rării foştilor deţinuţi politici, supraviețuitori ai reeducării de la Aiud, la 
publicaţia Glasul Patriei, se ridică probleme de natură morală şi memorială, 
iar articolul nu-şi propune să le epuizeze, ci doar să traseze câteva posibile 
direcţii de interpretare. Întâi de toate, trebuie spus că articolul nu îşi asumă 
poziţia unui tribunal al memoriei, considerând desuete şi puerile orice 
încercări de etichetare morală. 

O primă dimensiune ţine de veridicitatea demersului. Credeau cu ade- 
vărat Gyr, Crainic sau Stăniloae în ce scriau sau era doar o formă de 
oportunism politic, prin care încercau să-şi „spele păcatele” trecutului ? 
Aşa cum am precizat anterior, colaborarea la Glasul Patriei a fost una 
dintre strategiile de integrare socioprofesională. Dar pot fi considerate 
aceste texte doar expresia oportunismului şi conjuncturii sau sunt mai mult 
decât atât? Deşi, cu siguranţă, răspunsuri definitive la aceste întrebări nu 
pot fi oferite, o posibilă cheie de înţelegere este oferită de situaţia politică 
(internă şi externă) a României la începutul anilor '60, care se afla într-un 
contrast evident cu România postrăzboi, ruinată, ocupată de trupele sovie- 
tice şi dominată de represivitatea regimului. 

Încă din timpul reeducării de la Aiud, un impact major asupra detinu- 
tilor au avut realizările regimului (complexele industriale, barajele hidroe- 
nergetice, cartierele de locuinţe, mecanizarea agriculturii, dezvoltarea 
infrastructurii), care le-au demonstrat celor închişi „efortul modernizator” 

şi susţinerea internă de care se bucura regimul comunist’. Desi astăzi 
„mirajul faţă de realizări” poate părea pueril, trebuie avut în vedere faptul 
că deţinuţii se aflau într-un blocaj informaţional, imaginea României fiind 
pentru ei cea de la momentul arestării — anii '48-'49. De asemenea, un rol 
major în „deschiderea” foştilor deţinuţi au avut desprinderea de Moscova 
a regimului de la Bucureşti şi reactualizarea unor teme ale discursului 
naţionalist în propaganda oficială. 

Astfel, relativa bunăstare economică, dezghetul cultural, ieşirea, cel 
putin aparentă, de sub orbita Moscovei şi recalibrarea naționalistă a regi- 
mului i-au făcut pe Nichifor Crainic, Radu Gyr şi pe ceilalţi să spere într-o 
„reîncadrare” în lumea culturală românească şi o adaptare la noile realităţi 
politice. 

Alte aspecte, care nu trebuie eludate şi care cântăresc greu în ecuaţia 
„colaborării”, sunt reprezentate de vârsta înaintată şi starea de sănătate 
precară în care se aflau supraviețuitorii reeducării, epuizați după zeci de 
ani de detenţie şi convinşi că orice încercare de „reînviere” a fantomelor 
trecutului era sortită eşecului. 

În ceea ce priveşte problema sensibilă a consecinţelor la nivel memorial 
pe care „colaborarea” la Glasul Patriei le implică, trebuie asumat faptul 
că discuţia se poartă pe două planuri distincte. Astfel, suferinţa anilor de 
detenţie (foame, frig, torturi, anchete, izolare, presiune psihologică) nu 
poate fi ştearsă sau minimalizată de „colaborarea”, chiar explicită, cu 
regimul comunist. Deşi articolele elogioase la adresa realizărilor regimului 
sau demascatoare faţă de exilul românesc nu pot fi eludate, personalitatea 
şi impactul poeziilor lui Radu Gyr sau Nichifor Crainic asupra celor închişi, 
care au reprezentat „combustibil al rezistenţei morale”, rămân în patrimoniul 
memorial al Gulagului românesc. Tocmai de aceea se impune asumarea 
conştientă, nuanţată şi integrală a biografiei supravietuitorilor reeducării 
de la Aiud care au colaborat la Glasul Patriei, ca o condiţie sine qua non 
pentru înţelegerea represiunii şi supravieţuirii în comunism, dar, mai ales, 
pentru structurarea unor politici memoriale integratoare, detaşate de orice 
implicaţii ideologice. 


1. Prezentarea „realizărilor regimului” în cadrul şedinţelor de club ale reeducării a 
avut un impact major asupra celor închişi, şubrezind speranţa acestora, întreţinută 
de-a lungul anilor de detenţie, că regimul comunist nu se bucură de susţinere popu- 
lară şi se află în pragul colapsului. 


Ruxandra Câmpeanu 


Dinspre monument spre accident. Strategiile 
spusului şi ale nespusului în publicistica literară 
a lui G. Călinescu în timpul regimului Dej 


Abstract. The advent of the Communist regime in Romania seriously altered the conditions 
that licensed discourse production in the literary field. Concurrently, silence acquired new 
meanings in the sphere of culture (ranging from what one might call „dissidence through 
absence” to the suppression of one’s right to publish or to passive conformity to circum- 
stances). From a moral standpoint, the decision to produce or not to produce language 
became a fundamentally ambiguous gesture. An explanation for this phenomenon lies in the 
„exhortative criticism” employed by Party activists against writers — especially against those 
who had already acquired considerable symbolic capital. Such criticism was twofold: on 
one hand, it condemned what passed for reactionary discourse, while on the other, it encour- 
aged the authors to adopt the new (and only) type of discourse approved by the regime. 
During the first years of Dej’s rule, literary critic and historian G. Călinescu was one of 
the targets of such practices, which took the form of a vicious press campaign. The result 
was a shift in Călinescu's activity from the monumental to the incidental - from bold, 
seminal works of grand design, such as Istoria literaturii române de la origini până în pre- 
zent /The History of Romanian Literature from Its Origins to the Present Day/ or the 
monographs dedicated to Mihai Eminescu and Ion Creangă, to the contingency of press 
articles. In what follows, I aim to discuss some of the oblique strategies that enabled 
G. Călinescu to both approach and distance himself from the Marxist-Leninist dogma, by 
staging and negotiating his moments of silence and engagement with discourse. 


Keywords: G. Călinescu, Gheorghe Gheorghiu-Dej, Communism, literary criticism, literary 
press 


Introducere 


„Toată producţia ţării noastre este legată de «producţia» voastră. «Producţia» 
de suflete este mai importantă decât producţia de tancuri”, declara Stalin 
la o întâlnire cu scriitorii la Moscova, în 1932; „Tancurile voastre nu vor 
fi bune de nimic dacă sufletul din ele e putred”!. Dincolo de naivitatea 
aforismului, formula are totuşi meritul de a surprinde importanţa axioma- 
tică pe care Stalin o acorda forţei mobilizatoare a ideilor în plan economic, 
social, politic şi militar. Cum lupta de clasă se dădea nu numai între pro- 
letari şi burghezie, ci şi în conştiinţa indivizilor”, rolul atribuit intelectua- 

În faza sa stalinistă şi în etapele următoare, interesul regimului Dej faţă 
de intelectuali nu a fost străin de acest raţionament. Prin capacitatea lor de 
a vehicula şi de a promova idei, intelectualii erau deopotrivă valoroşi şi 
periculoşi, iar interesul Partidului se îndrepta cu precădere spre intelectu- 
alii din sfera disciplinelor umaniste, mai semnificative din punct de vedere 
ideologic decât ştiinţele exacte?. La aceste considerente se adăuga lipsa de 
legitimitate culturală a regimului în momentul instaurării lui (dar şi mai 
târziu), o carenta ce a determinat noua putere de la Bucuresti să facă pre- 
siuni asupra intelectualilor consacraţi, îndemnându-i să-şi pună capitalul 
simbolic de care dispun în slujba dogmei marxist-leniniste şi a formulei 
realismului socialist. 


1. „[T]he whole production of the country is connected with your «production». The 
«production» of souls is more important than the production of tanks [...] your tanks 
will be worth nothing if the soul in them is rotten” (I.V. Stalin, apud David 
Priestland, Stalin as Bolshevik Romantic. Ideology and Mobilization, 1917-1939, 
in Sarah Davies si James Harris (eds.), Stalin. A New History, Cambridge University 
Press, New York, 2005, pp. 193-194). 

2. După cum arată David Priestland, deşi la Congresul al XVII-lea al Partidului Stalin 
a anunţat înfrângerea duşmanilor interni, el nu a abandonat ideea de luptă de clasă, 
susţinând că „rămăşiţe ale capitalismului” dăinuie încă în constiintele oamenilor 
(ibidem, p. 194). 

3. Mioara Anton, „«Progresişti» versus «reactionari». Subordonarea intelectualilor. 
1944-1955”, in Dan Cătănuş (coord.), Intelectuali români în arhivele comunismu- 
lui, Nemira & Co., Bucuresti, 2006, p. 40. 

La astfel de presiuni a fost supus şi G. Călinescu, care, afirmându-se şi 
impunându-se ca istoric şi critic literar în perioada interbelică, deţinea deja, 
în momentul instaurării regimului comunist, un capital simbolic şi cultural 
semnificativ. În ochii Partidului, misiunea lui ca literat era multiplă. În 
primul rând, era chemat să contribuie la inventarea unei tradiţii literare şi 
la epurarea canonului - două obiective ale noii puteri (numite oficial, cu o 
formulă antifrastică, „valorificarea moştenirii culturale”) care au căzut mai 
ales în sarcina criticilor literari, încă dinainte de proclamarea RPR!. În al 
doilea rând, era invitat să sprijine şi să supravegheze ideologic noua pro- 
ductie literară?. În al treilea rând şi într-un sens mai general, ca intelectual 
„de suprafata”*, trebuia să servească prin prestigiul său drept model pentru 
alti intelectuali, încurajând adeziunea politică. Acest din urmă aspect a 
avut o importanţă decisivă pentru acceptarea sa în rândurile Partidului, 
după cum reiese din stenograma şedinţei Biroului Politic al CC al PMR 
din 10 mai 1962: căutând să atragă mai mulţi intelectuali în rândurile 
Partidului fără a mai tine cu stricteţe la criteriul apartenenţei de clasă, 
Biroul Politic se opreşte asupra câtorva cărturari de marcă, a căror primire 
în partid avea să se facă nu de către organizaţiile regionale, ci direct de 
conducere. Numele personalităţilor alese sunt Mihai Ralea, G. Călinescu 
şi Demostene Botez. Cererile lor de adeziune aveau să fie publicate în presă, 
împreună cu decizia favorabilă a Biroului Politic. Gheorghe Gheorghiu-Dej 
a ţinut în mod deosebit ca G. Călinescu să facă parte din acest „lot” 
demonstrativ : 


1. Preocuparea lui Dej pentru revizitarea moştenirii culturale naţionale îşi găseşte una 
dintre primele expresii în discursul său din data de 15 noiembrie 1946, intitulat 
„Problemele intelectualitatii româneşti” şi reprodus în Contemporanul imediat după 
alegeri: „Democraţia [...] înseamnă tocmai salvarea de la naufragiu a celor mai 
autentice valori etice, culturale şi politice, înseamnă o revalorizare a tuturor valo- 
rilor reale ale trecutului” (Gheorghe Gheorghiu-Dej, „Problemele intelectualitatii 
româneşti”, Contemporanul, nr. 10, 23 noiembrie 1946, p. 1). 

2. „Propaganda comunistă a lucrat diferențiat cu obştea scriitoricească. Ea a învestit 
critica literară de la bun început cu rolul de paznic vigilent al aplicării principiilor 
marxist-leniniste în creaţia şi moştenirea literară şi, pe acest unic fundament, [cri- 
tica] era prima răspunzătoare de crearea noii literaturi” (Ana Selejan, Literatura în 
totalitarism, vol. IV: 1955-1956. Clasicizarea realismului socialist, Editura Cartea 
Românească, Bucureşti, 2010, p. 303). 

3. Gheorghe Gheorghiu-Dej, în Stenograma şedinţei Biroului Politic al CC al PMR 
din 10 mai 1962, in Dan Cătănuş (coord.), op. cit., p. 553. 

4. Pe fondul mutaţiilor anunţate de Hruşciov la Congresul al XXI-lea al PCUS. 

Eu am vorbit cu Călinescu la telefon [...] si l-am întrebat dacă într-adevăr asa 
a înţeles, cum am înţeles eu, că nu alături, ci în rândurile partidului trebuie să 
fii. A fost foarte emoţionat şi a spus: Da, el se consideră un ostaş al partidu- 
lui. Simteam că era emoţionat. [...] Imediat ce vor citi intelectualii lucrul acesta, 
să vedeţi că vor veni cereri din toate părţile. [...] Va avea şi rezonanţă în public, 
va fi un câştig mare pentru partidul nostru. [...] Dacă ai să-l iei pe Călinescu, 
vei vedea câţi simpatizanți are el. [...] După ce le vom publica [cererile de 
adeziune], o să vedeţi câte cereri vor veni din rândurile învăţătorilor, profeso- 
rilor, academicienilor!. 


Prin urmare, Călinescu era deopotrivă suspect în ochii regimului (prin 


poziţia sa estetică de dinainte de 1944?) şi interesant, în măsura în care putea 
fi convins sau constrâns să-şi pună prestigiul în slujba dogmei marxist-leniniste. 
Această atenţie acordată criticului, tradusă atât în strategii represive, cât şi 
în gratificatii, a determinat în planul creaţiei călinesciene o tranziţie dinspre 
monument spre accident, dinspre lucrările de anvergură, precum Istoria 
literaturii române de la origini până în prezent sau studiile ample dedicate lui 
Eminescu şi lui Creangă, la cultivarea cu asiduitate a gazetăriei de circumstanta?. 


l; 


Gheorghe Gheorghiu-Dej, în Stenograma şedinţei Biroului Politic al CC al PMR 
din 10 mai 1962, în Dan Cătănuş (coord.), op. cit., pp. 549-553. 

Pentru a indica doar câteva dintre ideile călinesciene incompatibile cu viziunea 
noului regim asupra literaturii şi asupra disciplinelor care o au ca obiect de studiu : 
critica sociologismului reductionist în analiza textelor literare - în portretul pe care 
Călinescu i-l face lui C. Dobrogeanu-Gherea în Istoria literaturii române de la 
origini până în prezent (G. Călinescu, Istoria literaturii române de la origini până 
în prezent, Editura Fundatiei Regale pentru Literatură si Artă, Bucuresti, 1941, 
p. 485) ; afirmarea primatului valorii estetice : „Istoria literară este o istorie de valori” 
(G. Călinescu, „Tehnica criticii si a istoriei literare”, Adevărul literar si artistic, 
anul XIX, seria a III-a, nr. 908, 1 mai 1938, pp. 5-6; nr. 910, 15 mai 1938, 
pp. 11-12; nr. 917 bis, 3 iulie 1938, pp. 7-8, reprodus în G. Călinescu, Opere. 
Publicistică, III (1936-1938), p. 1358), „O istorie literară fără scară de valori este 
un nonsens, o istorie socială arbitrară” (ibidem, p. 1359); „cine exclude criteriul 
estetic din istoria literară nu face istorie literară, ci istorie culturală” (ibidem, 
pp. 1348-1349); ideea că atât istoria literară, cât şi critica sunt, într-o anumită 
măsură, acte subiective, de creaţie ; credinţa în pluralitatea viziunilor asupra isto- 
riei, rezumată de Călinescu în celebra formulă aforistică „Nu există istorie literară, 
ci numai istorici literari” (ibidem, p. 1358). 

Deplasarea este semnificativă, dacă luăm în calcul cultul călinescian al monumen- 
talului în sensul clasic, horatian al termenului (de altfel, potrivit lui Al. Piru, 
Călinescu a lăsat în manuscris o traducere integrală a operei lui Horaţiu - Al. Piru, 
apud G. Călinescu, Opere. Publicistică, VIII (1955-1957), Editura Fundaţiei Naţionale 
pentru Ştiinţă şi Artă, Bucureşti, 2006, p. 1580). Dacă opera monumentală este 

În cele ce urmează, îmi propun să discut această mutație, analizând câteva 
dintre strategiile oblice, generatoare de ambiguitate, prin care Călinescu 
s-a apropiat şi deopotrivă s-a distanțat de dogma marxist-leninista în arti- 
colele sale, regizându-şi şi negociindu-şi tăcerile şi luările de cuvânt!. Voi 
lua în calcul felul în care s-a exercitat cenzura asupra producţiilor călines- 
ciene (în măsura în care acesta poate fi reconstituit pe baza documentelor 
de arhivă), dar şi specificul articolului de gazetă, înţeles ca spaţiu al ver- 
satilitatii, al efemerului şi al provizoratului, care maschează discontinuită- 
tile parcursului intelectual şi evită judecata definitivă, oferind în schimb 
posibilitatea retractării, a reiterării, a replierii. 


Represiune şi recompensă 


Instrumentele de represiune utilizate împotriva lui Călinescu nu au fost 
dintre cele mai dure de care dispunea regimul lui Dej şi s-au îmbinat cu 
gratificatii cel putin aparente, atunci când nu au fost autentice. Cu toate 
acestea, atât tehnicile opresive, cât şi recompensele simbolice sau materiale 
au avut drept rezultat limitarea libertăţii de expresie a criticului. 

Astfel, dosarul de urmărire informativă care i se deschide lui Călinescu 
în 1959 şi care nu se închide decât în 1962 are drept scop prevenirea 
circulaţiei unui presupus roman defăimător la adresa regimului, intitu- 
lat Ororile comunismului în România?, care ar fi existat în manuscris. 


cea care sfidează trecerea timpului, care îşi păstrează o veşnică actualitate (voi 
reveni asupra ideii de monument când voi discuta concepţia lui Călinescu despre 
clasicism), cu foarte puţine excepţii, în timpul regimului Dej, publicistica lui 
Călinescu se va naşte din contingente, din „necesităţile momentului” : ilustrativă 
în acest sens este conştiinciozitatea cu care Călinescu va aborda aproape toate temele 
din lista de subiecte recomandate de fruntaşii PNP pentru viitoarea gazetă Națiunea, 
după cum arată George Neagoe in Mizantropul optimist. G. Călinescu şi (de)stali- 
nizarea României, Editura Cartea Românească, Bucureşti, 2015, pp. 264-265. 

1. Ambiguitatea practicilor de disimulare a unor opinii „puriste” sub masca doctrinei 
marxist-leniniste avea un dublu efect: pe de o parte, discrepanta dintre ideologia 
oficială şi ideile estetice ale lui Călinescu, aşa cum le ştim din studiile anterioare 
anului 1948, se estompa, creându-se impresia de continuitate a vederilor (idei 
neortodoxe din perspectiva doctrinei oficiale căpătau un lustru marxist-leninist) ; 
pe de altă parte, sofismele călinesciene, adevărate artificii argumentative, ofereau 
doctrinei marxist-leniniste o flexibilitate nebănuită. 

2. I. Oprişan, Asaltul cetăţii. Dosarul de securitate al lui G. Călinescu, Bucuresti, 
Editura Saeculum I.O., 2014, p. 76. 

Simpla bănuială că G. Călinescu ar fi putut lucra la un asemenea roman 
este suficientă pentru mobilizarea reţelei de informatori timp de patru ani, 
în ciuda absenței oricăror informaţii care să sugereze că suspiciunea ar 
fi indreptatita. Fenomenul nu face decât să confirme certitudinea autorita- 
tilor că un cuvânt al lui Călinescu împotriva statu-quoului ar fi adus regi- 
mului grave prejudicii. Un alt mijloc de limitare a accesului la cuvânt a 
fost cenzurarea lucrărilor criticului (cenzurarea etapizată a romanului 
Scrinul negru!) sau retragerea lor de pe piaţă (romanul Bietul Ioanide este 
retras din librării şi din bibliotecile publice la doi ani de la apariţie? ; Istoria 
literaturii române de la origini până în prezent nu va fi reeditată în timpul 
vieţii autorului, iar manuscrisul celei de-a doua ediţii a Operei lui 
Mihai Eminescu, trimis Editurii Fundațiilor Regale în 1942 sau în 19435, 
întârzie ani de zile*, apărând abia postum. În sfârşit, înlăturarea de la 
catedră în 1949 se explică nu doar prin succesul de care se bucurau cursu- 
rile lui Călinescu, ci şi prin dificultatea regimului de a cenzura producţia 
orală’. 

În ceea ce priveşte gratificatiile simbolice, calitatea de „profesor ono- 
rific” pe care o primeşte in 1960 nu îi oferă lui Călinescu libertatea de 
expresie pierdută în 1949, pentru că la cursurile facultative pe care le va 


Editura pentru Literatură, abia în iunie 1960 (Ion Bălu, Viața lui G. Călinescu, 
Editura Cartea Românească, Galati, 1981, p. 379). 

2. Ibidem, p. 337. 

3. Dacă este corectă afirmaţia lui Călinescu dintr-o scrisoare nedatată, dar redactată 
în 1944 sau 1945, potrivit căreia manuscrisul ar fi fost în posesia editurii de doi 
ani (G. Călinescu, Corespondenta lui G. Călinescu cu Al. Rosetti (1935-1951), 
Al. Rosetti (ed.), Editura Eminescu, Bucuresti, 1977, p. 242). 

4. Ion Balu, op. cit., p 316. Reeditarea Impresiilor asupra literaturii spaniole (ediţia I : 
1946) întârzie şi ea. Răspunzând reprosurilor lui Călinescu, Al. Rosetti invocă, 
într-o scrisoare datată 6 februarie 1948, reducerea fondurilor acordate Editurii 
Fundațiilor Regale din partea statului şi contextul politic nesigur (abdicarea regelui) 
(Al. Rosetti, Corespondenta lui Al. Rosetti cu G. Călinescu (1932-1964), Liviu 
Călin (ed.), Editura Eminescu, Bucuresti, 1984, p. 128). Dincolo de climatul incert 
şi de dificultăţile prin care trecea editura, republicarea monografiei dedicate lui 
Eminescu era riscantă în acea perioadă, din cauza acuzațiilor de şovinism care i se 
aduceau poetului. 

5. Din acest punct de vedere, prelegerile universitare puneau aceleaşi dificultăţi ca 
spectacolele de teatru. Totodată, lipsa de pregătire filologică a agenţilor Securităţii 
era un obstacol în calea depistării abaterilor ideologice ale profesorilor. 

tine în anii '60 va fi flancat de George Ivaşcu! şi de M. Novicov?. Nici 
alegerea în Academie in 1948? nu îi oferă mai mult spaţiu verbal, pentru 
că aduce cu sine obligaţia cuvântărilor ocazionale, cu prilejuri festive. 
Numirea ca director al Institutului de Istorie Literară şi Folclor“ i-a oferit 


i 


George Ivaşcu (1911-1988), jurnalist politic şi cultural, critic şi istoric literar, a 
devenit membru PCdR în perioada de ilegalitate a partidului. Condamnat în pro- 
cesul grupului Pătrăşcanu în 1948, este achitat în 1954. Activitatea sa este legată 
de numele multor publicaţii importante ale vremii: a condus Contemporanul în 
perioada 1955-1971 şi România literară între 1971 şi 1988, a fost redactor-şef la 
Victoria în perioada 1945-1946 şi la Lumea între anii 1963 şi 1966 şi a scris, prin- 
tre altele, la România liberă, Lupta de clasă, Luceafărul, Gazeta literară şi Viaţa 
românească. Colaborarea sa cu G. Călinescu a început în 1939, când Ivaşcu a 
devenit secretar de redacţie al Jurnalului literar. Referitor la prezenţa lui Ivaşcu la 
cursuri, agentul „Maria Săndulescu” (numele conspirativ al Corneliei Ştefănescu, 
după cum arată I. Oprişan în op. cit., p. 94) face următoarea precizare într-o nota 
din 30 aprilie 1960, referitoare la o prelegere din 28 aprilie: „Tot timpul a persis- 
tat impresia că G. Călinescu aşteaptă confirmarea spuselor sale, din partea lui 
G. Ivaşcu, de la Contemporanul, care l-a condus la Universitate şi era prezent în 
amfiteatru” (ACNSAS, fond Informativ, dosar I 066960, f. 147). 

M. Novicov (1914-1992), arestat şi închis în anii '30 pentru propagandă comunistă, 
îşi va obţine licenţa la Facultatea de Filologie şi Istorie a Universităţii din Iaşi în 
1960, printr-o hotărâre a Ministerului Învățământului. Desfăşoară o vastă activitate 
publicistică şi redactează studii în care teoretizează realismul socialist. A deţinut 
funcţii importante în Ministerul Artelor (1948-1949) şi în Ministerul Culturii 
(1954-1955), precum şi în învăţământul universitar (şeful Catedrei de teoria litera- 
turii la Universitatea din Bucureşti în 1952-1953, şeful Catedrei de literatură rusă 
şi sovietică a aceleiaşi universităţi în 1954-1978). 

Călinescu devine membru titular în data de 29 mai 1948. Pe 9 iunie 1948, odată 
cu transformarea Academiei Române în Academia Republicii Populare Române, 
prin decretul prezidenţial nr. 1454, Călinescu şi alţi membri titulari sunt reconfir- 
mati ca membri titulari activi (Dorina N. Rusu, [storia Academiei Române în date 
(1866-1966), Editura Academiei Române, Bucureşti, 1997, pp. 323-324). 

Potrivit unui studiu rămas în manuscris al lui Pavel Tugui, comentat de Andrei 
Terian, Călinescu a fost înlăturat de la catedră undeva la începutul anului academic 
1949-1950 - cu alte cuvinte, în toamna lui 1949, în aceeaşi perioadă in care a fost 
numit la conducerea Institutului de Istorie Literară şi Folclor (1 noiembrie 1949) 
(Andrei Terian, G. Călinescu. A cincea esență, Editura Cartea Românească, 
Bucureşti, 2009, p. 721). Oficial, Călinescu va figura pe statele de plată ale 
Universităţii din Bucureşti până în 1952, primind pentru activitatea desfăşurată la 
Institut salariul de la Universitate (ibidem). Această apropiere în timp a eliminării 
lui Călinescu de la catedră şi a aducerii sale la Institut indică rolul compensatoriu 
al noii funcţii care îi era acordată criticului. Este, într-adevăr, vorba despre o 
„detaşare” (ibidem) de la Universitate într-un mediu cu mai puţină expunere publică. 

ocazia de a publica în revista Studii şi cercetări de istorie literară şi folclor 
un serial de material documentar şi câteva monografii, dar planul de lucru 
era stabilit de Academie (subordonată, la rândul ei, Consiliului de Miniştri’, 
iar adjuncti i-au fost, pe rând, Ion Vitner? şi M. Novicov’, doi dintre 
cei mai zelosi critici ai săi. In mod similar, funcţia politică pe care o va 


1. Potrivit „Statutului de organizare şi funcţionare al Academiei Republicii Populare 
Române”, aprobat pe 12 august 1948, apud Dorina N. Rusu, op. cit., p. 323. 

2. Ion Vitner (1914-1991), absolvent al Facultăţii de Medicină din Bucuresti, specia- 
lizarea stomatologie, este deportat în Transnistria în timpul dictaturii lui Antonescu, 
din cauza adeziunii la Partidul Comunist. Se întoarce în ţară în 1944 şi îşi constru- 
ieşte o carieră ca istoric şi critic literar. În urma atacului pe care îl dezlantuie in 
presă împotriva lui Călinescu (voi reveni asupra acestui episod), il înlocuieşte pe 
autorul Istoriei literaturii române de la origini până în prezent la conducerea 
Catedrei de literatură română modernă în 1950. În cadrul Institutului va lucra 
împreună cu G. Călinescu şi Ovid Crohmălniceanu la manuale de istoria literaturii 
române (1954-1955). Potrivit unei mărturii consemnate într-o notă anonimă din 
30 iunie 1954, s-ar părea însă că Vitner se implica foarte puţin în treburile 
Institutului şi venea rar la şedinţele de lucru. Lipsa de activitate la Institut şi inca- 
pacitatea de a-şi pregăti singur prelegerile universitare l-ar fi făcut să depindă într-o 
oarecare măsură de Călinescu, iar vulnerabilitatea aceasta ar explica toleranța lui 
faţă de felul în care Călinescu înţelegea să conducă Institutul: „Ion Vitner, care 
până acum nu a încercat să se opună lui Călinescu, să impună o linie mai sănătoasă 
la Institut, tace acum, se dezinteresează, vine foarte rar pe acolo. Chitimia susţine 
că Vitner are nevoie de ajutorul lui Călinescu la redactarea cursurilor sale univer- 
sitare şi apoi nu lucrează nimic efectiv la Institut, şi deci Călinescu îl are la mână” 
(ACNSAS, fond Informativ, dosar I 066960, f. 243). Însă altă notă informativă, 
referitoare la cursurile de la facultate, creionează altfel relaţia dintre cei doi, scoțând 
în evidenţă frica lui Călinescu de Vitner (ibidem, f. 264). 

3. Ion Bălu, op. cit., p. 334. Dosarul informativ întocmit pe numele lui G. Călinescu 
cuprinde relatări ale conflictelor dintre director şi director adjunct. În nenumăratele 
note care îl arată pe Călinescu nemulţumit de Novicov, principalele reproşuri 
vizează: incompetenta directorului adjunct („[ Călinescu] a declarat că [...] oricând 
l-ar putea îndepărta din Institut [pe Novicov] pentru că nu corespunde din punct de 
vedere [sic ! ] al pregătirii intelectuale”, notă din 13 ianuarie 1961, sursa „Maria 
Săndulescu”, ACNSAS, fond Informativ, dosar I 066960, f. 424), neglijarea atri- 
butiilor („I-am plătit câţiva ani din fondul nescriptic, când era doar adjunct onori- 
fic, pentru o lucrare pe care nu a predat-o niciodată. Acum, la Institut, vine când 
vrea el”, notă din 27 aprilie 1960, sursa „Maria Săndulescu”, ibidem, f. 149) şi 
subminarea autorităţii directorului (deranjat de nişte dispoziţii date de Novicov 
privind achiziţionarea de către Institut a unor documente, Călinescu ar fi spus: 
„Eşti director adjunct, Novicov, ocupă-te de bunul mers al lucrărilor ştiinţifice şi 
de activitatea politică de care suntem, de altfel, ambii responsabili, dar nu încerca 
să-mi iei locul. N-am murit încă. Eu dispun de felul cum vor fi repartizate fondurile 

îndeplini în timpul regimului Dej (ca deputat în Marea Adunare Naţională) 
era o formă de limitare a rolului pe care îl juca G. Călinescu în câmpul 
literar. 

Fenomenul care a avut însă cel mai mare impact asupra libertăţii de 
creaţie a lui Călinescu a fost campania de presă declanşată împotriva sa în 
1947. Atacurile au vizat atât publicistica sa literară (criticile se îndreaptă 
mai ales împotriva Jurnalului literar şi a paginii literar-artistice a Națiunii, 
care trecuse în gestiunea lui Călinescu din toamna lui 1947), cât şi 
activitatea sa de la catedră (comentată negativ de studentul lui Călinescu, 
Vicu Mândra?, în Flacăra), extinzându-se, prin ,,contributia” lui Vitner, 
asupra întregii activităţi a criticului. Unele dintre cele mai importante 
reproşuri vizează direcţia pe care o fixase Călinescu paginii literare a 
Națiunii în articolul programatic „Preambul”?. Astfel, Vicu Mândra ii 
reproşează profesorului său pretenţia de neutralitate ideologică (inten- 
tia, anunţată în „Preambul”, de a face în paginile Națiunii „critică pură, 
fără proces de intenţii ideologice”), inactualitatea preocupărilor lite- 
rare, lipsa de vigilenta cu care selectează materialul care apare în revistă, 
precum şi influenţa nefastă pe care o exercită prin scris asupra tinerilor 


Institutului”, notă informativă din 26 februarie 1960, sursa „M. Săndulescu”, 
ibidem, f. 172 recto şi verso). 

1. De altfel, activitatea lui Călinescu din paginile acestor două gazete este strâns legată 
de activitatea sa de la catedră, pentru că profesorul îşi publica prelegerile în Jurnalul 
literar şi în Națiunea. Pentru un dosar al campaniei de presă anticălinesciene, vezi 
G. Călinescu, Opere. Publicistică, VII (1948-1955), Editura Fundaţiei Naţionale 
pentru Ştiinţă şi Artă, Bucureşti, 2006, pp. 1415-1440. 

2. Vicu Mândra (n. 1927) a urmat cursurile Facultăţii de Litere şi Filosofie în perioada 
1945-1949. A predat la Literele bucureştene (sub diversele ei titulaturi : Facultatea 
de Filologie şi, ulterior, Facultatea de Limbă şi Literatură Română) din 1950 până 
la pensionare. Ca istoric şi critic literar, s-a ocupat îndeosebi de sfera dramaturgiei. 
La fel ca în cazul lui Vitner şi al lui Novicov, accesul facil al lui Mândra în struc- 
turile universitare în perioada imediat următoare publicării articolelor sale antică- 
linesciene pare să sugereze că funcţiile ocupate în învăţământul universitar au fost, 
cel puţin în parte, o recompensă pentru contribuţia sa la campania împotriva criti- 
cului literar. Cu atât mai mult cu cât acordarea acestor funcţii nu avea nici o aco- 
perire în pregătirea academică a celor trei (frapant este faptul că, în momentul în 
care şi-a început activitatea de profesor, Novicov nu îşi încheiase nici măcar studi- 
ile de licenţă). 

3. G. Călinescu, „Preambul”, Națiunea, anul II, nr. 472, 20 octombrie 1947, p. 2, 
reprodus în G. Călinescu, Opere. Publicistică, VI (1946-1947), Editura Fundaţiei 
Naţionale pentru Ştiinţă şi Artă, Bucureşti, 2008, pp. 800-804. 

4. Ibidem, p. 804. 

intelectuali!. Câteva luni mai târziu, Vicu Mândra isi va reinnoi atacul, 
cerând înlăturarea profesorului de la catedră?. Un alt atac vine din partea 
lui J. Popper’, care condamnă distincţia pe care o face Călinescu între artă 
şi ideologie“. Dar lui Călinescu nu i se fac reproşuri numai pentru articolele 
programatice, ci până şi pentru aparent inofensivele grupaje de „Note”, 
care adunau informaţii cu caracter documentar şi anecdotic? : obiectia în 
acest caz se referă la neprelucrarea ideologică a materialului, ceea ce sub- 
liniază faptul că în noua configuraţie a lumii culturale nu mai există subiecte 
neutre. Totul este colorat ideologic, iar un critic literar nu se poate situa in 
spaţiul verbului fără a prezenta lucrurile din unghiul dogmei marxist-leni- 
niste. După cum arată unul dintre criticii lui Călinescu, nu se poate vorbi 
despre „om” în sens ontologic, ci numai despre aristocrat, burghez, chiabur 
sau proletar, despre om în ipostazele lui istorico-sociale®. 

Particularitatea acestor atacuri este faptul că, dincolo de virulenta lor, 
cele mai multe se prezentau sub forma unor „critici exortative”, subliniind 
carentele ideologice din scrierile lui Călinescu fără a urmări să-l compro- 
mită definitiv, ci îndemnându-l să imbratiseze mai grabnic noua doctrină 
literară. Astfel, ele circumscriu spaţiul spunerii, îi trasează graniţele : lui 
Călinescu nu i se neagă competenţa necesară studiului literar („Nu neso- 
cotim calităţile de informaţie şi de analiză”), dar i se cere să-şi îndrepte 


1. Vicu Mândra, „Un buletin de şcoală veche”, Flacăra, anul I, nr. 3, 18 ianuarie 
1948, şi „Reexaminarea unui buletin de şcoală veche”, Flacăra, anul I , nr. 6, 
8 februarie 1948, apud G. Călinescu, Opere. Publicistică, VII (1948-1955), Editura 
Fundaţiei Naţionale pentru Ştiinţă şi Artă, Bucureşti, 2006, pp. 1384-1385. 

2. Idem, „Câteva consideratiuni cu privire la studiul literaturii române în Universitate”, 
Flacăra, anul I, nr. 39, 24 septembrie 1948, p. 3, apud G. Călinescu, Opere. 
Publicistică, VII (1948-1955), Editura Fundaţiei Naţionale pentru Ştiinţă şi Artă, 
Bucureşti, 2006, pp. 1417-1419. 

3. J. Popper (1921-1996), prozator şi eseist, redactor la Flacăra, la Contemporanul 
şi la Editura de Stat pentru Literatură şi Artă. Se înscrie în PCR în 1946, dar este 
exclus în 1949 şi eliminat din Uniunea Scriitorilor în 1958. În 1964, emigrează şi 
în anul următor devine redactor la Radio Europa Liberă. 

4. J. Popper, „Artă şi ideologie”, Flacăra, anul I, 29 februarie, 7 martie, 14 martie 
1948, apud G. Călinescu, Opere. Publicistică, VII (1948-1955), Editura Fundaţiei 
Naţionale pentru Ştiinţă şi Artă, Bucureşti, 2006, pp. 1391-1394. 

5. Vicu Mândra, „Un buletin de şcoală veche”, art. cit. 

6. Aceasta este una dintre obiecțiile nesemnate publicate în Contemporanul (25 iunie) 
la studiul lui Călinescu, „Universul poeziei”, apărut în Jurnalul literar, seria a 
doua, nr. 4-5, [iunie] 1948, pp. 1-54 (în G. Călinescu, Opere. Publicistică, VII 
(1948-1955), Editura Fundaţiei Naţionale pentru Ştiinţă şi Artă, Bucureşti, 2006, 
p. 1412). 

eforturile în direcţia noilor perspective ce se deschid literaturii române 
(„Ceea ce aşteptăm de la d. prof. Călinescu este intervenţia unei revizuiri 
şi instalarea pe poziţiile unei perspective vaste a literaturii noastre, care are 
nevoie de primeniri”)!. Scăderile ideologice ale criticului nu sunt iremedi- 
abile: „Noi socotim că acest nou articol al d-lui prof. Călinescu nu este 
ultimul cuvânt pentru îndrumarea paginei din Națiunea”? ; „[dleocamdată 
însă, în ciuda tezelor programatice, d. G. Călinescu priveşte poezia din cu 
totul alte perspective”? [s.n.]. 

Cel mai grav atac ambivalent de acest tip este cel întreprins de Ion Vitner 
in 1949*. Lui Călinescu i se impută, printre altele, idealismul preluat pe 
filieră germană, inspirat de filosofia lui Dilthey, postularea autonomiei 
estetice şi rolul pe care îl acordă subiectivitatii în actul critic şi in ordona- 
rea faptelor de istorie literară. Cu toate acestea, gravitatea acuzațiilor nu 
anulează insistența cu care Vitner, invocând teza stalinistă potrivit căreia 
„modificările ideologice rămân în urma modificărilor care se produc în 
conditiunile materiale ale existenţei”5, îl invită pe Călinescu să îşi adecveze 
instrumentele critice la noile cerinţe. În Critica criticii, Călinescu este 
prezentat nu ca un element inasimilabil din punct de vedere doctrinar, ci 
ca un intelectual iluzionat, de bună-credinţă, dar a cărui gândire nu a reu- 
şit încă să se dezbare cu totul de „rămăşiţele unei ideologii înapoiate”. 
Prin urmare, suprimarea prin critică a unor poziţii este însoţită de presiu- 
nea contrară, de a lua cuvântul : tăcerea, atunci când nu este impusă (prin 
retragerea dreptului de semnătură, de exemplu), comportă un risc compa- 


rabil cu cel al reiterării ideilor „învechite”. 


1. Observațiile, nesemnate, apar în Contemporanul, 19 martie 1948, p. 4, apud 
G. Călinescu, Opere. Publicistică, VII (1948-1955), Editura Fundaţiei Naţionale 
pentru Ştiinţă şi Artă, Bucureşti, 2006, p. 1402. 

2. V. Mândra, „Reexaminare a unui buletin de şcoală veche”, art. cit., p. 1390. 

3. Observațiile, nesemnate, apar în Flacăra, 15 februarie 1948, apud G. Călinescu, 
Opere. Publicistică, VII (1948-1955), Editura Fundaţiei Naţionale pentru Ştiinţă şi 
Artă, Bucureşti, 2006, p. 1412. 

4. Trebuie spus însă că atacurile asupra lui Călinescu nu erau întotdeauna de natură 
corectivă. Noua generaţie de „critici”, lipsiţi de o autentică legitimitate culturală, 
urmărea să-i înlocuiască pe criticii interbelici folosindu-se de atuul ideologic (vezi, 
de exemplu, cazul lui N. Moraru sau al lui V. Mândra). 

5. Ion Vitner, Critica criticii, Colecţiile Contemporanul, Bucureşti, 1949, p. 93. 

6. Îndemnul este explicit: „Noi îi dorim domnului G. Călinescu o deplină reuşită în 
această luptă pe care o duce actualmente cu sine însuşi pentru a învinge rămăşiţele 
potrivnice propriei sale desvoltări” (ibidem, p. 114). 

Imaginea de ansamblu a onorurilor (includerea in Academie, numirea 
la conducerea Institutului de Istorie Literară şi Folclor, numirea în fruntea 
a trei publicaţii coordonate de comunişti - Tribuna poporului, Lumea şi 
Națiunea —, mandatul de deputat) şi a represaliilor (suprimarea Națiunii! 
după autodizolvarea PNP; suprimarea Jurnalului literar in 1948; înlătu- 
rarea de la catedră) permite formularea câtorva ipoteze privind atitudinea 
comuniştilor faţă de Călinescu. 

În primul rând, faptul că eliminarea din Universitate se produce în 
perioada în care PNP îşi trăieşte ultimele zile sugerează că activitatea lui 
G. Călinescu în planul ideilor estetice a fost tolerată atât timp cât criticul 
a fost util din punct de vedere politic : resursele expresive ale lui Călinescu, 
puse în slujba Uniunii Patriotilor şi apoi în serviciul PNP, au fost valorifi- 
cate în vederea creării iluziei că aceste formaţiuni - în realitate sateliți ai 
Partidului Comunist - se bucură de autonomie şi că sprijinul pe care îl 
acordă Partidului Comunist este benevol. Se crea astfel atât impresia unui 
pluralism civic şi politic, cât şi senzaţia de consens majoritar, de coagulare 
a unor forţe diverse în jurul programului comunist (sloganul „unirii tuturor 
forţelor democratice”, atât de vehiculat în perioada premergătoare procla- 
mării RPR). Totodată, iluzia autonomiei PNP faţă de PCR era menită să 
atragă sprijinul electoral al „micii burghezii”, ale cărei interese PNP pre- 
tindea că reprezintă, în vederea alegerilor parlamentare. Astfel, printre 
sarcinile oficiosului PNP se numărau şi următoarele : „aspect de indepen- 
denta” şi „să se intrebuinteze cât mai putin cuvintele uzitate de gazetele de 
stânga”?. Din acest punct de vedere, originalitatea expresiei călinesciene 
se putea dovedi folositoare. 

În al doilea rând, deşi, după cum afirmă Andrei Terian, împrejurările 
înlăturării lui Călinescu de la catedră rămân neclare?, ipoteza formulată de 
cercetător, conform căreia s-ar putea ca „rolul decisiv” în mutarea lui 
Călinescu la Institut să-l fi avut opoziţia criticului faţă de desfiinţarea PNP*, 
se plasează sub semnul întrebării. Sprijinindu-se pe informaţii furnizate de 
un studiu al lui Pavel Tugui rămas în manuscris, Andrei Terian susţine ca 
nu raportul lui Vitner ar fi dus la eliminarea lui Călinescu din Universitate. 
De fapt, evenimentul care ar fi declanşat procedurile de înlăturare a lui 
Călinescu de la catedră a fost conferinţa lui Leonte Răutu, „Împotriva 


1. 18 februarie 1949. 

2. ANIC, proces-verbal al şedinţei BE al PNP, 14 februarie 1946, Fond PNP, R 1365, 
c. 00169-170, apud George Neagoe, op. cit., pp. 264-265. 

3. Andrei Terian, op. cit., p. 381. 

4. Ibidem, p. 721. 

cosmopolitismului şi obiectivismului burghez în ştiinţele sociale”. Valorificând 


acelaşi studiu al lui Pavel Tugui, Nicolae Mecu arată însă că articolele lui 
Vitner aveau în spate chiar îndemnul lui Leonte Răutu, care, în 1948, îi 
propune să scrie despre activitatea de teoretician, critic şi istoric literar a 
lui G. Călinescu, din perspectiva adecvării la principiile marxist-leniniste?. 
Cum propunerea a fost făcută în 1948, înainte ca G. Călinescu să se opună 
dizolvării PNP, acuzaţiile de cosmopolitism pe care Răutu i le aduce lui 
Călinescu în 1949 tind să pară mai degrabă o urmare a atacurilor lui Vitner 
şi o confirmare a validității lor decât o reacţie la insubordonarea politică a 
lui Călinescu. Factorul politic care a favorizat înlăturarea lui Călinescu de 
la catedră a fost nu atât acest gest de opoziţie, cât încheierea misiunii PNP 
şi a oficiosului său. Relativa libertate de expresie de care s-a bucurat 
Călinescu până în toamna anului 1949 (şi care i-a permis să publice în 
Jurnalul literar studii ca „Istoria ca ştiinţă inefabilă şi sinteză epică”3, 
„Domina bona”* „Universul poeziei”> şi „Poezia «realelor»”®) s-a sfârşit 
odată cu utilitatea politică a abilităţilor sale retorice. 


O trecere în revistă a activităţii publicistice 
a lui G. Călinescu în perioada 1948-1965 


Începând cu 1949, prezenţa lui Călinescu în presa vremii scade dramatic. 
Dacă în 1948 criticul semna 149 de articole”, în anul următor va publica 


1. Lupta de clasă, seria a V-a, nr. 4, octombrie 1949, pp. 52-83. 

2. Nicolae Mecu, în G. Călinescu, Opere. Publicistică, VII (1948-1955), Editura 
Fundaţiei Naţionale pentru Ştiinţă şi Artă, Bucureşti, 2009, p. 1423. 

3. G. Călinescu, „Istoria ca ştiinţă inefabilă şi sinteză epică”, Jurnalul literar, nr. 1, 
1947, reprodus în G. Călinescu, Opere. Publicistică, VI (1946-1947), Editura 
Fundaţiei Naţionale pentru Ştiinţă şi Artă, Bucureşti, 2008, pp. 43-470. 

4. Idem, „Domina bona”, Jurnalul literar, nr. 2, 1947, reprodus în G. Călinescu, 
Opere. Publicistică, VI (1946-1947), Editura Fundaţiei Naţionale pentru Ştiinţă şi 
Artă, Bucureşti, 2008, pp. 614-673. 

5. Idem, „Universul poeziei”, Jurnalul literar, nr. 4-5, 1948, reprodus în G. Călinescu, 
Opere. Publicistică, VII (1948-1955), Editura Fundaţiei Naţionale pentru Ştiinţă şi 
Artă, Bucureşti, 2009, pp. 274-336. 

6. Idem, „Poezia «realelor»”, Jurnalul literar, nr. 4-5, 1948, reprodus în G. Călinescu, 
Opere. Publicistică, VII (1948-1955), Editura Fundaţiei Naţionale pentru Ştiinţă şi 
Artă, Bucureşti, 2009, pp. 356-392. 

7. Datele statistice sumare prezentate în această secţiune nu iau în calcul decât prima 
apariţie a unui articol, nu şi reluările în alte reviste. 

numai 14. În 1951 îi apar numai cinci articole, iar în 1954 - anul cu cele 
mai puţine intervenţii în presă -, numai patru, dintre care trei sunt publicate 
în revista Institutului de Istorie Literară şi Folclor şi cuprind mai ales 
material documentar. Al patrulea apare în Contemporanul şi nu tratează 
teme literare sau metateoretice, ci relatează impresii de călătorie în China 
comunistă!. Rărirea contribuţiilor din paginile gazetelor se explică parţial 
prin suprimarea cotidianului Națiunea odată cu dizolvarea Partidului National 
Popular şi prin sistarea apariţiei Jurnalului literar, dar ceea ce îl împiedică 
pe Călinescu să-şi continue activitatea de gazetar în paginile altor ziare şi 
reviste — aşa cum părea să promită in articolul-bilant din ultimul număr al 
Națiunii” — ar fi în mare măsură rezultatul criticilor virulente din anii anteriori. 

Redresarea se produce în 1956, ca urmare a propunerii de colaborare 
venite în 1955 din partea lui George Ivaşcu, noul redactor-şef al Contem- 
poranului”. Între 1956 şi 1964, Călinescu va publica, în medie, 55 de 
articole pe an, dintre care cele mai multe vor apărea în Contemporanul, în 
cadrul rubricii „Cronica optimistului”. În Studii şi cercetări de istorie lite- 
rară şi folclor va apărea mai ales material documentar pentru tratatul de 
istoria literaturii române la care lucra echipa de cercetători a institutului 
condus de Călinescu. Sub pretextul documentării pentru tratat şi al propu- 
nerii de modele de lucru pentru colectivul institutului, Călinescu va publica 
în paginile revistei fragmente din opere pe care nu le putea publica în volum. 
Astfel, în revista institutului îşi vor găsi loc revizuiri ale unor capitole din 
propria istorie a literaturii“, precum şi din a doua ediţie a Operei lui Mihai 


x” 


1. G. Călinescu, „Impresii din China nouă”, Contemporanul, anul IX, nr. 6, 5 februa- 
rie 1954, p. 6, reprodus in G. Călinescu, Opere. Publicistică, VII (1948-1955), 
Editura Fundaţiei Naţionale pentru Ştiinţă şi Artă, Bucureşti, 2009, pp. 950-957. 

2. „Ne luăm rămas bun azi de la o etapă a muncii noastre, spre a ne reîntâlni mâine, 
în etapa a doua [...]. Luptătorii de aici vor fi regăsiţi, executându-şi misiunile lor 
pe o poziţie mai înaintată” (idem, „Ne-am făcut datoria”, Națiunea, anul III, nr. 868, 
18 februarie 1949, p. 1, reprodus în G. Călinescu, Opere. Publicistică, VII (1948-1955), 
Editura Fundaţiei Naţionale pentru Ştiinţă şi Artă, Bucureşti, 2009, p. 661). 

3. Ivaşcu fusese eliberat de curând din închisoare, în urma revizuirii procesului 
Pătrăşcanu, şi numit la conducerea Contemporanului în octombrie 1955 (George 
Ivaşcu, Confruntări literare, vol. II, Editura Eminescu, Bucureşti, 1986, p. 508). 
Propunerea de colaborare apare ca firească în contextul legăturii care se crease între 
Ivaşcu şi Călinescu în perioada în care lucraseră împreună la Jurnalul literar, la 
Ecoul şi la Tribuna poporului. 

4. De exemplu, „Vasile Alecsandri”, Studii si cercetări de istorie literară şi folclor, 
tom VII, nr. 3-4, 1958, pp. 269-333, reprodus în G. Călinescu, Opere. Publicistică, 
VII (1948-1955), Editura Fundaţiei Naţionale pentru Ştiinţă şi Artă, Bucureşti, 
2009, pp. 645-760. 

Eminescu'. În 1957 şi 1958, tot aici va apărea, în două parti, Estetica 
basmului, care va fi reluată în volum abia în 1965, după moartea autorului. 

Se remarcă prudenta lui Călinescu în alegerea temelor : scriitorii asupra 
cărora se va opri în perioada 1956-1965 sunt cel mai adesea scriitori români 
paşoptişti (Ion Ghica?, Pantazi Ghica, Kogălniceanu, Negruzzi, Bolintineanu, 
Ion Heliade Rădulescu“ ş.a.), a căror discuţie presupunea mai puţine difi- 
cultati, dat fiind faptul că regimul lui Dej recunostea un precursor al revo- 
lutiei proletare în mişcările revoluţionare de la 1848. Când va comenta 
autori străini, o va face mai ales în paginile revistei clujene Steaua”, care 
oferea mai multă libertate, datorită distanţei faţă de centrul ideologic repre- 
zentat de capitală. Aceeaşi prudenţă îl va determina pe Călinescu să evite 
să se implice în încercările de reabilitare a unor scriitori. Singura excepţie 
notabilă o constituie articolele despre Eminescu, în care autorul se va feri 
de interpretări reductioniste, încercând să afirme valoarea canonică a lui 
Eminescu fără a-l falsifica în numele ideologiei marxist-leniniste. Ceea ce 
reduce însă semnificaţia acestor eforturi este faptul că aveau o importantă 
miză personală, vizând înlesnirea tipăririi celei de-a doua ediţii a mono- 
grafiei călinesciene despre Eminescu. 


1. De exemplu, „Cultura lui M. Eminescu”, Studii şi cercetări de istorie literară si 
folclor, anul V, nr. 1-2, 1956, pp. 243-377, şi „Izvoarele filosofiei teoretice a lui 
M. Eminescu”, Studii şi cercetări de istorie literară şi folclor, anul V, nr. 3-4, 1956, 
pp. 399-477, reproduse în G. Călinescu, Opere. Publicistică, VIII (1955-1957), Editura 
Fundaţiei Naţionale pentru Ştiinţă şi Artă, Bucureşti, 2009, pp. 435-666, 727-867. 

2. Idem, „Ion Ghica”, Tribuna, anul II, nr. 22, 31 mai 1958, pp. 1, 7, reprodus în 
G. Călinescu, Opere. Publicistică, IX (1958-1959), Editura Fundaţiei Naţionale 
pentru Ştiinţă şi Artă, Bucureşti, 2010, pp. 122-135. 

3. Idem, „Mihail Kogălniceanu”, Steaua, anul IX, nr. 5, mai 1958, pp. 71-85; 
„Constantin Negruzzi”, Steaua, anul IX, nr. 7, iulie 1958, pp. 62-78; „Scriitori 
progresişti între anii 1848-1859: D. Bolintineanu, Pantazi Ghica”, Steaua, anul IX, 
nr. 11, noiembrie 1958, pp. 75-80, reproduse in G. Călinescu, Opere. Publicistică, 
IX (1958-1959), Editura Fundaţiei Naţionale pentru Ştiinţă şi Artă, Bucureşti, 2010, 
pp. 135-173, 435-472, 538-618. 

4. Idem, „Ion Eliade Rădulescu”, Revista de istorie şi teorie literară, tom 13, nr. 1, 
1964, pp. 5-49, reprodus în G. Călinescu, Opere. Publicistică, XT (1963-1965). Conferinţe, 
Editura Fundaţiei Naţionale pentru Ştiinţă şi Artă, Bucureşti, 2012, pp. 263-326. 

5. Idem, „Metoda lui Sainte-Beuve”, Steaua, anul VIII, nr. 2, februarie 1957, pp. 45-60; 
„Carlo Goldoni”, Steaua, anul VIII, nr. 8, august 1957, pp. 60-74; „Ovidiu, 
poetul”, Steaua, anul VIII, nr. 11, noiembrie 1957, pp. 53-66, reproduse în G. 
Călinescu, Opere. Publicistică, VIII (1955-1957), Editura Fundaţiei Naţionale 
pentru Ştiinţă şi Artă, Bucureşti, 2009, pp. 1000-1036, 1278-1313, 1355-1385. 

6. Ion Bălu, op. cit., p. 373. 

Dacă în alegerea temelor şi a revistelor, Călinescu se fereşte să încalce 
limitele permisivitatii regimului, criticul dă dovadă de mai multă îndrăzneală 
în articolele şi studiile teoretice, mai ales în primii ani ai instaurării regi- 
mului. Dintre strategiile prin care Călinescu încearcă să eludeze vigilenta 
regimului, mă voi opri în cele ce urmează la trei: rebranding-ul termino- 
logic, fragmentarea afirmațiilor şi modificarea funcţiilor citatului. Însă mai 
înainte voi arăta pe scurt ce anume din specificul articolului de gazetă a 
făcut posibilă acomodarea unor astfel de tactici. 


Articolul de gazetă ca spaţiu al versatilitatii 


Articolul de gazetă este un spaţiu al retractilitatii şi al compromisului con- 
junctural, oferind posibilitatea reformulării sau a replicii imediate. Gazeta 
nu este locul judecăților definitive, ci un mediu în care ceea ce se spune 
are o valabilitate momentană. Prin urmare, în paginile revistelor, lipsa de 
consecvență a unui autor este mai putin vizibilă decât într-un volum cu 
deschidere teoretică. Acest aspect facilitează cameleonismul şi îngăduie o 
adaptare mai rapidă la schimbările survenite în doctrina oficială, de multe 
ori imprevizibile. Articolul de gazetă permite astfel exersarea unor practici 
ambigue din punct de vedere moral. Publicistica literară poate fi o soluţie 
pentru scriitorul care nu doreşte să-şi asume până la capăt doctrina oficială, 
funcţionând ca o limită a compromisului, dar acomodează deopotrivă cal- 
culele oportuniste. 


Strategii ale spusului şi ale nespusului 


Rebranding-ul terminologic 


Una dintre primele tactici prin care Călinescu a încercat să-şi negocieze 
accesul la cuvânt a fost redefinirea termenilor în care se discuta despre 
formulele literare şi despre statutul scriitorului. O astfel de resemantizare 
a vizat termenul „intelectual”. În unele dintre articolele sale, Călinescu a încercat 
să minimalizeze distanţa dintre intelectual şi proletar, prezentându-l pe intelectual 


ca pe o specie de muncitor : cărturarii sunt nişte „producători intelectualizati”’, 


1. G. Călinescu, „Doi ani”, Națiunea, anul III, nr. 545, 22 ianuarie 1948, p. 1, reprodus 
în G. Călinescu, Opere. Publicistică, VII (1948-1955), Editura Fundaţiei Naţionale 
pentru Ştiinţă şi Artă, Bucureşti, 2009, p. 56. 


DINSPRE MONUMENT SPRE ACCIDENT 327 


„O muncitorime calificată pentru lucrări spirituale 1 Oameni care muncesc 


cu reflecţia”?. Alteori, diferenţa specifică este omisă cu totul, iar intelec- 
tualul este infatisat ca un muncitor, fără atribute particularizante („eu sunt 
un muncitor şi am dat mâna cu ceilalţi muncitori”, afirmă Călinescu”). 
În articolele care fac o distincţie între intelectual şi alte tipuri de mun- 
citori se observă oscilaţii de ierarhizare. Cel mai adesea, intelectualii sunt 
inferiori muncitorilor, activitatea lor nu se ridică la înălţimea activităţii 
proletarilor („mica noastră sapă, micul nostru ciocan ce se cheamă peniță” ^). 
În juxtapunerea tipurilor de muncitori, intelectualii sunt menţionaţi întot- 
deauna la sfârşit: „cele trei armate ale muncii: lucrători, plugari, produ- 
cători cu intelectul”; „muncitori cu sapa, cu ciocanul şi cu intelectul”€. 
Alteori însă, într-o încercare de ameliorare a poziţiei intelectualului, se 
sugerează că nu proletariatul, ci intelectualii sunt de fapt avangarda mun- 
citorimii, pentru că ideile revoluţionare sunt un produs al cărturarilor 
(„intelectualul, mai mult decât oricare altul, e dator să înţeleagă unele 
situaţii şi să le explice altora”! ; „filosofia dreptăţii sociale e un produs al 
minţii intelectualului”; „noi oamenii cărţii v-am dezrobit la 1848 de stă- 
pânirea işlicelor, noi am cerut pentru voi pământ şi egalitate”; „revoluţi- 
onarii de la 1848, care au primit chemarea poporului de a-l îndruma, 
au aparţinut păturii intelectuale”!0). Articolele în care criticul defineşte 
intelectualitatea astfel datează din primii ani ai instaurării regimului, 
când Călinescu însuşi credea încă în autoritatea sa de a impune o anumită 


1. Idem, „Naţionalizarea şi păturile mijlocii”, Națiunea, anul III, nr. 662, 14 iunie 1948, 
reprodus în G. Călinescu, Opere. Publicistică, VII (1948-1955), Editura Fundaţiei 
Naţionale pentru Ştiinţă şi Artă, Bucureşti, 2009, p. 264. 

2. Idem, „Cu poporul care munceşte”, Națiunea, anul III, nr. 671, 26 iunie 1948, 
reprodus în G. Călinescu, Opere. Publicistică, VII (1948-1955), Editura Fundaţiei 
Naţionale pentru Ştiinţă şi Artă, Bucureşti, 2009, p. 270. 

3. Idem, „Locul muncitorimii intelectuale este alături de muncitorimea manuală”, 
Națiunea, anul III, nr. 555, 4 februarie 1948, pp. 1, 3, reprodus în G. Călinescu, 
Opere. Publicistică, VII (1948-1955), p. 84. 

4. Idem, „1948”, Națiunea, anul III, nr. 528, 1 ianuarie 1948, reprodus în G. Călinescu, 
Opere. Publicistică, VII (1948-1955), Editura Fundaţiei Naţionale pentru Ştiinţă şi 
Artă, Bucureşti, 2009, p. 4. 

5. Idem, „Doi ani”, art. cit, p. 56. 

6. Idem, „Locul muncitorimii intelectuale este alături de muncitorimea manuală”, 
art. cit., p. 88. 

7. Ibidem, p. 86. 

8. Ibidem, p. 88. 

9. Idem, „1948”, art. cit., p. 4. 

10. Idem, „Cu poporul care munceşte”, art. cit., p. 271. 


328 RUXANDRA CAMPEANU 


interpretare a marxism-leninismului şi in mentoratul său asupra ideologilor 
de partid sau a criticilor improvizati. 

În răspunsurile la atacurile declanşate în presă, Călinescu adoptă însă o 
altă definiţie a cărturarului, invocând presupusul retard ideologic al inte- 
lectualului cu scopul de a câştiga mai mult spaţiu de expresie pentru literati. 
Accentul cade acum pe ceea ce îl distinge pe cărturar de proletar : intelec- 
tualul nu mai este un proletar prin obarsie’, ci un „tovarăş de drum al 
materialismului”?. Potrivit teoriei lui Troțki din Literatură şi revoluție, 
generaţia de artişti care se afirmă imediat după revoluţia din Octombrie 
este formată din „tovarăşi de drum”, care înţeleg comunismul doar parţial, 
care nu exprimă în creaţiile lor idealurile revoluţiei proletare, care se îndo- 
iesc de ei înşişi, care se pot încă întoarce împotriva revoluţiei şi a căror 
„viziune duală” le şubrezeşte loialitatea : „În ceea ce îl priveşte pe «tova- 
răşul de drum», se pune mereu întrebarea: cât de departe e dispus să 
meargă ? ”* [trad. R.C.]. În concepţia lui Troțki, tovarăşii de drum - scri- 
itori „neproletari” - sunt şovăielnici, dar trecerea lor de partea ideologiei 
proletariatului nu trebuie grăbită; Troțki recomandă tratarea lor cu „tact 
şi toleranţă”*. Acelaşi tact îl invocă şi Călinescu pentru a-şi justifica licen- 
tele ideologice : 


Ziarul nostru [Națiunea] are scopul de a lămuri zonele cărora ne adresăm 
(profesori, ingineri, medici, comercianţi etc.), de a le face permeabile ideolo- 
giei clasei muncitoare. Aceste zone merg încet, deşi leal şi sigur, din cauza 
structurii lor intelectuale. Cu ele trebuie folosit în cel mai înalt grad instrumen- 
tul ce se numeşte tact?. 


In mod paradoxal, intelectualii sunt cei care au nevoie de educare 


(„Trebuie să educăm păturile noastre mijlocii”®), iar educarea cere timp. 


1. Ibidem, p. 270. 

2. Idem, „Un răspuns”, Națiunea, anul III, nr. 548, 26 ianuarie 1948, p. 2, reprodus 
în G. Călinescu, Opere. Publicistică, VII (1948-1955), Editura Fundaţiei Naţionale 
pentru Ştiinţă şi Artă, Bucureşti, 2009, p. 63. 

3. „As regards a «fellow traveler», the question always comes up - how far will he go?” 
(Leon Trotsky, Literature and Revolution, trad. de Rose Strunsky, Haymarket Books, 
Chicago, 2005, p. 62). 

4. Michel Aucouturier, Realismul socialist, trad. de Lucia Flonta, Cluj-Napoca, 
Editura Dacia, 2001, p. 35. 

5. G. Călinescu, „Spre o critică literară marxistă-leninistă”, Națiunea, anul III, nr. 567, 
18 februarie 1948, p. 2, reprodus în G. Călinescu, Opere. Publicistică, VII (1948-1955), 
Editura Fundaţiei Naţionale pentru Ştiinţă şi Artă, Bucureşti, 2009, p. 107. 

6. Idem, „Doi ani”, art. cit., p. 56. 

Mai mult decât atât, o adeziune prea rapidă la principiile marxist-leniniste 
este suspectă în cazul cărturarilor, pentru că este nespecifică naturii lor 
oscilante şi reflexive: „În opera noastră de propagandă, n-am interpretat 
în chip defavorabil tardivitatea, proprie intelectualului, ci mai degrabă am 
suspectat viteza conformismului”!. Totodată, Călinescu speculează contra- 
dictiile interne ale doctrinei, arătând că maniheismul în numele căruia 
intelectualii sunt somati să imbratiseze ideologia regimului este o violare 
a principiilor materialismului dialectic: „O solicitare prea pripita a zelului, 
fără consumarea dialecticei recomandate de ştiinţă, are ca efect o aliniere 
curat formală”?. În sfârşit, pentru a justifica atât poziţia revistei pe care o 
conduce, cât şi parcursul personal, Călinescu mimează confesiunea : 


Ceea ce pretuim mai mult este adeziunea bine studiată, după faze de nedume- 
rire şi îndoieli. Eu personal, de pildă, judec oamenii după mine. Eu [...] merg 
încet, examinez şi reexaminez, fac obiecţii, nu-mi reprim sentimentele spontane. 
Doresc să fiu stimat pentru ceea ce sunt, nu pentru ceea ce simulez. Trăind 
înainte alte experienţe, într-o izolare care m-a făcut inapt a înţelege iute unele 
procese, a trebuit să mă supun eu însumi unei opere de reflecţie şi de educare. 
Am ajuns mai târziu unde alţii au sosit mai devreme, căci viaţa intelectuală e 
un drum dificil, însă am ajuns în mod onest şi pe jos?. 


Argumentul decalajului ideologic dintre intelectual şi proletar nu va mai 
putea fi adus în discuţie după desfiinţarea Națiunii (în ultimul număr, 
Călinescu se vede nevoit să anunţe încheierea muncii de „lămurire” şi de 
educare a intelectualilor”). Totodată, concepţia trotkisti, care îi avantaja 
într-o oarecare măsură pe „tovarăşii de drum”, recunoscându-le competenţa 
estetică, se dovedise perdantă în spaţiul sovietic, iar apelul implicit la tole- 
ranta recomandată în Literatură şi revoluţie nu va stăvili campania dezlăn- 
ţuită împotriva criticului. În 1958, în publicistica lui Călinescu, intelectualul 
nu va mai fi şovăielnic, ci militant: „Intelectualul e un om care luptă”?. 

Această trecere în revistă a câtorva dintre acceptiunile in care Călinescu 
foloseşte în articolele sale termenul „intelectual” scoate în evidenţă replierile 
autorului în funcţie de presiunile contextului: exploatând ambiguitatea 


Ibidem, p. 57. 

Idem, „Spre o critică literară marxistă-leninistă”, art. cit., p. 112. 

Idem, „Doi ani”, art. cit., p. 57. 

Idem, „Ne-am făcut datoria”, art. cit., p. 661. 

Idem, „Intelectualul militant”, Contemporanul, anul XIII, nr. 30 (616), 1 august 
1958, p. 1, reprodus în G. Călinescu, Opere. Publicistică, IX (1958-1959), Editura 
Fundaţiei Naţionale pentru Ştiinţă şi Artă, Bucureşti, 2010, p. 472. 


AUN- 

statutului intelectualului in ansamblul viziunii maniheiste asupra luptei de 
clasă, Călinescu nu este preocupat de consecvență, ci interesat mai degrabă 
de oportunitatea unei definiţii sau a alteia în vederea lărgirii propriilor 
posibilităţi de exprimare. 

„Clasicism” şi „realism” sunt alţi doi termeni supuşi resemantizărilor 
în articolele criticului. Clasicismul a fost una dintre temele majore ale 
reflectiei călinesciene, definit înainte de 1948 în două accepţii : se vorbeşte, 
pe de o parte, de un clasicism ca forma mentis, opus romantismului! şi 
tolerând barocul ca termen median, ca sinteză a clasicismului şi a roman- 
tismului? ; pe de altă parte, există pentru Călinescu şi un clasicism axiolo- 
gic, înţeles ca realizare artistică superlativă?, căruia i se opune neclasicul. 
Faptul că trăsăturile clasicismului tipologic şi ale celui axiologic se supra- 
pun în studiile lui Călinescu trădează însă preferința criticului pentru for- 
mula de creaţie clasici*. Problematica stilului clasic este de altfel strâns 
legată de autobiografia spirituală a lui Călinescu, el însuşi structural un 
clasic, pentru că numai un spirit de factură clasică, cu gustul tipurilor 
universale, s-ar fi interesat de gruparea faptelor stilistice în categorii atem- 
porale. Ceea ce am numit în acest articol „monument” intră de asemenea 
în sfera clasicului: lucrările ample, şlefuite de-a lungul unei vieţi mărtu- 
risesc aceeaşi preferinţă pentru opera perenă, rotundă, de referinţă. 


1. „Clasicism-romantism sunt două tipuri ideale [...], reperabile numai la analiza în 
retortă” (idem, „Clasicism, romantism, baroc”, Vremea, anul XVI, nr. 740, 12 
martie 1944, p. 8, reprodus în G. Călinescu, Opere. Publicistică, V (1940-1946), 
p. 208). Postularea existenţei a două stiluri transistorice definite în opoziţie amin- 
teste de binomul linear-pictural teoretizat de istoricul artei Heinrich Wölfflin, pe 
care Călinescu îl citise, după cum reiese din nota din subsolul articolului „Definiţia 
romantismului. Clasicism, romantism, baroc”, Viața socială, anul XIII, nr. 8, 
decembrie 1945, pp. 11-12, reprodus în G. Călinescu, Opere. Publicistică, V 
(1940-1946), Editura Fundaţiei Naţionale pentru Ştiinţă şi Artă, Bucureşti, 2008, 
p. 61. 

2. Idem, „Clasicism, romantism, baroc”, art. cit., p. 217. 

3. „[U]n mod de a crea durabil şi esențial, la îndemâna claselor” (idem, „Sensul 
clasicismului”, Revista Fundațiilor Regale, anul XIII, serie nouă, nr. 2, februarie 
1946, pp. 248-258, reprodus în G. Călinescu, Opere. Publicistică, V (1940-1946), 
Editura Fundaţiei Nationale pentru Ştiinţă şi Artă, Bucuresti, 2008, p. 688); 
„Clasicismul e un mod de a construi trainic” (ibidem, p. 696). 

4. Călinescu sugerează că formula romantică şi cea barocă nu pot produce momente 
de desăvârşire artistică: „Marea literatură este în fond aceea de stil clasic, iar ce 
este măreț în romantism, baroc aparţine tot tinutei clasice” (G. Călinescu, „Sensul 
clasicismului”, art. cit., p. 688). Prin urmare, spre deosebire de Wölfflin, Călinescu 
nu situează stilurile anistorice pe aceeaşi treaptă valorică. 

Începând cu 1948, Călinescu încearcă să asimileze realismul socialist 
acestei viziuni dualiste asupra stilurilor artistice, prezentându-l, destul de 
voalat, ca pe o ipostaziere a clasicismului. Astfel, dacă în prelegerea inau- 
gurală de la Facultatea de Litere din Bucureşti de la 16 ianuarie 1946 
Călinescu pledează „pentru o îndrumare clasicistă a literaturii noastre”, 
în 1948 va afirma că direcţia clasică este şi cea cerută de „programul cer- 
curilor progresiste”: „Omul politic cere o poezie optimistă şi clasică 
pentru popor”’, „«Realismul» la ordinea zilei azi”?, literatura progresistă 
care se cere scrisă este de fapt o întoarcere la clasic*, o reactualizare a unui 
stil care a cunoscut diverse intruchipari istorice. Semnificativ este faptul 
ca termenul pus intre ghilimele (cu alte cuvinte, redefinit) este cel de rea- 
lism, nu cel de clasicism: dacă preamăreşte „omul nou”, realismul nu 
poate fi decât o corectie aplicată naturii, o idealizare a ei in sens clasic”. 
Opoziția dintre arta burgheză şi formula realist socialistă este tradusă în 
termenii opoziţiei tipologice dintre clasicism şi romantism, teoretizată în 
studiile călinesciene din 1943-1946°. 

Într-o cronică despre volumul de debut cu accente gidiene al lui Petru 
Dumitriu”, Euridice, Călinescu subliniază ipotetica identitate de poziţii a 
criticului marxist şi a criticului neinitiat în marxism (dar înzestrat cu busola 
axiologică a clasicismului) în respingerea lui Gide. Se poate uşor constata 


1. Idem, „Sensul clasicismului”, art. cit., p. 687. 

Idem, „Valoarea estetică a contemporaneitatii”, Contemporanul, anul III, nr. 66, 
1 ianuarie 1948, pp. 1, 12, reprodus în G. Călinescu, Opere. Publicistică, VII 
(1948-1955), Editura Fundaţiei Naţionale pentru Ştiinţă şi Artă, Bucureşti, 2009, p. 6. 

3. Ibidem, p. 9. 

4. „[N]e putem iarăşi întoarce la teatrul pentru mulţime cum era acela al grecilor” 
(ibidem, p. 7). 

5. Vezi perfecțiunea tipului uman clasic în idem, „Clasicism, romantism, baroc”, art. 
cit., p. 208. 

6. Literatura „de tip feudal” şi burgheză se caracterizează, potrivit lui Călinescu, 
printr-un „[e]xces de romantism” (idem, „Valoarea estetică a contemporaneitatii” , 
art. cit., p. 7). 

7. Petru Dumitriu (1924-2002), prozator şi eseist, îşi face debutul editorial in 1947, 
cu Euridice. Opt proze. Începând cu 1948, va îmbrăţişa formula realismului soci- 
alist. Se va compromite literar şi moral prin nuvele ca „Vânătoare de lupi” (1949) 
şi romane ca Drum fără pulbere (1951). Va populariza ideologia marxist-leninistă 
în presa anilor '50. Scrie şi opere de certă valoare literară, ca Proprietatea si 
posesiunea şi trilogia Cronică de familie (1956). În 1960 pleacă în străinătate şi nu 
se mai întoarce. După căderea comunismului, reia legăturile cu mediul literar româ- 
nesc într-un efort de a-şi justifica acţiunile din anii '50 şi revine în ţară în 1996, la 
invitaţia lui Iliescu, dar este primit cu răceală de colegii de breaslă. Moare în exil. 

că neajunsurile care i se impută aici literaturii lui Gide sunt întocmai nea- 
junsurile romantismului în raport cu stilul clasic, aşa cum reies din studiile 
perioadei 1943-1946: „personalismul excesiv”, cultul propriei genialitati, 
căutarea experienţelor, anticalofilia!. Prin urmare, gustul clasic al unui 
critic competent este în consonanta cu viziunea criticilor marxişti, ducând 
inevitabil la aceleaşi concluzii, chiar dacă în urma unui alt raţionament. 


Fragmentarea afirmațiilor 


Aceste încercări de armonizare a unor idei neagreate cu noul limbaj al 
criticii literare s-a îmbinat uneori cu tactica fragmentării afirmațiilor, a 
risipirii lor în mai multe articole de gazetă, care îi dau un alibi autorului 
prin restricţiile de spaţiu pe care le impun. Spunerea este astfel neostenta- 
tivă, difuză şi mascată. De exemplu, în articolul „Măiestrie”, afirmând că 
fantezia este adevăratul corectiv al schematismului, Călinescu susţine că 
imaginaţia, invenţia îl ajută pe autor să vadă mai mult din realitate?. Fără 
precizarea că realitatea la care se referă este de alt ordin decât cea a vieţii 
cotidiene, afirmaţia pare de-a dreptul aporetică. Completarea vine într-un 
alt articol, intitulat „Iarăşi despre măiestrie”, în care ni se spune că „fan- 
tazia e darul de a vedea concret universalul”*. Prin urmare, realitatea pe 
care o dezvăluie imaginaţia nu este cea imediată, ci o realitate a universa- 
liilor, care transcend datele existenţei concrete — de fapt, realitatea de care 
se ocupă clasicismul în accepţia călinesciană a termenului (tactica disipării 
şi a fragmentării afirmațiilor se conjugă astfel cu procedeul „butăşirii”, al 
transplantării unor idei mai vechi în contextul ideologic al regimului comunist, 


1. Idem, „Petru Dumitriu”, Națiunea, anul III, nr. 560, 9 februarie 1948, p. 2, repro- 
dus în G. Călinescu, Opere. Publicistică, VII (1948-1955), Editura Fundaţiei 
Naţionale pentru Ştiinţă şi Artă, Bucureşti, 2009, p. 93. Corespondentele acestor 
trăsături în „Sensul clasicismului”, art. cit.: „neclasicul [...] cultivă solilocul, 
expresie a individualului, a personalismului” ; „personalismul e afirmarea incertu- 
lui, neclasificabilului, a unicului” (p. 693); „Clasicul produce o operă fără geniu” 
(p. 697). Corespondentele lor în „Clasicism, romantism, baroc”, art. cit. : „Clasicul 
suferă de incuriozitate [...] ; romanticul de nelinişte, vagabondaj şi exploratie” (p. 215) ; 
„esteticeşte clasicul e un calofilic, iar romanticul foarte adesea un cacofilic” (p. 214). 

2. Idem, „Măiestrie”, Contemporanul, anul XI, nr. 22 (504), 1 iunie 1956, p. 1, 
reprodus în G. Călinescu, Opere. Publicistică, VIII (1955-1957), Editura Fundaţiei 
Naţionale pentru Ştiinţă şi Artă, Bucureşti, 2009, p. 364. 

3. Idem, „Iarăşi despre măiestrie”, Contemporanul, anul XVIII, nr. 3 (849), 18 ianu- 
arie 1963, pp. 1, 7, reprodus în G. Călinescu, Opere. Publicistică, XI (1963-1965). 
Conferinţe, Editura Fundaţiei Naţionale pentru Ştiinţă şi Artă, Bucureşti, 2012, p. 15. 

procedeu pe care Nicolae Mecu il consideră definitoriu pentru gazetăria 
politică a lui Călinescu de după 1944!). Astfel, în anii de după instaurarea 
comunismului, viziunea lui Călinescu — de data aceasta fluctuantă, malea- 
bilă, lipsită de unitate şi de tăria afirmațiilor - trebuie adesea reconstituită 
coroborând, ca într-un puzzle, sugestii din mai multe articole. 


Funcţiile citatului 


După cum am arătat, orientându-se cu predilecție spre publicistica literară 
în anii de după război, Călinescu optează pentru un mod „slab” al spune- 
rii, în care negarea sau deformarea prin reformulare sunt oricând posibile. 
Şi totuşi, în „Cronicile optimistului”, construite de regulă pe calapodul 
dialogului dintre învăţător şi discipol, Călinescu îşi asumă postura maes- 
trului, care presupune o demnitate sporită a actului spunerii. Numele 
revistei în care îşi ţine rubrica este şi el semnificativ: Contemporanul era 
una dintre revistele cele mai fidele liniei de partid. 

Postura maestrului este însă subminată de schimbarea funcţiei pe care 
Călinescu o atribuie citatului. Dacă în 1927, în „Simţul critic”, citatul era 
momentul de identificare dintre conştiinţa interpretului şi cea a scriitorului, 
instrumentul care conferea discursului critic o dimensiune estetică („Care 
este atunci momentul cu adevărat estetic din activitatea critica? Evident, 
citatul”?), în articolele de conformism ideologic citatul nu mai este o măr- 
turie a consubstanţialităţii dintre geniu şi gusti, ci o formă de raportare la 
o autoritate mai înaltă decât cea a criticului. Se citează abundent din Marx, 
Lenin, Engels, Jdanov şi Malenkov. Dialogul criticului nu mai este în pri- 
mul rând cu scriitorul, ci cu ideologii marxism-leninismului. Criticul nu 
mai este un garant al valorii estetice, ci un releu al directivelor puterii, un 
canal de propagare a doctrinei oficiale. El nu facilitează accesul la textul 
literar, ci la cel doctrinar, iar citatul nu mai este exemplificator, ci autoritar. 


1. Nicolae Mecu, ,,Contradictia lui Călinescu”, Cultura, anul IV, nr. 11 (215), 19 mar- 
tie 2009, disponibil online la adresa www. revistacultura.ro/cultura.php ? articol= 3917, 
accesat pe 01.11.2016. 

2. G. Călinescu, „Simţul critic”, Viaţa literară, anul II, nr. 40, 5 martie 1927, p. 1, 
reprodus în G. Călinescu, Opere. Publicistică, I (1920-1932), Editura Fundaţiei 
Naţionale pentru Ştiinţă şi Artă, Bucureşti, 2006, p. 108. Pentru Călinescu, citatul 
este expresia dimensiunii creatoare a criticii, un mod de a recrea fragmentul citat, 
de a-l integra în propria creaţie. 

3. Idem, „Tehnica criticei şi a istoriei literare”, art. cit., p. 1360. 

Ana Selejan atrage totuşi atenţia asupra ambiguitatii pe care o comportă 
practica citării din clasicii marxism-leninismului. Potrivit cercetătoarei, 
Călinescu nu reuşeşte să metabolizeze directivele de partid, „căznindu-se, 
prin citări copioase din autori sovietici, să-şi mascheze inapetenta ideo- 
logică”!. Din acest punct de vedere, citatul nu ar fi expresia adeziunii fără 
rezerve la ideologia oficială, ci, dimpotrivă, formula unui refuz de a spune, 
de a lua cuvântul, de a formula judecăţi personale. Citatul devine o abdicare 
de la subiectivitate, de la originalitatea punctului de vedere, singura care 
legitima, în viziunea lui Călinescu, actul critic şi istoriografic. 

În continuarea acestei sugestii, putem remarca opacitatea citatului în 
articolele ideologice ale lui Călinescu. Faptul este cu atât mai surprinzător 
cu cât, în studiile teoretice de dinainte de 1944, actul critic era înţeles ca 
o formă de confesiune: potrivit teoriei călinesciene a consubstantialitatii 
dintre geniu şi gust, gustul criticului este „reproducător”?, în sensul că 
reiterează traiectul geniului. Emotia estetică trăită de critic în momentul 
contemplării unei opere literare constă în intuirea unei afinități între exeget 
şi scriitor şi presupune, prin urmare, un act de autorecunoaştere a criticu- 
lui în persoana scriitorului: emoția estetică există numai în cazul în care 
criticul se poate transpune în ipostaza creatorului, admițând opera ca pe 
„un produs posibil al propriei [...] activităţi creatoare”?, ca pe un text pe 
care l-ar fi putut scrie chiar el. Pentru Călinescu, întâlnirea cu opera este 
o întâlnire cu sinele, prilejuind constatarea unei identități virtuale a criti- 
cului şi a scriitorului („simţul critic este forma propriei noastre facultăţi 
creatoare, sub unghiul căreia primim şi valorificăm numai ceea ce ni se 
prezintă ca urmând normele de creaţie ale spiritului nostru”*; „dacă am 
fi executat noi opera, am fi urmat norma însăşi a artistului”5). Citatul este 
astfel o mărturisire a fundamentului subiectiv care orientează interesul 
criticului spre un anumit autor (în care se regăseşte) şi nu spre altul (în 
care nu se regăseşte). 

În schimb, în articolele aflate sub presiunea ideologiei comuniste, cita- 
tul devine, din mărturie a identificării criticului cu scriitorul, un refuz al 
confesiunii, un scut sub care personalitatea interpretului rămâne un mister. 
În ,,Prefata” la compendiul de istoria literaturii române se face următoarea 
constatare: „Chipul de a fi «obiectiv» al celui care se scandalizează de 


Ana Selejan, op. cit., vol. II, 1952-1953. Bătălii pe frontul literar, p. 176. 
G. Călinescu, „Tehnica criticii şi a istoriei literare”, art. cit., p. 1360. 
Ibidem. 

Ibidem, p. 1361. 

Ibidem. 


Pa ee eae 

«subiectivitate» este de multe ori fuga de orice judecată proprie de gust 
prin articole-compilatii care citează «ştiinţific» opiniile altora”!. Mutatis 
mutandis, afirmaţia se poate extinde asupra articolelor ideologizante ale lui 
Călinescu însuşi, care apar astfel ca o abdicare de la rolul criticului. fl vom 
vedea pe Călinescu invocând, de pildă, lectura lui Lenin a operei lui Tolstoi?. 
Dacă adoptăm viziunea lui Călinescu, citatul ,,stiintific” ca refuz al criti- 
cului de a-şi asuma un verdict estetic ar fi trebuit să fie doar instrumentul 
impostorului, dezvăluind lipsa vocației şi inapetenta pentru frumos. Citatul 
apare astfel ca un avatar al tăcerii, ca un substitut pentru verdictul estetic 
autentic. 


Concluzii 


Strategiile discutate mai sus scot în evidenţă variaţii în prudenta (sau în 
gradul de conformism al) autorului. Oscilaţiile se produc în funcţie de mai 
mulţi factori, printre care momentul intervenţiei publicistice (îndrăznelile 
mai mari ale lui Călinescu din 1947 şi din 1948% se explică nu atât prin 
curajul autorului, cât prin iluzia că dispune în continuare de autoritatea 
intelectuală din perioada interbelică) şi relevanta subiectului pentru Călinescu 
(cazul articolelor despre Eminescu). Interesant este faptul că eforturile 
criticului de a da suplete dogmei marxist-leniniste vizează mai ales sfera 
ideilor, a principiilor de creaţie şi mai puţin reabilitarea unor scriitori, 
contemporani sau nu‘, sau sprijinirea unor debutanţi străini, la momentul 
respectiv, de formula realismului socialist (cazul lui Petru Dumitriu). 
Comentând absenţa lui Călinescu din cadrul dezbaterilor de reabilitare a 
unor scriitori, Ion Bălu avansează ca ipoteze resentimentul faţă de contemporani 


1. Idem, Istoria literaturii române. Compendiu, Chişinău, Editura Litera, 1997, p. 14. 

2. Idem, „Realismul rus”, în G. Călinescu, Opere. Publicistică, X, (1960-962), Editura 
Fundaţiei Naţionale pentru Ştiinţă şi Artă, Bucureşti, 2010, p. 280. 

3. Articolele de răsturnare a realismului socialist în clasicism, de exemplu, şi studiile 
„Istoria ca ştiinţă inefabilă şi sinteză epică”, „Domina bona” „Universul poeziei” 
şi „Poezia «realelor»” din Jurnalul literar, semnalate mai sus. 

4. „Nu G. Călinescu a contribuit la scoaterea prozei contemporane de sub rigorile 
dogmatismului”, susţine Ion Bălu, comentând reabilitarea unor mari prozatori şi 
poeţi români (Liviu Rebreanu, Lucian Blaga, Ion Barbu). Călinescu nu a sprijinit 
nici încercările lui Liviu Rusu de reintroducere a lui Maiorescu în circuitul valoric, 
iar pe Arghezi l-a propus ca membru titular în Academia Română abia în 1955, 
după ce acesta reintrase în viata literară (Ion Bălu, op. cit., p. 373). 

si teama!. În schimb, Alex Goldis ia în calcul posibilitatea ca refuzul lui 
Călinescu de a participa la eforturile de reabilitare să aibă la bază dorinţa 
criticului de a apăra adevărul istoric de falsificările celor care doresc o 
recuperare cu orice preţ a scriitorilor compromişi în ochii regimului?. 
Dosarul de urmărire informativă a lui Călinescu pare să indice însă că 
istoricul literar a dus propria sa bătălie, neştiută, pentru reintroducerea lui 
Maiorescu în circuitul valoric, aducând, într-un raport destinat forurilor 
conducătoare, argumente similare cu cele ale participanţilor la dezbaterea 
din 1963 în jurul reabilitării criticului junimist, alături de argumente per- 
sonale?. Aşadar, Călinescu pare preocupat în primul rând de conservarea 
autorităţii sale critice, pe care i-ar ştirbi-o participarea la eforturile de 
reconfigurare a canonului oficial întreprinse de alţi intelectuali. Putem 
specula că, în viziunea lui Călinescu, Maiorescu trebuie reabilitat de 
Călinescu sau nu trebuie reabilitat deloc. Ipoteza este susţinută şi de carac- 
terul „interesat” al implicării istoricului literar în reabilitarea lui Eminescu. 

După cum arată Hannah Arendt, totalitarismul nu exclude responsabi- 
litatea personală“. Observatia este cu atât mai importantă cu cât negarea 
principalele mecanisme mentale care contribuie la suprimarea contextuală 
a vectorului moral”, facilitând participarea consensuală la un regim imoral. 


1. Ibidem. 

Alex Goldiş, „Maiorescu şi reconsiderările marxist-leniniste”, Euphorion, nr. 11-12, 
noiembrie-decembrie 2010, disponibil online la adresa: www.romaniaculturala.ro/ 
articol.php ? cod= 16006, accesat pe 05.02.2013. 

3. Am comentat aspectul în „«Revis(it)ing the Romanian Cultural Heritage» during 
Gheorghe Gheorghiu-Dej's Regime : The Role of Literary Critics in the Battle for 
the Canon as a Form of Preserving the Cultural Memory of a Community”, History 
of Communism in Europe, Zeta Books, nr. 6, 2015, pp. 21-38. 

4. Pentru Hannah Arendt, în sfera morală şi politică nu se poate vorbi despre obedienta, 
ci doar despre participare consensuală (Hannah Arendt, „Personal Responsibility 
under Dictatorship”, în Jerome Kohn (ed.), Responsibility and Judgment, Schocken 
Books, New York, 2003, p. 48). Consimţământul însuşi, ca act individual, contri- 
buie la constituirea puterii în regimurile totalitare. 

5. „Moral control operates most strongly when people acknowledge that they are 
contributors to harmful outcomes. [...]. Under displaced responsibility, they view 
their actions as stemming from the dictates of authorities rather than being personally 
responsible for them. Because they are not the actual agent of their actions, they 
are spared self-condemning reactions” (,,Autosupravegherea morală funcţionează 
cel mai bine când oamenii recunosc că participă la obţinerea unor rezultate nocive. 
[sesh În cazul transferului de responsabilitate, ei îşi văd acţiunile mai degrabă ca 
izvorând din poruncile unor autorităţi decât ca fapte pentru care sunt personal 

Dacă acceptăm să ne situăm în această grilă a interpretării moralității într-o 
societate totalitară si afirmăm, împreună cu Hannah Arendt, valoarea morală 
a nonparticipării la viața publică în astfel de regimuri, atunci, în cazul lui 
Călinescu, o atitudine responsabilă ar fi presupus: 1. consecventa în asu- 
marea unei misiuni în calitate de critic şi de istoric literar (sau tăcerea, 
ieşirea din viata literară) si 2. refuzul de a participa la viata politică. Însă 
Călinescu a încercat să-şi asigure libertatea de expresie în câmpul literar 
consimtind să colaboreze cu Partidul Comunist în plan politic. Colaborarea 
politică s-a dovedit nu numai nedeontologică (prin implicarea criticului 
într-o sferă care îi depăşea competentele), ci şi nocivă în plan literar, faci- 
litând acapararea puterii de către Partidul Comunist si, implicit, limitarea 
posibilităților de expresie literară (prin epurări, cenzură, impunerea unei 
formule unice de creație etc.). Este uşor de presupus, desigur, că accederea 
comuniştilor la putere s-ar fi facut foarte bine si fără articolele politice ale 
lui Călinescu. Dar grila propusă de Hannah Arendt exprimă credința în 
forţa refuzului colectiv de a participa la viata publică! şi totodată vizează 
caracterul intrinsec imoral al gesturilor de colaborare cu regimurile totali- 
tare’, dincolo de impactul lor concret si indiferent ce rațiuni se ascund in 
spatele lor (frică, oportunism etc.). 

Deşi presupune un compromis si, prin urmare, este tot o formă de a 
consimti la abuzurile unui regim totalitar, recursul la strategii de negociere 
a accesului la cuvânt de felul celor comentate mai sus a făcut ca, în plan 
literar, conformismul lui Călinescu să fie mai putin accentuat decât in plan 
politic. Cu toate acestea, neimplicarea în luptele pentru reabilitarea unor 


responsabili. Nefiind adevărații agenţi ai acțiunilor lor, nici nu apar vinovaţi in 
propriii ochi” [trad. R.C.]) (Albert Bandura, „Selective Moral Disengagement in 
the Exercise of Moral Agency”, Journal of Moral Education, vol. 31, nr. 2, 2002, 
p. 106). 

1. „No man, however strong, can ever accomplish anything, good or bad, without the 
help of others [...] We have only for a moment to imagine what would happen to 
any of these forms of government if enough people would act «irresponsibly» and 
refuse support, even without active resistance and rebellion, to see how effective a 
weapon this could be” („Nimeni, oricât de puternic ar fi, nu poate să realizeze 
nimic, in bine sau in rău, fără ajutorul altora [...] Este de ajuns să ne imaginăm o 
clipă ce s-ar întâmpla cu oricare dintre aceste forme de guvernământ dacă suficienți 
oameni s-ar purta «iresponsabil» şi ar refuza să îşi acorde sprijinul, chiar şi fără 
rezistenţă activă sau rebeliune, ca să ne dăm seama ce armă eficientă ar fi acest 
refuz [trad. R.C.]) (Hannah Arendt, op. cit., p. 47). 

2. Hannah Arendt vorbeste despre necesitatea de a putea trai cu tine insuti (ibidem, 
p. 45). 

scriitori valoroşi denotă firava preocupare a lui Călinescu pentru restabili- 
rea unui canon centrat pe valoarea estetică şi, prin urmare, neasumarea 
menirii sale de critic şi de istoric literar, aşa cum el însuşi o înţelegea când 
afirma : „Nu există istorie literară, ci numai istorici literari”. 


Oana Purice 


Posteritati jucate. Miron Radu Paraschivescu 
si Ion Caraion prin jurnale 


Abstract. In the present paper I will analyze the biographical and professional trajectories 
of two Romanian writers who published their works mainly under Communism : Miron Radu 
Paraschivescu and Ion Caraion. Focusing on their relationship with the totalitarian regime, 
I will take into consideration their autobiographical writings, dwelling on the one hand on 
the images (or postures) they intend to create themselves through the autobiographical 
discourse, and on the other hand on the reaction the regime had to their behavior in 
general, and to their diaries and memoirs in particular (including censorship, rejection, 
marginalization, and imprisonment). As it will be emphasized below, the selection of events 
the two writers make in their diaries is relevant for their position inside the cultural field of 
Communist Romania ; these cuts which are contained by both the anthumous and posthumous 
autobiographical writings reveal the image the two writers wanted to secure in the readers’ 
collective memory. Nevertheless, their biographies, as shown by the historical documents 
or personal records, seem to often contradict these postures, bringing into question the 
autobiographical writings’ manipulative dimension. Therefore, I will stress these discrepan- 
cies and outline the manner in which Miron Radu Paraschivescu’s and Ion Caraion’s diaries 
are means of posthumous negotiation of their cultural portraits. 


Keywords : Miron Radu Paraschivescu, Ion Caraion, autobiographical writings, Communism, 
posture 


În studiul Construcţia identităţii într-o societate totalitară. O cercetare 
sociologică asupra scriitorilor, publicat prima dată în 2003 şi reeditat în 
2012, Dan Lungu, sociolog şi scriitor român, discută, cu instrumente ale 
sociologiei (literare), despre relaţia dintre individ şi puterea politică şi 
despre mişcările de roluri ce au avut loc în spaţiul cultural românesc între 
1945 şi 1989. Lungu identifică strategiile identitare ale „actorilor sociali”, 
cum îi numeşte el în primul rând pe scriitori şi pe alţi participanţi la acti- 
vitatea literară (cititori, critici), şi diferenţiază între trei tipuri de raportări 
la polul puterii: strategii în proximitatea polului ontologic al identităţii 
(menţinerea fermă a propriilor principii), strategii în proximitatea polului 
pragmatic al identităţii (adică forme variate de conformism, de la credinţa 
autentică în ideologie la mimarea adeziunii) şi strategii intermediare - „alter- 
narea repertoarelor”, ajustarea „comportamantului după solicitările mediului” !. 

Luând ca reper instrumentarul lui Dan Lungu, dar încercând să evit ca 
lucrarea să devină o umplere a golurilor unei scheme, în cele ce urmează 
voi analiza maniera în care doi scriitori romani - Jon Caraion şi Miron 
Radu Paraschivescu? - au operat cu aceste strategii şi voi contura posturile 
pe care aceştia şi le-au construit în textele memorialistice publicate în tim- 
pul vieţii sau postum. Termenul „postură” a fost teoretizat de Jérôme 
Meizoz*, care aduce în discuţie modalităţile de autocreare, de individuali- 
zare a unei figuri într-un câmp literar. Pentru teoreticianul elveţian, nu 
identitatea (univocă şi reducţionistă) a unui autor este centrul de interes, ci 
postura“, un construct eterogen, deseori echivoc, care permite o amplă 
viziune asupra comportamentului social şi literar. 


1. Dan Lungu, Construcția identităţii într-o societate totalitară. O cercetare sociologică 
asupra scriitorilor, Editura Universităţii „Alexandru Ioan Cuza”, Iaşi, 2012, p. 186. 

2. I-am ales pe aceşti doi scriitori pentru că au parcurs aproximativ aceeaşi perioadă, 
au făcut parte din aproape aceleaşi contexte istorico-literare, dar şi pentru că, din- 
colo de aceste asemănări, au avut experienţe diferite, semnificative pentru interva- 
lul de timp urmărit, cum se va vedea în continuarea lucrării. 

3. Postures litteraires, 2007. 

4. „Les actes énnonciatifs et institutionnels complexes, par lesquels une voix et une figure 
se font reconnaître dans le champs littéraires” (Jérôme Meizoz, Postures littéraires. 
Mises en scene modernes de l’auteur, Slatkine Edition, Geneva, 2007, p. ll). 

Am ales jurnalele şi memoriile ca surse ale analizei mele tocmai pentru 
că, în baza pactului autobiografic!, aici scriitorii îşi deconspiră şi (deseori) 
justifică, pe de o parte, ingineria operei literare, iar pe de alta, comporta- 
mentele sociale, politice (mistificările şi omisiunile nu sunt ignorate, comen- 
tarea lor ocupând un loc potrivit în lucrarea mea). De asemenea, fiind texte 
situate la graniţa dintre literar şi nonliterar, acestea vor putea fi studiate 
atât ca documente care înregistrează parcursul biografic şi artistic al pro- 
tagoniştilor, cât şi în calitate de constructe literare. Astfel, conjugând 
lectura textelor autobiografice cu studii de specialitate şi documente de 
arhivă publicate în ultimii ani, voi încerca să identific poziţiile pe care cei 
doi scriitori le ocupă în seria de reacţii la intervenţiile puterii în câmpul 
cultural: de la disidenţă la colaborare. Operând cu termeni precum 
„conformism” sau „compromis”, voi urmări nuantarea lor în funcţie de 
situaţie şi de factorii implicaţi, evitând în acest fel verdictele rigide şi 
neproductive. 

Nucleul acestui demers va fi discuţia despre selecţia pe care Caraion şi 
Paraschivescu o fac în jurnale şi memorii, cu alte cuvinte, ce aleg ei să 
mărturisească în ceea ce priveşte relaţia cu regimul comunist şi structurile 
lui, maniera în care îşi construiesc imaginea pe care o lasă posterităţii 
(în condiţiile în care ambii urmăreau publicarea textelor). Implicită va fi 
aici comentarea rolului pe care scriitorii îl atribuie textelor autobiografice. 
Pentru a completa tabloul confruntării, mă voi opri şi asupra reacţiilor 
puterii la comportamentele lor, aşa cum sunt ele prezentate în jurnale? 
şi cum se desprind din documente ale epocii şi din studii de istorie literară. 
Întrucât aminteam de valenţele literare ale textelor, mă va interesa şi 
maniera în care ei se poziţionează în raport cu directivele artistice ale 
regimului comunist (şi, totodată, perspectivele proprii asupra semnificati- 
ilor artei). În acest sens, voi putea deduce gradul de instrumentalizare a 
textelor autobiografice în construirea posturii şi în gestionarea relaţiilor cu 
puterea. 


1. Concept teoretizat de Philippe Lejeune în volumul omonim, Pactul autobiografic : 
„autorul se declară explicit identic naratorului (şi, deci, personajului, de vreme ce 
povestirea este autodiegetică)” (Philippe Lejeune, Pactul autobiografic, traducere 
de Irina Margareta Nistor, Editura Univers, Bucureşti, 2000, p. 30). 

2. Cu excepţia Amintirilor lui Miron Radu Paraschivescu, Editura Ion Creangă, 1975, 
toate celelalte volume studiate sunt jurnale ; pentru fluiditate, voi folosi îndeosebi 
acest termen pentru a acoperi toate sursele primare. 

Cu o diferenţă de aproape 12 ani între ei, parcursurile literare ale lui 
Ion Caraion şi Miron Radu Paraschivescu sunt asemănătoare ; va diferi însă 
traseul biografic şi interacţiunea cu regimul totalitar instaurat în România 
după cel de-al Doilea Război Mondial. Debutând cu poezie într-o revistă 
şcolară (deşi va scrie că adevăratul debut literar a fost în revista unu), Miron 
Radu Paraschivescu încearcă studiul artelor frumoase la Cluj, dar nu termină 
facultatea, se înscrie la Literele bucureştene şi intră în publicistică, făcându-şi 
în acelaşi timp în capitală şi ucenicia ca redactor şi comunist în ilegalitate. 
Va colabora apoi la reviste de stânga (Cuvântul liber, Facla, Ecoul, Timpul) 
si, ulterior, se va îndrepta spre publicaţii literare, redactând Almanahul 
literar (devenit Steaua) şi Povestea vorbei, suplimentul literar al revistei 
Ramuri de la Craiova. Debutează editorial în 1941, cu Cântice ţigăneşti, 
următoarele volume neatingând succesul primului. Schimbând reşedinţe în 
numeroase oraşe (Cluj, Braşov, Bucureşti, Vălenii de Munte), dar şi paturi 
în diferite clinici de boli nervoase, imaginea lui Miron Radu Paraschivescu 
se conturează atât ca publicist şi scriitor (notabile rămân Cânticele şi 
Jurnalul unui cobai, publicat postum, in 1994), cât şi ca mentor şi susti- 
nător al unor importante generaţii de poeţi şi prozatori (mai întâi al celor 
ce vor forma grupul Albatros!, iar apoi, în mai mare măsură, al oniriştilor, 
pe care i-a publicat în Povestea vorbei?). Susţinător fidel al idealului comu- 
nist, dar critic de sertar al comunismului real instalat în România, Miron 


1. Într-o notă informativă din 1959, agentul „Minculescu Gheorghe” raporta faptul că 
în 1942 Miron Radu Paraschivescu devenise mentorul tinerilor de la Timpul (Geo 
Dumitrescu, Virgil Ierunca, Ion Caraion etc.) şi că dintre toţi îl simpatiza pe Caraion, 
propunându-i chiar „să-l înfieze” (apud Ana Dobre, Miron Radu Paraschivescu - 
eternul eretic, Editura Muzeul Literaturii Române, Bucureşti, 2011, p. 123). 

2. Mulţi dintre cei publicaţi participau cu regularitate la cenaclul pe care 

M.R. Paraschivescu îl tinea în cadrul Uniunii Scriitorilor la mijlocul anilor "60: 

„Evident, la cenaclul condus de Miron Radu Paraschivescu nu veneau numai scri- 

itorii care se autointitulau onirici, cu toate că grupul numit aşa se mărea treptat. 

Micul nucleu iniţial, format din Țepeneag, Dimov, Ivănceanu şi Mazilescu, a atras 

în jurul lui scriitori precum Sorin Titel, Emil Brumaru, Daniel Turcea, Iulian 

Neacşu, Virgil Tănase, Florin Gabrea, Sebastian Reichmann, Nora luga...”, îşi 
aminteşte Ştefan Agopian (Ştefan Agopian, Scriitor în comunism [nişte amintiri], 
Editura Polirom, Iaşi, 2014, p. 164). 

3. Înţeles ca aplicarea în societate a ideologiei marxist-leniniste. Conceptele „comu- 
nism real”, „marxism leninism” nu sunt folosite de autori întocmai, ci ajută la 
particularizarea realitatilor pe care ei le denumesc, de cele mai multe ori, „comu- 
nism”. 

Radu Paraschivescu va reuşi cu greu să găsească echilibrul între libertatea 
personală şi impozitiile de la centru, defulându-şi frustrările deseori doar 
în paginile de jurnal, din care o selecţie a fost publicată sub îngrijirea Mariei 
Cordoneanu în 1994. 

Având acelaşi traseu publicistic la Ecoul, Lumea, Timpul, lon Caraion 
(Stelian Diaconescu, pe numele său real) şi-a negociat în tuşe mai groase 
relaţiile cu regimul comunist. Fără a fi un militant ca Paraschivescu, Caraion 
a văzut în comunism şansa emancipării unui tânăr ale cărui condiţii sociale 
nu-l puteau avantaja (îndemnat să-şi ia viaţa în mâini de la 13 ani, venit 
într-un Bucureşti în care nu cunoştea pe nimeni). Noul regim însă nu-i 
tolerează accesele de libertate, astfel că este închis în două reprize (impli- 
când muncă la Canal şi în minele din Maramureş şi o condamnare la moarte 
comutată în muncă silnică pe viaţă, efectuată până la amnistia generală: 
1950-1955 şi 1958-1964). După eliberare urmează o carieră literară proli- 
fică (impulsionat de cei 11 ani pierduţi în temnițe şi de dorinţa de a crea o 
operă care să-i supravieţuiască) : celor trei volume de versuri publicate până 
la prima condamnare le vor urma numeroase alte cărţi de poezie, critică 
literară, eseuri, precum şi traduceri. Relaţiile cu puterea se complică, cre- 
ându-şi dedesubturi pe care abia cercetările în arhivele moştenite de la 
Securitate le vor putea explica. Jurnalele lui Caraion (publicate două antum 
şi două postum) ilustrează un spirit la început compatibil cu regimul, iar 
apoi un răzvrătit ce viza postura de disident. După o serie de tentative 
eşuate, în 1982 Caraion se exilează împreună cu familia în Elveţia, unde 
va face eforturi pentru a creşte vizibilitatea operei sale, pentru a face cunos- 
cute condiţiile de existenţă din România ceauşistă şi pentru a se integra în 
comunitatea exilului. Doar unele dintre acestea îi reuşesc, dezvăluirile de 
după 1990 explicând motivele şi schimbând optica asupra imaginii sale. 

Înainte de a intra propriu-zis în analiza-nucleu a lucrării, voi face o 
scurtă trecere în revistă a volumelor memorialistice ; cum se va vedea, nu 
doar conţinutul lor este relevant pentru poziţia scriitorilor în câmpul puterii 
postbelice, ci şi traseul lor editorial. Volumul Amintiri al lui Miron Radu 
Paraschivescu a fost publicat în 1974 la Editura Ion Creangă, fiind, conform 
notei de pe versoul paginii de gardă, o „ediţie pentru şcolari cuprinzând 
amintirile din anii copilăriei” ; memoriile se subintind, într-adevăr, primi- 
lor ani din viaţă, nelipsind decorurile şi personajele acestei mitologii (livada, 
casa boierească a medicului, neamtul încartiruit forţat ce devine prieten de 
lectură, fierarul privit cu admiraţie, fascinația pentru fata în casă). Însă 
introspectiile şi observaţiile aparţinând scriitorului matur sunt uşor recog- 
noscibile, contrastând cu intenţiile anunţate de paratext ; astfel, publicarea 

in 14.100 exemplare (conform casetei tehnice) sub sigla editurii pentru copii 
poate fi doar un subterfugiu pentru a trece aceste memorii de vigilenta 
cenzurii (comun in epocă - dacă ne gândim, de exemplu, la volumele de 
ficţiune literară publicate la Editura Militară!). 

Jurnalul unui cobai este un titlu ales de Vasile Igna (prefatatorul volu- 
mului lui Miron Radu Paraschivescu), sintagma apărând într-o scrisoare a 
poetului către Ghiţă Ionescu’. Publicat in 1994, volumul conţine o selecţie 
de note din perioada 1940-1954, o parte fiind realizate de Paraschivescu, 
altele fiind preluate din caiete-manuscris şi dactilograme. Începând să ţină 
jurnal din 1936, MRP (cum mai este cunoscut scriitorul) îşi exprimă dese- 
ori dorinţa de a-l vedea publicată, deşi, frecvent, în lumina contextului 
politic, e conştient de imposibilitatea acestui lucru. Totuşi, riscă şi, după 
ce în 1966 şi-a revăzut notaţiile, pregăteşte o dactilogramă pe care i-o lasă 
lui Virgil Ierunca în timpul primei sale vizite în Franţa ; dorinţa nu i se 
împlineşte decât postum, când, in 1976, apare Journal d'un hérétique, în 
traducerea lui Clause Jaillet. Deşi nu a reuşit să-şi facă auzite nemultumi- 
rile şi criticile la adresa comunismului corupt în timpul vieţii”, imaginii de 
oportunist de nevoie a lui Miron Radu Paraschivescu i se aduc justificări 
în cele două ediţii ale jurnalului său. 

Primul volum al jurnalului lui Ion Caraion, de altfel singurul publicat 
în România în timpul vieţii, a apărut în 1980 la Editura Cartea Românească, 
având subtitlul Literatură şi contraliteratură. Neoferind o distincţie lămu- 
ritoare asupra celor doi termeni, Caraion îşi începe jurnalul cu trei eseuri 
autobiografice în care îşi lansează crezul artistic: „A fi scriitor? A fi, în 
felul tău, eternitate”5, neevitand a polemiza, fără a da nume, cu scriitorii 
care îşi fac din impostură program de viaţă şi literatură. Dacă aceste texte 
introductive nu sunt datate (fiind, probabil, scrise în preajma publicării 
volumului), în continuare urmează trei secţiuni cuprinzând cronici literare 


1. Se pot aminti Zmeura de câmpie a lui Mircea Nedelcovici (Editura Militară, 1984), 
Asediul locului comun de Mircea Horia Simionescu (Editura Militară, 1988). 

2. „EI [jurnalul] vorbeşte despre condiţia de cobai a poporului român” (Miron Radu 
Paraschivescu, Jurnalul unui cobai, Editura Dacia, Cluj-Napoca, 1994, p. 6). 

3. Nu găseşte motivaţie în a scrie fără finalitatea tiparului: „Nu-mi rămâne decât 
jurnalul ca să fie citit. Altfel, de ce l-aş scrie? De ce nu mă mulţumesc - 
Dumnezeule ! - cu o existenţă de nivel mijlociu, fără aspirații la eternitatea tipa- 
rului ?” (Ibidem, p. 20). 

4. Fragmentele publicate în anii '60 în revista Luceafărul nu surprind, cum e de 
aşteptat, energia răzvrătirii sale. 

5. Ion Caraion, Jurnal I: Literatura si contraliteratura, Editura Cartea Românească, 
Bucureşti, 1980, p. 23. 

sau articole cu puternice note memorialistice. Astfel, primul grupaj conţine 
texte scrise între 1944 şi 1947, publicate în revistele vremii (Ecoul, Fapta, 
Lumea, Adevărul) ; următorul este subîntins perioadei 1968-1975 (pauza 
mare conţinând anii de detenţie), iar ultimul - celei dintre 1977 şi 1979, 
cu doi ani înainte de exilarea sa în Elveţia. Cele din urmă părţi nu mai 
conţin indicii ale publicării anterioare. Printre numele despre care poetul 
vorbeşte se află cele ale lui Ion Minulescu, Stefan Zweig, G. Călinescu, 
Nichita Stănescu, Nicolae Manolescu, Geo Bogza, Radu Cosaşu, Veronica 
Porumbacu şi Paul Celan. 

Cel de-al doilea volum a fost îngrijit de Emil Manu şi publicat postum, 
în 1998, la Editura Albatros, cuprinzând, conform mentiunilor din nota 
asupra ediţiei, „texte [...] redactate, dactilografiate, finisate şi corectate de 
autorul lor”’. Acest volum face parte din seria concepută de însuşi Caraion, 
„combinând uneori notele de jurnal de lector cu cele de jurnal literar 
intim”?. Două exemplare dactilografiate ale acestui volum au fost depuse 
de poet la Editura Cartea Românească în 1980, însă, după ce i-a fost amâ- 
nată publicarea, a fost ordonată interzicerea ei (după exilare), astfel că 
partea a doua a jurnalului apare la o distanţă de mai bine de 15 ani de la 
redactarea făcută de Caraion. Şi aici sunt prezente texte publicate anterior 
(cel despre Tudor Arghezi, despre Marin Preda, despre poetul Vasile Vlad), 
dar, conform lui Emil Manu, şi inedite. Întrucât doar câteva dintre capitole 
sunt datate, ţinând cont de reperul datelor la care au fost publicate textele 
reluate, se observă faptul că Emil Manu (căci el operează o serie de modi- 
ficări peste manuscrisul restituit de SRI din dosarele confiscate de Securitate) 
nu respectă ordinea cronologică, împărțind volumul în două secţiuni tema- 
tice: „jurnalul de lector” (cu texte despre autorii menţionaţi şi alti câţiva 
poeţi) şi ceea ce el numea „jurnal literar intim”, evocând experienţele din 
redacţiile ziarelor Timpul, Ecoul şi Evenimentul zilei. Discursul autobio- 
grafic este completat de portrete ale unor figuri-cheie ale epocii. Poate 
partea cea mai consistentă şi relevantă (pentru lucrarea de faţă, cel puţin) 
este autobiografia fragmentară, publicată de Manu la începutul acestui 
volum, scrisă de Ion Caraion în 1984, cu un an înaintea declanşării bolii 
ce-i va grăbi şi sfârşitul. „O pată de sânge intelectual”, cum îşi intitulează 
ultima confesiune, cuprinde povestea vieţii sale spusă pe repede-înainte, 
insistând pe anii de temniţă şi pe enumerarea realizărilor sale literare. 


1. Apud Ion Caraion, Jurnal IT, Editura Albatros, Bucuresti 1998, p. V. 
2. Ibidem. 

Caracterul hibrid este moştenit şi de al treilea volum din serie - Ultima 
bolgie!, lipsa datării şi a cronologiei scotandu-l şi de sub incidenţa formei 
diaristice obişnuite, şi de sub cea a autobiografiei. Alcătuit tot de Emil 
Manu şi publicat în acelaşi an, 1998, la Editura Nemira, cuprinde texte din 
arhiva lui Caraion (deţinută, parţial, de Manu). Deşi apar şi fragmente 
publicate anterior (cu locuri nesemnalate aici), intenţia editorului a fost de 
a aduce în atenţie „texte ce nu s-ar fi putut publica în România înainte de 
1989”. Volumul este precedat de un tabel biobibliografic, având la bază 
autobiografia din volumul al doilea, ce conţine unele nepotriviri, aşa cum 
vor arăta documentele extrase din arhiva Securităţii, mai întâi de Mihai 
Pelin în volumul Artur. Dosarul lui Ion Caraion şi apoi de Delia Roxana 
Cornea si Dumitru Dobre, în Cazul Artur şi exilul românesc. Ion Caraion 
în documente din Arhiva CNSAS. Şi aici, eseul este combinat cu discursul 
memorialistic, cu portretul (deseori caricatural) al unor personaje din lumea 
culturală românească sau din străinătate şi, într-adevăr, se simte mai acut 
aversiunea fata de structurile comunismului, dezvăluind interdicțiile ce i-au 
fost impuse, vorbind despre cenzură şi practicile opresive ale regimului. 

Spuneam că Jurnal I este singurul volum diaristic publicat in tara in 
timpul vieţii, dar nu şi singurul antum. În 1982, la un an de la plecarea 
din România, lui Ion Caraion îi apare la Editura Jon Dumitru din München 
Insectele tovarăşului Hitler, un jurnal — „pamflet contra regimului comunist”? 
(spune Eugen Simion într-un articol din revista Cultura). Prima parte a 
acestei cărți conține un denunt in notă sarcastică la adresa regimului tota- 
litar din care tocmai evadase, din care nu lipsesc descrierile experiențelor 
de anchetă şi de temniţă, confruntările cu cenzura, portretul lui Nicolae 
Ceauşescu şi al soţiei sale. Aceasta este însoţită de o serie de interviuri 
date după 1981 pentru publicaţii belgiene sau pentru Europa Liberă. Jurnalul 
este un construct eterogen, prin care autorul încearcă să îşi creeze o postură 
avantajoasă în ochii intelectualilor din exil. 


1. Titlul volumului îl reia pe cel al primei poezii scrise la 11-12 ani. 

2. Apud Ion Caraion, Jurnal III : Ultima bolgie, Editura Nemira, Bucuresti, 1998, p. 5. 

3. Eugen Simion, „Un caz tragic: Ion Caraion (I)”, Cultura, 15 noiembrie 2007, 
nr. 149, disponibil online la adresa revistacultura.ro/cultura.php ? articol =2991, 
accesat pe 20.04.2016. 

Selectii riscante. Selectii confortabile 


Genurile autobiografice, fie că e vorba despre notatia diaristică, fie despre 
naraţiunea memoriilor, au la bază un proces de selecţie şi de construcţie 
de limbaj a unei identități. Bibliografia care susţine această idee este amplă ; 
pentru a o surprinde mai bine, voi apela doar la concluzia studiului lui 
Marcel de Grève, „L'autobiographie, genre littéraire” : „on peut se rendre 
compte aujourd’hui que l'autobiographie restant une œuvre de langage, elle 
se révèle littéraire ou non selon le travail réalisé sur ce langage, qui peut 
lui-même contribuer a la connaissance voire à la construction de soi”. 

În cazul textelor pe care le discut aici, se poate vorbi despre o dublă 
selecţie (deci de o tentatie mai mare a mistificării prin omisiune): mai 
întâi, despre cea din momentul notatiei autobiografice („timpul scrisului”, 
în termenii lui Eugen Simion), iar apoi de cea din faza pregătirii volumului, 
când fie autorii înşişi, fie moştenitorii aleg din totalitatea manuscriselor 
fragmentele potrivite pentru a construi imaginea protagonistului?. În această 
secţiune mă vor interesa, din selecţia propusă în jurnale, acele episoade 
care reflectă relaţia scriitorilor cu puterea, apropierea sau depărtarea de 
polul pragmatic al identităţii, conform teoriei lui Dan Lungu. 


Autoportrete prin refracție 


Deşi realitatea epocii contrazice imaginile pe care Paraschivescu şi Caraion 
şi le realizează prin intermediul textelor autobiografice, acestea ilustrează 
doi opozanți ai regimului - e drept, în măsuri şi cu argumente diferite. 
Dacă volumele publicate antum în ţară sunt neutre din punctul de vedere 
al impozitiilor Partidului (nu riscă inadvertente ideologice, dar nici nu merg 
pe o linie marcat propagandistică), cele publicate în străinătate sau după 


1. Marcel de Grève, „L'autobiographie, genre littéraire”, Revue de littérature com- 
parée, 2008, vol. I, nr. 325, pp. 23-31, disponibil online la adresa www.cairn.info/ 
resume.php ?ID_ARTICLE=RLC_ 325 0023, accesat pe 14.05.2016. 

2. În cazul lui Miron Radu Paraschivescu, arhiva cu manuscrise ale jurnalului detinute 
de Muzeul National al Literaturii Romane din Bucuresti dovedeste aceasta a doua 
selecţie. Deşi am avut ocazia să parcug acele caiete, nu le pot utiliza ca sursă 
bibliografică, întrucât nu a fost finalizat procesul de înregistrare în colecţia Muzeului. 
În ceea ce-l priveşte pe Caraion, Emil Manu, îngrijitorului ultimelor două volume, 
pomeneşte frecvent de această practică a selectării, realizată atât de poet, cât şi de el. 

1990 in România relevă două personalităţi care refuză inregimentarea şi 
critică opresiunile la care spaţiul cultural este supus. 

Miron Radu Paraschivescu nu şi-a repudiat niciodată partizanatul comu- 
nist şi participarea activă la mişcările din ilegalitate ; de asemenea, deza- 
măgirile faţă de comunismul real nu îi vor afecta credinţa în bolşevism. În 
Amintiri mărturiseşte primul contact cu acest termen: de la tatăl său îl va 
auzi prima dată şi „avea să constituie axul vieţii mele”. În aceeaşi temă a 
socialismului precoce vorbeşte despre entuziasmul faţă de ideologia pro- 
movată de sovietici, punând-o subtil în contradicţie cu o amintire mai veche, 
cu frica inspirată de trupele germane venite în oraş în 1916: dacă „spaima 
de nemți” este identică „spaimei de război”, „fiindcă neamtul se asociază 
imediat in orice minte cu arta războiului”?, „vestea primelor răzvrătiri 
antirăzboinice din rândurile armatelor ruseşti m-au umplut de bucurie şi 
de dragoste pentru asemenea armate”?. 

Bucuria nu va ţine mult, pentru că, după 1947, când efortul depus în 
timpul ilegalităţii Partidului Comunist nu îi va fi răsplătit după aşteptări“, 
va avea loc, în cuvintele lui Vasile Igna, „momentul frezirii poetului din 
utopia comunistă”5. Jurnalul unui cobai va cuprinde mărturia acestui 
„comunist fără partid”, cum se numeşte într-o scrisoare adresată lui 
Gheorghiu-Dej în 1953. În 1940 critica politica dusă de Carol al II-lea şi 
Grigore Gafencu, dând bolşevismul ca singura soluţie (deşi era conştient 
şi de minusurile comunismului real sovietic): „Adă-l, Istorie, mai repede 
pe Stalin, cu oștile lui needucate! E singura nădejde”€. Doar un an mai 
târziu îşi mărturiseşte prima dezamăgire, comparabilă cu intensitatea divor- 
tului de prima soţie : 


Două mari iubiri am avut. Două iubiri care se compensau, se completau [...] ; 
două iubiri cărora nu le-am cerut decât atât: să le slujesc în libertatea consti- 
intei şi a voinţei mele. Dar amândouă mi-au pretins mai mult; mi-au cerut să 
mă şterg şi să mă contopesc în ele: Loti şi Partidul. Dar a fost ceva în mine 
care m-a împins la renuntari [...]. Am trădat-o pe Loti, cum am trădat şi 
Partidul, din grija de a fi întreg, cinstit, nepătat, necompromis în ochii mei, 


Miron Radu Paraschivescu, Amintiri, Editura Jon Creangă, Bucuresti, 1975, p. 15. 
Ibidem, p. 5. 

Ibidem, p. 19. 

Una dintre obsesii - „de a pleca în diplomaţie, ca ataşat de presă” (Ana Selejan, 
Adevăr şi mistificare în jurnal şi memorii apărute după 1989, Editura Cartea 
Românească, Bucureşti, 2011, p. 21). 

5. Apud Miron Radu Paraschivescu, op. cit., p. 6. 

6. Idem, Jurnalul unui cobai, Editura Dacia, Cluj-Napoca, 1994, p. 24. 

fata de nici un judecător. [...] Când mi se vorbeşte de Loti ori de Partid, încerc 
o enervare şi o opoziţie manifestă, care vine tocmai din fidelitatea mea deplină 
faţă de aceste două mari noţiuni: iubirea şi crezul!. 


Fidel idealului (erotic, ideologic), nu îşi permitea aderarea la „trădările” 
presupuse de practica lor’. 

Ceea ce reflectă notele sale de jurnal este mai degrabă crearea unei 
concepţii personale asupra comunismului, care nu numai că se distanțează 
de practica sa, ci chiar şi de sursele lui primare, Marx şi Lenin. În iulie 
1945, când deja începuseră primele arestări, internări în lagăre, procese şi 
deportări, crede că acest comunism „trebuie să devină o religie creştină 
[...] în care dreptul de a lua viaţa oamenilor să fie exclusiv al lui Dumnezeu ; 
altfel, rămâne doar o excelentă practică de luare şi menţinere a puterii”?. 
Însă apoi, în aceeaşi lună, la doar câteva pagini distanţă, crede că aceasta 
este o ideologie pe care un intelectual o poate fructifica şi pe care o poate 
investi cu propriile valori - neprevăzând opresiunea la care vor fi supuşi 
intelectualii, şi nu doar cei care s-au opus comunismului, ci şi cei care l-au 
legitimat: 


Această datorie de a impune, de a promova asemenea valori proprii, personale, 
asemenea pasiuni şi instincte, asemenea dorinţe şi neliniști [...] această datorie 
de-a le vărsa într-un sens, într-o mişcare politică pe care-o iubim dincolo de 
toate greşelile ei momentane, de toate necesităţile ei tactice şi trecătoare, care 
pot fi mai putin frumoase, dar nu şi mai putin inevitabile — această datorie mi 
se pare hotărâtoare pentru intelectualii secolului meu‘. 


În temeiul acestei „mitologii” personale, MRP îşi anunţă în repetate 
rânduri programul artistic în care crede şi pe care îl doreşte transpus în 
realitatea culturală a României postbelice. O notă din 1947: 


În ceea ce priveşte problema care mă preocupă, a artei de stânga sau progresiste 
sau de partid sau oricum i se va mai spune [...] mi se pare că singurul răspuns 
firesc este Asta: calitate [...]. Subiectul poate fi oricând, bineînţeles, desprins 
din realitatea socială, din mediul muncitoresc, țărănesc etc., aceasta e direcţia 
timpului nostru, sensul istoric al vremii pe care-o trăim. Dar felul cum va fi 


1. Ibidem, p. 28. 
»Egoismul in socialism - ăsta-i paradoxul teoretic şi înfrângerea, de fapt, a revo- 
lutiei noastre” (ibidem, p. 483). 

3. Ibidem, p. 192. 

4. Ibidem, p. 199. 

tratat acest subiect rămâne si el al vremii noastre ; care fiind o concluzie a unei 
culturi şi începutul alteia nu se poate lipsi de-a pretinde calitatea!. 


Dovedindu-şi jocul dublu, cu doar un an înainte de a scrie nota de mai 
sus, va publica în Scânteia o serie de articole prin care propune şi explică 
o nouă directivă - „cultura în sens unic”: „Acestea şi alte câteva l-au 
propulsat pe Miron Radu Paraschivescu printre cei mai importanţi lideri de 
opinie în problema noii culturi, cultura pentru mase”?. 

Un fir roşu al jurnalului lui Miron Radu Paraschivescu este apelul la 
ceea ce Dan Lungu numea „strategii intermediare”, adică pendularea între 
polul identităţii şi polul pragmatic, între obedienta fata de sistem şi libertate. 
Această stare de nelinişte poate fi, de altfel, şi una dintre cauzele afectiu- 
nilor sale nervoase : 


Încerc să mă definesc, să pipăi vidul, prăpastia [...]. Şi nu-mi permit nici dez- 
lănţuita nebunie de-a ignora sau de-a scuipa această faţă organizată a politicii 
bolşevice, această cenzură a ei metodică şi deseori tiranică - şi nici nu-mi pot 
îngădui sterila disciplină de a mă supune orbeste directivelor ei de moment, 
aşa cum am făcut la România liberă. 


Dublul standard este vizibil însă şi în discursul diaristic. Într-o notă din 
1947 pare să aibă o opţiune fermă: 


Mi se pune foarte serios în faţă perspectiva următoare : sau vreau să fiu un om 
care se bucură de publicitate şi suprafaţă, făcând frumos cu politicii care-mi 
sunt superiori, sau prefer să fiu eminenta cenusie, inspiratorul din umbră şi să 
mor ca Nae Ionescu? // Mă tem că o să prefer acest drum”. 


Câţiva ani mai târziu, interval în care este internat la clinica Vinerea 
Mare din Cluj, deci îşi are în faţă neputinta, îşi recunoaşte conformismul 
şi chiar apelul la compromis atunci când situaţia o cere: „Trebuie să mă 
declar de acord cu aceste tâmpenii geniale, când vorbesc cu un Răutu de 
pildă. Sunt eu de vină că îmi apăr astfel minimul de existenţă ? [...] Altfel, 
puscaria, canalul sau, în cel mai bun caz, mizeria totală”5. Ulterior, o notă 
din acelaşi an nuanţează glisarea sa spre polul pragmatic: „Colaborez cu 


Ibidem, p. 294. 

Ana Selejan, op. cit., p. 19. 

Miron Radu Paraschivescu, op. cit., p. 199. 
Ibidem, p. 284. 

Ibidem, p. 385. 

regimul numai pentru a-mi asigura mijloacele minime de trai si totala 
independenţă politică în scris, fără să mă gândesc vreodată că îmi voi putea 
vedea tipărit tot ce scriu astăzi pentru sertar”!. Îşi setează propriile limite 
ale înaintării către polul puterii şi fructifică gradul de libertate ce i se acordă 
în baza acestor „colaborări” - susţinerea tinerilor scriitori prin programul 
instituit la Povestea vorbei este una dintre dovezi?. 

Cu referire la asemenea strategii, Ana Dobre, în monografia Miron Radu 
Paraschivescu — eternul eretic, identifică două fete ale scriitorului: una 
nocturnă, „de opozant”, şi alta diurnă, de „înregimentat politic »3. Cercetătoarea 
mărturiseşte chiar o nedumerire : „Este uimitor şi derutant în acelaşi timp 
acest comportament de opozant: pe de o parte, se plimba anual la Paris, 
pe de alta, nu-i convine regimul din ţară, se pronunţă împotriva lui, iar 
acest regim îl tolerează”. Dincolo de a fi un mister (dosarele studiate de 
Ana Dobre nu au arătat un colaborationism institutional), relaţia lui MRP 
cu puterea ţine mai degrabă de capacitatea scriitorului de a intui punctele 
slabe ale regimului, astfel încât să-i satisfacă aşteptările la suprafaţă, pen- 
tru a fi răsplătit; atât obedienta, cât şi avantajele vin în doze mici, pentru 
a nu periclita echilibrul acestui joc; de multe ori însă, jurnalul de sertar 
este înecat în revolte pe care nu le duce în arenă”. Un exemplu al acestui 
tandem este oferit de Ana Selejan în Adevăr şi mistificare în jurnale şi 
memorii apărute după 1989: după ce publică în Scânteia (alte) două arti- 
cole denigratoare la adresa lui Tudor Arghezi, ,,consecventa şi combativi- 
tatea comunistă (bdjul interior) îi vor fi răsplătite de Partid cu mult râvnita 
funcţie : Miron Paraschivescu devine directorul (prim-redactorul) Revistei 
literare”®. Astfel, în viziunea cercetătoarei, postura pe care Paraschivescu 
şi-o creează în jurnal este o impostură. 


Ibidem, p. 366. 

Contrastantă, e adevărat, cu politica de denigrare dusă împotriva lui Tudor Arghezi. 
Ana Dobre, op. cit., p. 200. 

Ibidem, p. 204. 

Notele informative cuprinse în dosarul de urmărire „Văleanu”, deschis lui M.R. 
Paraschivescu în 1961 şi studiat de Ana Dobre, dovedesc această strategie a voală- 
rilor : Securitatea este informată despre existenţa unui „roman cu conţinut reacti- 
onar [...], a unor poezii cu caracter duşmănos la adresa regimului nostru” (apud 
Ana Dobre, op. cit., p. 179). Pe de altă parte, şi Paraschivescu ştia că este urmă- 
rit şi că scrisorile îi sunt interceptate, dar, după cum menţionează Ana Dobre : „Îi 
desfide pe urmăritori, manifestând o indiferenţă care-l face să fie şi/sau să pară ori 
nebun, ori inconştient” (ibidem, p. 195). Era, poate, doar o cunoaştere a adversa- 
rului şi a regulilor după care trebuie să joace. 

6. Ana Selejan, op. cit., p. 12. 

Probabil că acelaşi verdict l-ar fi dat si in cazul lui Ion Caraion, unde 
mistificarea volumelor memorialistice este mai marcantă. În primul rand, 
revolta si acuzele la adresa regimului sunt mai violente, iar omisiunea fla- 
grantă - acceptarea colaborării, ca agent, cu Securitatea. În 1963, cu câteva 
luni înainte de amnistia generală, lui Caraion i se propune, în închisoarea 
de la Aiud, să devină colaborator ; acceptă peste câteva luni, în 1964, şi, 
după eliberarea din acelaşi an, va duce o activitate de 17 ani în slujba 
Securităţii, dând note informative despre intelectualii români din ţară şi din 
străinătate - unde i se va permite să meargă regulat. Confirmarea acestei 
vieţi subterane vine la finalul anilor '90, când Mihai Pelin publică o serie 
de rapoarte pe care Caraion le-a dat Securităţii, mai întâi sub numele 
„Nicolae Anatol” şi apoi „Artur”. Volumul realizat de Delia Roxana Cornea 
şi Dumitru Dobre, în urma cercetării în arhiva CNSAS, va oferi şi alte 
detalii. În acest context, ceea ce se remarcă la jurnalele lui Caraion este 
energia pe care o pune în condamnarea comunismului — al cărui pion fusese. 
La fel ca în situaţia lui Miron Radu Paraschivescu, observarea nuantelor şi 
înţelegerea resorturilor mai adânci care au determinat acest joc dublu pot 
oferi o imagine mai clară a destinelor unor scriitori şi a mecanismelor 
subtile ce le controlau existenţa. 

Primul volum al trilogiei diaristice gândite de lon Caraion conţine, în 
optica epocii, puţine abateri!. Preluarea dintr-un articol din 1944 din Ecoul 
a pomenirii elogioase a unei piese de teatru al cărei coautor este Mussolini 
a putut fi trecută cu vederea, de vreme ce lupta antifascistă puternic accen- 
tuată în anii '50 a fost înlocuită odată cu venirea la putere a lui Nicolae 
Ceauşescu mai ales cu eforturile de ridicare a noii societăţi româneşti 
socialiste. Criticile mai aspre la adresa lui Adrian Păunescu?, deja un poet 
cu capital ideologic în epocă (1969), puteau fi şi ele justificate în logica 
criticii literare. Cu atât mai mult nu creau probleme aluziile negative la 
poezia proletcultistă a începuturilor, de vreme ce noua guvernare a lui 
Ceauşescu dăduse libertăţi importante artei: Veronica Porumbacu „a fost 
pretuita când nu era decât tovardsa Veronica şi ignorată cand a fost 


1. Deşi va fi prezentat altfel de autor în Insectele tovarăşului Hitler: „Ultima carte 
cu eseuri împotriva laşităţii, corupţiei şi vânzării de conştiinţă, Jurnal I, mi-a fost 
interzisă de cenzură în 1981” (Ion Caraion, Insectele tovarăşului Hitler, Editura 
Jon Dumitru, Minchen, 1982, p. 22). 

2. „Indiferenţa sa completă faţă de rigoare, răsăriteana etică a lui merge şi-aşa, o 
prematură blazare şi o groasă lene de ales greul greului” (Ion Caraion, Jurnal I: 
Literatura şi contraliteratura, Editura Cartea Românească, Bucureşti, 1980, p. 91). 

scriitoare”!. Pentru Caraion, arta nu poate fi concepută „înlăuntrul com- 
promisurilor şi în afara libertăţii”? ; mai mult: „grija indiscutabil majoră 
a unui scriitor este aceea de a scrie pentru totdeauna, indiferent cum şi 
despre ce scrie. Grija morală a unei naţiuni faţă de literatură constă în 
efortul de a-i crea literaturii toate acele condiţii de liberă dezvoltare”? — 
impozitiile proletcultiste anulau orice pretenţie artistică. 

Nici al doilea volum nu îşi asumă riscuri prea mari; de altfel, el fusese 
şi acontat Editurii Cartea Românească şi dus în dactilogramă redactorului. 
Exilarea scriitorului i-a oprit însă publicarea, apărând abia în 1998. Exceptând 
autobiografia scrisă de Caraion în 1984 şi adăugată volumului de Emil 
Manu, sunt rare episoadele din care să transpară poziţia scriitorului în 
raport cu polul puterii. Unul dintre acestea este citarea în întregime a arti- 
colelor publicate în 1946 în Jurnalul de dimineaţă : „Criza culturii româ- 
nesti” şi „Criza omului”. Ambele vorbeau despre importanţa libertăţii într-o 
societate sănătos construită ; producând ecou în epocă (scriitorul consideră 
că s-au constituit şi în capete de acuzare ale primei sale condamnări), în 
1980, când apărea Jurnalul, nu mai aveau acelaşi impact, întrucât realităţile 
politicii concrete se schimbaseră şi chiar fuseseră incriminate „greşelile” 
comise în guvernarea anterioară. Ceea ce are mai mult impact asupra citi- 
torului este o mărturie care, deşi nu este explicită, aminteşte de experienţele 
carcerale : „Într-o lungă perioadă situată la mijlocul vieţii mele, eu a trebuit 
să scriu fără mâini, fără hârtie şi creion - îmi lipseau definitiv, lipseau 
sever — doar pe sau in mucavalele gândului. Si nici acolo nu era, câtă ar fi 
trebuit, liniste”*. 

Cel de-al treilea volum, Ultima bolgie, este o colecţie de note acuzatoare 
la adresa regimului comunist, combinând stilul diartistic cu memoriile. 
Obiectivul lui Caraion (aşa cum reiese din selecţia realizată de Emil Manu) 
pare a fi, pe de o parte, să facă cunoscute tratamentele înjositoare din 
timpul detenţiei, iar pe de alta, să-şi construiască imaginea unui disident. 
Ca şi Paraschivescu, Caraion ştia că i se deschisese dosar de urmărire 
informativă: „Prietenii mei erau anchetați asupra discuţiilor dintre noi; 
telefonul mi-era supravegheat ; corespondenţa controlată ; eu urmărit, foto- 
grafiat pe stradă şi adesea invitat să declar cine mi-a venit în casă, la cine 
am fost în vizită”5. Ceea ce nu se înţelege din aceste mărturii este rolul de 


Ibidem, p. 150. 

Ibidem, p. 110. 

Ibidem, p. 9. 

Ion Caraion, Jurnal IT, ed. cit., p. 117. 

Ion Caraion, Jurnal III : Ultima bolgie, ed. cit., p. 32. 

prădător pe care el însuşi îl juca, cu o oarecare voluptate, cum reiese din 
rapoartele date despre unii dintre apropiații săi (Marin Preda, soţii Monica 
Lovinescu şi Virgil Ierunca). 

Multe dintre ideile din Ultima bolgie apar (e dificil de stabilit destinaţia 
lor originară) şi în Insectele tovarăşului Hitler, unde tensiunea atinge cote 
înalte şi ura lui Caraion împotriva regimului comunist pare să-l aureoleze 
într-un disident: „Dacă nu aş pleca, dacă încă mai rămâneam câteva luni 
sau un an, m-ar fi ucis ca pe Mihail Sebastian ieri ori ca pe Marin Preda 
azi”!. Teza principală a pamfletului său este echivalenta dintre fascism şi 
comunism: „Am zăcut unsprezece ani in temnitele comuniste şi am fost 
condamnat la moarte, pentru a fi arătat că, de fapt, comunismul nu-i decât 
o şi mai abjectă şi mai dură şi mai primejdioasă formă de totalitarism”?. 
Pentru a contura şi mai bine această disidenţă, mărturiseşte adeziunea ini- 
tiala, de care s-a dezis cu tărie: „În 1944 am participat la fondarea şi 
apariţia legală a oficiosului partidului comunist, ziarul Scânteia, şi am fost 
concomitent secretar de redacţie al Scânteii Tineretului, organ de presă al 
Uniunii Tineretului Comunist Român. După câteva luni, mi-am dat demisia, 
scriind în negru pe alb că nu-i altceva comunismul decât cauza care a 
generat apariţia fascismului”5. Toate acestea, susţine Caraion, au dus la 
cele două condamnări, deşi documentele oferă informaţii vagi ; prima sen- 
tinté cuprinde următoarele : „Pentru articole şi versuri care au fost trimise 
în străinătate şi difuzate de imperialişti împotriva Republicii Populare 
Române [...] a fost condamnat la şase ani de închisoare corecţională”*. Cea 
de-a doua este şi mai laxă: „Pentru crimă de înaltă tridare”?. 

În seria dezvăluirilor despre sistemul opresiv din România, Caraion 


vorbeşte şi despre tehnicile de intimidare şi obedienţă la care erau supuşi : 


Ca un bun comunist, cel dintâi certificat al încrederii partidului în tine începe 
cu încredințarea sarcinii de a-ţi lichida cel mai apropiat prieten, cea mai apro- 
piată fiinţă. Sau aşa ceva. Fiindcă în clipa aceea săvârşeşti două morţi : îl omori 
şi pe celălalt, te omori şi pe tine®. 


Ion Caraion, Insectele tovarăşului Hitler, ed. cit., p. 7. 

Ibidem, p. 20. 

Ibidem, p. 21. 

Apud Mihai Pelin, ,,Artur”. Dosarul lui Ion Caraion, Editura Publiferom, Bucuresti, 
2001, p. 46. 

Ibidem, p. 69. 

6. Ion Caraion, Insectele tovarăşului Hitler, ed. cit., p. 23. 

În condiţiile descoperirilor în dosarele CNSAS, veridicitatea celor de 
mai sus se susţine, dând şi măsura dramei pe care scriitorul poate că a 
trăit-o în intervalul în care, în paginile înaintate către Securitate, dădea 
informaţii ce puteau fi folosite împotriva celor urmăriţi!. Exilul apare ast- 
fel ca singura eliberare posibilă: „Am părăsit contactele cu întunericul, cu 
vânzătorii ideii de om, cu demagogia, cu cei ce înjosesc atributele gândirii, 
demnităţii şi dreptului de a fi liber”?. Cu toate acestea, ca şi Miron Radu 
Paraschivescu, îşi păstrează încă încrederea în ideologia necontaminată de 
practică: românii „trebuie să-şi reia odată în posesie hotărârea de a-şi 
cuceri toată libertatea ce li s-a furat şi de a-şi alege socialismul pe care îl 
vor şi-l merită”. Îndeosebi, el militează nu împotriva „ideii de comunism”, 
ci a „uzurpatorilor ideii de democraţie şi comunism, secăturile oportunis- 
mului oficial şi parazitismului politic”*. Prin acestea se justifică şi titlul 
volumului, Caraion criticând „stalinismul fascizat” ce se cristalizase „într-un clar 
aliaj de slogane comuniste şi naziste dintre cele mai odioase”. Situându-se 
la egală distanţă între cele două tipuri de totalitarisme ce au marcat Europa 
secolului XX, scriitorul îşi pregătea intrarea în comunitatea exilului. 

Pentru un cititor al anilor "80, care cunoştea privilegiile de care se 
bucura Ion Caraion (colaborări la reviste şi la Cartea Românească, volume 
publicate, călătorii în străinătate, locuinţă centrală în Bucureşti”), lectura 
ultimelor volume memorialistice poate părea contradictorie, dovedind opor- 
tunismul scriitorului: apropierea publică de regim, dar condamnarea lui 
secretă. Într-un articol din numărul dedicat lui Caraion din Caiete critice, 
Valeriu Cristea încearcă o explicaţie puţin credibilă : toate aceste avantaje 
au fost „pe deplin meritate în cazul său, ţinând cont de tot ce a îndurat”, 
fiind dobândite „prin muncă acerbă”/. Desigur, eforturile scriitorului de a 
recupera anii pierduţi nu pot fi ignorate, dar dosarele din arhiva Securităţii 


1. Compromisul ia forma unei duplicitati bine controlate : este agent de Securitate, 
dar, în acelaşi timp, ţine un jurnal, activitate ilicită pe care el însuşi ar fi trebuit 
s-o denunțe (cum face, de altfel, cu N. Steinhardt şi Nina Cassian, despre ale căror 
jurnale comunică Securităţii, care le confiscă în urma unor perchezitii în locuinţele 
celor doi). 

Ion Caraion, Insectele tovarăşului Hitler, ed. cit., p. 42. 

Ibidem, p. 44. 

Ibidem, p. 121. 

Ibidem, p. 125. 

În 1981, după cum reiese dintr-o notă dintr-un dosar citat de Mihai Pelin, locuia 
pe Bd. Republicii nr. 23 (azi bulevardul Carol). 

7. Valeriu Cristea, „...doar eu şi cu mine”, Caiete critice, nr. 1-2, 1996, p. 21. 

dovedesc şi alte resorturi: „Subsemnatul Diaconescu M. Stelian [...] / 
pentru a mă reabilita în fata societăţii, conştient fiind şi înțelegând gravi- 
tatea faptelor mele, / de bunăvoie mă angajez să aduc la cunoştinţa orga- 
nelor de securitate toate problemele pe care le voi cunoaşte în rândul celor 
cu care voi veni în contact”! ; sarcină dusă cu succes la îndeplinire. La fel 
de greu de explicat poate părea şi decizia lui Caraion de a rămâne în exil, 
după ce părea că în Bucureşti se bucura de o serie de avantaje; în acelaşi 
număr al Caietelor critice din 1996, cu trei ani înainte de publicarea de 
către Mihai Pelin a notelor informative date de Caraion, Gabriel Dimisianu 
comenta cu privire la plecarea lui imediat după ce îşi aranjase apartamentul 
spaţios de lângă Teatrul Naţional: „Nu pot să cred altceva decât că motive 
obscure extrem de puternice i-au impus gestul rămânerii în exil, având 


legătură, sunt convins, cu atacurile şi înscenările mârşave din Săptămâna Na, 


Rolul jurnalului în conturarea posturii 


Aşa cum am menţionat anterior, ambii scriitori urmăreau publicarea jurna- 
lelor lor. Astfel, amândoi le-au încredinţat notelor memorialistice postura 
pe care voiau s-o transmită posterităţii: căutători şi luptători, de cele mai 
multe ori în limitele impuse de regim, ai libertăţii. În cele ce urmează, voi 
urmări rolurile pe care ei le-au atribuit explicit acestor mărturisiri. 

La început, Miron Radu Paraschivescu vede în notația diaristică un 
sprijin în singurătatea pe care o enunţă atât în Amintiri, cât şi în Jurnal : 
„Aş putea astăzi să definesc rostul şi calitatea jurnalului: un prieten în 
singuratate” >, Devine apoi „un exerciţiu etic”, „un mijloc de a mă creşte, de 
a mă spori. Încep să cred că voi putea scrie cândva coerent, legat, curgător, 
o carte întreagă”* ; de altfel, în această selecţie există numeroase note ale 
romanului proiectat. Pe parcurs, jurnalul va fi păstrătorul revoltelor sale 
(manifestate doar episodic şi diplomat în scrisori adresate lui Chişinevschi, 
Dej, Constanţei Crăciun sau lui Traian Selmaru), spaţiul unde să-şi continue, 


1. Apud Delia Roxana Cornea, Dumitru Dobre (eds.), Cazul „Artur” şi exilul românesc. 
Ion Caraion în documente din Arhiva CNSAS, Editura Pro Historia, Bucuresti, 
2006, p. 44. 

2. Gabriel Dimisianu, „Un destin tragic”, Caiete critice, nr. 1-2, 1996, p. 32. 

Miron Radu Paraschivescu, Jurnalul unui cobai, ed. cit., p. 14. 

4. Ibidem, p. 38. 

„subteran, exercițiul scrisului liber”!, deci sincer”. Ascuns de privirile 
Partidului, în curtea căruia lucra pentru ,,supravietuire”, Paraschivescu isi 
joacă si cartea independentei artistice. 

Ion Caraion îşi mărturiseşte şi el nevoia de a se oglindi în fiecare sec- 
venta a ceea ce a numit „jurnal” : 


Ori despre ce şi despre cine aş fi scris ori am scris, în fiecare pretext, am 
început, fără abatere, mereu de la mine sau am traversat teritorii pe care le 
îmbibă de sens experientele semnificative, mitologiile si epilogul paradiselor 
mele imaginare, pierdute, regăsite şi re-distruse?. 


Ca si Paraschivescu, Caraion ajunge să găsească în jurnal refugiul împo- 
triva opresiunilor exterioare : „Probabil că va trebui pentru multă vreme, 
sau pentru totdeauna, să incetez de a mai publica in tara mea. De aceea şi 
încep acest jurnal”*. Marturisirea este datată „6 noiembrie 1971” ; reali- 
tatea însă pare să nu-i susțină temerile scriitorului, de vreme ce, din 1969, 
va publica, până la exilare, cel puțin un volum pe an. 

Cu toate acestea, Ion Caraion este conştient si de rolul pe care scrisul 
intim îl poate avea în construirea posturii”. Într-o secvență din primul volum 
al Jurnalului, peste care se poate trece rapid, scriitorul atenționează cu 
privire la nevoia de precauţie în publicarea postumă a documentelor din 
arhiva unui scriitor: „Sunt mistere care trebuie să rămână mistere şi să nu 
fie denudate dacă nu de altceva, măcar pentru suportabilitatea în continuare 
a vieţii”. Textul este plasat în intervalul 1977-1979; în notele diaristice, 
Caraion şi-a respectat propriul îndemn, nesondandu-si până la capăt con- 
ştiinţa ; însă documentele scoase la iveală din dosarele Securităţii au reve- 
lat mistere pe care nu le-ar fi dorit „denudate”. 


1. Ibidem, p. 358. 

Proba sinceritatii este folosirea jurnalului pentru a-şi dovedi nevinovăția fata de 

soţie: „După o întreagă poveste cu Loti, a venit trădarea : denuntarea jurnalului ; 

lectură din el, ca să-i dovedesc că o iubesc doar pe ea” (ibidem, p. 27). Paraschivescu 
îşi explică astfel, în faţa cititorilor, pactul autobiografic încheiat. 

Ion Caraion, Jurnal IT, ed. cit., p. 226. 

Idem, Jurnal III: Ultima bolgie, ed. cit., p. 17. 

5. „Les textes autobiographiques eu autofictionnels, la correspondance, le journal 
intime, le témoignage, etc. créent une posture, une construction de soi à envisager 
selon létat du champ artistique considéré. Il ne s’agit pas du soi civil ou biogra- 
phique, du moins pas seulement, mais d'un soi construit qui l’auteur lègue aux 
lecteurs dans et par le travail de l’œuvre” (Jérôme Meizoz, op. cit, p. 28). 

6. Ion Caraion, Jurnal I, ed. cit., p. 175. 

Prima astfel de scoatere la lumina a eului subteran a fost realizata ime- 
diat dupa plecarea sa in Elvetia, cand, in urma directivelor semnate in 
cadrul Departamentului de Securitate a Statului de generalul Plesita în 1981, 
au fost pregătite o serie de „articole din care să rezulte adevăratul profil 
moral şi politic al lui Ion Caraion”!. Sarcina (având obiectivul de a-l deni- 
gra atât în ochii intelectualilor români din ţară, cât mai ales din exil) i-a 
revenit lui Eugen Barbu, care, în numărul 585 din 19 februarie 1982 al 
revistei Săptămâna, anunţa: „Un serial cu fragmente din Jurnalul bătăio- 
sului poet care «a ales liberatea» şi şi-a uitat munitia (Jurnalul) acasă ! ”. 
Ce urmează după acest chapeau semnat de Barbu sunt fragmente în care 
Caraion vorbeşte despre Virgil Ierunca, Monica Lovinescu şi mama ei, 
Ecaterina Bălăcioiu, diferit de cum s-ar fi aşteptat redactorii de la Europa 
Liberă, care denuntasera abuzurile la adresa poetului : „Ceea ce este abso- 
lut sigur, că între mamă şi fiică s-a legat un amor profund, frumos până la 
bolnăviciune, cvasi-anormal, aproape”?. Cum va dovedi Mihai Pelin în 1999 
mai întâi în paginile României Literare şi apoi în volumul Artur. Dosarul 
Caraion, notele citate de Eugen Barbu făceau parte din delatiunile pe care 
Ion Caraion le-a dat în 1981, ca pe o garanţie a primirii vizei pentru întreaga 
sa familie : „Securitatea a scos din sertare notele la care ne-am referit şi 
alte documente din arhiva ei, le-a adăugat nişte însemnări de taină ale 
poetului, obţinute prin perchezitii la domiciliul abandonat al acestuia şi le-a 
făcut publice”?. 

Atât în ţară, cât şi în străinătate, articolele lui Barbu (care au continuat 
până către finalul anului) au avut ecourile dorite, alimentând multe mefiente 
în ceea ce privea activitatea poetului. Reacţia lui Caraion a fost promptă, 
însă nu suficient de credibilă, adâncind misterul în care se învăluise iden- 
titatea sa. Pentru a combate aceste acuze, aşază la începutul jurnalului din 
1982 un text autobiografic pe care menţionează că l-a scris în trenul ce-l 
ducea în Franţa, unde intenţiona să rămână, deci în 1981, înainte de primele 
articole ale lui Eugen Barbu. Aici, el atenționează asupra unor practici pe 


1. Apud Mihai Pelin, op. cit., p. 152. 

2. Eugen Barbu, „Europa liberă şi crainicii ei văzuţi de la Bucuresti de... Ion Caraion 

Săptămâna, nr. 585, 19 februarie 1982. 

Mihai Pelin, op. cit., p. 7. 

4. „Publicarea în paginile revistei Săptămâna a unor texte din aşa-zisul Jurnal al lui 
Ion Caraion a stârnit în rândul exilatilor români o reacţie deosebit de puternică - fie 
de dezgust şi reprobare, fie de uimire şi neîncredere, socotite ca fiind încă o tentativă 
subtilă a Securităţii de a dezbina exilul românesc” (Delia Roxana Cornea, Dumitru 
Dobre [eds.], op. cit., p. 16). 

care le intuieşte ca urmând să fie aplicate de Securitate pentru a-l discredita 
în faţa exilului românesc, pe el şi pe cei care au ales să părăsească România : 
vorbeşte despre un 


„Zvon” (însuşi acest termen este specios şi diminuează credibilitatea informaţiei), 
conform căruia la Muzeul Literaturii Române urmau să se publice sub formă de... 
confesiuni, sau de... testament, sau de... jurnal intim (fără îndoială folosind 
colajul, discontinuitatile, măsluirile [...]) dosarele celor trecuţi prin închisori 
şi reeducări, fragmentat, desigur, milioane de pagini cu intimitati sau auto-învi- 
nuiri smulse prin drogare, tortură, frică, suplicii morale şi materiale [...], arhiva 
aşadar de acuzaţii şi autoacuzatii a foştilor deţinuţi politici mai de frunte [...] 
spre a-i compromite în ochii opiniei publice nationale şi internationale’. 


Nu se poate nega că Ion Caraion ar fi trecut el însuşi prin aceste orori şi 
că acceptarea de a colabora ar fi rezultatul acestor „suplicii morale şi materiale” 
(a fost condamnat la moarte şi apoi la muncă silnică, a petrecut 11 ani în 
închisori)”. Aceste tentative de manipulare a jurnalului dovedesc marea incre- 
dere pe care Caraion o avea atât în forţa scrierii memorialistice de a confirma 
o imagine, cât şi, poate, credinţa că regimul comunist nu îşi va găsi sfârşitul 
prea curând şi că farsa lui Barbu (dar şi a lui, în definitiv) nu va fi deconspirată. 


x 


În introducerea la cartea sa O revistă culturală în comunism. Gazeta 
literară 1954-1968, Luminiţa Marcu, conştientă că va trebui să opereze cu 
concepte şi realităţi problematice, cu interpretări poliedrice, propune urmă- 
toarea abordare : 


Cred că discursul asupra literaturii şi presei din comunism are nevoie, pentru 
a fi eficient, pentru a transmite informaţie istorică şi pentru a nu se împotmoli 
în hăţişul sentimentalismului de tip nostalgic, justitiar sau propagandistic, de 
instrumentele mult mai flexibile ale artelor vizuale”. 


1. Ion Caraion, Insectele tovarăşului Hitler, ed. cit., p. 16. 

2. Poate ceea ce umbreşte mai mult imaginea lui Ion Caraion nu sunt colaborarea in 
sine şi eforturile de a o lăsa ascunsă, ci încercarea de a-şi crea aureola unui disident, 
luptător neobosit pentru libertatea sa şi a celorlalţi ; aşa cum reiese din fragmente 
ca acesta: „Dacă nu suntem în stare să murim pentru credinţa noastră înseamnă 
că nu avem nici o credinţă şi nu valorăm înăuntrul artei noastre decât ca nişte 
morminte văruite. Sau nici atât” (ibidem, p. 111). 

3. Luminiţa Marcu, O revistă culturală în comunism. Gazeta literară 1954-1968, 
Editura Cartea Românească, Bucureşti, 2014, p. 10. 

În studiul de faţă am încercat şi eu să urmez acest îndemn şi să observ 
nuanţele!, să analizez texturile şi să aşez informaţia literară în contextul 
juxtapunerilor de pe „pânză”. Tradiţia criticii şi istoriei literare din ultimii 
25 de ani dovedeşte că (mai ales) studiul literaturii române postbelice de până 
în 1989 nu poate eluda contextul istoric (cu toate implicaţiile sale politice, 
sociale, culturale) în care a fost creată. De această corelationare nu pot fi 
desprinse nici volumele memorialistice ale lui Miron Radu Paraschivescu 
şi Ion Caraion ; însă, urmărindu-le mecanismele de construcţie şi discursul 
pentru a obţine imaginea, postura pe care cei doi scriitori şi-au creat-o prin 
intermediul lor, am încercat să evit clasificările reductioniste şi verdictele. 
Se poate vorbi, într-adevăr, de oportunism şi conformism în privinţa lui 
Paraschivescu, dar şi de o formă de disidenţă, el manifestându-şi în dese 
cazuri nemulţumirile, după ce creditase legitimitatea regimului şi, anterior, 
luase parte la consolidarea lui. Cazul lui Caraion poate fi asociat compro- 
misului transformat în colaborationism, dar nu pot fi evitate încercările, 
manifestate mai ales în exil, de a-şi contura imaginea de opozant; însă 
acestea nu sunt decât etichete sterile. Miza analizei mele a fost înţelegerea 
mecanismelor din spatele acestor experienţe, pentru a construi tabloul mare 
al literaturii postbelice în particular, dar şi al istoriei recente, în general. 


1. Într-un volum recent, Mircea Martin dedică un eseu persuasiv nuantei: „Numai 
cine descoperă detaliile semnificative este în măsură să refacă mental întregul şi 
să-l priceapă cu adevărat, fie că e vorba de o operă anumită, de un autor sau de 
un context social, istoric ori cultural. Apelul la nuanţă are tocmai rolul de a face 
tabloul viu, de a propune o interpretare coerentă, credibilă în orice timp, loc ori 
situaţie” (Mircea Martin, Radicalitate şi nuanţă, Editura Tracus Arte, Bucuresti, 
2015, p. 539). 

»Un prieten devotat noua” : 
Ion Cioabă şi Securitatea comunistă! 


Abstract. This paper focuses on how the relation between the leader („bulibaşa ”) of the 
Corturari Gypsies in Sibiu, Ion Cioabă, and the Romanian authorities, namely the Securitate 
and the Militie, evolved during the 1980s. Thus, the analysis is structured on three pillars. 
Firstly, we will discuss elements of Ion Cioabă's biography, which illustrate his position 
within the local and national Gypsy community and the reasons for which the Securitate 
decided to recruite him as an informant. In this regard, we will demonstrate that the collabo- 
ration which ensued was particularly strong, so much so, that the Romanian secret police 
and its officials were very interested in keeping him as a ,,source”. This is evident in the second 
and third part of this paper, where we focus on two episodes which show that the Securitate 
directly intervened to help Cioabă not only to marginalize his opponents, but also to be 
released from prison, where he was serving a sentence as a result of his illegal endeavours. 
In this context, it is worth mentioning that the Securitate’s support for the ,,bulibasa” was 
not endorsed by the local Militia who prosecuted Cioabă and, moreover, disclosed his 
collaboration with the political police. Lastly, we will exemplify how Cioabă used the spe- 
cial relation he had with the Security in order to argue for the granting by the Romanian 
authorities of the status of ,,co-inhabiting nationality” to the Gypsy population. 


Keywords: Gypsy, Cioabd, informer, collaboration, Securitate 


1. Cercetările care au condus la aceste rezultate au primit finanţare din partea 
Mecanismului Financiar al Spaţiului Economic European 2009-2014 prin contractul 
nr. 14SEE/30.06.2014. 


Introducere 


Studiul meu analizează relaţia pe care liderul romilor căldărari şi corturari 
din judeţul Sibiu şi România, bulibaşa Ion Cioabă, a avut-o cu organele de 
Securitate locale şi centrale pe parcursul anilor ’80 şi cum această relaţie 
privilegiată cu instituţiile statului a definit sau redefinit poziţia şi relaţiile 
sale în cadrul comunităţii romilor din Sibiu şi România. Totodată, privesc 
interacţiunea lui Ion Cioabă cu organismele Ministerului de Interne ca fiind 
una care i-a permis ca, la adăpostul statutului de colaborator sau „sursă”, 
să promoveze şi interesele generale ale romilor, acţiuni care de cele mai 
multe ori veneau în contradicţie cu poziţia statului român faţă de acest grup 
etnic. Până în decembrie 1989, romii nu au fost recunoscuţi ca ,,nationali- 
tate conlocuitoare” şi, în consecinţă, nu s-au putut bucura de o serie de 
drepturi culturale şi politice care decurgeau din obţinerea unui asemenea 
statut. Ca urmare, pe fondul accentuării caracterului naţionalist al regimu- 
lui Ceauşescu, luările de poziţie ale lui Cioabă şi ale colaboratorului său 
apropiat, Nicolae Gheorghe, pentru recunoaşterea romilor ca minoritate 
naţională s-au lovit de opoziţia autorităţilor române, care priveau cu sus- 
piciune acţiunile lor considerate a fi ,,nationaliste”. 

Pentru scopurile analizei mele, consider adecvată perspectiva lui Michel 
Foucault asupra puterii, ca fiind una fragmentată, care se exercită dincolo 
de cadrele fixe ale unei structuri politice unice şi uniformizatoare!. Prin 
urmare, identific două manifestări distincte ale puterii, care nu doar inter- 
acţionează, ci şi acţionează uneori în mod divergent. În primul rând, 
Securitatea şi militia judeţului Sibiu materializau puterea centrală a statului 
şi Partidului Comunist în interacţiunea sa cu liderul romilor corturari şi 
căldărari. Însă, aşa cum voi arăta în cele ce urmează, cele două instituţii 
au avut atitudini diferite sau chiar diametral opuse faţă de Ion Cioabă, cei 
doi centri ai autorităţii locale urmărind propria agendă în raport cu acesta. 
În al doilea rând, asumarea şi exercitarea rolului de lider de către Cioabă a 
fost nu doar rezultatul cutumei, tradiţiilor rome care au supravieţuit consolidării 


1. Richard A. Lynch, „Foucault's theory of power”, in Dianna Taylor (ed.), Michel 
Foucault. Key Concepts, Acumen, Durham, 2011, pp. 14-27. 

regimului comunist. Dimpotrivă, menţinerea sa ca bulibaşă în judeţul Sibiu 
Şi, ulterior, extinderea autorităţii sale şi asupra altor zone cu populaţie de 
romi au fost rezultatul structurării în favoarea sa a unor relaţii strategice 
atât în cadrul comunităţii, cât şi în afara ei. În consecinţă, în studiul meu 
voi arăta cum Ion Cioabă şi-a construit asemenea relaţii, cum a fost neu- 
tralizată orice încercare de contestare a autorităţii sale şi, mai ales, cum, 
în funcţie de interesele sale, Securitatea l-a sprijinit în consolidarea şi 
afirmarea autorităţii sale în cadrul comunităţilor de romi. Astfel, interesat 
de construirea unui capital social, pe lângă cel economic!, care să-l defi- 
nească drept liderul incontestabil al romilor, Ion Cioabă a ales nu doar să 
se asocieze public cu unele personaje importante, cum au fost sociologul 
de origine romă Gheorghe Nicolae sau conducătorii Uniunii Internaţionale 
a Romilor, ci şi să-şi negocieze în acest sens termenii colaborării cu auto- 
ritatile române (cu referire la Securitatea comunistă). 

Sursele folosite pentru elaborarea studiului constau aproape în exclusi- 
vitate din materiale create de fosta Securitate comunistă în legătura cu Ion 
Cioabă şi cu personajele din anturajul său apropiat (cum ar fi Gheorghe 
Nicolae? sau Mihai Ilie*). Lor li se adaugă cele întocmite, tot de Securitate, 
privind problematica generală a populaţiei de etnie romă. În acest context, 
trebuie să mentionez faptul că dosarul personal al lui Ion Cioabă nu conţine 
angajamentul său scris de colaborare cu Securitatea şi nici note informative 
semnate de el. Prin urmare, documentarea asocierii bulibaşei din Sibiu cu 
poliţia secretă românească se bazează pe o serie de dovezi indirecte, dar care 
atestă, în mod incontestabil, perpetuarea unui asemenea tip de relaţii. În cate- 
goria acestor materiale, care acoperă cu precădere intervalul anilor '80, 
intră : rapoarte întocmite de ofiţerii de Securitate privind conţinutul discu- 
tiilor purtate cu Ion Cioabă, evaluările pozitive făcute de ei cu privire la 
activitatea sursei „Florescu” (numele conspirativ al lui Cioabă), scrisorile 
semnate de bulibasa din Sibiu prin care solicita intervenţia organelor judeţene 


1. Richard Jenkins, Pierre Bourdieu, Routledge, Londra, New York, 2006, pp. 52-57. 

2. Gheorghe Nicolae, de etnie romă, absolvent al Facultăţii de Filozofie din cadrul 
Universităţii din Bucureşti, a ocupat funcţia de cercetător ştiinţific la Centrul de 
Cercetări Sociologice de pe lângă aceeaşi universitate. Începând cu prima jumătate 
a anilor '70 şi până la mijlocul anilor "80 s-a preocupat de studierea problemei 
populaţiei rome din România, încercând să folosească rezultatele cercetărilor sale 
sociologice pentru a justifica obţinerea statutului de „naţionalitate conlocuitoare” 
pentru acest grup etnic (ACNSAS, fond Informativ, dosar 234356, passim). 

3. Mihai Ilie, vărul lui Ion Cioabă. A făcut parte din comunitatea romilor căldărari 
şi corturari din oraşul Sibiu (ACNSAS, Microfilme, fond Informativ, dosar 72069 
vol. 1, passim). 

de Securitate pentru solutionarea unor probleme mai mult sau mai putin 
personale şi îşi reafirma dorinţa de continuare a colaborării, rapoarte deta- 
liate privind contactele sale externe şi conţinutul discuţiilor avute cu cetă- 
tenii străini (inclusiv cu reprezentanţii Uniunii Internationale a Romilor!) 
şi, nu în ultimul rând, prezenţa în dosarele de problemă a documentelor 
prezentate de Ion Cioabă în diferite contexte internationale privind situaţia 
populaţiei de etnie romă din România. Totodată, alegerea ultimului deceniu 
al regimului comunist ca interval de referinţă pentru analiza relaţiei dintre 
Ion Cioabă şi Securitate a avut în vedere nu doar considerentul disponibi- 
lităţii surselor, ci şi realitatea creşterii interesului poliţiei secrete româneşti 
pentru activitatea sa. O asemenea evoluţie s-a datorat intensificării relatii- 
lor sale cu reprezentanţii organizaţiilor romilor din străinătate, dar şi a 
acţiunilor menite să contribuie la sensibilizarea factorilor decizionali privind 
situaţia socioeconomică şi culturală dificilă a minorităţii din care făcea 
parte, aspecte pe care le voi aborda în cele ce urmează. 

Lucrarea mea cuprinde trei părţi principale. Voi începe prin a oferi câteva 
date din biografia lui Ion Cioabă şi a stabili principalele coordonate ale 
colaborării sale cu Securitatea din judeţul Sibiu. Această primă parte va fi 
urmată de exemplificarea modului în care liderul romilor a interactionat cu 
instituţiile statului în două contexte distincte : contestarea autorităţii sale 
de către Mihai Ilie, respectiv arestarea sa pentru fals în acte oficiale şi 
daune materiale produse cooperativei la care lucra. Şi, nu în ultimul rând, 
prezint cum Cioabă s-a folosit de relaţia sa privilegiată cu organele de 
Securitate nu doar pentru satisfacerea intereselor personale, ci şi pentru a 
aduce la cunoştinţa autorităţilor române diversele aspecte ale „problemei 
ţigăneşti”. 


1. Uniunea Internaţională a Romilor este o organizaţie internaţională creată la înce- 
putul anilor '70 ca un efort comun al activiştilor şi cercetătorilor de etnie romă şi 
neromă. Ea şi-a asumat rolul de a reprezenta şi apăra interesele romilor în lume, 
de a promova tradiţiile culturale, obiceiurile şi limba lor şi, în acelaşi timp, de a 
coopera cu autorităţile naţionale pentru a rezolva problemele sociale, economice şi 
culturale ale romilor (internationalromaniunion.org/about-us, accesat pe 29.07.2016). 
Pentru mai multe detalii privind această organizaţie, vezi Ioana Bunescu, Roma in 
Europe : The Politics of Collective Identity Formation, Ashgate, Farnham, Surrey, 
UK, 2014, pp. 83-94 ; Ian Hancock, „The East European Roots of Romani Nationalism”, 
în David Crowe, John Holsti, The Gypsies of Eastern Europe, M.E. Sharpe, Londra, 
1991, pp. 145-150. 

Cine a fost Ion Cioabă ? 


Viitorul lider al romilor din Sibiu s-a născut la data de 7 ianuarie 1935 în 
Băileşti, judeţul Dolj. Copilăria i-a fost marcată de experienţa deportării 
familiei sale în Transnistria în timpul celui de-al Doilea Război Mondial 
(1942-1943)!. A urmat şcoala primară în localitatea natală, unde a absolvit 
şase clase. După instaurarea regimului comunist, mai exact în perioada 
1955-1959, a lucrat ca activist în UTM (Uniunea Tineretului Muncitoresc), 
„fiind însărcinat cu problema modernizării modului de viaţă al ţiganilor 
nomazi” din regiunile Craiova şi Piteşti. Ion Cioabă a revenit la profesia 
în 1966 s-a mutat cu familia la Sibiu. Aici a început să lucreze ca simplu 
muncitor la Cooperativa „Igiena”, fiind promovat ca şef de secţie şi deve- 
nind ulterior „< tovarășul director > al unei cooperative pentru fabricarea 
unor produse de metal”?. Tot în anul 1966, datorită prestigiului de care se 
bucura în rândul „ţiganilor nomazi”, a fost ales „conducătorul lor pe tară”? 
Momentul alegerii lui Cioabă în prezidiul Uniunii Internaționale a Romilor 
(„Romani Union”), la congresul din 1981 de la Göttingen, a marcat înce- 
putul relațiilor sale cu liderii acestei organizaţii şi cu cei ai organizațiilor 
nationale ale romilor din Europa’. 

Relatiile sale bune cu Securitatea datau, cel mai probabil, de la incepu- 
tul anilor '70. Atunci, „sub controlul organelor de securitate”, Cioabă a 
organizat „întocmirea de dosare pentru fiecare ţigan [...] care a suferit în 
perioada hitlerismului [...] în vederea obţinerii de despăgubiri din partea 
statului vest-german”>. Întreruperea activităţii sale de informator a avut loc 
în octombrie 1987, când a fost cercetat şi trimis în judecată „pentru abuz 
în serviciu cu urmări deosebit de grave”. Sentința iniţială de 14 ani de 
închisoare cu executare i-a fost redusă la 7 ani, iar în baza Decretului 
Prezidential din 26 ianuarie 1988 a fost grațiat şi eliberat. Contactat de 
organele judeţene de Securitate de la Sibiu, „Florescu” (numele conspira- 
tiv al lui Ion Cioabă) a acceptat reluarea colaborării în iulie 1988. El fost 
abandonat ca informator în iunie 1989 din cauza eschivării de care a dat 
dovadă în „rezolvarea unor sarcini ce îi erau tratate” şi a neinformării 


1. Arhiva Consiliului Naţional pentru Studierea Arhivelor Securităţii (în continuare 
ACNSAS), fond Documentar, dosar 144, vol. 12, f. 164 verso. 

. Ibidem, f. 366. 

. ACNSAS, fond Retea, dosar 248933, f. 1. 

. ACNSAS, fond Documentar, dosar 8685, f. 305. 

. Ibidem. 

organelor de Securitate cu privire la actiunile sale pentru solutionarea ,,unor 
probleme pentru diferite grupuri de ţigani”!. 

Până la momentul iunie 1989, toate aprecierile formulate de ofiţerii de 
la Securitatea judeţului Sibiu subliniau că „Florescu” a fost colaborator de 
încredere, care a dovedit „sinceritate şi loialitate” şi „nu a întreprins nici 
o acţiune în calitate de reprezentant al ţiganilor fără acordul” organelor de 
Securitate sau al celor „de stat competente”?. La rândul său, Ion Cioabă 
tinea să menţioneze, în contextul deconspirării sale în 1986 ca informator 
al Securităţii judeţene Sibiu, că „eu am căutat întotdeauna să acord un 
sprijin organelor interne, dar în condiţiile în care se divulgă unor persoane 
din afară tot ceea ce discutăm, eu mă retrag”?. 

Recrutarea şi menţinerea bulibasei din Sibiu ca informator al organelor 
de Securitate s-a datorat poziţiei sale în cadrul comunităţii romilor, dar şi 
contactelor pe care le avea cu liderii Uniunii Internaţionale a Romilor şi ai 
altor organizaţii naţionale cu profil similar. Recunoscându-i statutul de 
„conducător informal (având prestigiu după regulile tradiţionale)” al romi- 
lor corturari şi căldărari, organele de Securitate apreciau faptul că, deşi era 
sensibil la „aspectele etnice”, Ion Cioabă era un „inovator în cadrul gru- 
pului” şi un „moderat”. Încă din anii "50, el s-a preocupat de „moderniza- 
rea” romilor, determinându-i prin exemplul personal să-şi schimbe modul 
de viaţă nomad şi să se integreze, inclusiv prin prestarea unor activităţi 
productive, în societatea românească. Acest lucru i-a sporit prestigiul în 
cadrul comunităţii din care provenea, iar datorită identităţii în scopuri între 
activitatea lui şi politica regimului comunist faţă de grupul etnic al romilor, 
Ion Cioabă era considerat de organele de Securitate „cel mai bun mediator 
între oficialități şi ţigani, având aptitudinea de a < traduce > indicaţiile sau 
mesajele politice in limba țigănească, la nivelul valorilor şi sufletului 
tiganilor”*. 

Pe lângă posibilitatea utilizării prestigiului şi influenţei sale de bulibasa 
în sensul continuării integrării romilor în societatea românească, Securitatea 
se arăta interesată de sursa „Florescu” şi din perspectiva legăturilor sale 
cu ,,nationalisti ţigani”, printre care se numărau sociologul de origine romă 
Gheorghe Nicolae (Bucureşti) şi unii dintre colaboratorii săi, sociologul 


1. ACNSAS, fond Reţea, dosar 248933, ff. 1 verso, 3-4, 31. 

2. ACNSAS, fond Reţea, dosar 248933, f. 1 verso; fond Documentar, dosar 144, 
vol. ll, f. 227. 

3. ACNSAS, fond Documentar, dosar 8685, f. 223. 

4. ACNSAS, fond Informativ, dosar 172057, vol. 1, ff. 46-49. 

Burtea Vasile! din Braşov şi avocatul din Giurgiu Copoiu Petre?. Pe fondul 
amplificării mişcărilor revendicative ale romilor din ţările Europei Occidentale 
şi ca urmare a contactelor pe care le-au avut cu organizaţiile de profil 
europene sau cu cercetători străini, cei nominalizați mai sus au început să 
se arate „preocupaţi de redactarea de lucrări istorice, lingvistice, etnogra- 
fice sau de folclor referitoare la ţigani”, pe baza cărora să solicite autori- 
tatilor acordarea statutului de „naţionalitate conlocuitoare” etniei rome, cu 
toate drepturile ce decurgeau din acesta. Astfel, Ion Cioabă nu era doar la 
curent cu asemenea iniţiative (mai ales că Gheorghe Nicolae a funcţionat 
cel puţin până în 1986 ca un fel de secretar particular al său), ci uneori el 
era cel care, în calitatea mai mult sau puţin oficială de lider al romilor, 
înainta memorii autorităţilor române”. Documentele de arhivă consemnează 
nu doar faptul că Ion Cioabă informa organele de Securitate în legătură cu 
acţiunile „naționaliștilor ţigani”, ci că înainta în copie şi memoriile sau 
scrisorile pe care le trimiteau el şi ceilalţi organelor centrale de stat şi de 
partid sau diferitelor foruri internaţionale“. Mai mult, Securitatea l-a folo- 
sit, printre alţii, şi pe Ion Cioabă pentru „influențarea pozitivă” a lui 
Gheorghe Nicolae, în sensul renunţării la studiile sale despre populaţia de 
etnie romă sau la iniţierea oricărei acţiuni menite să contribuie la recunoaş- 
terea romilor ca naţionalitate conlocuitoare. 

Faptul că bulibaşa de la Sibiu căuta să acumuleze un capital social care 
să-i consolideze poziţia de lider al romilor din România reiese nu doar din 
acţiunile sale de asociere cu intelectuali de origine romă sau cu acţiunile 
lor (vezi cazul sociologului Gheorghe Nicolae), ci şi din contactele pe care 
le cultiva cu liderii „Romani Union” sau ai romilor din ţările europene. 
Cele mai importante pentru scopul său nu erau atât deplasările în străinătate 


1. Burtea Vasile a fost sociolog la Trustul de Construcţii Braşov şi a participat la 
Congresul Mondial al Romilor de la Göttingen, din mai 1980, la recomandarea lui 
Gheorghe Nicolae. De asemenea, l-a însoţit pe acesta în deplasările sale pe teren 
pentru studierea problemei romilor din judeţul Braşov (ACNSAS, fond Informativ, 
dosar 64832, ff. 1, 34). 

2. Copoiu Petre, membru al Partidului Naţional Liberal înainte de 1948, a fost avocat 
în cadrul baroului judeţean Giurgiu. Legătura sa cu Gheorghe Nicolae s-a format 
datorită preocupării sale de a elabora o lucrare intitulată Monografia țiganilor, 
lucrare apreciată de organele de Securitate ca având un „caracter naţionalist” 
(ACNSAS, fond Informativ, dosar 475856, vol. 1, ff. 1, 4, 22). 

3. ACNSAS, fond Informativ, dosar 234356, f. 196. 

4. ACNSAS, fond Documentar, dosar 144, vol. 12, ff. 253, 377-379; vol. 13, 
ff. 28-35, 175-177; dosar 8685, ff. 126, 263-265, 292-297. 

5. ACNSAS, fond Informativ, dosar 234356, ff. 257-258, 318. 

la diferitele intruniri, cat mai ales vizitele pe care oaspetii romi le faceau 
în tara. Cu aceste prilejuri, ei se întâlneau cu Ion Cioabă, ales in 1981 în 
Prezidiul „Romani Union” în calitate de reprezentant sau „bulibaşă al 
țiganilor din România”, şi mergeau împreună în comunităţile de romi din 
Sibiu sau alte judeţe ale ţării, unde se interesau de problemelor lor. Toate 
contactele externe ale liderului romilor corturari şi căldărari aveau aproba- 
rea autorităţilor române şi, în consecinţă, organele de Securitate erau 
informate, prin notele întocmite de el, despre derularea şi conţinutul dis- 
cutiilor sale cu oficialii străini, acţiunile preconizate de ei în sprijinul 
populaţiei de etnie romă din România (în legătură cu problema despăgubi- 
rilor din partea statului vest-german pentru cei care au suferit de pe urma 
deportării în Transnistria sau pentru recunoaşterea ei ca naţionalitate 
conlocuitoare)!. 

Faptul că relaţia bună a lui Cioabă cu autorităţile române servea intere- 
selor sale personale, mai exact la „întărirea poziţiei de lider al grupului”, 
era o realitate recunoscută ca atare de organele de Securitate. Astfel, pe 
lângă contactele sale externe şi cu intelectualii de etnie romă, pentru a-şi 
consolida „prestigiul în rândul ţiganilor”, bulibaşa din Sibiu trebuia să se 
implice şi în soluţionarea problemelor specifice ale comunităţilor de romi 
din judeţele Sibiu, Vâlcea, Gorj, Mehedinţi şi Dolj, care l-au recunoscut 
drept lider. Ca urmare, lon Cioabă era obligat să menţină „relaţii bune cu 
oficialităţile, capacitatea de a interveni pe lângă ele în calitate de reprezen- 
tant al ţiganilor”?. Că Securitatea dorea menţinerea legăturii sale cu bulibaşa 
Ion Cioabă şi că nu a ezitat să intervină în favoarea lui, chiar şi în detri- 
mentul unei acţiuni a miliției din Sibiu, este demonstrat de cele două situ- 
atii pe care le voi analiza în continuare. 


Ion Cioabă versus Mihai Ilie sau despre lupta pentru 
putere în cadrul comunităţii rome din Sibiu 


In consolidarea autorităţii lui Ion Cioabă ca lider al romilor corturari şi 
căldărari, un rol important l-au avut contactele sale externe cu Uniunea 
Internaţională a Romilor. Ca urmare a alegerii sale în Prezidiul acestei 


1. Vezi în acest sens ACNSAS, fond Informativ, dosar 172057, vol. 1, ff. 4-5, 10, 
34-36 ; fond Documentar, dosar 144, vol. 13, ff. 20-21, 81-83; dosar 8685, f. 63, 
117-118, 201-202, 228-229, 235, 241-243, 248-253, 273. 

2. ACNSAS, fond Informativ, dosar 172057, vol. 1, ff. 46-48. 

organizaţii, el a început să se erijeze ca „reprezentant al tuturor ţiganilor” 
din România atât în raporturile cu autorităţile române, cât şi în contactele 
cu romii sau liderii organizaţiilor lor din Europa’. 

Cel care a încercat să-i conteste poziţia de lider lui Cioabă şi chiar să-i 
ia locul a fost tot un rom din Sibiu, vărul său, Mihai Ilie. Având la activ 
„trei condamnări de drept comun” în urma unor afaceri ilicite pe care le-a 
făcut cu construcţii metalice şi suspectat de acţiuni „duşmănoase” împotriva 
regimului (a fost prins când turna benzină pe scările clădirii Comitetului 
judeţean de partid Sibiu, intentionand să-i dea foc în semn de protest că nu 
i s-a aprobat cererea de emigrare), el a obţinut, prin furt, la 14 septembrie 
1985, de la preşedintele „Romani Union”, Rajko Puric, o legitimatie de 
membru al organizaţiei, identică cu cea deţinută de Ion Cioabă. Având acest 
document la mână şi falsificând ştampila vecinatatii romilor din Sibiu, Mihai 
Ilie a garantat cu statutul său de „reprezentant al romilor” luarea unui acont 
pentru o afacere personală ilegală?. 

Despre ce era vorba? În toamna anului 1985, Mihai Ilie s-a dus în 
comuna Tălmaciu, la fraţii Căldărar, spunându-le că urma să plece în Turcia, 
de unde intenţiona că cumpere pahare de aur şi argint. El a revenit peste 
câteva zile şi le-a spus celor doi fraţi că a cumpărat un pahar de aur şi două 
de argint, care i-au fost însă reţinute la vamă. Pentru că Traian Căldărar 
s-a arătat interesat să cumpere ceva, la interval de două săptămâni Mihai 
Ilie a revenit şi a cerut 75.000 de lei pentru a achita vama pentru paharele 
de argint şi aur. Cu acelaşi prilej, Ilie le-a spus că paharul de aur urma să 
intre în tezaurul naţional, dar în schimbul lui el îşi va putea alege ceva din 
colecţia Muzeului Naţional de Artă din Bucureşti. În noiembrie 1985, Traian 
Căldărar s-a dus, împreună cu Mihai Ilie, la Bucureşti pentru a vedea cănile 
din muzeu şi şi-a ales una dintre ele, pentru care a acceptat să plătească 
600.000 de lei”. Pentru ca scenariul să fie cât mai credibil, autoproclamatul 


1. Ibidem, ff. 4, 47. 

2. ACNSAS, fond Documentar, dosar 8685, ff. 207, 211. 

3. Cupele de argint au o valoarea simbolică deosebită în cadrul comunităţii romilor 
corturari. Corturarii consideră că cel mai de preţ obiect din averea lor sunt cupele 
de argint, care sunt trecute din generaţie în generaţie pe linie masculină. În conse- 
cinta, ele capătă un rol important în perpetuarea neamului corturarilor, nu doar ca 
simbol al continuității familiei, ci şi în cazul încheierii alianțelor matrimoniale. 
Astfel, trecerea, cu titlu temporar, a cupei de la familia soţului la cea a fetei repre- 
zintă o garantie a durabilitatii mariajului, iar această posesie se încheie odată cu 
naşterea primul născut de sex masculin, eveniment considerat ultima garanţie a 
trăiniciei legăturii matrimoniale. De asemenea, zestrea fetei este stabilită în funcţie 
de valoarea cupei de argint a familiei viitorului ginere. Valoarea cupelor de argint 

„administrator al ţiganilor” l-a dus pe Traian Căldărar să-l întâlnească pe 
un anume inspector general al muzeelor din România, care l-a asigurat că 
tot ceea ce a spus insotitorul său era adevărat. În aceste condiţii, Traian 
Căldărar a acceptat să-i dea lui Mihai Ilie 10.000 de lei şi 75.000 de lei 
pentru o masă cu cei implicaţi în afacere, respectiv pentru a scoate obiec- 
tele din vamă. În schimbul sumelor primite, Mihai Ilie i-a dat o chitanta 
semnată de el în calitate de „administrator al ţiganilor”. Reintorsi la Sibiu, 
acelaşi Mihai Ilie a luat încă 200.000 de lei, urmând să primească restul 
de bani când va livra cana de argint. În luna decembrie, cei doi fraţi Căldărar 
şi tatăl lor s-au deplasat la Bucureşti, unde au constatat că din vitrina 
muzeului lipsea cana aleasă. Mihai Ilie le-a explicat că ea fost dusă la bancă, 
în vederea marcării şi înregistrării, pentru a putea fi scoasă în condiţii legale 
din muzeu. După trei zile, el le-a adus celor trei romi cana, dar aceştia 
şi-au dat seama că era un fals şi i-au reproșat vânzătorului că i-a înşelat. 
Mihai Ilie le-a cerut atunci să se întoarcă acasă şi să-l caute peste câteva 
zile, când a încercat să-i păcălească din nou, arătându-le aceeaşi cană, „doar 
puţin mai lustruită”. Pentru că din nou a fost acuzat de înşelătorie, el a 
cerut familiei Căldărar să aştepte pentru a merge din nou la muzeu, de unde 
urma să le aducă o altă cana’. 

O schimbare dramatică în acest caz a avut loc la începutului anului 1986, 
cand, fără ca ei să fi făcut un denunt, fraţii Căldărar au fost chemaţi la 
miliţie în legătură cu afacerea cu cănile de argint, iar casa lui Mihai Ilie a 
fost perchezitionata de aceleaşi forte ale miliției. 

În primul caz, cei anchetați au relatat desfăşurarea evenimentelor, au 
arătat că Mihai Ilie s-a prezentat drept „administratorul ţiganilor” şi că el 
a refuzat să le dea banii înapoi pentru cana de argint promisă. La intero- 
gatoriu a asistat şi Ion Cioabă, care, venit în Tălmaciu pentru a rezolva 
unele treburi cu fraţii Căldărar, a fost dus la postul de miliţie pentru a se 
clarifica dacă el a fost acel „administrator al ţiganilor” care a parafat inte- 
legerea pentru obiectul de argint. Pagubitii au negat că au făcut vreo înţelegere 


nu este dată atât de materialul din care sunt făcute sau de decoraţiile existente, cât 
mai ales de vechimea lor şi istoria pe care ele o acumulează în cadrul comunităţii. 
Această realitate funcţionează şi în sens invers: şi cupele noi devin valoroase prin 
inserarea lor în naraţiunea istorică şi socială a romilor corturari. Pentru mai multe 
detalii privind acest subiect, vezi Cătălina-Constantina Tesăr, „When Married off 
to Chalices” : Gender, Kindship and Wealth amond Romanian Cortorari Gypsies, 
teză de doctorat, University College London, 2012, pp. 178-245. 

1. ACNSAS, Microfilme, fond Informativ, dosar 72069, vol. 1, ff. 26-31; fond 
Documentar, dosar 8685, ff. 212, 214-215, 217-219. 

cu Ion Cioabă şi l-au indicat pe Mihai Ilie ca fiind cel ce le-a semnat 
documentul care confirma primirea acontului de la Traian Căldărar. La 
două săptămâni după interogatoriu, organele de miliţie au descins în casa lui 
Mihai Ilie, de unde au ridicat o serie de obiecte cu valoare de patrimoniu, 
o cană şi un pahar de argint, care ar fi urmat să fie vândute familiei Căldărar, 
precum şi legitimatia lui Mihai Ilie de membru al „Romani Union”!. 

Se pare că toată acţiunea miliției a fost determinată de un denunt anonim 
care a dezvăluit că Mihai Ilie intenţiona, cu complicitatea directorului 
Muzeului de Artă din Bucureşti, să fure prin substituire două căni şi un 
pahar de argint şi să-i escrocheze pe nişte romi care i-au oferit trei milioane 
de lei pentru obiectele respective’. Încă de la început, cel învinuit l-a acu- 
zat pe lon Cioabă „că s-a amestecat în afacerile lui, făcându-l să piardă 
trei milioane de lei prin informarea miliției”, care i-a confiscat la perche- 
Zitie trei obiecte din argint’. La rândul său, Cioabă a negat acuzațiile care 
i s-au adus, arătându-se deranjat mai ales de faptul că Mihai Ilie a folosit 
în mod abuziv titlul de „administrator al țiganilor” si că i-a „uzurpat” 
celelalte însemne ale puterii (ştampila şi calitatea de unic membru al 
„Romani Union” din România). 

Aceste acuzaţii au accentuat starea de animozitate dintre cei doi, cu atât 
mai mult cu cât Mihai Ilie nu se afla la prima contestare a autorităţii buli- 
başei din Sibiu. În 1984, cu prilejul sărbătorii tradiţionale de Sfânta Maria 
Mică (8 septembrie), de la mănăstirea Bistrita-Costesti, judeţul Vâlcea, 
Mihai Ilie a vândut la suprapret băutura, ceea ce l-a pus într-o situaţie 
dificilă pe Ion Cioabă, care îi anunţase anterior pe romii din alte localităţi 
„să nu mai aducă şi ei bere deoarece la Sibiu se va aduce o maşină cu 
bere”. Totodată, „de un an doi”, acelaşi Mihai Ilie a răspândit zvonul „că 
nu mai este Cioabă reprezentantul romilor, că <a vândut [lui, n.n.] buli- 
băşia > pe 50.000 lei”. 

Pentru că disensiunile s-au acutizat, cei doi au apelat la Gheorghe 
Nicolae pentru convocarea unei adunări „a ţiganilor din municipiul Sibiu 
pentru a judeca situaţia creată, după obiceiul romilor”. Premergător actiu- 
nii preconizate, atât Ion Cioabă, cât şi Mihai Ilie l-au vizitat pe acesta la 
Bucureşti, „fiecare încercând să-şi dovedească nevinovăția”. Pentru că nu 


1. ACNSAS, Microfilme, fond Informativ, dosar 72069, vol. 1, f. 31 ; fond Documentar, 
dosar 144, vol. ll, f. 211; dosar 8685, ff. 211-212, 215-218. 

ACNSAS, fond Informativ, dosar 234356, f. 254. 

ACNSAS, fond Documentar, dosar 144, vol. ll, f. 212. 

ACNSAS, fond Documentar, dosar 8685, ff. 210-212, 226-227. 

Ibidem, ff. 208-209. 


nA BW bh 


372 MANUELA MARIN 


i-a putut împăca el însuşi, Gheorghe Nicolae a fost nevoit să convoace la 
2 februarie 1986 adunarea romilor. În cadrul întrunirii, cei doi au reluat 
vechile acuzaţii, Ion Cioabă încercând din răsputeri să alunge suspiciunea 
care părea împărtăşită în comunitatea romă din Sibiu că era informator al 
miliției. Pentru că nu s-a ajuns la nici un consens, discuţia finală a fost 
amânată cu câteva zile, pentru a fi audiaţi şi fraţii Căldărar!. 

La scurt timp după terminarea adunării, Mihai Ilie împreună cu câţiva 
prieteni s-au retras în restaurantul „Mioriţa” din cartierul Turnişor, din 
Sibiu, unde au consumat băuturi alcoolice şi au hotărât destituirea din 
funcţie a lui Ion Cioabă. Mai mult, Mihai Ilie, abuzând de presupusa sa 
calitate de „administrator general al romilor din România şi < membru 
ONU >”, l-a numit pe un apropiat al său în funcţia de bulibaşă. Şi pentru 
a face totul oficial, în aceeaşi seară a trimis telefonic nouă telegrame 
Comitetului Central al PCR şi altor organe centrale şi locale de presă, 
informându-le despre schimbarea din funcţie a lui Ion Cioabă’. 

Acţiunea abuzivă a lui Mihai Ilie l-a descalificat în disputa cu adversa- 
rul său şi, în consecinţă, la următoarea adunare a romilor din Sibiu, a fost 
destituit din orice funcţie pe care o avea în cadrul vecinătăţii, fiind ales un 
nou „împuternicit al ţiganilor”, funcţia de „administrator şi secretar gene- 
ral” revenindu-i lui Gheorghe Nicolae’. 

Deşi nu s-a putut dovedi că Ion Cioabă a facut denuntul împotriva lui 
Mihai Ilie în legătură cu afacerea cu paharele de argint, totuşi suspiciunea 
asupra sa a continuat să planeze. Cu atât mai mult cu cât s-a aflat în centrul 
unui alt scandal cu Mihai Ilie, care l-a acuzat, din nou, că a divulgat auto- 
ritatilor afacerea sa „cu specularea unor băuturi alcoolice [...] la o nuntă 
țigănească”. De fapt, un căpitan de la militia economică din Sibiu i-a dez- 
văluit acestuia că Cioabă a informat Securitatea „despre specula făcută la 
acea nuntă”. În consecinţă, Mihai Ilie împreună cu 20 de romi s-au depla- 
sat la domiciliul bulibaşei, „acuzând-o de informarea organelor de stat şi 
i-a cerut să jure pe icoană că nu-i vinovat”. A doua zi, lon Cioabă s-a 
adresat, printr-o scrisoare, organelor de Securitate din Sibiu, manifes- 
tându-şi hotărârea de a renunţa la colaborare „în condiţiile în care se divulgă 
unor persoane din afară tot ceea ce discutăm”. Într-adevăr, ancheta Securităţii 


1. ACNSAS, fond Documentar, dosar 8685, ff. 207- 216; fond Informativ, dosar 
234356, f. 254 verso. 

2. ACNSAS, fond Informativ, dosar 234356, ff. 254-255. 

3. Ibidem. 

a relevat faptul că „organele de miliţie îl folosesc pe infractorul Mihai Ilie 
împotriva sursei < Florescu > , care în decursul colaborării a dovedit loialitate saci 

Pentru că era convins de vinovăția lui Ion Cioabă, Gheorghe Nicolae 
s-a exprimat în câteva prilejuri că bulibaşa din Sibiu „s-a dovedit incom- 
petent în a-l pune la punct pe Mihai Ilie, apelând la organele de miliţie?, 
pierzându-și prestigiul”. Ca urmare, Gheorghe Nicolae s-a aliat temporar 
cu Mihai Ilie pentru a-l discredita pe Cioabă „în faţa romilor din ţară şi 
străinătate”?. 

În aceste condiţii, Ion Cioabă a abordat, în întâlnirile sale cu ofiţerii de 
Securitate, „problema susţinerii sale pentru a-şi reface prestigiul de lider 
al romilor din România”, invocând faptul că „el a fost şi va fi corect faţă 
de organele de stat, angajându-se că va acţiona în direcţia respectării legi- 
lor ţării de către toţi ţiganii şi nu se va subordona unor foruri internaţionale”, 
precum „Romani Union”. Faţă de o asemenea situaţie, organele de Securitate 
s-au arătat dornice să-şi ajute colaboratorul, „instruindu-l temeinic asupra 
modalităţii cum trebuie să acţioneze pentru compromiterea şi izolarea” lui 
Gheorghe Nicolae şi Mihai Ilie. Cu atât mai mult cu cât, separarea lui Ion 
Cioabă de fostul său colaborator şi determinarea sa de a renunţa la preo- 
cupările privind studierea situaţiei romilor reprezenta un obiectiv principal 
în cadrul problemei „naționaliștilor ţigani”. În consecință, Ion Cioabă a 
fost instruit de legătura sa din Securitatea judeţului Sibiu despre cum ar 
putea să neutralizeze eventualele acuzaţii de colaborare cu organele de stat 
pe care i le-ar putea aduce liderii romi locali. El trebuia să arate că Mihai 
Ilie avea legături cu militia fiindcă nu era arestat pentru banii luaţi de la 
fraţii Căldărar şi pentru încercarea de furt din Muzeul de Artă din Bucureşti. 
Totodată, Cioabă putea să prezinte afacerile ilegale ale lui Mihai Ilie si 
abuzurile săvârşite prin folosirea legitimaţiei de membru al Uniunii 
Internaţionale a Romilor, indicând că atacul său şi al lui Gheorghe Nicolae 


1. ACNSAS, fond Documentar, dosar 8685, ff. 86-87, 223. 

2. Referirea lui Gheorghe Nicolae la presupusa colaborare a lui Ion Cioabă cu organele 
de miliţie reflecta doar parţial derularea evenimentelor. Deşi a negat în mod con- 
stant, Cioabă a fost cel care a informat organele de Securitate privind tentativa lui 
Mihai Ilie de a fura obiectele de patrimoniu de la Muzeul de Artă din Bucureşti. 
Ca urmare, Securitatea judeţului Sibiu a informat militia, care a dispus efectuarea 
unei perchezitii la domiciliul lui Mihai Ilie. De aici şi acuzaţia pe care nu doar 
Gheorghe Nicolae, ci şi Mihai Ilie i-au adus-o lui Ion Cioabă, de colaborare cu 
militia (ACNSAS, fond Documentar, dosar 144, vol. ll, ff. 211-212). 

3. ACNSAS, fond Informativ, dosar 234356, ff. 255 verso, 257; idem, dosar 172057, 
vol. 2, f. 30. 

avea ca scop compromiterea sa in vederea uzurpării poziţiei deţinute, de 
lider al romilor din România!. 

Ion Cioabă a urmat întru totul indicaţiile primite, fapt care a înrăutățit 
şi mai mult relaţiile sale cu fostul său colaborator apropiat. Astfel că, pe 
parcursul anului 1986, în întâlnirile sale cu liderii romi, el i-a denigrat în 
mod constant pe contestatarii săi, arătând că Gheorghe Nicolae era „inco- 
rect, acesta realizându-şi unele avantaje materiale de la Mihai Ilie din Sibiu, 
pentru a-l sprijini în a-şi crea platformă de fi recunoscut de ţigani ca «admi- 
nistrator general al Asociaţiei Romilor din România»”?. 

Câteva observaţii sunt necesare pe marginea episodului analizat. Ele privesc 
nu doar natura relaţiei de colaborare dintre Ion Cioabă şi Securitate, ci şi 
interacţiunea dintre instituţiile Ministerului de Interne (militia şi Securitatea) 
în raport cu evenimentele petrecute în comunitatea romilor din Sibiu. 

Relaţia de colaborare dintre bulibaşa de la Sibiu şi Securitate a fost una 
mutual avantajoasă. Pentru Ion Cioabă, statutul de colaborator al Securităţii 
constituia garanţia menţinerii sale la conducerea comunităţii romilor cor- 
turari şi căldărari din două considerente principale. În primul rând, apro- 
barea oficială a contactelor sale cu „Romani Union” a consolidat statutul 
său de lider în cadrul grupului etnic din care făcea parte. În al doilea rând, 
acceptarea lui Cioabă ca bulibaşă depindea şi de capacitatea sa de a interveni 
pe lângă organismele statului pentru a rezolva problemele romilor, situaţie 
pentru care relaţia sa cu Securitatea reprezenta un avantaj. Din punctul de 
vedere al Securităţii, colaborarea cu Ion Cioabă reprezenta o sursă impor- 
tantă de informaţii privind acţiunile „naţionaliştilor ţigani” (cum ar fi 
Gheorghe Nicolae) şi ale „Romani Union” (care priveau obţinerea statutu- 
lui de naţionalitate conlocuitoare pentru romii din România, dar şi a des- 
păgubirilor din partea statului vest-german pentru romii deportaţi de pe 
teritoriul ţării în Transnistria în timpul celui de-al Doilea Război Mondial). 
Ceea ce merită remarcat în legătură cu episodul luptei pentru putere din 
comunitatea romă din Sibiu şi alianțele create cu acest prilej este modul în 
care Securitatea l-a manipulat pe Ion Cioabă pentru a-i servi intereselor 
sale. Astfel, Securitatea a alimentat animozitatea dintre bulibaşa de la Sibiu 
şi fostul său colaborator, Gheorghe Nicolae, ceea ce a pus capăt acţiunilor 
comune ale celor doi pentru obţinerea statutului de „naţionalitate conlocu- 
itoare” pentru populaţia de etnie romă din România, aspect asupra căruia 
voi reveni în ultima parte a studiului meu. Totodată, conflictul cu Mihai 


1. ACNSAS, fond Documentar, dosar 8685, ff. 119-120. 
2. ACNSAS, fond Informativ, dosar 234356, f. 273. 

Ilie şi ruptura de Gheorghe Nicolae l-au convins pe Ion Cioabă să-şi con- 
solideze relaţia de colaborare cu Securitatea. Ea devenea astfel singurul său 
aliat de încredere pentru păstrarea şi consolidarea funcţiei sale de conducere 
în cadrul comunităţii romilor corturari şi căldărari. 

Deşi nu se poate vorbi despre un conflict deschis între cele două, 
Securitatea şi militia judeţului Sibiu s-au plasat pe poziţii distincte în epi- 
sodul luptei pentru putere dintre lon Cioabă şi Mihai Ilie. Securitatea a 
urmărit să-l protejeze pe „Florescu”, în timp ce militia, prin intermediul 
unui lucrător al său, cel mai probabil corupt, l-a identificat ca fiind sursa 
informaţiilor privind activităţile infractionale ale lui Mihai Ilie. O asemenea 
poziţionare divergentă a devenit şi mai clară când, în urma unei anchete a 
miliției, Ion Cioabă a fost arestat şi condamnat, dar eliberat ulterior, prin 
intervenţia Securităţii. 


Arestarea lui Ion Cioabă 


La finele lunii septembrie 1986, Ion Cioabă a fost arestat, „fiind acuzat că 
în 1984 a săvârşit infracţiunea de fals în acte publice”!. Ancheta miliției 
economice Sibiu dezvăluia încă din decembrie 1984 mecanismul ingenios 
prin care el a reuşit să comită fapta pentru care a fost reţinut. Cooperativa 
„Textila Sibiu”, Unitatea nr. 21-Metal Plastic, unde era încadrat, a primit, 
în condiţii suspecte, un contract important de la Întreprinderea „Automatica” 
Bucureşti pentru executarea a 272.000 de bucăţi contactoare. În loc să 
realizeze comanda în cadrul cooperativei, Ion Cioabă a încredinţat unei 
familii de romi din Apoldu de Jos (judeţul Sibiu) execuţia celor 272.000 de 
ştifturi din cupru, piesă componentă a contactorului. Pentru munca lor, ei 
au primit doar 86.000 de lei din 511.000 cât era normal. Pentru a-şi însuşi 
diferenţa de bani, bulibaşa romilor din Sibiu a pontat fictiv pe membrii 
familiei şi pe alţi ţigani din comuna Tălmaciu. De asemenea, pentru a 
menţine ridicat costul manoperei, el a întocmit documente fictive de lucru 
pentru executarea unor operaţiuni tehnologice care, de fapt, nu au fost 
executate. Toate aceste detalii au fost stabilite de o comisie formată din 
specialişti şi ofiţeri de miliţie, care a mai consemnat şi faptul că persoane 
din conducerea Întreprinderii „Automatica” Bucureşti nu erau la curent că 
unitatea lor livra pentru executarea comenzii suportul tehnic şi materia 
primă necesară şi nici că execuţia pieselor era făcută de romi. Concluzia 


1. ACNSAS, fond Documentar, dosar 8685, f. 126. 

raportului era că Ion Cioabă „a recurs la mijloace necinstite pentru obti- 
nerea executării acestor produse, prin coruperea unor elemente din cadrul 
întreprinderii”. Faptul era confirmat şi de primirea unei noi comenzi în 
valoare de aproximativ 5 milioane de lei pentru anul 1985, în condiţiile în 
nu au primit asemenea comenzi!. 

Retinerea lui Ion Cioabă de către Inspectoratul General de Miliție 
Bucureşti sub acuzaţia de „fals în acte publice” a prilejuit şi o anchetă a 


A 


Evenimentul a creat „o stare de spirit necorespunzătoare” în rândul popu- 
latiei de etnie romă, pentru că cei audiaţi s-au plâns că au fost maltratati, 
„ameninţaţi şi obligaţi să semneze declaraţii în contradicţie cu situaţia reală” 
şi anume că nu au prestat munca pentru care au fost pontaţi?. 

La rândul său, Ion Cioabă a fost supus unor presiuni, dar de altă natura: 
i s-a cerut „o cantitate imensă de aur” pentru a i se face „un dosar uşor”, 
ca să fie „eliberat conform decretelor anterioare”. Pentru că nu a dat curs 
cererilor celor care se ocupau de ancheta sa, i s-a „făcut dosar” pentru 
acţiunile care i-au fost imputate în cursul anchetei miliției. Profitând de 
înrăutățirea stării sale de sănătate, organele de miliţie i-au propus din nou 
eliberarea contra unei cantităţi de aur. De această dată, fetele lui Ion Cioabă 
au venit cu salbele lor, de unde milițienii au tăiat un număr de 36 de monede, 
pe care le-au pus într-un plic şi le-au sigilat. Înțelegerea dintre cele două 
parti, care nu a fost parafată printr-un document scris”, era că, în cazul in 
care Cioabă nu era eliberat pe caz de boală, să-i fie restituite monedele. El 
nu doar că nu a fost eliberat, ci a primit o sentinţă de 14 ani de închisoare 
cu executare şi i s-a refuzat intervenţia chirurgicală pentru rezolvarea pro- 
blemei de sănătate de care suferea. Făcând recurs extraordinar la Tribunalul 
Suprem, pedeapsa i-a fost comutată la 7 ani, îndeplinind astfel condiţiile 
pentru a se număra printre beneficiarii Decretului Prezidential de Gratiere 
din 26 ianuarie 1988. 

După ce s-a externat dintr-un spital din Cluj-Napoca, unde a suferit o 
intervenţie chirurgicală, Ion Cioabă s-a dus la miliţie pentru a-şi recupera 
monedele, dar, conform mărturiei sale, „i s-a răspuns că <ce-a mâncat 
lupul a fost mancat>”. Ca urmare, în decembrie 1988, el s-a adresat 


Ibidem, ff. 230-231. 

Ibidem, f. 126. 

ACNSAS, fond Informativ, dosar 172057, vol. 1, ff. 110-111. 

ACNSAS, fond Retea, dosar 248933, f. 1 verso; fond Informativ, dosar 172057, 

printr-o scrisoare ministrului de Interne, cerând să fie ajutat să recupereze 
„ducaţii tip Franz Iosif”, motivând că lipsa lor reprezenta nu doar un abuz 
al organelor de miliţie împotriva sa, ci şi o pată pe onoarea familiei sale, 
pentru că „fetele mele au fost izgonite de la familiile lor deoarece constituie 
o ruşine să nu aibă salbe”!. În plus faţă de aceste dificultăţi, din cauza 
condamnării suferite, Ion Cioabă şi-a pierdut funcţia de conducere avută 
în cadrul Cooperativei „Textila”, reuşind să se angajeze, alături de alti 
membri ai familiei sale, ca „muncitori simpli” la cooperativa din Poplaca?. 

Faptul că sursa „Florescu” era un infractor anchetat, găsit vinovat şi 
condamnat la ani de închisoare pentru faptele sale infractionale nu a impie- 
dicat organele de Securitate să intervină în favoarea sa şi să reia legătura 
cu el după grațiere. 

O primă astfel de acţiune s-a petrecut la doar câteva zile de la reținerea 
lui Ion Cioabă, când un raport pe marginea situaţiei create aprecia, în tonuri 
laudative, contribuţia sa în sprijinul activităţii Securităţii şi faptul că întot- 
deauna „a dovedit corectitudine, datele furnizate de el confirmându-se prin 
mijloace speciale folosite”. Ca urmare, documentul propunea cercetarea sa 
în stare de libertate, precum şi reluarea activităţii în cadrul Uniunii Interna- 
tionale a Romilor, pentru a se evita „comentarii negative în presa occidentală 
şi la postul de radio < Europa Liberă >” privind persecuția „reprezentan- 
tului general al ţiganilor” datorită activităţii sale în sprijinul cauzei romilor’. 

Această intervenţie nu a dat rezultatul scontat, pentru că Ion Cioabă a 
rămas în custodia miliției din septembrie 1987 şi până la gratierea sa in 
ianuarie 1988. Aşa cum a recunoscut şi el în timpul primului contact cu 
Securitatea din Sibiu de după eliberare (aprilie 1988), „singurii care l-au 
sprijinit au fost ofiţerii de Securitate pe care i-a cunoscut”. Mai mult, Cioabă 
a înţeles că reducerea pedepsei iniţiale la 7 ani pentru a putea beneficia de 
prevederile decretului prezidenţial de grațiere nu a fost o coincidenţă şi s-a 
datorat intervenţiei „prietenilor” săi de la Securitate. Totodată, bulibaşa de 
la Sibiu a dat asigurări binefăcătorilor săi că familia a urmat întocmai 
instructajul primit (cel mai probabil din partea ofiţerilor de Securitate) şi 
le-a spus contactelor sale din exterior care s-au interesat de soarta sa nu că 
„a fost arestat şi condamnat”, ci doar că era „internat în spital” sau că 
„urma să fie operat”. În ceea ce priveşte reluarea contactelor de colaborare 
cu Securitatea, Ion Cioabă declara „că [...] rămâne în continuare un prieten 


1. ACNSAS, fond Informativ, dosar 172057, vol. 1, ff. 111-112. 
2. ACNSAS, fond Reţea, dosar 248933, f. 4. 
3. ACNSAS, fond Documentar, dosar 8685, f. 126. 

devotat nouă [organelor de Securitate - n.n.] şi este hotărât să ne sprijine 
şi mai mult”!. 

Ca urmare a discuţiei de principiu purtate cu cei de la Sibiu, Ion Cioabă 
a fost chemat la Bucureşti pentru o întâlnire în vederea recrutării sale ca 
informator al Securităţii. „Candidatul” s-a declarat de acord să „sprijine 
în mod organizat” organele de Securitate, „furnizând informaţii de interes 
pentru securitatea statului [...] sub formă de note scrise”?. 

Deşi documentul citat anterior menţionează existenţa unui asemenea 
angajament, dosarul „sursei Florescu”, început surprinzător doar în anul 
1988, nu conţine angajamentul sau vreo notă semnată de el. Singurul docu- 
ment identificat şi care făcea referire la modul în care a decurs colaborarea 
lui Ion Cioabă cu Securitatea era raportul din 29 iunie 1989, prin care se 
propunea abandonarea sa ca informator. Pe lângă eschivarea de la îndepli- 
nirea sarcinilor trasate, un alt considerent care a stat la baza acestei decizii 
a fost legat de faptul că Ion Cioabă a omis să informeze organele de 
Securitate cu privire la activităţile sale „naţionaliste” de trimitere a unor 
memorii şi scrisori diferitelor organisme decizionale în legătură cu situaţia 
romilor din România”. Aşa cum voi arăta în ultima parte a studiului, un 
asemenea comportament contrazicea atitudinea pe care a avut-o până în 
acel moment în relaţia sa cu Securitatea, în legătură cu acţiunile sale privind 
problema populaţiei de etnie romă. 

Episodul arestării şi condamnării lui Ion Cioabă, ca urmare a infracti- 
unilor săvârşite, a descris noi dimensiuni ale relaţiei sale cu autorităţile 
române (reprezentate de miliţie şi Securitate). În timpul detenţiei în arestul 
miliției, bulibasei din Sibiu i s-a cerut o cantitate de aur pentru ca instru- 
mentalizarea cazului său să nu-i aducă o pedeapsă maximă. Si, desi a 
acceptat şantajul organelor de miliţie, acesta nu doar că a fost condamnat, 
fapt de altfel firesc, dar nu şi-a primit înapoi nici monedele de aur date în 
schimbul promisei sale eliberări. Totodată, în timp ce ancheta miliției a 
relevat prejudiciile aduse statului român de acţiunile lui Cioabă, Securitatea 
a ales să intervină în favoarea eliberării lui. O asemenea evoluţie nu a făcut 
altceva decât să consolideze ataşamentul lui Ion Cioabă faţă de aceasta. 
Astfel, cu prilejul contactelor sale avute cu organele judeţene, după pune- 
rea sa în libertate, bulibaşa de la Sibiu a ţinut să-şi reafirme fidelitatea şi 
dorinţa de reluare a colaborării cu Securitatea. 


1. ACNSAS, fond Reţea, dosar 248933, f. 4. 
2. Ibidem, f. 3. 
3. Ibidem, f. 31. 

Ion Cioabă şi „problema nationalisti ţigani” 


Pe lângă satisfacerea unor interese personale, Ion Cioabă s-a folosit de 
poziţia privilegiată pe care i-o oferea legătura cu Securitatea pentru a sen- 
sibiliza autorităţile române în legătură cu situaţia romilor. În acest sens, o 
importanţă deosebită a avut-o apropierea sa de sociologul Gheorghe Nicolae, 
care, în contextul persecuțiilor la care a fost supus de Securitate din cauza 
preocupărilor sale privind „problema țigănească”, menţiona ca: „Şi-au dat 
şi ei [cei de la Securitate - n.n.] seama că eu sunt cu teoria, iar el [Ion 
Cioabă - n.n.] cu practica”!. Pentru a ilustra dimensiunea „naţionalistă” a 
activităţii lui Ion Cioabă, am ales să mă opresc asupra acţiunilor sale menite 
să aducă minorităţii rome statutul de „naţionalitate conlocuitoare”, precum 
şi o integrare adecvată în societatea românească. 

Obţinerea recunoaşterii romilor ca „naţionalitate conlocuitoare” a con- 
stituit una dintre preocupările lui Ion Cioabă şi ale secretarului său privat, 
Gheorghe Nicolae, in prima jumătate a anilor 80. În consecinţă, cei doi 
au încercat să demonstreze că romii au o identitate etnică distinctă, cu o 
istorie, o limbă şi o cultură proprii, elemente care să confirme statutul lor 
de minoritate naţională. Motivatiile unui asemenea demers priveau avanta- 
jele politice care mergeau de la reprezentare în forurile politice, crearea de 
organisme reprezentative de masă, acordarea de drepturi culturale şi până 
la influențarea politicii oficiale în ceea ce priveşte situaţia socială şi politică 
a romilor. 

Un rol important în cadrul unui asemenea demers l-a avut organizarea 
manifestărilor culturale, care trebuiau să depună mărturie pentru afirmarea 
şi promovarea identităţii etnice şi culturale a romilor. În consecinţă, în 
prima jumătate a anilor '80, Ion Cioabă a contribuit „la mobilizarea tiga- 
nilor” în cadrul caselor de cultură şi a căminelor culturale în vederea 
organizării unor echipe de dansuri, coruri, teatre populare, „toate cu spe- 
cific şi conţinut ţigănesc”, care să se deplaseze în ţară şi în străinătate 
„pentru popularizarea < culturii > ţiganilor”?. Astfel, la Grădina de Vară 
din municipiul Târgu-Jiu, romii din cartierele Obreja şi Meteor au organi- 
zat în aprilie 1983 un spectacol la care a participat şi Ion Cioabă, „preşe- 
dintele romilor pe ţară”, şi Gheorghe Nicolae. De asemenea, acesta din 


1. ACNSAS, fond Informativ, dosar 234356, f. 235. 

urmă s-a deplasat la începutul lunii aprilie 1983 la Sibiu pentru a participa 
la organizarea „unor acţiuni [...] privind integrarea culturală a ţiganilor din 
judeţul Sibiu”!. Acelaşi Ion Cioabă a acceptat să semneze prefața cărţii 
Drumuri fără de sfârşit, redactată de Remmel Francis în limba germană şi 
care a fost trimisă spre publicare la finele anului 1987 Editurii Kriterion 
(secţia germană). Lucrarea trata „aspecte istorico-social-culturale ale romi- 
lor din România”, dar mai ales ale celor nomazi în context european, 
acordând o atenţie deosebită analizei stilului de viaţă străvechi şi a practi- 
cilor lor tradiţionale, precum şi modului în care ei s-au „emancipat” social 
şi cultural în timpul regimului comunist?. Alegerea lui Ion Cioabă ca pre- 
fatator al volumului nu reprezenta cu necesitate un indicator al nivelului 
său de pregătire intelectuală. Ea trebuie pusă în legătură cu apartenenţa sa 
la comunitatea romilor nomazi (corturari), dar, mai ales, cu poziţia de lider 
al acestei populaţii de la nivelul întregii ţări. Mai mult, evidenţierea ele- 
mentelor identităţii etnico-culturale a romilor, care reprezenta subiectul 
cărţii, venea în sprijinul acţiunilor sale „naţionaliste” ce urmăreau deter- 
minarea regimului comunist român de a conferi populaţiei de etnie romă 
statutul de „naţionalitate conlocuitoare”. 

Dar cea mai importantă manifestare a romilor căldărari din România, 
organizată sub patronajul lui Ion Cioabă, a fost adunarea anuală din 8 sep- 
tembrie (cu prilejul sărbătorii religioase Sfânta Maria Mică) de la Mănăstirea 
Bistrita-Costesti, judeţul Vâlcea. Până la începutul anilor '80, acţiunea, 
care şi-a pierdut orice caracter religios, era un prilej de întâlnire a romilor, 
de distracţie, de etalare a bogăției şi frumuseţii „costumelor tradiţionale 
ale ţigăncilor” şi, nu în ultimul rând, de soluţionare a unor chestiuni care 
priveau interacţiunea în cadrul comunităţii (realizarea de alianţe matrimo- 
niale, rezolvarea unor dispute între familii, alegerea sau reconfirmarea 
conducătorilor locali etc.). Însă, ca o reflectare a preocupărilor ,,nationa- 
liste” ale liderilor romilor, sărbătorii câmpeneşti i s-a imprimat un caracter 
„cultural”, urmărindu-se transformarea ei într-un „festival cultural al romi- 
lor”, „al cântecului, dansului şi portului popular ţigănesc”. Ca urmare, în 
anul 1984, pe lângă manifestările tradiţionale, participanţii de la întâlnirea 
de la Bistrita-Costesti au asistat la spectacole susţinute de grupuri folclorice 
ţigăneşti, care au evidenţiat „bogăţia folclorului romilor”, la recitări de 
poezii în limbile romani şi română sau spectacole de teatru. Totodată, 

Gheorghe Nicolae, cu sprijinul unei echipe de specialişti de la Studioul 
„Alexandru Sahia”, a realizat un film documentar privind „obiceiurile 
țiganilor”, pe care ulterior l-a proiectat în cadrul diferitelor reuniuni ştiin- 
tifice, „pentru a-şi susţine ideile ostile în legătură cu situaţia ţiganilor” din 
România!. Intenţia de a transforma manifestarea de la Costeşti într-una a 
celebrării specificitatii etnice şi culturale a romilor, ca de altfel şi existenţa 
unor nereguli (lipsa aprobărilor pentru realizarea filmului sau chiar pentru 
desfăşurarea manifestării în forma în care a avut loc în septembrie 1984, 
specula cu băutură a lui Mihai Ilie) au făcut ca ţinerea serbării să nu mai 
primească avizul autorităţilor române până la sfârşitul regimului comunist, 
în ciuda apelurilor făcute de Ion Cioabă şi de Sait Balici, preşedintele 
„Romani Union”?. 

Problema integrării romilor în societatea românească a fost de asemenea 
în atenţia celor doi lideri ai romilor. Ca urmare, Ion Cioabă, singur sau 
împreună cu Gheorghe Nicolae, a adresat autorităţilor române, la începutul 
anilor '80 (1981, 1982), două memorii în acest sens. Totodată, ei au avut 
ocazia de a-şi prezenta, în octombrie 1982, propunerile în cadrul unei 
audienţe la Vasile Vâlcu, prim-vicepreşedintele Consiliului de Stat al 
Republicii Socialiste România’. Analizate comparativ, cele două documente 
conțineau aceleasi direcții de acțiune privind „integrarea in muncă $i soci- 
etate a familiilor de ţigani” : continuarea activității de sedentarizare prin 
oferirea unui loc de muncă care să valorifice profilul ocupational al romilor, 
şcolarizarea copiilor, participarea romilor la acțiunile principalelor organi- 
zatii de masă, respectiv la diverse activități educaționale (cu profil sanitar, 
politic, privind comportamentul social), promovarea specificitatii etnico-cul- 
turale a populației si, nu în ultimul rând, găsirea unei formule organizato- 
rice (comisie) care să asigure nu doar aplicarea măsurilor preconizate, ci 
şi reprezentarea minorității rome pe lângă principalele forumuri decizionale 
de la nivel local si central“. 


1. ACNSAS, fond Informativ, dosar 234356, f. 248; fond Documentar, dosar 144, 
vol. ll, f. 266. 

2. ACNSAS, fond Documentar, dosar 144, vol. 11, f. 161; idem, vol. 12, ff. 377-379, 
381; idem, vol. 13, f. 121; fond Informativ, dosar 234356, f. 248. 

3. ACNSAS, fond Documentar, dosar 8685, ff. 263-265, 292-297; fond Informativ, 
dosar 234356, f. 196. 

4. ACNSAS, fond Documentar, dosar 8685, ff. 263-267, 292-297. 

Concluzii 


Studiul a urmărit evoluţia relaţiei de colaborare dintre liderul romilor cor- 
turari şi căldărari din Sibiu, Ion Cioabă, şi Securitatea comunistă în perioada 
anilor ’80. În consecinţă, am arătat că relaţia dintre cei doi actori a fost 
una mutual avantajoasă. Pe de o parte, Securitatea a ales să-l sprijine pe 
Ion Cioabă atât în conflictul avut cu Mihai Ilie şi apoi cu Gheorghe Nicolae, 
cât şi în evitarea executării pedepsei cu închisoarea pentru infracţiunea de 
fals în acte publice. Intervenţia a fost motivată de colaborarea bună dintre 
Ion Cioabă şi organele de Securitate, precum şi de faptul că menţinerea sa 
ca bulibaşă oferea Securităţii accesul la informaţii privind „naţionalişti 
țigani” şi activitatea organismelor internationale care se arătau interesate 
de soarta populaţiei rome din România. Mai mult, organele de Securitate 
au manipulat cu abilitate disensiunile apărute între Cioabă şi Gheorghe 
Nicolae, pentru a-i separa şi a pune astfel capăt iniţiativelor lor comune 
„naţionaliste” menite să aducă populaţiei de etnie romă recunoaşterea sa ca 
„naţionalitate conlocuitoare”. Pe de altă parte, Ion Cioabă era conştient de 
faptul că relaţia sa de colaborare cu Securitatea era indispensabilă pentru 
materializarea contactelor sale externe şi soluţionarea problemelor romilor 
corturari şi căldărari, elemente care contribuiau la consolidarea poziţiei sale 
de lider în cadrul grupului etnic pe care-l reprezenta. Dacă adăugăm la 
toate acestea şi intervenţiile în favoarea sa, sunt mai mult decât evidente 
motivele pentru care Ion Cioabă a acceptat benevol colaborarea sa cu 
Securitatea începând cu anii '70. Prin comparaţie, bulibaşa de la Sibiu a 
avut o relaţie dificilă cu organele de miliţie. Prin reprezentanţii lor, în diferite 
momente, ele au dezvăluit că Ion Cioabă era sursa semnalării infracţiunilor 
comise de Mihai Ilie, l-au arestat pentru savârşirea unor infracţiuni şi, în 
acest context, i-au cerut o cantitate de aur pentru a-l scăpa de executarea 
pedepsei. Desi a dat curs şantajului, Ion Cioabă a fost condamnat, nereu- 
şind, în final, nici să-şi recupereze aurul dat în schimbul promisei sale 
eliberări. 

Un ultim aspect al relaţiei lui Ion Cioabă cu Securitatea are in vedere 
activitatea sa menită să ducă la recunoaşterea romilor ca naţionalitate con- 
locuitoare de către regimul comunist român. Deşi este evident faptul că 
bulibaşa de la Sibiu şi-a urmărit, cu prioritate, propriile interese în cola- 
borarea cu poliţia secretă, nu se poate trece totuşi cu vederea că tocmai 

acest tip de relationare i-a permis să aducă în atenţia autorităţilor problemele 
socioeconomice şi culturale ale grupului etnic din care făcea parte şi care 
puteau fi soluționate prin modificarea statutului politic al romilor din 
România anilor ’80. 


www.polirom.ro 


Redactor: Adrian Botez 
Coperta: Radu Răileanu 
Tehnoredactor : Irina Lăcătuşu 


Editura Polirom, B-dul Carol I nr. 4 e P.O. BOX 266 
700506, Iaşi, Tel. & Fax: (0232) 21.41.00; (0232) 21.41.11; 
(0232) 21.74.40 (difuzare) ; E-mail: office@polirom.ro 
Bucuresti, Splaiul Unirii nr. 6, bl. B3A, sc. 1, et. 1, 
sector 4, 040031, O.P. 53 
Tel. : (021) 313.89.78 ; E-mail: office.bucuresti@polirom.ro 


Tiparul executat la S.C. Tipo-Lidana S.R.L. 
Calea Unirii nr. 35, Suceava 
Tel. : 0230/517.518 ; Fax: 0330/401.062 
E-mail: office@tipolidana.ro ; www.tipolidana.ro 


